
Prefaţă 


Cercetarea din punctul de vedere al psihologiei individuale 
vizează o aprofundare a cunoaşterii umane, care poate fi 
dobândită numai din înțelegerea poziției individului față de 
misiunea sa determinată social. Răspunsul privitor la gradul 
contopirii unui om cu cerințele vieţii, ale semenilor săi, ale 
universului ni-l dă doar linia de mişcare pe care poate fi 
reprezentată şi receptată activitatea socială a unei 
personalități. Linia de dezvoltare ne lămureşte şi în privința 
caracterului, elanului, voinței sale fizice şi spirituale. Ea 
poate fi urmărită până la originile ei din vremea găsirii Eului 
şi ne arată acolo, în poziția cea mai veche a ființei omeneşti, 
primele rezistenţe ale lumii exterioare, forma şi forța voinţei 
şi a încercărilor de a le depăşi. În aceste prime zile ale 
copilăriei, copilul îşi creează nesigur şi nepriceput propriul 
tipar, țel şi model, precum şi planul de viață, pe care îl 
urmează conştient şi inconştient. Drept model îi vor servi 
toate modalitățile de succes şi exemplele altor învingători. 
Cadrul îi va fi furnizat de cultura din jur. 


Întreaga structură sufletească se înalță pe această cea mai 
profundă linie de mişcare a individului, despre care ființa 
omenească ştie câte ceva şi a cărei importanţă 
fundamentală o confundă mereu. Toată voința, întregul cerc 
al gândului, interesului, procesului de asociere, speranțele, 


aşteptările şi temerile se desfăşoară pe făgaşul acestei 
dinamici. Din ea şi în apărarea ei provin concepția despre 
lume, pulsiunile sau inhibiţiile, şi fiecare trăire va fi sucită şi 
răsucită până când îşi va fi arătat eficiența în favoarea 
nucleului propriu-zis al personalității, a acelei copilăreşti 
linii de mişcare. 


Dar psihologia noastră individuală a furnizat şi dovada că 
linia de mişcare a strădaniei omeneşti porneşte mai întâi 
dintr-un amestec de sentiment comunitar şi năzuința spre 
superioritate personală. Ambii factori de bază se dovedesc a 
fi constructe sociale, unul, un construct ereditar, care 
consolidează comunitatea umană, altul, un construct 
dobândit, o seducţie generală, evidentă, care caută fără 
întrerupere să exploateze comunitatea spre propriul 
prestigiu. 


N-a fost deloc dificil să clarific pentru psihologi, pedagogi şi 
neurologi politica de prestigiu a individului. Pentru mine şi 
pentru discipolii mei nu este o surpriză deosebită faptul că 
ştiinţele de prestigiu caută să se sustragă influenței 
psihologiei individuale, că nu ne combat dezvăluirile prin 
trucuri şi pe căi ocolite, ci le preiau. În fața faptului că ele 
merg şchiopătând în urma dezvăluirilor pe care le-am făcut 
privind beţia puterii, că niciodată nu le domină, propria 
înfumurare şi fanfaronadă pălesc. 


Mai greu ar trebui să ne fie să explicăm contribuția generală 
a sentimentului comunitar. Căci aici ne lovim de conştiinţa 
individului. El suportă mai uşor dovada faptului că 
năzuieşte, la fel ca toţi ceilalți, la strălucire şi superioritate, 
decât adevărul nemuritor, că şi pe el îl strânge legătura 


apartenenței comune a oamenilor, iar el se ascunde cu 
şiretenie de sine şi de alții. Corporalitatea sa îl îndeamnă 
spre reunire, limba, morala, estetica şi rațiunea vizează şi 
presupun valabilitatea generală, iubirea, munca, dragostea 
de aproape sunt cerinţele reale ale conviețuirii umane. 
Împotriva acestor realități indestructibile, aspiraţia spre 
puterea personală tună şi fulgeră sau caută să le mascheze 
cu viclenie. Dar în această luptă neîntreruptă se vădeşte 
recunoaşterea sentimentului comunitar. 


Cunoştințele oamenilor privitoare la temeiurile acțiunilor lor, 
înțelegerea generală a manifestărilor sufleteşti la sănătoşi şi 
la nevrotici, care pot întotdeauna să însemne altceva decât 
ceea ce exprimă la suprafață, sunt insuficiente atâta timp 
cât configurarea formală şi dinamica liniei lor directoare 
rămân ascunse. Ceea ce conducătorii omenirii înțeleseseră 
ca acțiune a lui Dumnezeu, a sorții, a ideii, a bazei 
economice, psihologia individuală ne arată ca organizare 
avidă de putere a unei legi formale: logica imanentă a 
conviețuirii umane. 


Volumul de față cuprinde lucrări pregătitoare, extensii şi 
cercetări ale teoriei şi practicii psihologiei individuale şi are 
misiunea de a arăta, printr-o serie de lucrări mai vechi şi 
mai noi, calea spre ştiinţa noastră. În acest sens el este şi 
un însoțitor al lucrării apărute mai înainte Uber den 
nervosen Charakter (Despre caracterul nevrotic) (ed. a 2-a, 
1919, J.F. Bergmann, Munchen). 


Prigglitz, august 1920 


Psihologia individuală, premisele şi 
rezultatele ei 


O privire de ansamblu asupra concepţiilor şi teoriilor 
majorității psihologilor ne arată o stranie limitare atunci 
când este vorba de domeniul ei de cercetare şi de mijloacele 
cunoaşterii. S-ar părea că sunt excluse experiența şi 
cunoaşterea umană cu intenții mai profunde, iar concepției 
şi intuiției artistice, creatoare li s-ar contesta orice 
valabilitate. În timp ce psihologii experimentali adună sau 
produc fenomene pentru a deduce modurile de reacţie, 
aşadar, practică, de fapt, fiziologia vieţii afective, alții înscriu 
toate formele de expresie şi manifestare în sisteme 
tradiționale vechi sau doar puțin modificate. Astfel, vor 
regăsi, desigur, în mişcările individuale acele dependențe şi 
conexiuni pe care le plasaseră din capul locului în schema 
lor afectivă. 


Sau se încearcă să se construiască din fenomene individuale 
mici, pe cât posibil măsurabile, de tip fiziologic, stări 
sufleteşti şi gândirea, punându-le laolaltă. Faptul că, în felul 
acesta, gândirea subiectivă şi empatia cercetătorului par 
deconectate, dar în realitate controlează perfect conexiunea, 


este considerat de aceşti cercetători drept avantajul 
concepției lor psihologice. 


Metodica acestor orientări aminteşte, şi prin semnificaţia ei 
ca şcoală pregătitoare a spiritului uman, de mai vechile 
ştiinţe ale naturii, acum depăşite, cu sistemele lor rigide, 
înlocuite astăzi, în general, de concepții, care, din punct de 
vedere biologic, dar şi filosofic şi psihologic, caută să 
conceapă viața în conexiune cu variantele ei. Tot astfel şi 
acea direcție din psihologie, pe care eu am numit-o 
„psihologia individuală comparată”. Ea încearcă să obțină 
imaginea personalității unitare ca variantă, din manifestările 
de viață şi formele de exprimare individuale, presupunând 
unitatea individualității. Acum, diferitele caracteristici vor fi 
comparate între ele, aduse la o linie comună şi îmbinate 
individualizant într-un portret de ansamblu.! 


Poate fi surprinzător că acest mod de observare a vieţii 
afective umane nu pare câtuşi de puţin neobişnuit sau 
deosebit de temerar. În consideraţiile asupra psihologiei 
copilului, acesta se remarcă în mod clar, în pofida altor 
orientări. Dar, mai ales, ființa şi opera artistului, a 
pictorului, sculptorului, a muzicianului, în special a 
poetului, trebuie să prezinte în aşa fel toate micile trăsături 
ale creaţiilor sale, încât observatorul să poată sesiza în ele 
liniile fundamentale ale personalităţii, să poată fi în stare să 
construiască ceea ce artistul ascunsese dinainte în ele, 
vizând finalul. Viața în societate, viața fără idei ştiinţifice 
preconcepute este atât de mult sub anatema întrebării 


1 William Stern a ajuns pe alte căi la rezultate asemănătoare cu ale 
mele. 


„Încotro?” în ceea ce priveşte un fenomen, încât trebuie să 
declare: în ciuda oricărei concepții ştiinţifice opuse, nimeni 
nu şi-a format vreodată o judecată asupra unei întâmplări 
fără să fi alergat în căutarea unei linii care pare să unească 
toate manifestările psihice ale unei persoane până la scopul 
simbolic. 


Dacă mă grăbesc să ajung acasă, îi voi oferi observatorului 
meu atitudinea, mina, mişcarea şi gesturile, la care te 
aştepţi de obicei de la cineva care se întoarce acasă. Şi 
aceasta în pofida oricăror reflexe şi oricăror alte cauzalități. 
Da, reflexele mele ar fi putut fi şi altele, cauzele ar fi putut 
varia - ceea ce poate fi înțeles din punct de vedere psihologic 
şi, mai ales, ceea ce ne interesează practic şi psihologic 
aproape exclusiv, este linia pe care o urmează cineva. 


Mai departe. Dacă eu cunosc scopul unei persoane, ştiu cu 
aproximație ce se va întâmpla. Şi atunci pot şi să ordonez 
fiecare din mişcările succesive, să văd în context şi să 
corectez sau să adaptez continuu cunoştinţele mele 
psihologice aproximative la context. Atâta vreme cât nu ştiu 
decât cauzele, prin urmare, numai reflexele şi timpii de 
reacție, capacitatea de observaţie şi altele asemănătoare, nu 
ştiu nimic despre ce se petrece în sufletul acestui om. 


La toate acestea se mai adaugă faptul că nici cel cercetat 
habar n-are ce să facă, atâta timp cât nu are un ţel către 
care să se îndrepte. Cât timp nu ştim care este linia vieţii lui 
determinată de un scop, întregul sistem al reflexelor sale 
cunoscute, împreună cu toate condițiile cauzale, nu ar fi 
capabil să confere certitudine următoarei consecinţe a 
mişcărilor sale: ele s-ar pune de acord cu orice consecință 


psihică posibilă. Această deficiență poate fi înțeleasă cel mai 
clar în încercările de asociaţii. Eu nu m-aş aştepta niciodată 
din partea unui bărbat care a suferit o grea dezamăgire să 
asocieze „copac” şi „frânghie”. Dar dacă îi cunosc scopul, 
suicidul, m-aş aştepta cu siguranță la o asemenea 
succesiune a gândurilor sale şi anume atât de sigur, încât i- 
aş lua din cale cuțitul, otrava şi armele de foc. 


La o examinare mai atentă, găsim următoarele legități pe 
care le parcurge desfăşurarea oricărui eveniment psihic: noi 
nu suntem capabili să gândim, să simțim, să vrem, să 
acționăm, fără ca în fața noastră să plutească un scop. Căci 
nicio cauzalitate nu este suficientă pentru a face față 
haosului viitorului şi a înlătura lipsa de planificare, ale cărei 
victime am fi. Toate acțiunile ar rămâne în stadiul unei 
dibuiri fără alegere, economia vieții psihice ar rămâne 
neatinsă, iar fără unitate, fără fizionomie şi fără notă 
personală ne asemănăm unor ființe vii de rangul unei 
amoebe. 


Nu există nicio îndoială că, admițând existența unui scop în 
viața psihică, se face față mai bine realității. De asemenea, 
nu există dubii privitor la existența fenomenelor izolate, 
rupte din context. Dovada poate fi făcută fără dificultate. 
Este suficient să urmărim, pornind de la această premisă, 
încercările de a merge ale unui copil mic sau ale unei lăuze. 
Fireşte, s-ar putea ca celui care vrea să abordeze lucrurile 
fără nicio premisă să-i rămână ascuns sensul mai profund. 
Înainte ca primul pas să fi fost făcut, scopul mişcării este 
deja fixat. 


În acelaşi fel se poate dovedi, cu privire la toate mişcările 
psihice, că direcţia lor este dată de un scop dinainte stabilit. 
Dar toate aceste scopuri temporare, vizibile în detaliu, 
ajung, după o scurtă stabilitate a dezvoltării psihice a 
copilului, sub dominaţia scopului final propus, a finalului 
gândit sau simțit ca fiind fix. Cu alte cuvinte: viața psihică a 
omului este determinată, ca un personaj creat de un bun 
poet dramatic, de cel de-al V-lea act al său. 


Această înțelegere dedusă - ireproşabil din punctul de 
vedere al psihologiei individuale - din fiecare personalitate 
ne conduce spre o frază importantă: orice manifestare 
psihică, dacă trebuie să ne ofere înțelegerea unei persoane, 
poate fi sesizată şi înțeleasă ca pregătire pentru un scop. 


Cât de mult stimulează această concepție înțelegerea 
noastră psihologică reiese mai ales de îndată ce ne devine 
clară pluralitatea de sensuri a proceselor psihice extrase din 
context. Să ne imaginăm un om cu o „memorie slabă”. Să 
presupunem că el este conştient de această situație, iar 
examinarea ar evidenția o capacitate redusă de a înregistra 
silabe fără sens. Potrivit uzanțelor de până acum din 
psihologie, care ar putea fi calificate azi drept abuz, ar trebui 
să dăm următoarea sentință: omul suferă de o lipsă 
înnăscută sau maladivă a capacităţii de observare. În 
treacăt fie zis, în acest tip de investigație, de obicei se ajunge 
la concluzia care a fost exprimată deja cu alte cuvinte în 
premisă, cum ar fi în cazul de față: dacă cineva are o 
memorie slabă, sau dacă cineva nu înregistrează decât 
câteva cuvinte înseamnă că are o capacitate de observare 
scăzută. 


Demersul psihologiei individuale este complet diferit. De 
îndată ce pot fi excluse în mod cert cauzele organice, ar 
trebui pusă întrebarea: ce urmăreşte scăderea memoriei? 
Putem deduce acest scop dintr-o cunoaştere intimă a 
individului întreg, aşa încât înțelegerea părții rezultă abia 
din înțelegerea întregului. Am putea găsi ceva ce corespunde 
unui mare număr de cazuri: această persoană este pe 
punctul de a aduce în fața sa şi a altora dovada că, din 
motive fundamentale, care nu trebuie numite sau 
conştientizate, dar care pot fi deosebit de eficient substituite 
prin slăbirea memoriei, ar trebui să se abțină de la vreo 
acțiune sau decizie (schimbarea profesiei, studiu, examen, 
căsătorie). Atunci această slăbire a memoriei ar fi dezvăluită 
ca fiind una tendenţțioasă, semnificația ei am înțelege-o ca 
pe o armă în lupta împotriva unei înfrângeri şi, la fiecare 
examinare a unei asemenea capacități de observare, ne-am 
aştepta tocmai la acel defect, care ţine de planul secret de 
viață al acestui om. Mai rămâne doar întrebarea cum 
produce omul asemenea lipsuri sau suferințe. Unii le 
„aranjează” pur şi simplu, subliniind intenționat slăbiciunile 
fiziologice generale şi punându-le la socoteală ca suferințe 
personale. Alții reuşesc, fie prin transpunerea într-o stare 
anormală, fie prin preocuparea pentru aşteptări periculoase, 
pesimiste, să-şi zdruncine într-atât credința în propria lor 
putere, încât abia dacă mai dispun de jumătate din forța, 
atenţia şi voința lor. 


Ca să mai dăm un exemplu: facem aceeaşi observație în 
cazul afectelor. Găsim la o doamnă atacuri de angoasă, care 
se repetă din timp în timp. Negăsindu-se nimic mai valoros, 
presupunerea unei degenerări ereditare, a unei afecțiuni 
vasomotorii, a nervului vag etc. poate fi satisfăcătoare. Sau 
am putea crede că ne-am apropiat mai mult de înțelegere, 


dacă în antecedente am depistat o experiență înfricoşătoare, 
o traumă şi am dat vina pe ea. Dar dacă privim această 
individualitate şi ne orientăm după direcțiile ei, descoperim 
un exces de dorință de dominație, căreia i se asociază 
angoasa, de îndată ce dependenţa celuilalt se apropie de 
sfârşit, de îndată ce lipseşte rezonanța solicitată, cam aşa 
cum se vădeşte atunci când, de pildă, soțul unei asemenea 
paciente ar dori să părăsească domiciliul fără 
consimțământ. 


Ştiinţa noastră reclamă un procedeu strict individualizat şi, 
de aceea, nu este înclinată spre generalizări. Dar in usum 
delphini aş vrea să prezint aici următorul principiu: dacă 
am identificat scopul unei mişcări psihice sau al unui plan 
de viață, atunci trebuie să mă aştept ca toate mişcările 
parțiale să fie în acord cu scopul şi planul de viaţă. 


Această formulare trebuie reținută, în mare măsură, cu 
câteva limitări. Ea îşi păstrează valoarea chiar şi atunci 
când este inversată: mişcările parțiale înțelese corect trebuie 
să dea, în conexiunea lor, imaginea unui plan de viață 
unitar şi a scopului său final. De aceea, afirmăm că, 
indiferent de predispoziție, mediu şi experienţe, toate forțele 
psihice se află sub influența unei idei directoare, şi toate 
mişcările de exprimare, sentimentele, gândirea, voința, 
acțiunea, visele şi fenomenele psihopatologice sunt 
străbătute de un plan de viață unitar. Aceste propoziţii 
eretice pot fi întemeiate şi totodată atenuate printr-un 
indiciu scurt: mai important decât predispoziția, experiența 
obiectivă şi mediul este evaluarea lor subiectivă şi mai 
departe: această evaluare se află într-un anumit raport, 
desigur deseori straniu, cu faptele. Dar din evaluare, care 
cauzează mai ales o dispoziție afectivă durabilă, în sensul 


unui sentiment de inferioritate, se dezvoltă, corespunzător 
tehnicii inconştiente a aparatului nostru conceptual, un 
scop fictiv ca o compensare gândită, definitivă şi un plan de 
viaţă ca o încercare a acesteia. 


Până acum am vorbit mult despre „înțelegerea” omului. 
Aproape tot atât cât unii teoreticieni ai „psihologiei 
comprehensive” sau ai psihologiei personalităţii, care se 
opresc mereu tocmai când ar urma să ne arate ce au înțeles 
de fapt, cum ar fi Jaspers. Pericolul de a dezbate pe scurt şi 
această latură a cercetărilor noastre, rezultatele psihologiei 
individuale, este destul de mare. Va trebui captată mişcarea 
vie în cuvinte, în imagini, va trebui să se treacă în mod 
obligatoriu peste diferențe, pentru a obţine formule unitare, 
şi, în descriere, va trebui făcută greşeala care nouă ne-a fost 
strict interzisă în practică: apropierea de viața psihică 
individuală cu un şablon arid, aşa cum încearcă şcoala lui 
Freud. 


Cu premisa aceasta, în cele ce urmează voi prezenta cele 
mai importante rezultate ale cercetării noastre asupra vieții 
psihice. Merită a fi relevat faptul că dinamica vieţii psihice 
pusă aici în discuţie se regăseşte într-o măsură egală la 
oameni sănătoşi, ca şi la cei bolnavi. Ceea ce îl deosebeşte 
pe nevrotic de omul sănătos rezidă în „tendința de 
asigurare” mai pronunțată a bolnavului, cu ajutorul căreia 
el îşi investeşte planul de viaţă. Dar în ceea ce priveşte 
„stabilirea scopului” şi planul de viață adaptat acestuia, nu 
găsim diferențe fundamentale. 


Ca urmare, pot vorbi de un scop general al oamenilor. Din 
observarea cea mai minuțioasă rezultă că putem înțelege cel 


mai bine mişcările psihice de toate genurile, atunci când 
recunoaştem drept cea mai generală premisă a lor faptul că 
ele sunt orientate spre un scop de superioritate. Multe 
dintre acestea au fost aduse la cunoştinţă de mari gânditori, 
pe unele le ştie fiecare pentru sine, cele mai multe se 
ascund într-un întuneric misterios şi se evidențiază doar în 
delir sau în extaz. Indiferent dacă cineva vrea să fie un 
artist, primul în domeniul său sau un tiran domestic, dacă 
discută direct cu Dumnezeul său sau îi discreditează pe 
alții, dacă îşi consideră suferința drept cea mai mare, în fața 
căreia toți trebuie să se plece, dacă vânează idealuri 
intangibile sau vechi divinități, sau sparge vechi granițe şi 
norme - pe fiecare porțiune din drumul său el este îndrumat 
şi condus de năzuința sa spre superioritate, gândul său de a 
fi asemenea lui Dumnezeu, credința în deosebita sa putere 
magică. La fel, în iubire, vrea să-şi simtă puterea asupra 
partenerului, în alegerea voluntară a profesiei, scopul care-i 
pluteşte dinaintea ochilor străbate aşteptările şi temerile 
exagerate şi, chiar şi în suicid, simte răzbunător victoria 
asupra tuturor obstacolelor. Pentru a se înstăpâni asupra 
unui lucru sau a unei persoane, poate păşi pe cărări drepte, 
poate merge la lucru mândru, dominator, provocator, 
înspăimântător, curajos; sau preferă, sub imperiul 
experiențelor pe căi ocolite şi întortocheate, să-şi conducă 
spre victorie propria cauză prin ascultare, supunere, 
blândețe şi modestie. Nici trăsăturile de caracter nu au o 
existență de sine stătătoare, iar ele se adaptează mereu la 
planul de viață individual, reprezentând cea mai importantă 
pregătire de luptă a acestuia. 


Dar acest scop de superioritate totală care, în unele cazuri, 
arată deseori destul de straniu, nu este de pe lumea 
aceasta. Privit în sine, trebuie să-l înscriem printre „ficțiuni” 


sau „imaginaţii”. Despre acestea Vaihinger (Die Philosophie 
des Als-Ob - Filosofia lui ca-şi-când, Berlin, Reuter und 
Reichardt, ed. a 2-a, 1913) spune pe bună dreptate că 
însemnătatea lor constă în faptul că au totuşi, chiar şi în 
mod absurd, cea mai mare importanţă pentru acţiune. În 
cazul nostru, acest lucru se potriveşte atât de mult, încât 
putem spune: această ficțiune a unui scop de superioritate, 
care sfidează complet realitatea, a devenit premisa 
principală a vieții noastre de până acum. Ea ne învață să 
facem deosebiri, ne conferă o ținută şi o siguranță, ne 
configurează şi dirijează acţiunile şi ne obligă spiritul să 
prevadă şi să se desăvârşească. Alături este latura umbrită: 
ea aduce în viața noastră o tendinţă ostilă, războinică, ne 
răpeşte naturalețea simțţirii şi încearcă întotdeauna să ne 
îndepărteze de realitate, explicându-ne mutilarea ei. Cine 
înțelege în mod real acest scop al asemănării cu divinitatea 
îl ia cuvânt cu cuvânt, va fi curând nevoit să evite viața 
reală ca un compromis, pentru a căuta o viață lângă viaţă, 
în cel mai bun caz în artă, dar cel mai adesea în pietism, în 
nevroză sau în crimă.? 


Aici nu pot intra în detalii. Desigur, o sugerare deschisă a 
acestui scop mai mare decât viața se găseşte la toți oamenii. 
Uneori iese în evidență din comportament, din când în când, 
se trădează doar în pretenții şi aşteptări. Câteodată, urma 
sa se găseşte în amintiri, fantasme sau vise obscure. Dacă 
se caută cu seriozitate, abia dacă mai trebuie puse întrebări. 
Dar o atitudine fizică sau spirituală exprimă clar 
proveniența sa din aspirația spre putere şi poartă în sine 
idealul unui anumit tip de desăvârşire şi perfecțiune. În 
acele cazuri, care se apropie de nevroză, va frapa 


2 Vezi şi „Problema distanţei” în acest volum. 


întotdeauna existența unei comparări accentuate cu mediul, 
dar şi cu cei morți şi cu eroii din trecut. 


Corectitudinea acestei constatări este uşor de demonstrat. 
Dacă, aşa cum observăm la nevrotici într-o măsură mai 
mare, fiecare poartă în sine un ideal de superioritate, 
trebuie să poată fi găsite şi manifestări care vizează o 
oprimare, o minimalizare, o devalorizare a altora. Asemenea 
trăsături de caracter cum sunt nerăbdarea, dogmatismul, 
invidia, bucuria răutăcioasă, propria supraestimare, 
lăudăroşenia, suspiciunea, avariția — pe scurt, toate 
atitudinile care corespund premisei unei lupte - trebuie să 
iasă la iveală, într-un grad cu mult mai înalt decât ar fi 
nevoie pentru autoconservare. 


Pe lângă toate acestea, simultan sau alternativ, se vor vedea 
apărând, în funcție de zel şi de încrederea în sine cu care 
este căutat scopul final, trăsături precum ambiția, emulațţia, 
curajul, atitudinea de salvare şi dăruire şi controlul. O 
investigare psihologică reclamă atât de multă obiectivitate, 
încât o judecată morală nu tulbură privirea de ansamblu. 
Mai trebuie adăugat şi faptul că nivelul diferit al trăsăturilor 
de caracter declanşează în primul rând, sentimentul nostru 
de satisfacţie sau desconsiderarea noastră. În sfârşit, 
trăsăturile combative sunt deseori, în special la nevrotici, 
atât de ascunse, încât, pe bună dreptate, purtătorul acestor 
însuşiri este consternat şi indignat atunci când i se atrage 
atenția asupra lor. De pildă, între doi copii, cel mai mare îşi 
creează o situație absolut inconfortabilă, pentru că vrea să 
obțină pentru sine, prin îndărătnicie şi obstinaţie, dominaţia 
în familie. Copilul mai mic debutează mai înțelept, se 
prezintă ca un exemplu de ascultare şi reuşeşte să devină 
idolul din familie, căruia i se împlinesc toate dorințele. Când 


împinge şi mai departe ambiția, disponibilitatea la supunere 
se distruge; survin manifestări obsesionale maladive, prin 
care orice poruncă din partea părinţilor este contracarată, 
deşi copilul pare să se străduiască să fie ascultător. Aşadar, 
o ascultare care a fost anulată de gândirea obsesională. Se 
vede astfel calea ocolită pe care merge pentru a ajunge la 
aceeaşi linie ca şi celălalt copil. 


La copil, toată forța eforturilor personale spre putere şi 
superioritate este convertită devreme în forma şi conținutul 
efortului său, în timp ce gândirea poate accepta uneori doar 
atât cât permite eternul şi realul sentiment comunitar, 
fundamentat fiziologic. Din acesta s-a dezvoltat delicatețea, 
iubirea aproapelui, prietenia, iubirea, iar dorința de putere 
se desfăşoară mascat şi caută să se impună pe ascuns pe 
căile sentimentului comunitar. 


În acest loc trebuie să confirm o veche concepție 
fundamentală a tuturor cunoscătorilor sufletului. Orice 
comportament accentuat al unui om poate fi urmărit până 
la originea lui din copilărie. În camera copiilor se formează şi 
se pregăteşte viitoarea atitudine a omului. Modificări 
fundamentale rezultă doar printr-un înalt grad de 
autocunoaştere sau, în stadiul unei nevroze, printr-un 
procedeu de natura psihologiei individuale, aplicat de medic. 


Într-un alt caz, aşa cum se întâmplă într-un mod similar de 
nenumărate ori, voi insista mai mult asupra fixării scopului 
nevroticului. Un bărbat extraordinar de dotat, care şi-a 
cucerit prin amabilitate şi un comportament fin favoarea 
unei fete merituoase, se gândeşte la logodnă. În acelaşi 
timp, agasează fata cu un ideal de educaţie, care îi impune 


acesteia sacrificii cu adevărat mari. Ea suportă un timp 
dispoziţiile exagerate, până când evită alte verificări, rupând 
relațiile. În acest moment, bărbatul se prăbuşeşte în crize 
nervoase. Din explicaţia cazului din punctul de vedere al 
psihologiei individuale rezultă că scopul de superioritate la 
acest pacient, aşa cum reiese din pretenţiile dominatoare 
față de mireasă, ar fi determinat oricum o rupere a 
căsătoriei şi că el însuşi ar fi trebuit să se lase purtat spre 
ruptură, pentru că nu credea că va putea face față unei 
lupte deschise, după cum îşi imagina el căsătoria. Chiar şi 
această neîncredere în el însuşi provenea din prima 
perioadă a copilăriei sale, în care a trăit, ca fiu unic, 
aproape izolat de lumea din jur, alături de mama sa rămasă 
de timpuriu văduvă. Din această perioadă, desfăşurată în 
neîntrerupte lupte domestice, el s-a ales cu impresia de 
neşters, pe care n-ar fi recunoscut-o niciodată deschis față 
de sine: aceea de a nu fi suficient de masculin, de a nu fi 
niciodată în stare să facă față unei femei. Această atitudine 
psihică poate fi comparată cu un permanent sentiment de 
inferioritate şi se poate înțelege foarte bine cum acesta a 
intervenit hotărâtor în soarta unui om şi l-a silit să-şi 
păstreze prestigiul altfel decât prin îndeplinirea cerințelor 
reale. 


Nu se poate contesta că pacientul a obținut ceea ce 
urmăreau pregătirile sale secrete pentru celibat şi ceea ce îi 
producea frica sa de partener: scene de luptă şi o relaţie 
agitată cu soția. Nici că el s-a raportat la soţia sa la fel ca la 
mama sa, pe care, de asemenea, voia s-o învingă. Această 
atitudine constrânsă de aspiraţia spre victorie a fost 
interpretată extraordinar de greşit de şcoala lui Freud drept 
o permanentă îndrăgostire incestuoasă de mamă. În 
realitate, accentuatul complex infantil de inferioritate 


rezultat din relația sa dureroasă cu mama sa îl determină pe 
pacient să ajungă din nou, prin aplicarea celei mai puternice 
tendințe de asigurare, la lupta cu femeia. Indiferent ce vrem 
să înțelegem prin iubire, în cazul de față nu rămâne decât 
un mijloc în vederea atingerii scopului. Dar acesta este 
forțarea, în sfârşit, a triumfului asupra unei ființe feminine 
potrivite. Aşa se explică neîntreruptele verificări şi pretenții, 
aşa se explică şi desfacerea relației, aşteptată în mod cert. 
Această desfacere nu s-a „întâmplat”, ea a fost înscenată 
după toate regulile artei, iar aranjamentul a avut loc cu 
vechile mijloace ale experienţei sale, aşa cum le exersase 
asupra mamei sale. O înfrângere în căsnicie părea exclusă, 
pentru că el obstrucționa căsătoria. 


Dacă mai rămâne ceva neclar în comportamentul acestui 
bărbat, în atitudinea lui dominatoare recunoaştem evident 
agresiunea, care se prezintă drept iubire, totuşi prăbuşirea 
nervoasă a pacientului, mai puțin de înţeles, are nevoie de 
câteva cuvinte explicative. Păşim astfel pe terenul propriu- 
zis al neuropsihologiei. Iarăşi, la fel ca în camera copiilor, 
pacientul eşuează în raport cu femeia. În toate cazurile 
similare, nevroticul se simte atras să-şi consolideze 
asigurările şi să se plaseze la o distanță mai mare față de 
pericol.* Pacientul nostru are nevoie de prăbuşire, pentru a 
hrăni o amintire urâtă în sine, pentru a ridica problema 
vinovăției şi a o soluţiona în defavoarea femeii, pentru ca 
mai târziu să treacă la lucru cu şi mai multă precauţie! Sau 
pentru a-şi lua rămas-bun definitiv de la iubire şi căsnicie! 
Acest bărbat numără astăzi 30 de ani. Dacă ne permitem să 
presupunem că şi-a purtat cu el durerea timp de 10-20 de 
ani şi tot de atâta vreme îşi plânge idealul pierdut, el poate 


3 Vezi „Problema distanţei”. 


că s-a asigurat astfel pentru totdeauna împotriva oricărei 
relații amoroase şi s-a pus astfel la adăpost, în sinea sa, 
împotriva oricărei noi înfrângeri. 


Dar el îşi construieşte prăbuşirea nervoasă tot cu vechile 
metode, consolidate, ale experienţei sale, tot aşa cum, copil 
fiind, respinsese mâncarea, somnul, munca şi juca rolul 
muribundului. Dar talerul vinovăţiei iubitei se înclină, iar el 
însuşi o depăşeşte prin comportament civilizat şi caracter, şi 
iată: a dobândit toate la câte a aspirat, el este cel superior, 
el este mai bun, însă partenerul său este rău, aşa cum sunt 
toate fetele. Ele nu se pot măsura cu el, bărbatul. El şi-a 
îndeplinit îndatorirea, pe care o simţise şi ca băiat — a arătat 
că se situează mai sus decât sexul feminin. 


Înţelegem că reacția sa nervoasă nu poate apărea ca 
suficient de dură. El trebuie să bântuie pe pământ ca un 
reproş viu împotriva femeii.4 


Dacă el şi-ar cunoaşte mai bine planurile secrete, întreaga 
lui activitate ar consta în ostilitate şi intenții rele. Ca 
urmare, scopul intenționat, înălțarea sa deasupra femeii, n- 
ar mai fi atins. Deoarece el s-ar vedea aşa cum îl vedem noi, 
cum înclină balanța şi cum îndreaptă totul spre un scop 
prestabilit. Ceea ce se întâmplă cu el n-ar mai fi „soartă”, ca 
să nu mai spunem că pentru el ar rezulta un plus. Dar 
scopul său, planul său de viață, minţirea vieţii sale cer acest 
plus! Ca urmare, „rezultă” şi că acest plan al vieții rămâne 


+ 'Trăsătura paranoidă este evidentă. Vezi în acest volum „Minţirea vieții 
şi responsabilitatea în nevroză şi psihoză”. 


în inconştient, pentru ca pacientul să poată crede într-o 
soartă iresponsabilă, şi nu într-o cale responsabilă, îndelung 
pregătită, pusă la punct în toate amănuntele. 


Aici trebuie să evit o descriere amplă a acestei „distanţe”, 
aşezată de nevrotic între sine şi decizie — în acest caz, 
căsătoria. Ne abținem, de asemenea, de la o descriere a 
organizării nevrotice a acestui lucru. Ne vom referi doar la 
faptul că această distanţă se exprimă clar în „atitudinea 
ezitantă” a pacientului, în principiile sale, în concepția sa 
asupra vieții şi în minţirea vieții sale. Cele mai eficiente în 
desfăşurarea acestora se dovedesc întotdeauna nevroza şi 
psihoza. De asemenea, înclinația către perversiuni provenite 
din aceleaşi surse şi orice fel de impotenţă este neobişnuit 
de mare. Atunci omul găseşte încheierea şi împăcarea cu 
viața în construirea uneia sau mai multor „fraze de tip 
dacă”. „Dacă ar fi fost altceva...!” 


Importanța problemei educaţiei, pe care şcoala noastră pune 
cel mai mare accent (vezi Heilen und Bilden — Vindecare şi 
educație, Reinhardt, Munchen, 1913), reiese cu claritate din 
aceste contexte. 


Din structura lucrării de față rezultă că, la fel ca în cazul 
unei cure psihoterapeutice, cercetarea noastră face drumul 
invers, mai întâi observă scopul de superioritate, 
interpretează prin ea atitudinea combativă a omului5, în 
special a nevroticului, şi apoi caută să înțeleagă sursele 


5 „Lupta pentru existență”, „lupta tuturor împotriva tuturor” etc. nu 
sunt decât alte perspective ale aceleiaşi relații. 


acestui extraordinar mecanism psihic. Ne-am gândit deja la 
o bază a acestei dinamici psihice, ea rezidă în înclinația 
artistică, pentru moment inevitabilă, a aparatului psihic de 
a facilita adaptarea şi expansiunea în realitate cu ajutorul 
artificiului ficţiunii şi stabilirii scopului. Am încercat să 
clarific succint în ce fel scopul asemănării cu Dumnezeu 
transformă atitudinea individului față de mediul său într- 
una combativă şi în ce fel lupta încearcă să aducă omul mai 
aproape de scop pe liniile agresiunii lineare sau pe liniile 
directoare ale prudenţei. Dacă urmărim până în copilărie 
evoluția acestei agresiuni, ne lovim în fiecare caz de faptul 
fundamental declanşator: pe tot parcursul dezvoltării sale, 
copilului îi este propriu un sentiment de inferioritate în 
relația sa cu părinții şi cu lumea. Organele sale 
nematurizate, nesiguranța şi dependenţa sa, ca urmare a 
nevoii sale de a se sprijini de cineva mai puternic şi din 
cauza supunerii faţă de alții, deseori resimţite dureros, fac 
să crească în el acest sentiment de insuficiență, care se 
trădează în întreaga sa activitate vitală. Acest sentiment de 
inferioritate produce neliniştea continuă a copilului, 
impulsul său de a acţiona, căutarea de roluri, măsurarea 
puterii, planurile sale de viitor şi pregătirea sa fizică şi 
spirituală. Întreaga capacitate de educaţie a copilului 
depinde de acest sentiment de insuficiență. Viitorul devine 
pentru el un ţinut care urmează să-i aducă compensarea. În 
complexul său de inferioritate se reflectă, de asemenea, 
atitudinea sa combativă; drept compensație el nu consideră 
decât ceea ce înlătură constant actuala situație meschină şi 
îl face superior tuturor celorlalți. Copilul ajunge astfel la 
fixarea scopului şi la țelul fictiv al superiorității, în care 
sărăcia lui se va transforma în bogăție, supunerea sa în 
dominare, suferința sa în bucurie şi plăcere, isnoranţa sa în 
atotcunoaştere, incapacitatea sa în artă. Acest scop va fi 
fixat cu atât mai sus şi menţinut cu atât mai principial, cu 


cât copilul îşi percepe mai clar şi mai durabil nesiguranța şi 
cu cât suferă mai mult din cauza slăbiciunii sale corporale 
şi, mai puţin, spirituale, cu cât mai mult îşi simte 
desconsiderarea sa în viață. Cine vrea să ghicească acest 
scop trebuie să observe copilul la joacă, în preocupările liber 
alese sau în fantasmele sale legate de viitoarea alegere a 
profesiei. Schimbările continue din aceste manifestări nu 
sunt decât aparenţțe exterioare, el crede că îşi anticipează 
triumful în fiecare scop nou. Ne mai putem gândi la o 
variantă de făurire a planului, întâlnită deseori la copii mai 
puțin agresivi, la fete şi la ființe mai bolnăvicioase: ele învață 
să abuzeze de slăbiciunea lor şi-i obligă astfel pe alții să li se 
subordoneze. Ele vor continua să încerce şi mai târziu acest 
lucru, până când descoperirea planului lor de viață şi a 
mințirii vieții va reuşi ireproşabil. 


Un aspect deosebit se oferă observatorului atent de îndată 
ce esența acestei dinamici compensatorii face ca rolul 
sexelor să apară minor şi să forțeze stabilirea unor scopuri 
supramasculine. În cultura noastră, fata, ca şi băiatul, se 
cred constrânşi la eforturi şi artificii absolut speciale. 
Incontestabil, printre acestea multe sunt stimulatoare. 
Păstrarea acestora, descoperirea şi neutralizarea 
nenumăratelor linii directoare derutante şi maladive 
reprezintă sarcina noastră actuală, care trece cu mult 
dincolo de granițele unei arte medicale, de la care viața 
noastră socială, educația copiilor şi de masă aşteaptă cele 
mai valoroase semințe. Deoarece scopul acestei concepții de 
viață este: un simț al realității accentuat, responsabilitate şi 
înlocuirea duşmăniei latente cu bunăvoință reciprocă, care 
însă nu pot fi dobândite decât prin dezvoltarea conştientă a 
sentimentului comunitar şi prin distrugerea conştientă a 
aspirației spre putere. 


Cine caută fantasmele de putere ale copilului le găseşte 
descrise magistral în Adolescentul lui Dostoievski (tot „unul 
în devenire”). Le-am găsit la unul dintre pacienții mei într-o 
formă deosebit de crasă. În gândurile şi visurile lui revenea 
mereu dorința: să moară alții, pentru ca el să aibă mai mult 
spațiu de viață, să le meargă prost altora, pentru ca el să 
aibă posibilități mai mari. Această atitudine aminteşte de 
sărăcia de gânduri şi lipsa de sensibilitate a multor oameni, 
care reduc tot răul de care se lovesc la faptul că pe pământ 
sunt prea mulți oameni, îndemnuri care, cu siguranţă, au 
făcut ca peste tot războiul mondial să fie mai savuros. — 
Sentimentul de certitudine în asemenea ficțiuni este preluat 
din alte sfere, în cazul de mai sus, din faptele fundamentale 
ale acțiunii capitaliste, în care realmente unul o duce cu 
atât mai bine, cu cât celuilalt îi merge mai prost. „Eu vreau 
să devin gropar”, mi-a spus un băiat de patru ani, „vreau să 
fiu acela care îi îngroapă pe alții.” 


II 


Hermafroditism psihic şi protest viril — 
o problemă centrală a nevrozelor 


Momentul în care, în doctrina nevrozelor, şi-a croit drum 
concepția unitară, potrivit căreia tulburările nervoase ar fi 
provocate de modificări psihice şi ar trebui tratate prin 


acțiuni asupra psihicului, a însemnat un uriaş pas înainte. 
Decizia definitivă a fost luată prin intervenţia unor 
cercetători de renume ca Striimpell, Moebius şi alții. S-au 
mai adăugat apoi, venite din Franța, experiențele 
experimentului hipnotic şi ale tratamentului prin hipnoză, 
care au dovedit variabilitatea simptomelor nevrotice şi 
caracterul lor influențabil pe calea psihicului. În pofida 
acestui progres, succesele tratamentelor au rămas incerte, 
drept care chiar şi autori renumiţi, neinfluențaţi de 
considerațiile lor teoretice, au încercat să vindece astenia 
nervoasă, isteria, nevroza obsesională şi nevroza de angoasă 
cu medicamente tradiționale, cu ajutorul electricității şi 
hidroterapiei. Multă vreme, întregul fruct al cunoaşterii 
lărgite a fost o aglomerare de cuvinte-cheie, menite să 
epuizeze şi să facă accesibile sensul şi esența complicatelor 
mecanisme neurologice. Pentru unii, cheia înțelegerii se afla 
în „slăbiciunea excitabilă”, pentru alții în „sugestibilitate”, 
„agitabilitate”, „tară ereditară”, „degenerare”, „reacții 
maladive”, „labilitatea echilibrului psihic” şi alte noțiuni 
similare aveau să constituie secretul bolilor psihice. De pe 
urma acestora, în beneficiul pacienţilor a rezultat în 
principal doar o terapie prin sugestie destul de stearpă, de 
cele mai multe ori încercări sterile de a lăsa boala să-şi 
„urmeze cursul” şi încercarea, nu mai puţin sterilă, de a ţine 
permanent la distanță prejudiciile psihice. Oricum, acest 
procedeu terapeutic a evoluat spre un „ traitement moral” 
deseori util, atunci când pacientul se afla sub îndrumarea 
unor medici de renume mondial, înzestrați cu intuiție. Dar 
printre laici a apărut prejudecata, alimentată de concluzii 
pripite trase din observarea nevrozelor traumatice cu 
înmulțire rapidă, că nevroticul ar suferi de „închipuiri” şi s- 
ar face vinovat de exagerări arbitrare, şi că el ar avea 
posibilitatea să-şi depăşească manifestările maladive prin 
creşterea propriei energii. 


Josef Breuer a ajuns la ideea de a interoga pacientul în 
privința sensului şi evoluției simptomului său de boală, 
cum ar fi paralizia isterică. El, şi odată cu el S. Freud, a 
făcut aceasta fără niciun fel de prejudecăţi şi a 
confirmat cu acest prilej faptul evident al lapsusurilor, 
care-l împiedicau pe pacient, ca şi pe medic, să înţeleagă 
cauza şi evoluţia bolii. Încercările de a trage concluzii 
asupra materialului uitat din cunoaşterea psihicului, din 
caracteristicile patologice, din fantasme şi din viaţa 
onirică a pacienţilor au avut succes şi au condus la 
crearea metodei psihanalitice şi a perspectivei 
psihanalitice. Datorită acestei metode, Freud a reuşit să 
meargă pe urmele rădăcinilor îmbolnăvirii psihice până 
în prima copilărie şi să descopere o serie de mecanisme 
psihice constante, cum ar fi cel al refulării şi deplasării. 
În tratament au fost identificate mişcări şi dorinţe 
regulate, înainte inconștiente, ale pacientului, în acelaşi 
fel, în formele nevrotice cele mai diverse, de către autori 
diferiţi, care s-au servit de metoda psihanalitică şi 
deseori au lucrat independent unii de alţii. În cee ce-l 
priveşte pe Freud, el a căutat cauzele tulburărilor 
nevrotice în transformările pulsiunii sexuale şi într-o 
constituţie deosebită a pulsiunii sexuale, o teorie care a 
fost foarte prost primită, dar care nu este legată 
inseparabil de metoda psihologică. 


Aş dori să invoc, drept principiu pentru exercitarea metodei 
psihologiei individuale, reducerea tuturor simptomelor 
nevrotice existente la un individ la „cea mai mică măsură 
comună”. Corectitudinea reducției realizate în comun cu 
pacientul este stabilită prin coinciderea tabloului psihic 
dobândit în fiecare caz cu o situație psihică reală, din cea 
mai fragedă copilărie a pacientului. Cu alte cuvinte, baza 


psihică a tulburării nevrotice şi a simptomului a fost 
preluată neschimbată din copilărie, dar de-a lungul anilor 
pe această bază s-a înălțat o suprastructură 
multiramificată, nevroza individuală, inaccesibilă 
tratamentului atâta timp cât nu se modifică baza. În această 
suprastructură au intrat şi toate tendințele de dezvoltare, 
trăsăturile caracteristice şi trăirile personale, dintre care în 
mod special ar trebui relevate: dispozițiile reziduale ale unui 
insucces unic sau repetat, de pe o linie principală a 
aspirației umane - ocazia nemijlocită pentru declanşarea 
nevrozei. De acum încolo, toate gândurile şi aspirațiile 
pacientului vor fi orientate spre compensarea insuccesului, 
spre vânarea avidă a triumfurilor altora, de cele mai multe 
ori irelevante, dar, mai ales, spre asigurarea sinelui 
împotriva unor noi insuccese şi încercări ale destinului. Şi 
aceasta îi facilitează nevroza declanşată, care îi va deveni 
astfel un sprijin. Angoasa nevrotică, durerile, parezele şi 
îndoiala maladivă îl vor împiedica să intervină activ în viaţă, 
compulsia nevrotică îi conferă - în gândirea şi acțiunea 
compulsivă - aparența activităţii trecute pierdute, pe de altă 
parte, îi oferă pretextul pasivității pe baza legitimității bolii. 


M-am văzut silit eu însumi, în exercitarea metodei 
psihologiei individuale, să rezolv o situație din copilărie, 
declanşatoare a bolii, şi m-am lovit în acest demers de surse 
care proveneau din influențele dăunătoare ale vieții de 
familie. Dar, dincolo de acestea, au apărut cauze care 
ajutaseră parțial la formarea acestui mediu dăunător — 
constituția organică a familiei. Mi s-a atras cu regularitate şi 
riguros atenția asupra faptului că posesia unor organe, 
sisteme de organe şi glande cu secreție internă inferioare 
ereditar creează pentru copil, la începuturile dezvoltării sale, 
o poziţie în care sentimentul altminteri normal de slăbiciune 


şi dependenţă este exacerbat şi se dezvoltă spre un 
sentiment de inferioritate profund perceput.6 Din alcătuirea 
încetinită sau greşită şi inadecvată a organelor inferioare 
rezultă inițial slăbiciune, şubrezenie, stângăcie, urâțenie 
(deseori ca urmare a unor semne exterioare de degenerare), 
nepricepere şi un mare număr de defecte infantile, cum sunt 
ticul clipitului, luşatul, preferința pentru folosirea mâinii 
stângi, balbismul, defectele de vorbire, vomatul, enurezisul 
şi anomaliile de defecaţie, din cauza cărora copilul cunoaşte 
foarte des umilințele sau este victima batjocurii şi 
sancţiunilor generale, devenind incapabil de a trăi în 
societate. Tabloul psihic al acestor copii va vădi curând 
accentuări frapante ale unor trăsături altminteri normale, ca 
lipsa copilărească de independență, nevoia de sprijin şi 
blândeţe şi degenerează în anxietate, frica de singurătate, 
timiditate, ruşine, teama de ceea ce este străin şi 
necunoscut, sensibilitate exagerată la durere, pudicitate şi 
frica permanentă de pedeapsă şi de consecinţele oricărei 
acțiuni — caracteristici, care dau în special băiatului o tentă 
indubitabil feminină. 


Curând însă, sentimentul de neglijare va apărea frapant în 
prim-plan la aceşti copii predispuşi spre nevroză. Ca 
urmare, se instalează o hipersensibilitate, care perturbă 
continuu echilibrul calm al psihicului. Copiii de tipul acesta 
vor să aibă totul, să mănânce totul, să audă totul, să vadă 
totul, să ştie totul. Ei vor să-i depăşească pe toți ceilalți şi să 
realizeze totul singuri. Fantezia lor se joacă cu tot felul de 
idei grandomane: ei vor să-i salveze pe alții, se consideră 


6 Vezi Adler, Studie über Minderwertigkeit der Organe, Urban und 
Schwarzenberg, Viena, 1907 - şi continuarea: Adler, Uber neurotische 
Disposition, în „Heilen u.Bilden”, loc. cit. (N.t.) 


eroi, cred într-o descendență nobilă, au impresia că sunt 
urmăriți, persecutați, că sunt Cenuşărese. Temelia unei 
ambiţii arzătoare, insaţiabile este astfel pusă, eşecul ei poate 
fi prezis cu certitudine. Acum se trezesc şi se amplifică 
instincte rele. Lăcomia şi invidia devin nemăsurate, 
deoarece copilul nu este în stare să aştepte satisfacerea 
dorințelor sale. Vânează lacom şi febril orice triumf, este 
ineducabil, irascibil, violent față de cei mai mici, mincinos 
față de cei mari, îi pândeşte pe toţi cu o neîncredere 
înverşunată. Este clar cât de multe poate, în cazul unui 
asemenea egocentrism în germene, să amelioreze un 
educator bun sau să înrăutățească unul slab. Într-un caz 
favorabil, se dezvoltă o nepotolită sete de cunoaştere sau 
planta de seră care este un copil-minune, într-unul 
nefavorabil, se trezesc porniri criminale sau imaginea unui 
om istovit în luptă, care încearcă să-şi mascheze retragerea 
din fața cerințelor vieții printr-o nevroză organizată. 


Aşadar, ca rezultat al unor asemenea observări directe a 
vieţii de copil, trebuie arătat că trăsăturile infantile de 
supunere, dependență şi obedienţă, pe scurt, de pasivitate 
vor fi completate curând - şi, în caracterul nevrotic, într-un 
mod foarte dur - prin trăsături ascunse de îndărătnicie şi 
opoziție, semne ale resentimentului. O introspecție exactă va 
scoate la iveală un amestec de trăsături pasive şi active, dar 
întotdeauna va prevala tendinţa de a forța trecerea de la 
supunerea feciorelnică la îndărătnicia băiețoasă. Pot fi 
obținute destule puncte de sprijin pentru a înțelege faptul că 
trăsăturile încăpățânării trebuie considerate ca reacție, ca 
protest împotriva mişcărilor simultane de supunere sau 
împotriva supunerii prin constrângere şi că ele au ca scop 
să-i procure copilului o mai rapidă satisfacere pulsională, 
apreciere, atenție, privilegii. Odată atins acest fatal stadiu al 


dezvoltării, copilul se simte amenințat de pretutindeni de 
constrângerea supunerii şi obstrucționat în tot ce are de 
executat în viața de fiecare zi, mâncat, băut, dormit, 
defecație şi urinare, ca şi în igiena corporală. Cerinţele 
sentimentului comunitar sunt atenuate. Aspiraţia spre 
putere se desfăşoară de cele mai multe ori într-o luptă 
simulată şi şarlatanie. 


Un alt tip, poate cel mai periculos, de copii predispuşi la 
nevroză vădesc aceste înclinații contrastante de supunere şi 
protest activ într-o legătură mai strânsă, ca în raportul 
dintre mijloc şi scop. Ei au intuit, pare-se, ceva din 
dialectica vieţii şi vor să-şi satisfacă prin cea mai nelimitată 
supunere (masochism) dorințele lor nemăsurate. Tocmai ei 
sunt cei care suportă cel mai greu desconsiderarea, eşecul, 
constrângerea şi aşteptarea, mai cu seamă absenţa victoriei, 
şi, ca şi ceilalți copii predispuşi la nevroză, sunt îngroziți de 
acțiuni, decizii, în mod special de tot ce e străin, nou. De 
cele mai multe ori, ei descoperă printr-un alibi conştiinţa 
unei slăbiciuni fataliste — pentru ca apoi să se oprească 
brusc în fața cerințelor comunităţii şi să se izoleze. 


Această viață aparent dublă, care, la copiii normali rămâne 
în limite moderate şi chiar formează caracterul adulților, nu 
permite nevroticilor urmărirea unui scop şi le inhibă 
deciziile printr-o construcție de angoasă şi îndoială. 


Alte tipuri se salvează de angoasă şi îndoială prin compulsie 
şi sunt într-o permanentă goană după succese, adulmecă 
pretutindeni atacuri, prejudicii şi nedreptăți şi caută din 
răsputeri să joace rolul de salvatori şi eroi, nu rareori 
îndreptându-şi forțele spre obiective nepotrivite (Don 


Quichotism). Insaţiabili şi avizi după o aparenţă de putere, 
râvnesc la dovezi de iubire, fără a se simți satisfăcuți (Don 
Juan, Messalina). Întotdeauna le lipseşte armonia aspirației, 
deoarece dubla natură a ființei lor, aparenta viață dublă a 
nevroticilor („double vie”, „disociere”, „clivajul conştiinţei” 
autorilor) este puternic întemeiată pe o parte feminină şi 
una masculină a psihicului, care par să tindă spre unitate, 
dar îşi ratează sistematic sinteza, pentru a salva 
personalitatea de izbirea de realitate. În acest punct, 
psihologia individuală trebuie să intervină cu un sfat şi să 
asigure, prin introspecţie mai profundă şi prin lărgirea 
conştiinţei, dominația intelectului asupra mişcărilor 
divergente, până acum inconştiente. 


Spiritului infantil i se impune de foarte devreme ceea ce 
străbate spiritul național ca o senzație adânc înrădăcinată, 
ceea ce trezeşte dintotdeauna interesul poeţilor şi 
gânditorilor, valorizarea violentă, dar în concordanţă cu 
viața noastră socială şi simbolizarea formelor de manifestare 
prin „masculin” şi „feminin”7. Copilului îi sunt astfel 
reprezentate la masculin, în unele cazuri uneori diferit, 
noțiuni ca forță, mărime, bogăție, ştiinţă, victorie, 
brutalitate, cruzime, violenţă, activitate, dar opusul lor ca 
fiind feminine. 


Nevoia normală de sprijin a copilului, supunerea exagerată a 
celui dispus la nevroză, sentimentul de slăbiciune şi 
sentimentul de inferioritate susținut de hipersensibilitate, 


7 Să ne gândim doar la proverbe ca „un bărbat, un cuvânt”, la poezia lui 
Schiller „Mânnerwuirde” — „Slăbiciune, numele tău este femeie!”, la autori 
renumiți ca Moebius, Flies, Weininger etc. 


perceperea insuficienţei sale naturale şi sentimentul de 
permanentă desconsiderare şi discriminare, toate reprezintă 
feminitatea, în timp ce aspiraţia sa activă, la fete, în egală 
măsură ca şi la băieți, goana după satisfacţie, biciuirea 
instinctelor şi dorințelor sale nestăpânite, ca şi protestul său 
viril, toate sunt aruncate în balanță. Astfel, pe baza unei 
evaluări false, dar alimentate din plin de viața noastră 
socială, se dezvoltă un hermafroditism psihic al copilului, 
care se întemeiază „dialectic”, prin polaritatea sa interioară 
şi care dă naştere din aceasta unei dinamici, compulsia 
deseori inconştientă la protest viril accentuat ca rezolvare a 
dizarmoniei. 


Cunoaşterea inevitabilă a problemei sexuale creşte în primul 
rând protestul viril, hrăneşte complexul dizarmonic cu 
fantasme sexuale şi mişcări sexuale, amplifică maturizarea 
sexuală precoce şi poate facilita, prin greşeli, toate 
perversiunile. Dar, în special va fi adâncit hermafroditismul 
psihic al copilului şi, odată cu acesta, va spori tensiunea 
psihică interioară, atunci când rolul sexelor îi va rămâne 
neclar copilului sau va fi menținut neclart. Atunci, se vor 
fixa nesiguranța naturală, şovăiala, îndoiala, şi la ambii poli 
ai hermafroditului se vor înregistra amplificări. Dificultatea 
de a ține sub control clivajul crescând al conştiinţei se va 
accentua neobişnuit şi va reuşi numai prin artificiul 
simptomelor nevrotice, prin retragere afectivă şi izolare — în 
această problemă, energia şi efortul de voință al doctorului, 
pacientului şi educatorului eşuează. Atunci doar metoda 


8 Adler, Der psychische Hermaphroditismus im Leben und in der 
Neurose (Hermafroditism psihic în viaţă şi în nevroză), în „Heilen und 
Bilden”, loc. cit. şi Problem der Homosexualität (Problema 
homosexualității), ed. a 2-a. 


psihologiei individuale reuşeşte să aducă lumină în aceste 
procese ale inconştientului şi să realizeze corectarea unei 
dezvoltări greşite. 


III 


Noi principii în practica psihologiei 
individuale 


I. Fiecare nevroză poate fi înțeleasă ca o încercare de 
eliberare din sentimentul de inferioritate, pentru dobândirea 
unui sentiment de superioritate. 


II. Calea spre nevroză nu duce pe linia activităţii sociale, nu 
vizează soluționarea problemelor date ale vieții, mai degrabă 
ajunge în cercul mic al familiei şi realizează izolarea 
pacientului. 


III. Printr-o organizare de hipersensibilitate şi intoleranță, 
conexiunea cu cercul mare al comunităţii este total sau în 
mare măsură întreruptă. În felul acesta, pentru artificiile de 
obţinere a superiorității şi a altor lucruri de acelaşi tip nu 
rămâne decât un cerc mic. În acelaşi timp, asigurarea şi 
retragerea din fața cerințelor comunității şi a deciziilor vieții 
sunt astfel facilitate. 


IV. Îndepărtându-se în mare parte de realitate, nevroticul 
duce o viață de închipuiri şi fantasme şi se foloseşte de un 
număr de artificii care-i permit să evite cerințele reale şi să 
tindă spre o situație ideală, care să-l degreveze de o prestație 
pentru comunitate şi de responsabilitate. 


V. Aceste degrevări şi privilegii datorate îmbolnăvirii, 
suferinţei, îi oferă substitutul pentru scopul inițial, riscant 
al superiorității. 


VI. Astfel, nevroza şi psihicul se prezintă ca o încercare de 
sustragere, prin contraconstrângere, de la orice 
constrângere din partea comunității. Această 
contraconstrângere este în aşa fel croită, încât înfruntă 
eficient particularitățile mediului înconjurător şi cerințelor 
acestuia. Din forma sa de manifestare, aşadar, din tipul de 
nevroză, se pot trage concluzii obligatorii pentru ambele. 


VII. Contraconstrângerea are un caracter de revoltă, îşi 
extrage materia din trăiri afective potrivite sau din 
observații, preocupă gândurile -— şi sfera sentimentelor cu 
asemenea mişcări, dar şi cu nimicuri, dacă sunt apte de a 
abate privirea şi atenţia pacientului de la problemele sale de 
viață. Astfel, în funcție de situație, pot fi confecționate drept 
pretexte stări anxioase şi compulsive, insomnie, leşin, 
perversiuni, halucinaţii, afecte maladive, complexe 
neurastenice şi ipohondrice şi tablouri psihotice. 


VIII. Logica ajunge, şi ea, sub dictatura contraconstrângerii. 
Acest proces poate merge până la suprimarea logicii, ca în 
psihoză. 


IX. Logica, voința de a trăi, iubirea, dragostea pentru 
aproapele, colaborarea şi limbajul provin din necesitatea 
conviețuirii umane. Împotriva acestora se ridică automat 
comportamentul nevroticului avid de putere, aspirând la 
izolare. 


X. Vindecarea nevrozei şi psihozei necesită transformarea 
prin educaţie a pacientului şi întoarcerea sa definitivă în 
comunitatea umană. 


XI. Tot ce vrea şi toate aspiraţiile nevroticului stau sub 
dictatul politicii sale a prestigiului, apelează întotdeauna la 
pretexte pentru a lăsa nerezolvate problemele vieţii şi se 
îndreaptă automat împotriva dezvoltării sentimentului 
comunităţii. 


XII. Odată fixată cerința unei înțelegeri unitare a omului, a 
unei perceperi a individualităţii sale (indivizibile) — la care 
suntem nevoiți, pe de o parte, prin tipul rațiunii noastre, pe 
de alta, prin cunoaşterea, de tipul psihologiei individuale, a 
constrângerii în vederea unificării personalității — 
compararea, ca mijloc principal al metodei noastre, ne ajută 
să dobândim o imagine a liniilor de forță prin care individul 
tinde spre superioritate. La polul opus al comparațţiei se 
află: 


1. Propria noastră atitudine într-o situație similară cu cea a 
pacientului presat în prezent de o cerință — la care mai este 
necesară o considerabilă jertfă de empatie din partea 
terapeutului. 


2. Atitudini şi anomalii atitudinale ale pacientului din 
vremuri anterioare, întotdeauna şi din prima copilărie - care 
se dovedesc a fi determinate întotdeauna de poziția copilului 
în anturaj, de evaluarea sa greşită, mai ales generalizatoare, 
de sentimentul său de inferioritate, adâncit cu îndărătnicie, 
şi de aspiraţia sa spre putere. 


3. Alte tipuri individuale, în special cele clar nevrotice. Aici 
facem descoperirea frapantă, că un tip obţine, prin suferințe 
neurastenice, ceea ce alții caută prin agoasă, isterie, 
compulsie nevrotică sau psihoză. Trăsăturile caracteristice, 
afectele, principiile şi simptomele nevrotice, toate 
convergând spre acelaşi scop, smulse din context, deseori 
cu o semnificație contrarie, pun individul la adăpost de 
impactul cu cerințele comunității. 


4. Aceste cerințe ale comunităţii, pe care nevroticul le evită 
mai mult sau mai puțin, sunt colaborarea, dragostea pentru 
aproapele, iubirea, integrarea socială, îndatoririle față de 
comunitate. 


Aflăm din această analiză de psihologie individuală că 
nevroticul îşi organizează —- mai marcat decât omul 
momentan normal — viața psihică pe aspiraţia spre puterea 
exercitată asupra semenilor. Nostalgia unei asemenea 
superiorități face, de asemenea, ca o constrângere străină, 
cerințele altora şi îndatoririle față de comunitate să fie 
respinse statornic şi în mare măsură. Cunoaşterea acestui 
fapt fundamental al vieții psihice nevrotice facilitează atât de 
mult înțelegerea contextului psihic, încât trebuie privită ca 
cea mai utilă ipoteză de lucru pentru investigarea şi 
vindecarea bolilor nevrotice, până când o înțelegere amplă a 


individului va permite retrăirea factorilor reali ai cazului 
respectiv în toată amploarea lor. 


Ceea ce îl irită cel mai mult pe omul sănătos, în această 
argumentare şi în concluziile ei, este îndoiala dacă un scop 
fictiv de superioritate emoțională ar putea avea un efect mai 
puternic decât o reflecţie rațională. Dar noi suntem deseori 
martorii acestei transformări într-un ideal, în viaţa omului 
sănătos şi al unor popoare întregi. Războiul, degenerările 
politice, crima, suicidul, penitențele ascetice ne oferă 
aceleaşi surprize, multe din chinurile şi suferințele noastre 
ni le producem noi înşine şi le suportăm sub vraja unei idei. 


Faptul că pisica prinde şoareci, ba chiar, fără să fi văzut 
vreodată, este gata s-o facă încă din primele zile ale vieții, 
este cel puţin tot atât de miraculos ca şi faptul că nevroticul, 
după tipul şi determinarea, după poziția şi autoevaluarea 
sa, evită orice constrângere, o găseşte insuportabilă şi, în 
ascuns sau fățiş, conştient sau inconştient, caută pretexte 
pentru a se elibera de ea, dă de cele mai multe ori naştere 
acestor pretexte. 


Cauza intoleranței nevroticului față de constrângerea din 
partea societăţii rezidă, aşa cum reiese din istoria copilăriei 
lui, într-o durabilă atitudine de luptă împotriva mediului, 
care se întinde pe mai mulți ani. Această luptă îi este 
impusă copilului, fără a exista o justificare deplină pentru o 


asemenea reacție, printr-o poziție transmisă fizic sau psihic, 
din care copilul percepe sentimente de inferioritate 
persistente sau intensificate. Obiectivul atitudinii de luptă 
este cucerirea puterii şi afirmării, scopul: un ideal de 
superioritate construit cu inabilitate şi supraapreciere 
copilărească, a cărui realizare oferă compensații şi 
supracompensațţii de un tip absolut general şi în a cărui 
urmărire apare întotdeauna victoria asupra constrângerii 
din partea societății şi asupra voinței mediului. De îndată ce 
această luptă a luat forme mai dure, ea produce din sine 
însăşi intoleranţă la constrângerea de orice tip, la 
constrângerea educației, a realităţii şi societății, a forței 
celuilalt, a propriei slăbiciuni, a tuturor factorilor naturali, 
cum sunt munca, curăţenia, hrănirea, urinarea şi defecarea 
normală, somnul, tratarea bolilor, dragostea şi tandrețea şi 
prietenia, singurătatea, ca şi sociabilitatea. Rezultă in toto 
imaginea unui om care nu vrea să participe la joc, a unuia 
care strică jocul. Acolo unde intoleranța este îndreptată 
împotriva trezirii sentimentelor de dragoste şi camaraderie, 
ea pregăteşte o stare de teamă de iubire şi de căsătorie, în 
grade şi forme care pot fi extraordinar de variate. În acest 
loc mai trebuie menţionate câteva forme de constrângere, 
abia perceptibile individului normal, care sunt aproape cu 
regularitate inhibate de o tulburare nevrotică sau psihotică. 
Aşa, de pildă, constrângerea de a recunoaşte, a asculta, a se 
supune, a spune adevărul, a studia sau a da examene, a fi 
punctual, a avea încredere într-o persoană, într-un vehicul 
sau tren, a încredința altor persoane casa, afacerea, copiii, 
soțul, pe sine însuşi, a se dedica menajului, profesiei, a se 
căsători, a da dreptate altuia, a fi recunoscător, a procrea, 
a-şi juca propriul rol sexual sau a avea legături erotice, a se 
trezi dimineața, a se culca noaptea, a recunoaşte egalitatea 
în drepturi şi punerea pe aceeaşi treaptă a celuilalt, a 
sexului feminin, a păstra măsura, a fi fidel etc. Toate aceste 


idiosincrasii pot fi conştiente sau inconştiente, dar niciodată 
nu sunt înțelese de pacient în întreaga lor însemnătate. 


Această reflecţie ne învață două lucruri: 


1. La nevrotic, noțiunea de constrângere este extrem de 
extinsă şi cuprinde - chiar dacă logic, totuşi — relaţii pe care 
omul normal nu le plasează în schema constrângerii. 


2. Această intoleranță nu este o manifestare finală, ci se 
transformă, are întotdeauna o continuare, o fermentație 
acidă, semnifică întotdeauna o poziție de luptă şi ne arată, 
într-un punct aparent calm, aspirația nevroticului spre 
învingerea celuilalt, spre violarea tendenţțioasă a concluziilor 
logice ale conviețuirii umane. „Non ne rebus, sed mihi res 
subigere conor.” Horatius, din a cărui scrisoare către 
Mecena sunt extrase aceste cuvinte, arată locul unde 
sfârşeşte goana nebună după afirmare: în durere de cap şi 
insomnie. 


Un pacient de 35 de ani se plânge că suferă de mai mulți ani 
de insomnie, ruminații obsesionale şi masturbare 
compulsivă. Simptomul din urmă este deosebit de frapant, 
întrucât pacientul este căsătorit şi tatăl a doi copii şi are o 
căsnicie bună. Printre alte manifestări chinuitoare el trebuie 
să mai relateze şi despre un „fetişism al gumei”. Din când în 


când, în situații oarecum agitate, îi vine pe limbă cuvântul 
„sumă. 


Rezultatele unei investigații amănunțite, de tipul psihologiei 
individuale, au fost următoarele: dintr-o perioadă de 
depresie extremă în copilărie, în care pacientul suferea de 
enurezis şi trecea, din cauza neîndemânării sale, drept un 
copil prost, el a dezvoltat atât de mult linia directoare a 
ambiției, încât aceasta a evoluat într-o idee de grandoare. 
Presiunea mediului său, care persista realmente într-o 
măsură uriaşă, i-a prezentat imaginea unei lumi exterioare 
extrem de ostile şi i-a oferit o privire permanent pesimistă 
asupra vieţii. În această stare de spirit, el a perceput toate 
cerințele lumii exterioare drept o insuportabilă constrângere 
şi a răspuns la aceasta prin enurezis şi neîndemânare, până 
când a întâlnit un profesor care, pentru prima dată în viață, 
i-a oferit sufletului lui imaginea unui semen bun. Acum el a 
început să-şi atenueze atât de mult ciuda şi furia împotriva 
cerințelor celorlalți, atitudinea lui beligerantă față de 
comunitate, încât a putut să pună capăt incontinențţei 
urinare, să devină un elev eminent, „dotat” şi să aspire în 
viață la cele mai înalte țeluri. Intoleranţa față de 
constrângerea celorlalți a rezolvat-o ca un poet şi filosof, 
apelând la transcendental. El a dezvoltat ideea, cu 
coloratură afectivă, că ar fi singura ființă vie, iar toți ceilalți, 
şi în special oamenii, doar o aparenţă. Înrudirea cu ideile lui 
Schopenhauer, Fichte şi Kant nu este de neglijat. Dar 
intenția mai profundă a fost aceea de a se asigura, printr-o 
devalorizare a celor ce există, că va scăpa de „vremurile de 
batjocură şi îndoieli”, răpindu-le faptelor forța printr-o vrajă, 
în ton cu dorinţele copiilor nesiguri. Pe această cale, guma a 
devenit pentru el simbol şi semn al puterii sale, pentru că îi 
apărea copilului, ca distrugător al vizibilului, drept o 


posibilitate împlinită. Starea de lucruri ademenea spre 
supraapreciere şi generalizare, şi aşa se face că noţiunea şi 
cuvântul „gumă” au ajuns soluția victorioasă, de îndată ce 
şcoala şi casa, ulterior bărbaţii sau femeile, soția sau copilul 
i-au creat dificultăţi, l-au amenințat cu constrângerea. 


El a ajuns într-un mod aproape poetic la ținta eroului izolat, 
şi-a împlinit aspiraţia spre putere şi a desfăcut legătura cu 
societatea. Dar poziția sa exterioară, tot mai bună, nu l-a 
tentat să dea complet la o parte sentimentele comunitare 
reale, nemuritoare; din logica ce ne leagă pe toți şi din 
erotică s-a pierdut puţin, aşa încât a fost cruțat de destinul 
unei tulburări paranoice. S-a ajuns doar la o nevroză 
obsesională. 


Erotismul său nu s-a edificat pe sentimentul comunitar 
intact. Mai degrabă acesta a ajuns sub influența liniei 
directoare a aspiraţiei spre putere. Întrucât, pentru el, 
noțiunea şi senzaţia de „putere” se legau de cuvântul magic 
„gumă”, el a căutat şi a găsit parola pentru eliberarea 
sexualității sale în imaginea curelei de cauciuc. Acum 
asupra lui nu mai acționează soţia, ci cureaua de cauciuc, 
nu o persoană, ci un lucru. Astfel, în asigurarea beției 
puterii sale şi în tendința de discreditare a soției, el a 
devenit un fetişist — o disimulare, aşa cum se găseşte în mod 
sistematic ca punct de pornire al fetişismului. Dacă 
încrederea în propria masculinitate ar fi fost şi mai mică, ar 
fi trebuit să vedem apărând trăsături de homosexualitate, 
pedofilie, gerontofilie, necrofilie şi altele de felul acesta. 


Masturbarea sa compulsivă denotă aceeaşi caracteristică de 
bază. Şi ea serveşte nevoii simţite de el, de a se sustrage 
constrângerii iubirii, „vrăjii” femeii. 


Insomnia a apărut direct prin ruminațţiile obsesionale. 
Acestea din urmă luptă împotriva constrângerii somnului. 
Ambiţia sa nepotolită îl împinge spre folosirea nopții pentru 
rezolvarea problemelor cotidiene. Căci el, un al doilea 
Alexandru, a cucerit încă atât de puţin! În acelaşi timp, 
fireşte, insomnia priveşte în altă direcție. Ea îi slăbeşte 
energia şi puterea. Ea devine legitimarea bolii sale. Ceea ce a 
realizat până acum a fost, ca să spunem aşa, realizat de el, 
în pofida insomniei. Câte n-ar fi realizat, dacă ar fi putut 
dormi! Dar nu poate să doarmă - şi el produce pe calea 
ruminațiilor obsesionale din timpul nopţii - propriul alibi. 
Iată că şi-a salvat unicitatea, asemănarea cu Dumnezeu. 
Orice vină pentru un eventual deficit nu mai cade asupra 
personalităţii sale, ci asupra misterioasei, fatalei 
circumstanțe a insomniei sale. Această stare de boală este o 
întâmplare neplăcută, nu este vina lui că ea persistă, vina o 
poartă insuficienta pricepere a medicilor. Dacă rămâne 
dator cu dovada măreției sale, aceasta este din vina 
medicilor. După cum se vede, interesul lui de a fi bolnav nu 
e chiar mic, iar el n-o să le facă medicilor viața uşoară. 


Este interesant modul în care el, pentru a-şi salva 
asemănarea cu Dumnezeu, rezolvă problema vieții şi a 
morții. El continuă să aibă senzația că mama sa, care era 
moartă de 12 ani, încă mai trăia. Dar o nesiguranță 
remarcabilă rezidă în presupunerea sa şi apare tot mai 
marcat, aşa cum se exprimă în mod frecvent un sentiment 
delicat la scurt timp după moartea unor persoane apropiate. 
Îndoiala în ceea ce priveşte presupunerea sa bizară nu 


provine dintr-o logică spontană. Ea se explică abia prin 
înțelegerea datorată psihologiei individuale. Dacă totul nu 
este decât aparență, atunci mama sa nu poate fi moartă. 
Dar, dacă mai trăieşte, atunci ideea portantă a unicităţii 
sale cade. El a rezolvat această problemă tot atât de puţin, 
pe cât a făcut filosofia cu ideea lumii ca reprezentare. Iar la 
constrângere, la nedreptatea morții, el răspunde printr-o 
îndoială. 


Corelarea tuturor manifestărilor sale de boală este astăzi 
pentru el legitimarea asigurării unor privilegii de tot felul, 
din partea soției sale, rudelor, subalternilor. Nici înalta 
prețuire pe care şi-o acordă lui însuşi nu poate fi vreodată 
afectată, deoarece, având în vedere suferințele sale, el este 
întotdeauna mai mare decât este, poate evita oricând acţiuni 
mai dificile, invocându-şi boala. Dar el poate fi şi altfel. În 
fața şefului său ierarhic, el este funcţionarul cel mai 
conştiincios, cel mai harnic şi mai supus, se bucură de cea 
mai desăvârşită mulțumire din partea acestuia, dar, în 
ascuns, urmăreşte continuu să obțină superioritatea asupra 
lui. 


Aspirația exagerată spre sentimentul puterii asupra altora l- 
a îmbolnăvit. Viaţa sa afectivă, inițiativa şi puterea de 
muncă, chiar şi logica sa au ajuns sub constrângerea 
autoimpusă a lăcomiei sale de superioritate totală; 
dragostea sa pentru aproape, implicit şi iubirea, prietenia şi 
integrarea în societate s-au pierdut. Vindecarea ar mai reuşi 
doar prin demontarea politicii sale a prestigiului şi prin 
dezvoltarea sentimentului comunitar. 


Tratarea nevrozelor cu ajutorul 
psihologiei individuale 


Introducere 


Tratarea într-o formă concisă a domeniului vast al 
psihoterapiei, căruia atât de multe dispute principiale îi 
amenință aprecierea, mi se pare a nu fi o cutezanță minoră. 
Şi n-aş vrea să omit să semnalez bazele concepţiilor mele, 
materialul experimentelor mele, supuse opiniei publice spre 
examinare încă din anul 1907. În anul 1907, am produs în 
Studie über Minderwertigkeit von Organen (Studiu despre 
inferioritatea organelor, Urban und Schwarzenberg, Viena- 
Berlin) dovada că anomaliile constituționale ereditare nu 
trebuie considerate doar ca manifestări ale degenerării, ci 
ele prilejuiesc deseori performanţe şi supraperformanţțe 
compensatorii, ca şi importante manifestări de corelare, la 
care contribuie în mod esenţial performanţa psihică 
accentuată. Acest efort psihic compensatoriu alege deseori, 
pentru a putea învinge tensiunile din viață, alte căi, mai noi, 
se arată observatorului ca fiind instruit peste măsură şi 
realizează astfel în cel mai miraculos mod scopul de a 
acoperi un deficit afectiv. Forma cea mai răspândită, în care 
sentimentul de inferioritate care explodează în copilărie 
caută să se sustragă expunerii, constă în montarea unei 
suprastructuri afective compensatoare, care încearcă să 


recâştige un suport, superioritatea în viață, prin antrenarea 
disponibilității şi asigurări, aşadar, un modus vivendi 
nevrotic. — Ceea ce se abate acum întru câtva de la normă se 
explică prin ambiția mai mare şi prudența sporită; dar toate 
artificiile şi organizarea, trăsăturile de caracter nevrotice, ca 
şi simptomele nervoase îşi procură valabilitatea din tatonări 
preliminare, trăiri, empatii şi imitații, care nu sunt complet 
străine vieții omului sănătos, şi induc un limbaj care, corect 
înțeles, permite întotdeauna să se recunoască faptul că aici 
un om luptă pentru prestigiul său, încearcă să-l obțină 
forțat, aspiră neîntrerupt, din sfera nesiguranței şi 
sentimentului de inferioritate, să ajungă să domine, 
asemănătoare lui Dumnezeu, asupra a tot ce este în jur. 


Dacă lăsăm la o parte aceste rădăcini ale comportamentului 
nevrotic, vom găsi că acesta se compune dintr-o abundență 
pestriță de excitaţii şi excitabilități, care nu sunt cauza bolii 
nevrotice, ci reprezintă o urmare a acesteia. Am încercat 
într-o studiu succint, Der Aggressionsbetrieb im Leben und 
in der Neurose (Funcționarea agresivităţii în viață şi în 
nevroză, „Heilen und Bilden”, E. Reinhardt, München, 
1914), să prezint această „afectivitate” deseori accentuată şi 
să arăt cum aceasta, pentru ca un scop să fie atins sau un 
pericol să fie ocolit, se transformă deseori brusc într-o 
aparentă inhibiție a agresivității. Ceea ce se obişnuieşte să 
se numească „dispoziție spre nevroză” (dispoziție nevrotică, 
ibidem), este deja nevroză, şi numai în ocazii actuale, atunci 
când nevoia interioară îndeamnă la artificii mai evidente, 
simptomele nevrotice mai adecvate apar cu o claritate 
sporită şi ca dovadă a bolii. Această dovadă a bolii şi toată 
organizarea aferentă sunt necesare în special pentru: 1) a 
servi drept pretexte, atunci când viața refuză triumfurile 
râvnite, 2) pentru ca toate deciziile să poată fi amânate, 3) 


pentru ca eventualele scopuri atinse să strălucească într-o 
lumină mai puternică, pentru că, în pofida suferinței, au 
fost atinse. Acest artificiu, ca şi altele arată cu claritate 
aspirația nevroticului spre aparenţă. 


În fiecare caz rezultă cu uşurinţă că, pentru a-şi asigura 
acțiunea dirijată de un scop fictiv, nevroticul respectă linii 
directoare tipice pentru el, pe care le urmează principial, 
aproape textual. În felul acesta, personalitatea nevrotică îşi 
dobândeşte forma stabilă prin anumite trăsături 
caracteristice şi disponibilități afective corespunzătoare, 
probate, prin amplificarea unitară a simptomelor şi prin 
perspectiva nevrotică asupra trecutului, prezentului şi 
viitorului. Constrângerea în vederea asigurării superiorității 
are în asemenea măsură un efect puternic, încât, la o 
analiză psihologică comparativă, orice fenomen psihic 
poartă în sine, afară de suprafața manifestării sale, aceeaşi 
trăsătură: aceea de a se desprinde de sentimentul de 
slăbiciune, pentru a atinge înălțimile, pentru a se ridica de 
„jos” în „sus”, pentru a fi superior tuturor prin utilizarea 
unor artificii deseori dificil de urmărit. Pentru a crea ordine 
pedantă şi, implicit, asigurări în previziunile asupra lumii, 
gândirea şi înțelegerea ei, nevroticul recurge la tot felul de 
reguli şi formule de ajutor, dintre care cea mai importantă 
corespunde schemei antitetice primitive. Astfel, el 
recunoaşte doar valorile afective, care corespund unui Sus 
şi Jos şi caută — aşa cum am putut să mă conving — să le 
raporteze sistematic la o opoziţie care i se pare reală între 
„masculin” şi „feminin”. Prin această falsificare a unor 
judecăţi conştiente şi inconştiente se dă naştere, ca printr- 
un acumulator psihic, unor tulburări afective, care se 
potrivesc de fiecare dată liniei personale de viață a 
pacientului. El caută să dea trăsăturilor percepute ca 


„feminine” în sufletul său -— orice comportament pasiv, 
supunere, moliciune, laşitate, amintirea unor înfrângeri, 
ignoranță, neputinţă, delicateţe — o direcție exagerată spre 
„masculin” şi dezvoltă ura, îndărătnicia, cruzimea, egoismul 
şi caută triumfuri în orice relație umană. Sau îşi subliniază 
frapant starea de slăbiciune, ceea ce întotdeauna 
împovărează alte persoane cu misiunea de a se pune în 
slujba lui, creşte sistematic şi nemăsurat prudența şi 
prevederea pacientului şi duce la evitarea premeditată a 
deciziilor amenințătoare. Acolo unde pacientul crede că 
trebuie să aducă dovada „preferințelor masculine” în viață, 
în luptele de orice tip, în profesie, în dragoste, unde el, ceea 
ce este valabil şi pentru sexul masculin, se teme de o 
„efeminare” prin supunere, va căuta să ocolească problema 
de departe. Atunci se va găsi întotdeauna o linie a vieții care 
să se abată de la drumul drept şi care din frica veşnică de 
greşeli şi înfrângeri, va căuta s-o apuce pe căi ocolite mai 
sigure. Se ajunge astfel mereu la o falsificare a rolului 
sexelor, aşa încât nevroticul pare să prezinte o înclinație 
spre „hermafroditism psihic”, ba chiar crede că îl şi are. 
Văzută din această latură, nevroza ar putea foarte uşor să 
pară suspectă unei etiologii sexuale. În realitate însă, în 
domeniul sexualității se duce aceeaşi luptă ca şi în întreaga 
viață psihică: sentimentul inițial de inferioritate face 
presiuni pe căi ocolite (sexual pe calea masturbării, 
homosexualității, fetişismului, algolagniei, supraestimării 
sexualității etc.), pentru a nu-şi pierde orientarea spre un 
scop de superioritate. Ca scop abstract şi totodată concret al 
nevroticului va servi formula schematică: „vreau să fiu un 
bărbat complet!”, un punct de plecare compensator pentru 
sentimentul care stă la baza unei inferiorități considerate 
feminine. Schema după care se percepe şi se procedează 
aici, este întru totul antitetică şi trebuie înțeleasă ca ostilă 
în sine, în falsificarea ei premeditată, iar ca premise 


inconştiente ale zelului nevrotic în urmărirea țintei putem 
identifica sistematic următoarele două: 1. relația umană 
este în toate împrejurările o luptă, 2. sexul feminin este 
inferior şi serveşte, prin reacţiile sale, ca măsură a forței 
masculine. 


Aceste două premise inconştiente, care pot fi descoperite în 
acelaşi mod la pacienți masculini şi feminini, arată că toate 
relațiile umane sunt alterate şi otrăvite, că apar 
surprinzătoare accentuări afective şi tulburări afective şi că, 
în locul unei dezirabile obiectivităţi, îşi face apariţia o 
nemulțumire durabilă, care pare a fi atenuată doar 
ocazional, mai ales după amplificarea simptomelor şi 
reprezentarea reuşită a dovezii bolii. Simptomul substituie, 
ca să spunem aşa, lăcomia nevrotică, nesățioasă de 
superioritate şi afectul aferent şi duce, în viața afectivă a 
pacientului, la o victorie aparentă asupra mediului într-un 
mod mai sigur decât o luptă liniară, o trăsătură de caracter 
şi o împotrivire. Înțelegerea acestui limbaj al simptomelor a 
devenit pentru mine premisa principală a tratamentului 
psihoterapeutic. 


Întrucât nevroza are ca scop să ajute la atingerea scopului 
final al superiorității, deşi din sentimentul de inferioritate 
pare exclusă o agresiune directă, vedem că se preferă mereu 
căi ocolite, care au un caracter activ, uneori masochist, 
întotdeauna autotorturant. De cele mai multe ori găsim un 
amestec de mişcări psihice şi simptome de boală, apărând 
simultan într-o perioadă a bolii, sau înlocuindu-se reciproc, 
care, extrase din contextul mecanismului bolii, apar uneori 
ca opuse sau ne duc cu gândul la o scindare a 
personalității. Contextul denotă că pacientul se poate servi 
de două linii, opuse în sine, pentru a ajunge în situația 


ideală a superiorității fictive, aşa cum şi argumentează, 
corect sau fals, în acelaşi scop sau apreciază şi percepe în 
totală dependenţă de scopul său şi corespunzător acestuia. 
Vom întâlni şi va trebui să ne aşteptăm să întâlnim 
caracterul nevrotic, orice împrejurări, în asemenea 
concepții, senzații, amintiri, afecte, trăsături de caracter şi 
simptome, care sunt de presupus datorită liniei de viață şi 
scopului lui. 


Astfel, pentru a învinge pe linia ascultării, supunerii, 
„influențabilităţii isterice”, pentru a-i încătuşa pe alții prin 
slăbiciunea sa, frica, pasivitatea sa, prin nevoia de tandrețe 
etc., nevroticul va avea pregătite tot felul de memento-uri, 
imagini de groază declanşatoare de frică, disponibilități 
afective, transpuneri în sentimente potrivite şi trăsături de 
caracter corespunzătoare, cam tot aşa cum un nevrotic 
obsesional îşi are principiile, legile şi interdicțiile sale, care 
aparent îl limitează doar pe el însuşi, dar care, în realitate, 
conferă sentimentului său de personalitate o putere 
asemănătoare divinității. Vedem mereu ca scop o „rentă” 
ideală care, la fel de obstinat cum este cucerită cea 
materială de către cel care suferă de nevroză traumatică, 
este şi ea cucerită cu acele mijloace de cele mai multe ori 
adecvate, evidente pentru experiența pacientului. La fel şi 
acolo, unde afecte active, ca furia, mânia, gelozia ar trebui 
să asigure calea spre înălțime şi sunt deseori înlocuite cu 
dureri, leşinuri sau crize de epilepsie. (Vezi Trotz und 
Gehorsam - Încăpăţânare şi ascultare, în „Heilen und 
Bilden”) - Misiunea tuturor simptomelor nevrotice este aceea 
de a asigura sentimentul de personalitate al pacientului şi, 
implicit, linia de viață în care a crescut el. Pentru a se 
dovedi apt de viață, toată organizarea necesară şi 
simptomele nevrotice îi apar nevroticului ca un expedient, 


ca un coeficient de siguranţă exacerbat față de pericolele la 
care se aşteaptă în sentimentul său de inferioritate odată cu 
extinderea planurilor sale de viitor şi pe care tinde neîncetat 
să le preîntâmpine. 


Organizarea nevrozei 


Sentimentul de inferioritate crescut din impresii reale, mai 
târziu menţinut şi subliniat părtinitor, presează neîncetat 
pacientul încă din copilărie să-şi fixeze scopul aspiraţiei 
sale, care depăşeşte orice măsură omenească, se apropie de 
o divinizare şi forțează o deplasare pe linii de direcție extrem 
de precise. Între aceste două puncte se întinde sistemul 
nevrotic, planul de viață al nevroticului. Această extindere 
psihică, compensatorie, „voința” nevrotică, ţine seama de 
toate experiențele proprii şi străine, ce-i drept, 
denaturându-le tendențţios şi falsificându-le valoarea, dar, 
atunci când, altminteri, ele satisfac intenția nevrotică, 
luându-le în considerare. 


La o observare mai atentă, faptul că toate aceste linii 
directoare sunt prevăzute din diferite laturi cu indicatoare 
de avertizare şi încurajări, cu mementouri şi îndemnuri la 
acțiune, aşa încât se poate vorbi de o plasă de siguranță 
foarte ramificată, apare ca un fenomen de înțeles. 
Întotdeauna viața afectivă nevrotică se găseşte ca 
suprastructură a unei situații amenințătoare din copilărie, 
chiar dacă pe parcursul anilor este transformată exterior şi 
adaptată la realitate mai mult decât ar fi permis dezvoltarea 
copilului. De aceea, nu este nicio mirare că orice fenomen 


psihic al nevroticului este traversat de acest sistem rigid şi 
apare ca o alegorie, din care răzbat mereu liniile directoare. 
De aici, caracterul nevrotic, simptomul nevrotic, 
comportamentul, orice artificiu în viață, evitările şi 
ocolişurile, de îndată ce deciziile vor să amenințe 
sentimentul de dumnezeire al nevroticului, concepția sa 
despre lume şi atitudinea față de bărbat şi femeie şi visurile 
sale. În ce le priveşte pe acestea din urmă, în concordanță 
cu concepția mea asupra nevrozei, am prezentat încă din 
anul 1911 funcția lor principală ca teste preliminare 
simplificate, avertismente şi încurajări în sensul planului de 
viață nevrotic în vederea rezolvării unei probleme iminente. 
Explicații mai detaliate pot fi găsite în Traum und 
Traumdeutung (Vis şi interpretarea viselor). 


Cum se realizează această frapantă uniformitate a 
manifestărilor psihice, care sunt străbătute toate ca de un 
curent orientat în acelaşi fel, spre în sus, spre 
masculinitate, spre sentimentul asemănării cu Dumnezeu, 
care sunt deja relevate în lucrarea mea de neurologie, 
incompletă şi greşit orientată din punctul de vedere al 
momentului (Uber Zahlenanalysen und Zahlenphobie — 
Despre analizele numerelor şi fobia de numere, Neurolog.- 
psychiatr. Ztschr., 1905)? 


Răspunsul poate fi uşor preluat din prezentarea de mai sus: 
scopul hipnotizator al nevroticului sileşte întreaga sa viață 
psihică să adopte această atitudine unificatoare, iar 
pacientul va putea fi găsit întotdeauna, de îndată ce i s-a 
identificat linia de viață, acolo unde este de aşteptat potrivit 
premiselor şi antecedentelor sale. Constrângerea puternică 
de unificare a personalității sale este creată din nevoia 
interioară şi se împlineşte prin tendința de asigurare. Calea 


este asigurată irevocabil prin şabloanele trăsăturilor de 
caracter, disponibilității afective şi ale simptomelor. Aş vrea 
să mai adaug în acest loc ceva despre „tulburările afective”, 
despre „afectivitatea” nevrotică, pentru a demonstra 
organizarea inconştientă a acestora, în scopul respectării 
liniei de viață ca un mijloc şi un artificiu al nevrozei. 


Aşa, de pildă, un pacient suferind de claustrofobie, pentru 
a-şi creşte prestigiul acasă şi a-i sili pe cei din jur să fie în 
slujba sa, sau pentru a nu pierde pe stradă şi în locuri 
publice rezonanța permanent râvnită, va combina 
inconştient şi emoțional gândul singurătăţii, al oamenilor 
străini, al cumpărăturilor, al frecventării teatrelor, societății 
etc. cu fantasma unui atac de apoplexie, unei naşteri pe 
stradă, unei infectări cu agenţi patogeni pe stradă, într-un 
Junktim?. Coeficientul de siguranță exagerat de mare față 
de posibilitățile conceptuale poate fi văzut clar. Din aceasta 
observăm intenţia şi o urmărim până la scopul ei final, 
pentru a identifica linia vieţii. Tot astfel, prudența nevrotică 
a unui pacient cu atacuri de panică, care vrea să se 
sustragă de la o decizie printr-un examen, dintr-o relație de 
dragoste, de la o acțiune, prezentând o dovadă de boală, va 
insista să-şi combine situația cu reprezentarea unei 
execuții, a unei închisori, a mării nețărmurite, a îngropării 
de viu sau a morţii. Pentru a evita decizia privind succesul 
unei relații de iubire, se apelează, în folosul scopului, la 
combinarea reprezentărilor: bărbat şi ucigaş sau spărgător, 
femeie şi sfinx sau demon sau vampir. Orice înfrângere 
posibilă este percepută deseori mai amenințătoare prin 


9 Junktim: interconexiune tendențioasă a două complexe de gânduri şi 
sentimente, care, de fapt, au puţin sau n-au deloc de-a face unele cu 
altele, în scopul accentuării afective. Asemănător metaforei. 


legătura cu ideea morții sau a gravidităţii (la nevroticii 
bărbaţi), iar afectul deplasat sileşte pacientul să evite o 
acțiune. Uneori, mama sau tatăl vor fi scoşi la licitaţie într-o 
fantasmă cu iubiți sau soți, până când legătura este 
suficient de strânsă, pentru a asigura eschivarea de la 
problema căsătoriei. Aşa cum se întâmplă deseori în nevroza 
obsesională, sentimentele de vinovăție religioase şi etice 
sunt construite şi folosite pentru a ajunge la un sentiment 
al puterii asemănătoare cu cea a lui Dumnezeu (de ex., 
„dacă nu mă rog seara, mama mea va muri”; trebuie să 
transformăm în pozitiv, pentru a înţelege ficțiunea 
asemănării cu Dumnezeu: „dacă mă rog, ea nu va muri”). 


Pe lângă aceste „temeri”, care asigură idealul de 
personalitate exacerbat şi calea nevrotică spre el, găsim, de 
asemenea, adesea „aşteptări” exagerate, a căror certă 
dezamăgire conduce la afectele, percepute în mod necesar 
accentuat, ale doliului, urii, nemulțumirii, geloziei etc. Aici, 
cerințele pricipiale, idealurile, reveriile, himerele etc. joacă 
un rol uriaş, iar, prin legarea acestora de o persoană sau o 
situație, nevroticul poate să devalorizeze totul şi să-şi releve 
superioritatea. Marea importanţă a iubirii în viața 
omenească şi căutarea de către nevrotic a efectului 
suprauman şi a prețuirii în iubire determină astfel deseori 
organizarea aşteptării dezamăgite, pentru ca pacientul să se 
poată eschiva de la problema sexuală. Masturbarea 
compulsivă, impotența, perversiunea, ca şi fetişismul sunt 
plasate cu regularitate pe linia unor asemenea căi ocolite. 


Mentionez pe scurt, ca un al treilea mijloc al unei construcții 
pentru prevenirea unei înfrângeri şi unui grav sentiment de 
inferioritate, anticiparea senzațţiilor, sentimentelor şi 
percepțţiilor, care au, în relația lor cu situaţiile 


amenințătoare, o importanţă pregătitoare, premonitorie sau 
încurajatoare, în vis, în ipohondrie, în melancolie, în delirul 
psihozelor în general, în neurastenie şi în halucinații!0. O 
imagine bună oferă visul frecvent al copiilor cu enurezis, 
care se visează pe toaletă, pentru a putea dezvolta 
atitudinea enuretică cea mai răzbunătoare şi obstinată, fără 
a fi influențați de intelectul lor. La fel pot fi folosite, pentru 
reprezentarea angoaselor, ca şi pentru asigurare, imagini de 
sifilis, paralizie, epilepsie autentică, paranoia, din bolile 
cardiace şi pulmonare. 


Pentru a da o imagine plastică, ce-i drept, doar schematică, 
a orientării particulare a nevroticului (şi psihoticului), 
propun să cuprind concepţia vulgară asupra nervozităţii 
într-o formulă şi s-o compar cu o altă formulă, care 
corespunde mai mult concepțiilor de mai sus şi realității. 
Prima ar arăta astfel: 


Individ + trăiri + mediu+ exigenţele vieţii = nevroză, 


unde individul este considerat prejudiciat prin inferioritate 
sau ereditate sau „constituţie sexuală”, prin afectivitate şi 
prin caracterul său şi unde apoi trăirile, mediul şi exigenţele 
exterioare apasă ca o povară pacientul, până îl silesc „să 
fugă în boală”. Această concepţie este, evident, greşită şi nici 
nu poate fi susținută prin ipoteza ajutătoare: minusul în 
realizarea dorințelor sau „libidoul” în realitate sunt din nou 
introduse în nevroză. 


10 Această concepţie a fost preluată de atunci integral de către aproape 
toți autorii, în analizarea nevrozei de război. 


O formulă exactă ar trebui să fie: 


Apreciere (i+t+m) + organizare 
(trăiri+caracter+afectivitate+simptome) = idealul de 
personalitate. 


Cu alte cuvinte: unicul punct fix sau gândit ca fix este 
idealul de personalitate. Pentru a se apropia de această 
asemănare cu Dumnezeu, nevroticul realizează o apreciere 
tendențioasă a individualităţii sale, a trăirilor şi mediului 
său. Dar cum acest lucru nu este nici pe departe suficient 
pentru a-l aduce pe linia sa de viaţă şi, implicit, mai aproape 
de scopul său, el provoacă trăiri care-i facilitează mai mult 
foloasele dinainte stabilite — se retrage, se simte înşelat, 
martir — care-i creează baza agresiunii, familiară şi dorită. 
Faptul că el construieşte din realitățile şi din posibilitățile 
sale atât de mult şi un asemenea tip de trăsături de caracter 
şi disponibilități afective, că ele concordă cu idealul său de 
personlitate, reiese din prezentarea de mai sus şi a fost 
descris de mine detaliat. În acelaşi mod, pacientul creşte 
împreună cu simptomele sale, care i se formează pe 
parcursul întregii sale experienţe, aşa cum îi apar ca 
necesare şi utile pentru sporirea sentimentului 
personalităţii. În acest modus vivendi proiectat şi fixat 
printr-o țintă de viaţă rezultată spontan, nu se mai găseşte 
nici urmă de teleologie autohtonă anticipatorie. Planul de 
viață nevrotic este obținut şi organizat teleologic numai prin 
constrângerea superiorității, prin evitarea prudentă a 
deciziilor care par periculoase, prin deplasarea pe pipăite de- 
a lungul câtorva linii directoare, extrem de precise şi prin 
rețeaua de asigurări împotriva normei extrem de extinse. Ca 
urmare, chiar şi problema unei conservări sau pierderi de 
energie psihică nu are niciun sens. Pacientul va fi produs 


mereu atâta forță psihică, pentru a rămâne pe linia spre 
superioritate, spre protestul viril, spre asemănarea cu 
Dumnezeu. 


Tratamentul psihic al nevrozelor 


Descoperirea sistemului nevrotic sau a planului de viață 
este cea mai importantă componentă a terapiei. Căci el 
poate rămâne conservat în totalitate numai dacă pacientul 
reuşeşte să se sustragă propriei critici. Funcționarea parțial 
inconştientă a mecanismului nevrotic, contrazicând 
realitatea, se explică mai ales prin tendința imperturbabilă a 
pacientului de a-şi atinge țelul.!! Dezacordul cu realitatea, 
cu alte cuvinte, cu cerințele logice ale comunității în acest 
sistem, este corelat cu experienţele reduse şi cu relațiile de 
alt tip, eficiente la vremea instalării planului de viață - în 
prima copilărie. Acest plan poate fi cel mai bine perceput şi 
înțeles prin adâncirea artificială, prin transpunere intuitivă 
în ființa pacientului. Se va percepe astfel modul în care se 
fac neintenționat comparații între propria persoană şi 
pacient, între diferite atitudini ale acestuia sau 
comportamente similare ale diferitor pacienţi. Pentru a 
imprima o direcție materialului perceput, simptomelor, 
trăirilor, modului de viață şi dezvoltării pacientului, mă 
servesc de două dintre prejudecățile dobândite prin 
experiență. Una se întemeiază pe apariția planului de viață 


11 Vezi Zur Rolle des Unbewussten. - „Spiritul” pare să nu protejeze de 
această camuflare tendenţioasă a stării de fapt. Iar uneori, asemănarea 
cu Dumnezeu îi joacă şi terapeutului feste ciudate. 


în condiții dificile (inferiorități organice, tensiune în familie, 
tradiție nevrotică în familie) şi-mi îndreaptă atenţia spre 
moduri de reacție identice sau similare din copilărie. Cea de 
a doua prejudecată rezidă în acceptarea ecuației fictive de 
mai sus, obținută empiric, potrivit căreia îmi înregistrez 
aproximativ percepțiile. Mai departe voi explica printr-un 
exemplu. 


Din prezentările mele reiese că eu mă aştept de la pacient la 
aceeaşi atitudine - mereu aceeaşi atitudine, pe care, potrivit 
planului său de viață, a adoptat-o față de persoanele din 
mediul său timpuriu şi mai înainte faţă de familia sa. În 
clipa prezentării la medic, deseori chiar înainte, pacientul 
manifestă aceeaşi constelație de sentimente ca de altfel față 
de persoanele importante. Faptul că transferarea unor 
asemenea sentimente sau rezistenţa începe mai târziu nu se 
poate întemeia decât pe o mistificare: în aceste cazuri, 
medicul o recunoaşte mai târziu. Deseori prea târziu, dacă 
în acest timp pacientul, savurându-şi superioritatea sa 
secretă, pune capăt curei sau creează o stare insuportabilă, 
prin înrăutățirea simptomelor. Medicilor cu pregătire 
psihologică nu este nevoie să le spun că lezarea pacienților 
este absolut exclusă. Dar aceasta se poate produce fără 
ştirea medicului, sau unele observaţii inofensive pot fi 
răstălmăcite părtinitor, dacă medicul nu intuieşte tipul 
pacientului său. De aceea, în special la început, se impune o 
reținere şi este necesară înțelegerea cât mai rapidă a 
sistemului nevrotic. De regulă, după oarecare experienţă, 
aceasta reuşeşte în cursul primei zile. 


Încă mai importantă este necesitatea de a lipsi pacientul de 
orice punct de atac pentru luptă. In acest loc, eu pot să dau 
câteva sfaturi, care să prevină ca medicul să nu se 


împotmolească în tratamentul pacientului. Astfel, nici în 
cele mai sigure cazuri să nu promită niciodată vindecarea, ci 
întotdeauna numai posibilitatea vindecării. Unul din cele 
mai importante trucuri ale psihoterapiei reclamă deplasarea 
performanţei şi succesului vindecării asupra pacientului, 
căruia medicul îi stă la dispoziție în mod camaraderesc, ca 
un colaborator. Legarea condiției de plată a onorariului de 
succesul tratamentului îi creează pacientului dificultăți 
uriaşe. Se impune respectarea în toate privințele a ipotezei 
potrivit căreia pacientul care tinde avid spre superioritate va 
căuta să exploateze orice angajament al medicului, chiar şi 
cel privind durata curei, cu scopul de a înfrânge medicul. De 
aceea, trebuie neîntârziat reglementate şi respectate chiar şi 
obligativitățile reciproce — programul şedinţelor, amabilitatea 
de ambele părți, problema onorariului, gratuitatea 
tratamentului, discreția medicului etc. În orice condiţii, 
faptul că pacientul se adresează medicului pentru consult 
reprezintă un imens avantaj. De asemenea, prognosticarea 
certă a unor înrăutățţiri, în cazuri de leşin, durere sau 
claustrofobie, scuteşte pentru început o cantitate mare de 
muncă - de regulă, crizele nu mai apar - ceea ce confirmă 
concepţiile noastre privind accentuatul negativism al 
nevroticului. Ar fi o mare greşeală ca un succes parțial să fie 
considerat prilej de bucurie sau chiar de laudă. Înrăutăţirea 
nu s-ar lăsa mult aşteptată. Mai degrabă ar trebui ca 
interesul evident să fie îndreptat spre dificultăţi, fără 
nerăbdare şi fără indispoziţie, ci într-un mod ştiinţific, cu 
sânge rece. 


În deplină concordanță cu cele de mai sus se află principiul 
de a nu lăsa niciodată, fără o contrazicere argumentată şi 
fără explicaţii, ca pacientul să-i atribuie medicului un rol 
supraordonat, de genul profesor, tată, salvator etc. 


Asemenea încercări reprezintă începutul unei mişcări a 
pacientului de a trage în jos, în modul obişnuit dinainte, 
persoanele supraordonate şi a le compromite printr-o 
înfrângere provocată. Păstrarea unei priorități sau a unui 
privilegiu față de pacientul nevrotic este întotdeauna 
dezavantajoasă. De asemenea, se recomandă franchețe dar 
şi să se evite atragerea de către pacient în unele acțiuni, 
prin referiri la eventuale greşeli comise de medic. A dori să 
foloseşti pacientul în propriul serviciu, a-i pretinde ceva, a 
avea aşteptări de la el etc. ar fi chiar mai grav. A-i cere 
pacientului discreție denotă lipsa oricărei cunoştinţe privind 
viața psihică nevrotică. 


În timp ce aceste măsuri şi altele similare, dictate de aceeaşi 
atitudine, trebuie să producă mai întâi relația adecvată de 
egalitate, descoperirea planului de viață nevrotic îşi 
continuă cursul într-o discuție amicală, neîncorsetată, în 
care este absolut recomandabil ca pacientului să i se 
încredințeze conducerea. Mi s-a părut întotdeauna că cel 
mai potrivit este să investighezi şi să dezvălui linia 
operațională nevrotică a pacientului în toate formele sale de 
manifestare şi în toate raționamentele sale, dar fără ca, în 
acelaşi timp, să se insiste asupra instruirii pacientului 
pentru aceeaşi activitate. Convingerea medicului în privința 
unicității şi exclusivităţii liniei directoare nevrotice trebuie 
să fie atât de consolidată, încât să descopere conținutul de 
adevăr pentru a-i prognostica mereu pacientului organizarea 
şi construcțiile sale perturbatoare, a le analiza şi explica 
întotdeauna, până când pacientul, impresionat, le 
abandonează - pentru a pune în locul lor altele noi, mai 
ascunse. De câte ori se petrece acest lucru nu se poate 
spune niciodată dinainte. Dar, în cele din urmă, pacientul 
cedează, şi aceasta se întâmplă cu atât mai uşor cu cât 


situația sa față de medic poate provoca mai puţin 
sentimentul unei înfrângeri. 


Tot aşa cum această organizare se află pe linia spre 
sentimentul de oarecare superioritate, tot astfel şi anumite 
surse de greşeli subiective, care sunt exploatate şi păstrate 
tocmai pentru că adâncesc sentimentul de inferioritate şi 
furnizează astfel excitaţii şi imboldul spre noi construcții. 
Asemenea greşeli împreună cu tendinţa lor trebuie să 
ajungă în atenţia pacientului. 


Schema aperceptivă primitivă a pacientului, care clasifică 
toate impresiile drept fundamentale şi le grupează părtinitor 
(sus-jos, învingător-învins, masculin-feminin, nimic-totul 
etc.) trebuie demonstrată întotdeauna şi demascată ca 
imatură, inconsistentă, dar adecvată tendinței de a lupta 
mai departe. Această schemă denotă şi că în viața afectivă a 
nevroticului se găsesc trăsături similare cu cele de la 
începuturile civilizației, când nevoia impunea existența unor 
asemenea asigurări. Ar fi o fantezie să presupunem în 
asemenea analogii mai mult decât un mimetism, o repetare 
a filogenezei. Ceea ce la primitivi, şi chiar şi la genii, impune 
ca îndărătnicie titanică debordând de forță, urcarea în 
spirală de la nimic la Dumnezeu, edificarea din nimic a unui 
sanctuar care să domine lumea, la nevrotic, ca şi în vis, este 
o amăgire uşor de pătruns, chiar dacă astfel se creează 
multă amărăciune. Victoria fictivă, pe care pacientul 
nevrotic şi-o permite cu ajutorul artificiilor sale, nu există 
decât în închipuirea lui. Trebuie să se vadă confruntat cu 
punctul de vedere al celuilalt, care, de cele mai multe ori, îşi 
consideră în acelaşi mod dovedită superioritatea, aşa cum se 
manifestă cel mai clar în relația de dragoste a nevroticului 
sau în perversiunea sa. În acelaşi timp, se produce pas cu 


pas descoperirea scopului de neatins al superiorității asupra 
tuturor, se obțin indicii despre mascarea acestuia, despre 
puterea sa dominatoare, normativă, despre lipsa de libertate 
şi mizantropia pacientului, determinate de scopul său. Tot 
atât de simplu rezultă, de îndată ce există suficient material, 
dovada că toate trăsăturile de caracter nevrotice, afectele şi 
simptomele nevrotice servesc ca mijloc, în parte pentru a 
merge pe calea prescrisă, în parte pentru a o asigura. 
Importantă este înțelegerea felului în care se produc afectele 
şi simptomele, care, aşa cum s-a arătat mai sus, îşi 
datorează promptitudinea unei „interconexiuni” deseori 
absurde, care, cu toate acestea, funcționează. Deseori, 
interconexiunea ți se prezintă inofensiv de către pacient, de 
cele mai multe ori trebuie să o deduci din explicaţiile sale 
analogizante, din anamneză sau din visele sale. 


Aceeaşi tendinţă a liniei de viață se trădează în concepția 
despre lume şi viață a pacientului, ca şi în observarea şi 
gruparea tuturor trăirilor sale. Falsificări şi înregistrări 
arbitrare, foloase părtinitoare cât se poate de unilaterale, 
temeri nemăsurate şi aşteptări vizibil nerealizabile se găsesc 
la tot pasul, dar ele servesc întotdeauna planului de viață 
secret al pacientului, cu cel de-al cincilea act al său glorios. 
Aici pot fi descoperite multe deraieri şi inhibiții, dar acest 
lucru reuşeşte doar cu greu, prin înțelegerea progresivă a 
tendinței unitare. 


Cum medicul se plasează în calea dorinței nevrotice a 
pacientului, el va fi perceput ca o barieră sau un gard care 
pare să împiedice atingerea idealului de grandoare pe cale 
nevrotică. De aceea, fiecare pacient va încerca să 
devalorizeze medicul, să-i răpească influența, să-i ascundă 
adevărata stare de lucruri şi va găsi întotdeauna noi 


formule, îndreptate împotriva terapeutului. Acestora trebuie 
să li se dea în mod special atenţie, pentru că, într-o terapie 
bine condusă, ele trădează cel mai clar tendința bolnavului 
de a-şi afirma şi aici superioritatea cu ajutorul nevrozei. Cu 
cât vindecarea progresează - când aceasta stagnează, de 
cele mai multe ori domină relațiile de prietenie şi înțelegere, 
doar crizele sunt cele care continuă - cu atât mai vehemente 
devin eforturile pacientului de a pune succesul sub semnul 
întrebării prin nepunctualitate, irosirea timpului şi 
nerespectarea tratamentului. Uneori se instalează o 
ostilitate frapantă, care, ca toate aceste manifestări de 
rezistență purtate de aceeaşi tendință, nu poate fi anihilată 
decât dacă pacientului i se atrage mereu atenția asupra 
firescului comportamentului său. Relaţia ostilă a rudelor 
pacientului cu medicul mi s-a părut întodeauna un avantaj 
şi caut ocazional s-o provoc cu prudență. Cum, de cele mai 
multe ori, tradiția întregii familii a bolnavului este una la fel 
de nevrotică, revelarea şi exemplificarea ei pot aduce 
pacientului mult folos. Realizarea schimbării în ființa 
pacientului nu poate fi decât propria sa lucrare. Mi s-a 
părut că cel mai avantajos ar fi să stai ostentativ cu braţele 
încrucişate, cu convingerea fermă că acesta, indiferent de ce 
aş spune eu în această privință, în momentul în care-şi va 
cunoaşte linia de viață, n-ar mai afla de la mine nimic mai 
mult decât el, ca purtător al suferinţei, ştie. 


Anexă 


În cele ce urmează, voi cita fragmentar, potrivit ecuaţiei de 
viață a nevroticului expuse mai sus, câteva înregistrări din 
viața psihică a unui pacient de 22 de ani, care a solicitat 


tratament din cauza masturbării compulsive, a fenomenelor 
de depresie, a aversiunii față de muncă şi a unui 
comportament timid, jenat. Mai întâi vreau să relev că, în 
conformitate cu această ecuaţie, pacientul trebuie să se 
organizeze cu atât mai mult (referitor la respectivele trăiri, 
trăsături de caracter, afecte şi simptome), cu cât se 
apreciază mai puțin - fie că o face voluntar, fie sub 
presiunea înfrângerilor din viaţă. De aici se explică atât criza 
nevrotică, cât şi alegerea nevrozei, aşa-numita criză cronică; 
ambele trebuie să treacă proba utilității pentru planul de 
viață al pacientului. Şi din punctul de vedere al 
diagnosticului diferenţial cercetarea acestui context este de 
cea mai mare importanță, doar că psihoterapeutul are 
nevoie de o cunoaştere exactă a bolilor neurologice organice, 
ca şi a întregii patologii în general, pentru că în mod 
frecvent pot fi depistate forme mixte. 


Pentru ca cititorul să aibă o imagine mai plastică, voi 
considera pe moment sarcina mea ca rezolvată, aşa cum se 
întâmplă cu anumite probleme de matematică ce nu pot fi 
soluționate decât prin acest artificiu, şi voi încerca, atât cât 
acest lucru poate fi făcut într-o schiță, să demonstrez 
corectitudinea soluției prin materialul faptic. Prin urmare, 
pornesc de la o ipoteză: pacientul aspiră prin propriul 
modus vivendi la un scop de perfecțiune, de superioritate, 
de asemănare cu Dumnezeu. În discuţiile noastre degajate, 
pacientul furnizează din belşug puncte de plecare pentru 
această presupunere. El ne descrie pe larg noblețea 
deosebită a familiei sale, exclusivismul ei, principiul ei 
„noblesse oblige”, şi modul în care un frate mai mare a 
provocat blamul general printr-o căsătorie sub nivelul său. 
Această înaltă prețuire a familiei este de înţeles, se arată şi a 
fi necesară, căci astfel cota sa personală creşte. În rest, el 


caută să-i domine pe toți membrii familiei fie prin blândețe, 
fie atacând. Atitudinea exterioară ne arată acelaşi impuls 
spre înălțime: îi place să se urce pe acoperişul casei familiei, 
se apropie de marginea lui, dar nu permite niciunui alt 
membru al familiei să se încumete până acolo. Numai el! — 
În copilărie, când era bătut, devenea foarte agitat, se opunea 
oricărei constrângeri şi nu accepta nicio influență. De cele 
mai multe ori, face contrariul a ceea ce i se cere de către 
alții, în special de către mama sa. Cântă şi mormăie în plină 
stradă, în locuri publice, pentru a-şi dovedi disprețul în fața 
lumii (cu alte cuvinte, el îşi organizează sentimentele de 
superioritate). Chiar în primele vise apare, printre altele, 
avertismentul de a nu se lăsa supus de mine. El se fereşte 
să calce pe umbra vreunei persoane, pentru a nu-i prelua 
prostia (în sens pozitiv: eu sunt mai deştept decât toţi!). 
Clanţele uşilor străine nu le poate atinge decât cu cotul, nu 
cu mâinile. („Toți oamenii sunt murdari — adică, numai eu 
sunt curat”. Acesta este şi motivul generator al spălatului 
compulsiv, maniei curățeniei, fricii de infectare, fricii de 
atingere.) - Fantasme profesionale: să devină pilot de avion, 
miliardar, pentru a ferici toți oamenii. (El — spre deosebire de 
toţi ceilalți.) Vise de zbor. — Ceea ce rezultă din acest 
ansamblu denotă înaltă autoprețuire. 


Dar, analizând mai îndeaproape, din eforturile convulsive şi 
bizareriile acestui pacient rămânem curând cu impresia 
unei mari nemulțumiri şi nesiguranțe. Rezultă că el revine 
mereu la constituția sa debilă, îşi descrie detaliat constituția 
feminină, ba chiar relevă cum aceasta i s-a tot imputat, şi că 
în copilărie a fost mereu chinuit de îndoiala dacă va deveni 
vreodată cu adevărat un bărbat. Afirmațiile că ar fi fost mai 
bine dacă ar fi fost fată, au făcut o impresie puternică 
asupra lui. Faptul că de timpuriu s-a dezvoltat un sistem 


nevrotic, din care nu putea lipsi nici afectivitatea 
corespunzătoare, pentru a se impune, este dovedit curând 
de trăsături ca îndărătnicie, irascibilitate, sete de putere şi 
cruzime, care toate privesc pieziş spre latura masculină, se 
îndreaptă în special împotriva mamei şi a surorii, dar se şi 
detaşează clar, atunci când, de pildă, el se înfurie dacă este 
suspectat că joacă un rol feminin în mici piese de teatru. Se 
referă intens şi cu temeri tendențioase la pilozitățile apărute 
târziu şi la o fimoză (o inferioritate organică!). Îndoiala 
referitoare la rolul său sexual masculin potent îl marchează 
profund, îl împinge spre exagerări ale masculinitățţii în 
diverse direcții, chiar şi spre narcisism protestatar, dar îi 
închide calea spre dezvoltarea liniei lui de viață în direcția 
dragostei şi a căsniciei. Astfel, el a ajuns la masturbare şi — 
a rămas la ea. Oricât de evident şi-ar afişa atitudinea de 
superioritate, dacă vom analiza premisa acțiunii sale, ne 
vom lovi necondiționat de un sentiment de inferioritate 
profund şi uşor de aprofundat. Dar pentru a dobândi 
siguranţă, el a fost silit să-şi dezvolte în aşa fel linia de viaţă, 
încât ea s-a desfăşurat într-un arc larg în jurul problemei 
heterosexualităţii — iar el a avut orientarea sexuală care se 
potrivea sistemului său, cea masturbatoare. A fost nevoit s-o 
stabilizeze sub formă de compulsie, ca asigurare împotriva 
oricărei apropieri amenințătoare de o femeie, s-o obțină cu 
dureri de cap în cazul manifestării rezistențelor, s-o uşureze 
prin somnolență. Pentru a-şi amplifica groaza de femeie, el a 
adunat toate cazurile din experiența sa care vorbeau de 
rolul nefast al femeii. Pe celelalte cazuri nu le-a luat în 
considerare. Posibilităţile rămase în ce priveşte o iubire sau 
o căsătorie au fost demontate prin principii de genul: 
căsătorie doar după „Gotha”!2, sau prin stabilirea unui 
ideal, care chiar şi lui însuşi i se părea irealizabil. 


12 „Almanahul de la Gotha” este o publicaţie care cuprinde lista celor 


În afară de masturbarea pe jumătate adormit, el a mai 
încercat şi alte artificii, cea mai stânjenitoare din punct de 
vedere social fiind înclinația sa spre schimbarea profesiilor 
şi totala sa aversiune față de muncă. Sensul acestora poate 
fi descifrat cu uşurinţă: „atitudinea ezitantă” a fost reținută 
ca fiind folositoare, pentru ca el să nu fie obligat să se 
preocupe de problema căsătoriei. Construirea şabloanelor 
etice şi estetice îl asigurase, desigur, împotriva prostituţiei şi 
„dragostei libere”, avantaje care nu trebuie să ne orbească în 
privința tendinței lor nevrotice. 


Totodată, această organizare a „atitudinii ezitante” cu uriaşa 
sa sumă de trăiri penibile, spontane (ca urmare a 
întârzierilor, lenei, amânărilor etc.), i-au permis să 
consolideze o a doua construcție asigurătoare, cea a celui 
mai intens simț al familiei, deoarece îl aducea înapoi mereu 
la relația cea mai puternică cu mama sa voluntară, 
dominatoare. Tocmai dificultăţile sale au fost cele care i-au 
silit mama să-şi îndrepte întreaga atenţie către el, aşa încât 
exista, totuşi, o persoană feminină în sufletul căreia el 
stăpânea nelimitat. Prin descrierea depresiilor sale, prin 
chenarele decorative ale scrisorilor pe care le desena el 
însuşi şi care reprezentau un revolver, el s-a priceput de 
minune s-o încătuşeze, iar atacurile ostile, ca şi 
amabilitățile ocazionale, au făcut-o din ce în ce mai supusă. 
Ambele erau armele sale, artificiile sale, pentru a-şi domina 
mama şi, cum în cazul ei problema sexuală era eliminată, 
relația cu mama i-a oferit din nou o comparaţie cu linia sa 
de viață, aşa cum căuta el să ajungă la dominație. Pentru a 
putea evita alte femei, el s-a legat de mama sa şi astfel, în 
unele cazuri, poate apărea o caricatură de relație 


mai înalte titluri nobiliare şi lista titlurilor regale din Europa. (N. red.) 


incestuoasă, în altele, date ca „pildă de incest”, se poate 
reflecta linia de viață a pacientului, un truc al psihicului 
nevrotic, care nu trebuie să deruteze medicul. 


Ca atare, tratamentul psihoterapeutic trebuie să se 
orienteze spre a-i demonstra pacientului, cu ajutorul 
pregătirilor sale din starea de veghe şi, ocazional, al viselor 
sale, cum încearcă el mereu, în mod obişnuit, să intre în 
situația ideală a liniei sale directoare, până când, inițial din 
negativism, mai târziu, ca urmare a deciziei sale libere, să-şi 
poată schimba planul de viață şi, implicit, sistemul şi să 
obțină afilierea la societatea umană şi la cerințele ei logice. 


Cu privire la teoria halucinaţiei 


Literatura de specialitate despre excitaţiile cerebrale si 
nervoase, în a căror zonă sunt presupuse de obicei 
senzațiile, percepțiile, uneori chiar şi amintirile, reflexele şi 
impulsurile motrice, nu trece dincolo de ipoteza oscilaţiilor 
şi mişcărilor ondulatorii ale substanței nervoase şi 
transformărilor chimice ale acesteia. Ar fi însă o concluzie 
logică greşită, permisă doar psihologiei vulgare, să căutăm 
aici mai mult decât contexte plauzibile, de nedovedit în veci. 
Construirea unei vieți psihice din excitații mecanice, 


electrice, chimice sau analoge este într-atât de neconceput, 
încât preferăm să recurgem la cealaltă ipoteză ajutătoare, să 
presupunem că, în conceptul şi esența „vieții”, trebuie să fi 
fost gândit un organ psihic, nesubordonat, ci coordonat, 
care, crescând din mici începuturi şi răspunzând acelor 
excitaţii, îşi ia forma definitivă. 


Indiferent unde observăm acest organ psihic, îl găsim 
întotdeauna implicat într-o reacție la impresii interne şi 
externe, întotdeauna pregătind toate acțiunile individului. 
Dar el nu este doar voinţă, ci totodată organizare planificată 
a excitației, înțelegerea conştientă şi inconştientă a acesteia, 
ca şi a legăturilor ei cu lumea, prudenţă şi dirijare a voinței 
într-o direcție caracteristică pentru individ. Mereu în 
mişcare, linia sa curge întotdeauna în direcția unei 
îmbunătățiri, completări, creşteri, ca şi când orice percepere 
a situaţiei personale ar prilejui o intuire mai uşoară sau mai 
dificilă a neliniştii şi nesiguranței. Nevoile mereu treze şi 
instinctele împiedică somnul organului psihic. În fiecare din 
formele sale de manifestare, constatate de noi putem, 
percepe neliniştea în antecedente, prezentul ca reacție şi 
viitorul ca scop fictiv al mântuirii. Atenţia nu funcționează 
câtuşi de puţin ca disponibilitate nepărtinitoare, care adună 
la un loc, într-un rezultat obiectiv, amintiri impartiale cu 
impresii subiective. Pentru cercetătorul şi observatorul 
neinstruit în psihologia individuală, chiar şi cele mai 
grosolane deosebiri dispar, iar el nu va fi niciodată conştient 
de nuanța individuală determinantă. Pentru el, de pildă, 
frica este frică. Dar, pentru cunoaşterea umană, este mult 
mai important dacă cuiva îi este frică pentru a o lua la fugă 
sau pentru a-l pune pe altul în serviciul său, pe post de 
ajutor. Dacă îi cercetez memoria sau capacitatea de 
memorare, capacitatea de asimilare sau promptitudinea 


replicii, nu voi şti nici acum ce este cu el. Iată de ce 
psihologia experimentală singură nu este în măsură să ne 
dea lecţii despre talentul sau valoarea unui om, pentru că, 
de la ea, noi nu vom putea afla niciodată dacă cineva îşi va 
folosi zestrea psihică spre bine sau spre rău, fără să mai 
vorbim de faptul că mulţi pot fi dotați pentru o anumită 
încercare, fără a fi pregătit pentru viață. De asemenea, 
succesul unui examen va depinde de relaţia de comunitate 
dintre examinator şi examinat, candidat şi domeniul 
examinării. 


În orice reprezentare sau percepţie este vorba de 
performanţe complicate, în care respectiva situație psihică 
joacă un mare rol şi influențează extraordinar atenţia. Nici 
percepția simplă nu este impresie obiectivă sau doar trăire, 
ci o performanţă creatoare de gânduri anticipatorii şi 
gânduri ulterioare, în care întreaga personalitate oscilează. 
Dar percepţia şi reprezentarea nu sunt, în principiu, acte 
diferite. Ele se comportă una față de cealaltă ca începutul şi 
sfârşitul momentan al unui proces. În reprezentare intră tot 
ce ne trebuie şi ce sperăm de la ea în momentul respectiv, 
pentru a ne apropia de scopul nostru individual. Chiar şi 
gradul de plăcere şi neplăcere pe care o simțim este atât de 
mare, încât favorizează atingerea ţelului ce pluteşte 
dinaintea ochilor, ba chiar o stimulează. Faptul că, în 
reprezentare, este vorba de un act creator, rezultă din aceea 
că pot fi imaginate obiecte şi persoane dinspre o latură, la 
fel ca în amintire, pe care în percepţia nemijlocită nu am 
putea s-o vedem niciodată. Aşa ca atunci când, în amintire, 
te vezi pe tine însuți în imagine. Acest act creator al unei 
capacități psihice înnăscute, care s-a dezvoltat şi are pe 
deplin contact cu lumea exterioară, stă şi la baza capacității 
halucinatorii. Este aceeaşi forță psihică, ce permite în 


percepție, reprezentare, amintire şi halucinație, o activitate 
creator constructivă, chiar dacă într-o măsură diferită. 


Desigur, această calitate, denumită în general componentă 
halucinatorie a sufletului, poate fi percepută mai uşor în 
copilărie. Opoziția ei față de logică, această funcție şi 
condiţie a vieții comunitare, ne obligă la o strangulare 
amplă, o deconectare a halucinațţiei pure. Forța psihică 
acționând în ea se menţine în cadrul funcţiilor, valabile din 
punct de vedere social, ale percepţiei, reprezentării şi 
amintirii, ce pot fi demonstrate într-un înalt grad. Numai 
acolo unde Eul se detaşează din comunitate şi se apropie de 
izolare, în vis, unde caută înfrângerea celorlalți, în 
nesiguranța ucigătoare a dispariției în pustiu, care, din 
chinul pieirii lente, naşte din sine o consolatoare Fata 
morgana, în nevroză şi psihoză, în tulburările oamenilor 
izolaţi, care luptă pentru prestigiul lor, ghearele se înmoaie, 
iar sufletul se clatină cu ardoare extatică în calea celui fără 
de comunitate, a irealului, se construieşte o a doua lume, în 
care halucinaţia are valoare, pentru că logica nu prețuieşte 
atât de mult. De cele mai multe ori, acționează atât de mult 
spiritul comunitar, încât halucinația este simțită ca nereală. 
Aşa se întâmplă cel mai mult în vis şi în nevroză. 


Unul dintre pacienţii mei, care şi-a pierdut vederea prin 
atropia nervului optic cauzată de sifilis, suferea continuu de 
halucinaţii, care, după cum spunea el, îl chinuiau la 
maximum. Ipoteza tradițională, după care, în optică, stările 
iritante legate de suferință, duc la excitaţii ce cunosc o 
reinterpretare şi o raționalizare, se abate de la problema 
noastră. Excitaţiile în sfera vizuală sunt categoric 
recunoscute. Reinterpretarea lor particulară în anumite 
conținuturi, al căror punct comun apare mereu ca o tortură 


pentru pacient, ne obligă să presupunem o tendinţă cu 
acțiune uniformă, care îşi însuşeşte acele excitații şi se 
foloseşte de ele ca material. Pe calea aceasta se ajunge la 
explicații de natură psihologică. Cercetarea de până acum s- 
a preocupat de problema „ce sunt halucinațţiile?” şi a sfârşit 
într-o tautologie care nu spune nimic: excitaţii în sfera 
vizuală. Ca în toate faptele fundamentale ale vieţii şi naturii, 
cum ar fi faptul obiectiv al vieţii, asimilării, electricității, 
presupunem o anumită imposibilitate de a numi şi de a 
recunoaşte esența lor şi vedem în halucinație o expresie a 
capacităţii psihice care contrazice logica şi conținutul de 
adevăr al vieții sociale, aşa cum poate fi găsit tangențial în 
reprezentare şi amintire, a căror esenţialitate rămâne 
închisă până într-un anumit grad, înțelegerii noastre. Astfel, 
această analiză ne învaţă că cel care halucinează s-a 
îndepărtat de domeniul sentimentului comunitar şi aspiră 
spre un alt scop decât cel obişnuit nouă, ocolind logica şi 
restricționând sentimentul adevărului. 


Acest scop nu poate fi dedus, fireşte, din halucinație. Ca 
orice fenomen psihic smuls din context, el este echivoc.13 
Adevăratul sens al halucinaţiei, importanţa ei — Încotro? şi 
De ce? — acestea sunt întrebările psihologiei individuale, 
poate fi înțeles numai din întregul individului, din 
personalitatea sa. Halucinaţia este pentru noi expresia 
acesteia, într-o poziție deosebită. 


În cazul nostru, capacitatea vizuală s-a stins, dar 
capacitatea halucinatorie a crescut. Pacientul acuza fără 


13 Unii interpreţi, ca psihologii sexologi, se fixează superficial la 
ambiguitatea fenomenului şi vorbesc de psihologia abisală. 


întrerupere „percepţii”, care nouă nu ne-ar putea apărea cu 
totul chinuitoare. De pildă, atunci când el vedea culori sau 
copaci, sau soarele care îl urma în cameră. Trebuie să 
relevăm faptul că pacientul a fost toată viața sa un tip 
insuportabil şi a tiranizat toată casa, iar din viața sa de 
până atunci am rămas cu impresia că avem în fața noastră 
un om care şi-a găsit valoarea în aceea că întotdeauna este 
cel care dă tonul şi face ca cercul familiei să se ocupe 
neîntrerupt numai de el. Odată ce s-a instalat orbirea, el n-a 
mai reuşit acest lucru pe calea ocupațţiilor sale normale şi a 
controlului superior în casă, dar a reuşit prin aluzia 
permanentă la halucinațţiile sale chinuitoare. Schimbase 
modalitatea. Dar, întrucât şi somnul său era în repetate 
rânduri întrerupt, impulsul setei de dominație funcționa şi 
noaptea. Din „excitaţiile sferei sale vizuale” el şi-a construit 
o altă halucinație, care-i oferea prilejul de a-şi lega total 
soția de sine. Vedea cum nişte țigani îi răpeau soția şi o 
maltratau. Într-un acces de cruzime, dar şi din sete de 
răzbunare din cauză că îşi pierduse vederea, el îşi trezea 
mereu soția din somn, pentru a se convinge de irealitatea 
halucinațţiei sale şi pentru a împiedica să i se ia din preajmă 
soția chinuită. 


Aşa cum acest pacient a ajuns din nou, printr-o preocupare 
intensă şi prin formarea unei capacități halucinatorii, după 
ce părea să fi fost privat de toată puterea, la cel mai înalt 
nivel al poftelor sale de dominație, eu am văzut un întreg 
număr de persoane cu halucinații care au ajuns, printr-o 
tendință similară, la suferința lor. Un caz frumos, cu o 


structură instructivă, dintr-o perioadă târzie, a fost 
următorul: un bărbat dintr-o familie bună, instruit, dar 
orgolios, ambițios şi laş, a eşuat în profesie. Prea slab 
pentru a întoarce spontan soarta sau a o suporta, el s-a 
îndreptat spre alcool. Mai multe deliruri cu halucinaţii l-au 
dus în spital şi l-au scutit de împlinirea misiunii sale în 
viață. Recurgerea la alcoolism este frecventă şi de înțeles — 
tot aşa cum lenea, crima, nevroza, psihoza şi suicidul sunt 
dezertarea ambițioşilor inveterați dinaintea unei înfrângeri 
aşteptate şi ca revoltă împotriva cerințelor comunității. Când 
a părăsit spitalul, scăpase definitiv de alcoolism şi devenise 
abstinent. Dar antecedentele sale deveniseră cunoscute, 
familia s-a îndepărtat de el, iar lui nu i-a mai rămas nimic 
altceva în afară de a-şi câştiga existenţa prin munci prost 
plătite, ca săpător. La scurt timp după aceea s-au instalat 
halucinațţiile, împiedicându-l să lucreze. Vedea aproape tot 
timpul un bărbat, pe care nu-l cunoştea şi care îi strica 
cheful de lucru, rânjindu-i batjocoritor. Nu credea în 
realitatea acelei figuri. 


De altfel, cunoştea, din perioada sa de alcoolism, importanţa 
şi esenţa halucinaţiilor. Într-o zi, pentru a scăpa de îndoieli, 
el a aruncat cu un topor înspre figura aceea. Aceasta s-a 
ferit abil, dar pacientul s-a ales cu o porție zdravănă de 
bătaie. 


Această reacție bizară ne induce, fireşte, ideea, că pacientul 
nostru era capabil ca, în unele ocazii, să ia un om real drept 
halucinație, la fel cum se sugerează în „Dublul” lui 
Dostoievski. 


Acest caz ne mai învaţă ceva. Nu este întotdeauna suficient 
să convingi pe cineva la abstinenţă. Trebuie să faci din el alt 
om. Altminteri, el va fi victima altui tip de evadare, aşa cum, 
în acest caz, am întâlnit halucinaţia şi urmările ei 
supărătoare. Apoi, ca în primul caz, poziția bolnavului duce 
la îndepărtarea sa din cercul familiei — pentru că politica 
prestigiului va avea astfel de suferit — apare groaza de a 
recunoaşte o înfrângere în viață - prin urmare, aceeaşi 
politică a prestigiului — în cel de-al doilea caz, duce la 
explicarea bolii şi prezentarea la spital. Acest caz poate fi 
înțeles numai dacă, la fel ca mai înainte alcoolismul, 
halucinațţia trebuia să asigure consolare şi pretext pentru 
dispariția speranțelor ambițioase, egoiste. Abia atunci când 
el ar putea fi scos din izolarea sa şi redat comunității, acest 
caz ar putea fi salvat. 


Totodată, vedem cum alcoolismul, cu capacitatea sa de a 
produce halucinații, a oferit materialul şi înclinația pentru 
evoluția spre halucinaţii. Fără stadiul preliminar de 
alcoolism, ar fi trebuit să se instaleze o altă preocupare, o 
altă nevroză. 


Un al treilea caz datează din perioada de după al Doilea 
Război Mondial şi priveşte un bărbat, care, după 
întâmplările obişnuite, de o cruzime neomenească, din 
război, s-a îmbolnăvit de stări de fugă!4, de o irascibilitate 


14 Denumire dată anterior stărilor de fugă disociativă. (N. red.) 


accentuată şi de stări de panică însoțite de halucinaţii. La 
momentul respectiv, el se afla în investigații medicale pentru 
o pensie de invaliditate, la care se credea îndreptățit din 
cauza capacității de muncă reduse. El a relatat că deseori, 
mai ales când mergea singur, vedea apărând în spatele său 
o siluetă, care-i insufla o groază de nedescris. Toate aceste 
manifestări la un loc şi evidenta sa lipsă de concentrare ar fi 
făcut imposibilă prestarea unei activităţi la fel de bine ca 
înainte. 


Acuze de capacitate de muncă diminuată, pierderea după 
război a capacităților dobândite înainte, se întâlnesc 
extraordinar de frecvent la participanţii la război. Nu se 
poate pune la îndoială că mulți dintre ei şi-au pierdut 
realmente mult din capacitatea lor de muncă, în urma 
dezobişnuirii, după o lungă perioadă de timp. Totuşi, ceva 
se mai poate recupera. Dar la mulți dintre ei nu vedem acele 
porniri menite să recucerească vechile abilități. Şi se pot 
observa destule cazuri care au abandonat atât de mult toate 
speranțele, încât deja contravin logicii. Anamneza îi 
demască drept vechi caractere nevrotice, care s-au dat 
întotdeauna înapoi de la decizii şi acum, puse din nou în 
fața unui examen, sunt ca pe vremuri o victimă a tracului 
nevrotic. „Atitudinea” lor „ezitantă” cunoaşte o creştere 
deoarece ei sunt ademeniți de o despăgubire prin pensii, 
pentru că ei caută cu ardoare un privilegiu care să-i 
scutească de alte prestații şi probe. Caută pensia ca pe o 
tandrețe şi o dezmierdare, uneori ca pe o confirmare a 
dreptății lor şi lipsei de dreptate a celorlalți. Valoarea în bani 
este doar aparent avută în vedere, atâta vreme cât defineşte 
mărimea suferinței lor. De aceea, mărimea manifestărilor 
nervoase trebuie să progreseze până într-un punct, în care 
eficiența pacientului apare evident ca prejudiciată. 


Antecedentele şterg suspiciunea de simulare. Deseori, 
numai ele. Pacientul nostru a trăit întotdeauna izolat. N-a 
avut prieteni şi nicio relație de dragoste, a trăit retras lângă 
mama sa şi a rupt complet chiar şi relaţiile cu unicul său 
frate. Doar războiul l-a mai adus din nou într-o comunitate, 
fără ca aceasta să-l poată câştiga pentru sine. Când, într-o 
zi, aproape de el a explodat o grenadă, s-au instalat 
manifestările de angoasă şi halucinaţia de mai sus, care 
interpretează angoasa. Îmbolnăvirea i-a facilitat retragerea 
din comunitatea pe care o detesta. Atitudinea sa față de 
societate a devenit şi mai ostilă. Acest comportament de 
revoltă ascunsă trebuia să se impună şi în profesie, care 
semnifică, în sensul cel mai profund, confirmarea 
colaborării sociale. Şi mai refractar decât înainte, în ceea ce 
priveşte implicarea, dorea el însuşi să-şi simtă performanța 
diminuată. Lipsa lui de concentrare denotă că nu era totul 
în regulă cu el. Dar societatea, al cărei duşman el a fost 
întotdeauna, trebuia să plătească pentru ultimul ei atac. 
Sub forma pensiei, ea trebuia să-i plătească tribut ca unui 
învingător. Vrând să se întoarcă de pe front, el a anulat 
logica şi a ajuns astfel la halucinația salvatoare. Cu ea a 
rămas şi după război, până când şi-a dobândit pensia ca 
simbol victorios. 


Şi în acest caz, vindecarea ar fi posibilă printr-o mai bună 
integrare în comunitate. Dispariţia simptomului, cum se 
întâmplă de obicei chiar şi fără tratament, în situații mai 
puţin tensionate, ar fi doar un succes aparent. 


Psihologia copilului şi cercetarea 
nevrozelor!5 


Dacă vrem să definim ceea ce este comun în relațiile 
copilului şi ale nevroticului cu mediul, rezultă lipsa lor de 
independenţă în viață. Niciunul dintre ei n-a reuşit să facă 
față sarcinilor vieții, fără a se asigura de serviciile altora. Iar 
nevroticul pretinde acest lucru într-o măsură mult mai mare 
decât se cere altminteri, prin legea comunității. Ceea ce în 
cazul copilului revine în mod firesc familiei, în cazul 
nevroticului, este efectuat de familie, medic şi anturajul mai 
larg. Dacă la copil e vorba de neajutorare şi slăbiciune, în 
nevroză, „a fi bolnav” este o modalitate de a pune persoanele 
respective în fața unor sarcini sporite şi a le impune 
prestații sau renunțări mai mari, în favoarea propriilor 
privilegii. 


Similitudinea „pretențiilor sporite” ne poate face, aşadar, să 
înțelegem comparaţia. Mai importante sunt datele 
„psihologiei individuale comparate”, care ne arată că, în 
individualitatea unui om, noi vedem ca într-un focar 


15 Prelegere ținută la Congresul Internațional de Psihologie Medicală şi 
Psihoterapie din 1913. 


trecutul, prezentul, viitorul şi scopul său. Suntem obligați 
să admitem, chiar dacă, abia după un studiu îndelungat, 
am obținut dovezi în acest sens, că în atitudinile şi formele 
de expresie, pe scurt în modus vivendi al unei persoane, 
putem identifica, din reacţiile ei, urmele influențelor 
exterioare. 


Prin acest punct de vedere vrem să spunem că, de fapt, în 
psihologia individuală nu este vorba de a înțelege definiții ca 
voinţă, caracter, afect, temperament, ba chiar fiecare 
însuşire psihică, altfel decât ca mijloace care corespund 
unui plan de viață format, pe care îl realizează. Astfel, va 
părea voința pacientului prezentarea la tratament, imediat 
ce are nevoie de aceasta ca dovadă a bolii sale, aşa încât 
planul său de viață, cum ar fi limitarea câmpului de luptă la 
propria casă, de pildă, în cazul agorafobiei, va fi considerabil 
stimulat. Acelaşi pacient poate manifesta mai târziu voința 
de a abandona tratamentul, dacă un eşec al curei îi pare 
necesar ca mijloc pentru continuarea aceluiaşi plan. Dar 
aceasta înseamnă că, deşi unul urmăreşte două scopuri 
opuse, poate dori totuşi acelaşi lucru! Sau, dacă veți împărți 
ambele impulsuri de voință la două persoane: deşi doi 
oameni nu fac acelaşi lucru, deseori este acelaşi lucru 
(Freschl, Schulhof). Se poate afirma cu certitudine că, în 
acest caz, nu putem ajunge la nicio înțelegere analizând 
manifestările. Ceea ce ne interesează aici, individualul 
proiectat, esența personală, se află ca pregătire înaintea 
manifestării, ca scop în spatele ei şi se întâlneşte în 
manifestarea însăşi doar într-un punct de intersecție. Dar în 
ambele cazuri, întreaga gamă a manifestărilor în mod 
necesar aferente, energie, temperament, dragoste, ură, 
înțelegere, lipsă de înţelegere, suferință şi bucurie, 
îmbunătățire şi înrăutăţire, vor fi prezente în asemenea 


măsură, încât finalul dorit de pacient apare ca asigurat! 
Faptul că, prin această constrângere de configurare a 
personalităţii, se dictează conştiența şi inconştiența gândirii, 
simțirii şi voinţei poate fi demonstrat cu uşurinţă şi, astfel, 
refularea se vădeşte şi ea ca mijloc şi ca şablon al ființei 
individuale, şi nu drept cauza acesteia. 


Aceleaşi conexiuni sunt valabile, aşa cum am arătat!$, în ce 
priveşte determinarea caracterului şi a poziţiei sale ca mijloc 
în serviciul personalității. Gradarea forțelor date 
constituțional, evaluarea lor de către copil, experienţele 
mediului influențează fixarea scopului şi liniile vieții. Odată 
fixate acestea, caracterul, ca şi impulsurile le corespunde 
perfect. Desigur, mijloacele opuse sau diferite nu pot fi 
privite, pur şi simplu, ca deosebiri fundamentale ale vieții 
psihice îndreptate spre un scop. Oricât de mult se poate 
deosebi un ciocan de un cleşte, un cui poate fi bătut cu 
oricare din ele. La copiii cu predispoziție nevrotică dintr-o 
familie, acest lucru se vede uneori ca îndărătnicie, alteori ca 
supunere în lupta pentru dominație în familie. Un băiat de 
cinci ani suferea de fenomenul, deloc rar, de a arunca pe 
fereastră tot ce îi cădea în mână. După ce a fost destul de 
mult bătut, el s-a îmbolnăvit de frica de a arunca din nou 
ceva. Prin ambele simptome, el a reuşit să-şi lege părinţii de 
el şi să-i domine. - Unul dintre pacienţii mei a fost, până la 
sosirea unui frate mai mic, copilul răsfățat al familiei. 
Rivalitatea față de fratele mai mic a mers un timp pe linia 
îndărătniciei şi a indolenţei şi, pentru a-şi câştiga interesul 
părinților şi a-l întări din nou, a recurs la enurezis şi la 
refuzarea hranei. În felul acesta, el n-a reuşit să triumfe 


16 Adler, Uber den nervâsen Charakter (Despre caracterul nevrotic), 
Bergmann, Wiesbaden, ed. a 2-a, 1919. 


asupra fratelui mai mic. Atunci a devenit un băiat extrem de 
drăguţ, silitor, dar, pentru a rămâne mereu pe primul loc, a 
trebuit să-şi controleze peste măsură atitudinea, încât a 
dezvoltat o gravă nevroză obsesională. Principala bază de 
operare a acestui pacient a fost trădată uşor de un fetişism 
foarte pronunțat: organizarea desconsiderării femeii, ca 
urmare a fricii de aceasta. Ceea ce caută acest pacient să 
smulgă prin agresiune furibundă, de la semenii săi, puterea 
conducătoare, fratele său mai mic, cândva preferat, şi-a 
cucerit mai uşor printr-un grad înalt de amabilitate; dar un 
bâlbâit uşor trăda, şi la acesta din urmă, liniile 
îndărătniciei, ambiţiei şi nesiguranţei care stăteau la bază”. 


Astfel, întregul curs al vieţii psihice, precum şi voința, 
simțirea şi gândirea nevrotică, ansamblul nevrozei şi 
psihozei, ne apar ca o organizare de multă vreme pusă la 
cale, ca un mijloc pentru învingerea victorioasă a vieții. Dar 
începuturile ne duc cu regularitate înapoi în prima copilărie, 
în care, pe baza constituției, se întreprind, în cadrul psihic 
al unui mediu, primele încercări de tatonare, pentru a 
ajunge la un scop de superioritate care se impune. 


Pentru a înțelege în ce constă organizarea sistemului de 
viață, vom înfățişa modul în care intră copilul în viață. 
Oriunde vrem să plasăm apariția conştiinţei sale, există un 
stadiu în care copilul a acumulat deja experiență. Dar este 
în cel mai înalt grad demn de a fi remarcat faptul că această 
acumulare de experiență poate reuşi doar atunci când 
copilul urmăreşte deja un ţel. Altminteri, întreaga viață ar fi 


17 Vezi Appelt, Fortschritte der Stotterbehandlung (Progrese în tratarea 
balbismului) în „Heilen und Bilden”, Reinhardt, Munchen, 1913. 


o tatonare la întâmplare, nicio valorificare n-ar fi posibilă şi 
nici vorbă nu ar putea fi de afilierile necesare, de însuşirea 
unor puncte de vedere mai înalte, de clasificarea şi folosirea 
lor. Orice valorificare s-ar pierde dacă măsura fictivă, scopul 
fixat ar lipsi. Vedem, deci, astfel, că nimeni nu-şi desfăşoară 
experienţele în lipsa unui scop, ci că fiecare îşi face 
experiența. Dar aceasta înseamnă că el câştigă din ele un 
punct de vedere, dacă şi în ce fel ele pot fi stimulatoare sau 
inhibatoare ale scopurilor sale finale. Ceea ce acționează şi 
se dovedeşte eficient în experienţe şi trăiri, este un plan de 
viață orientat spre un scop, care face ca noi să ne auzim 
întotdeauna amintirile vorbindu-ne pe un ton încurajator 
sau înfricoşător. Sau să le putem înțelege şi să le apreciem 
corect, abia când am descoperit acest ton în ele. 


Oriunde investigăm în viața copilului sau prin anamneză o 
trăire, o amintire, manifestarea în sine nu ne spune nimic; 
în sine, ea are multe sensuri, dar fiecare interpretare trebuie 
mai întâi înregistrată şi aşteaptă să fie dovedită. Dar aceasta 
înseamnă că ceea ce ne interesează nu se află câtuşi de 
puțin în fenomenul însuşi, ci, ca să spunem aşa, în fața şi în 
spatele fenomenului, şi că nu putem înţelege o manifestare 
afectivă decât dacă am dobândit deja intuitiv impresia unei 
linii de viață. Dar o linie de viață este determinată de cel 
puţin două puncte. Şi în felul acesta trebuie procedat, 
unindu-se la început două puncte ale unei vieți afective. Se 
obține astfel o impresie, care va fi dezvoltată sau limitată 
prin atragerea altor trăiri. Ceea ce se petrece cu acest prilej 
poate fi comparat mai degrabă cu un portret pictat iar 
acesta poate fi evaluat numai ca prestație, nu însă şi după 
reguli. Deseori rămâi cu impresia unei atitudini plastice, ca 
în cazul uneia dintre pacientele mele isterice, care suferea 
de crize de isterie cu pierderea cunoștinței, paralizia unui 


braț şi orbire. A rezultat că, pentru a-şi putea ține soțul mai 
sigur, prezenta, în afara crizelor izbucnite de mai multe ori 
pe zi, semne extrem de accentuate de suspiciune față de 
oricine, în mod deosebit față de medici. Pentru a-i prezenta 
plastic această atitudine de respingere față de alţii, i-am 
arătat că ea pare să stea cu mâinile întinse într-un gest de 
respingere față de alții, distanțându-se. Soţul ei, în prezența 
căruia avea loc terapia, mi-a împărtăşit că exact astfel au 
arătat primele crize, în care pacienta a întins brusc mâinile 
ca spre a se apăra. Primele crize ale pacientei s-au instalat 
când ea s-a temut de o infidelitate a soțului. După cum a 
reieşit din anamneză, pacienta s-a comportat ca în copilărie, 
când, lăsată singură pentru scurt timp, aproape a fost 
victima unui atac sexual. Dacă veți conecta aceste două 
manifestări atât de îndepărtate între ele, veţi avea mai întâi 
impresia care, în sine, nu este cuprinsă în niciunul dintre 
cele două fenomene: pacienta se teme să fie lăsată singură! 
Iar împotriva acestei trăiri care se conturează, ea se 
îndreaptă cu toată furia celor mai valoroase şi utile 
experienţe ale sale. Aflăm abia acum, ceea ce puteam 
presupune, că ea trăsese încă din trăirea din copilărie 
această morală: o fată trebuie să aibă întotdeauna pe cineva 
pe lângă ea. Atunci doar tatăl se oferise să facă acest lucru, 
şi îl făcuse cu atât mai mult, cu cât, departe de orice relaţie 
sexuală cu ea, oferea o contrapondere față de mamă, care o 
prefera excesiv pe sora mai mare. 


Din aceste puncte de vedere prezentate în repetate rânduri 
de mine şi de colaboratorii mei, rezultă inconsistența 
concepţiei care vrea să explice procesul bolii prin trăiri, aşa 
cum face şcoala franceză şi cum au relevat ulterior Freud şi 
în special Jung, ca şi când pacientul ar suferi de 
reminiscențe. Chiar şi prelucrările ulterioare ale acestei 


teorii, care țin mai mult seama de conflictul actual şi se 
apropie astfel tot mai mult de concepţia noastră, mai suferă 
încă de înțelegerea deficitară a liniei de viață a pacientului. 
Căci trăirea şi aşa-numitul conflict actual sunt ţinute 
laolaltă de linia de viață; scopul permanent hipnotizator al 
pacientului a reuşit ca aici să se producă o experiență, iar 
acolo, o întâmplare să fie ridicată la gradul de trăire 
individuală şi conflict. 


Ca urmare, pentru psihologie şi, în special, pentru 
psihologia copilului, rezultă necesitatea de a nu încerca 
niciodată să tragem concluzii şi să riscăm interpretări dintr- 
un detaliu izolat, ci întotdeauna numai din întregul context. 


Dacă vom continua să interpretăm prin prisma psihologiei 
individuale cazul de mai sus, faptul că am ajuns să ştim că 
pacienta se teme să stea singură nu ne va fi de mare folos. 
Deoarece această stare de spirit are şi ea multe sensuri, ne 
spune prea puţin. De aceea vrem să punem această 
constatare în legătură cu o alta. Primele amintiri din 
copilărie ale pacientei sunt impregnate de gânduri şi 
impulsuri de rivalitate împotriva surorii. La suprafață ies 
mereu în special amintiri despre cum sora ei era purtată 
pretutindeni, în timp ce ea era mereu lăsată singură. 
Vedem, aşadar, cum aceeaşi trăsătură revine şi în amintirea 
din copilărie, pe care pacienta o consideră ca fiind cea mai 
timpurie, şi devenim astfel şi mai siguri că presupunerea 
noastră referitor la linia de viață este justificată. Să 
înțelegem, oare, astfel, şi o durere de cap manifestată sub 
formă de criză descrisă ca „feroce”? Şi de ce această durere 
apare întotdeauna la menstruație? Datele anamnezice ale 
pacientei confirmă că acest simptom ar fi apărut după o 
scenă violentă cu mama care o nedreptățea. Mama ar fi 


tras-o de păr, şi pacienta, care tocmai era la menstruațţie, s- 
a aruncat în culmea furiei în râul rece ca gheața, care 
curgea pe lângă gospodăria lor, sperând ca astfel să se 
îmbolnăvească sau să moară. Ea văzuse deseori, la cei doi 
frați ai ei mai mari, asemenea accese de furie, care, pentru 
a-l atinge pe celălalt, pot merge până la desconsiderarea 
propriei vieţi. Dar, procedând la fel ca fraţii ei, ea încalcă în 
acelaşi timp flagrant o regulă care pentru ea, ca fată, era 
indiscutabilă: intră în apa rece ca gheața iarna, fiind la 
menstruaţie. Furia ei se întoarce împotriva naturii ei 
feminine. Şi, deşi nu-şi înțelege modul în care acționează, ea 
se leagă de primele cauze şi efecte la îndemână şi face un 
rezumat, care arată precum urmează: frații ei se revoltă, dar 
sunt stăpâni în casă; sora mea se bucură de favoarea şi 
atenția mamei; eu sunt o fată, anume sora mai mică, sunt 
lăsată singură, numai boala sau moartea pot opri înjosirea 
mea! Prin această stare de spirit şi prin consecințele ei este 
exprimată atât de clar năzuința spre egalitatea în drepturi, 
încât o conştientizare a acesteia ar fi absolut superfluă. 
Rezultatul expansiunii este suficient. Desigur, au existat şi 
alte motive, pentru ca acest proces să rămână în 
inconştient. Obligativitatea conştientizării mecanismului nu 
există, ba, mai mult! Conştientizarea deplină a procesului ar 
fi trebuit să pună sub semnul întrebării succesul pretins: ar 
fi fost absolut exclus ca această fată să poată rămâne 
intactă în personalitatea ei, dacă şi-ar fi reprezentat ceea ce 
noi înțelegem despre ea, anume că premisa principală a 
vieţii şi a planului ei de viață se bazează pe un sentiment, 
adânc înrădăcinat, de inferioritate a femeii! Pentru a se 
înarma împotriva unei asemenea dezvăluiri, ea trage, din 
toate trăirile, morala inclusă aici: pentru a-şi menține 
valoarea, ea nu trebuie să rămână singură! lar când se teme 
că pierde valoarea, influența, puterea în fața soțului ei, intră 
în acțiune organul de atac şi apărare, dezvoltat între timp, a 


cărui componentă de cea mai mare importanță este nevroza; 
aceasta dovedeşte că ea îşi păstrează vechea putere, cel 
puţin aparent: ea nu poate fi lăsată singură! 


Acum, când am ajuns la punctul central al oricărei acțiuni, 
simțţiri şi gândiri, avem clar în fața noastră portretul psihic 
al pacientei, apoi ies la iveală de la sine o mulțime de alte 
trăsături şi particularități individuale. Teama de a fi lăsat 
singură trebuie să recurgă la cea mai apropiată armă, frica. 
O informație în acest sens aduce, fireşte, confirmarea. 
Astfel, de pildă, apare sistematic un atac de panică atunci 
când stă singură pe scaunul din spate al trăsurii pe care o 
conduce soțul ei, aşezat pe capră. Acest complex de 
simptome este reacția la subordonare, la deconectarea 
propriei voințe şi la lipsa rezonanței cerute. Pacienta noastră 
s-a liniştit când a stat ea însăşi pe capră. Plasticitatea 
acestei atitudini nu mai are nevoie de nicio explicație mai 
amplă, devine, de altfel, şi mai clară, atunci când auzim că 
atacurile de panică apar şi la orice cotitură a drumului, ca şi 
la orice întâlnire cu alte vehicule. În toate aceste cazuri, ea 
apuca imediat frâul din mâinile soțului, tocmai ea, care 
habar n-avea cum să conducă. - Ea intra în panică şi atunci 
când caii alergau mai repede. Când soțul ei observa aceasta, 
îi gonea, în glumă, şi mai mult. Arma ei, frica, ceda! Ce se 
întâmpla atunci merită a fi observat şi este important pentru 
înțelegerea vindecărilor aparente: atacul de panică nu mai 
apărea, pentru ca soțul ei să nu poată goni!!8 


18 În tratamentul nevrozei de război, specialiştii în curenţi tari, 
hipnotizatorii şi cei ce atacă prin surpriză au ajuns la aceleaşi succese 
aparente. 


O altă idee extrem de importantă rezultă acum simplu din 
răspunsul la următoarea întrebare foarte îndreptățită: cum 
se face că această pacientă, aspirând la egalitate cu bărbaţii, 
n-a ajuns la ideea de a pune ea însăşi mâna pe frâiele 
însoțitorului ei? Trecutul ei întreg ne dă un răspuns teribil 
de exact: ea nu se credea în stare de această egalitate cu 
bărbații, era mai degrabă tentată să aleagă un expedient, 
acela de a se servi de soțul ei ca sprijin, ca ocrotitor, pentru 
a se ridica astfel deasupra lui. 


II 


Psihologia, ca şi pedagogia, trebuie să se sprijine mai mult 
decât până acum pe experienţele neurologului şi 
psihiatrului. Nu este nevoie să insist mai mult, în acest cerc 
extrem de competent. La rândul ei, psihoterapia ne împinge 
puternic spre descoperirea vieții psihice a copilului. Dacă 
este adevărat, aşa cum am încercat eu astăzi din nou să 
arăt, că experienţele vieții, învățăturile trecutului, 
aşteptările viitorului, sunt îndreptate întotdeauna spre 
planul de viaţă fictiv, conceput în copilărie, că puţină falsă 
contabilitate şi puţin autism - şi, într-adevăr, aceasta este 
destinaţia sa! — sunt suficiente pentru a recâştiga vechile 
linii şi a exprima din nou, fățiş sau mascat, agresiunea 
sporită împotriva cerințelor comunității, atunci nu mai 
rămâne nimic, dacă vrem să înlăturăm urmările unei 
asemenea vieți trăite în închipuire, decât o revizuire a 
acestui sistem copilăresc. Cred că am prezentat în lumina 
adevărată luarea necesară în considerare a contextelor; 
simptomelor, trăsăturilor de caracter, afectelor, evaluării 
propriei personalități a bolnavului, ca şi relației sale sexuale, 


li se cuvine acelaşi loc ca şi nevrozei şi psihozei, în mare: ele 
sunt mijloace, trucuri, artificii magice, care servesc tendinței 
de a merge de jos în sus. Din trăirea destinului unui 
pacient, din sensibilitatea psihoterapeutului față de 
portretul psihic nu lipseşte niciodată nici impresia tensiunii 
sporite, a unui fel de ostilitate, care există între pacient şi 
lumea sa, şi a felului în care el speră să ajungă la învingerea 
acesteia. Şi noi descriem, de fapt, relaţii copilăreşti şi 
sufletul copilului, atunci când relatăm cum, din frică, apare 
o armă pentru amorul propriu, cum se impune propria 
constrângere, pentru a împiedica o constrângere străină, 
venită din partea comunităţii, atunci când vorbim de 
atitudinea ezitantă în cazul unei decizii, de limitarea la un 
cerc restrâns, de refuzul de a colabora, de a vrea să fii mic şi 
de ideile de grandoare. Ar fi incorect să înțelegem, fără 
excepție, aceste fenomene ca infantilisme. Vedem că cine se 
simte slab, fie copil, rebel sau adult, se simte împins către 
artificii asemănătoare. Dar cunoaşterea şi practicarea lor 
provin din copilăria individuală, unde victoria nu este 
promisă de atacul direct, de faptă, ci, de cele mai multe ori, 
de ascultare, supunere sau de formele îndărătniciei 
copilăreşti, refuzul de a dormi, aversiunea față de mâncare, 
indolența, neglijarea curățeniei şi variatele tipuri de 
slăbiciune demonstrate clar. Într-un anume sens, cultura 
noastră seamănă cu perioada copilăriei, dându-i celui slab 
privilegii deosebite. Dar, dacă viața este lupta permanentă, 
aşa cum lasă copilul predispus nevrotic să apară ca fiind 
cea mai puternică premisă a atitudinii sale, atunci nu se 
poate să nu se întâmple ca orice înfrângere şi orice teamă de 
o decizie amenințătoare să fie în legătură cu o criză 
nervoasă, cu arma, cu revolta unui om care se simte 
inferior. Această poziție de luptă a nevroticului, care-i dă din 
copilărie orientarea, se reflectă în hipersensibilitate, în 
intoleranța sa față de orice tip de constrângere, chiar şi 


culturală, şi se vădeşte în permanenta sa strădanie de a se 
împotrivi, izolat, întregii lumi. Tot ea este aceea care îl 
biciuieşte permanent, să-şi întindă prea mult limitele 
forțelor sale, aşa cum face copilul, atâta vreme cât nu se 
arde şi nu se loveşte de masă. Poziţia accentuată de luptă, 
măsurarea şi compararea permanentă cu ceilalți, planuri şi 
iluzii deşarte, deprinderea ingenioasă a unor performanțe 
tehnice ale organelor, dar şi mişcările, provocatoare, sadice, 
credința în vrăji şi ideea asemănării cu Dumnezeu, ca şi 
ingenioasele devieri spre perversiune din cauza fricii de 
partener se găsesc sistematic la copiii care au crescut cu 
sentimentul insuportabil de presiune, într-o moliciune 
răzgâiată sau în condiții grele de dezvoltare fizică şi 
spirituală. Un coeficient de siguranță supradimensionat va 
facilita calea spre înălțime şi va apăra de înfrângere - aici, 
ca printr-o minune, între pacient şi îndeplinirea sarcinilor 
sale, se strecoară tot felul de piedici!*, printre care dovada 
bolii ca legitimare joacă întotdeauna rolul hotărâtor. Ca şi în 
nevroza obsesională, lucrurile mărunte sunt supraevaluate 
şi trase într-o parte şi alta fără rost, până când timpul se 
scurge fericit. 


Nu se poate nega că această goană biciuită spre un succes 
mult prea sigur creează uneori opere mari. Ceea ce vedem 
noi, neurologii, este de cele mai multe ori un trist ut aliquid 
fieri videatur20, în care simţul firesc al organelor trebuie 
falsificat, pentru a putea frâna orice mişcare. În fanatismul 
celui slab, orice funcție poate fi pervertită. Pentru a evita o 
cerință a realităţii, dar şi pentru a dobândi aparenţa unui 


19 Vezi mai departe „Problema distanței”. 


20 Pentru a părea că s-a făcut ceva (lat.). (N. red.) 


enorm martiriu, gândirea este restricționată şi face loc 
ruminațiilor. Odihna de noapte este tulburată printr-un 
sistem ingenios, pentru a pregăti oboseala din timpul zilei şi, 
implicit, incapacitatea de muncă. Organele senzoriale, 
motilitatea, aparatul vegetativ sunt aduse în stare 
disfuncțională prin reprezentări părtinitoare şi orientarea 
subiectivă a atenţiei, iar capacitatea de transpunere în 
situații dureroase provoacă dureri, pe care amintiri 
scârboase le transformă în greață şi vomă. Prin tendința, de 
multă vreme inițiată, de a evita prudent partenerul sexual, 
protejată mereu de idealuri, argumente şi pretenţii ideale, 
capacitatea de iubire, oricum redusă prin cultură, este 
complet anihilată. 


În multe cazuri, individualitatea particulară a pacientului 
reclamă o atitudine atât de bizară sau limitată față de 
problema iubirii şi căsătoriei, încât tipul şi momentul 
îmbolnăvirii aproape că pot fi prezise. Cât de departe, în 
copilărie, ajunge formarea unui asemenea plan de viață, se 
poate deduce din cazuri similare celor ce urmează: 


I. O doamnă în vârstă de 34 de ani, care a început să 
sufere cu câţiva ani în urmă de claustrofobie, suferă în 
prezent şi o fobie de calea ferată. Chiar în apropierea 
unei gări o apucă un tremurat violent, care o obligă să se 
întoarcă. În aceste fenomene şi în altele similare ar 
părea că se configurează un cerc magic, ca obstacol. 
Prima ei amintire din copilărie este o scenă petrecută 
între ea şi sora mai mică, în care ea îi contestă micuţei 
locul. Nu încape nicio îndoială în privinţa pluralităţii de 
sensuri a acestui incident. Dacă tragem o linie până la 
fobia de calea ferată, ultima dintre manifestările ei, şi o 


comparăm cu amintirea, ca şi când ea ar fi vrut să-i 
conteste şi căii ferate locul, avem imediat impresia că 
pacienta evită situaţiile în care setea ei de dominație nu 
dă rezultate. Pacienta îşi aminteşte de asemenea cazuri 
în special în ceea ce priveşte comportamentul faţă de 
fraţii mai mari, care o sileau să le dea ascultare. Ne 
putem aştepta, prin urmare, să vedem în viaţa acestei 
paciente că ea va căuta să domine femeile; în schimb ea 
se va sustrage voinţei bărbatului, vizitiului, mecanicului 
de locomotivă, în cele din urmă va şterge din viaţa ei şi 
dragostea şi căsătoria. Un detaliu important reiese dintr- 
o altă amintire din copilărie. Multă vreme, ca 
adolescentă, mergea prin gospodărie cu un bici în mână 
şi lovea cu el slujitorii. Putem să ne aşteptăm, aşadar, la 
precedente din care să reiasă clar încercări de a trata 
bărbatul ca pe un supus. Aproape în toate visele ei, 
bărbaţii apar sub formă de animale şi sunt învinşi şi puşi 
pe fugă de ea. O singură dată în viaţă s-a apropiat 
fugitiv, mai mult, de un bărbat: după cum ne aşteptam, 
acesta s-a dovedit un tip slab, era homosexual şi, înainte 
de logodnă, a mărturisit că era impotent. Frica ei de 
calea ferată este adecvată temerii de căsătorie şi iubire: 
nu se poate încrede în nicio voinţă străină. 


II. Desigur, acest mecanism al „protestului viril” poate fi 
studiat şi în copilărie. El se manifestă deosebit de clar la 
fete; această orientare a tendinței de expansiune o 
găsim în cele mai diferite variante şi curând descoperim 
cum, pe această cale, tensiunile aşteptate real de copil 
din partea mediului sunt deseori exacerbate. Nu s-a 
întâmplat să nu găsesc acest delir viril în vreunul din 
cazuri. 


Din sentimentul de insuficiență se dezvoltă sistematic un 
fanatism al slăbiciunii, care ne permite să înțelegem toate 
formele de superexcitabilitate, negativism şi trucuri 
nevrotice ale copilului. O fetiță de 3 ani, altminteri 
sănătoasă, prezenta, de pildă, următoarele manifestări: se 
măsura permanent cu mama, dovedea o sensibilitate 
anxioasă față de orice formă de constrângere şi 
desconsiderare, capricii şi îndărătnicie. Permanent refuza 
hrana, acuza constipaţie, se revolta în diferite feluri 
împotriva regulamentului casei. Gradul ei de negativism 
devenise aproape insuportabil. Astfel, într-o zi, când mama 
ei îi propusese cu timiditate o gustare, ea a avut următorul 
monolog: „Dacă ea spune lapte, eu beau cafea, şi dacă 
spune cafea, eu beau lapte!” Dorinţa ei disperată de egalitate 
cu bărbaţii se exprima deseori. Într-o zi, stătea în faţa 
oglinzii, când deodată şi-a întrebat mama: „Şi tu ai vrut 
întotdeauna să fii bărbat?” — Mai târziu, când imposibilitatea 
schimbării caracterului sexual a devenit cât se poate de 
clară, ea i-a propus mamei să-i mai dea o soră, dar în niciun 
caz un frate; în schimb, când va fi mare, ea va avea doar 
băieți. Astfel, ea şi-a trădat mai târziu înalta apreciere 
necondiționată a bărbatului. 


III. Voi cita următoarele detalii din viața unei fetiţe de 3 
ani, sănătoase, pentru deplina lor claritate: ocupaţia ei 
preferată era să se îmbrace cu hainele fratelui mai mare, 
iniţial niciodată cu cele ale surorii. Într-o zi, în timpul 
unei plimbări, ea l-a oprit pe tatăl ei în faţa unui 
magazin cu îmbrăcăminte pentru băieţi şi voia să-l 
convingă să-i cumpere haine de băiat. Spunându-i-se că 
nici băieţilor nu li s-ar cumpăra haine pentru fete, ea i-a 
arătat un paltonaş, care, la nevoie, putea fi folosit şi de 


o fetiţă şi a cerut ca măcar pe acesta să-l aibă. În acest 
caz se poate observa o rară schimbare de formă a liniei 
directoare, care, cu toate acestea, depinde de țelul final 
masculin: este suficientă aparenţa. 


În cazurile acestor două fetiţe, pe care le-aş numi tipice şi la 
care observăm un tip de dezvoltare, aşa cum îl găsesc în 
modul cel mai general, se impune întrebarea: ce mijloace ne 
oferă deocamdată pedagogia, pentru a împăca total această 
jumătate a omenirii cu o stare irevocabilă, care-i displace? 
Căci, este clar: dacă acest lucru nu reuşeşte, ne vom 
confrunta mereu cu starea despre care am mai vorbit 
detaliat; un sentiment permanent de inferioritate va fi mereu 
motiv de nemulțumire şi va duce mereu spre cele mai 
variate încercări şi artificii, pentru a ajunge, în pofida a tot 
şi toate, la dovada propriei superiorități. Astfel, apar acele 
arme, parțial cu valoare de realitate, parțial imaginare, care 
formează tabloul exterior al nevrozei. În momentul acesta, 
când ne gândim la înlăturarea unor dezavantaje mult mai 
mari, nu luăm în considerare faptul că această stare 
prezintă şi avantaje şi că facilitează un gen de viață mai 
intens, mai subtil. Această stare de spirit, în care, la un pol 
se află sentimentul de inferioritate, iar la celălalt, setea de 
afirmare cvasi-masculină, se accentuează şi mai mult, de 
îndată ce fata trece pe planul al doilea față de băiat, de 
îndată ce-şi vede îngrădite posibilitățile de dezvoltare, de 
îndată ce se apropie bolile de femei, menstruaţia, naşterea şi 
menopauza cu noile disconforturi. Se ştie că aceste termene 
sunt hotărâtoare pentru revolta nevrotică, prin urmare, 
previzibile pentru noi. Dacă am sesizat astfel o rădăcină a 
răului nevrotic, este, pur şi simplu, regretabil că nu am 
găsit nici în inventarul pedagogic, nici în cel terapeutic, un 


mijloc de prevenire a consecințelor acestei situații date atât 
natural, cât şi social. Din punctul nostru de vedere rezultă 
deocamdată necesitatea de a-i imprima copilului din timp, 
profilactic şi terapeutic, imposibilitatea schimbării 
caracterului sexual organic, de a-l învăţa să înțeleagă şi să 
combată toate dezavantajele, dar nu drept ceva ce nu poate 
fi depăşit şi ca dificultate în viață. În felul acesta, se pare că 
din munca femeilor vor dispărea şi acea nesiguranţă şi acea 
resemnare şi, în acelaşi timp, exagerata goană după 
afirmare, care le face atât de des să apară ca inferioare.2! 


IV. Cazul unui băiat de 10 ani, care urmează să arate 
cum se răspândeşte în contextul social, provocând 
aproape aceleaşi fenomene, protestul viril al sexului 
feminin şi asupra celeilalte părţi, asupra băieţilor. Este 
clar din capul locului, în ce priveşte firea cunoscută a 
omului că, prin înalta apreciere de cele mai multe ori 
afişată făţiş, parţial născută din relaţiile noastre sociale, 
băiatul nu se simte doar flatat, ci, mai mult, dator. 
Astfel, şi în el creşte tensiunea cu care se poziţionează 
faţă de lume. În măsura în care aceasta se întâmplă în 
funcţie de capacităţile reale, cultura noastră balansează 
în cea mai mare parte pe această înrăutăţire. O presiune 
moderată, care barează calea agresiunii culturale, va fi 
însă suficientă, pentru a face să crească puternic 
atitudinile ostile, ura, poftele de dominație şi 
imaginaţia. Băiatul se teme deseori că nu va putea face 
faţă îndatoririlor sale, nu va putea atinge acea 
dimensiune a valorii, care i se pare necesară pentru 


21 Vezi Schulhof, Individualpsychologie u. Frauenbewegung (Psihologia 
individuală şi mişcarea feministă), Reinhardt, Munchen, 1914. 


perfecțiunea masculină. Şi astfel vedem de timpuriu, în 
cazurile de inferioritate organică, la copiii deprimațţi şi 
răzgâiaţi, începutul făuririi planurilor, graba şi 
aviditatea de a ajunge la superioritate în pofida a orice, 
ceea ce, pentru mulţi, are ca urmare exploatarea 
slăbiciunii proprii, o atitudine în general ezitantă, o 
fixaţie în îndoială şi oscilare, un etern Înapoi! — sau o 
revoltă făţişă sau secretă şi o dorinţă clară de a nu 
colabora. Se ajunge astfel pe terenul nevrozei şi nu se 
mai văd decât perturbările. 


Cazul despre care vreau să vorbesc se referă la un băiat 
foarte miop, care, cu toate eforturile, nu era la nivelul 
surorii mai mari cu doi ani. Agresivitatea lui se manifesta în 
permanente certuri. Mama nu se lăsa prea influențată de el. 
Dar toți erau depăşiţi ca valoare şi influenţă de tată, care 
conducea un regiment sever şi înjura frecvent „gospodăria 
condusă de femei”. Băiatul s-a arătat întru totul orientat 
spre tatăl său, după cum voi demonstra mai târziu. Dar iată 
că în situația sa cam critică, dovada şi certitudinea egalității 
valorice cu tatăl au devenit nesigure. Cu poznele copilăreşti 
a avut ghinion, desigur şi din cauza miopiei sale. Când, într- 
o zi, a vrut să folosească maşina de scris a tatălui, acesta i-a 
retezat scurt această ocupație ştiințifică.22 Tatăl era vânător 
pasionat şi uneori lua cu el băiatul la vânătoare. Aceasta 
pare să fi fost, în cele din urmă, acea atitudine masculină, 
care i-a dovedit băiatului egalitatea cu tatăl şi superioritatea 
lui asupra „mueirimii”. Căci, ori de câte ori tatăl nu-l lua cu 
el, băiatul suferea de enurezis, la care tatăl îşi ieşea din fire 
întotdeauna. Mai târziu, acest accident nocturn se petrecea 


22 Ceea ce, în opoziţie cu alții, nu ni se pare important ca trăire, ci ca 
atitudine a tatălui şi fiului. 


şi când tatăl lăsa băiatul să-i simtă într-un fel autoritatea. 
Acest context a ieşit la iveală în cursul unor discuții, iar apoi 
şi faptul că, prin enurezis, el reuşea să-şi aducă în mod 
magic, în halucinația visului, ustensilele obişnuite. Era 
simplu de înţeles că suferința sa era o revoltă violentă şi era 
îndreptată împotriva tatălui: înaintea sau în urma 
accidentului nocturn, el visa de cele mai multe ori că tatăl 
său (care nu-l luase la vânătoare) murise. Întrebat în 
privința planurilor sale de viitor, el a răspuns că voia să 
devină inginer ca tatăl şi să angajeze o menajeră. L-am 
întrebat dacă nu voia, la fel ca tatăl său, să se căsătorească? 
A respins această presupunere prin observaţia că femeile nu 
sunt bune de nimic şi nu se interesează decât de curățenie. 
Aici se poate identifica în mod clar atitudinea pregătitoare a 
băiatului, organizarea vieții sale. 


V. Similar şi totuşi complet diferit apar manifestările de 
protest viril la un băiat de 8 ani, care suferea de status 
lymphaticus şi era uşor retardat intelectual şi fizic. A 
venit la tratament din cauza masturbării compulsive. 
Mama sa se dedica aproape exclusiv surorilor mai mici, 
iar pe el îl lăsa în grija servitorilor. Tatăl era un om 
irascibil, care dădea mereu ordine. Sentimentul de 
inferioritate al băiatului s-a dezvăluit într-o fire timidă, 
temătoare şi într-o atitudine plină de recunoştinţă faţă 
de persoanele care se ocupau de el. Găsea cea mai mare 
compensație într-un interes neobosit faţă de magie, pe 
care o descoperise în basme şi filme. Era, mai mult 
decât alţi copii, ca într-o vrajă şi, de fapt, era mereu pe 
cale să găsească o baghetă magică şi să ajungă în ţara 
huzurului. Îşi făurise realizarea acestei idei în aşa fel, 
încât îi punea mereu pe alţii să facă ceva pentru el, 


caricatura a ceea ce văzuse la tatăl său, care, la fel, îi 
punea pe alţii în slujba sa. Putea merge pe această cale 
doar dacă se arăta incapabil şi nepriceput. Şi aşa a 
rămas. 


Practicile masturbatoare au fost observate de mama sa după 
multă vreme. Acum ea îşi îndreptase din nou interesul spre 
el. În felul acesta, el a dobândit influență asupra mamei. 
Acţiunile sale au crescut considerabil. Dacă nu voia ca ele 
să se prăbuşească, trebuia să rămână la masturbare. Prin 
urmare, a rămas. 


Scopul său, de a fi la fel ca tatăl, se trăda şi într-o pornire 
compulsivă de a purta pălăriile adulților şi de a ţine mereu 
un muc de țigară în gură. 


Permiteți-mi să extind, într-o scurtă analiză concluzivă, 
cunoştinţele noastre despre artificiile nevrotice, inventate în 
copilărie, asupra copilăriei istoriei omenirii. Înainte, credința 
în puterile magice proprii şi străine se manifesta mai clar, 
dar şi astăzi ea este o premisă aproape generală a 
comportamentului uman şi a încrederii deficitare în sine, 
adică a sentimentului de inferioritate. Teama nevroticului 
bărbat de femeie şi ura sa îşi găsesc o analogie în credința 
în vrăjitoare şi în arderea pe rug a vrăjitoarelor, teama 
pacientelor de bărbat şi protestul lor viril ne reflectă teama 
de diavol şi iad şi încercarea de a practica vrăjitoria. Ne vom 
referi succint la modul în care, prin înjosirea femeii, suferă 
şi obiectivitatea reciprocă din iubire, cum educaţia tinde, în 
general, să postuleze o vrajă reciprocă în locul aprecierii, să 
impună forțat autoritatea masculină, şi încă altele, care 


stimulează mai puţin o igienă psihică, şi, mai degrabă, 
fertilizează gândirea delirantă. 


Concluzii 


I. În conceptul de „viață” este deja creat modul psihic şi 
organic, care ne apare pretutindeni drept „compulsia la 
fixarea scopului”. Căci viața cere de la noi acțiune. Astfel, se 
stabileşte caracterul final al vieții psihice. 


II. La om, stimulul permanent în aspirația către un ţel este 
dat de sentimente de insuficiență. Ceea ce noi numim 
instinct reprezintă deja calea şi se dovedeşte orientat în 
funcție de scop; iar capacitatea voinței se acumulează în 
pofida aparentelor contradicții, pentru a-şi face drum spre 
acest scop unitar. 


III. Tot aşa cum un organ insuficient creează o situaţie 
insuportabilă, în care-şi au originea numeroase încercări de 
compensare, până când organismul se simte din nou la 
înălțimea pretențiilor mediului — tot astfel sufletul copilului 
caută în nesiguranța sa acel fond de forțe suplimentare, 
care să-i ridice sentimentele deasupra nesiguranței. 


IV. Investigarea vieții psihice trebuie să țină seama în primul 
rând de aceste încercări de tatonare şi eforturi care cresc 
din realitățile date constituțional şi din folosirea de probă şi, 
în cele din urmă, probată a mediului. 


V. De aceea, fiecare fenomen psihic poate fi înțeles doar ca 
manifestare parțială a unui plan de viață unitar. Toate 
încercările de explicare, ce renunţă la pătrunderea în esența 
vieții psihice a copilului prin analiza manifestărilor, nu a 
contextului ei, trebuie declarate greşite. Deoarece „faptele” 
vieţii copilului nu trebuie să fie niciodată văzute ca fapte 
finite, ca mişcări pregătitoare, ci îndreptate spre un scop. 


VI. Potrivit acestui conspect, nimic nu se petrece fără o 
tendință. Aici vom încerca să relevăm următoarele linii 
directoare ca fiind cele mai importante. 


Activitatea reală. 


a) Dezvoltarea capacităților, pentru a ajunge la superioritate. 


b) Compararea cu mediul. 


c) Acumularea de cunoştinţe şi deprinderi. 


d) Intuirea unui caracter ostil al lumii. 


e) Folosirea iubirii şi ascultării, urii şi îndărătniciei, a 
sentimentului comunitar şi a spiraţiei spre putere. 


Imaginaţia. 


f) Dezvoltarea lui Ca şi când (fantasme, succese simbolice) 
g) Folosirea slăbiciunii. 


h) Amânarea deciziilor — căutarea acoperirii. 


VII. Se consideră drept premisă necondiționată a acestor 
linii directoare un scop fixat foarte sus, de omnipotenţă şi 
asemănare cu Dumnezeu, care trebuie să rămână în 
inconştient, pentru fi eficient. Acest scop este concretizat în 
funcție de constituție şi experienţă şi, în această formă, 
poate deveni conştient, în mod sistematic, în psihoză. 
Inconştienţa acestui scop de putere este obținută forțat, prin 
contradicția insurmontabilă cu sentimentul comunitar real. 


VIII. Manifestarea cea mai sistematică, pe lângă care mai pot 
fi găsite, la nevoie, altele, deseori aparent contradictorii, se 
realizează după schema „bărbat-femeie” şi vizează suma 
întregii puteri, la care copilul vrea să devină părtaş. Opusul 
inclus aici, de regulă Femininul, este combătut ca elementul 
ostil, totodată ca cel care trebuie supus. 


IX. Toate aceste manifestări ies pregnant în evidență la 
nevrotic, pentru că, prin poziția sa de luptă, pacientul s-a 
retras într-un anumit grad din faţa oricărei alte revizuiri a 
judecăților sale greşite din copilărie. În acest punct, el este 
ajutat mult de punctul său de vedere solipsist, care s-a 
consolidat astfel. 


X. Nu ne poate cuprinde mirarea aflând că fiecare nevrotic 
se comportă ca şi când ar fi adus în permanenţă dovada 
superiorității sale, inclusiv cea asupra femeii. 


VII 


Tratamentul psihic al nevralgiei de 
trigemen 


Metoda psihologiei individuale are indicaţiile ei stricte şi 
cere, poate mai mult decât orice altă metodă, o delimitare 
exactă a domeniului său de lucru. Se înțelege de la bun 
început că ea are valoare doar pentru bolile psihogene. De 
asemenea, posibilitatea prelucrării psihice a materialului nu 
trebuie perturbată de tulburările intelectuale ale 
pacientului, de prostie, debilitate mentală, deliruri. Dacă şi 
în ce măsură psihoza poate fi influenţată constituie şi astăzi 
o problemă deschisă; dar în mod sigur ea este accesibilă 
analizei, denotă aceleaşi linii fundamentale ca nevroza şi 
poate aduce servicii valoroase studierii atitudinilor psihice 
anormale. Eu am putut constata din propria experiență că 
acele cazuri de psihoză, a căror degradare spirituală încă nu 
s-a accentuat, permit ameliorări şi vindecări când sunt 
tratate intensiv prin psihologia individuală. 


Dacă domeniul de lucru al metodei psihologiei individuale 
urmează să fie pe deplin folosit, în primul rând trebuie să fie 
dată posibilitatea de a recunoaşte o boală psihogenă. 


În ceea ce priveşte nevrozele tipice, neurastenia, isteria şi 
nevrozele obsesionale, convingerea ştiinţifică în privința 
originii lor psihogene este atât de fermă, încât obiecțiile sunt 
doar ezitante şi vin din doar două părți. Se subliniază fie 
factorul constituțional şi se încearcă să se reducă toate 
manifestările la perspectiva degenerării ereditare — 
manifestările funcţionale, ca şi cele psihice deopotrivă, fără 
a se ţine seama de trecerea de la inferioritatea organică la 
psihicul nevrotic. Că această trecere nu trebuie neapărat să 
aibă loc, să ducă, la fel ca alte treceri, la geniu, crimă, 
suicid, la psihoză, am demonstrat-o cu mult timp înainte.253 
În această lucrare, ca şi în altele, am ajuns la concluzia că o 
inferioritate congenitală a sistemului glandular şi a celui 
organic duce la o dispoziție nevrotică, atunci când se afirmă 
psihic, adică atunci când produce, în copilul încărcat 
ereditar, sentimentul de inferioritate față de cei din jur.2+ 
Determinantă rămâne situația copilului şi evaluarea poziției 
sale făcută de el însuşi, cu toate erorile proprii copilăriei. La 
o cercetare mai exactă, nevrozele nu se dovedesc boli de 
dispoziție, ci de poziție. Astfel, semnele exterioare de 
degenerare pot provoca în sufletul copilului un sentiment de 
inferioritate şi de nesiguranță, atunci când prilejuiesc 
desfigurări şi urâţenie, sau când reprezintă semnale, vizibile 


23 Adler, Studie über die Minderwertigkeit von Organen (Studiu despre 
inferioritatea organelor). 1907, Urban&Schwarzenberg, Berlin. 


24 Adler, Uber neurotische Disposition (Despre dispoziția nevrotică), în 
„Heilen und Bilden”, Editura E. Reinhardt, Munchen, 1914. 


în exterior, de inferiorități organice mai profunde şi sunt 
legate de acestea - urechi deformate cu anomalii auditive 
congenitale, daltonism, astigmatism sau alte anomalii de 
refracție cu strabism etc. — făcând abstracție de simptomele 
lor obiective. În acelaşi mod acţionează şi alte inferiorități 
organice, în special cele care nu periclitează viața, ci admit 
posibilități de dezvoltare psihice. Rahitismul poate împiedica 
creşterea în înălțime, cei afectaţi sunt frapant de mici şi 
greoi; deformările rahitice - platfus, picioare în X şi O, 
scolioză etc. — pot diminua mobilitatea şi încrederea în sine 
a copilului. — Deficiențele glandelor suprarenale, ale glandei 
tiroide, timusului, hipofizei, organelor genitale interne, 
îndeosebi formele congenitale de natură mai uşoară, ale 
căror simptome cunosc adesea mai mult blamul celor din 
jur decât un tratament adecvat, vor fi fatale nu numai 
pentru dezvoltarea organică, ci, mai ales, pentru cea 
psihică, trezind şi alimentând sentimentul de 
desconsiderare şi inferioritate. Diateza exsudativă, status 
lymphatico-thymicus şi tipul constituţional astenic vor fi 
periculoase în ambele direcții, la fel şi hidrocefalia şi formele 
mai uşoare de debilitate mentală. Inferioritatea congenitală 
a aparatului urinar şi digestiv creează simptome obiective25 
în acelaşi mod ca sentimentele subiective de inferioritate, 
adesea pe calea ocolită a unei greşeli copilăreşti, enurezis, 
incontinentia alvi, sau pentru că nevoia fizică, frica de 


25 Adler, Zur Aetiologie, Diagnistik und Therapie der Nephrolithiasis 
(Despre etiologia, diagnosticarea şi terapia litiazei renale). Viena, klin. 
Wochenschr. XX. Jahrg., nr. 49 şi Adler, Myelodysplasie oder 
Organminderwertigkeit?  (Mielodisplazie sau inferioritate organică?) 
Wien. med. Wochenschr. 1909, nr. 45. Dezbate, printre altele, 
superioritatea concepției mele asupra celei ulterioare a lui A. Fuchs. Vezi 
şi Zappert, Enuresis und Myelodysplasie (Enurezis şi mielodisplazie), 13 
Jahre spâter. Wien. klin. Wochenschr., 1920, nr. 22. 


pedeapsă şi durerile impuneau deseori o prudență exagerată 
la mâncat, băut şi dormit.26 


Considerațţiile şi argumentele de aces tip, privind efectele 
obiective şi subiective ale inferiorităţii organice, mi se par a 
fi de cea mai mare importanţă, deoarece ne arată apariția 
simptomelor nevrotice, în special a trăsăturilor nevrotice 
prin folosirea inferiorităților organice congenitale şi dovedesc 
în aceeaşi măsură importanța secundară a inferiorităţii 
organice constituționale, ca şi factorii psihogeni primari ca 
surse ale nevrozei. Baza normală pentru aceste relații mai 
tensionate dintre Organic şi Psihic este uşor de recunoscut: 
ea se află în inferioritatea organică relativă a copilului, ca şi 
a celui sănătos, față de adult, şi declanşează acolo, chiar 
dacă într-o măsură mai suportabilă, sentimentul de 
inferioritate şi nesiguranţă, care, la inferioritatea organică 
sensibilă absolută, dar, mai ales, de durată, duce la 
insuportabile sentimente de inferioritate, aşa cum am găsit 
la toți nevroticii. În cultura noastră, copilul este în toate 
circumstanțele un lăudăros, el va visa şi va avea fantezii 
tocmai despre asemenea succese, pe care natura le-a făcut 
dificile pentru el. El va vrea să vadă tot, dacă este miop, va 
vrea să audă tot, dacă prezintă anomalii auditive, va vrea să 
vorbească mereu, dacă manifestă dificultăți de vorbire sau 
balbism, şi va vrea întotdeauna să miroasă, dacă 
excrescențe ale mucoasei, deviații de sept sau vegetaţii 


26 Jean Paul, Schmelzle, descrie excepțional această frică de noapte, 
atrage atenţia asupra „tendințelor de asigurare”, care vor trebui 
discutate mai târziu, şi permite să se ghicească fără dificultate 
inferioritatea aparatului urinar şi intestinal. 


adenoide stânjenesc mirosul.27 Copiii greoi, care se mişcă cu 
dificultate, vor avea toată viața ambiția de a fi pe primul loc, 
la fel cum se întâmplă cu cel de-al doilea născut sau cu 
ultimul. Cine n-a fost destul de iute pe când era copil va fi 
totdeauna torturat de frica de a întârzia şi va fi împins şi în 
alte ocazii spre grabă şi goană, aşa încât toată viața sa se va 
desfăşura ca în tabloul unei curse. Dorinţa de a zbura se 
declanşează cel mai des la copiii care întâmpină mari 
dificultăți chiar şi la simplele sărituri. Acest antagonism 
între handicapurile organice înnăscute şi dorințe, fantasme 
şi vise, aşadar, tendințele de compensare psihice, este atât 
de drastic, încât de aici se poate deduce o lege psihologică 
fundamentală a schimbării dialectice, printr-un sentiment 
subiectiv de inferioritate, din inferioritate organică în 
eforturi psihice de compensare şi supracompensare. 


27 În toate aceste inferiorități organice pot fi găsite performanţe ale 
funcțiilor, mai fine sau modificate prin „inferioritate calificată”, prețioase 
creşteri ale senzațţiilor, sau sensibilitate crescută, senzaţia de gâdilat în 
sfera senzorială - ca o tehnică modificată a organului inferior. Piciorul 
este o mână degenerată, dar performanțele sale sporite pe pământ sunt 
evidente. — Senzaţiile de gâdilat în nas, în faringe şi în căile respiratorii, 
îngustarea acestora, provocarea de secreții prin inspirare nazală mărită 
(dorința de a mirosi) joacă un rol principal în astmul nevrotic şi în 
spasmul strănutului, probabil şi în alergia de fân. Găsim o descriere 
frumoasă a stărilor iritante nevrotice din zona nasului şi a sentimentului 
de inferioritate legat de ele în romanul lui Vischer, Auch Einer. 
Exagerarea şi mărirea artificială a acestui „defect” în vederea asigurării 
împotriva căsătoriei şi a legării de relații sociale sau de iubire sunt 
înfăţişate atât de corect, încât este îndreptăţită presupunerea că 
înțeleptul filosof a aflat despre aceste procese observând realitatea. 


fiinuta exterioară şi comportamentul psihologic interior al 
copilului predispus la nevroză denotă clar urmele acestei 
schimbări dialectice şi, anume, în cea mai fragedă copilărie. 
Comportamentul său, oricât de diferit ar fi în fiecare caz în 
parte, poate fi înțeles în sensul că el vrea să fie „la înălțime” 
în toate relațiile vieții sale. Ambiţia, vanitatea, dorința de a 
înțelege totul, de a avea pretutindeni un cuvânt de spus, de 
a se distinge prin forță fizică, frumusețe şi îmbrăcăminte, de 
a fi primul în familie, la şcoală, de a atrage atenția asupra 
sa prin acțiuni bune şi rele caracterizează primele faze ale 
dezvoltării sale anormale. Sentimentul de inferioritate şi 
nesiguranță pătrunde cu forța, fără dificultate, şi se exprimă 
în frică şi timiditate, ambele putând fi fixate ca trăsături de 
caracter nevrotice. La această fixație, copilul este condus 
printr-o tendinţă care este îndeaproape înrudită cu ambiția; 
nu trebuie să fiu lăsat singur, cineva (tatăl, mama) trebuie 
să mă ajute, cu mine trebuie să fii prietenos, blând (de 
completat: deoarece eu sunt slab, inferior) devin laitmotivul 
mişcărilor sale psihice. O hipersensibilitate permanent 
iritată, neîncrederea şi sensibilitatea la durere veghează ca 
nicio desconsiderare sau lezare să nu se poată strecura. Sau 
copilul devine extrem de perspicace, are presimțţiri, tatonând 
toate posibilitățile unei desconsiderări, în intenţia precisă de 
a se asigura, fie prin intervenţie activă, prin realizări 
pozitive, prezenţă de spirit, promptitudine sau prin 
sprijinirea de cineva mai puternic, prin trezirea milei şi 
simpatiei, prin exagerarea unor suferințe, prin provocarea 
sau simularea unor boli, prin leşinuri şi dorința de a muri, 
care se pot îndesi până la impulsuri suicidare, întotdeauna 
cu intenţia de a trezi milă sau de a se răzbuna din cauza 
vreunui deficit.28 


28 Vezi Adler, Uber den Selbstmord insbesondere im kindlichen Alter 


Căci şi sentimentele de ură şi răzbunare se aprind şi ard cu 
flăcări, irascibilitatea şi pornirile sadice, înclinația spre 
acțiuni interzise şi permanentele perturbări ale planurilor 
educaționale şi indolența, lenea şi îndărătnicia indică acel 
copil predispus nevrotic, în răzvrătirea sa împotriva 
presupusei sau realei oprimări. Asemenea copii fac o istorie 
întreagă din mâncat, spălat, îmbrăcat, spălatul dinţilor, 
mersul la culcare şi învățat, refuză să-şi amintească de 
defecaţie şi urinat sau pun la cale incidente, vome, atunci 
când sunt obligați să mănânce sau sunt trimişi la şcoală, se 
murdăresc cu fecale şi urină, manifestă enurezis, pentru ca 
ceilalți să se ocupe mereu de ei, să nu-i lase singuri, să nu 
doarmă singuri, tot felul de tulburări ale somnului, pentru a 
provoca dovezi de iubire, pentru a fi luaţi în patul părinţilor, 
pe scurt, pentru ca, prin îndărătnicia lor sau prin 
compasiunea celor din jur, să se pună în valoare. 


De cele mai multe ori, aceste fapte se manifestă clar şi arată 
o concordanţă perfectă, dacă rezultă din viaţa şi din 
trăsăturile de caracter ale copilului predispus la nevroză sau 
din anamneza nevroticului, ori din elucidarea dinamicii 
simptomelor sale. Dar uneori se poate întâmpla să avem de- 
a face cu „copii model”, care sunt uluitor de ascultători. Ei 
se trădează însă câteodată printr-o izbucnire de furie de 
neînțeles, sau prin hipersensibilitatea lor, permanenta stare 
de nemulțumire, lacrimi vărsate din belşug sau dureri fără 
un diagnostic evident (dureri de cap, dureri de stomac, 
dureri de picioare, migrene, plângeri exagerate din cauza 
căldurii, a frigului, a oboselii). Şi atunci se înțelege uşor că 
aici ascultarea, modestia, permanenta disponibilitate la 


(Despre sinucidere, în special în copilărie), în „Heilen und Bilden”, loc. 
cit. 


supunere sunt doar mijloacele potrivite scopului, pentru 
afirmare şi obținerea de recompense şi dovezi de dragoste, 
exact aşa cum am putut arăta în dinamica masochismului 
la nevrotic.29 


Mai trebuie să menţionez o serie de manifestări la copilul 
înclinat spre nevroză, care se leagă strâns de cele descrise 
mai sus. Toate trădează ca trăsătură cramponarea obstinată 
de ocupaţii deplasate sau deranjante, menite să-i supere pe 
educatori şi să atragă atenţia asupra lor, chiar dacă şi 
involuntar. Aici se înscriu înclinații, care par în sine o joacă, 
cum ar fi: a se da drept surd, orb, paralizat, mut, 
neajutorat, amnezic, nebun, a se bâlbâi, a face grimase, a 
cădea, a se murdări. Chiar şi copiii cu înclinații normale 
vădesc asemenea apucături. Dar, pentru ca aceste copilării 
şi „pozne” să dureze mai multă vreme şi să fie exploatate, 
este nevoie de ambiţie, îndărătnicie şi impusul maladiv de 
afirmare. De asemenea, într-o intenţie răutăcioasă şi 
torturantă, uneori, desigur, şi pentru a scăpa de o presiune 
tiranică, copiii de felul acesta mențin mult timp simptomele 
de boală sau manifestări trăite odată sau observate 
(răguşeală, tuse, rosul unghiilor, scobitul nasului, suptul 
policarului, atingerea organelor genitale, a anusului etc.). Ba 
chiar şi timiditatea şi frica pot fi fixate, în aceste scopuri, şi 
folosite pentru efecte practice (pentru a nu fi lăsat singur, 
pentru a fi servit). Un rol joacă aici şi monopolizarea unui 
organ inferior corespunzător, aşa cum am arătat în „Studie” 
(loc. cit.). 


29 Der psychische Hermaphroditism  (Hermafroditismul psihic), în 
„Heilen und Bilden”, loc. cit. 


De la toate aceste particularități ale copilului cu 
predispozitie nevrotică se trece la simptome de isterie, 
nevroza compulsivă, nevroza traumatică şi la nevroze 
aparent monosimptomatice funcționale (balbism, 
constipație, impotenţă psihică etc.), pe care, în urma 
experiențelor mele, trebuie să le consider laolaltă ca 
psihonevroză unitară. Oricare din aceste manifestări din 
copilărie, adoptate fără a avea conştiinţa deplină, pe baza 
unei poziții reflectorii, pentru a cuceri linia minimei 
rezistențe pentru agresivitatea acumulată, este dezvoltată 
exemplar, şi desigur, de cele mai multe ori, 
supradimensionată în simptomul nevroticului. Nu vom 
cerceta aici în ce măsură se pune problema sugestibilității 
crescute (Charcot, Struempel), stării hipnoide (Breuer), 
caracterului halucinator al psihicului nevrotic (Adler), prin 
urmare al transpunerii în altă stare. Cert este că simptomele 
nevrotice continue şi caracterul nevrotic menținut, ca şi 
criza individuală apar în egală măsură sub influența 
infantilă unei atitudini care a derapat în anormal prin 
fantasme deziderative copilăreşti, erori şi evaluări greşite. 


Dar fantasmele deziderative ale copiilor nu au câtuşi de 
puţin doar valoare platonică, ci sunt şi expresia unei 
pulsiuni, care dictează neîngrădit atitudinea şi, implicit, 
acțiunile copilului. Intensitatea pulsiunii diferă gradual, dar 
creşte incomensurabil la copiii cu predispoziție nevrotică — 
compensând sentimentul lor de inferioritate accentuat. 
Analiza scoate mai întâi la iveală amintirile unor întâmplări 
(„o trăire infantilă, vise”), în care copilul a adoptat o anumită 
poziţie. Încă de la „agresivitate” (loc. cit.) am atras atenţia 
asupra faptului că „importanţa trăirii infantile trebuie 
redusă, în sensul că, la el, instinctul puternic şi limitele lui 
(ca dorința şi inhibarea ei) devin o concepție de viaţă”, apoi 


că ciocnirea cu lumea exterioară, fie în forma (acolo: ca 
urmare a) experiențelor marcate de neplăcere, fie sub forma 
extinderii dorinței la bunuri interzise cultural, are loc, cu o 
certitudine necondiționată, la nivelul organului inferior şi 
forțează o transformare a instinctului. Creşterea 
manifestărilor instinctuale la copiii cu predispoziție 
nevrotică reiese dialectic din inferioritate; tendința de 
învingere a celor slabi, aspiraţia spre triumf rezidă în mod 
clar în visele şi fantasmele deziderative, iar asumarea unui 
rol de erou este tentativa unei compensații. 


Analiza descoperă în această stratificare nevrotică mai 
profundă şi dorințe şi mişcări sexuale, care sunt în rare 
cazuri de natură incestuoasă, dar, pe lângă ele, şi tentative 
şi manifestări sexuale față de persoane din afara familiei. Se 
va pune imediat capăt, chiar şi brusc, acestor fapte 
observate, care erau necunoscute înainte de fantasticele 
analize ale lui Freud, precum şi ipotezei purității inocente a 
copilului, dar vom înțelege, totuşi, dacă ne vom aminti de 
expansiunea instinctuală deseori furibundă, de 
contraponderea compensatorie față de sentimentul de 
inferioritate la copilul predispus spre nevroză. Această 
ațâțare a vieții instinctuale se face simțită şi în alte direcții 
decât cea sexuală. Aflăm de instinctul exacerbat al 
mâncatului, de instinctul privitului, de instinctul 
murdăritului, de înclinații sadice şi criminale, de sete de 
dominație, îndărătnicie, irascibilitate sau de citirea cu zel a 
cărților şi de extraordinarele eforturi de a se evidenția în 
vreun fel. Toate aceste tendințe devin absolut clare abia 
când se reuşeşte să se înțeleagă sensul setei de dominație 
trezite de timpuriu şi a manifestărilor ei. 


Acest sens sună astfel: Eu vreau să fiu bărbat. Iar acest 
sens se impune atât la băieţi, cât şi la fete, mai ales la copiii 
cu predispoziţie nevrotică, într-un mod atât de strident, 
încât eşti de la bun început împins spre presupunerea că 
această tendință apare în opoziție cu o senzație însoțită de 
un afect neplăcut, senzaţia de a nu fi masculin. Şi, 
realmente, psihicul nevrotic se arată a fi sub magia acestei 
dinamici, pe care eu am descris-o ca hermafroditism psihic 
şi protestul viril consecutiv.30 Prin fixarea sentimentului de 
inferioritate la copiii predispuşi nevrotic, prin care se oferă 
prilejul ațâțării compensatorii a vieții instinctuale, se dă 
startul acelei dezvoltări particulare a psihicului, care 
sfârşeşte în protestul viril exacerbat. Aceste procese psihice 
impulsionează atitudinea anormală a nevroticului față de 
lume şi-i imprimă - într-o măsură şi mai mare - trăsături ca 
cele descrise mai înainte, care nu pot fi deduse nici din 
pulsiunea sexuală şi nici din pulsiunile Eului, ci împreună 
ne frapează ca idei de grandoare ale nevroticului, de cele 
mai multe ori modifică şi inhibă pulsiunea sexuală şi 
deseori se opun pulsiunii de autoconservare. 


Acestui grup de trăsături i se asociază şi altele, care însoțesc 
ciocnirea manifestărilor instinctuale nelimitate cu 
satisfacerile instinctuale interzise cultural, ca sentimente de 
vinovăție, laşitate, indecizie, sfială, sau frica de blamare şi 
de pedeapsă. Le-am descris detaliat în lucrarea Uber 
neurotische Disposition (loc. cit.). 


30 Adler, Der psychische Hermaphroditismus im Leben und in der 
Neurose. Zur Dynamik Therapie der Neurosen (Hermafroditism psihic în 
viață şi în nevroză. Despre dinamica terapiei nevrozelor) în „ Heilen und 
Bilden”, loc. cit. 


Găsim în mod frecvent porniri masochiste, înclinația 
exagerată spre ascultare, spre supunere şi spre 
autopedepsire şi din aceste trăsături de caracter se pot trage 
concluzii privind dinamica psihică, precum şi antecedentele. 
Cea mai puternică piedică pentru manifestările instinctuale 
este în mod evident atingerea graniței sentimentului 
comunitar. Această constelație acționează ca memento şi 
preia pe viitor misiunea de obstacol în calea instinctelor 
organice. Nevroticul se va simți atunci ca un infractor, va fi 
extrem de conştiincios şi iubitor de dreptate, dar atitudinea 
lui se desfăşoară sub ficțiunea că, de fapt, el ar fi înzestrat 
cu o sexualitate neînfrânată, cuprins de o neîngrădită poftă 
de plăceri şi capabil de orice nelegiuire, de orice exces, dar 
obligat la prudenţă deosebită. În realitate, prin aspiraţia sa 
unilaterală spre putere personală, el devine duşmanul 
comunităţii. 


Organizarea acestei ficțiuni este vizibil exagerat şi serveşte 
misiunii principale a nevroticului, aceea de a se asigura 
împotriva înfrângerilor3!. Tendinţele de asigurare ale 
nevroticului contribuie la formarea unei a treia grupe de 
trăsături de caracter, care sunt în întregime adaptate 
laitmotivului „prudență”. Neincrederea, scepticismul ies în 
evidenţă. Dar tot atât de sistematic se găsesc înclinații 
exacerbate spre curățenie şi ordine, economisire şi 
permanenta verificare a oamenilor şi lucrurilor, aşa încât, de 
cele mai multe ori, nevroticul nu duce nimic la bun sfârşit. 


31 În această privință, nevroticul se aseamănă cu acel personaj din 
teatrul lui Nestroy: „Dacă mă apuc odat! — Dar nu mă apuc!” El se teme 
de propriul îndemn spre fapte. Vezi şi Zur neurotischen Disposition, loc. 
cit. 


Toate aceste trăsături împiedică spiritul întreprinzător şi 
evoluția spre aproapele tău şi se leagă strâns de sfiala ce 
decurge din sentimentele de vinovăţie. Totul este gândit 
dinainte, toate consecințele sunt trase luând în considerare 
că nevroticul aşteaptă întotdeauna cu nerăbdare alte 
posibilități şi în permanenţă liniştea lui este perturbată de 
presupuneri şi calcule legate de ceea ce va veni. Gândirea şi 
acțiunea lui sunt străbătute de un măreț sistem de 
asigurare, care se arată cu regularitate în fantasmele şi 
visele sale, pe care este frecvent silit să îl accentueze: prin 
lansarea unui memento, prin organizarea inconştientă de 
înfrângeri, de uitări, prin oboseală, lene şi senzații 
dureroase de toate felurile. În acest sistem de asigurare, un 
rol imens joacă angoasa nevrotică, ce se instalează în cele 
mai diferite forme, ca fobie, coşmar, în isterie şi neurastenie 
direct sau indirect („de exemplu”) ca inhibiţie în fața 
agresivității. Antrenarea tuturor acestor tendințe de 
asigurare induce uneori o creştere considerabilă a 
capacității de presimţire şi a perspicacităţii, sau măcar 
aparența unei asemenea creşteri, pe care se bazează, la unii 
nevrotici, presupunerea propriilor aptitudini telepatice, a 
unui fel de predestinare şi forță sugestivă. În acest punct, 
trăsăturile de caracter din această grupă le întâlnesc pe cele 
din prima grupă, care provin din ideile de grandoare, aşa 
cum suntem siliți să considerăm, pe de altă parte, 
conturarea compensatoare a ideilor de grandoare drept 
asigurare împotriva sentimentului de inferioritate. — Eu am 
mai cunoscut o serie de alte asigurări, dintre care vreau să 
relev: masturbarea ca asigurare împotriva contactului 
sexual şi urmărilor sale, de asemenea, impotența psihică, 
ejacularea precoce, anestezia sexuală şi vaginismul, 
întâlnite întotdeauna la persoane care nu sunt capabile să 
se dedice altora, comunităţii. În acelaşi fel, greşelile 
copilăreşti, îmbolnăvirile funcționale şi durerile dobândesc o 


utilizare şi fixaţie, atunci când sunt potrivite pentru a-i 
întări nevroticului îndoiala şi a-l ţine departe de activități de 
tip cultural. Se întâmplă frecvent ca problema încheierii 
unei căsătorii sau demararea unei profesii să provoace 
pornirea avalanşei. Tendința de asigurare se va evidenția 
într-un mod maladiv la cei predispuşi spre nevroză şi vor fi 
aranjate panouri de avertizare deseori în zone îndepărtate, 
aşa încât sensul şi legătura par să lipsească. Dar nevroticul 
acționează consecvent. El începe să evite societatea, îşi pune 
tot felul de bariere, se autoobstrucționează (de pildă, prin 
dureri de cap) de la învățat şi lucrat, îşi zugrăveşte viitorul 
în cele mai sumbre culori, de aceea începe şi să facă 
economii şi se lasă convins de avertismentul unei voci 
tainice, care-i şopteşte: Cum poate un om ca tine, cu 
asemenea greşeli şi lipsuri, cu asemenea perspective tulburi, 
să se decidă pentru o faptă cu consecinţe atât de grave! În 
special ceea ce apare peste tot ca neurastenie, abundă în 
asemenea organizări şi tendințe de asigurare, dar ele nu 
lipsesc nici din nevroză şi ne arată bolnavul pe linia de 
retragere. 


O a 4-a grupă de semne care trădează comportamentul 
nevrotic se formează prin ivirea, ca la grupa 1, în acţiuni, 
fantasme, vise, deseori în detalii secundare, a tendinței de a 
fi bărbat, tendință exprimată însă în jargon sexual. Am 
relatat mai detaliat despre aceasta în lucrările mele „despre 
dispoziția nevrotică” şi despre „hermafroditismul psihic” (loc. 
cit.) Este destinul nevroticilor să crească dintr-o situație de 
nesiguranță, pentru a tinde spre siguranță. Aceeaşi 
nesiguranţă este descoperită de analiza opiniei asupra 
propriului rol sexual al copilului predispus nevrotic. Mulţi 
dintre pacienții mei nevrotici avuseseră în copilărie, şi 
deseori dincolo de pubertate, trăsături feminine ale feței sau 


caractere secundare feminine, pe seama cărora au pus 
ulterior sentimentul lor de inferioritate. Sau au vădit 
anomalii ale organelor genitale exterioare, criptoorhidism, 
deformări, hipoplazii şi alte anomalii de creştere, pe care 
credeau că le puteau invoca. Am înţeles din fotografiile şi 
tablourile din primii ani de copilărie că purtarea ani de zile a 
îimbrăcămintei de fată, dantelelor şi colierelor, că buclele şi 
părul lung puteau provoca la băieți acelaşi sentiment de 
nesiguranţă şi de îndoială. Circumciziile şi amenințările cu 
castrarea acționează în acelaşi sens, ca şi pericolul căderii 
sau putrezirii penisului, la care recurg educatorii în cazul 
copiilor care se masturbează. Căci cea mai puternică dorință 
a copilului este şi rămâne aceea de a deveni bărbat, iar 
această aspirație îi poate fi simbolizată în organele sexuale 
masculine ale adultului. Dar aceeaşi aspirație o găsim şi la 
fete, la care aproape cu regularitate sentimentul de 
inferioritate față de băieți îndeamnă la adoptarea unui 
comportament masculin compensator. Treptat, lumea 
conceptelor copiilor predispuşi spre nevroză, ba chiar toate 
relațiile sociale, se descompun în masculin şi feminin. Şi în 
permanență presează dorința de a juca rolul masculin, de 
erou, chiar dacă, în cazul fetelor, are loc deseori prin cele 
mai bizare mijloace. Orice formă de activitate şi agresivitate, 
forță, bogăţie, triumf, sadism, nesupunere şi infracțiune este 
evaluată greşit ca fiind masculină, întocmai ca în lumea 
ideală a adulţilor. Drept feminine trec răbdarea, aşteptarea, 
suferința, slăbiciunea şi pornirile masochiste, care nu 
trebuie concepute niciodată ca scop final, atunci când se 
impun în nevroză, ci întotdeauna trebuie doar - ca 
pseudomasochism - să niveleze calea spre triumful viril, 
spre nevoia de valorizare din grupa I. Trăsăturile de caracter 
însoțitoare ale acestei grupe sunt cele de protest viril, 
exagerări silite ale sentimentelor şi voinței sexuale, porniri 
exhibiționiste şi sadice, maturizare sexuală precoce şi 


onanie compulsivă, nimfomanie, spirit aventurier, dorință 
sexuală marcată, narcisism şi cochetărie. În acelaşi timp, 
fantasme feminine (fantasme de graviditate şi naştere, 
porniri masochiste şi sentimente de inferioritate) care apar 
şi servesc drept memento la întărirea protestului viril sau la 
asigurarea împotriva urmărilor acestuia, deseori potrivit 
formulei revanşei: „Ce ție nu-ți place, altuia nu face!”32 
Noţiunea de constrângere este extinsă extraordinar şi chiar 
simpla sa aparenţă este respinsă energic printr-o luptă 
continuă, aşa încât relații absolut normale ca dragostea, 
căsătoria, dar şi orice altă implicare sunt percepute ca 
masculine, respectiv feminine, şi repudiate. 


Nevroticul oferă astfel un număr însemnat de trăsături 
caracteristice, care sunt legate între ele, se stimulează sau 
se inhibă conform planului de viață şi permit o concluzie 
asupra comportamentului anormal iar, în ultimă instanţă, 
pot fi puse pe seama exagerărilor şi aprecierilor greşite ale 


32 Într-un caz de asthma nervosum la un bărbat care scăpase de crize 
printr-un tratament îndelungat, au apărut fantasme conștiente de 
graviditate de îndată ce pacientul a vrut să demareze o întreprindere. 
Aceste fantasme de graviditate, însoţite de senzaţii de apăsare în piept, 
au degenerat în idei de grandomanie: devenise milionar, binefăcător, 
salvatorul țării etc. Pe lângă toate acestea, respirație precipitată ca la o 
întrecere. Semnificaţia dinamică a fantasmei de graviditate era referirea 
la răbdarea şi suferința femeii, o remuşcare şi totodată o ațâțare: „Eşti o 
femeie! Meriţi să rabzi!” Urmarea - protestul viril. O construcție 
ajutătoare întăritoare s-a servit de fantasma de graviditate şi de 
suferința sa astmatică sub forma unei căințe. Acum el putea fi un 
bărbat şi se putea manifesta ostil față de lumea din jur. „Eu pot să-mi 
permit mai multe decât altul, pentru că eu sunt bolnav.” Pentru aceasta, 
se aduce o dovadă a adevărului, un „alibi”. 


caracteristicilor masculine şi feminine. Dacă putem reproşa 
ceva enumerării de mai sus, este faptul că este prea 
schematică, nu poate epuiza nici pe departe abundența de 
legături dintre diferitele trăsături de caracter şi nu oferă 
decât o parte, cea esenţială, din caracterologia nevroticului. 
În orice caz, m-am convins că, dinspre această latură, 
verificarea menţinerii bolii patogene este indicată şi are 
succes. Întorcându-mă acum la problema ridicată, anume 
dacă nevralgia de trigemen este o boală psihogenă, pot să 
răspund afirmativ pe baza rezultatelor concordante. În cele 
trei cazuri cercetate amănunțit de mine, structura psihică şi 
dinamica psihică a nevralgiei de trigemen sunt atât de 
unitare şi redau trăsăturile caracteristice descrise atât de 
clar, încât chiar şi o referire la cazuistica sumară este 
suficientă. De asemenea, de mare importanţă pentru 
problema noastră: nu numai contractarea nevralgiei de 
trigemen urmează liniile fundamentale descrise mai sus ale 
nevrozei, ci fiecare criză apare în locul unei manifestări 
psihice. Voi încerca să analizez aceste relații ale psihicului 
nevrotic şi ale caracterului nevrotic cu boala şi cu criza. 


Pacientul O. St., un angajat la stat în vârstă de 26 de ani, a 
venit la mine comunicându-mi că i se propusese o rezecție 
din cauza unei nevralgii de trigemen. Boala dura deja de un 
an şi jumătate, apăruse într-o noapte pe partea dreaptă şi 
de atunci se manifesta în crize violente repetate zilnic. De un 
an era nevoit să facă o injecție cu morfină cam la 3-4 zile, 
din cauza durerilor deosebit de violente. Cu aceste ocazii se 
instala de fiecare dată o senzație de uşurare. Urmase diferite 
tratamente, medicamentoase cu aconitină, proceduri 
termale şi electrice, toate fără succes. Făcuse şi două injecții 
cu alcool, care-i sporiseră considerabil durerile. O şedere 
prelungită în Sud îi adusese o oarecare uşurare, dar şi acolo 


avusese zilnic crize. La momentul respectiv, era complet 
demoralizat din cauza crizelor neîncetate şi, pentru a nu 
trebui să-şi sacrifice cariera, se decisese pentru operaţie. 
Voia să-mi ceară sfatul, numai pentru că un chirurg 
scrupulos nu-i putuse oferi perspectiva unei vindecări 
sigure. 


În acel moment, acumulasem deja o vastă experiență despre 
geneza psihică a crizelor nevralgice şi nevralgiei de trigemen 
şi am putut valorifica ulterior observaţiile din materialul mai 
vechi. Formula unitară la care am ajuns prin analizarea şi 
compararea diferitelor crize este următoarea: nevralgia de 
trigemen, ca şi diferitele crize, apare cu regularitate atunci 
când, în inconştient, afectul furiei se leagă de un sentiment 
de desconsiderare.33 Datorită acestei constatări, am avut 
posibilitatea de a învăța să înțeleg comportamentul psihic 
anormal al pacienţilor cu nevralgie de trigemen, iar 
manifestările de boală dependente de aceasta să le recunosc 
drept echivalente ale proceselor afective.34 Impresia 
determinantă rezultă din faptul înţeles curând, că pacientul 
aşteaptă înjosirea, o pândeşte, că extinde extrem noțiunea 
de înjosire şi că — la unele nevroze mai mult, la altele mai 
puţin - uneori caută înjosiri şi le organizează pe altele, 
pentru a deduce din ele convingerea că ar trebui să se 
asigure, căci el nu este respectat, este un ghinionist etc. 
Acest comportament este cel general nevrotic şi nu este 
câtuşi de puțin caracteristic pentru nevralgia de trigemen. 


33 Vezi formularea în Aggressionstrieb (Pulsiunea de agresivitate) în 
„Heilen und Bilden”, loc. cit. 


34 Nu voi irosi niciun cuvânt despre superficialitatea unor critici, care 
percep ca „intelectualiste” concepţiile mele. 


Reducându-l şi punându-l pe seama situației patogene din 
copilărie, recunoaştem clar habitusul psihic al copilului 
predispus la nevroză: un sentiment de inferioritate, 
compensat de protestul viril. Analiza a scos la suprafață 
elementele acestei situații: 


I. Criptoorhidism - descoperirea acestuia la sine însuşi — 
sentimentul de inferioritate şi nesiguranță, dacă, având 
acest defect, va putea deveni un bărbat întreg. În plus, 
amintiri de la vârsta de 6-8 ani, despre atacuri sexuale 
asupra fetelor în intenţia de a obţine lămuriri cu privire la 
deosebirea dintre sexe. Amintire afectuoasă despre jocurile 
copilăriei, în care pacientul era un erou, dar cel puţin 
general sau tatăl familiei, ceea ce în acest caz coincidea. 


II. Preferarea aparentă sau reală a fratelui cu 5 ani mai mic, 
care avea voie să doarmă în dormitorul părinților. Apoi, 
amintiri ale pacientului în legătură cu încercările sale de a 
ajunge în dormitorul părinţilor. Pentru a realiza aceasta, 
pacientului i s-au oferit în copilărie mai multe mijloace. Mai 
întâi frica, frica de a fi singur, pe care uneori o putea 
exprima atât de evident (pavor nocturnus), încât mama îl 
lua la ea. În al doilea rând, halucinaţiile auditive, care 
puteau şi ele să declanşeze frica (frica drept asigurare), 
zgomote pe care le punea pe seama vreunui spărgător, 
întotdeauna venind din direcția dormitorului, aşa încât 
mergea să se convingă. — În acest punct, se integrează bine 
şi jocul generalului, rolul tatălui, ca un protest viril 
împotriva nesiguranței în rolul său sexual. Sensul acestei 
purtări copilăreşti, cea mai frecventă ieşire din situația 
patogenă din copilărie, reiese acum foarte clar: „Mă simt 
nesigur, nu sunt la înălțime, nu sunt suficient apreciat (vezi 
preferarea fratelui), trebuie să fiu ajutat, vreau să devin ca 


tatăl meu, vreau să fiu bărbat.” Pentru a se opune - cum se 
vede - unei false evaluări este necesar să gândească: „Nu 
vreau să fiu femeie!” — Pentru copil, gândul „eu vreau să fiu 
bărbat” este susținut şi sprijinit numai prin contragândul 
„puteam să fiu şi o femeie” sau „nu vreau să fiu femeie”.35 — 
Un al treilea mijloc pentru a contracara preferarea fratelui, 
pentru a-l imita pe tată, pentru a obţine egalitatea în 
drepturi şi pentru a învăța să-şi apere rolul său sexual şi să- 
şi asigure astfel masculinitatea, se oferea în boală, îndeosebi 
în dureri. Analiza a scos la iveală, ca de atâtea ori, amintiri 
ale unor dureri reale, ale unor exagerări şi simulări ale 
acestora. Interesul nostru se îndreaptă spre tipul durerilor: 
era vorba aproape sistematic de dureri de dinți. În acest 
punct al analizei, ai pentru prima oară sentimentul că te 
apropii de înțelegerea cauzei din care, în acest caz, alegerea 
nevrozei s-a îndreptat spre nevralgia de trigemen. Pacientul 
era un tânăr puternic, sănătos, care nu putea avea alte 
dureri în afară de durerile de dinți. Suntem nevoiți să 
presupunem că, în viața pacientului, a existat o fază în care 
el şi-a propus o identificare: durere - sentiment de 
inferioritate — apreciere mai mare în mediul din jur. 


Iată acum dezvăluită dinamica situației lui patogene din 
copilărie: posibilitatea de a trebui să joace un rol inferior, 
dureros, feminin, a dus în mod dialectic la exagerările 
protestului său viril. Altele asemenea mai pot fi enumerate: 
îndărătnicie şi obstinaţie, de care mama încă îşi mai 
amintea cutremurată. Dintre diferitele legături care oferă 


35 Printre psihologii mai noi, Julius Pikler ajunge, pornind de la cu totul 
alte puncte de vedere, la rezultate similare privind „opoziția în gândire”. 
Vezi şi Uber den nervoesen Charakter, editura Bergmann, Wiesbaden, 
ed. a 2-a, 1919. 


îndărătniciei copilăreşti prilej de acțiune am menţionat deja 
mâncatul, spălatul, spălatul pe dinți şi mersul la culcare. 
Este frapant în cel mai înalt grad că toţi pacienţii cu 
nevralgie de trigemen de care-mi amintesc au suferit, în 
concordanță cu descrierile autorilor, majoritatea crizelor în 
timp ce mâncau, se spălau, îşi spălau dinţii şi mergeau la 
culcare. De asemenea, crize la frig. Pacientul meu s-a retras, 
imediat după declanşarea bolii, la ţară, la mama sa şi şi-a 
potolit astfel vechiul dor din copilărie. Mama se întrecea pe 
sine în grija şi dragostea pentru fiul bolnav, îi supraveghea 
temătoare alimentaţia şi-i încălzea apă pentru spălat. În 
timpul tratamentului la Viena, avea dureri atroce când 
trebuia să mănânce, dar când mânca acasă, acestea 
dispăreau. Când s-a putut întoarce din nou la serviciu, a 
trebuit să-şi ia o locuinţă în Viena. Când, în prima zi în 
noua locuinţă, s-a spălat cu apă rece, a avut din nou o 
criză. 


O altă serie de crize era legată de dorința sa de afirmare în 
societate. Crizele puteau apărea la discreditări reale, 
presupuse sau temute. El trebuia să joace întotdeauna rolul 
principal, nu suporta să fie exclus dintr-o conversație sau 
dacă nu putea auzi discuțiile altor persoane. Se poate 
recunoaşte cu uşurinţă schema situației patogene din 
copilărie: tatăl, mama şi fratele mai mic, alături de ei, el, ca 
persoană inferioară. Simptomul fobiei sociale şi 
claustrofobiei la alți nevrotici, unde asigurarea față de 
înfrângere se realizează prin frică, uneori şi prin vomă, 
migrenă etc. şi unde, în acelaşi fel, frica de desconsiderare 
conduce pacientul, este înlocuit în cazul nostru prin crize, 
iar în alte cazuri, de nevralgii de trigemen, se poate constata 
cum bolnavii încearcă să se izoleze de orice societate, 
invocând durerile. În celelalte cazuri ale mele, contractarea 


nevralgiei de trigemen a fost precedată de alte simptome, ca 
migrenă, indispoziție, dureri generale, aparent reumatices, 
sciatică, îmbujorarea şi congestionarea feței”. 


În aceste situații triangulare declanşatoare de crize, 
condiţiile sexuale au o contribuție extraordinară în cazul 
pacientului nostru. Comportamentul său sexual este perfect 
normal şi satisfăcător. Dar la el frapează o trăsătură, care 
este tipică pentru o serie întreagă de nevrotici, şi anume că 
la el pasiunea amoroasă devine puternică în momentul în 
care apare un rival, adică atunci când dragostea se poate 
asocia cu răpirea şi lupta. Această trăsătură de caracter 
străbate întreaga sa viață amoroasă şi reflectă vizibil situaţia 
patogenă din copilărie şi, totodată, arată că erotismul său 
este otrăvit complet de politica sa a prestigiului. Când a trăit 
un timp în Sud, a cunoscut o fată căreia i-a făcut curte, 
până când şi-a dat seama că zestrea ei era mică. Atât a fost 
suficient pentru a-l face să renunțe; dar dragostea i-a fost 
stârnită din nou, când s-a ivit un alt pretendent. Pe măsură 
ce dragostea lui creştea, s-au instalat din nou dureri mai 


35 Comp. teoria lui Henschel despre originea reumatică a nevralgiei de 
trigemen. 


37 Cazurile de nevralgie de trigemen la o vârstă înaintată, în special la 
femei, sunt deosebit de complicate, în special de umiliri reale şi 
presupuse, pentru care vina o poartă vârsta. Faptul că societatea 
noastră tratează femeia care îmbătrâneşte într-un mod inuman este 
unul din cele mai triste capitole din cultura noastră. La pacientele mele, 
apatia, frica de batjocură, de preferarea altor persoane, oglinda, alegerea 
hainelor (dacă nu va fi ironizată) şi cheltuielile care-i diminuează 
ingerința şi ar putea-o sărăci declanşează crize. De asemenea, relațiile de 
dragoste şi căsătoriile fiilor, gândul de a trebui să împartă cu alte 
persoane feminine dragostea unui fiu. 


violente când îi vedea pe cei doi singuri, când fata îi zâmbea 
celuilalt etc. — Şi în timpul tratamentului am putut pune pe 
seama acestei relații unele crize, de pildă, când începea să 
aibă dureri citind scrisorile în care fata îi scria că s-a distrat 
într-o societate. O serie de crize se manifestau în funcție de 
momentul primirii scrisorilor, când apăreau gânduri legate 
de întrebarea de ce fata nu scrisese atâta vreme, că, în mod 
sigur, ea se distra cu alții etc. — Au apărut şi reverii diurne şi 
fantasme de a lăsa fata mai întâi să se căsătorească şi apoi 
de a o îndemna să devină adulteră. Această trăsătură de 
caracter s-a accentuat, în orice caz, scurt timp înainte de 
îmbolnăvirea sa în urma unui incident notabil. În timpul 
unei scurte călătorii, un coleg a sedus o iubită a pacientului. 
A pus la cale o mare răzbunare. În această fază încărcată 
afectiv a intervenit un alt eveniment. Credea că a observat 
că soția unui şef îi face avansuri. Dar se părea că şi soțul a 
observat acest lucru şi a început să-l şicaneze la serviciu. 
Pentru a nu-şi periclita cariera, el avea neîntrerupte revolte 
tainice. În noaptea în care şeful său urma să se întoarcă din 
concediu, s-a declanşat prima criză de nevralgie de trigemen 
într-un mod atât de violent, încât a vociferat şi strigat şi s-a 
putut linişti oarecum abia după o injecție cu morfină. A 
doua zi, nu s-a mai dus la serviciu şi şi-a luat un concediu 
de boală, pentru a face un tratament. În fața tuturor 
medicilor, chiar şi a mea, a subliniat că vrea să se 
reîntoarcă la serviciu. I s-a promis că se va face tot posibilul. 
În special o injecție cu alcool urma să-l facă imediat apt de 
muncă. Am văzut cu ce fel de succes. Dar ştim şi de ce 
efectul a fost o înrăutăţire: adevărata sa aspirație 
inconştientă era aceea de a nu deveni apt de muncă, de a 
nu trebui să se întoarcă la serviciu38. Un singur gând n-a 


38 De observat în acest loc concordanța cu dinamica nevrozei traumatice 
şi isteriei, care nu apar decât la cei predispuşi la nevroză. 


putut fi alungat, gândul de a ieşi ca bărbat, ca învingător 
din situația sa iar el a avut gândul în sensul nefalsificat al 
situației patogene din copilărie: „Vreau la mama!” — Abia la 
ea, starea sa s-a îmbunătățit puțin, el s-a refăcut, nu fără ca 
mai înainte să demonstreze, prin crize manifestate mai ales 
la masă, că boala sa îi punea în pericol viața, că îl pândea 
moartea prin inaniție şi să-şi supună astfel şi mai mult 
mama prin frică şi groază. 


Analiza unui vis din timpul tratamentului arată cele mai 
importante condiții de manifestare a comportamentului său 
greşit inconştient şi ale nevrozei. lată ce a visat: 


„Sunt complet gol în camera unei iubite. Ea mă muşcă 
de coapsă. Scot un strigăt şi mă trezesc cu o criză 
violentă de nevralgie.” 


Preludiul acestui vis se petrecuse cu o seară înainte şi 
fusese următorul: pacientul primise din Graz o vedere pe 
care se aflau, pe lângă alte semnături, numele fratelui său şi 
al fetei menţionate în vis. La cină, nimic nu i-a plăcut şi a şi 
avut o criză uşoară. Referitor la vis, a povestit că fata fusese 
un timp iubita lui. Dar curând se săturase de ea şi s-au 
despărțit complet. Cu puţin timp în urmă, fratele lui făcuse 
cunoştinţă cu ea. El l-a avertizat, dar — aşa cum arată 
semnăturile comune, fără succes. Asta l-a supărat cu atât 
mai mult, cu cât altminteri avea o mare influență asupra 
fratelui şi, de când murise tatăl lor, îi luase acestuia locul, 
ca să spunem aşa. 


„Gol.” El detesta să se dezbrace în fața fetelor. Era, în mod 
cert, ceva legat de criptoorhidismul lui. 


„Ea îl muşcase de coapsă.”39 În plus, fantasma: fata 
făcuse tot felul de perversiuni, îl şi muşcase. Întrebarea, 
parţial sugestivă, dacă mai auzise vreodată că cineva 
fusese muşcat de picior, a fost confirmată de el prin 
aluzia la povestea cu barza. 


„Scot un strigăt.” Aşa ar fi făcut el, în crizele sale 
violente. Atunci, mama sa venea imediat din camera 
alăturată, pentru a-l mângâia, eventual pentru a-i face o 
injecție cu morfină. 


Opinăm că interpretarea visului este suficient de 
transparentă, ceea ce ne scuteşte de analize mult mai 
sintetice. El răspunde unui sentiment de umilire, prin 
expunerea de idei care-i produce o criză, dar îi permite să-şi 
atingă ținta simbolică: de a-şi domina mama. Cu alte 
cuvinte, el se transformă într-un bărbat dominator. Acum şi 
stigmatul său nemasculin, criptoorhidismul, va cădea, şi 
acum se poate arăta gol. Este un bărbat, nu are de ce să se 
plece în fața nimănui, este eliberat de orice servicii, doar se 


39 Psihologului experimentat, acest pasaj nu-i va produce dificultăți. 
Avem de-a face cu un pacient a cărui boală este de natură să-i permită 
să simtă durerea. Alte tatonări i-au oferit cunoaşterea de timpuriu a 
durerii la naştere. lar această durere i-a fost făcută cunoscută în 
copilărie prin expresia: barza a muşcat-o pe mamă de picior. „Ea l-a 
muşcat de coapsă” înseamnă aici: ea l-a degradat în postura de femeie, 
prin legătura cu fratele lui l-a umilit, l-a emasculat. Ne gândim la 


criptoorhidism. 


află pe calea ocolită, deasupra durerilor. Iar el îşi asigură 
acest sentiment de superioritate masculină - întocmai ca în 
situația patogenă din copilărie — prin dureri şi izolare.40 


În alte vise nu găsim mereu atât de evidentă, ca în acest caz, 
trecerea de la sentimentul feminității supuse la protestul 
viril. Aparența ne seduce cu uşurinţă să presupunem 
mişcări homosexuale primare. Rolul masculin al 
nevroticului de ambele sexe, în viață şi în vis, se explică prin 
protestul viril. Dacă este vorba de rivali de acelaşi sex, 
victoria este simbolizată deseori printr-un act sexual, în care 
nevroticul joacă, în vis sau în fantasmă, oarecum un rol 
masculin. — Din experiența mea, problema homosexualului 
activ trebuie concepută în acelaşi mod; numai că aici 
instinctul sexual este pus direct (şi nu simbolic) în slujba 
setei de dominație, a protestului viril. Dar homosexualul 
vine şi el, dintr-o fază de nesiguranţă a rolului său sexual, 
spre inversiune. - Homosexualul pasiv îşi organizează mai 
degrabă schimbarea bruscă în feminin, pentru ca, la 
adăpostul ei, să se înarmeze, să-şi procure afirmarea prin 
cuceriri sau - şantajări+!, dar mai ales pentru a nu 


40 Adică, prin mijloace aparent „feminine”. Am mai atras atenția asupra 
acestui mecanism, care, desigur, poate cu uşurinţă să ne ademenească 
să concepem, în mare, nevroza ca pe o „reprezentaţie feminină”. O 
analizare a dinamicii nevrotice nu lasă să persiste această greşeală. 
Scopurile finale „feminine”, ca şi cele „masochiste”, nu pot fi menținute, 
iar în nevroză sunt doar invocate, sunt mijloace „feminine” pentru 
protestul „viril”. 


41 La fel ca masochistul amintit mai înainte, care, prin supunere cu 
scopul de a promova iubirea, adică, în sensul său afirmarea, vrea să 
provoace excitarea sexuală a femeii. De aici se ramifică o serie de 
perversiuni, în care miza este ca, prin supraaprecierea frapantă a 


dezvălui“? carența de masculinitate acceptată din greşeală în 
erotica normală. — Pe de altă parte, în nevroză şi în vis, 
problema fundamentală, punctul de plecare al 
hermafroditismului psihic urmat de protestul viril este 
diluată prin faptul că avem de-a face mai mult cu fragmente 
din această dinamică psihică, ale cărei completări trebuie 
căutate. 


Tratamentul a decurs sub o stea favorabilă. Alte cure 
rămăseseră fără succes, dar între timp se scursese multă 
vreme, iar cariera pacientului era tot mai amenințată. S-au 
ivit însă perspective favorabile pentru pacient, de a fi mutat 
în alt loc de muncă, ceea ce a adus cu siguranţă o uşurare a 
sentimentului său de lezare de către şeful pe care-l ura. 
Tratamentul s-a încheiat cu un succes provizoriu, care 
durează de câteva luni. Fostul pacient îşi exercită activitatea 
într-un nou birou şi locuieşte separat de mama sa. Prietenii 
şi cunoscuții lui îşi exprimă deseori uimirea provocată de 
faptul că agresivitatea, graba şi firea sa efervescentă s-au 
schimbat complet, că a devenit mai liniştit şi mai blând şi că 
nu mai resimte ca pe o constrângere relațiile de serviciu. 
Pentru noi, aceasta are o importanţă deosebită şi, anume, 
că atitudinea sa anterioară greşită a înregistrat o corectare 
care poate elimina nu numai crizele dinainte, ci şi alte forme 
de nevroză. Politica sa a prestigiului a fost parțial redusă, 
sentimentul comunitar s-a manifestat mai bine. 


persoanei curtiate, să i se stârnească acesteia pasiunea amoroasă şi să 
fie astfel învinsă. 


42 „Pus pe fugă, el crede că vânează.” Vezi Adler, Das Problem der 
Homosexualitât, editura Reinhardt, Munchen, 1918. 


Celelalte două cazuri se refereau la paciente aflate la 
menopauză. Acestea s-au îmbolnăvit grav într-o situație de 
discreditare, dar erau, de asemenea, predispuse din 
copilărie. În ambele cazuri, inferioritatea organică, 
sentimentul de inferioritate şi protestul viril s-au dovedit 
analoge primului studiu de caz. Toată viața lor se scursese 
în dorința: vreau să fiu bărbat, şi era uşor de înțeles că 
puneau aceasta pe seama nesiguranței rolului sexual din 
copilărie. Dar, în mare, conexiunile erau mult mai 
complicate şi ocaziile de crize mai dese, pentru că era vorba 
de persoane feminine la o vârstă mai înaintată. Perspectiva 
realizării vreunui protest viril părea redusă, niciuneia dintre 
paciente nu-i era uşor să se acomodeze. Oricum, 
tratamentul a determinat o reducere puternică a crizelor ca 
număr şi intensitate, a crescut energia vitală într-un mod 
neobişnuit şi aştept hotărât o reuşită în ambele cazuri. 


Acesta este materialul pe care-l pot prezenta la momentul 
acesta ca dovadă a originii psihogene a nevralgiei de 
trigemen şi recomand consultarea fiecărui caz conform 
acestor puncte de vedere ale caracterologiei. Nu voi nega că 
uneori poate apărea un caz a cărui etiologie rezidă în 
modificările patologic-anatomice. Dar traseul lui trebuie să 
fie altfel decât în cazurile noastre obişnuite, în special n-ar 
trebui să se ajungă la dizolvarea crizei într-un eveniment 
psihic. Lipsa trăsăturilor de caracter indicate ar duce 
curând pe urmele corecte. 


Cea de-a doua ipoteză care rivalizează cu teoria psihogenă a 
nevrozelor — baza toxică a nevrozelor — pot s-o soluționez 
prin aceeaşi referire: solubilitatea psihică a simptomelor o 
contrazice total. Acolo unde toxinele, de indiferent ce tip, 
apar în nevroze sau în psihoze, ele pot avea o influenţă doar 


prin acutizarea sentimentului de inferioritate+3 provenind 
din copilărie şi ațâțarea consecutivă a protestului viril. Prin 
urmare, ele pot trezi nevroza la persoanele predispuse 
numai provocând sentimentul de umilire în acelaşi mod în 
care o face accidentul, atunci când oferă prilejul nevrozei 
traumatice. 


Am putea căuta o predispoziție organică în direcția unei 
simpaticotonii, a unei excitabilități a nervilor vasculari care 
se instalează accentuat la anumite excitații afective. Durerea 
rezultă atunci la fel ca în crizele de înroşire compulsivă, 
migrenă, cefalee obişnuită şi pierderea cunoştinţei, isterică 
sau epileptică, în cursul unor urmări patologice, care sunt 
însoțite de acute modificări vasculare. Un alt rol îl joacă 
transpunerea în criza asiguratoare. Dar punctul de pornire 
rămâne întotdeauna tulburarea nevrotică a echilibrului 
afectiv. 


VIII 


Problema „distanţei” 


43 Trezirea unui sentiment de boală şi descoperirea insuficienţelor. 


Despre o caracteristică fundamentală a nevrozei şi 
psihozei 


Importanța practică a psihologiei individuale rezidă mai ales 
în siguranța cu care, din atitudinea unui om față de viaţă, 
de societate şi de problemele socialmente necesare, 
obişnuite, din politica sa a prestigiului şi din sentimentul 
său comunitar pot fi recunoscute planul de viaţă şi liniile de 
viață. Presupunând cunoscute multe dintre concepţiile 
noastre“, ne referim la faptul fundamental al 
„sentimentului de inferioritate” ca la factorul motor în viața 
afectivă a persoanelor sănătoase şi nevrotice. De asemenea, 
la „constrângerea fixării scopului şi creşterii sentimentului 
de personalitate”, la actul „compensator”, ca şi la „planul de 
viață” care se impune insistent şi care urmează să-i asigure 
individului atingerea scopului său prin tot felul de 
„agresiuni” şi „ocolişuri”, în linia „protestului viril” sau a 
„fricii de a lua hotărâri”. Trebuie să presupun cunoscută şi 
înțelegerea pentru viața afectivă nevrotică şi psihotică drept 
cramponare de „ficțiunea diriguitoare”, în opoziție cu omul 
sănătos, care şi-a înțeles „modelul ideal” doar ca 
„aproximativ orientativ” şi ca un mijloc. La fel, aspectul 
general al nevrozei şi psihozei ca „asigurare” a sentimentului 
personalității. 


Modalitatea în care aspiraţia neîntreruptă a omului spre 
„sus” forțează progresul culturii şi totodată creează o 


44 Vezi, de ex., Adler, Uber den nervoesen Charakter, ed. a 2-a, 
Bergmann, Wiesbaden, 1919 şi Adler-Furtmuller, „Heilen und Bilden”, E. 
Reinhardt, Munchen, 1914. 


metodă şi tehnică a vieţii, în care toate posibilitățile 
existente, împreună cu realitățile organice, îşi găsesc 
utilizarea, chiar dacă nu pe cea corectă, ar putea fi lămurită, 
pentru a explica importanţa „finalei” în viața psihică, alături 
de încercările de explicare cauzală. În special inconsistența 
aşa-numitei psihologii sexuale a ieşit clar în evidenţă ca una 
din concepțiile fundamentale ale psihologiei individuale 
promovate de noi: comportamentul sexual al nevroticului 
înțeles ca „parabolă” a planului său de viață - a fost 
preluată, pe tăcute în cele mai vaste zone. 


În aceste investigații am luat cunoştinţă de tendința spre 
„obţinerea plăcerii” ca un factor variabil, câtuşi de puţin 
director, care se înscrie complet în direcția planului de viață. 
Trăsăturile de caracter şi afectele s-au dovedit, în opoziţie cu 
concepțiile aproape generale, ca fiind disponibilități 
verificate şi, de aceea, solide, în scopul atingerii scopului 
fictiv al superiorității. Odată cu această descoperire, teoria 
despre „componentele sexuale, perversiunile şi înclinațiile 
criminale înnăscute” trebuia să cadă. Am putut concepe 
zona comună a nevrozelor psihice ca pe domeniul tuturor 
acelor indivizi, care au adus cu ei în viață, din copilărie, — fie 
în urma unor inferiorități organice, fie pe parcursul unei 
educații greşite sau a unei dăunătoare tradiții de familie — o 
perspectivă pesimistă, simultan cu artificiile, prejudecățile, 
trucurile şi exaltările întotdeauna identice sau similare, aşa 
cum se arată ele în scopul producerii supraponderii 
imaginare, subiective. Astfel, fiecare trăsătură şi fiecare 
manifestare expresivă se dovedesc a merge în direcția 
scopului ce promite linişte şi victorie, încât se justifică 
următoarea afirmaţie: toate manifestările nevrotice denotă 
ca premisă a tulburării lor o ambiţie ce depăşeşte limitele şi, 


simultan, credința deficitară în forța personalităţii la care se 
aspiră - şi numai din aceste puncte de vedere pot fi înțelese. 


Şcoala noastră a descoperit aceleaşi eforturi psihice excesive 
în fantasmele, visele şi halucinațţiile pacienţilor. De fiecare 
dată, motivul lor determinant se dovedea a fi acela de a găsi 
o cale sau de a se asigura împotriva pericolelor într-un mod 
de pregătire, de tatonare, în genul unui „ca şi când” al 
tendinței de expansiune, în aspiraţia către puterea asupra 
altora. Dar trebuia avut întotdeauna în vedere că cea de-a 
doua intenţie era evidentă; consecința acțiunii nu rezultă 
neapărat din actul de decizie, iar pentru nevoia de apreciere, 
sunt suficiente adesea urmările sociale ale dovezii bolii - sau 
propria închipuire. Dar măsura în care orice trăire devine 
pentru nevrotic doar un mijloc sau un material, prin a cărui 
perspectivă să câştige noi impulsuri în direcţia liniei sale 
nevrotice, a dovedit-o utilizarea deseori simultană a 
atitudinilor aparent contradictorii+5 — în double vie, în 
disociere, în tulburarea polară, în ambivalență — 
denaturarea lumii exterioare, care poate ajunge până la 
blocare, configurarea arbitrară, întotdeauna părtinitoare, a 
vieții psihice şi senzoriale, împreună cu reacțiile exterioare 
decurgând din acestea, şi jocul comun, planificat, al 
amintirii şi amneziei, al pornirilor conştiente şi inconştiente, 
al ştiinţei şi superstiției. 


Dacă vreodată am avut şi am păstrat impresia care nu 
lipseşte niciodată, că fiecare manifestare psihică expresivă a 


45 Să fie, oare, într-adevăr atât de dificil ca, în aşa-numita introversie şi 
contrariul ei, să înţelegi „aparenţa”, să le priveşti pe amândouă drept 
mijloace? 


nevroticului poartă în sine două premise: un sentiment de a 
nu fi la înălțime, de inferioritate şi o aspirație obsesională 
hipnotizatoare spre un scop de asemănare cu Dumnezeu — 
atunci „ambiguitatea” simptomului, relevată deja de v. 
Krafft-Ebing, nu mai înşală pe nimeni. În evoluţia 
psihologiei nevrozelor această ambiguitate nu a fost o 
piedică minoră; ea a făcut ca sistemele fantastice şi 
autolimitarea limitată să poată domina neurologia, primele 
trebuind să fie măsurate după contradicţiile lor, cele din 
urmă, după sterilitatea lor. Şcoala de psihologie individuală 
este legată fundamental de cercetarea sistemului 
îmbolnăvirii psihice pe acele căi pe care le-a străbătut 
bolnavul însuşi. Lucrările noastre au arătat ce mare 
însemnătate revine materialului individual, chiar mai mult, 
autoaprecierii acestuia, adică materialului de care dispune 
pacientul. Din acest motiv, înțelegerea individului şi analiza 
individuală au fost pentru noi principala cerință. În schimb, 
construirea planului său de viață şi cerința rigidă de o 
superioritate multilaterală relevă contradicția cu cerințele 
realității, adică ale comunității, împing bolnavul departe de 
obiectivitatea acțiunii şi trăirii şi îl obligă să răspundă la 
deciziile obişnuite din punct de vedere social, prin revolta 
stării de boală. Astfel, în analizarea nevrozei intră o tentă 
social-psihologică clară: planul de viață al nevroticului ține 
seama întotdeauna şi de concepţia sa individuală asupra 
societății, familiei şi relaţiilor dintre sexe şi, în această 
perspectivă, permite recunoaşterea premisei 
nediscriminatorii a inadecvării sale în viaţă şi a unei 
atitudini ostile a semenilor. Faptul că aici revin trăsături 
general-umane, chiar dacă fără un echivalent interior şi 
într-un grad accentuat, ne arată din nou că nevroza şi 
psihoza sunt caracteristici ale vieţii psihice omeneşti şi că 
trebuie privite ca variante. Dacă cineva ar vrea să conteste 
acest fapt, ar trebui ca simultan să respingă odată pentru 


totdeauna posibilitatea unei înțelegeri a manifestărilor 
psihopatologice, întrucât, în scopul cercetării, avem 
întotdeauna la dispoziție doar mijloacele unei vieți psihice 
normale. 


Dacă ne conformăm liniei pe care şcoala noastră a stabilit-o 
ca determinantă pentru nevrotic şi care ținteşte, dintr-un 
sentiment de inferioritate, spre „sus”, rezultă ca ființă 
hermafrodită nevrotică a celor două stări sentimentale, un 
etern „încoace şi încolo”, „jumătate-jumătate”, atitudinea 
unei exaltări neputincioase, din care ies mai clar la iveală 
cele mai multe trăsături de neputinţă sau exaltare. Ca şi în 
stările de îndoială nevrotică sau în nevroza obsesională sau 
în fobie, rezultatul final este un „nimic” sau aproape un 
„nimic”, în cel mai bun caz pregătirea unei situaţii aparent 
dificile şi a unei legitimări a bolii, de a căror organizare 
uneori — în cazuri mai favorizate — pare să se lege acțiunea 
pacientului. Vom vedea, din ce motive. 


Acest proces bizar, care poate fi întotdeauna demonstrat în 
toate nevrozele şi în psihoze, în melancolie, paranoia şi 
dementia praecox, a fost descris detaliat de mine ca 
„atitudine ezitant”. Împrejurări favorabile îmi permit să mai 
aprofundez puţin această concepție. 


Dacă urmărim linia de viață a unui pacient în direcția 
indicată de noi şi înțelegem cum îşi adânceşte în felul lui 
individual (aceasta înseamnă, pur şi simplu: prin folosirea 
experiențelor individuale şi a perspectivei personale) 
sentimentul său de inferioritate, dar se debarasează de orice 
răspundere, invocând ereditatea sau vina părinților sau a 
altor factori; dacă, apoi, recunoaştem, din atitudinea şi 


trucurile sale, cerința unei lipse totale şi superioare de 
greşeală, atunci vom fi, de regulă, surprinşi să vedem 
nevroticul într-un anumit punct al agresivității sale, 
distanțându-se de direcția aşteptată a acțiunii sale. Voi 
descrie, pentru o mai bună privire de ansamblu, un mod în 
patru timpi, care frapează întotdeauna prin aceea că 
pacientul se îndreaptă în mod cert spre plasarea în acest 
punct a unei „distanţe” între sine şi fapta sau decizia 
aşteptată. De cele mai multe ori, perturbarea seamănă cu 
tracul, care ni se prezintă în exterior ca simptom sau boală 
nevrotică. Simultan cu această distanță unilaterală, care se 
manifestă frecvent şi printr-un gest expresiv, bolnavul îşi 
configurează distanțarea de lume şi realitate în diferite 
grade. Orice neurolog va putea uşor să integreze acest 
tablou în experiența sa, îndeosebi dacă ţine seama de 
multiplele niveluri. 


I. Mişcare regresivă — Suicid, tentativă de suicid; cazuri 
grave de claustrofobie cu distanță mare; leşin, crize de 
epilepsie psihică; înroşiri compulsive şi grave nevroze 
obsesionale; asthma nervosum; migrene şi dureri isterice 
acute; paralizii isterice; abulie; mutism; atacuri puternice de 
panică de toate tipurile; refuzarea hranei; amnezie; 
halucinaţii; psihoză; alcoolism, morfinomanie etc.; 
vagabondaj şi înclinații criminale, coşmaruri şi vise de 
cădere, ca şi visele criminale, sunt frecvente şi denotă o 
precauţie supradimensionată; — ce nu s-ar putea întâmpla! 
Noţiunea de constrângere exterioară este extinsă şi orice 
cerință socială, ba chiar umană, este respinsă cu o 
sensibilitate excesivă. În cazurile grave incluse aici este 
suspendată orice activitate utilă. Legitimarea bolii serveşte, 
desigur, şi în mod pozitiv la impunerea propriei voințe, care 
rămâne învingătoare, în mod negativ, față de solicitările 


sociale obişnuite. Acest lucru este valabil şi pentru 
următoarele trei categorii. 


II. Suspendarea - Este ca şi când în jurul bolnavului s-ar 
trasa un cerc magic, care-l împiedică să se apropie mai mult 
de faptele vieţii, să privească adevărul în față, să permită o 
verificare sau decizie cu privire la valoarea sa. De îndată ce 
apar ca probleme de viață, sarcinile profesionale, examenele, 
societatea şi legăturile sentimentale şi matrimoniale oferă 
prilejul actual. Frica, amnezia, durerile, insomnia urmată de 
incapacitate de muncă, manifestări compulsive, impotenţă, 
ejaculatio praecox, masturbare şi perversiuni absolut 
stânjenitoare, astm, psihoze isterice etc. sunt organizări care 
asigură prevenirea depăşirii graniței. De asemenea, cazurile 
mai puțin grave din prima categorie. Visele de tipul „a fi 
împiedicat” şi „a nu putea ajunge”, ca şi cele despre 
examene sunt frecvente şi reprezintă deseori, într-un mod 
plastic, linia de viață a pacientului, şi cum, într-un anumit 
punct, se opreşte şi construieşte „distanța”. Niebuhr: 
Römische Geschichte (Istoria Romei), III, 248: „Orgoliul 
național, ca şi cel personal, se ruşinează de eşecul care 
trădează limitarea puterii, mai mult decât de cea mai mare 
ruşine, care atrage după sine abandonarea leneşă şi laşă a 
oricăror strădanii: prin acela, se distrug pretențiile 
vanitoase, la acestea, ele continuă să existe.” 


III. Îndoiala şi o „oscilaţie” mentală sau fizică asigură 
distanța şi sfârşesc prin invocarea bolilor de mai sus, a 
îndoielii, cu care sunt adesea asociate, sau a unui „prea 
târziu”. Eforturi evidente pentru pierderea timpului. Câmp 
fertil pentru nevroze obsesionale. De cele mai multe ori, este 
detectat următorul mecanism: mai întâi se creează şi se 
sacralizează o dificultate, apoi se încearcă depăşirea ei. 


Întâlnim destul de des compulsia la spălare, pedanteria 
maladivă, teama de atingere (şi ca expresie spațială a 
stabilirii distanței), sosirea cu întârziere, întoarcerea pe 
drumuri parcurse, distrugerea unor lucrări făcute 
(Penelopa) sau lăsarea cu regularitate a unui rest de lucru 
etc. La fel de frecvent se observă amânarea lucrului sau a 
unei decizii, sub constrângerea „irezistibilă” a unei activități 
fără importanţă, a plăcerilor, până ce se face prea târziu. 
Sau, cu doar foarte puţin înaintea unei decizii, apare o 
greutate mai ales fabricată (de exemplu, trac). Acest 
comportament denotă o înrudire clară cu ultima categorie, 
cu deosebirea că, în cazurile de mai sus, decizia este 
zădărnicită. Tipul de vis frecvent: într-un mod oarecare o 
oscilație sau o sosire cu întârziere, ca încercare de tatonare 
a planului de viață. Superioritatea şi siguranța pacientului 
rezultă dintr-o ficțiune, care deseori este pronunțată sau 
rămâne nepronunțată, dar niciodată nu este înțeleasă. 
Pacientul „o spune, dar n-o ştie”! Ea începe cu „propoziția 
condițională”: „Dacă... n-aş avea (această suferință), aş fi 
primul.” Se înțelege că el nu se desparte de această mințire 
a vieții atâta timp cât planul său de viață rezistă. De regulă, 
fraza condițională conține o condiţie irealizabilă sau 
organizarea pacientului, singurul care dispune de 
modificarea ei. 


IV. Construirea de obstacole, împreună cu depăşirea lor, ca 
sugerare a distanței. Cazuri mai uşoare, care acționează şi 
în viață, câteodată strălucesc. Uneori ele se dezvoltă, 
spontan sau cu ajutorul unei cure medicale, din cazurile 
mai grele. De cele mai multe ori, atât medicul, cât şi 
pacientul par dominați de părerea că ar mai fi rămas un 
„rest” de boală. Acest „rest” nu este altceva decât vechea 
„distanță”. Numai că acum pacientul o aplică altfel, cu un 


spirit comunitar mai accentuat. Dacă înainte îşi crease 
distanța pentru a rupe relațiile, acum o face pentru a le 
învinge. „Sensul”, scopul acestei atitudini, este uşor de 
ghicit: raportat la propria sa judecată, de multe ori şi în 
estimarea de către alte persoane a respectului său de sine şi 
a prestigiului său, pacientul este acoperit. Dacă decizia va fi 
împotriva lui, el poate invoca dificultăţile şi dovada bolii sale 
(construită de el). Dacă rămâne victorios - ce n-ar fi realizat, 
dacă ar fi fost sănătos, din moment ce a realizat atât de 
mult ca bolnav - ca să spunem aşa, cu o mână! Organizările 
acestei categorii sunt: stări anxioase şi obsesionale mai 
uşoare, oboseală (neurastenie!), insomnie, constipaţie şi 
tulburări gastrice şi intestinale, care consumă timp şi putere 
şi necesită şi un regim pedant şi cronofag, cefalee, amnezie, 
iritabilitate, labilitate, cerințe pedante de supunere față de 
mediul din jur şi permanente pregătiri de conflict cu acesta, 
masturbare şi poluţii cu concluzii superstițioase etc. — 
Pacientul face mereu proba cu sine însuşi, dacă este apt, 
dar ajunge, în mod conştient sau fără a-şi recunoaşte sieşi, 
la rezultatul unei insuficiențe maladive. Deseori, acest 
rezultat nu este pronunțat, dar este uşor de înțeles tocmai 
în acea organizare nevrotică protejată prin planul de viață al 
pacientului. Dacă a terminat cu distanța, pacientul poate 
să-şi permită să invoce „cealaltă voință” a sa sau să-şi 
combată propria atitudine. Linia sa se compune tocmai din: 
organizarea inconştientă a distanţei plus lupta mai mult sau 
mai puţin sterilă împotriva acesteia. Trebuie să recunoaştem 
că lupta pacientului împotriva propriului simptom, apoi 
plângerea sa, disperarea şi eventualele sentimente de 
vinovăţie în stadiul nevrozei declanşate sunt indicate în 
primul rând pentru a face să iasă puternic în evidență 
importanța simptomului în ochii bolnavului şi ai celor din 
jur. 


În încheiere, vreau să mai relev că, în aceste metode 
nevrotice de viaţă, orice responsabilitate privind succesul 
personalității pare anulată. În cele ce urmează, voi încerca 
să prezint în ce grad înalt este implicat acest factor în 
psihoze. De asemenea, viața nevroticului se desfăşoară cu 
precădere, potrivit sentimentului său comunitar redus, în 
cadrul cercului său de familie. Dacă găsim pacientul în 
cercul mare al societății, vedem că el vădeşte o mişcare 
indicând cercul familiei, o mişcare regresivă. 


Atunci când analogia cu comportamentul oamenilor 
sănătoşi iese puternic în evidență, acest lucru este în 
consens cu concepțiile şcolii noastre de psihologie 
individuală. La fiecare din aceste tipuri, comportamentul 
său psihic trebuie înțeles tocmai în ultimul rând ca răspuns 
planificat, dat la întrebările vieţii sociale. Vom găsi 
sistematic, ca premise imanente şi asigurări, un plan de 
viață tinzând spre o unitate şi contând pe o autoevaluare 
unilaterală, pe un scop de superioritate şi pe artificii psihice, 
care - iarăşi într-un context unitar — au apărut dintr-o 
perspectivă a copilăriei. 


Nu mai puţin importantă este asemănarea tipurilor noastre 
cu personaje din mituri şi literatură. Aici nu este nimic 
frapant. Toate sunt configurații ale vieții psihice omeneşti şi 
sunt create cu aceleaşi forme şi mijloace conceptuale. Şi s- 
au influenţat reciproc. În linia de viață a tuturor acestor 
chipuri artistice se regăseşte caracteristica „distanță”, cel 
mai evident în figura eroului tragic, în care ea se instalează 
ca moment de răscruce, de care se leagă „atitudinea 
ezitantă”. La această „tehnică” s-a ajuns în mod evident 
observând viața, iar ideea „vinovăţiei tragice” trimite, într-o 
intuiție clarvăzătoare, deopotrivă la activitate şi pasivitate, la 


„organizare” şi la biruință prin planul de viață. Nu doar un 
destin, ci, mai ales, o trăire planificată ne este oferită în 
apariția eroului, a cărui responsabilitate dispare doar de 
formă, în vreme ce continuă să existe în realitate, pentru că 
nu a dat atenție problemei veşnic presante a integrării sale 
în cerințele sociale, pentru a se ridica deasupra celorlalți ca 
un erou.46 


Astfel, oricine caută căi noi, străine de comunitate, este 
pândit de pericolul sporit de a pierde contactul cu realitatea. 
Contrastul dintre ambiţie şi nesiguranţă, comun tuturor 
acestor tipuri, extrage în viața lor momentul de răscruce şi îl 
exilează în distanța individuală față de decizie. 


Cu privire la atitudinea masculină la 
femeile nevrotice 


„Setea de dominație începe din frica de a fi dominat de alții 
şi urmăreşte aşezarea deasupra lor prin avantajul forței.” 


46 În schimb, „corul” reprezintă vocea comunităţii, care, în evoluţia 
ulterioară a dramei, este mutată în pieptul eroului. 


„Când luxul rafinat s-a înălțat mult, femeia se arată doar 
din greşeală cuviincioasă şi nu face nicio taină din dorinţa ei 
de a fi bărbat; şi-ar putea permite un spaţiu de joc mai mare 
şi mai rafinat pentru înclinațiile ei; dar niciun bărbat nu va 
vrea să fie femeie.” 


KANT, ANTROPOLOGIE 


Am descris într-o serie de lucrări cu privire la mecanismul 
nevrozei o descoperire unitară, care trebuie privită ca 
motorul principal al bolii nevrotice: protestul viril față de 
pornirile şi senzațiile feminine sau aparent feminine. 
Punctul de plecare al dispoziției nevrotice este o situație 
patogenă din copilărie, în care se manifestă cea mai simplă 
configurare a acestui joc de forțe: pe de o parte, nesiguranța 
viitorului rol sexual, pe de altă parte, tendințe accentuate de 
a juca, cu mijloacele aflate la dispoziție, un rol masculin 
(dominator, activ, dur). 


Făcând abstracţie de siguranța cu care această îndepărtare 
de liniile sale feminine şi accentuarea celor masculine la 
femeia nevrotică poate fi demonstrată în acțiunile, dorințele 
şi visele ei, nu este de mirare nici faptul că faza descoperirii 
sexului are loc, la copil, în condițiile unor puternice excitaţii. 
Mulţi pacienţi raportează neclarități ciudate până spre 
sfârşitul copilăriei. Alții poartă de-a lungul întregii vieți 
trăsături atât de evidente ale protestului viril exacerbat, 
încât, din această cauză, integrarea lor la nivel social, fie în 
profesie, fie în familie, în iubire şi în căsnicie eşuează. Dar 
toți declară categoric, iar la femeile nevrotice această 


mărturisire iese şi mai clar în evidenţă, că au avut 
întotdeauna această aspirație şi şi-au exprimat în diferite 
moduri această dorință: de a fi un bărbat adevărat. Aşa cum 
o arată constatările mele, consider perfect justificată 
afirmaţia că ceea ce se impune destul de slab în conştiinţă, 
dintre aceste observaţii ale nevroticilor noştri, în inconştient 
forțează cu cea mai mare putere simptomele nevrotice, 
acţiunile şi visele nevroticului. În cele ce urmează, voi 
prezenta, câteva fragmente din analize recente şi anterioare, 
care ne permit să avem o privire de ansamblu, ca dintr-un 
post de observaţie, asupra atitudinii masculine a femeilor 
nevrotice. 


Cazul nr. 1 — Tendinţa de a înlocui prin 
inteligenţă, şiretenie şi curaj lipsa de 
masculinitate 


O pacientă de 24 de ani, care suferea de dureri de cap, 
insomnie şi extrem de violente crize de furie, îndreptate în 
special împotriva mamei, povesteşte următoarele întâmplări: 
Într-o seară mergea acasă, când i-a sărit în ochi o scenă: un 
bărbat înjura o prostituată, pentru că îl acostase. Alți 
bărbați încercau să-l potolească. Atunci pacienta a simțit o 
dorinţă irezistibilă de a interveni şi de a-i arăta 
scandalagiului cât de nebuneşte se purta. Din analiză a 
reieşit că ea voia să acționeze ca un bărbat, să-şi 
depăşească rolul feminin, care-i impunea o atitudine 
rezervată, să se comporte ca cei deopotrivă, doar că mai bine 
orientat. 


S-a întâmplat ca, în aceeaşi zi, ea să asiste la un examen. 
Examinatorul, un domn instruit, spiritual, dar acționând în 
nota protestului viril, se amuza copios pe seama 
candidatelor, de mai multe ori i-au scăpat şi nişte obervațţii 
despre „gâşte”. Pacienta noastră s-a ridicat furioasă, a 
părăsit sala de examen şi în restul zilei s-a tot gândit cum 
să-i facă o figură domnului profesor la examen. N-a dormit 
toată noaptea. Abia spre ziuă a adormit. Atunci a avut 
următorul vis: 


„Eram înfăşurată din cap până-n picioare într-un văl. A 
apărut un bărbat în vârstă şi l-a înlăturat, pentru că era 
inutil, se putea vedea foarte bine prin el.” 


Bătrânul are trăsăturile unui cunoscut patolog din 
Germania şi, aşa cum relevă pacienta, este o figură 
permanentă în vis. Pe lângă acesta, îşi mai aminteşte de 
câteva persoane, mai ales de acel profesor sever, dar 
spiritual. Ca element comun, ea aminteşte această 
inteligență dominatoare. Expresia „s-ar putea vedea prin 
văl” provine din timpul tratamentului. 


„Înfăşurată din cap până-n picioare într-un văl.” - Ea se 
gândeşte la contrariul aparent, la Venus din Milo. Cu o zi în 
urmă vorbise despre ea şi o lăudase ca operă de artă. Alte 
gânduri se legau de gestul de acoperire al zeiței de' Medici şi 
de lipsa membrelor ei, aşa cum era uşor de prevăzut. 


Un al treilea lot de gânduri pun sub semnul întrebării 
cuvintele bătrânului. S-ar putea ca, prin mai multe văluri — 
cam aşa, ca la dansatoare - să se acopere nuditatea? 


Nu trebuie să explic că tendința visătoarei era să-şi acopere 
sexul. Poziţia mâinii la Venus de'Medici, lipsa membrelor la 
Venus din Milo exprimă suficient de clar dorința, de mult 
descoperită, a pacientei mele: sunt o femeie şi vreau să fiu 
bărbat. 


Ambele întâmplări ale zilei, insomnia, dorința de a se 
comporta în scena de pe stradă ca un bărbat, de a-l 
îngenunchea pe profesorul sever şi de a mă înşela pe mine 
cu ajutorul vălurilor, reprezintă o parte dintr-un continuum, 
al cărui conţinut constituie nevroza acestei fete. În vis, adia 
îndoiala că transformarea ar reuşi. Dacă reducem această 
îndoială la situația patogenă din copilărie, ea va trebui să 
corespundă acolo unei nesiguranțe primitive, nesiguranţei 
referitoare la viitorul rol sexual. De o asemenea fază se leagă 
mai târziu caracterologia nevrotică, ce se compune din 
trăsături aparent masculine şi tendințe de asigurare, 
acestea din urmă construite împotriva pericolului de a 
decădea în feminin, de a cobori. 


Cazul nr. 2 - Educaţia făcută de o mamă 
nevrotică. Teama de naştere drept cauză a 
greşelilor de educaţie 


O femeie de 38 de ani, care se afla sub tratament din cauza 
unor frecvente atacuri de panică, palpitaţii sub formă de 
criză, o apăsare dureroasă pe piept şi „dureri de apendice”, 
avea o relaţie ciudată cu singurul ei copil, o fetiță de 10 ani. 
O supraveghea pas cu pas, era tot timpul nemulțumită de 
progresele ei şi critica neîncetat copilul puţin mai înapoiat, 


dar altminteri ascultător. Nu trecea o zi fără enervări, de 
multe ori o controversă fără importanţă între mamă şi copil 
se încheia cu bătaie, iar tatăl era chemat în calitate de 
judecător. Treptat, copilul a ajuns într-o stare de 
inconştientă îndărătnicie şi se opunea, aşa cum se întâmplă 
întotdeauna, la mâncat, îmbrăcat, spălat şi învățat. 
Primele crize apăruseră la vârsta de 19 ani, la scurtă vreme 
după ce pacienta se logodise în ascuns cu actualul ei soț. 
Logodna a durat opt ani, a fost de multe ori contestată de 
familie şi a adus cu sine nenumărate tulburări frustrante. 


47 Friedjung a expus într-o interesantă statistică destinele „copilului 
unic” şi acuză acolo în primul rând cauzele psihice: răsfăţ, timiditate etc. 
- cazul nostru, ca şi altele asemănătoare, poate să susțină, precum şi să 
extindă, această prezentare. El dezvăluie cauza poate cea mai 
importantă a unei educațţii anxioase, veşnic critice, frica mamei de o 
nouă naştere. Grija exagerată noapte şi zi trebuia să servească drept 
dovadă „că şi cu un singur copil e greu să faci față”. La toate acestea se 
adăuga faptul că terenul pentru o dezvoltare nevrotică la mamă şi fiică 
era pregătit de o multiplă inferioritate organică. 


Amândouă fuseseră în copilărie debile. Mama avusese prima 
menstruaţie abia la 18 ani, naşterea copilului fusese ciudat de grea din 
cauza inerției uterine şi atoniei care a urmat (inferioritate genitală) şi, la 
scurtă vreme de la naştere, a apărut o inflamare a segmentului apical al 
plămânului (inferioritate respiratorie). Un frate a suferit de polipi 
laringieni, tatăl a murit de pneumonie. Fiica s-a îmbolnăvit de nefrită cu 
uremie în urma scarlatinei (inferioritate renală), mai târziu de chorea 
(inferioritate cerebrală) şi s-a dovedit retardată mental. — Chiar şi medicul 
familiei a recomandat abținerea de la o nouă sarcină. 


Astfel, nevrozele pacientelor ne reflectă în fiecare caz spasmul care 
scutură cultura noastră: oroarea femeii de feminin, teama din copilărie 
de iminentul act al naşterii. Moll a confirmat de puțină vreme faptele de 
mai sus. 


Curând după căsătorie, crizele au dispărut, pentru a-şi face 
din nou apariția după naşterea copilului. În acest timp, 
soțul a trecut la coitus interruptus. Când a fost făcut atent 
de un medic asupra nocivităţii acestuia şi a pus pe seama 
acestuia crizele soţiei, el a recurs la alte mijloace preventive. 
Succesul a fost consternant, un timp crizele au dispărut. Au 
reapărut brusc, fără ca regimul sexual să fi fost schimbat şi, 
timp de trei ani, au sfidat orice terapie. Satisfacţia sexuală 
s-a realizat cu regularitate. 


Dacă ar exista o nevroză actuală pură, o nevroză anxioasă, 
aceasta ar fi fost - până acum trei ani - imaginea ei. În 
analiză a reieşit conținutul ei psihic şi structura ei isterică. 
Caracteristicile protestului viril au ieşit puternic în evidenţă: 
îndărătnicie, hipersensibilitate, setea de putere, ambiția — în 
vreme ce sentimentul de inferioritate a rămas actual prin 
ficțiunea aspirațiilor libidinale extrem de puternice. Aceste 
aspirații „libidinale” existau de la vârsta de 8 ani, au ţinut 
permanent trează groaza de a cădea şi a avea un copil şi au 
invadat pacienta cu frica de rolul feminin. Când l-a 
cunoscut pe soțul ei şi în perioada lungii ei logodne, ea s-a 
creat din această frică, organizând-o inconştient 
(halucinatoriu): o asigurare solidă, la care se mai adăugau 
dureri în piept şi abdomen, pentru a face imposibil un 
raport ilegal. Fantasma ei inconştientă i-a reflectat imaginea 
ei ca fată pătimaşă şi, în acelaşi timp, abulică, ca ființă 
decăzută, care-şi urmează orbeşte instinctul sexual, iar 
împotriva acestei ficțiuni de feminitate senzuală ea s-a 
apărat mereu prin frică şi nevroză. Această luptă împotriva 
liniilor feminine s-a desfăşurat în inconştient, dar şi-a găsit 
expresia încă din prima copilărie în dorința ei conştientă de 
a fi bărbat. — Ori de câte ori situația devenea mai tensionată 
— fie că acel coitus interruptus, care îi părea problematic, 


evoca pericolul unei gravidităţi, fie că circumstanţe 
financiare nefavorabile, ca cele din ultimii trei ani, o făceau 
să supraevalueze acest pericol — ea reacționa prin crizele 
împotriva rolului feminin şi, implicit, împotriva soțului ei. 
Noaptea apăreau crizele care îi tulburau acestuia 
binemeritata odihnă; ele trebuiau să-i arate cât de neplăcut 
ar fi să fie trezit noaptea de ţipete de copil. Ea putea să 
scape oricând de soțul ei sau să-i amintească printr-o criză 
de insuficiență respiratorie de perspectiva amenințătoare a 
unei tuberculoze ca urmare a gravidității. Ea putea evita 
societatea şi-şi putea ţintui soțul acasă, după cum îi 
convenea, şi-l silea cam grobian să i se supună în multe 
privințe. 


Vreau să relev, ca cel mai important rezultat al acestei 
analize, cum modul ei sâcâitor şi torturant de a face 
educaţie servea tendinței ei inconştiente. Prin graba ei, 
prin permanenta agitaţie şi nenumăratele ocupaţii ea 
demonstra că şi un copil îi dădea prea multă bătaie de 
cap. Iar cei din jur aveau dreptate când spuneau cu 
regularitate: „Slavă Domnului, că n-ai decât unul.” Ea 
urmărea copilul pas cu pas, îl corecta fără întrerupere, 
cădea dintr-o violenţă în alta, se ferea cu grijă ca fata să 
se întâlnească cu alţi copii şi a făcut din acest 
comportament provenit din atitudinea inconştientă o 
reprezentaţie logică: fata nu trebuie să devină ca mama 
ei, nu trebuie să fie precoce din punct de vedere sexual, 
ca ea! 


Deseori, alte mame procedează altfel având în aceeaşi 
atitudine şi aceeaşi tendință: nu se dezlipesc de lângă copil 
ziua şi noaptea. Îl răsfață fără încetare, se ocupă tot timpul 
de el şi nu rareori îi tulbură odihna nopții cu măsuri 


superflue. Îi supraveghează continuu ingerarea alimentelor, 
funcția de eliminare a fecalelor, îl cântăresc, îl măsoară şi-i 
iau temperatura. Când copilul se îmbolnăveşte, abia atunci 
începe cu adevărat opera dăunătoare a mamei. „Rațiunea 
devine nonsens, binefacerea o plagă.” Până când copilul 
începe încet-încet să-şi simtă puterea şi să-şi tempereze 
mama, până când el intuieşte, în micile relații din primii ani, 
o intenţie de supunere, împotriva căreia se opune într-o 
îndărătnicie durabilă. 


Visele acestei paciente au scos la iveală cu regularitate un 
fragment din acest ansamblu de mişcări psihice şi au 
permis reliefarea clară a dinamicii nevrotice, a 
hermafroditismului psihic urmat de protestul viril. 
Simbolismul lui „jos şi sus” a revenit frecvent. Iată unul din 
aceste vise: 


„Fug de doi leoparzi şi mă cațăr pe o ladă. Mă trezesc cu 
groază.” 


Interpretarea a redat gânduri referitoare la un al doilea copil 
de care fuge, urcând spre rolul masculin. Identic cu acesta 
este sindromul ei nevrotic principal, angoasa, ce-i serveşte 
drept cea mai importantă asigurare împotriva misiunii 
feminine a naşterii. — În acelaşi timp, în mişcarea îndreptată 
în sus din vis rezidă încercarea de probă, de a se ridica 
deasupra ambilor membri ai familiei, pe care îi prezintă ca 
periculoşi. 


Cazul nr. 3 — Încercarea de inversare ca protest 
viril 


1. Pot să arăt că această „inversare”, această „voință de a 
inversa totul” se referă la aspiraţia pacientei de a se 
comporta masculin şi din analiza unei paciente, al cărei vis 
născocit, ca şi analiza consecutivă a simptomelor ei le-am 
relatat (Zentralbl. f. Psych. 1910, caietul 3). - Dacă 
demonstrez aici din nou această „inversare” prin analiza 
unui vis, simt în cele din urmă datoria să aprofundez o temă 
pe care am abordat-o în introducerea la această carte. 
Somnul este, în sensul concepţiei noastre asupra psihicului 
ca organ de asigurare, o stare sau o funcție a creierului, în 
care capacităţile de corectare a organizării psihice şi-au 
încetat parțial activitatea. „Profunzimea somnului” 
înseamnă gradul acestei încetări a activității. Importanța 
biologică a acestei organizări ar putea să fie aceea de a 
proteja prin pauze de odihnă funcțiile celebrale specifice cele 
mai timpurii şi organizate în modul cel mai delicat, prin care 
le înțelegem pe cele corectoare. Dar corectarea se realizează 
prin tensionarea şi activarea atentă a organelor noastre 
senzoriale, printre care trebuie să considerăm şi aparatul 
locomotor. Întrucât acest aparat perceptor, care ne 
garantează asigurarea ființei noastre dincolo de limitele 
fizice, este deconectat parțial în somn, adaptarea la lumea 
exterioară este pierdută în cel mai larg sens, dar, în acest 
fel, este pierdută şi posibilitatea normală a unei corecturi. 
Acum proliferează ficțiunea, al cărei conţinut însuşi trebuie 
demonstrat ca fiind o asigurare primitivă, analogă, plastică 
împotriva sentimentului de inferioritate. În această ficțiune 
se reacționează acum la un sentiment de inferioritate actual, 
ca şi când ar exista un pericol de a cobori din nou. Şi 


întrucât acest presentiment este înţeles ca feminin, într-o 
tendință împinsă intenționat prea departe, psihicul încă 
treaz reacționează cu protestul viril. De aici rezultă apoi, în 
jargonul sufletului de copil, reprezentări de tip abstract, 
descompus, concentrat, inversat, simbolic, sexual, a căror 
structură imaginară a apărut inițial tot dintr-o tendinţă de 
asigurare sporită. — Reprezentarea simbolică, prin urmare 
fictivă şi dizolvabilă în conţinutul ei dinamic, a visului, resp. 
a anumitor constelații onirice, preluate de Freud şi şcoala sa 
ca acționând în semnificaţia lor sexuală pură, cum sunt 
reprezentările sexuale, gândurile perverse, constelațiile de 
incest, par să fi plutit în fața ochilor lui Bleuler, atunci când 
vorbeşte de importanța simbolică a proceselor sexuale. 
Văzută din acest punct, deosebirea dintre analiza visului şi 
a nevrozei, aşa cum o efectuează Freud, şi analiza mea 
rezidă în faptul că Freud priveşte ficțiunea intenționat 
exagerată a pacientului ca o trăire efectivă, omite intenţia şi 
îl îndeamnă să renunţe la „fantasma care a devenit 
conştientă”. Concepţia mea intră în profunzime: dizolvarea 
ficţiunii pacientului ca născocire, urmărirea ei înapoi până 
la originea ei în sentimentele de inferioritate şi protest viril. 
Capacităţile corectoare ale pacientului, care sunt legate prin 
atitudinea sa psihică, sunt eliberate şi folosite pentru 
producerea unei armonii între mişcările de protest viril şi 
realitate. Căci esența nevrozei şi psihozei rezidă în legarea 
forțelor corectoare, o stare în care ficțiunea pacientului în 
sensul protestului viril reiese tot mai evident. Dar alegerea 
nevrozei este condiționată de configurarea infantilă a acestei 
ficțiuni şi caută să ajungă la afirmare în mediul din jur, ca o 
scăpare pe linia minimei rezistenţe. 


Aşadar, modul de acţionare inversat al anumitor nevrotici 
trebuie să se lege de o asemenea ficțiune inițială, care are în 


mod evident scopul de a răsturna, în sensul unui protest 
viril, o circumstanță dată, percepută ca inferioară. Tendința 
de a răsturna totul va influența atunci determinant tipul de 
nevroză. Pacienta noastră se distingea prin faptul că încerca 
să răstoarne morala, legea, ordinea etc. în casă şi în afara 
ei. lar punctul de plecare al modului ei protestatar de 
acțiune era o falsă subapreciere a rolului ei feminin, ale 
cărui pericole le percepea exagerat. Pentru a scăpa, ea a 
încercat să depisteze originea feminității ei, sperând să se 
poată întoarce din nou la masculin, şi a rămas cramponată, 
în încercările ei de explicare, de două evenimente. Aşa cum 
îi predicase mama ei încă din primii ani ai tentativelor ei de 
puci, ea venise pe lume invers, şi apăruse după un frate. 
Aşa că acum voia să inverseze totul, naşterea şi apariţia ei 
prea târzie. — Purtarea ei era întotdeauna orientată spre 
inversări. La mine, la început, a încercat mereu să pară cea 
superioară, să mă instruiască şi să perturbe consultația. 
Într-o zi, s-a aşezat pe scaunul meu. Următorul vis datează 
dintr-o fază ulterioară a tratamentului: 


„Mă uit la un carusel. Mai târziu mă urc şi eu. Începe o 
învârtire rapidă şi eu ajung în zbor pe persoana din fața 
mea, care ajunge împreună cu mine pe altcineva şi aşa mai 
departe. Eu eram sus de tot. Atunci şeful caruselului a 
spus: «Acum o să ne învârtim invers!» Şi brusc am revenit cu 
toții pe locul nostru.” 


Fantasmele pacientei, care era deja bine informată, redau 
următoarele: „Caruselul ar putea însemna «viața». Poate 
chiar am auzit odată spunându-se în glumă că viaţa ar fi un 
carusel. Faptul că ajung zburând pe cineva, este o 
reprezentare cunoscută din interpretări anterioare, eu sunt 
un bărbat, sunt sus, şi se referă la actul sexual. De altfel, la 


Viena se spune că zbori pe cineva, adică vrei să-l posezi. — 
Multiplicarea spaţială a acestei scene trebuie soluționată 
temporal: zbor pe mulţi. Şeful trebuie să fiți dumneavoastră, 
deoarece îmi spuneți deseori că fac lucrurile invers, că vreau 
să le fac pe dos. Dacă ar fi după dumneavoastră, aş fi pe 
locul meu, aş fi femeie.” 


Aşadar, interpretarea acestui vis a progresat până la cerința 
expusă de mine, aşa încât se poate înțelege dinainte că 
visătoarea răspunde unui sentiment al rolului ei feminin 
prin protestul viril. În sensul dat de ea, aceasta înseamnă 
inversarea determinării ei naturale, transformarea în 
contrariu. Cât de puternic este acest protest se vede, printre 
altele, din tentativa de a repeta mai des zburatul în sus, 
care este considerat caracteristic în psihologia tipului Don 
Juan, ca şi a tipului Messalina, în erotomanie. La tipul 
Messalina, cucerirea neobosită trebuie înțeleasă ca restul 
tendinței de transformare în masculin, la Don Juan, această 
repetare trebuie văzută ca protest crescut, prin urmare, 
drept compensare a unui sentiment de inferioritate. Încă o 
altă trădare a acestei puternice aspirații spre inversare se 
vădeşte în inversarea succesiunii gândurilor în viziuni. 
Sensul relevă o „înălțare” spre masculinitate, textul, o 
coborâre pe locul ei, spre feminitate. În Interpretarea viselor, 
Freud a atras atenţia asupra faptului că unele vise ar trebui 
citite invers, fără a putea explica această ciudățenie. 
Concepţia noastră ne permite să afirmăm că tendința 
existentă în ficțiunea visului este capabilă să inverseze şi 
contextul exterior al visului. 


Ar mai trebui să adăugăm, din istoricul bolii pacientei, că ea 
se plângea deseori de dureri de cap dimineața, ca de data 
aceasta în urma visului, pe care ea le punea pe seama stării 


ciudate în care se afla la deşteptare. Când îi cădea capul 
peste marginea patului, când stătea în pat invers, cu capul 
aşezat la picioarele patului. Ambele situații pot fi explicate 
ca încercări de inversare. Tot de la ea parvine un vis, în care 
toate persoanele stăteau în cap. Mai trebuie avut în vedere 
încă un detaliu din istoricul bolii, pe care mai ales părinții l- 
au considerat maladiv: furia dansului, care o cuprindea 
deseori şi o forța să se rotească într-un vârtej turbat. Din 
interpretare au rezultat fantasme „simultane”, prin urmare, 
provocate de o tendință comună, în care un bărbat îi face 
curte cu succes. Motivul inversării revine şi aici, dar atenuat 
de o atitudine deschisă, în care pare să se evite ceea ce o 
făcea pe pacientă să se teamă cel mai mult: superioritatea 
bărbatului. În dans, domină, potrivit evaluării ei arbitrare, 
egalitatea, aceasta era impresia pe care i-o dictau 
sentimentele; „atunci şi eu pot să joc rolul de bărbat”. 


Pacienta a suferit mereu de incontinență urinară şi fecală, 
pentru că această suferință, aşa cum o asigurase mama ei 
în copilărie, putea face imposibilă o căsătorie. 


Unde era acum sentimentul de inferioritate la care pacienta 
răspundea printr-o tendință de inversare? În preziua 
visului, îi reproşase unei prietene că vizitase un tânăr la el 
acasă. Prietena obiectase, de parcă pacienta noastră ar fi 
făcut şi ea o prostie. Ulterior, pacienta şi-a amintit că, în 
urmă cu mai mulți ani, când încă nu era vorba de vreun 
tratament medical cu mine, venise la mine cu o rugăminte 
personală, de care mama ei nu ştia. La tipul nostru de 
relații, nu putea fi vorba de o pornire delicată față de mine. 
Cu toate acestea, opoziţia ei în terapie a recurs şi la o 
ficțiune, ca şi când ea, la fel ca prietena ei, ar fi „zburat pe 
un bărbat”. Ea s-a cramponat cu atât mai mult de idee, cu 


cât putea să facă din ea un imperativ categoric, de a nu 
vizita niciodată un bărbat şi, în al doilea rând, pentru că 
putea folosi această dispoziție împotriva mea, cel care 
amenința să-i devină superior, să câştige influență asupra 
ei. Visul este un Nu obstinat şi, din punct de vedere 
neuropsihologic, are o valență egală cu incontinența urinară 
şi fecală. Căci aceasta exprima următoarea idee: „Nu mă las 
convinsă de un bărbat, eu vreau să fiu sus, vreau să fiu 
bărbat!” 


În timpul tratamentului, când deja se înregistraseră 
progrese esențiale în starea pacientei, s-a întâmplat odată să 
observe cum vărul ei, care locuia la ei, ataca o servitoare. Ea 
s-a speriat atât de tare, încât a plâns toată ziua. Tot 
plângând a apărut şi la consultațţie şi şi-a încheiat relatarea 
indignată: „Acum o să mă mărit cu primul venit, numai să 
scap din casa asta!” Având în vedere istoricul fetei, care 
voise întotdeauna să fie bărbat, era uşor de presupus că 
acest gând trebuia să capete o continuare de tipul unei 
reacții, iar eu mă aşteptam să se instaleze o schimbare în 
rău. Căci la constituția psihică a acestei fete, reacția trebuia 
să fie de aşa natură, încât gândul de a se căsători cu primul 
venit trebuia să declanşeze în ea o preocupare vehementă 
privind pericolul modului ei de a acţiona. De fapt, am putut 
să-i observ reacția chiar în ziua următoare. A fost mai 
recalcitrantă decât altminteri, a sosit, în mod excepţional, 
punctual, dar şi-a semnalat accentuat punctualitatea într- 
un fel de autoapărare. Apoi a povestit un vis: 


„Mi se părea că se prezentaseră o serie de candidaţi la 

căsătorie înşiraţi într-un rând. La capătul rândului erați 
dumneavoastră. Eu am trecut pe lângă toţi şi v-am ales 
pe dumneavoastră ca soţ. Vărul meu s-a mirat grozav şi 


m-a întrebat de ce am ales un bărbat, ale cărui greşeli 
deja le cunoşteam? I-am răspuns: “Tocmai de aceea!» 
Apoi v-am spus că vreau să mă urc pe unul dintre 
bărbaţi, care avea un cap ascuţit. Aţi spus că ar fi mai 
bine să renunţ.” 


„O serie de candidați la căsătorie” — Ieri spunea că vrea să se 
căsătorească cu primul venit. În vis, unde îl ia pe ultimul, 
este invers. Apoi îi vine în minte un principiu din pedagogia 
lui Herbert: când o serie de reprezentări apar succesiv în 
conştiinţă, întotdeauna următoarea o anulează pe 
precedenta. Din compararea acestei idei cu „schița” 
corespunzătoare a soțului („o serie de candidați la 
căsătorie”) rezultă că ea nu-l vrea pe niciunul, ceea ce 
prevăzusem. În continuare, interpretarea visului arată: sau 
unul pe care-l cunosc bine. Acela aş fi eu. Apoi o continuare 
a devalorizării: căci cunoaşte greşelile mele. Vărul trebuie să 
se mire, la fel ca ea — invers - din cauza purtării sale. 
Bărbatul cu capul ascuţit este unul din adoratorii ei 
dinainte, din cauza căruia ea fost de multe ori tachinată. El 
este introdus în vis pentru ca prin el să se demonstreze cum 
ar vrea ea să-i fie superioară, cum ar vrea să i se urce în 
cap, pentru a fi sus. Acest „a vrea să fii sus”, una dintre 
expresiile cele mai pregnante pentru protestul viril, nu este 
decât o altă expresie pentru „invers”, în acest vis cooperează 
cu „invers” şi revine, logic, în desconsiderarea persoanei 
mele, „ale cărei greşeli ea deja le cunoaşte”. Am spus într- 
adevăr, că „ar fi mai bine să renunțe”, adică să abandoneze 
supraîncălzitul protest viril. - Ea se mulţumeşte, în ce mă 
priveşte, cu o desconsiderare inofensivă. Aşadar, prin 
experiența pe care a făcut-o cu vărul ei, ea şi-a înăsprit din 
nou atitudinea față de bărbat. Dar de data aceasta ea s-a 
mulțumit, într-o exprimare exacerbată a protestului ei viril, 


să încuie uşa dormitorului ei şi să se asigure astfel, ca şi 
când vărul ar fi vrut s-o atace şi pe ea, nu ca atunci, când 
drept protecţie împotriva căsătoriei îşi murdărea patul cu 
urină şi fecale. 


Revenirea la situaţii din copilărie ține de esența abstracției 
puternice. Nevroticii sunt oameni care, în loc să găsească 
activ noi căi, aşa cum fac artiştii, geniile şi infractorii, 
scotocesc prin amintirile copilăriei, atunci când vor să se 
ridice şi să se asigure împotriva pericolelor prezente şi 
viitoare. Tot atât de greu atârnă în balanţă faptul că 
apercepțţia lor analogică infantilă nu este corectată în 
direcția comunității, ci în cea a asigurării solide cu orice 
preț. Astfel, apare impresia infantilului, dar care nu trebuie 
înțeles ca inhibitie psihică, ci reprezentat în parabola 
infantilă a modului în care pacientul caută să se orienteze în 
lume. 


Foarte des tendinţa spre „invers” se găseşte într-o formă de 
superstiție, care urmăreşte să acționeze ca şi când te-ai 
aştepta la contrariul unor satisfacţii râvnite vehement. Ai 
impresia că aceşti pacienţi ar vrea să-l ia în zeflemea pe 
Dumnezeu sau destinul, tentativă care dezvăluie din capul 
locului ce sentiment puternic de nesiguranță domină, cum 
toată acțiunea vizează să se apropie printr-un artificiu de o 
ființă care este mai puternică şi răuvoitoare. De această 
trăsătură de caracter se leagă deseori o alta, aceea de a dori 
să provoci o impresie proastă a propriei situaţii, pentru a nu 
trezi invidia, ura celuilalt. În psihologia populară, aici se 
înscrie teama de „ochiul rău” şi „jertfa”, aceasta din urmă 
adusă pentru a nu stârni dizgrația ființelor puternice. Să ne 
amintim de „inelul lui Policrate”. 


2. E.W., 24 de ani, copilul cel mai mic al unui bolnav de 
sifilis, suferă de la vârsta de 5 ani de compulsii. Până în 
urmă cu un an, a avut dificultăți evidente de vorbire. Se 
împotmolea, îşi căuta în zadar cuvintele şi avea sentimentul 
că este supravegheată în timp ce vorbeşte. De aceea, în 
măsura în care se putea, ea evita orice societate, părea 
foarte abătută şi nu era capabilă să primească o educaţie 
temeinică, pe care, pe de altă parte, şi-o dorea foarte mult în 
vederea instruirii ei serioase. Mama ei, o femeie nevrotică, 
veşnic cicălitoare, a cărei trăsătură de caracter frapantă era 
avariția, căuta s-o abată de la gândurile ei tulburi şi să-i 
elimine inhibiția de vorbire recurgând la severitate, uneori şi 
prin tratamente la neurologi. Cum acest lucru n-a reuşit, ea 
şi-a trimis fiica la rude la Viena şi, într-adevăr, la întoarcere, 
inhibiția vorbirii dispăruse complet. La consultația mea, 
aşadar, după un an, n-a manifestat nici urmă de aşa ceva. 
Dar se instalaseră alte simptome. De îndată ce schimba 
câteva cuvinte cu cineva, fata era cu regularitate 
încredințată că celălalt găsea prezența ei, persoana ei, 
antipatică şi penibilă. lar această reprezentare obsesională, 
care o preocupa şi acasă, când era singură, o arunca de 
fiecare dată din nou într-o dispoziție sumbră, aşa încât, ca 
şi înainte, evita orice societate.48 


Consider întotdeauna mai mult decât un principiu verificat 
să folosesc primele comunicări ale pacientei pentru a-mi 
schița o imagine aproximativă a scopului pe care-l 
urmăreşte pacienta prin suferința ei. Această imagine 
trebuie configurată după tipul unei ficțiuni, după tipul unui 
„ca şi când”, cu convingerea că analiza va aduce în 
continuare nişte dezvoltări. Aici trebuie să ne îngăduim ca, 


48 Caracterul paranoid — vina celuilalt — apare mai clar. 


potrivit propriei experienţe, să ne întrebăm ce imagine ar 
trebui sau ar putea în mod normal să ofere bolnava de acum 
şi să răspundem la această întrebare. Dobândim astfel 
punctul de comparaţie necesar şi putem măsura devierea de 
la normal şi, implicit, nocivitatea socială a bolii. Va rezulta 
întotdeauna că tocmai imaginea aşteptată în mod normal 
îngrozeşte din nişte motive oarecare pacientul, ba chiar că el 
caută s-o evite. În cazul nostru, nu este greu de ghicit că 
relația normală cu bărbatul este cea împotriva căreia fata 
doreşte să se asigure. Ar fi foarte greşit să presupunem că, 
prin această supoziție provizorie, enigma ar fi dezlegată, cu 
toate că, pe baza lucrărilor mele psihologice pregătitoare, 
putem anticipa ca principiu explicativ sumar şi provizoriu 
motivul principal al acestei evitări: groaza de bărbat, groaza 
de supunere. Dar aşteptarea unei vindecări se leagă de 
dezvăluirea dezvoltării speciale greşite, care trebuie anihilată 
prin intervenție pedagogică. Această intervenţie pedagogică 
se cimentează prin relația dintre pacient şi medic, care 
trebuie să reflecte fiecare fază a atitudinii sociale a 
bolnavului. Acest lucru trebuie, de asemenea, prevăzut, 
întrucât altminteri ordonarea manifestărilor pacientului de 
către medic va fi deficitară şi vor putea fi foarte uşor omise 
atitudini importante favorabile sau împotriva medicului. 


Aceste presupuneri sunt confirmate şi completate chiar de 
primele comunicări. Examenul patologic o declară ca un 
copil sănătos şi vioi şi întotdeauna superior colegelor. Din 
mulțimea amintirilor de tot felul, ea o alege pe următoarea: 


Avea 8 ani, când sora ei s-a măritat. Noul cumnat ținea 
mult la reputaţie şi la conveniențele exterioare şi o dojenea 
pentru contactul ei cu copii săraci şi needucațţi. In general 


erau mulți cei care o criticau. La şcoală îşi aminteşte de un 
profesor care o nedreptățea. A fost deseori jignită dur. 


Când avea 18 ani, în cercul ei de cunoştinţe a apărut un 
tânăr student, în jurul căruia roiau toate prietenele ei. Dar 
ea a perceput într-un mod neplăcut încrederea lui în victorie 
şi de multe ori l-a tratat aspru. Relaţia cu el s-a înrăutățit 
astfel mult, studentul a jignit-o şi a respins-o în orice chip, 
drept care ea s-a retras tot mai mult din societate. Într-o zi, 
el i-a transmis printr-o fată răutăcioasă că acum a înțeles ce 
e cu ea, că nu face decât să joace un rol şi, în realitate, este 
cu totul altfel. Această remarcă atât de superficială şi 
neînsemnată a transpus-o într-o stare de extremă 
nesiguranță.+” Se gândea continuu la aceste cuvinte, 
manifestând o teribilă tulburare în relațiile cu alți oameni. 
În orice conversație, întotdeauna îi apărea în faţa ochilor 
studentul cu remarca sa, împiedicând-o să fie dezinvoltă în 
societate. Ea se irita, îşi cântărea fiecare cuvânt şi deseori se 
bloca în discuţie. Aşa se face că prefera să fie singură, ceea 
ce, pentru ea, însemna să se retragă în societatea mamei ei 
certărețe, unde, desigur, nu se liniştea. A urmat deseori 
tratamente medicale, de fiecare dată încheiate fără niciun 
rezultat. Este foarte important de luat în considerare 
punctul de vedere al mamei, care a subliniat neîncetat că 
toate sunt „închipuiri” ale fiicei ei, şi ar putea fi altfel doar 


49 Având în vedere cât era de tensionată în preajma oamenilor, acest 
episod s-a potrivit perfect. De aceea, amintirea este atât de vie, pentru 
că prin ea putea să-şi asigure distanța față de iubire. De distanţă avea 
nevoie, pentru a evita o supunere, o înfrângere. Pentru ea, o 
desconsiderare însemna „a jertfi, a servi”, a da ceva celuilalt, în sens 
obişnuit. 


dacă ar vrea, o critica, ceea ce o enerva pe fiică şi la care ea 
obiecta că mama nu înțelege ce se petrece în ea. 


Astfel s-au scurs patru ani, până când s-a hotărât ca fata, 
care apărea tot mai rar în societate, să fie trimisă singură la 
Viena, la rude. A rămas câteva săptămâni şi s-a întors 
aparent sănătoasă, adică fără blocaje verbale. Dar devenise 
mult mai retrasă şi mai tăcută. 


La scurtă vreme de la întoarcerea ei s-au manifestat 
gândurile obsesionale descrise mai sus, şi anume după o 
scenă agitată cu studentul, care a căutat din nou s-o 
jignească prin prietena ei. 


Ea a mai împărtăşit şi alte amintiri. Odată, ca să se răzbune 
pe o fată, respectivul student pusese la cale un complot şi a 
reuşit ca, la o seară de dans, această fată să fie ignorată de 
toţi tinerii, aşa că fata a părăsit sala plângând. Despre o altă 
fată el se exprimase că ea ar sta şi în cap, dacă el i-ar cere. 
La întrebarea mea dacă studentul nu-i fusese simpatic, ea a 
răspuns spontan: da. 


În următoarea oră ea mi-a relatat un vis, pe care, pentru a 
reda contextul acestor impresii, vreau să-l citez aici cu 
interpretarea lui. Iată visul: 


„Merg pe stradă în faţa unui muncitor, care ducea o 
fetiță blondă.” Acum, pacienta povesteşte şovăind că nu 
ştie cum a ajuns la asemenea gânduri stupide: «Tatăl s-a 
atins într-un mod nepermis de fată. I-am strigat: Lasă 
copilul în pace!»,, 


Îndemnată cu blândeţe, ea se hotărăşte să relateze 
următoarele. Cu un an în urmă, când asista la o piesă de 
teatru la Viena, a văzut înaintea sa un bărbat, care-şi 
atingea necuviincios micuța fiică. Dar acesta nu era un 
muncitor. Cam în acelaşi timp, într-o excursie, un văr a vrut 
să-şi bage mâna sub fusta ei. Ea l-a respins şi a strigat: 
„Lasă-mă în pace!” 


Fetița blondă era chiar ea în copilărie. - Mai demult, citise 
într-un ziar că un muncitor păcătuise cu copilul său. 


Punctul de plecare al acestui vis îl constituiau gânduri 
legate de boala şi moartea tatălui ei. Stimulată de o 
întrebare pusă în timpul curei, ea îşi întrebase mama despre 
toate acestea şi aflase că tatăl murise de tabes dorsalis. La 
întrebarea mea dacă este lămurită în privința cauzei acestei 
boli, ea mi-a răspuns că a auzit că vine de la „prea multe 
petreceri”. l-am spus că acest lucru nu este adevărat, dar 
că, până recent, aşa s-a crezut. Despre tată mai relatează în 
continuare că a dus o viață trândavă şi că, spre veşnica 
supărare a mamei, îşi petrecea toată ziua la cârciumă şi la 
cafenea. Ea avea şase ani, când a murit el. O soră s-a 
sinucis cu 3 ani în urmă, pentru că o părăsise logodnicul. 


Întrebând-o de ce în vis merge în fața muncitorului, îşi 
închipuie că „pentru că toate aceste evenimente au rămas în 
urmă”. Pe „muncitor” nu-l poate descrie clar, ştie doar că 
era prost îmbrăcat, înalt şi slab. Îi amintesc, fidel opiniei 
mele deja formate, că ea ar vrea să fie înaintea bărbaților, să 
le fie superioară, şi că cumnatul ei o prevenise să nu aibă 
de-a face cu copii de muncitori, prost îmbrăcați, şi astfel 
visul continua în altă intenție acest avertisment, anume o 


prevenea de contactul cu bărbați. La această observație, 
pacienta tace. La întrebarea, destul de elocventă din cauza 
asocierii cu discuția despre tată, ca şi cu problema 
incestului pusă deschis, dacă tatăl fusese înalt şi slab, 
răspunsul este afirmativ. 


Interpretarea visului redă singură, dar deosebit de clar în 
contextul situației psihice presupuse a pacientei, avertizare 
evidentă față de bărbați şi, implicit, şi confirmarea ipotezei 
noastre de lucru, că îmbolnăvirea fetei trebuia să servească 
protejării ei față de bărbați. Aşadar, visul, ca şi 
îmbolnăvirea, se prezintă ca o acţiune de prevedere, prin 
care se asigură caracterul psihogen al bolii. Prin acest 
material, vreau să analizez şi mai detaliat acest nucleu al 
nevrozei, ca şi al visului, care mi s-a reprezentat ca 
încercare a gândirii preventive, cu scopul asigurării 
superiorității şi unei valori adăugate personale. 


Gândirea umană normală, dar şi acţiunile sale prepsihice 
(inconştiente), se află sub presiunea tendinței de asigurare. 
Steinthal a prezentat în mod similar psihicul ca putere de 
configurare organică, care împlineşte într-un grad înalt 
cerințele utilității. Şi Avenarius şi alții au semnalat utilitatea 
empirică a gândirii umane. Mai recent, Vaihinger (Die 
Philosophie des als ob - Filosofia lui ca-şi-când, 1911), ale 
cărui observații le-am cunoscut la multă vreme după 
elaborarea tendințelor de asigurare şi a organizării descrise 
de mine. De altfel, el a adunat un material bogat şi de la alți 
autori care reprezintă concepții similare. Claparède caută să 
explice ca atavisme simptome frecvent nevrotice, încercare 
ce trebuie respinsă, ca cea a lui Lombroso, întrucât, în 
direcția minimei rezistențe, posibilitățile din trecut pot 
oricând reînvia, fără vreo legătură cu mecanismele de 


protecție existente înainte. Dar noțiunea de utilitate include 
teleologia. Însă ea nu spune nimic despre despre tipul şi 
natura internă a unei adaptări. Concepţia mea despre 
„utilitate” exprimă, absolut prejudicios, faptul că tendința 
dominantă a psihicului este dată de esența precauțţiei, care 
se înalță ca suprastructură compensatoare deasupra 
senzațţiilor de nesiguranță condiționate organic. — Senzaţia 
chinuitoare de nesiguranţă şi de inferioritate la copii cu 
organe inferioare sau cu o inferioritate relativă mai 
accentuată față de mediul din jur, îi obligă la o configurare 
mai marcată, la forțarea tendinţelor lor de asigurare, a căror 
măsură exterioară conduce dincolo de dispoziția nevrotică, 
spre psihoză sau spre suicid. Ne amintim că, într-un stadiu 
de sentiment de inferioritate accentuat, atunci când 
dragostea i-a fost desconsiderată, o soră a pacientei noastre 
a recurs la sinucidere, o cotitură psihică pe care o consider 
fundamentală pentru înţelegerea constelaţiei suicidare. În 
această dinamică uriaşă, care umple viața, se înscrie ca o 
linie marcată protestul viril, „ca şi când” a fi masculin ar fi 
identic cu siguranța, cu deplina valoare. 


Dacă aruncăm o privire peste materialul pe care ni l-a 
furnizat până acum pacienta, găsim doar amintiri în care un 
bărbat deţine sau vrea să dețină supremaţia şi un vis, care 
confirmă această concepţie, că ea prezintă într-un fel de 
schiță, fără excepţie, toți bărbaţii, şi, implicit, şi pe tatăl ei — 
şi, în acest caz, acesta este sensul constelației incestului — 
ca fiind imorali şi lipsiți de măsură, şi că ea însăşi caută să 
se asigure împotriva acestor instincte neînfrânate, ca un 
vânat urmărit de vânător. 


Această atitudine orientată spre refugiu, spre linia de 
retragere sau spre autoapărare „trebuie să fi început 


undeva. De aceea, aşteptăm veşti despre atacuri, în cel mai 
larg sens al cuvântului, şi despre o atitudine de răspuns 
pornită dintr-un sentiment de nesiguranță al acestei fete, 
ceea ce ne va face să înțelegem modul de reacţie al 
pacientei, nu ca şi când din cele întâmplate ar fi rezultat o 
fixaţie inconştientă, ci ca un rezultat al nesiguranței fetei şi 
al cerințelor lumii exterioare. O interogare prudentă privind 
cele mai vechi amintiri ne întăreşte, prin rezultatul ei, 
aşteptarea. Pacienta îşi aminteşte de jocurile cu alți copii de 
la vârsta de 4-5 ani. Primul îi vine-n minte „jocul de-a mama 
şi de-a tata”, în care ea a jucat mai ales rolul de mamă. Al 
doilea numit de ea este „jocul de-a doctorul”, care poate fi 
întâlnit peste tot. Despre primul din ele trebuie spus că este 
construit pe aspirația copilului de a face ce fac adulţii: tenta 
erotică este foarte frecventă şi duce la „jocul de-a doctorul” 
de cele mai multe ori absolut erotic, în care se recurge mai 
ales la scoaterea hainelor şi atingerea organelor genitale. O 
explicaţie deschisă, de acest fel, a avut drept urmare faptul 
că pacienta a povestit de bunăvoie că şi ei s-ar fi dedat 
atunci la asemenea atingeri. În continuare, ea mi-a relatat 
că, la vârsta de 5 ani, a fost închisă, de fratele de 12 ani al 
unei prietene, într-o cameră şi îndemnată la atingeri 
masturbatoare, pe care ea a continuat să le practice până la 
16 ani. 


Acum pacienta analizează lupta dusă de ea împotriva 
masturbării. Dar motivul fundamental al acestei lupte era 
acela că ea putea în modul acesta să se bucure de 
senzualitate şi să cadă victimă primului venit. Ne apropiem 
astfel de aşteptarea noastră inițială, care arăta că pacienta 
suferă de groaza de bărbat şi, pentru a se asigura, îşi 
subliniază propria senzualitate, care nu diferă, evident, 
câtuşi de puţin de cea normală, dar care în actuala stare 


configurată nu poate fi evaluată. Bineinețeles că se poate 
spune că pacienta îşi supraevaluează senzualitatea, dar ne 
vom feri să ne însuşim această apreciere. 


Chiar aceste începuturi ale unei analize lasă să se întrevadă 
că pacienta devalorizează bărbatul, în vederea propriei 
asigurări. „Toți bărbaţii sunt răi — vor să exploateze, să 
întineze, să supună femeia!” 


Toate acestea se asociază cu aşteptarea ca pacienta să lase 
să se vadă o serie de încercări tipice şi atipice, care vizează 
ca, în orice condiţii, să joace rolul superior, să anuleze 
privilegiile bărbatului, presupuse şi realmente existente în 
societatea noastră, pe scurt, să dărâme, prin trăsături de 
caracter şi ocazionale tentative de puci, privilegiul 
bărbatului. Întreg echipamentul luptei de emancipare 
socială a femeii se regăseşte în comportamentul ei, doar că 
schimonosit, preschimbat în nonsens, infantilism şi lucru 
fără valoare. Dar această luptă individuală, să spunem aşa, 
această întreprindere privată împotriva privilegiilor 
masculine arată ca analogon, ca premergător, deseori ca 
însoțitor al marii şi agitatei lupte sociale pentru egalitatea în 
drepturi a femeii; ea apare pe calea dinspre inferioritate spre 
compensare, din tendința spre egalitate cu bărbatul (vezi 
Dânniges, Memoiren - Memorii). 


Ca trăsături de caracter vom găsi mai mult sau mai puțin 
clar îndărătnicia, în special față de bărbați (în cazul nostru, 
față de student), frica de a fi singură, timiditate, deseori 
marcată prin aroganță, aversiune față de societate, repulsia 
fățişă sau mascată față de căsătorie, disprețuirea bărbaților, 
dar, pe lângă acestea, şi deseori cochetărie subliniată, 


pentru a cuceri, sfială etc. - Simptomele nevrotice ale 
pacientei noastre țin locul trăsăturilor de caracter. Blocajul 
verbal apare în locul sfielii, fuga de societate şi gândurile ei 
obsesionale, cum că ceilalți îi sunt ostili, duc spre aceeaşi 
țintă şi provin din sentimentul propriei ei ostilități, iar o 
neîncredere întotdeauna prezentă trebuie să desăvârşească 
asigurarea. Pot fi atrase şi morala, etica, religia, superstiția. 
Frecvent se ajunge la neplăceri şi perversiuni, la dorințe de 
a avea totul altfel, la o poftă de opoziţie neobişnuit de 
asiduă, toate făcând dificil contactul cu pacientul. Medicul, 
la fel ca un adevărat educator, va avea de-a face cu toate 
aceste trăsături de caracter, nu pentru că pacientul le 
transferă, ci pentru că ele există şi reprezintă toate forțele şi 
tendințele pacientului, pentru că atitudinea pacientului îl 
condiționează să se opună tuturor în mod agresiv, prin 
latura sa aspră. 


Pe lângă acestea există ocazional tentative puciste de tip 
masculin sau atacuri împotriva bărbaţilor, de care medicul 
are parte prea adesea. Toate acestea se traduc astfel: „Nu, 
eu nu vreau să mă subordonez, nu vreau să fiu femeie. Ei 
nu vor avea succes la mine. Nu au dreptate.” Sau se ajunge 
la încercări de a schimba rolurile, de a da dispoziții pe 
parcursul tratamentului, de a se pune (textual şi figurat) în 
locul medicului, de a-i fi superioară. Astfel, pacienta 
amintită mai sus a venit într-o zi spunând că, de când este 
în tratament, este şi mai agitată. Într-un alt rând, a povestit 
că ieri ar fi urmat pentru prima dată un curs de stenografie 
şi a fost cumplit de agitată. „Ca niciodată!” Când i-am arătat 
că această remarcă este îndreptată împotriva mea, a 
abandonat în acest punct rezistența. Nu pentru că ar fi 
urmat o rezolvare, ci pentru că ea a rămas cu impresia că eu 


nu iau în serios asemenea atacuri şi nu vreau s-o 
minimalizez. 


Având în vedere toate aceste indicii, se poate uşor prevedea 
că, într-o asemenea dispoziție, pacienţii adoptă o atitudine 
în care vor să facă totul invers. „Ca şi când” astfel ar putea fi 
evitată aparenţa de feminitate. Una dintre pacientele mele 
aflate într-o asemenea dispoziție visa că toate fetele stau în 
cap. Interpretarea releva dorința de a fi bărbat şi a putea sta 
în cap, aşa cum fac deseori băieţii, dar cum li se interzice 
fetelor din motive morale. Această deosebire este reținută 
„exemplar” şi are un efect aproape simbolic. Frecvent se 
manifestă refuzul de a merge la medic şi cererea ca medicul 
să viziteze pacientul — invers — la domiciliul acestuia. Dar cel 
mai des se întâlneşte tendința de inversare în vis, exprimată 
prin substituirea unui bărbat cu o femeie, în acelaşi timp 
funcționând şi tendința de devalorizare, sugerată şi mai 
prudent printr-un simbol hermafrodit sau prin gânduri de 
castrare, aşa cum am demonstrat, ca fiind neobişnuit de 
frecvente, Freud, eu şi alții. Potrivit lui Freud şi altora, 
latura mai puțin importantă a acestor gânduri rezidă în 
zguduirea provocată de o amenințare cu castrarea. Eu am 
înțeles că, în fantasmele de castrare, nesiguranța rolului 
sexual a lăsat o urmă şi că serveşte exprimării posibilității 
unei transformări din bărbat în femeie. Un vis al pacientei 
noastre ilustrează acest proces mental atât de exact, încât 
poate fi considerat un exemplu clasic. 


„Eram în tratament la un ORL-ist. Medicul era plecat la o 
operaţie. Asistenta mi-a extirpat un os.” 


Analizând visul pe care pacienta l-a prezentat ca total 
inofensiv, aflăm că ea se tratase în urmă cu nişte ani din 
cauza unor excrescenţțe nazale. Medicul îi era extraordinar 
de simpatic. Atât i-a fost suficient pentru a o lua la goană. 
Asocierea acestei amintiri relevă o relație evidentă cu 
persoana mea. Şi eu am reuşit să-i trezesc simpatie prin 
eludarea prejudecăţilor ei împotriva bărbatului, şi astfel 
tendința de asigurare intervine în vis, pentru a o avertiza în 
privinţa viitorului. „Marea” ei „senzualitate”, „dorința brutală 
de bărbat” sunt pericolele de care ea vrea să se protejeze 
dinainte, în gândurile din vis. Asistenta nu era în realitate 
medic şi nu a operat niciodată. Visul creează instituția 
medicilor-femei. În orice caz, în context este vorba de 
transformarea unui bărbat în femeie şi de încă o depreciere 
mai gravă a acestuia, transformându-l în asistentă. 
Gândurile noastre sunt astfel conduse mai departe spre 
problema transformării. Osul extirpat este interpretat ca 
organul genital masculin. Întrucât pacienta relatează despre 
sine, este de presupus că ea a crezut, copil fiind, că a fost 
transformată în femeie prin castrare, presupunere respinsă 
de pacientă. Am înţeles din numeroase exemple că această 
teorie sexuală şi cea analoagă ei ar putea să fi rămas 
prepsihică, cu alte cuvinte, că erau date toate condițiile 
pentru apariția ei, că această lucrare preliminară nu s-a 
comprimat într-o judecată conştientă. Demonstrarea unei 
asemenea ficțiuni conştiente reuşeşte în multe alte cazuri. 
Realitatea frecvenței unor asemenea ficțiuni conştiente, ca şi 
împrejurarea că pacienţii cu condiţii preliminare ale ficţiunii 
se comportă în acelaşi mod ca şi când fantezia ar fi 
conştientă şi justificată, permit o concluzie importantă, care 
trebuie să sune astfel: elementul eficient în psihic nu este 
cunoaşterea, ci sentimentul special al inferiorităţii şi al 
nesiguranțţei, care schițează inițial prepsihic liniile ce se pot 
forma în conştiinţă ca judecată, fantezie, de îndată ce va fi 


necesar. Dar dacă, aşa cum reiese, sentimentul de 
inferioritate este întemeiat pe senzații care sunt considerate 
feminine, trebuie să vedem în ficțiunea călăuzitoare, în 
tendința nevroticului, o compensare sub forma protestului 
viril. 


Înțelegerea visului de mai sus nu este suficient de amplă 
pentru a vedea că visătoarea îşi regretă feminitatea 
(pierderea osului), fără a protesta împotriva faptului că 
bărbatul îi este superior. Protestul ei viril se ataşează de un 
ideal de egalitate personal: medicul trebuie transformat şi el 
într-o femeie. Cine nu aderă la cuvinte nu va descoperi în 
această dorință o deosebire față de dorința de a fi bărbat. 
Anularea sentimentului ei de inferioritate este doar ţinta 
dorului ei! Şi ea realizează aceasta atât prin înălțarea 
persoanei ei, cât şi prin coborârea bărbatului evaluat ca 
fiind superior. Ne mai lipseşte înțelegerea unui episod din 
vis: „Medicul era plecat la o operație”. Prin aceasta, pacienta 
ne înştiințează că n-a auzit niciodată de consultații similare 
la ORL-ist. Urmând tendinţa visului, rezultă ca explicație 
înlăturarea bărbatului şi înlocuirea lui cu un medic-femeie. 
Ceva de genul: „Să-i ia dracu’ pe toți bărbații!” 


O altă aşteptare cu greu putea părea ca deplasată. Ideile de 
mai sus indică foarte clar posibilitatea organizării unei 
homosexualități. Schița visului, ca şi starea psihică a 
pacientei denotă evident înclinația ei de a face din bărbat, 
femeie. Urmărirea în continuare a acestei linii de retragere 
din fața bărbatului este preluată de amintiri şi impresii cu 
caracter masturbator din jocurile erotice din copilărie, cu 
fetele. 


În încheiere vreau să observ că pacienta are amintiri care 
susțin că venirea ei ar fi fost privită nefavorabil de mamă şi 
de sora mai mare. În special aceasta din urmă ar fi tratat-o 
deosebit de aspru, aşa încât între ele au existat mereu relații 
proaste. În legătură cu linia de retragere din fața bărbatului, 
schițată mai sus, rezultatul trebuie să fi fost că ea s-a 
împotrivit şi unei supuneri de către femeie. În fapt, ea s-a 
străduit toată viața să fie superioară fetelor şi femeilor din 
cercul ei şi respinge în exces orice influență venită din 
partea mamei. Nu există nicio constatare a unei 
homosexualități ereditare, care să fi funcționat inițial, şi 
aceasta tot atât de puţin ca în toate celelalte cazuri. În 
schimb, se vede limpede cum trăirile şi tendinţele ei o 
împing spre această poziţie „ca şi când” homosexuală şi, pe 
deasupra, o determină în detaliu, fără a-şi găsi în mod 
decisiv expresia. 


Aşadar, purtarea ei este percepută într-un anumit sens ca 
„inversată”, pe alocuri şi ca „perversă”, pentru că, sub 
imperiul unei ficțiuni de egalitate cu bărbatul, ea caută să 
inverseze, să schimbe, să vadă răsturnat totul sau multe 
lucruri. Dar această manie, care în unele circumstanțe 
poate apărea ca delir50, este în mare parte inconştientă şi 
poate fi vindecată numai dacă pacientei i se dă posibilitatea 
s-o înțeleagă, să aprofundeze introspecţia. Posibilitatea este 
legată de tactul pedagogic al medicului. 


Uneori, pacienta lasă în alt mod să se înțeleagă că lucrurile 
sunt pe calea cea bună. Îşi închipuie că n-ar fi deloc 
împotrivă să înceapă o relație de dragoste. Doar că aspectul 


50 Înrudirea acestui caz cu demența paranoidă nu poate fi nesocotită. 


sexual ar trebui exclus. Şi în această formă de elaborare 
răzbate protestul viril. 


În completare, pacienta relatează, după multe ezitări, că 
ORL-istul pe care-l simpatizează a sărutat-o de mai multe 
ori, ceea ce ea a respins doar vag. Abia după ce, în 
momentul în care el a vrut să-i fure cu forța un sărut, a 
găsit destulă putere în ea pentru a-i spune că purtarea lui i 
se pare urâtă şi s-a despărţit de el pentru multă vreme, 
tulburările ei au dispărut şi s-a simţit bine aproape trei luni. 
Atunci s-a întâmplat incidentul cu studentul şi, la scurtă 
vreme de la afirmaţia lui, de fapt banală, că ea dă la iveală o 
altă ființă decât cea reală, a izbucnit reprezentarea 
obsesională că ea nu poate intra cu nimeni în contact, 
pentru că toţi au o impresie jalnică despre ea. 


Faptul că s-a lăsat cu atâta uşurinţă sărutată de medic 
frapează la prima vedere şi contrazice aparent ipoteza unui 
protest viril. Ştim din experienţă că plăcerea de cucerire, 
trezită masculin, apelează nu rareori la mijloace feminine, 
sau că a fi sărutat şi a stârni iubire pot fi percepute ca 
satisfacere, a puterii. În orice caz, doar până la un anumit 
punct. În momentul în care partenerul a încercat să-şi 
dovedească superioritatea, când a recurs la forță, ea a 
trebuit să-i demonstreze că este deasupra lui. Acest caz este 
atât de tipic prin structura lui psihologică, încât ar putea fi 
înțeles la modul general. Poate că oricine ştie că ceea ce 
pare de neatins, că partenerul care încă n-a fost supus 
poate spori „iubirea”, în vreme ce preferința arătată des este, 
de regulă, prost primită. De aceea, fetele nevrotice vor eşua 
în cele din urmă în orice relație cu un bărbat, pentru că, în 
relația de dragoste a partenerului, mai ales sentimentul de 
supunere, obediența iubirii este ceea ce le surprinde şi li se 


pare de nesuportat. - Ameliorarea stării pacientei noastre 
este uşor de înţeles, întrucât a triumfat prin victoria asupra 
medicului şi asupra dorinţei ei senzuale de a fi evaluată ca 
femeie. - Când ea a fost învinsă în lupta cu studentul, când 
el a reuşit chiar s-o înstrăineze pe prietena ei de ea, atunci 
ea a atribuit vorbelor lui un alt sens. Temerea ei era că i s-ar 
putea intui manipulările onaniste, senzualitatea ei 
„feminină”. Cuvintele studentului aveau un sens general, că 
ar putea vedea că ea este altfel decât pare. Astfel, cuvintele 
lui au fost interpretate în sensul că acum oricine ar putea 
să-i intuiască senzualitatea şi să-şi permită ceva similar ca 
medicul. Dar ea însăşi ar fi prea slabă, pentru a se putea 
apăra împotriva unui bărbat. Această completare, pentru 
care s-a decis cu mare greutate, a fost făcută cu o oră 
înainte de a-şi fi exprimat plângerile legate de starea ei şi 
îndoiala că se va vindeca. Era uşor de înțeles că această 
purtare avea un colț împotriva mea. Şi tot atât de uşor, că, 
prin cele spuse, ea a încercat să se înarmeze împotriva mea, 
pentru că eu smulsesem din „slăbiciunea ei” tot felul de 
mărturisiri. Astfel, pentru a rămâne destul de puternică în 
fața mea, ea a trebuit să se arate într-o stare proastă, ceea 
ce, în stadiul actual al curei, însemna că eu nu pot avea 
nicio putere, nicio influență asupra ei. 


Aş vrea să mai arăt succint cum teama de bărbat caută 
deopotrivă să se „inverseze”, anume în ideea că bărbatul ar 
putea să se teamă. Pentru percepţia nevrotică a pacientelor, 
această mişcare a gândurilor coincide cu o undă afectivă „de 
jos în sus”. Nu numai în nevroză, ci şi în psihoză, mai ales 
în paranoia şi în dementia praecox, întâlnim această 
înclinare spre inversare, care se exprimă uneori prin a 
inversa „cel mai de jos” cu „cel mai de sus”, de a inversa 
mese, fotolii, cutii. Aceeaşi valoare are, din punct de vedere 


psihologic, cunoscuta atitudine negativistă, care poate fi 
întotdeauna înlocuită mental prin „invers!” Să mai 
menționez că pacienta noastră dă la iveală şi alte idei, care 
nouă ne sunt cunoscute din psihoză, ca senzația că prin ea 
se poate vedea, toți se simt prost în apropierea ei, oricine ar 
putea-o influența. Dar, spre deosebire de psihotici, ea ştie de 
fiecare dată să-şi pună ficțiunea infantilă în acord cu 
realitatea, aşa cum observăm din capul locului, de aşa 
manieră, încât să poată fi evitată impresia de psihoză. Dar 
nu ficțiunea, care în cazul nostru are misiunea de a face 
pacienta şi mai prudentă, este ceea ce ne preocupă, ci 
slăbiciunea corelării pistelor corectoare, obligativitatea 
logicii. Oricât şi-ar întări pacienta noastră, spre a se asigura 
de slăbiciunea ei presupus feminină, ficțiunea de a acționa 
ca şi când ar fi bărbat, ea va găsi întotdeauna, în corelarea 
aparatului ei corector, o altă asigurare şi se va comporta 
„rațional”. Ne apropiem astfel de punctul de vedere al lui 
Bleuler, care consideră caracteristic pentru schizofrenie 
„relaxarea asocierilor”. Punctul nostru de vedere prevede 
doar inferioritatea relativă a aparatului corector, a cărui 
capacitate de compensare nu mai este suficientă, de îndată 
ce aparatul simulator eşuează în performanțele mai mari. 


Cu ani în urmă, am ţinut sub observaţie un pacient cu 
dementia praecox, care era în declin. Într-o zi, el a arătat 
spre o haită de câini şi a spus arborând o mină importantă 
că aceştia ar fi nişte doamne frumoase, cunoscute, cărora 
le-a spus pe nume. Era sub influenţa fricii de femeie şi s-a 
asigurat prin deprecierea genului feminin foarte apreciat, 
transformându-le pe toate în câini. Aşadar, „invers”. 
Aparatul său corector nu era destul de puternic pentru a 
găsi concordanța cu realitatea astfel încât să fi vrut să dea 
totul pe glumă sau să înțeleagă insulta. Compensarea 


aparatului corector a fost suspendată în fața puternicei 
tendințe de depreciere a aparatului asigurator. 


Un vis pe care pacienta noastră l-a avut în ziua ce a urmat 
după relatarea purtării ORL-istului ne arată aceleaşi mişcări 
psihice. lată visul: 


„M-am dus să-mi cumpăr o pălărie. Când mă îndreptam 
spre casă, am văzut de la depărtare un câine de care mă 
temeam foarte mult. Dar eu voiam ca el să se teamă de 
mine. Când m-am apropiat, a sărit la mine. L-am domolit şi 
l-am bătut pe spinare. Apoi am venit acasă şi m-am întins 
pe divan. Au venit în vizită două verişoare. Mama mea le-a 
poftit în casă, m-a căutat şi a spus: aici e. Mi-a fost neplăcut 
să fiu surprinsă în această stare.” 


Interpretarea relevă gânduri furibunde împotriva mea, din 
cauza relatării ei. Ea trebuie să fie „la înălțime”. Aceasta este 
consolidarea tendinței ei de asigurare. Căci s-a arătat slabă 
în fața mea, a fost învinsă, eu — câinele — am sărit asupra ei. 
Prin urmare, ea îşi înțelege înfrângerea într-o imagine 
simbolic sexuală, care nu trebuie considerată deloc reală. 
Dar tocmai expresia simbolică pe care ea o găseşte pentru 
„înfrângere”, pentru sentimentul de feminitate şi care merge, 
categoric, prea departe în comparație, o asigură, prin 
inserarea unui memento, că ea, expresia simbolică, are ca 
inițiator tendința avertizatoare, asiguratoare. Ea mă 
umileşte văzându-mă drept câine, dar prin fraza următoare 
lasă să se înțeleagă formal că a dorit să „inverseze” 
momentul superiorității mele. „Voiam ca el să se teamă de 
mine!” În primele zile când a venit la tratament, s-a simţit 
obosită şi nevoită să se odihnească pe divan. Aceste 


simptome au fost în mod sigur organizate, pentru a-şi 
dovedi, aşa cum ea însăşi a menționat uneori, că discuțiile 
cu mine nu au liniştit-o, ci au obosit-o. Dar, ceea ce este 
mult mai important - aşa stătea ea după operația la nas la 
medicul care o sărutase, un secret pe care i l-am „smuls” 
eu. În prezent, ambele verişoare sunt căsătorite. Ea 
comunicase mai mult cu ele înainte, când încă nu se 
măritaseră. Atunci veneau mai des, când erau petreceri, dar 
niciodată singure, ci numai însoțite de mama lor sau de o 
mătuşă. Căci li se părea indecent să meargă singure 
undeva. Dar ea vine singură la mine pentru tratament, aşa 
cum merge singură şi la ORL-ist, unde i se întâmplă aşa 
ceva. În vis, ea merge singură să-şi cumpere o pălărie. 
Ultima dată când îşi cumpărase o pălărie, fusese însoțită de 
mama ei certăreață şi a fost foarte supărată, pentru că 
mama se văicărea de nesfârşitele cheltuieli. Domolirea 
câinelui ilustrează cum consolase ea odată un pretendent pe 
care-l respinsese şi care era deprimat. La fel urma să se 
întâmple şi cu mine. 


Acum problema care străbate visul este clară. „Să merg 
singură sau cu mama? Varianta din urmă este neplăcută, 
pentru că mama caută mereu să mă supună. Dar eu vreau 
să fiu superioară, merg singură. Dar mie mi-e frică de 
bărbați şi voi încerca să inversez rolurile. Odată am mâhnit 
profund un bărbat, care voia să se apropie de mine. Mi-a 
fost frică de alți paşi şi l-am respins. Aşa mă tem de fiecare 
dată, când vorbesc mai des cu un bărbat. Doar prima dată 
pot să-l las să-mi simtă superioritatea. Cu cât merg mai des 
la doctor, cu atât mai slabă mă simt. În plus, asta nici nu se 
cade.” (Din această cugetare, care este organizată, provine 
tendința ei de decenţă, pe care putea s-o aplice ocazional la 


mine. În fapt, două zile mai târziu, a lipsit de la tratament 
fără motiv.) 


Pe scurt, sentimentul ei de slăbiciune îşi are originea în 
teama ei de bărbați şi permite doar o corectare, aceea de a 
acționa ca şi când ar fi bărbat. Dar, pe acest drum plin de 
spini pentru ea, se ajunge la contradicții mari, care decurg 
din iraționalitatea ficţiunii ei. Căci realitatea o ia ca femeie, 
dar ea însăşi nu este inaccesibilă mişcărilor psihice 
feminine, deşi le subliniază intens, dar nu le refulează. Dar 
sublinierea pornirilor ei feminine introduce o inversare, 
determină, ca să spunem aşa, o reacție acidă, care conduce 
apoi la tendința de asigurare: nu vreau să fiu femeie, vreau 
să fiu bărbat! — Şi ea încearcă să facă acest lucru față de 
medic, aşa cum îl face peste tot, şi față de fete. Dar acolo 
ficțiunea ei asiguratoare trebuie să se dizolve şi să fie 
armonizată cu realitatea. 


Continuarea curei a constat în misiunea cea mai grea a 
neurologului, care rezidă în aducerea pacientului într-o 
dispoziţie în care suportă o îndrumare. Pacienta apare cu o 
mină prost dispusă, la întrebarea mea, despre ce ar vrea să 
vorbească astăzi, nu declară nimic şi, în cele din urmă, când 
îi sugerez că proasta ei dispoziție se plasează în continuare 
în linia atitudinii ei ostile față de mine, îmi răspunde cu 
cuvintele: „Cum vine asta?” — Aceste cuvinte nu le aud 
prima oară din gura ei. Ea le-a folosit în repetate rânduri, 
când mi s-a prezentat cu mama ei, şi anume de fiecare dată 
când mama ei intercala observații critice în istoricul bolii 
fiicei, ca şi când fiica n-ar fi vrut să-şi dea nicio osteneală. 
Presupun, prin urmare, că pacienta a reuşit să mă plaszeze 
mental în rolul mamei, cu alte cuvinte, să mă vadă la fel ca 
în visul despre doctor descris mai sus, ca şi când n-aş fi 


bărbat. Aceasta este ținta intenției ei şi prin această 
devalorizare a persoanei mele ea se ridică deasupra. Ce a 
mai exprimat ea în această zi nu sunt decât reproşuri 
mascate la adresa mea, din cauza înrăutățţirii stării ei, de un 
tip atât de subiectiv, încât corriger la fortune sare în mod 
evident în ochi, precum şi gânduri exprimate ostil, cum că, o 
bună bucată de timp, nu va mai urma tratamentul. Că toate 
acestea mă vizau pe mine este uşor de înțeles, chiar dacă 
pacienta neagă o intenție îndreptată conştient în această 
direcție. Deocamdată presupun că această comportare a ei 
este răspunsul compulsiv la o senzaţie de supunere, de 
îmblânzire, de adaptare. Legătura cu forma ei de boală 
rezultă de la sine. Senzaţiile ei sunt astfel configurate, încât 
ea percepe în celălalt, mai ales în bărbat, pe cel care este 
mai puternic, pe cel superior, ostil, pentru că, inițial, din 
cauza tendinței de asigurare şi a aspirației spre putere, ea 
şi-a grupat unilateral propriile senzaţii, de altfel normale, şi 
le-a prezentat drept sperietoare. Împotriva acestei ficțiuni 
din motive de asigurare este îndreptat acum, când ea o 
evaluează ca feminină, protestul viril, de pildă, aşa cum 
apare în atitudinea ei față de mine. În mecanismul 
protestului viril tendința de asigurare continuă să 
funcționeze şi întăreşte toate senzațiile de superioritate şi 
ostilitate a bărbatului. De aceea, primele ei amintiri au fost 
mereu exemple de cazuri în care bărbatul era cel mai 
puternic. Prin urmare, psihicul ei este sub influența unei 
aşa-zise mişcări ascendente, al cărei punct de plecare este o 
ficțiune formulată cu forță (eu sunt supusă, id est sunt mult 
prea feminină) al cărei punct final dorit cu ardoare este o 
ficțiune la fel de puternică (trebuie să mă port ca şi când aş 
fi bărbat, id est, eu trebuie să cobor bărbatul, pentru că eu 
sunt prea feminină şi altminteri voi fi supusă). În cadrul 
acestor două ficțiuni se desfăşoară nevroza şi toate 


exagerările şi sublinierile sunt fixate prin tendința de 
asigurare. 


Care era plângerea pacientei? Că are senzația că oamenii ar 
avea o impresie jalnică despre ea, că i-ar fi ostili! Acest gând 
obsesional rezultă cu necesitate din situația psihică a 
pacientei, căci, abstracţie făcând de faptul că exprimă intens 
ficțiunea feminină a pacientei şi acționează ca memento, 
totodată admite ficțiunea masculină: acum ea se poate 
debarasa de rolul ei feminin, trăind cât se poate de bine în 
linia masculină, poate să se comporte ca şi când ar fi, față 
de mamă, un bărbat. Căci mama este singura persoană cu 
care se află permanent în contact, de când s-a îmbolnăvit, şi 
pe care o domină prin boala ei, ce-i drept, aducând-o şi la 
disperare. Propria ostilitate o observă cu plăcere la alţii, 
căci: „Se teme de necaz cine este duşmănos.” De remarcat 
lipsa accentuată a sentimentului comunitar. 


Să ne amintim şi că acest gând compulsiv a fost precedat de 
o manifestare de boală: blocajul verbal şi o timiditate 
exagerată în prezența altor oameni. S-ar părea că, atunci 
când vorbeşte, ar vrea să se asigure în mare parte — pentru a 
nu fi învinsă, dar a mai fi aptă de a păstra ficțiunea 
asiguratoare a slăbiciunii ei printr-un sistem înrudit cu 
bâlbâitul. Până când, prin atacurile persoanelor masculine, 
al doctorului, al rudelor, a trebuit să meargă mai departe în 
asigurarea ei, în asigurarea protestului viril: să lupte sau să 
dezerteze. În acest punct ajunsese şi față de mine, după 
cum reiese din descrierea de mai sus. Din analizarea 
persoanelor cu balbism pot releva aceeaşi dinamică. 
Bâlbâitul lor este încercarea de a se sustrage superiorității 
celuilalt printr-un fel de rezistență pasivă, a cărei bază este 
un profund sentiment de inferioritate şi a cărei intenție 


urmărită cu obstinaţie este supravegherea, verificarea şi 
apropierea pe furiş şi cu prudenţă a partenerului, totodată 
apărând ideea obţinerii unui efect magic asupra celuilalt, 
printr-o atitudine masochistă. Apoi: „Câte n-aş fi realizat, 
dacă n-aş fi fost bâlbâit!” Aşa se consolează în cele din urmă 
aceşti pacienţi şi eludează propria sensibilitate. 


Ştiu că unii cititori ai lucrărilor mele anterioare au văzut 
tocmai în acest punct unele dificultăți şi vehiculează 
întrebarea cum poate cineva să realizeze un protest viril prin 
mijloace feminine? Analogia cu rezistența pasivă i-ar putea 
lămuri. Într-un asemenea mod de a acţiona există frecvent 
cazul special că liniile „feminine şi masculine” aproape 
coincid temporar, formează un compromis, dar neîntrerupta 
tendință de asigurare urmează mai departe mişcarea în sus. 
Cel mai clar este la tipul Messalinei, unde înfrângerea este 
privită ca o cucerire. Să fie atât de greu de înţeles acest 
lucru? 


Dar să revenim la pacienta noastră. Putem să ordonăm 
acum ambele ei afirmaţii despre mine. Remarcile ei 
sarcastice, starea ei înrăutățită subiectiv sunt atacuri 
împotriva mea, ca şi amenințarea ei de a nu mai urma 
tratamentul; primele amintesc mai mult de actuala ei 
manifestare a bolii, ultima, de cea dinainte. Cunoaştem şi 
prilejul întăririi protestului ei viril: flexibilitatea ei în 
tratament. Ea povesteşte că a visat, dar ştie doar că s-a 
trezit după un strigăt. 


Asemenea fragmente de vis se pretează perfect la 
interpretare. Este ca şi când, printr-o breşă, s-ar obține 
accesul la psihic, fără ca alte detalii să stânjenească 


medicul. La întrebarea mea, cum a strigat, mi-a răspuns 
printr-o relatare a unei amintiri mai vechi. Când era copil 
striga cumplit, atunci când vreun copil sau altcineva voia 
să-i facă vreun rău. Odată a fost închisă într-o pivniță şi, în 
acelaşi timp, a fost speriată că acolo ar fi şobolani. Şi la 
ORL-ist ar fi strigat rău. — Atrag atenţia că o asemenea 
situație trebuie să se fi întâmplat şi în vis, adică ea a strigat 
sub imperiul ficţiunii traumei, ca şi când ceva similar urma 
să se întâmple în viitor. 


Orice vis poate fi cel mai bine tradus prin introducerea: „Se 
dă cazul...” Cu ceva timp în urmă, am comunicat această 
constatare în lucrările mele mai mici, şi acum sunt în 
măsură să fac comunicări mai detaliate. Cu această ocazie, 
se vor confirma unele părți valoroase din concepţia lui Freud 
despre vis, unele se vor dovedi secundare şi confuze. Astfel, 
nu se poate sublinia suficient de mult că doar lucrările lui 
Freud despre conţinutul viselor, despre ideile viselor şi 
despre resturile diurne au oferit posibilitatea unei analize a 
viselor. Dar, în ce priveşte funcția principală din concepția 
lui Freud, aceea de a reînvia vechi dorințe din copilărie şi a 
le conduce spre o împlinire (în vis), acum este momentul de 
a ne debarasa de această idee conducătoare. Ea n-a mai 
fost, nici nu mai putea să fie altceva decât un parametru 
ajutător, care, nespunând nimic contradictoriu în sine şi 
menținut împotriva realității, şi-a rezolvat în mod magistral 
scopul, cel de a supune gândirii ordonate visul. Principiul 
împlinirii dorinței nu mai era el însuşi decât o ficțiune, dar 
nu mai puțin indicat în chip miraculos, de a stimula 
considerabil înțelegerea visului. Ceea ce, din punct de 
vedere logic, face să pară indiscutabilă calificarea 
principiului împlinirii dorinței drept forță ajutătoare 
reprezintă cadrul larg al unei asemenea abstracții, în care 


pot fi adăpostite toate mişcările psihice. Da, este nevoie doar 
de a căuta, în fragmente de gânduri, mişcările din spatele 
lor sau numai mişcările posibile, eventual de a schimba un 
semn prevestitor în contrariul său, iar gândul prezent este 
un fragment al unei dorințe împlinite. Tot astfel, elaborarea 
formulelor lui Freud ne-a facilitat nouă, neurologilor, 
ordonarea şi o privire de ansamblu asupra materialului 
viselor. Estimarea putea fi făcută cu ea (Vaihinger). 
Contradicţia care avea să rezulte curând, anume că accentul 
a fost pus pe dorinţe vechi din copilărie, care, prin 
constelații analoge din prezent, „înecate în sânge şi trezite la 
viață”, în vreme ce, desigur, o nouă contradicție era condusă 
cu ajutorul experienţelor trecutului spre o rezolvare în vis, a 
relevat inconsistența formulei freudiene şi l-a obligat pe 
acest cercetător să recurgă la ficțiuni mai importante. Dintre 
acestea, cea mai apropiată era gândul fixaţiei la relaţiile 
incestuoase din copilărie, dar care trebuiau generalizate în 
acest scop şi deformate în unele grosolan sexuale. Acestea 
din urmă însă, pentru că nu rareori ficțiunea visului 
obişnuieşte să lucreze cu analogii sexuale, pentru a exprima 
alte relaţii, aşa cum se întâlnesc pe la mesele din hanuri. 


De îndată ce formula freudiană a permis estimarea, chiar şi 
ce a frapat cel mai mult în vis a fost întunecat prin această 
formulă şi împins în fundal, într-un mod de-a dreptul 
duşmănos: ceea ce îngrijorează, ceea ce prevede, ceea ce 
asigură, produce şi împlineşte fiecare vis. Funcţia principală 
a visului este încercarea de a asigura valoarea personalității 
şi superioritatea sa. Şi cu aceasta, potrivit concepţiilor 
noastre, caracterul principal al activităţii visului este deja 
stabilit: visătorul caută să câştige linia masculină şi se 
apără ca şi nevroticul, ca şi paranoicul, ca şi artistul, ca şi 
infractorul, împotriva unui sentiment incipient de 


înfrângere. Evaluările sale ca masculin-feminin datează din 
copilărie, sunt individuale şi formează, în antagonismul lor, 
ficțiunea principală a nevroticului. Mişcarea mentală a 
visătorului şi nevroticului se realizează în analogii, simboluri 
şi alte ficțiuni, care au la bază o opoziţie jos-sus şi, cu 
aceeaşi valoare, opoziţia masculin-feminin, intenţia fiind 
îndreptată întotdeauna spre sus, spre protestul viril, analog 
unei rotiri fizice, ridicarea celui ce doarme. 


Dacă aplicăm acum aceste două categorii, după care trebuie 
să se orienteze visul, modelele, cum spune Klages în ale sale 
Prinzipien der Charakteriologie (Principiile caracteriologiei, 
Leipzig, 1910), la acest minuscul fragment din vis, la o 
exprimare motorie a afectelor, a cărei înțelegere reiese din 
expunerea pacientei, putem constata că: 1. pacienta se teme 
de un act de violenţă, aşa cum l-a cunoscut în copilărie din 
partea unui băiat, iar de curând din partea ORL-istului; 2. 
ea reacționează la această previziune la fel ca în copilărie, la 
o umilire. Ar mai fi de observat că pacienta relatează despre 
o indicație pe care a aflat-o de la mine. Anume, pentru a 
reprezenta diferența tipului de reacție psihică la bărbat şi 
femeie, am menţionat într-o discuţie că, dacă cineva apare 
în haine femeieşti printre bărbați şi femei, femeile ar putea fi 
recunoscute după cum s-ar purta la apariția unui şoarece. 
Femeile şi-ar apuca îmbrăcămintea mai strâns pe lângă 
trup. Această mențiune revine în amintirea de mai sus, a 
închiderii în pivnița cu şobolani. Astfel, în exprimarea 
motorie a afectelor strigătului rezidă un conţinut psihic al 
relatării; voi fi închisă, voi fi silită, voi fi umilită (pivnița!), 
deoarece sunt o fată! Şi mai departe un conţinut psihic, tot 
ca împotrivire şi având în vedere sentimentul rolului 
feminin: al protestului viril, care spune: „Strigă! Ca să fii 
auzită, ca să nu fii oprimată, ca să fii lăsată liberă!” 


Comparând aceste două succesiuni de gânduri, care se 
susțin reciproc, cu comportamentul ei față de mine, vom 
găsi redată fidel şi raportată clar la mine cea de a doua 
succesiune de gânduri. Pacienta „strigă”, adică mi se opune, 
se apără împotriva „superiorității” mele şi declară că vrea 
„să fie liberă”, adică să înceteze tratamentul. Prin urmare, 
prima succesiune de gânduri, „sunt învinsă, sunt înjosită, 
sunt ţinută prizonieră”, trebuie să fi fost reprezentată în 
primul episod al visului, afirmaţie pe care pacienta o admite 
fără împotrivire, când declar că eu trebuia să apar în vis ca 
bărbatul superior ei. - Rezistența ei continuă şi este doar 
puțin influențată de explicaţia că, dintr-o prudență 
exagerată, a construit o superfluă imagine de groază, 
potrivit căreia ea se teme că îmi va fi supusă şi împotriva 
căreia protestează prin strigăt. 


Chiar şi sentimentul unui rol feminin, posibilitatea unei 
dorinţe de iubire, este în mod evident exacerbat în scopuri 
de asigurare, ca atare libidoul ei, împotriva căruia vrea să se 
asigure, este falsificat. Ea acționează ca şi când ar fi slabă în 
fața mea şi consider această ficțiune ca reală, pentru că 
astfel crede că este cel mai bine asigurată. Acum se poate 
înțelege ce înseamnă tendința ei de inversare. Pacienta vrea 
să fie cea mai puternică. 


Din păcate, n-am reuşit să menţin pacienta mai mult decât 
câteva zile în tratament, ceea ce arată gravitatea suferinței, 
slăbiciunea şi incapacitatea ei de un real contact uman. — 
După un an am aflat că, în străinătate, starea ei s-a 
înrăutățit. 


Contribuţie la teoria rezistenţei în 
tratament 


O pacientă, care se afla de două luni la terapie individuală, 

a venit într-o zi şi a întrebat, dacă data viitoare ar putea veni 
la ora 4, în loc de 3. Oricât de mult pledează pacienții în 
asemenea cazuri şi în altele similare pentru caracterul 
necesar al cererii lor, este îndreptățită presupunerea că 
amânarea solicitată este un semn de agresivitate sporită, de 
protest viril față de medic. Ar fi nedrept şi s-ar acționa 
împotriva intenţiei tratamentului, aceea de a elibera interior 
pacientul, dacă în asemenea ocazii s-ar omite încercarea de 
a se angaja puțin în abordarea motivației. 


Aşadar, pacienta a declarat că la ora 3 ar trebui să meargă 
la croitoreasă, un motiv cam anemic, care a devenit puţin 
mai consistent doar având în vedere terapia mai lungă şi 
orele libere limitate peste zi. Cum nu aveam disponibilă ora 
solicitată, am sugerat de probă intervalul de la 5 la 6. Dar 
pacienta a refuzat, observând că mama ei era liberă la ora 5 
şi o aştepta la o prietenă. Aşadar, din nou un motiv 
insuficient, aşa încât era justificată concluzia că pacienta se 
opunea tratamentului. 


Freud a atras în mod repetat atenţia asupra faptului că 
analiza ar trebui să înceapă de la manifestările 


rezistenţei, apoi că acestea din urmă stau adesea sau 
întotdeauna în legătură cu transferul. Cum, după 
părerea noastră, relaţiile psihice în aceste două 
probleme sunt altele şi câteodată sunt înţelese greşit, 
vom analiza acest caz. 


În primul rând, trebuie să ţinem seama în ce punct al 
clarificărilor din tratament se manifestă rezistenţa. În cazul 
nostru, pacienta vorbea de câteva zile de relațiile ei cu 
fratele. Ea observase că uneori, când era singură cu el, avea 
un inexplicabil sentiment de greață. Dar n-avea nicio 
aversiune față de el şi mergea cu plăcere împreună cu el în 
societate sau la teatru. Numai că, pe stradă, evita să-l lase 
s-o ia de braț, de teamă să nu fie luată de către străini drept 
iubita lui. Şi acasă se distra deseori cu el, deseori se lăsa 
sărutată de el, care o săruta frecvent. Ea însăşi săruta cu 
pasiune, uneori simțea o adevărată furie a sărutatului, dar 
față de fratele ei devenise în ultima vreme mult mai reținută, 
pentru că simţea cu nasul ei fin un miros dezgustător din 
sura lui. 


Situația psihică a pacientei în relația cu fratele ei este 
suficient de clară. Ea găseşte în sine mişcări afective şi 
cântăreşte posibilitățile împotriva cărora trece imediat la 
tendințe de asigurare. Dacă primele par a avea sensul unor 
mişcări psihice feminine (a se lăsa sărutată, a lua de braț, a 
căuta societatea bărbaților), ea le răspunde prin protestul 
viril, deşi îi conferă o discretă reprezentare logică. 


Aşadar, ce face pentru a-şi păstra poziția masculină 
culturală față de fratele ei? Introduce inconştient o evaluare 
falsificată, devine extrem de perspicace şi prevăzătoare, 


uneori atât de mult, încât, până la urmă, are dreptate5!. 
Fireşte, teama că ar putea fi luată drept iubita fratelui, dacă 
îl ia de braț, o pot împărtăşi doar cei care au avut o 
atitudine similară față de frații şi surorile lor. Dar cu 
mirosul gurii are dreptate! Totuşi, frapează faptul că nimeni 
altcineva dintre cei din jur, care au fost tot atât de des 
sărutați de el, nu a perceput acest miros urât. Prin urmare, 
în atitudinea față de fratele ei, pacienta noastră a operat o 
reevaluare, care arată clar ce vizează ea. „Celălalt aude din 
tot ce este doar Nu!”52 


51 Şi un nebun poate avea dreptate. Dacă eu, ceea ce, mutatis mutandi, 
se întâmplă des la pacienţi, trebuie să îndeplinesc o sarcină şi, în plus, 
descopăr undeva o greşeală de tipar, am, desigur, dreptate când o 
semnalez şi o semnalez întotdeauna. Dar este vorba despre o sarcină, nu 
de constatarea unei greşeli de tipar. 


52 Evaluările false, fie ele supraaprecieri sau subaprecieri, sunt de cea 
mai mare importanță pentru dinamica psihică în viață şi în nevroză şi 
reclamă îndeosebi interesul cel mai intens în psihologia individuală. 
„Vulpea şi strugurii acri” sunt un exemplu edificator în această privință. 
În loc de a deveni conştientă de propria inferioritate, vulpea 
devalorizează strugurii — şi îşi păstrează buna dispoziție. Ea a adoptat 
grandomania. Acest tip de procese psihice servesc mai ales la fixarea 
ficţiunii „voinţei libere” — în acest context - a valorii personale. Aceluiaşi 
scop îi servesc supraaprecierile propriilor performanţe şi scopuri - ele 
sunt obținute forțat prin fuga de sentimentul întunecat al propriei 
inferiorități, sunt organizate şi provin din tendința exagerată de 
asigurare împotriva sentimentului de „a fi jos”. Eu am arătat în repetate 
rânduri că atitudinea masculină exagerată la nevroticii bărbaţi şi femei 
uzează în cea mai mare măsură de această organizare. De asemenea, că 
simțurile pacientului, auzul, mirosul, fața, senzațiile cutanate, cele 
organice şi senzaţia de durere sunt supraincărcate cu atenție şi puse în 
serviciul acestei tendinţe, pacientul fiind judecător şi reclamant într-o 
singură persoană. Să comparăm epigrama lui Schiller: „Bine spus, 


Dacă cineva s-ar îndoi în privința probabilității că ar exista 
oarecare porniri afectuoase între frate şi soră, eu nici măcar 
nu aş semnala uriaşul material din istorie, criminalistică şi 
experiența pedagogică, ci aş releva faptul că eu nu estimez 
ca deosebită profunzimea unor asemenea senzații. Este ca şi 
când doi frați s-ar juca odată în camera copiilor de-a mama 
şi de-a tata, iar fata ar căuta de fiecare dată, din cauza 
atitudinii ei masculine nevrotice, să se asigure, pentru a nu 
merge prea departe. Pentru ea, fratele nu mai este de multă 
vreme fratele, ci acum el joacă rolul viitorului pretendent. 
Dar ea trăieşte cu el într-o lume construită dinainte, în care 
ea încearcă să arate de ce este capabilă şi cum aspiră să se 
asigure împotrivă.53 


Dar de ce este aptă, asta o spun amintirile ei şi urmele de 
senzații ale unor întâmplări uitate, a căror impresie de 
ansamblu îi apare astfel pacientei: eu sunt o fată, nu sunt 
destul de puternică pentru a-mi domina instinctul sexual, 
chiar şi în copilărie am avut puţină energie, fantezia mea s-a 
jucat cu lucruri interzise, nici față de fratele meu nu m-am 


lăcătuşule, iubeşti ce ai, tânjeşti la ce n-ai! Căci numai firea bogată 
iubeşte, cea săracă tânjeşte!” Dacă pacientul îşi înțelege mai întâi 
atitudinea, se corectează, punându-şi evaluările în concordanță cu 
raporturile de forțe reale. Integrarea lui începe. 


53 Această gândire anticipativă, o presimţire cu tendință de asigurare 
consecutivă, este o funcție principală a visului şi constituie, printre 
altele, baza unor întâmplări aparent telepatice şi profetice, dar şi esența 
oricărui tip de prognoză. Poetul Simonides a fost odată avertizat în vis de 
un mort în privința unei călătorii pe mare. A rămas acasă şi, ulterior, a 
aflat că vasul se scufundase. Putem să presupunem că renumitul poet, 
care în vis se opusese „turbat” călătoriei, ar fi rămas acasă şi fără vis şi 
fără avertizare. 


putut stăpâni! Voi fi maculată şi maltratată, mă voi 
îimbolnăvi, voi naşte în dureri, voi fi supusă şi sclavă! 
Trebuie să iau măsuri din timp şi permanent, pentru a nu 
cădea pradă instinctelor mele, să nu mă supun niciunui 
bărbat, să nu mă încred în niciun bărbat - dorind să fiu eu 
însămi bărbat! Sentimentul ei sexual feminin devine 
duşmanul, iar acest duşman este configurat cu o tărie 
sinistră şi cu toate răutățţile. Astfel, în viața afectivă a 
nevroticului apare o caricatură de instinct sexual, pe care 
merită s-o combați. Nevroticul masculin se teme şi el de 
mişcările psihice aparent feminine, delicateţe, înclinația de a 
se supune femeii care se iveşte în viața sa amoroasă şi, de 
aceea, o caricaturizează ca să o combată mai bine. Se 
creează analogii din alte relații nesexuale din viață; 
trăsăturile fizice şi slăbiciune, inerția, lipsa de energie 
servesc la fel cum trăsăturile fizice şi fostele greşeli din 
copilărie5t servesc ca dovadă a prezenței trăsăturilor 
nemasculine, adică feminine, şi răspunsul la acestea este 
protestul viril. Am arătat în alte locuri că şi accidentele reale 
sunt organizate sau provocate, că atitudinea obstrucționistă 
(de pildă, la fete, care, din îndărătnicie, se împotrivesc 
avertizărilor mamei) face posibilă folosirea propriei activități 
sexuale feminine ca protest viril sau, la nevroticii bărbați 
fixaţia la o moliciune feminină şi abulie (frecvente în aşa- 
numita „neurastenie”), impotenţă şi frica de iubire. Toate 


54 Am avut în tratament nişte paciente care, în crizele lor, se refereau 
bucuros la structura periodică a acestora, atrăgeau astfel atenția asupra 
„substanţei” lor feminine, dar mie îmi revelau astfel că rămăseseră 
încremenite în vraja întrebării atotputernice, sunt feminină sau 
masculină? Teoria le oferă linişte: fiecare este masculin şi feminin! În 
analiză, găsesc cu regularitate indiciul periodicităţii crizelor ca rezistență 
manifestată față de medic. Dar întotdeauna, în crizele sale periodice, 
pacientul avea un amestec. 


aceste percepții interne organizate şi deseori caricaturizate 
îşi găsesc locul în împletitura psihicului, pentru a invoca cu 
forță, drept memento, protestul viril şi asigurarea împotriva 
supunerii. 


Am ajuns astfel la concluzia că pacienta nu era în pericol de 
a comite un incest, că, mai degrabă, merge mai departe în 
tendinţa ei de asigurare decât ar fi necesar şi că în felul 
acesta ea serveşte încă unui scop principal al atitudinii ei 
masculine: acela de a-şi configura viitorul independent de 
bărbat, nu în rolul ei feminin. 


Devalorizarea bărbatului este fenomenul cel mai regulat 
la nevrotici. Ea poate apărea clar, ca în cazul nostru. Dar 
poate fi şi atât de adânc ascunsă, încât, citind această 
afirmaţie, unii îşi vor interoga zadarnic datele proprii, 
pentru a se lămuri în privinţa valabilităţii generale a 
acestei fraze. Căci la nevrotici găsim atât de des 
trăsături masochiste şi „feminine”, cele mai ample 
tendinţe de supunere şi capacitatea de a fi hipnotizaţi! 
Aspiraţia isterică spre bărbatul mare, puternic, în faţa 
căruia te poţi pleca, ne-a captivat întotdeauna atenţia! 
Câţi pacienţi nevrotici sunt plini de admiraţie faţă de 
medicul lor şi îl copleşesc cu imnuri de slavă! Seamănă 
cu îndrăgostirea. Dar partea proastă abia urmează!55 
Niciunul nu poate suporta anexarea, iar raţionamentul 
următor sună astfel: „Ce slab sunt! Să mă supun în felul 
acesta! Trebuie să mă asigur prin toate mijloacele ca să 
nu cad!” Şi, la fel cu unul care-şi propune un salt în 


55 Vezi explicaţiile mele despre pseudomasochism în „Tratamentul psihic 
al nevralgiei de trigemen” din acest volum. 


înălţime, el se dă câţiva paşi înapoi şi se ghemuieşte, 
pentru a sări cu şi mai mare forţă peste celălalt. Una 
dintre pacientele mele spunea deseori că este amorală şi 
oricând dispusă să intre într-o relaţie. Numai că, din 
punct de vedere estetic, bărbaţii îi repugnă! Un pacient, 
care era în tratament la mine din cauza impotenţei, 
fusese de mai multe ori hipnotizat de către un soi de 
vraci pentru suferinţa sa. La sfârşit, hipnotizatorul a 
declarat că, dacă pacientul îşi pune pe frunte lanţul 
ceasului său, va adormi. Vindecarea impotentei nu s-a 
realizat, dar experimentul cu lanţul a reuşit de fiecare 
dată. De atunci, pacientul se mai tratase la mulţi 
medici. De câte ori mijloacele mecanice şi 
medicamentoase folosite eşuaseră, el îşi exprima dorinţa 
de a fi hipnotizat. Niciun doctor n-a reuşit să-l 
hipnotizeze. Atunci, la sfârşitul consultaţiei, pacientul a 
apelat la lanţul lui şi i-a demonstrat medicului cum se 
cufundă în somn. Sensul purtării sale era: Voi nu puteţi 
nici măcar ce poate un vraci, nici măcar ce poate lanţul 
meu! — De îndată ce pacientul, care dintotdeauna fusese 
suspicios şi preocupat de devalorizarea bărbatului şi 
femeii, a înţeles secretul psihicului său, lanţul său şi-a 
pierdut forţa. 


Urmărirea, din punctul de vedere al psihologiei individuale, 
a acestei atitudini devalorizante împotriva bărbatului m-a 
dus cu regularitate înapoi în situația patogenă din copilărie, 
în care pacientul, copil, voia deja să fie „peste” tatăl său şi 
încercase realmente, sau doar în fantasmă, toate pozițiile de 
luptă cu tatăl, cu fraţii şi profesorii. Nu mi se pare mai puțin 
sigur ca aspiraţia sa spre putere să fie stârnită de caracterul 
nevrotic al copilului predispus la nevroză, de invidia sa 
exagerată, de ambiția şi dorința de putere. 


Din acest punct de vedere, poate fi uşor înțeles şi rolul 
dublu al copilului predispus la nevroză în atitudinea sa față 
de femeie şi poate fi verificat pe baza materialului faptic. Pe 
de o parte, femeia - ca tot ce nu poate fi avut imediat — este 
idealizată în modul cel mai exagerat şi înzestrată cu toate 
darurile miraculoase ale forței şi puterii. Mitologia, basmul 
şi obiceiurile populare au frecvent drept conţinut tipul 
uriaşei, demonului feminin, în fața căruia - ca în poezia lui 
Heine, Loreley - bărbatul devine tot mai mic sau este 
pierdut fără scăpare. Nevroticul păstrează foarte des, ca 
urme înfricoşătoare ale acestei atitudini infantile, fantasme 
conştiente sau inconştiente sau amintiri-ecran (Freud), 
reminiscențe despre femei care au stat deasupra lui sau au 
păşit peste el (vezi Biografia lui Ganghofer; ceva similar 
relatează Stendhal). Mai târziu, în suprastructura psihică, 
într-o formă oarecare, se găseşte timiditatea față de femeie, 
teama de a rămâne agăţat, de a nu se desprinde de ea. 
Împotriva acestei relații psihice apăsătoare, care amenință 
cu supunerea în fața femeii, îşi îndreaptă nevroticul 
tendința sa de asigurare, îşi întăreşte protestul viril, îşi 
consolidează ideile de grandoare şi degradează şi 
devalorizează femeia pornind din tendința sa inconştientă de 
asigurare. Atunci, în fantasme şi în conştient, apar frecvent 
două tipuri de femeie: Loreley şi iubita (lui Wismamitra). — 
Idealul şi figura brutal senzuală, tipul mamei (Maria) şi 
târfa. (Vezi O. Weininger) Sau se ajunge la o contopire: 
curtezana pură. Sau în prim-plan apare pregnant unul 
dintre cele două tipuri (feministe şi antifeministe). 


Încă din al doilea semestru de viață, copilul apucă toate 

obiectele şi nu se arată dispus să le cedeze. Curând, sub 
presiunea aspiraţiei către putere, el va apuca persoanele 
care se poartă bine cu el. La această tendinţă de a voi 


posesiunea se asociază gelozia ca tendință de asigurare. 
Când copilul este şi mai mult împins să construiască 
preventiv (nesiguranța rolului sexual), apare curând 
precocitatea şi lipsa de curaj. Eu am ajuns la concluzia că, 
în relația cu părinţii, domină deja acea trăsătură nevrotică 
târzie, care-şi propune ca ţintă superioritatea asemănătoare 
lui Dumnezeu şi totodată caută să se asigure de ea. — 
Formele trăirilor paşnice nu au în sine o forță motrice, nu 
sunt cauze, ci urmele parcursului. Ele sunt identificate şi 
aplicate, în perspectiva individuală a puterii, sunt memorate 
sau uitate. Ele doar ajung la un grad şi la un prestigiu, 
pentru că reprezintă fenomene frapante în dinamica 
nevrozei şi pot găsi apoi aplicare, ca aducere-aminte sau ca 
mod de exprimare, în cadrul protestului viril în nevroză. 
„Sunt slab față de femei! Chiar şi când eram copil, m-am 
supus din dragoste unei femei” înseamnă, excluzându-se pe 
sine: „Mi-e frică de femei”. Această frică de influența 
„demonică” a femeii, de „enigmatic”, „veşnic inexplicabil” şi 
„violent” este urmată de devalorizare sau fugă. Rezultă 
impotenţă psihică, ejacularea precoce, sifilofobie, teama de 
iubire şi căsătorie. Dacă protestul viril răzbeşte în direcția 
contactului sexual, nevroticul nu apreciază decât femeia 
complet devalorizată, târfa, dar şi copilul şi cadavrul56 
„iubirii” sale. Analiza descoperă apoi, ca motiv autentic, 
faptul că el crede că o poate domina mai uşor. Sau protestul 
viril îl impinge spre Don Juanism57 pe cel ce priveşte în mod 
laş viața. 


56 Lipsa de împotrivire, care nu poate înşela, nu poate stăpâni. 


57 Multe (două) femei deodată sau succesiv, niciuna de durată. Seduce 
doar sentimentul unei victorii fugare fără contraserviciu. 


Încă nu am văzut niciun nevrotic bărbat care să nu fi 
subliniat în mod special inferioritatea femeii. Poate că şi 
pe cea a bărbatului. Lupta împotriva rivalului în 
dragoste îşi are originea în această ultimă tendinţă, 
este în primul rând invidie. Nevroticul femeie 
devalorizează cu şi mai mare regularitate bărbatul şi 
femeia. Ca întotdeauna până acum, pacienta noastră, 
care are de-a face acum cu un medic bărbat, se va 
preocupa de devalorizarea acestui bărbat care a apărut 
de curând. Şi aceasta, cu atât mai mult, atunci când 
observă, că el este puţin „peste” ea în ce priveşte 
cunoştinţele. Şi în cazul nostru, „rezistenţa” s-a arătat 
după explicaţiile importante pe care am putut să i le dau 
cu privire la protestul viril al nevrozei ei. A răspuns cu 
un nou protest, „pentru că aţi avut dreptate în atâtea 
lucruri”. Dar ea voia ca ea să aibă dreptate! Dacă doar în 
vise sau în reveriile diurne zugrăvea imagini în care ea 
era uşuratică şi vicioasă, înnoda relaţii sexuale cu mine 
sau cu fratele ei, acest fapt trebuie înţeles ca exagerare 
nevrotică, pentru a se asigura. Ca urmare, „transferul 
erotic” asupra medicului nu este autentic şi trebuie 
înţeles doar ca o caricatură, prin urmare nu permite 
evaluarea ca „libido”, dar mai ales nu este transfer, ci 
atitudine, obişnuinţă, care datează din copilărie şi 
reprezintă drumul spre putere. 


În continuare, desfăşurarea a fost tipică. A început lupta 
finală pentru a anula vechea neîncredere a pacientului față 
de oameni. Răbdarea, prudența şi prognosticul îi asigură în 
continuare medicului progresul, care constă în descoperirea 


58 Vezi şi atitudinea respectivă a pacientului în „Tratamentul psihic al 
nevralgiei de trigemen” din acest volum. 


acelei situații patogene din copilărie, în care îşi are rădăcina 
pornirea specială a protestului viril. Dar relația 
camaraderească cu medicul îi facilitează acestuia, ca şi 
pacientului, înțelegerea deplină a mecanismului nevrotic, a 
lipsei de autenticitate a mişcărilor afective, a premiselor 
false ale predispoziţiei nevrotice şi a inutilei risipe de forțe 
din partea nevroticului. Datorită psihologului individual, 
pacientul învaţă ce înseamnă găsirea sinelui şi stăpânirea 
instinctelor exaltate. Pentru prima oară în viața lui! La 
aceasta ne serveşte soluționarea rezistenței față de medic. 
Un rest de sentiment comunitar la nevrotic şi bolnavul 
psihic îi facilitează medicului contactul. 


Fobia de sifilis 


O contribuţie la semnificaţia fobiilor şi 
ipohondriei în dinamica nevrozei 


Rar pot să-mi imaginez un caz care să nu trădeze pronunțat 
raționamentele fricii de sifilis. Acest simptom apare curând 
în prim-plan, deseori este în mod evident singurul din cauza 
căruia pacientul merge la doctor, când se împleteşte din nou 
în modul cel mai divers cu o mulțime de alte simptome. De 
cele mai multe ori, este vorba despre pacienţi care încă nu 


s-au infectat. Dar şi nevroticii infectați mai de mult 
manifestă uneori o asemenea fobie, dar şi mai des o 
înlocuiesc prin teama de gonoree, de Morpiones şi paraziți, 
sau de tabes şi paralizie, sau tremură pentru soarta copiilor 
lor încă nenăscuțţi. Întotdeauna de complexul sifilisului se 
leagă un interes uriaş, tema este urmărită în vorbă şi scris, 
şi nu rareori găsim această atenţie manifestată în desen, 
pictură, în mod inventiv. 


Că cei cu fobii şi ipohondri sunt prudențţi, este un loc 
comun şi nu ar merita să vorbim despre aceasta, dacă ei n- 
ar împărtăşi această trăsătură de caracter cu orice nevrotic. 
O analiză detaliată a acestor stări poate lămuri uşor pe 
oricine că simptomele fobice şi ipohondre au o calitate 
excepțională, aceea de a-l asigura pe purtătorul lor 
împotriva oricărui pericol, ba chiar, că prudenţa în sensul 
nostru pare aproape superfluă, întrucât poate fi înlocuită 
perfect de fobie, aşa cum este frica, prin asigurare. 


Apar acum acele tulburări, a căror rezolvare şi înțelegere 
ridică mari probleme neurologilor. Întrucât fobia izvorăşte 
din tendința de asigurare şi ocroteşte pacientul mai mult 
decât suficient, el poate să-şi permită luxul de a face 
imprudente. În fapt, orice persoană cu fobia de sifilis poate 
aduce dovezi pentru cât de neprevăzătoare poate să fie. 
Contextul psihic al acestei, cum greşit ar spune Bleuler, 
„ambivalenţe voluntare” nici măcar nu este astfel sugerat. El 
rezidă în dinamica hermafroditismului psihic şi a 
protestului viril consecutiv, iar instanța vieții psihice 
nevrotice („sentimentale” la Schiller) care controlează, ca să 
spunem aşa, asistă, ajunge la impresia: „Ce neprevăzător 
pot să fiu! Nu am limite! Deci, atenţie!” Aceasta este 
mişcarea psihică compulsivă a fobicului, pe care o lasă să 


apară, fie că acum îşi aminteşte de nişte imprudente, fie că 
le organizează meschin, ceea ce este, desigur, mult mai 
important. 


Din această organizare nevrotică face parte, de pildă, 
aversiunea permanentă sau ocazională față de măsurile de 
protecție. Auzim mereu ca explicație pentru această 
„nechibzuinţă” aceleaşi inepțţii: „Măsurile de siguranță nu 
folosesc la nimic!” - Sau: „Eu nu sunt în stare să le 
folosesc”. Şi altele asemănătoare. 


Faptul că aceste obiecţii ale nevroticului aparent nechibzuit 
au o anumită justificare nu poate fi negat. Dar această 
justificare ar trebui să fie valabilă pentru toți! Şi, de fapt, ne 
convingem uşor că cei cu fobie de sifilis din această 
categorie pot fi şi altfel, pot fi în stare să respecte regulile de 
protecție. 


În acest comportament se găseşte acelaşi sens, pe care l-am 
descris în repetate rânduri în lucrările mele mai vechi: 
pacientul se joacă cu primejdia, ține neapărat să fie pălmuit, 
numai pentru a se prinde mai bine în plasa de siguranţă, 
pentru a-şi îndepărta categoric de lângă suflet celelalte 
pericole ale lumii exterioare şi propria sa inferioritate. Un 
pacient, care a venit la mine la tratament din cauza unor 
simptome nervoase apărute în urma unui sifilis, a exprimat 
această relație astfel: „Abia acum, când m-am îmbolnăvit de 
sifilis, mi-am uşurat frica. De 10 ani aşteptam îngrozit 
această infectare!” Ceea ce l-a uşurat, de fapt, a fost scutirea 
de iubire şi căsătorie. 


Ce-i drept, majoritatea persoanelor cu fobie de sifilis merg 
înainte cu tendința lor de asigurare împotriva pericolului de 
infectare. Ele se asigură în toate domeniile, mai îndepărtate 
şi mai apropiate, care au o tangenţă cu posibilitatea de 
infectare, evită chiar atingerile, băutul din pahare străine, se 
izolează de lume şi nu pot folosi decât propriul closet. Din 
cercul mai larg al asigurărilor lor fac parte masturbarea, 
ejaculation praecox, poluțiile şi impotența psihică. De 
asemenea, sunt întărite nemăsurat anumite trăsături de 
caracter. De pildă, avariţia. Astfel, calea spre iubire le este 
îngreunată extrem. Estetica şi principiile lor etice ating o 
dimensiune înspăimântătoare. Ochii, urechile şi nasul lor 
adulmecă peste tot murdărie şi greşeli. Fetele cu fobie de 
sifilis flirtează adesea neîncetat, dar se dau înapoi de la 
iubire şi căsătorie, la fel ca pacienţii bărbaţi. Din cauza 
mirosului, a lipsei de curățenie, din cauza superficialității, a 
falsităţii - pentru că bărbaţii nu intră puri în căsătorie — aşa 
sună respectivele încercări de explicaţii. Nu rareori auzim la 
fete teama de a fi infectate de bărbați prin căsătorie. Alte 
asigurări ale unor asemenea femei sunt frigiditatea, iar ale 
unor asemenea bărbați şi femei, homosexualitatea şi 
perversiunile.59 


59 Aşa cum am explicat de mai multe ori într-un alt context (vezi 
„Problema homosexualității”, loc. cit.), în perversiune trebuie descoperit 
un mod psihic dublu. 1. Perversiunea, de regulă, masochismul, pentru 
a-şi încătuşa partenerul prin propria supunere. Deci, pseudomasochism. 
Sau 2. Perversiunea ca grad extrem de supunere, pentru a scăpa de 
partener, a se îngrozi şi a fugi de alți parteneri, de legătura prin căsătorie 
etc. Total transparent, atunci când masochismul rămâne limitat în 
domeniul fantasmei. În asociere - pentru revanșă, deseori manifestări 
sadice şi fantasme sau greață. Înclinaţie spre dorința de a domina şi 
sâcâială. 


Odată ce analiza a avansat până la aceste contexte, iar 
pacientul îşi înțelege teama de sifilis ca o formă de acoperire, 
ca o excitație halucinatoare, care aproape că îl amăgeşte cu 
ultima consecință a unui pas negândit, anume infectarea 
iminentă$0, în multe cazuri fobia de sifilis se diminuează. O 
vindecare radicală a nevrozei — şi în multe cazuri trebuie 
mers până la capătul explicaţiei — necesită o înțelegere mai 
profundă a faptelor fundamentale şi mişcărilor inconştiente. 
Rezultatele finale ale unei asemenea analize sunt 
următoarele: 


1. Fobia de sifilis nu este niciodată unica formă de 
asigurare, ci cooperează regulat cu toate sau cu majoritatea 
tendințelor de asigurare nevrotice. 


2. Toate tendințele de asigurare sunt introduse, ca să 
spunem aşa, anunțate de apariția aşteptărilor anxioase. 


3. Aşteptarea anxioasă rezultă din sentimentul de 
inferioritate şi nesiguranţă, care este dobândit prin 
inferioritatea organică şi prin teama de un rol permanent 
inferior în stadiul copilăriei şi este fixat, în dezvoltarea 
ulterioară, în cea mai mare parte în inconştient. 


Am analizat formele dinamicii nevrotice în eseurile din acest 
volum, ele vizează diferitele încercări de protest viril față de 


60 Excitaţiile halucinatorii, care acaparează ultima consecință şi 
anticipează rezultatul final al unei infecţii sub formă de tabes, paralizie, 
dureri de cap şi amnezie, constituie deseori starea ipohondră. 


perceperea unui rol feminin şi se referă la o contradicţie care 
este exprimată textual şi figurativ în relaţiile de „jos şi sus”. 


La persoanele cu fobie de sifilis, din cercul tendinţelor de 
asigurare iese în evidenţă frica de femeie. În antecedente se 
întâlnesc mame masculine sau taţi puternici, a căror 
mărime depăşind firescul a apăsat copilul şi poartă vina 
nevrozei acestuia. Copiii degenerați ai unor oameni celebri 
servesc ca exemplu. Nevroticul se foloseşte de devalorizarea 
bărbatului şi femeii, pentru a scăpa de sentimentul propriei 
inferiorități. 


Tot atât de evident apare o obsesie a curățeniei izbitor de 
exagerată, aşezată tot în tendința de asigurare, şi se 
exprimă deseori în compulsia spălatului, teama de pete, 
murdărie şi praf. În aceeaşi linie se înscrie faptul că funcțiile 
defecării şi urinării capătă o amprentă de-a dreptul 
ritualică, şi nu rareori constipaţia apare ca semn al nevoii 
de curățenie şi, ca toate simptomele de mai sus, ca semn al 
irosirii timpului. Sunt frecvente fenomenele de inferioritate 
organică ale aparatului digestiv şi urinar (hemoroizi, fisuri, 
hipospadie, enuresis şi boli ale ambelor aparate în 
antecedente), iar manifestările acestora sunt conservate ca 
urme înfricoşătoare ale amintirii şi sunt folosite ca 
preocupare permanentă. 


Activitatea fanteziei desfăşoară continuu - corespunzător 
atenției stârnite şi instalate prematur - problemele stării 
maladive, ale morții, gravidităţii şi naşterii (şi la bărbaţi), se 
cramponează de eczeme, pete, umflături şi le foloseşte 
simbolic şi ca gânduri despre castrare şi dimensiunea 
redusă a organelor genitale. Perceperea unei masculinități 


neatinse, niciodată total perfecționabile, introduce 
compensatoriu exagerări nelimitate de mişcări dominatoare, 
sadice şi erotice. 


Suspiciunea împinsă peste limite, eterna obsesie de a 
descoperi greşeli la alţii, se leagă de tendinţa de 
devalorizare şi obstrucţionează orice relaţie 
prietenească şi erotică de durată. O altă greutate de a 
trăi este creată de îndoiala preluată din copilărie, 
crescută iniţial din sentimentul de inferioritate, forma 
cea mai pregnantă a nesiguranței iniţiale, care duce la 
pasivitate. 


Din întâmplări care sunt la îndemâna fiecăruia, persoanele 
cu fobie de sifilis îşi extrag convingerea erotismului lor, care 
depăşeşte totul. Această convingere le apasă deciziile, 
provoacă fobia şi o sporesc continuu. Dacă atât nu este 
suficient pentru a asigura pe deplin pacientul, atunci se 
ajunge la impotență psihică sau alte asigurări. Nu rareori se 
asociază şi alte fobii, ca agorafobia, ereutofobia etc. şi alte 
manifestări compulsive isterice, neurastenice, care fac 
pacientul să devină asocial, pentru a-l proteja de iubire şi 
căsătorie. Odată am observat o combinaţie cu spasmul 
strănutului, când pacientul s-a comportat ca eroul lui 
Vischer în Auch Einer, fără ca acesta să fi cunoscut 
romanul. 


Fetele cu fobie de sifilis adoptă total atitudinea 
masculină. La ele, devalorizarea bărbatului atinge 
aceeaşi forţă ca aceea a femeilor, la bărbaţii cu fobii 
masculine. 


Importanța fobiei ca asigurare devine foarte clară în 
asemenea cazuri, în care pacientul, mai ales când trebuie să 
ia în serios căsătoria, observă în mod fals un exantem sau, 
mai des, o scurgere gonoreică şi recurge la fugă. Semne de 
inferioritate organică, ca tuburile parauretrale, fimoza, un 
penis mic, criptoorhism sau testiculele mici, labia minora 
mărite se constată mai des. 


Aşa cum se întâmplă freecvent în neuropsihologie, analiza 
aduce o explicație, care este exact opusă punctului de 
vedere al pacientului. Pacientul recunoaşte că se teme de 
sifilis şi, de aceea, se fereşte de contactul sexual. Putem să-i 
demonstrăm: el se teme de femeie (respectiv de bărbat) şi, de 
aceea, organizează fobia de sifilis. Tendinţa de luptă 
împotriva celuilalt sex se insinuează mereu şi poate fi 
urmărită înapoi, până la cea mai fragedă vârstă. Am atras 
deja atenția utilizării literare şi ştiinţifice a acestei probleme 
(Schopenhauer, Strindberg, Moebius, Fliess, Weininger) şi 
vreau doar să semnalez succint ubicuitatea acestei fobii față 
de femeie în arta poetică şi pictură. Problematica acută a 
făcut să fiu frapat de poetul Georg Engel (Die Furcht vor der 
Frau - Spaima de femeie şi Der Reiter auf dem Regenbogen — 
Călărețul pe curcubeu), ca şi lucrarea bogată în idei a lui 
Philipp Frey Der Kampf der Geschlechter - Lupta sexelor.61 


În Aphorismen zur Lebensweisheit (Aforisme asupra 
înțelepciunii în viață, Editura Vestala, Bucureşti, 2007, p. 
73) Schopenhauer se exprimă astfel: „Amândouă împreună” 
(principiul onoarei şi boala venerică) „au otrăvit ve1xoç xa1 
pina vieții... Căci boala venerică îşi întinde înrâurirea mult 


61 Wiener Verlag, 1904. 


mai departe decât s-ar părea la prima vedere, fiind nu 
numai fizică, ci şi morală. De când tolba Amorului are şi 
săgeți veninoase, a intrat un element străin, duşman, aş 
putea zice chiar diabolic, în relațiile sexuale, care sunt acum 
stăpânite în ascuns de teamă şi de neîncredere. Şi fiindcă 
aici este piatra temeliei întregului edificiu social, o asemenea 
alterare îşi întinde efectele, mai mult sau mai puțin şi 
asupra celorlalte relații omeneşti...” Nu aducem niciun 
prejudiciu ochiului ager al marelui filosof, dacă punem 
relația sa „ostilă” cu femeia în legătură cu pornirea sa ostilă 
inițială împotriva puternicei sale mame. Faptul că şi în 
celelalte puncte ale descrierii fobiei de sifilis făcută de noi 
Schopenhauer este apreciat corect, este cunoscut de toți. 
fiin să relev tremurul şi uimirea sa față de puterea 
instinctului sexual, hipersensibilitatea, neîncrederea şi 
tendința sa foarte marcată de a devaloriza bărbatul şi 
femeia. Câinelui lui i-a dat numele „Om”. Negarea vieții 
echivalează la el cu negarea instinctului sexual, ca fobia de 
sifilis. Motivul este acelaşi ca la nevroticii noştri: lupta 
împotriva femeii puternice, teama de femeie, teama de a 
ajunge „jos”. — August Strindberg, unul dintre cei mai 
puternici reprezentanți ai protestului viril, scrie în Buch der 
Liebe (Cartea iubirii) despre armele iubirii: „Cu ce arme îşi 
poate apăra femeia cel mai bine mica ei persoană, pentru a 
nu ajunge sub el şi a nu se pierde?” Mai semnalez frica 
nevrotică a bărbaților față de femeie, care este „sus”, dorința 
secretă a tuturor femeilor nevrotice de a fi sus, de care a fost 
vorba deseori în aceste pagini. 


Vreau să mai menţionez o serie de tablouri, rodul aceleiaşi 
dinamici psihice. Impulsul vizibil în ele ne duce atât de 
evident înapoi la teama de femeie, încât nu ne va mira să 
regăsim toate acele probleme expuse mai sus pe care le are 


persoana cu fobii. Mai clar în reprezentările simbolice şi 
stilizate. Un număr imens dintre cele mai splendide opere 
urmează motivul Campastei52, Dalilei şi Salomeei şi, la o 
privire superficială, reprezintă deseori doar triumful abstract 
sau puterea dragostei; alteori, problema este în aşa măsură 
redusă, încât doar masele spațiale (o femeie mare - un 
bărbat mic, femeia sus - bărbatul jos) sugerează teama de 
femeie. Lesne de ghicit că aici este foarte potrivit motivul 
Madonei. De asemenea, dintre reacţiile la această teamă 
inițială nu lipseşte devalorizarea femeii în arta practicată 
preponderent de către bărbaţis3. Dar decisiv este că, la fel ca 
în cazul fobicilor, pot fi expuse serii întregi de tablouri, de 
un singur sau de mai mulți artişti, care vădesc, aproape 
toate, tendinţele de asigurare prezentate mai sus. Foarte 
frapantă este ampla producţie de probleme la Rops iar 
similitudinea cu problemele nevroticului nu are nevoie de 
alte dovezi, dacă recomandăm spre contemplare următoarele 
tablouri: „La dame au pantin”, „Sphinx”, „Pornokrates”, 
„Cocottocratie”, „Alkoholistin”, Mors syphilitica. Seamănă cu 
legenda acestor tablouri şi descriu senzația persoanei cu 
fobie de sifilis, atunci când Baudelaire vesteşte: „Nu pot să- 
mi închipui nicio frumusețe fără o nenorocire legată de ea”. 
Iar în „Florile răului”: 


Calci peste morti de care îți râzi cu mult dispreț; 


62 Campaste, iubita lui Alexandru cel Mare, călărind pe Aristotel. 


63 Aici rezidă una din cauzele superiorității bărbatului în artă, anume că 
problema poate cea mai amplă a picturii şi sculpturii se trage din 
mişcările psihice ale bărbatului. 


Ai juvaieruri multe şi Groaza dintre toate 
Nu-i cel mai slut, şi-Omorul e un breloc de preț 


Pe pîntecul tău mîndru săltînd cu voluptate. 


Orbitul flutur zboară spre tine, lumânare, 
Slăvindu-te drept torță cînd a-nceput să ardă. 
Acel ce-şi strînge lacom iubita-n braţe pare 


Un muribund ce-n taină mormîntul şi-l dezmiardă. 


(Baudelaire. Florile răului. Biblioteca pentru toți, 1978, 
Editura Minerva, Bucureşti).54 


Aşa cum am mai evidențiat deseori, artistul este 
confecționat dintr-un material înrudit cu cel al nevroticului. 


64 Vezi respectivele dezbateri în Gustave Kahn, Das Weib in der 
Karikatur Frankreichs (Femeia în caricaturile franceze) (H. Schmidt, 
Stuttgart), din care au fost extrase şi aceste versuri. 


Nesiguranța65 sa derivată din organic îl însoţeşte de-a 
lungul întregii vieţi, el nu se sinte niciodată şi nicăieri 
absolut confortabil; ezitarea față de o acțiune, un examen, 
tracul şi teama de a nu ajunge la capăt, reprezintă tot atât 
de mult o asigurare exagerată, cât şi retragerea nevroticului 
în frica de înălțime si claustrofobie, cât şi tremuratul în fața 
celui mai mare triumf masculin, în fața iubirii. Nu înălțimea 
produce groaza, ci adâncimea, şi în vreme ce lăcomia lui îl 
smulge în „sus”, el tremură față de „jos”. De nevroza de care 
are parte deseori, îl protejează puternicul său sentiment 
comunitar mai activ. Fobia de sifilis este un mic decupaj din 
tendința de asigurare, care trebuie să ferească de „jos” şi pe 
care, de aceea, şi-o imaginează înfricoşătoare.56 


Din experiența mea, în practică se prezintă mai ales tablouri 
ca cele ce urmează, care, după cele descrise mai sus, pot fi 
uşor descifrate: 


I. Un fabricant căsătorit de curând, care are o căsnicie 
fericită cu soția sa, se plânge că de câteva zile este chinuit 
fără încetare de teama că are sifilis. Că nu poate să doarmă, 
nici să lucreze; se teme să doarmă în patul conjugal, să-şi 
sărute soția sau să folosească baia, pentru a nu-şi pune şi 
soția în pericol. Chestionat mai îndeaproape, a reieşit că, 
scurt timp înainte de declanşarea fobiei, sărutase în tren o 


65 Vezi Adler, Studie über Minderwertigkeit von Organen, capitolul 
despre „compensarea psihică”, ed. Urban u. Schwarzenberg, 1917 - 
trad. engleză, New York, 1917. 


66 Un nevrotic manifesta o aversiune pronunțată față de pictură. El a 
motivat-o după cum urmează: „Pictura pune unele peste altele tot ce 
este aşezat la rând”. 


fată necunoscută. Vindecarea s-a petrecut după două 
şedinţe, în care pacientului i s-a explicat că, prin fobia de 
sifilis, el vrea să se asigure împotriva altor escapade. — Prin 
aceasta, predispoziția cu greu mai putea fi influențată. 


II. Vis dintr-o terapie mai îndelungată a unui medicinist, 
care suferea de reprezentări obsesionale şi poluții frecvente. 


„Visam că asistam la asedierea Vienei de către turci şi 
aşteptam înfrângerea şi fuga. Ştiam în vis în ce moment 
turcii trebuiau să apară învinşi la orizont, citisem înainte. 
Pentru a face ceva mai mult, am luat o puşcă şi, ajutat de 
câțiva tovarăşi, voiam să-l iau prizonier pe Kara Mustafa. La 
momentul hotărât, a apărut Kara Mustafa cu mai mulți alții 
pe cai negri. Tovarăşii mei au luat-o la fugă. M-am văzut 
singur în fața unei forțe uriaşe, voiam să fug şi eu şi am fost 
împuşcat în măduva spinării. Am simțit că mor.” 
Interpretarea denotă ca încercare de gândire previzională în 
vis, gânduri despre dobândirea unui sifilis şi 
deznodământul, tabes şi moartea. Ideile mergeau spre turci 
şi poligamie. Ceea ce ştia visătorul, un tânăr medicinist, din 
carte, se referea la perioada izbucnirii exantemului. 
Călărețul pe cal negru („Acesta este sumbrul Thanatos”) este 
moartea. Împuşcătura în spate înseamnă, în afară de tabes, 
şi suferirea unei înfrângeri în fața unui bărbat (încă o 
gaură!), încercarea unui protest viril se află în luarea puştii. 
În cele din urmă, protestul masculin pătrunde pe calea 
ocolită, prin prudenţă: distanță față de prostituate! Cu alte 
cuvinte, distanțare față de acele femei, pe care pacientul le 
avea aproape exclusiv în vedere. Şi un alt gând de protest: 
multe femei, turci, harem! — Tendinţe de asigurare similare 
arată cel de-al doilea vis, pe care l-am analizat în Träumen 
einer Prostituierten (Visele unei prostituate) (Zeitschrift fur 


Sexualwissenschaft, 1908, caietul 2). Şi Lenau tratează 
aceeaşi problemă în acelaşi mod în Warnung im Traum 
(Avertizarea din vis): 


Nu se mai vede nicio casă; 
Privirile-i uimite 

Descoperă doar gropi în jur 

Şi cruci sinistre care-l cheamă. 
Ea i s-arată-n raza lunii 
Pentru a-i vindeca tortura: 

Cu chipul cenușiu şi şters 


Îl ţine-n braţe — putrezirea. 


Aici las la o parte analizele mai detaliate. Atunci când un 
pacient dă semne de fobie de sifilis, putem fi siguri că în 
spatele acesteia se va găsi teama de femeie, respectiv de 

bărbat, de cele mai multe ori, de amândoi. 


Insomnia de natură nevrotică 


O descriere a simptomului insomniei nu va oferi, în esență, 
multe noutăți. Plângerea pacientului se referă fie la durata 
redusă sau la insuficenta profunzime a somnului, fie la 
momentul tulburării somnului. Dar accentul principal cade 
întotdeauna - pare banal să relevăm acest lucru - pe odihna 
insuficientă şi pe rezultatul ei: lipsa vioiciunii şi a capacităţii 
de muncă. 


Vom arăta, de dragul preciziei, că o serie întreagă de 
pacienți acuză acelaşi rezultat, în ciuda unui somn 
netulburat sau a prelungirii acestuia. 


Tipul bolii, la care poate apărea simptomul insomniei, este 
uşor delimitat: nu există o boală psihică şi un grup de 
simptome aferent, la care această suferință să poată fi 
întâlnită mai mult timp sau ocazional. Tocmai cele mai 
grave boli afective, psihozele, sunt introduse, în mod 
obişnuit, de forme deosebit de severe de insomnie. 


Interesantă este poziţia fiecăruia pacient față de simptomul 
său, semnalarea accentuată a torturii suferinței şi a 
nenumăratelor expediente la care a recurs mereu fără 


succes. Unul îşi doreşte din tot sufletul să doarmă jumătate 
de noapte, altul se duce la culcare abia după miezul nopții, 
pentru ca oboseala să-i aducă o stare de calm, alții încearcă 
fără întrerupere să înlăture cele mai slabe zgomote sau 
numără de mai multe ori până la o mie, trec prin lungi 
înlănțuiri de idei de la un capăt la celălalt şi încearcă mereu 
noi poziții de dormit, până în zorii zilei. 


Sau - în cazuri mai uşoare — se stabilesc reguli de somn şi 
se respectă. Într-un caz, somnul intervine numai dacă 
pacientul a consumat alcool sau a luat brom, dacă a cinat 
puţin sau mult, devreme sau târziu, dacă a jucat cărți, dacă 
a fost în societate sau a rămas singur, dacă n-a băut cafea 
neagră, ceai sau dacă tocmai a băut una din cele două 
băuturi. Condiționalitatea nu rareori contradictorie a 
somnului este frapantă, şi aceasta cu atât mai mult, cu cât 
fiecare prezintă un număr mai mare de motive pentru 
comportamentul său, cum ar fi pacienţii care dau contactul 
sexual drept un mijloc verificat, ca şi alţii care jură pe 
abstinență. 


Mai uşor se obține un pui de somn la amiază, dar şi pentru 
acesta sunt valabile o serie de condiţii („dacă nu mă 
deranjează nimeni”, „dacă merg la timp la culcare, „imediat 
după ce am mâncat” etc.), sau are ca efect doar oboseală şi 
produce dureri de cap şi apăsare. 


Aruncând o privire asupra descrierii pe care pacientul o face 
suferinței sale, rămânem, în afară de impresia de a avea în 
fața noastră un om bolnav, îndeosebi când ne îndreptăm 
conştient atenţia asupra efectului acestei tulburări, şi cu o 
altă impresie: lipsa oricărei responsabilități pentru 


capacitatea de muncă diminuată, îngreunată sau complet 
anulată a acestui pacient, pentru obstacolul din viața sa. 


Pentru simplificare, vom face abstracție de cazurile mai 
vechi, în care abuzul de alcool sau de narcotice depăşeşte 
pacientul şi a creat noi simptome şi obstacole. În cadrul 
acestei lucrări nu se înscrie analiza insomniei determinate 
organic. 


Merită însă a fi relevat faptul că deseori consumul de 
substanţe narcotice contribuie la aceeaşi îngreunare 
responsabilă a muncii, ca şi insomnia. Pacientul se trezeşte 
mai târziu, are o senzație de oboseală şi extenuare şi, de 
regulă, foloseşte o altă parte a zilei pentru a se odihni. 


În schimb, „mijloacele nevinovate” nu au, de regulă, un 
credit bun. Ele fie sunt eficiente la începutul tratamentului 
medical, fie nu sunt deloc. La început, întotdeauna la 
pacienții care şi altminteri în viață se disting printr-o 
extremă obedienţă şi solicitudine amabilă. Sfârşitul 
succesului vindecării semnalizează întotdeauna atitudinea 
pacientului față de o nouă cură, ca şi când el ar vrea să 
demonstreze inutilitatea efortului medical. Nevroticii 
recalcitranți şi nemulțumiți încep uneori chiar din primul 
moment al tratamentului cu insomnia şi aruncă vina pe 
medic. De obicei, vom găsi în anamneza lor că şi înainte 
folosiseră insomnia ca un mijloc şi semn de periclitare 
sporită a stării lor, pentru a pleda astfel pentru scutirea de 
prestații sau pentru a prescrie atribuții celuilalt. 


Ceea ce mai putem să extragem sau să percepem din 
descrierea făcută de pacient se dovedeşte a fi o apreciere 
frapant de înaltă a importanţei somnului. Niciun medic nu 
va subaprecia importanța somnului. Dar cel care pune pe 
prim plan atât de provocator firescul, poate fi întrebat care i- 
a fost intenţia. Ceea ce trebuie să fie, în cele din urmă, clar 
în această subliniere marcată, este că pacientul cere 
recunoaşterea stării sale dificile. 


Căci numai atunci când există aprobare, pacientul este 
absolvit de răspunderea pentru eventuale eşecuri în viață şi- 
şi poate atribui de două ori mai multe succese. 


Dacă urmărim jocul de forțe psihice, care duce la 
organizarea insomniei şi face din ea o armă şi un zid de 
apărare în favoarea sentimentului amenințat al 
personalității, ajungem curând să înțelegem modul în care 
această suferință s-a înscris oarecum în situația amenințată 
a pacientului. Iar senzaţia funcționabilității acestui mijloc 
este luată de bolnav din experienţa sa, făcută cu el însuşi 
sau cu altul, sau din efectul acestei suferințe asupra celor 
din jur şi a propriei persoane. Astfel, nu ne poate mira 
faptul că deseori medicul sau vreun mijloc oarecare obțin 
doar semnificația unei confirmări, atât timp cât starea 
psihică a pacientului rămâne nerecunoscută şi 
neschimbată. 


În acest loc trebuie să intervină psihologia individuală. Iar, 
ca intenţie terapeutică, ea va căuta să ducă bolnavul atât de 
departe, încât să recunoască contextul şi, în acelaşi timp, să 
renunțe la obținerea secretă a lipsei de responsabilitate față 
de propriile sale planuri. El va fi împins spre 


responsabilitate deplină, spre acţiune conştientă sau spre 
renunțare fățişă, de îndată ce va recunoaşte față de doctor şi 
față de sine însuşi că insomnia este un mijloc şi va înceta să 
vadă în ea un destin enigmatic. Trebuie să se vadă clar 
concordanța cu alte simptome nervoase, cum sunt 
compulsia şi îndoiala în ceea ce priveşte aplicarea tehnică în 
nevroză. 


Acum ne apare evident şi tipul care poate ajunge la 
simptomul insomniei, iar el poate fi descris pacientului cu o 
certitudine consternantă. Întotdeauna vom găsi urme de 
neîncredere în forțele proprii, dar întotdeauna şi scopuri 
ambițioase fixate foarte sus. Nu vor lipsi niciodată 
supraevaluarea succesului şi a greutăților vieţii, o anumită 
laşitate în fața vieții şi tot atât de puţin, atitudinea ezitantă 
şi teama de decizii. De cele mai multe ori, ies clar la iveală şi 
mijloacele şi artificiile mai mici ale caracterului nevrotic, 
pedanteria, tendința de devalorizare şi obsesia de dominație. 
Ocazional se întâlneşte înclinația spre autodevalorizare, ca 
în atitudinea ipohondră şi melancolică. Pe scurt: insomnia 
poate fi o importantă verigă de legătură în lanţul oricărei 
metode de viață nervrotice. 


Succesul rapid nu poate fi dobândit în mod cert. Dacă este 
nevoie urgentă de el, cel mai curând va putea fi obținut 
instruind pacientul succint, fără ocolişuri şi cu tact, asupra 
faptului că insomnia este un semn favorabil de boală psihică 
vindecabilă şi, fără a-i da în continuare atenţie, trebuie să 
cerceteze cu interes gândurile din timpul nopţii. Uneori 
insomnia cedează în fața unei somnolenţe profunde, care se 
întinde până târziu departe pe parcursul zilei şi împiedică în 
acelaşi mod pacientul să-şi urmărească sarcina. 


După cum văd, gândurile pacientului în orele de insomnie 
sunt de mare importanţă, sub două aspecte. Fie că sunt 
mijloace de a rămâne treaz, fie că ele conțin sâmburele 
dificultății psihice percepute individual, din cauza căreia 
este construită insomnia. Despre aceasta eu am început să 
vorbesc într-o lucrare următoare despre Rezultatele 
psihologiei individuale referitor la tulburările somnului. Am 
găsit mereu în gândurile insomniacilor, deseori doar „printre 
rânduri”, uneori doar cu scopul de a ghici, dar de cele mai 
multe ori identificabil în conţinut, sensul de a obține fără 
responsabilitate ceva, ce altminteri cu greu pare posibil de 
obținut sau poate fi obținut doar prin mobilizarea întregii 
personalităţi, cu toată răspunderea. Astfel, insomnia se 
înscrie şi ea, fără constrângere, în grupul manifestărilor şi 
organizărilor psihice care servesc la introducerea distanței 
spre scopul care pluteşte în fața ochilor pacientului, la 
introducerea unei „actio in distans”. 


Descrierea acestei „actio” şi înțelegerea atitudinii pacientului 
în lumea sa, deducerea legăturii insomniei cu dificultăţile 
individuale reprezintă misiunea psihologiei individuale. 
Valoarea terapeutică, incomparabilă a acestei analize rezidă 
în faptul că îi arată pacientului ideea sa conducătoare 
fictivă, neînţeleasă şi logic contradictorie şi dizolvă 
rigiditatea de gândire originară şi bizară. În acelaşi timp, ea 
impinge prudent pacientul la o parte din poziția sa lipsită de 
responsabilitate şi îl obligă să preia răspunderea chiar şi 
pentru trucurile (ficţiunile!) care acum nu mai sunt 
inconştiente. Şcoala noastră a relevat destul de des modul 
în care clarificarea se desfăşoară treptat, cu bunăvoință. 


Mijloacele de producere a insomniei sunt relativ uşor şi 
simplu de înțeles, odată ce utilitatea acestui simptom a fost 


constatată. De fapt, ele coincid perfect cu cele pe care cineva 
ar vrea să le folosească cu intenţia de a nu adormi. Să 
menționăm câteva din ele: citeşti, joci cărți, te duci în 
societate sau faci o invitaţie — toate indicând insomnia care 
se instalează; te răsuceşti în pat, te gândeşti la treburile 
profesionale, la dificultăţi de toate tipurile şi le exagerezi, 
faci calcule, numeri, fantasmezi; doreşti fără întrerupere să 
poți, totuşi, să adormi; treaz, numeri bătăile ceasului sau te 
trezeşti auzindu-le; adormi şi te trezeşti brusc din cauza 
unui vis, unei dureri, unei sperieturi, sari în sus şi te învârți 
prin cameră; te trezeşti la o oră devreme. Dar întotdeauna 
este vorba despre acţiuni, pe care aproape oricine le-ar 
putea efectua după puţin exercițiu, dacă i s-ar părea 
necesar în vreun fel — de cele mai multe ori, pentru a se 
elibera de răspundere. De exemplu, un pacient îşi propune 
ca a doua zi să studieze pentru examen; se teme teribil că 
insomnia l-ar putea împiedica, aşadar, şi-a dovedit 
bunăvoința -— se trezeşte, adică se trezeşte pe la 3 dimineața, 
nu mai are somn, se plânge amarnic de inexplicabilul 
ghinion, dar nu are nicio vină pentru rezultatul examenului. 
Sau, poate, se îndoieşte cineva de capacitatea omului de a 
se trezi la ora care pare potrivită? 


Şi mai inxeplicabilă apare tulburarea somnului din cauza 
durerii. În cazurile mele, a fost vorba, mai ales, de dureri de 
picioare, de burtă, de occiput şi de spate. Primele cred că 
sunt produse în predispoziția spasmofilă de o întindere 
inadecvat de mare, inconştientă, dar planificată. Pe cele din 
urmă le-am găsit la persoanele cu aerofagie şi la pacienţii cu 
deformări scoliotice ale coloanei vertebrale. — În subsidiar, 
aceste anomalii de poziţie joacă un mare rol în 
simptomatologia nevrozelor şi pot fi folosite uşor, de 
tendința inconştientă, pentru producerea durerilor, în 


special în grupul de simptome al neurasteniei şi ipohondriei. 
Deseori pacientul poate fi scos din dispoziția sa dureroasă 
fixă, dacă i se semnalează prezența unui nev de forma unui 
segment (ca semn de inferioritateâ7) pe cap - şi are noroc cu 
asta. După aceea, un tratament ortopedic este important şi 
valoros. Uneori, postura fizică a pacientului poate da un 
răspuns despre existența unui asemenea context. 


Întâmplări mai rare, dar edificatoare, sunt cele în care 
pacientul sau apropiații săi relatează cum somnul se 
încheie, când bolnavul îşi pleacă peste marginea patului 
capul, că face unele mişcări cu capul sau îl loveşte ritmic de 
tăblia patului. Mai îndoielnic apare modul frecvent în care 
un pacient cu hipersensibilitate accentuată încearcă să 
stopeze orice zgomot şi rază de lumină, ca fiind deranjante, 
pentru a da greş cu oarecare certitudine în imposibilitatea 
de rezolvare a acestei probleme -— şi a se trezi. 


Vom ilustra concepţia noastră prin câteva exemple: un 
pacient ale cărui boală şi comportament conştient vizează 
dominarea şi torturarea soției, devine insomniac, pentru că 
se trezeşte de la cele mai mici zgomote. Îl deranjează chiar şi 
(!) respirația soției care doarme. Medicul îşi asumă 
îndepărtarea soției din dormitor. - Un pictor, a cărui ambiție 
uriaşă îl împiedică să termine realizarea unui tablou şi 
prezentarea lui în fața publicului, suferă de crampe 
nocturne ale picioarelor, care îl silesc să sară din pat şi să 
se plimbe ore în şir prin cameră. În dimineața următoare, 
este incapabil să lucreze. - O pacientă suferind de 


pr Vezi Studie über Minderwertigkeit von Organen, 
Urban&Schwarzenberg, Viena, 1907. 


claustrofobie, pentru a putea domina mai bine casas5, nu 
izbutea să-l facă pe soțul ei să nu-şi mai petreacă serile la 
birt. Ea se trezea noaptea de mai multe ori, era speriată şi 
gemea, îşi deranja şi soțul care dormea şi reuşea doar ca, în 
seara următoare, acestuia să i se facă somn mai devreme şi 
să ajungă mai devreme acasă. Acesta s-a gândit să tragă un 
pui de somn după masă. Dar pacienta a fost prima care a 
ocupat divanul şi, invocând nevoia ei de a se odihni ziua din 
cauza bolii, l-a împiedicat să-şi facă somnul, aşa cum îl 
silise prin argumentul de mai sus să meargă seara mai 
devreme la culcare. Un altul, care din când în când, trebuia 
să plece în călătorie împotriva voinţei lui şi voia să le arate şi 
altora că era nepotrivit pentru acea profesie, din motive de 
boală, îşi tulbura mereu somnul prin dureri de abdomen şi 
de spate, în modul expus mai sus, apoi dormea ziua până 
târziu şi îşi recupera oboseala pricinuită de munca de zi, 
apelând la somnifere. De-abia se ameliorase această stare, 
când i-au venit două idei prețioase, care urmau să-l absolve 
de răspundere în acelaşi mod, prin incapacitatea sa de a 
munci. A descoperit că sănătatea lui ar avea de câştigat 
dacă dimineața ar călări, şi se scula la ora 6, dar mergea la 
culcare abia după miezul nopții. Şi, pentru a se căli în 
vederea paturilor proaste din locuri străine, şi-a procurat un 
pat de campanie, dormea mizerabil în el până la două 
dimineața, pentru a se strecura apoi în patul său bun. 
Succesul din ambele cazuri: incapacitate de muncă. Un 
pacient care voia să dea vina pentru mersul prost al afacerii 
sale pe rudele sale bogate care nu-l ajutaseră, după ce, 
chipurile, îl îmbolnăviseră, a deprins arta de a-şi apăsa atât 
de tare în somn brațul de sub el, încât se trezea. Devenind 


68 Vezi „Visul şi interpretarea visului” în continuare. 


astfel insomniac, vina celorlalți i se părea evidentă. - Şi aşa 
mai departe. 


Fiziologia tulburărilor de somn îşi îndreaptă atenția mai ales 
spre acumularea de toxine ale oboselii şi de aflux de sânge 
în creier. Există, în mod sigur, stări de insomnie, rezultate 
din perturbări primare ale mecanismelor de reglare a 
somnului (boli vasculare şi renale dureroase, tulburări 
psihice etc.). Insomnia nevrotică este de cu totul alt tip. Ca 
şi alte simptome nevrotice, ea serveşte tendinței nevrotice de 
expansiune şi se impune, până într-un anumit grad, 
netulburată de condiţiile fiziologice ale insomniei. 


Anexă 


Despre poziţii de somn 


Metoda de cercetare a psihologiei individuale ne învaţă că şi 
tulburările de somn sunt adaptate liniei conducătoare 
individuale şi, atâta timp cât în superstiția oamenilor trec 
doar ca efecte ale unor cauze obligatorii, rămân aproape 
complet sustrase arbitrariului şi răspunderii. Ne-am convins 
că bazele reale, efective ale formării visului şi pregătirii 
pentru somn nu se impun niciodată într-un fel nefalsificat 
fiziologic, ci sunt întotdeauna recepționate de tendința 
individului şi folosite şi amplificate în favoarea tendinței 
individuale de expansiune. O analiză prudentă şi sprijinită 
pe un material substanțial va arăta că şi poziția de somn a 


unui om trădează linia lui directoare. În cele ce urmează am 
menționat câteva indicii. De cele mai multe ori, poate fi 
definită poziţia de somn a unui om, pe care l-am perceput 
din punctul de vedere al psihologiei individuale. Exemplele 
următoare, pentru a căror înmulțire invit călduros psihiatri, 
neurologi şi pedagogi, reprezintă o sumară completare. 


I. K.F., în vârstă de 16 ani, ucenic, manifestă confuzie 
halucinatorie. Observarea poziției sale de dormit denotă că 
el doarme într-o poziție ciudat de provocatoare, culcat pe o 
parte, cu braţele încrucişate. Starea afectivă denotă 
nemulțumire totală din cauza profesiei. Voia să devină 
profesor sau pilot. La întrebarea dacă ştie cum a ajuns la 
obişnuința de a ţine braţele încrucişate, el a explicat că 
profesorul său preferat, M., aşa mergea încoace şi încolo. De 
la el i-a şi venit ideea de a se face profesor, un plan pe care 
a trebuit să-l abandoneze din cauza sărăciei părinților. 
Aşadar, poziția sa de somn caracterizează clar opoziția sa 
față de actuala profesie şi reprezintă o imitație a lui 
Napoleon, pe calea ocolită a unui profesor cu aceeaşi 
structură. Ideea nebunească a tânărului chelner era să fie 
ales conducător de armată împotriva Rusiei, o idee la care, 
după un an, au aderat şi alți învățăcei. 


II. S. suferă de paralizie progresivă, doarme cam ghemuit, 
acoperit până peste cap. Extrag din antecedente, printre 
altele: „Niciun fel de idei de mărire, apatic, neajutorat, fără 
inițiativă.” 


În final, vreau să arăt, pe baza câtorva observaţii sigure 
privind poziţiile de somn ale copiilor, cât de mare poate fi 
importanța înțelegerii acestui lucru pentru pedagogie. 


XIII 


Rezultatele psihologiei individuale 
referitoare la tulburările de somn 


Un pacient suferind de multă vreme de crize de leşin care 
reveneau periodic şi cu ajutorul cărora îşi asigura dominația 
asupra familiei, îndeosebi asupra mamei, după cum a reieşit 
din analiză, s-a trezit în două nopți consecutive cu un 
sentiment de frică şi insomnie, care au durat până la ora 3 
dimineața. Pe scurt, situația pacientului era următoarea: în 
curând avea să facă o călătorie la Karlsbad împreună cu 
tatăl şi cu mama sa, când, din cauza unor dificultăţi 
neprevăzute, tatăl a trebuit să amâne călătoria cu 14 zile. În 
noaptea de după această decizie, pacientul s-a trezit cu un 
sentiment de frică, şi-a chemat în cameră îngrijitoarea care 
dormea alături şi, la insistențele sale - după cum şi-a putut 
închipui pacientul — imediat a venit şi mama. - Pacientul a 
cerut brom, pe care îl mai luase multă vreme în cursul unui 
tratament precedent; după ce, între orele 1 şi 3, a rămas 
treaz, a adormit din nou. Acelaşi lucru s-a repetat în ziua 
următoare. În prima noapte, i-a venit în minte o maşină de 
scris, în a doua noapte, în plus, oraşele Goerz, Budweis şi 
Gojau. Pe acesta din urmă îl considera un oraş, dar nu-şi 
aminteşte unde se afla. Înainte, avusese un vis cu 
următorul conținut: „Se făcea că primisem o veste din 


Karlsbad, că fratele preferat al mamei mele murise. Purtam 
doliu şi mă făleam cu asta”. Rezolvarea acestui vis a arătat 
că el dorea ca fratele preferat — fratele lui, care era preferatul 
mamei sale — să moară. Dar transferarea scenei la Karlsbad 
îl indică pe tatăl său, pe care pare să-l fi idolatrizat, şi 
căruia, totuşi, îi doreşte moartea, numai pentru a avea 
numai pentru sine mama, pe care însă n-o iubeşte. Şi 
totuşi, această enigmă poate fi înțeleasă, dacă ştim că 
stăpânirea asupra mamei a devenit pentru el obiectul luptei, 
simbolul dominației şi al vitalității sale, că el crede să poată 
dobândi tot ce nu are de mulți ani, poate nici nu poate să 
aibă, prin stăpânirea mamei sale, că, pentru el, orice 
devalorizare pe care o simte îi apare ca şi când i-ar fi fost 
răpită mama. Aşadar, întrucât pentru el posedarea mamei — 
aici lipseşte orice motiv sexual — a devenit simbolul 
dominației sale, el trăieşte delirând - nu pot să-l calific altfel 
- că, prin posesia asupra mamei, ar putea deveni stăpân, 
împărat, zeu. 


Maşina de scris din gândurile nopţii fără somn este în 
posesia fratelui său, care refuză să i-o dea, chiar dacă el ar 
vrea s-o folosească doar pentru a exersa. Da, odată, când 
fratele lui a plecat la Paris, a luat cu el maşina, tot aşa cum 
de curând o luase pe mamă cu el, atunci când a plecat să 
caute o locuință de vară. 


Nu vreau să afirm că, pentru rezolvarea unei crize, sunt 
necesare întotdeauna mai multe prilejuri acumulate, în 
sensul unei degradări; în majoritatea cazurilor, această 
supoziție se dovedeşte a fi justificată, ceea ce deseori 
îngreunează privirea de ansamblu şi înțelegerea legăturii 
dintre crize şi cauzele declanşatoare. În cazul nostru găsim: 
1. aşteptarea înşelată, împiedicarea călătoriei şi 2. călătoria 


mamei cu fratele - două prilejuri a căror legătură interioară 
(ca îndreptată împotriva superiorității pacientului asupra 
fratelui preferat) este evidentă. De asemenea, aflăm astfel 
cum i se părea lui că este preferat fratele şi cum 
reacționează împotriva fratelui, prin agresivitate şi dorindu-i 
să moară. 


Prin crizele sale de până acum, asemănătoare epilepsiei, el a 
obținut în cazurile de desconsiderare, ca mama lui să-i dea 
mai multă atenţie, ce-i drept, pentru ca, la scurt timp, să-l 
părăsească din nou pe antipaticul patron. Aceste crize par 
să se fi ameliorat acum prin înțelegerea procesului bolii. 
Prin crizele nocturne, care se instalează cu frică, el obţine 
acelaşi lucru. Ba, mai mult! Mama lui trebuie să vină 
noaptea în camera lui şi să rămână acolo până ce spiritul lui 
rănit se simte bine. Aceasta înseamnă gândurile lui legate 
de maşina de scris. De aici, frica şi organizarea insomnii. 


Faptul că prin atitudinea lui el voia să-i atragă pe alţii, 
reiese şi din mica întâmplare că, în ziua următoare, a cerut 
să vin eu la el, în loc să trebuiască să vină el la mine, aşa ca 
de obicei. 


O altă întrebare justificată este: de ce a recurs la 
organizarea fricii? Şi cum a ajuns la construirea insomniei? 


Primul răspuns îl putem extrage din materialul analizei 
personalităţii. În copilărie, îi era frică doar de locomotivă şi 
de şuierul ei şi folosea această frică pentru a-şi sili mama să 
stea cu el, să-l adăpostească în poala ei. Altminteri, fusese 
întotdeauna un băiat curajos. Există, deci, presupunerea că 


frica sa nocturnă era în legătură cu o locomotivă. N-am 
auzit că a vrut să plece la Karlsbad şi că fratele lui plecase 
cu mama, cu trenul? 


În a doua noapte de insomnie, aşa cum a reieşit, i-a venit în 
minte, în afară de maşina de scris, şi Goerz în Istria şi 
Gojau, un oraş aproape de Budweis. La Goerz mai fusese o 
dată, când se întorcea de la Veneţia la mama sa, care se afla 
la Karlsbad. Atunci a ajuns la Budweis la ora 1 noaptea, a 
trebuit să aştepte două ore în gară iar în jur de 3 dimineața 
a plecat mai departe, de data aceasta într-un compartiment 
de dormit, unde a adormit pe la 3. Dar acest interval de la 1 
la 3 a fost şi cel petrecut în două nopți de insomnie, marcat 
de frică. Cu alte cuvinte: ambele sale crize au fost repetări 
ale călătoriei sale la Karlsbad, iar el a arătat astfel că în el 
îşi făcuse loc o stare, ca şi când nu mai putea aştepta să 
plece la Karlsbad singur cu mama sa. Această nerăbdare s-a 
imprimat şi în plângerile sale continue din cauza căldurii, 
prin care parcă ar fi vrut să spună clar: Trebuie să plec din 
Viena! 


De un loc numit „Gojau” nu putea la început să-şi 
amintească. Când l-a căutat după aceea, a găsit că era un 
loc legat de Budweis printr-o linie terminală ramificată, 
puţin circulată. Îi datorez dom nului doctor v. Maday 
trimiterea la acest gând de moarte, care apare aici din nou: 


<9 


Această linie terminală are la capăt stația „Crucea neagră”. 


Trezirea lui la ora 1, deci, la acelaşi moment în care el 
aştepta la Budweis, fără să doarmă, trenul spre Karlsbad, 
indică cert că pacientul făcea în minte, în vreme ce dormea, 
călătoria la Karlsbad, pe care o începuse odată fără mama 


sa, dar că de data aceasta încerca să-şi impună, prin 
organizarea copilărească a fricii — într-o legătură planificată 
cu insomnia -— idealul său de personalitate: mama trebuia să 
vină la el în cameră. Actuala lui situație psihică este: dacă 
n-ar fi trebuit să aştept (supunerea mamei, moartea fratelui, 
a tatălui), aş fi putut să călătoresc -— la fel ca fratele meu — 
singur cu mama. Dorinţa sa de a fi preferat ca în copilărie, 
când îşi acoperea urechile la şuierul locomotivei — se 
întoarce, de aceea, la o amintire, cum, tot în legătură cu 
Karlsbad, nu dormea; pentru că poate să-şi domine mama 
prin frică şi insomnie, poate chiar s-o determine să 
călătorească. 


Acest caz ne poate învăța, printre altele, că scopurile 
conducătoare ale ideii de personalitate nu se liniştesc nici în 
timpul somnului; că ele trec, ca să spunem aşa, în atitudini 
fizice, aşa cum în vis trec în unele psihice, pentru ca şi în 
timpul somnului să tatoneze în prealabil calea spre 
împlinirea ideii conducătoare. Aşa cum se întâmplă 
întotdeauna în stadii de nesiguranță mai mare, această 
construcție preventivă se realizează conform experienţelor, şi 
anume, amintirile cele mai abstracte, cele mai apropiate 
miezului ideii sunt chemate pe bună dreptate în ajutor, 
deoarece ele au valabilitate, ca avertizări sau ca impuls, nu 
atât din cauza realei lor eficiențe în pericole, ci pentru că ele 
par a fi cele mai indicate pentru întreaga personalitate. În 
orice caz, ele trebuie să-şi dezvolte în vreun fel eficacitatea 
reală, pentru că altfel vor fi curând abandonate. Dar această 
evaluare subiectivă nu are nevoie de valabilitate obiectivă. 
Organizarea nevrotică în curs de înfăptuire trebuie să se afle 
doar pe calea spre scopul final fictiv al nevroticului. În cazul 
de mai sus, este suficient ca pacientul să vadă că îi creşte 
valoarea în mediul din jurul său. El şi-a obligat mama, 


împotriva voinței ei, să se pună în slujba sa — aceasta este 
reprezentarea realizată astăzi a ideii de divinitate pe care o 
avusese odinioară sau, ca în acest caz, a delirului imperial 
de odinioară. (De aici înainte, înțelegem şi ideile delirante ale 
epilepticilor şi altor psihotici, care vor atât de des să fie 
împărați, ca fiind abstracții mai puternice, potrivit ficţiunii 
conducătoare inițiale.) 


Cazul următor ne poate demonstra că şi vanitatea 
nesatisfăcută poate duce la insomnie, printr-o tensionare 
mai intensă a funcției gândirii. Pe Alcibiade nu l-au lăsat să 
doarmă laurii lui Miltiade - şi, într-adevăr, nu rareori găsim 
insomnia provocată de ambiția nesatisfăcută. Pacientul 
parcă stă de veghe. 


Sper că acest caz nu va pierde din interes, atunci când voi 
arăta cum chiar un medic s-a supus unei analize. Această 
analiză a fost prilejuită de următoarea întâmplare, pe care 
autorul o relatează după cum urmează: 


„Teribila catastrofă a Titanicului m-a făcut să observ clar 
emoția în mine însumi. În orele mele libere, discutam 
deseori despre accident şi predominantă era întrebarea pe 
care o reluam mereu, dacă n-ar fi trebuit găsit un mijloc 
pentru a-i salva pe cei ce se scufundau. 


Într-o noapte, m-am trezit din somn. Ca un adevărat 
psiholog, mă întreb: de ce eu, care altminteri dorm bine, m- 
am trezit de data aceasta? N-am găsit un răspuns 
mulțumitor, dar scurt timp după aceea, m-am gândit intens 
cum ar fi putut fi salvaţi cei ce se scufundau cu Titanicul. 
Imediat după aceea - era ora trei dimineața - am adormit. 


În noaptea următoare, m-am trezit din nou. M-am uitat la 
ceas, era două şi jumătate. Mi-au trecut prin minte gânduri 
despre celelalte teorii despre insomnie, printre altele mi-am 
amintit şi de părerea unui autor, după care, odată instalată 
obişnuința trezirii din somn, foarte uşor te poţi trezi la 
aceeaşi oră. Dar am ştiut dintr-odată intuitiv ce era cu 
trezitul meu. La două şi jumătate se scufundase Titanicul. 
Făcusem în somn călătoria, intrasem în situația înfiorătoare 
a scufundării şi astfel m-am trezit de două ori noaptea, când 
vaporul s-a scufundat. 


Şi, în cea de-a doua noapte, gândurile mele s-au îndreptat 
spre găsirea unui mijloc, pentru a te putea salva pe tine şi 
pe alții dintr-o asemenea situație. Aproape în acelaşi timp 
am intuit că aici se făcea încercarea de prevenire şi de 
pregătire a unei asigurări, care urma să servească în acelaşi 
mod prudențţei, ca şi ambiției. Am înţeles că excursia spre 
America - o veche țintă a aspiraţiei mele — simboliza într-un 
sens profund lupta pentru reprezentarea mea ştiinţifică. Şi 
aşa cum era în stare de veghe, la fel făceam şi în vis. Eram 
în căutarea unui mijloc de salvare şi făurisem situaţia cea 
mai plauzibilă, pentru a mă înarma şi a mă mobiliza în 
vederea apărării: transpunerea în pericolul cel mai puternic 
şi cugetarea! Trezirea la conştiență! 


Uşor de înţeles era şi faptul că acest tip de a reacționa la 
periclitarea persoanei mele şi a celor apropiați mie trebuia 
să fie atitudinea mea personală. Curând am găsit legătura. 


Sunt medic. Prin urmare, face parte din îndatoririle mele să 
găsesc un mijloc împotriva morţii. Eram astfel pe terenul 
care-mi era familiar. Lupta împotriva morții ținea de cele 
mai puternice îndemnuri în alegerea profesieis9. Ca mulți 
alți medici, am devenit şi eu medic pentru a învinge 
moartea. Prilejul acestei ficțiuni conducătoare provine de 
obicei din depăşirea unui pericol de moarte sau a unei boli. 


Îmi amintesc din tinereţe de mai multe evenimente, în care 
mi s-a părut că sunt în apropierea morţii. Astfel, din cauza 
rahitismului, m-am ales, în afara unei mobilități îngreunate, 
cu acea formă atenuată de spasm al glotei, pe care l-am 
întâlnit mai târziu, ca medic, la copii, atunci când intervine 
închiderea glotei din cauza plânsului, până când, după ce 
trece spasmul, plânsul continuă. Starea de insuficiență 
respiratorie care apare este extrem de neplăcută, aşa cum 
ştiu din amintire; cred că atunci încă nu aveam 3 ani. 
Spaima exagerată a părinților şi îngrijorarea medicului de 
familie nu mi-au scăpat şi mi-au lăsat, în afară de 
dificultatea apneii, un sentiment pe care astăzi l-aş defini ca 
anxietate şi nesiguranță. Îmi mai amintesc apoi că, într-o zi, 
la scurt timp după o asemenea criză de sufocare, am 
început să mă gândesc cum aş putea înlătura această 
suferință supărătoare, din moment ce până atunci niciun 
mijloc nu fusese de folos. Nu pot să spun în ce fel am ajuns 


69 Vezi Uber Berufswahlphantasien (Despre fantasmele alegerii profesiei), 
de Dr. Kramer, în „Heilen und Bilden”. 


la un rezultat, dacă inițiativa a venit din afară sau am 
născocit-o eu însumi: am hotărât să opresc plânsul, şi de 
cum simțeam o pornire de plâns, îmi dădeam singur un 
ghiont: stăpâneşte-ţi plânsul, şi sufocarea dispărea. 
Găsisem un mijloc împotriva suferinței, poate şi împotriva 
fricii de moarte. 


La scurtă vreme, împlinisem 3 ani, a murit un frate mai mic. 
Cred că am înțeles semnificația morţii, am fost lângă el până 
aproape de sfârşit şi, când am fost trimis la bunicul meu, 
am ştiut că nu-l voi mai vedea niciodată, că el va fi îngropat 
în cimitir. După înmormântare, a venit mama să mă aducă 
acasă. Era foarte tristă şi plânsă, dar a zâmbit puţin, când 
bunicul meu, ca s-o consoleze, i-a spus câteva cuvinte 
glumete, pe care, probabil, trebuia să le interpreteze ca o 
binecuvântare cu alți copii. Multă vreme n-am putut să-i 
iert mamei acest zâmbet şi pot să conchid, din această furie, 
că sunt foarte conştient de spaima morții. 


La 4 ani, am ajuns de două ori sub roțile unui vehicul. Îmi 
amintesc doar că m-am trezit cu dureri pe un divan, fără să 
ştiu cum ajunsesem acolo. Cu siguranţă, leşinasem. 


La 5 ani, am făcut o pneumonie şi doctorul m-a declarat 
pierdut. Un alt doctor a propus, totuşi, un tratament şi în 
câteva zile m-am însănătoşit. De bucurie că m-am 
însănătoşit, multă vreme s-a tot vorbit de pericolul de 
moarte, în care, chipurile, plutisem: de atunci, îmi amintesc 
că mi-am imaginat mereu viitorul meu ca medic. Aceasta 
înseamnă că mi-am fixat ca scop să pun capăt suferinței 
mele din copilărie, fricii de moarte. Este clar că am aşteptat 
de la această alegere a profesiei mai mult decât putea ea să 


dea: să învingă moartea, frica de moarte; de fapt, nu puteam 
aştepta aşa ceva de la realizările omului, doar de la cele 
divine. Dar realitatea obligă la acțiune. Şi astfel am fost 
nevoit să transform într-atât scopul meu în alternanța de 
forme a ficţiunii conducătoare din conştient, încât să pară 
să satisfacă realitatea. Aşa am ajuns la alegerea profesiei de 
medic, pentru a învinge moartea şi frica de moarte”. 


Din fantasmele legate de profesie ale unui băiat uşor 
retardat, construite pe amintiri similare - moartea unei 
surori şi sănătate şubredă în prima copilărie, cunoştinţa cu 
moartea - am aflat că acest băiat hotărâse să devină gropar, 
pentru ca, după cum spunea el, să-i îngroape el pe alții şi să 
nu fie el cel îngropat. Gândirea contradictorie rigidă a 
acestui băiat care mai tîrziu a devenit nevrotic — sus sau jos, 
activ sau pasiv, ciocan sau nicovală, flectere si nequeo 
superos, Acheronta movebo!7! — nu a permis posibilități 
obişnuite; ficțiunea lui salvatoare, copilărească s-a 
transformat, în lucrurile mărunte, în contrariu. 


Din perioada alegerii profesiunii mele, cam de pe la 5 ani, 
datează următoarea întâmplare: Tatăl unui tovarăş de joacă 
m-a întrebat ce vreau să devin. Eu i-am răspuns: Doctor! 
Bărbatul, care poate că avusese nişte experiențe proaste cu 
doctorii, a ripostat: Atunci ar trebui să fii spânzurat de cel 
mai apropiat felinar. Bineînţeles, această exprimare m-a 


70 Despre semnificația morții pentru filosofare vezi P. Schrecker, 
„Bergsons Persânlichkeitsphilosophie”, E. Reinhardt, München, 1912. 


71 „Nu înduplecat-am zeii din înalt, Acheron-ul mişca-l-voi!” (Eneida, VII, 
312, Virgiliu, ESPLA, 1956). Motto-ul Interpretării viselor a lui S. Freud. 
(N. red.) 


lăsat — tocmai din cauza ideii mele călăuzitoare - complet 
rece. Cred că atunci mă gândeam că voi deveni un doctor 
bun, pe care să nu-l duşmănească nimeni. 


Nu după mult timp, am intrat la şcoala primară. Îmi 
aminteam că drumul spre şcoală trebuia să treacă prin 
cimitir. De fiecare dată îmi era frică şi mă uitam cu mare 
neplăcere cum ceilalți copii treceau netulburați, în vreme ce 
eu, speriat şi îngrozit, abia făceam câte un pas. Lăsând la o 
parte frica insuportabilă, mă chinuia gândul că nu eram 
atât de curajos ca ceilalți. Într-o zi, m-am hotărât pun capăt 
acestei frici de moarte. Am ales ca mijloc din nou călirea 
(apropierea morții!). Am rămas pe o porţiune în urma 
celorlalți copii, mi-am pus ghiozdanul pe pământ, rezemat 
de zidul cimitirului, şi am alergat cam de o duzină de ori 
prin cimitir de-a lungul şi de-a latul, până când am crezut 
că pot să-mi stăpânesc frica. Mai târziu cred că am mers pe 
acest drum fără să-mi mai fie frică. 


30 de ani mai târziu, m-am întâlnit cu un fost coleg de 
şcoală, cu care am făcut un schimb de amintiri din perioada 
şcolii. Am remarcat că cimitirul acela nu mai exista şi am 
întrebat ce se întâmplase cu cimitirul care-mi făcuse atâtea 
necazuri. Fostul meu camarad, care petrecuse în acea zonă 
mai mult timp decât mine, mi-a răspuns uimit că pe drumul 
spre şcoala noastră nu existase niciodată un cimitir. Am 
înțeles atunci că povestea cu cimitirul era o învăluire poetică 
a aspirației mele de a depăşi frica de moarte. Ca şi în alte 
situații, ea trebuia să-mi arate că moartea şi frica de moarte 
pot fi depăşite, că trebuie să existe un mijloc, iar acesta 
acționa ca o puternică îmbărbătare că voi reuşi să găsesc, în 
situații de viață mai dificile, un asemenea mijloc împotriva 
morții. Aşa am luptat împotriva fricii din copilărie, aşa am 


devenit medic şi aşa văd şi astăzi problemele care mă atrag 
conform acestei particularități psihice, aşa cum a fost cazul 
într-o măsură uriaşă cu catastrofa Titanicului?2. 


Ambiția mea este atât de puternic stabilită prin această 
ficțiune conducătoare de a învinge moartea, încât alte 
scopuri n-o pot incita decât puţin. Mai degrabă se poate 
crea foarte uşor impresia ca şi când ambiția ar lipsi din 
majoritatea relaţiilor vieții. Explicația acestei double vie, 
acestui clivaj al personalităţii, cum l-ar numi autorii, rezidă 
în faptul că ambiția nu reprezintă decât un mijloc, nu un 
scop, aşa încât, când este folosită, când împinsă într-o 
parte, după cum scopul în suspensie poate fi atins mai uşor 
câteodată cu această trăsătură de caracter, altă dată fără 
aceasta. 


Această mică analiză ne arată aceeaşi dinamică, pe care am 
descoperit-o şi în psihicul sănătos, şi în cel bolnav. Trezitul 
în timpul nopţii se dovedeşte a fi un simbol, o parabolă a 
vieţii, în care se reflectă trecutul (nesiguranța), prezentul 
(pericolul din partea oamenilor fără scrupule), viitorul 
(căutarea unui mijloc) şi ținta conducătoare (de a fi 
învingătorul morţii). 


72 Un alt mod de a învinge frica de moarte în Siegfried de Wagner: „Nu 
mă mâhneşte teama pentru sfârşitul zeilor, de când voința mea o vrea!” — 
Despre acest mecanism, pe care l-am descris caracterizându-l ca 
nevroză  obsesională (ficțiunea voinței libere, substituirea unei 
constrângeri străine prin cea proprie etc.), vezi şi Furtmüller Ethik und 
Psychanalyse (Etică şi psihanaliză), E. Reinhardt, Munchen, 1912. 


Somnul poate fi considerat o abstracţie. Scopul acesteia 
ar fi să asigure linişte gândirii din starea vigilă, gândirii 
conştiente socialmente necesare, aşadar, adaptate 
social, totodată şi organelor senzoriale mijlocitoare din 
punct de vedere social, care intervin şi dincolo de 
propria sferă corporală. În somn, viaţa corpului şi 
sufletului este lăsată în voia disponibilităţilor finite ale 
psihicului, care datează din vremuri mai vechi şi au fost 
deja deprinse. Ele recepționează mişcările psihice ale 
zilei de ieri şi le duc mai departe, spre scopul sugerat în 
ele. Resturile proceselor de gândire conştiente, precum 
şi visul oglindesc în mod halucinator aceste mişcări 
psihice progresive. Dar visul, care nu face decât să 
însoţească, dar niciodată nu provoacă acţiunea ca 
gânduri ale visului - pentru care ar fi inadecvat din 
cauza modului de exprimare abstract, fragmentar - nu 
are misiunea de a fi înţeles. Atunci când este înțeles, 
când pare să fi pregătit sau să pregătească acţiuni, 
atunci când impulsionează, descurajează sau 
încurajează, în el a pătruns tendinţa pregătită 
individual. De asemenea, atunci când este amintit sau 
uitat, iar amintirea sau uitarea pot corespunde aceleiaşi 
tendinţe. 


Tulburarea somnului ţine de aceeaşi tendință. Insomnia 
este protejată, ca dovadă de boală, ca în primul nostru caz, 
de îndată ce se arată ca mijlocul cel mai utilizabil pentru 
realizarea propriei superiorităţi, a propriei voințe. Plângerile 
unor astfel de pacienţi, aparent în contradicţie cu expunerea 
noastră, nu servesc decât la a impinge mai sus cursul 


acestui simptom. În aceste cazuri, trezirea are loc printr-o 
organizare planificată, chiar dacă rămasă inconştientă, prin 
groază, durere sau printr-un act arbitrar, care îi stă la bază 
fără a fi recunoscut. Vise însoțitoare vestesc frecvent în 
analogii sursa, din care tendința nevrotică a extras, 
falsificând accentuat sau intenționat, senzaţia de îngrijorare 
pentru o problemă iminentă. Că visele sunt neesențiale sau 
pot lipsi, aceasta o dovedeşte cel de al doilea caz descris. 
După materialul expus acolo, am putea privi insomnia 
pasageră a acestuia în sensul unei mari încrederi în sine, 
pentru care gândirea în stare de veghe înseamnă o instanță 
infailibilă. Aşa cum pretinde visătorul, lipsa somnului în 
cele două nopţi nu este nimic deosebit. De când problemele 
interpretării viselor îi sunt familiare, visele sale sunt extrem 
de rare, probabil pentru că şi-au pierdut valoarea şi 
importanța, printr-o disponibilitate accentuată pentru faptă. 


În primul caz recunoaştem clar orientarea problematică de a 
duce autoprejudicierea (nevroza epileptică) până la moarte, 
pentru a realiza o idee vagă. Insomnia pasageră apare ca o 
etapă pe acest drum, asemănător cu crize de pierdere a 
cunoştinţei, care se asociau cu serioase răniri traumatice. 
Desfăşurarea acestui caz nu este suficient de transparentă, 
dar nu poate fi omisă ca indiciu al rolului epilepsiei genuine 
şi afective. În tratamentul psihoterapeutic, crizele s-au 
arătat interpretabile, puteau fi prevăzute şi atenuate, poate 
chiar limitate. Înainte, crizele care se instalau la aproximativ 
14 zile, au dispărut atunci când el a fost sub supraveghere 
timp de o lună, în vederea luării unei decizii privitor la o 
trepanațţie. Prin urmare, în tratamentul meu s-a obținut 
doar o atenuare a crizelor, în plus, o fire mai deschisă şi un 
caracter mai sociabil. Puțin înainte ca el să părăsească cu 
obstinație şi încăpățânare tratamentul, am putut să-i arăt 


pacientului că el acționa cu o intenție inconştientă, în 
direcția perturbării funcției stomacului. La câteva zile după 
aceasta, s-a îmbolnăvit de un icter care a durat multă 
vreme. Nu am alte dovezi din ce am constatat eu însumi. Am 
aflat la mâna a doua că, în continuare, el a avut de mai 
multe ori crize de furie, că a manifestat deliruri de scurtă 
durată, în care juca rolul de împărat (aşa cum ştiam, din 
fantasmele sale inconştiente, ca simbolul său de 
superioritate) şi că a murit cam la jumătate de an de la 
încheierea tratamentului meu, într-o scurtă criză de furie, 
nu în status epilepticus, ci de insuficiență cardiacă. 


Despre homosexualitate?73 


Este propriu conviețuirii umane să creeze chiar din sine 
anumite condiţii, reguli de joc, ca să spunem aşa 
(Furtmuller), care ne cuprind pe toţi, care se fac simţite în 
orice împrejurări ca date, reale, autentice. 


Materialul istoric al „erosului grec” este extraordinar de 
complicat şi plicticos şi trebuie să cauţi puncte de vedere 


73 Vezi Adler, Das Problem der Homosexualität, E. Reinhardt, München, 
1917. 


unificatoare pentru a prezenta succinct istoria cercetării 
psihologice a homosexualității. Poate că pentru astăzi este 
suficient dacă citez ca puncte de vedere principale în opiniile 
autorilor, conform cărora, în grupul poate cel mai mare, din 
care fac parte oameni instruiți şi neinstruiți, problema 
eredității se impune ca elementul cel mai important în 
contextul homosexualității, ca şi cum homosexualul ar fi 
venit ca atare pe lume. Şi, desigur, aici părerile se despart. 
Unii admit că genotipul la homosexualul masculin este 
diminuat în favoarea unei alte părţi, configurate feminin, a 
purtătorului; alții cred în unele componente înnăscute, care 
ar fi deosebit de accentuate etc. 


Nimeni n-a afirmat că genotipul feminin, partea configurată 
feminin a homosexualului masculin, ar fi mai mare decât 
genotipul feminin la o femeie, şi, cu toate acestea, în 
investigarea homosexualității găsim aproape exclusiv 
persoane cu porniri feminine sau interpretate ca feminine, 
în timp ce pornirile masculine par să lipsească; pe de altă 
parte, femeile denotă extraordinar de des porniri masculine. 
Acest lucru este extrem de regretabil pentru argumentarea 
în sensul eredității, în favoarea unui factor înnăscut. Căci 
ne putem întreba pe bună dreptate, unde sunt pornirile 
masculine? Trebuie să mai adaug în paranteză: pornirile 
masculine nu lipsesc, fireşte, sau nu lipsesc cu desăvârşire, 
dar sunt atât de mult împinse în plan secund de 
configurația feminină, cel puţin în anumite cazuri construite 
cu precizie, încât această discrepanță, această contradicție 
internă ne frapează în mod deosebit. 


O a doua obiecţie, care este, de asemenea, justificată şi 
trebuie avută serios în vedere, este frecvența uriaşă a 
homosexualității voluntare, adică a incidentelor 


homosexuale în viața unui om, fie în copilărie, fie în călătorii 
lungi, ca în cazul marinarilor, sau al celor internați, în viața 
de soldat sau în viața comună a copiilor la şcoală. lar 
această homosexualitate voluntară, despre care mulți buni 
observatori presupun că ar fi aproape un fenomen regulat în 
viața fiecăruia, ne face să fim tot atât de puţin înclinați să 
atribuim eredității, în această problemă, o greutate 
exagerată. 


Un al doilea grup de cercetători admite o fixaţie a unor 
experiențe sexuale (de cele mai multe ori, în copilărie). Şi 
aceştia sunt contrazişi de experienţă, în măsura în care 
asemenea experiențe homosexuale aparente sau reale sunt 
foarte frecvente, apoi pentru că experiențele homosexuale, 
care ne-au fost relatate de pacienți sau învinuiți, sunt atât 
de inconsistente, încât nu suntem capabili să adăugăm alte 
concluzii, în afară de, cel mult, faptul frapant că 
homosexualul consideră o asemenea experiență ca 
răvăşitoare pentru întreaga sa dezvoltare. Acelaşi lucru 
trebuie să-l susţinem şi în fața acelor autori care vor să 
explice starea homosexualului admițând fixaţia la asemenea 
experienţe. 


Suntem nevoiți să punem întrebarea care ne arată în cu 
totul altă lumină ceea ce este îndoielnic în această 
concepţie. Ne întrebăm, pe bună dreptate, de ce respectivii 
se fixează tocmai la asemenea experienţe şi nu la altele, de 
care, cu siguranță, au avut parte. Aceasta este o întrebare, 
care preocupă foarte des, în alt mod, pedagogia. Ce reținem 
în mod obişnuit? Ce imităm, în general? Este, oare, omul 
condus şi încorsetat în instinctul său de imitație de legi de-a 
dreptul obligatorii? Observarea indivizilor tineri, a copiilor, 
ba chiar şi a adulţilor, care se remarcă deosebit de puternic 


în imitație, ne arată că nimeni nu imită ceva ce nu i se 
potriveşte într-un anumit fel. 


Dar ce i se potriveşte homosexualului în fixația la experiența 
homosexuală? Trebuie să ne întoarcem în perioada 
premergătoare experienţei: la examinarea respectivelor 
persoane, rezultă că acestea subliniază cu deosebită 
intensitate, făcând complet abstracţie de unele incidente 
sexuale, faptul că, încă de pe la 2-3 ani, erau considerate ca 
fete, că se jucau cu mare plăcere cu păpuşi, că se aflau 
aproape exclusiv în societatea fetelor etc. 


Nici concepția despre fixaţia la experiențele din copilărie nu 
ne duce aproape de înțelegerea acestei atitudini aparent de 
nezdruncinat a unui om, care, de fapt, se împotriveşte încă 
de timpuriu aderării la întreaga ordine socială. Căci, prin 
dezvoltarea sa, homosexualul neagă principiul fundamental 
al conservării societăţii şi cu greu ne-am putea închipui că — 
indiferent în ce fel el a ajuns la modul concepţiei şi 
sentimentelor sale — nu a simţit, observat, prelucrat uriaşele 
piedici, care i s-au pus în cale în dezvoltarea sa 
homosexuală. Se poate spune că este infinit mai greu să fii 
homosexual decât normal, că chiar şi prin aceasta, putem 
dobândi un etalon pentru uriaşul volum de forțe necesar 
pentru a trece prin viaţă ca homosexual. Iar acest consum 
de forțe îl putem observa, de fapt, la fiecare pervers. Putem 
să-l observăm în întregul raționament al deducției sale, în 
considerarea bărbatului, a femeii, a trăirilor sale şi vedem 
treptat pregătirile pe care le face pentru a ajunge la o 
atitudine unitară, care nu poate fi zdruncinată atât de uşor. 
Tocmai cazurile mixte, care sunt majoritare, ne arată adesea 
dezvoltarea homosexuală în stadii, cum persoana nu 
reuşeşte decât cu un consum de forțe deosebite să 


părăsească orientarea normală şi să restricționeze viața în 
asemenea măsură, încât să rămână loc numai pentru 
homosexualitate. 


În detaliu, este deseori emoționant şi totodată comic să 
observi cum respectivul se autohipnotizează treptat, îşi 
impune violent ideea că el nu este făcut pentru normă. 
Argumentele sale cântăresc atât de puţin, încât trebuie să fii 
obişnuit cu dialectul homosexualilor, pentru a rămâne 
liniştit. Cunosc unii, care în exterior nu frapează cu nimic, 
dar care, cu toate acestea, subliniază câte un fapt minor, că 
laringele lor nu este construit masculin, că barba nu este 
aşa de impunătoare ca la alții etc. Extraordinar de rapid 
poate fi confirmată impresia că respectivii au făcut, cu greu, 
tot posibilul pentru a conferi concepţiilor privind natura lor 
diferită o oarecare forță de convingere. 


Ne preocupă întrebarea de unde provine această înclinație 
aproape de neînlăturat, de a-şi nega semnele de 
masculinitate şi de a dobândi o siguranţă deplină, o 
confirmare, o justificare pentru alt tip de sentimente şi 
concepții. Explicaţia nu poate fi dobândită din observarea 
actelor sexuale şi a concepţiei sexuale. Ca în toate 
manifestările vieții psihice omeneşti, reuşim să înțelegem 
abia când am pătruns întreaga personalitate a persoanei, 
când i-am pătruns sensul, ființa sa cea mai intimă şi am 
înțeles care este răspunsul pe care îl dă acest om la cerințele 
vieții sociale. Atunci când auzim, la homosexuali, de 
activitatea lor homosexuală, pe care poate că au adus-o în 
conflict cu legea penală sau care îi chinuie şi îi limitează, 
găsim că nici în celelalte domenii ale vieţii lor nu domneşte 
norma la care te-ai putea aştepta de la cineva, care 
altminteri este perfect adaptat pentru viață, doar, poate, nu 


corespunde suficient sub aspectul relaţiilor sexuale. 
Semnele care se evidențiază în caracterul homosexualului 
ca fiind diferite sunt: o ambiție supradimensionată şi o 
prudență extraordinară sau laşitate de a trăi. 


Putem adera la această constatare regulată şi să ne punem 
întrebarea care poate fi destinul unui om care poartă în sine 
două trăsături de caracter atât de contradictorii: ambiția 
care nu permite niciodată aşteptarea satisfacției şi, pe de 
altă parte, laşitatea care-l paralizează încă de la primul pas 
spre satisfacerea ambiţiei. Într-un mod sau altul, fiecare 
nevrotic poartă în sine, atenuată, una din aceste două 
trăsături de caracter. Astfel, urmărind mai aproape portretul 
homosexualului, se conturează confirmarea că el ne oferă o 
imagine ireproşabilă de om nevrotic, a cărui nervozitate nu- 
şi găseşte atât de evident expresia, numai pentru că el şi-a 
redus, prin homosexualitate, raza de acțiune. La fel ca şi 
nevroticul, prin nevroza sa. Deseori, în acest mic cerc, 
simptomele nervoase nu ocupă prea mult loc. De regulă, 
homosexualul a reuşit să-şi creeze, prin decuplarea de la 
condițiile împovărătoare, o viață căreia încă îi face față pe 
deplin, sau, pe care o duce mai uşor decât unul pe care 
heterosexualitatea îl împinge din nou în viață, îl pune în 
legătură cu toate întrebările, cerințele şi dificultăţile vieţii 
sociale. Cu toate acestea, descoperim la mulți homosexuali, 
al căror cerc de acţiune nu este unul prea îngust, că nu duc 
lipsă de simptome grave. Predominante, printre aceste 
simptome, sunt manifestările compulsive. 


De asemenea, în istoria copilăriei homosexualilor, frapează 
un număr de fenomene sincronice şi consonante, care pot fi 
puse cu uşurinţă într-un context. A devenit unul din cele 
mai importante puncte de vedere ale modului meu de a 


concepe lucrurile, faptul că am reuşit să dovedesc cu 
regularitate la homosexuali, cât de teribil de greu le era să-şi 
stabilească sexul, şi că au reuşit acest lucru mult mai târziu 
decât alți copii. De regulă, auzim de copii care au un ten 
frumos, au purtat fuste lungi, s-au îmbrăcat mai multă 
vreme decât alți copii cu haine de fete, s-au jucat 
întotdeauna cu fetele şi ale căror experienţe nu-i 
recomandau ca fiind de alt gen decât fete. Ei au fost 
asimilați în mod greşit în dezvoltarea psihică a fetelor, 
atunci când, spre surprinderea lor, au fost conduşi spre 
situația de a aparține, de fapt, altui sex. lar această nouă 
dificultate, la copiii a căror ambiţie este deosebită, a căror 
prudenţă îi împiedică de la orice nouă acțiune, este şi în 
acest caz extraordinar de importantă. Nu mai este suficient 
ca ei să facă experienţe de alt tip, ci ei exploatează 
experiențele de alt tip, pentru a-şi întări punctul de vedere, 
că ei nu sunt ca băieţii, că aici este vorba de un miracol al 
naturii, ceva de alt tip, care, de regulă, le apare ca o 
distincție, o concepţie ce le stimulează ambiția. 


Cum se face că, la aceşti copii, ambiția joacă un rol atât de 
mare? Nu este vorba de copii a căror dezvoltare este 
rectilinie, fără dificultăţi, ci, fie de copii care fac din poziția 
lor un sentiment de slăbiciune şi inferioritate, fie de alţii, al 
căror mediu exercită o asemenea presiune asupra lor sau îi 
răzgâie atât de mult, încât la început devine deosebit de 
intensă dorința ca pe viitor să rămână feriți de orice vânticel 
mai aspru”, numai să fie întotdeauna pe primul loc. lar 
acest lucru este valabil pentru ambele forme extreme de 

educație: ambele alimentează şi sporesc aspirația copiilor de 
a avea un viitor în care să fie absolut nestânjeniţi de orice 
piedici din partea vieții. Această strădanie şi teama de a nu 
reuşi fac ca fantasmele lor să fie îndreptat într-un mod 
particular asupra dominării şi voinței de a domina, să caute 
o situație viitoare în care să nu trebuiască să se aştepte din 
nicio parte la vreun pericol. Dacă acum, la dificultatea de a- 
şi identifica sexul se adaugă noi dificultăţi prin relaţiile 
înrăutățţite în familie, prin relații matrimoniale dezordonate, 
acestea îi vor insufla copilului ideea de a căuta încoronarea 
ambiției pe o cale deosebit de îngustă. Iar întrebarea care 
apare în principal este cea a poziției sale față de sexul opus. 


Aici există diferite răspunsuri. Dacă la unele evoluții 
homosexuale constatăm că sexul opus este complet 
decuplat, la altele găsim compromisuri de mai multe tipuri. 
Dar întotdeauna umbra dezaprobării va cădea pe sexul 
opus. În momentul în care copilul face cotitura spre 
homosexualitate, aceasta coincide cu tendința de 
devalorizare a sexului opus. De fapt, este aceeaşi dinamică, 
într-o altă lumină. Este o deplasare asupra celuilalt a 
viziunii asupra sa, iar liniile ambilortrebuie să se 
întâlnească. De aceea, nu trebuie să le analizăm separat, ci 
în conexiune. Atunci când, dintr-o situație grea din viața 
copilului, se dezvoltă o ambiţie arzătoare, este de înțeles că 
el nu poate face față fără a fi protejat de o prudenţă 
deosebită. Fluxul combinat al acestor două trăsături de 
caracter face să apară devreme, în copil, şi mai târziu, în 
adult, o atitudine de un tip foarte precis, pe care o putem 
deosebi întotdeauna în mişcările lor corporale şi, în special, 
în atitudinea lor față de viață, dacă luăm în considerare doar 
faptul că, într-o situație asigurată, aceste trăsături nu se 


vădesc atât de evident. Atitudinea homosexualului față de 
viață va fi întotdeauna una ezitantă. 


Homosexualul are diferite particularități. El se va înstrăina 
într-un fel oarecare, în diferite grade, de viața socială, va 
schimba profesii, le va începe mai târziu şi le va abandona 
mai devreme. Întreaga lui viață se desfăşoară cu frâna trasă. 
Homosexualul trebuie să cheltuiască mereu şi mereu, el 
însuşi, forța care acționează frâna. 


Primul caz 


Un bărbat în jur de 30 de ani, din cele mai înalte pături 
sociale. Înalt, cu o musculatură atletică, dar nu are o barbă 
atât de impozantă ca la alţii, cu care ar putea fi comparat. 
Povesteşte că nici fraţii lui nu se remarcă printr-o barbă 
arătoasă. Tatăl lui este altfel. Dar bunicul său, care 
emigrase, venea dintr-o regiune cunoscută prin faptul că cei 
din rasa lor aveau bărbi sărăcăcioase. lar această 
manifestare, despre care pacientul vorbise ani de-a rândul 
nu numai în sinea lui, ci şi cu fiecare medic, prezentând-o 
ca pe o dovadă a homosexualității lui înnăscute, o punea pe 
seama particularităţii rasei, fără ca acest lucru să fi 
schimbat ceva în atitudinea lui. De aici vedem cu ce fel de 
abilitate tendențioasă procedează pacienții, în toate 
încercările lor de a aduce dovezi. Nu este rea intenție, ci 
şiretenia inconştientă a nevroticului, pe care o cunoaştem, 
la care ei ajung de la sine prin prudenţa lor mereu prezentă 
în viață, fără a observa acest lucru, şi care le este proprie ca 
un fel de necuviință şi nu ca intenţie conştient înșelătoare. — 


Era cel mai tânăr dintre trei frați. Copiii erau supravegheați 
sever. Până la 10 ani, nu fusese niciodată în preajma fetelor, 
din familie avusese contact mai apropiat doar cu cei doi 
fraţi, el fiind cel mai tânăr. Acest fapt nu este lipsit de 
importanță. Psihologia copilului cel mai mic este 
extraordinar de complicată şi interesantă. În special există 
două trăsături prin care cei mai mici se disting cu 
regularitate, dar care pot apărea în combinaţii atât de 
diferite, încât deseori găsim caractere de-a dreptul 
contradictorii. O trăsătură constă în aceea că ei se simt 
apăsaţi de sentimentul micimii lor. Sunt mereu ca sub 
presiune, se remarcă prin aceea că vor să fie mai mari decât 
sunt. Se simt tot timpul afectaţi puternic de cuvinte şi 
evenimente care pot viza micimea lor, le pot trezi ambiția. 
Lumea basmelor îl cunoaşte, şi ea, pe cel mai mic, îl 
deosebeşte de ceilalți şi-i atribuie o stare de spirit specială. 
El are tot timpul ceva de făcut, s-a încălțat cu cizmele de 
şapte poşte etc. Probabil că aşa se face că, printre 
personajele cunoscute din istoria lumii, a căror ascensiune 
rapidă frapează în special în artă, s-au numărat frecvent 
ultimii născuți. Aici putem vorbi de psihologia poziţiei. 
Poziția îl incită pe cel mai tânăr, aşa încât, sub presiunea 
ambiției sale, încearcă să ajungă tot mai departe decât cei 
din jur. Dar toate acestea, numai în condiții stimulatoare. 
Căci, pe de altă parte, dificultăţile şi barierele cu care se văd 
confruntați ultimii născuţi sunt frecvent motivul pentru care 
ei îşi pierd încrederea în sine, devin deosebit de prudenți şi 
se resemnează. Prudenţa lor se exprimă oarecum chiar şi pe 
chipul lor. La recrutarea pentru armată, din timpul 
războiului, i-am recunoscut deseori pe cei care erau cei mai 
mici dintre frați. Atitudinea lor oglindeşte o ambiţie şi o fugă 
neobosită, dar înfricoşată. 


Pacientul nostru relatează în continuare că a fost 
întotdeauna desconsiderat de frații lui mai mari, dar el voia 
întotdeauna să se afle în prim plan, că întotdeauna s-a 
comparat cu ceilalți, pe scurt, că era obişnuit să aibă o 
ambiție ce depăşea norma, pe de altă parte, că nu voia să 
rişte nimic, cumpănea de 100 de ori fiecare situație şi era 
mereu pradă îndoielii şi ezitării. Familia îl supraveghea cu 
deosebită prudenţă, aşa încât cunoaşterea timpurie a 
relațiilor sexuale era exclusă. La 10 ani, pacientul a intrat 
într-o şcoală de pe lângă o mănăstire, unde trăia laolaltă 
numai cu băieți. Cunosc această şcoală drept una severă şi 
fanatică. Când instinctul său sexual a luat forme evidente, 
nu era deloc lămurit în privința însemnătăţii instinctului 
sexual şi a rolului său sexual. Fetele i se păreau ceva 
enigmatic şi de neînțeles. A mai învățat că orice concesie în 
domeniul sexual ar fi un păcat grav. Când, mai târziu, a 
devenit mai informat şi a căpătat de la camarazii săi unele 
cunoştinţe, nu-i mai rămăsese, de fapt, decât calea 
masturbării, pe care, desigur, o considera tot un păcat, dar 
îl percepea ca fiind mai acceptabil, pentru că nu-i pricinuia 
nimănui niciun rău. Din punctul de vedere al comunității, 
această părere este total greşită. Kant a pus întrebarea cum 
se face că percepem masturbarea ca pe ceva condamnabil. 
Mi se pare că dublarea nelipsită a simţirii general umane, a 
sentimentului comunitar diferențiat, a iubirii de gen, 
provoacă în fiecare individ faptul că noi respingem 
necondiționat această formă de activitate sexuală 
necomunitară, chiar dacă aparent ne-am împăcat cu ea, ca 
în cazurile observate. 


În cazul nostru, trebuie să relevăm în mod deosebit că, prin 
poziția sa de aristocrat de rang remarcabil de înalt, viața lui 
s-a desfăşurat şi în continuare într-un mod extraordinar de 


izolat. Comunica cu puţine persoane şi era din capul locului 
îndrumat să-şi ducă viața, mai departe, ca moşier. Dar, de 
fapt, în toată viaţa lui nu găsim nimic ce am putea defini ca 
manifestare activă. A absolvit, în condiții mai blânde, 
gimnaziul la şcoala de pe lângă mănăstire, a preluat moşia 
părinţilor, nu este un om răutăcios, n-a făcut nimănui 
niciun rău. A stat întotdeauna acolo unde a fost pus sau 
acolo unde l-a mânat destinul care putea fi prevăzut. Şi în 
homosexualitate vedem această distanță constatată față de 
viața socială şi cerințele ei, în problema sexualității, aceeaşi 
activitate deficitară, care frapează, desigur, mai puternic în 
alte cazuri. 


Dar brusc survine o trăire. Pacientul se căsătoreşte. Era 
vorba despre o orfană dintr-o familie sus-pusă, căreia, la 
scurt după ce s-au cunoscut, pacientul i-a mărturisit 
homosexualitatea lui. Aşa cum se întâmplă atât de des cu 
fetele, şi ea a fost atrasă de o misiune, care-i revenea şi în 
care se putea arăta ca salvatoare, şi astfel a încheiat 
căsătoria cu toate condiţiile şi rezervele impuse de soțul ei. 
Căsătoria a fost un eşec fundamental. S-a manifestat o 
impotență psihică totală. Dincolo de impotența psihică, se 
află lipsa capacităţii de dăruire. Aceste persoane, incapabile 
de dăruire față de o cauză sau o persoană, cu gândul mereu 
la prestigiul lor, păstrează întotdeauna o distanţă față de 
viață. Pacientul se afla într-un stadiu de dezvoltare psihică 
în care evita orice verificare a valorii sale. Avea o proprietate, 
avea o soție. Dar ceea ce voia viața să ceară de la el, nu avea 
asentimentul lui. Avea, de fapt, misiunea de a respinge orice 
cerință, prin legitimarea homosexualității sale ca boală şi 
alte tare nevrotice. Şi față de soţia lui era complet nevinovat, 
căci îi spusese totul dinainte, iar ea nu avea ce să-i 
reproşeze. În fapt, prin toată situaţia în care o adusese, el o 


obligase să-i stea la dispoziție ca prietenă, sfătuitoare, 
secretară. Căci ei nu-i făcuse niciodată vreo promisiune. 
Aşadar, era situaţia unuia care se furişase afară din lume, o 
situaţie care putea fi dedusă încă din copilăria lui. Legat de 
multe alte manifestări din viața sa şi din viaţa altora, putem 
presupune că intenţia de a nu face acest joc era atât de 
fixată, încât trebuie s-o privim ca pe soluţia ideală a 
problemei vieții sale. Bizuindu-se pe această soluție ideală, 
el vine la medic cu aceeaşi precauție şi cu aceeaşi 
secretoşenie măruntă, care, pe de altă parte, îi permite să 
nu se ducă printre oameni, pentru că ei l-ar putea, 
chipurile, imediat recunoaşte ca homosexual. Aceasta îi pare 
o pată ruşinoasă. 


În toate aceste cazuri important este şi următorul punct de 
vedere: de regulă, homosexualii îşi subliniază felul de a fi 
diferit cu mândrie”5, dacă circumstanţe oarecare nu îi 
împiedică s-o exprime. Chiar şi gândurile obsesionale sau 
acțiunile compulsive se desfăşoară într-o asemenea 
dispoziție a pacientului, de parcă el ar vrea să le respingă, 
ca şi când i-ar părea de neînțeles. Din punctul de vedere al 
unui sistem preconceput, sunt, ce-i drept, deosebiri mari. 
Sub aspect psihologic, deosebirea nu este nici pe departe 
chiar atât de mare. Un gând obsesional sexual cere, sub 
constrângerea instinctului sexual, o rezolvare, iar dacă o 
rezolvare de tipul acesta mai este posibilă şi poate fi 


75 Comp. Pindar, Fragment 123. „Cine a văzut strălucirea lui Theoxenos, 
scânteierea ochilor lui şi nu a fost cuprins de dor, de valul dorințelor, 
înseamnă că are o inimă neagră, de fier înegrit de o flacără neagră care 
îngheaţă, fie că s-a înrobit el însuşi banilor, fie că a fost înrobit de 
farmecele femeieşti; îl ține Afrodita în necinste.” (Pindar, Ode I-III , 
Bucureşti, 1974-1977. Trad. de Ioan Alexandru). 


facilitată prin activitatea în curs a pacientului, atunci el 
trebuie să considere gândurile obsesionale oarecum de 
înțeles, pentru că altminteri se abate el însuşi de la scopul 
satisfacerii. Există destui homosexuali care văd în gândurile 
şi fantasmele lor ceva ininteligibil şi enigmatic şi caută fără 
întrerupere să le combată. Aşadar, analogia cu nevroza 
obsesională este destul de asigurată. 


Al doilea caz 


De cele mai multe ori, în literatură este luată în considerare, 
parțial din motive ce ţin de jurisprudență, numai 
homosexualitatea masculină. Dar exact aceleaşi linii de bază 
pot fi demonstrate şi în homosexualitatea feminină. 


O pacientă de 25 de ani, sora mai mare, avea patru ani când 
i s-a născut fratele spre care s-a îndreptat toată atenţia 
familiei. Ea a fost lăsată la o parte. De aici a pornit 
dezvoltarea puternică a ambiţiei ei. La toate acestea, un 
tablou de familie extraordinar de sumbru: tatăl violent, 
mama superficială. Fata isteață observă ce se petrece în 
familie, căsătoria îi repugnă, se retrage din fața tatălui, în el 
vede un om violent, caută să-şi facă aceeaşi imagine despre 
fratele ei, pentru a ajunge la certitudinea că toți bărbații 
sunt brutali. Se retrage din fața amândurora şi nu vorbeşte 
cu niciunul. Duce o viață îngrozitor de izolată, nu găseşte 
nicăieri atracția pentru joc, față de colege este arogantă, dar 
ambiția ei câştigă simpatia profesoarei. Este destinată 
studiului. La 10 ani, asistă la o naştere care are loc într-o 
cameră alăturată, la o servitoare. Repulsia, groaza ei față de 


rolul feminin cresc puternic. Odată cu dezvoltarea se 
manifestă o extraordinară proastă dispoziţie şi fata cade în 
patima beţiei. Şi aici găsim acea cheltuire de forță, pentru a 
scăpa de viața normală a unei fete dintr-un mediu de 
oameni înstăriți. 


Degenerarea ei în homosexualitate a avut nevoie de multă 
vreme şi ea chiar se împrietenise cu o homosexuală din 
oraşul ei natal, dar a mai fost nevoie de alți doi ani, până 
când, într-o zi, după o ceartă violentă cu mama ei, într-o 
răbufnie de răzbunare, a plecat la această fată homosexuală 
şi de atunci trăieşte cu ea. De bărbaţi s-a ferit întotdeauna. 
Dar exista o rudă, un tânăr cu o figură deosebit de 
respingătoare şi cu trăsături urâte, de care era mai 
apropiată, cu care purta discuții ştiinţifice, sociale şi cu care 
se plimba uneori. El i se părea absolut nepericulos. Dar 
tocmai prudenţa ei deosebită a fost ghinionul ei. Într-o zi, ea 
i-a încredințat secretul ei şi acum tânărul căuta s-o 
şantajeze, pentru a o sili să se căsătorească cu el. S-a făcut 
căsătoria, care s-a încheiat după aproximativ patru 
săptămâni printr-un divorț. Femeia s-a dovedit, dacă pot să 
spun aşa, impotentă. Povestea a devenit publică, iar mama 
ei, cu care fata trăise mereu în cea mai mare duşmănie, m-a 
rugat să mă ocup de fiica ei. 


Pacienta a vorbit numai de ambiţie, de înclinația ei spre 
realizare în domeniul ştiinţific, iar incapacitatea ei de a juca 
rolul de femeie era atât de evidentă, încât nu putea fi omisă. 
În societate căuta să se facă antipatică. Indiferent ce muncă 
începea — ea găsea întotdeauna o cale de a o întrerupe. Acest 
fel de a fi particular provenea dintr-o veche greşeală din 
copilărie în aprecierea cerințelor vieţii, pe care, în 
pesimismul ei, a exagerat-o, şi din frica de a nu putea să 


facă față, ceea ce reflecta autoevaluarea slabă a femeii. În 
pesimismul său, homosexualul vede pericolele vieții 
heterosexuale ca fiind extraordinar de mari, aşa încât nouă 
ni se pare, desigur, firesc să constatăm cum dă înapoi de la 
orice acțiune care ar putea netezi calea spre intrarea în rolul 
său sexual, iar atitudinea sa arată ca şi când ar vrea să 
oprească timpul, să împiedice progresul, care ar fi natural. 
Noi cunoaştem motivele care îl animă. Dar homosexualul nu 
le cunoaşte, ba chiar se opune să le recunoască. El 
consideră autentic ceea ce noi privim ca o eroare şi aici el se 
sprijină pe greşelile unei literaturi aparent obiective, 
ştiinţifice sau diletante, care-l aprobă în opinia sa privitoare 
la imposibilitatea schimbării. Dar o asemenea stare de spirit 
în care homosexualul trăieşte, fantasmează şi acționează îl 
face iresponsabil. O intervenţie a comunităţii nu este deloc 
interzisă. Cel mai important factor în tratament mi se pare a 
fi logica vieţii, care răzbeşte şi la el şi care, cel puţin, îl 
îndreaptă spre ținerea secretului, care-i provoacă şi bătăi de 
inimă, atunci când îşi urmăreşte ideea fixă şi pornirile sale 
pătimaşe. Aici se face auzită vocea comunităţii, care trebuie 
să se împotrivească în orice împrejurare homosexualității. 


Nevroza obsesională 


Cine îşi aminteşte de dispoziția nevroticului obsesional are 
în mod sigur impresia unui om, care se chinuie zelos, fără 
întrerupere, dincolo de activitatea omenească normală. 
Această dispoziție nu lipseşte niciodată: o natură temătoare, 
flagelantă, torturantă. 


Frapează, de asemenea, felul în care pacienţi care n-au venit 
niciodată în contact cu literatura medicală definesc 
înclinațiile spre acțiuni compulsive printr-un concept care a 
fost preluat şi de ştiinţă, ca şi de filosofie: ca imperative. 
Observăm cu surprindere că deseori filosofia produce 
expresii şi concepte similare cu cele ale bolnavilor. 


Formele în care apare de cele mai multe ori nevroza 
obsesională, sunt: compulsia spălatului, compulsia 
rugăciunii, compulsia la masturbare, ideile obsesive morale 
de cele mai diferite tipuri, obsesia meditării etc. Din punctul 
de vedere al unei divizări sistematice, domeniul nevrozei 
obsesionale poate fi considerabil lărgit şi se poate găsi 
acelaşi mecanism şi în zona simptomelor enurezisului 
nocturn, în refuzul de a se hrăni, de natură nervoasă, în 
înfometarea compulsivă, perversiuni etc. 


Simptomul acțiunilor compulsive a trecut şi în literatură. 


Cunosc trei cazuri. 


Astfel, biografia romanticului dispărut von Sonnenberg care 
din prima copilărie şi până dincolo de pubertate a suferit de 
simptomul compulsiei la rugăciune. Era un tânăr rebel, 
foarte ambițios şi recalcitrant, ajungea frecvent în conflict cu 


cei din jur. De timpuriu au apărut idei religioase. Manifesta 
acest simptom mai ales în timpul orelor de şcoală, aşa încât 
deseori lecţiile trebuiau oprite şi întrerupte. Apoi, Jean Paul 
a descris în Schmelzles Reise nach Flaez un mare număr de 
comportamente compulsive. În copilărie, eroul acțiunii 
manifesta compulsia de a striga brusc şi tare „foc”, care 
putea provoca foarte uşor panică. Acest simptom şi altele 
similare sunt extraordinar de frecvente şi induc uneori mari 
perturbări ale vieții publice. 


În cel de-al treilea caz, în Auch einer al lui Vischer, întreaga 
concepție despre lume a eroului este construită pe 
compulsia strănutatului şi a guturaiului. 


Pentru nevroza obsesională este deosebit de caracteristic 
faptul că toate acțiunile compulsive au un stadiu 
premergător care poate fi definit ca o luptă a pacientului 
împotriva inspiraţiei sale. În acest stadiu, el zăboveşte în 
sentimente jalnice. Toţi autorii au relevat ca deosebit de 
important, ca pacientul să fie conştient pe deplin de 
absurditatea simptomului său compulsiv. 


Ca toate maximele şi concepţiile de acest tip din literatura 
despre nevroze, şi această aserțiune trebuie luată cum 
grano salis. Unii pacienţi au relatat că au simțit o eliberare 
şi o împlinire tocmai în acțiunea lor simptomatică, pentru că 
ea izvorâse din întreaga lor ființă şi se dovedise justificată şi 
necesară. Acest stadiu al unei decizii afective în favoarea 
simptomului a fost precedat de o mare tensiune în psihicul 
pacientului, timp de luni şi ani de zile. De aceea, suntem 
îndreptățiți să presupunem că, de fapt, şi această atitudine 
a servit doar la slăbirea simptomului, ca şi când pacientul 


şi-ar fi arogat, din pretinsa lui luptă împotriva actului 
compulsiv, dreptul de a-şi produce simptomul. De 
asemenea, nu trebuie omis faptul că bolnavul procedează 
arbitrar în argumentaţia sa, că el este judecător, procuror şi 
acuzat într-o singură persoană. 


În realitate, nevroza obsesională reprezintă un tablou clinic 
al bolii aproximativ rotund şi vădeşte trăsăturile 
fundamentale ale nevrozelor generale. Există contexte de 
cele mai diferite tipuri. Trecerea la complexul neurastenic 
este unul absolut obişnuit. Dacă ne gândim la actul 
compulsiv de a înghiți aer, care se petrece mai des decât se 
presupune de obicei, legătura cu un mare număr de 
deranjamente gastrice şi intestinale este evidentă. Tot atât 
de frecvente sunt legăturile cu isteria şi tocmai în domeniul 
nevrozelor de război sunt foarte bine cunoscute analogiile cu 
tremorul isteric, paraliziile şi spasmele. Nu rareori întâlnim, 
în compulsia la înroşire, apariția unor manifestări paranoice 
mai uşoare sau mai grave. Legătura cu tulburările de 
anxietate rezultă din faptul că suprimarea simptomelor 
compulsive este înlocuită de frică. Nu rareori nevrozele 
obsesionale trec în alcoolism sau morfinomanie, sau sunt 
legate de acestea. Legături cu delirul impulsiv, cu 
impulsurile compulsive la infracțiuni şi cu autoîinvinuirile 
compulsive, precum şi cu moral insanity oferă un tablou 
deosebit. Există un număr uriaş de legături cu atitudini 
aparent blamabile, aşa, de exemplu, cu anumite forme de 
lene, de pedanterie, de irosire a timpului şi, îndeosebi, 
concepții torturante, hipermorale, fanatismul adevărului etc. 


De fapt, fiecare om are în ființa sa psihică o parte, ce 
aminteşte de nevroza obsesională, care, dezvoltată 
diferențiat, conduce uneori la tulburări considerabile. Astfel, 


încrederea exacerbată în ajutorul supranatural, care la unii 
oameni le străbate întreaga viață şi toate acțiunile. Apoi, 
număratul silabelor, cititul numelor de firme, număratul 
ferestrelor etc., toate aparent fără sens, pe care mulți 
oameni rămaşi normali ar putea să le relateze. 


Legături extrem de strânse există între nevroza obsesională 
şi îndoiala nevrotică. 


Legătura psihică a tuturor acestor manifestări explică 
pericolul de a ne pierde în psihologie, cu diferenţele ei 
incalculabile. 


Dar există un mare număr de probe ale corectitudinii sau 
corectitudinii aproximative a unei concepții 
neuropsihologice. 


O probă constă din următoarele: neurologul trebuie să 
efectueze, în prezența medicului de familie, un examen al 
pacientului, fără a se lăsa târât în întrebări sugestive sau 
investigații planificate. Dar trebuie să procedeze în aşa fel, 
încât să pună în lumină întreaga personalitate a celui 
examinat. Iar acest lucru trebuie realizat fără o înțelegere 
prealabilă cu medicul consultant. De obicei, medicul vede 
legătura, dar pacientul nu are pe parcursul examinării nicio 
idee despre aceasta, ea va reieşi din întrebările puse şi din 
răspunsurile primite. 


Această metodă nu are câtuşi de puţin o importanță 
absolută. De aceea, este necesară o nouă probă privind 
corectitudinea concepției noastre asupra simptomelor. 


Lăsăm la o parte simptomul şi motivul propriu-zis al 
tratamentului şi ne preocupăm numai de personalitatea 
pacientului. Încercăm să aflăm informaţii despre el, să-i 
investigăm ființa, intenţiile sale în viață, atitudinea față de 
cerințele familiei şi societății. Vom ajunge curând la un 
portret conturat destul de clar. Analiza va arăta pacientul cu 
o mulțime de trăsături pe care le putem îmbina într-o 
imagine de ansamblu. 


Rezultă, mai ales, că este vorba de persoane pe care nu le 
putem califica drept absolut pasive. Ele nu duc lipsă de o 
activitate anume. Acest lucru se observă şi din faptul că nu 
se află cu totul în planul secundar al vieții. De regulă, au 
dat examene, au învățat ceva, dar se află într-un anumit 
segment important al vieţii lor, în care stau în fața unei 
anumite decizii: dragostea, căsătoria, profesia, îmbătrânirea. 


Dacă tragem o concluzie din această schiță şi din liniile 
directoare, dacă vom constata la pacienți trăsături de mare 
sensibilitate şi o atitudine pe care o putem defini ca 
inabordabilă, dacă putem constata faptul că au puţină 
dragoste de oameni, dragoste de aproape, că întreaga lor 
viață denotă înclinația spre izolare, că au puțini prieteni, dar 
că ambiția lor se manifestă pronunțat, de regulă atât de 
pronunțat, încât sunt şi ei conştienţi de ea, atunci impresia 
că oamenii aceştia se îimpotrivesc vieţii printr-un gest uşor 
defensiv devine plastică. 


Ca şi la celelalte nevroze, putem vorbi de o tulburare de 
poziție, spre deosebire de autorii care presupun o tulburare 
de dispoziție. Deseori familia face presiuni asupra 
pacientului într-un mod care îl duce la o împotrivire latentă 


sau deschisă. Această poziție de luptă se manifestă față de 
orice cerință pe care o ridică viața socială. 


Să-i punem pacientului întrebarea: Ce aţi face dacă astăzi 
aţi fi perfect sănătos? Şi vă va numi cu cea mai mare 
certitudine acea cerință pe care ne aşteptam ca el să caute 
s-o evite. 


Confirmări ale acestei concepții au existat în război 
suficiente. Nevroza de război este o formă de boală, în care 
momentul final al izolării asiguratoare trebuie considerat ca 
decisiv. Războiul a ridicat solicitări, de la care sufletul 
zdruncinat al celui devenit nevrotic în război, căuta să se 
eschiveze. 


Frapant de frecvent, cel de al doilea fiu sau fetele unice într- 
un şir de băieți, băieţii unici într-un şir de fete sunt victime 
ale nevrozei obsesionale. Cel de-al doilea născut se găseşte 
cu regularitate într-o poziție din care, mai uşor decât altora, 
i se lămureşte, prin greşeală sau prin fapte tentante, 
îndemnul de a lupta cu mişcări intensificate pentru a se 
impune în micul cerc al familiei. 


Cea de-a treia probă a justeţei rezultatului găsit constă în 
aceea că liniile directoare care ni s-au deschis din ființa 
pacientului ne pot permite să considerăm simptomul ca 
necesar, într-o formă oarecare ca valorificabil, ca oportun. 
Desigur, nu este vorba de nicio condiționare cauzală; 
pacientul nu este îndatorat simptomului său, aşa cum ar 
trebui să rezulte la o considerare cauzală. Este ca şi când el 
s-ar lăsa ademenit, instigat la simptomul său. Există o 


seducţie a spiritului uman, dar care este atât de evidentă, 
încât o putem percepe. 


Această greşeală din structura sufletească a pacientului îşi 
are originea într-o concepţie despre lume mai mult sau mai 
puţin pesimistă, se construieşte pe baza unui sentiment de 
inferioritate şi produce automat o tentaţie spre retragere, de 
îndată ce apar cerințele comunităţii la adresa pacientului. 
Pe de altă parte, din acest fapt devine explicabil cum de o 
schimbare a ființei sale se poate înfăptui prin învățătură şi 
numai prin ea. 


Legăturile de mai sus vor fi clarificate prin două cazuri. 


Primul caz se referă la o tânără care a fost măritată cu mulți 
ani în urmă, împotriva voinţei ei, de către un tată destul de 
sever. Fusese întotdeauna o fată serioasă, silitoare, extrem 
de conştiincioasă, a cărei conştiinciozitate se explică prin 
faptul că şi tatăl, pe care fata îl aprecia ca fiind cea mai 
importantă personalitate din familie, punea un preț deosebit 
pe această calitate. Era unica fată lângă trei frați şi a 
povestit imediat spontan, că a resimţit extraordinar de greu 
poziția ei devalorizată. Ea se limita la gospodărie şi, de fapt, 
acolo era sub tutela unei mame cam certărețe şi cârcotaşe. 
Prin conştiinciozitatea ei, îşi meritase lauda din partea 
tatălui. 


Ea s-a împotrivit doar puţin căsătoriei. A fost o căsătorie 
catolică şi s-a stins după doi ani din cauza infidelităților 
soțului. La scurt după aceasta, ea a cunoscut un bărbat pe 
care curând l-a iubit şi cu care a încheiat o căsătorie după 


ritual ungar. Căsătoria s-a lovit de împotrivirea noii soacre. 
- Au venit anii de război. Avea din prima căsătorie un băiat. 
Acum a trebuit să se mute la soacră, în vreme ce soțul era la 
război. A ajuns, la atât de puţină vreme de la încheierea 
căsătoriei, într-o situație din care îşi dorea din tot sufletul 
să iasă. Noua situaţie i-a provocat un sentiment de 
înfrângere pe care îl cunoscuse încă de la mama ei. Criticile 
soacrei erau extraordinar de vehemente. Tocmai atunci i-a 
căzut în mână o carte a profesorului Förster. Acolo a citit că, 
în niciun caz, căsătoria nu poate fi desfăcută şi că 
desfacerea ei ar fi o gravă greşeală morală. 


De atunci a tot avut o stare depresivă, dominată de ideea că, 
de fapt, ar trebui să se întoarcă la primul ei soț. Depresia 
era permanentă. Era vorba de una din nevrozele 
obsesionale, în care apar stări depresive şi anume în 
susținerea ideii obsesive. Importanța acestui gând obsesiv 
consta în aceea că, în primul rând, ea avea o legitimare a 
bolii şi, pe baza acesteia, se putea bucura de o serie de 
privilegii, tocmai acelea râvnite în mod special de ambiția ei. 
Acum era scutită de orice critică, putea trece asupra mamei 
grija copilului, aşadar, de orice activitate domestică evaluată 
ca inferioară, şi în scurt timp s-a văzut împinsă în centrul 
atenţiei casei, cu o serie de avantaje de tip fictiv, care 
puteau servi femeii ambițioase drept substitut pentru ceea 
ce simțise ca dezavantaj în relația cu fraţii ei. 


Cine se îndoieşte de justețea scopului de superioritate 
constatat de mine în toate nevrozele, poate face următoarea 
probă: se caută intenția simptomului însuşi, a gândului 
obsesiv, „ea a comis un păcat”. Care este, de fapt, gândul 
ascuns, din spatele acestui gând? Tatăl foarte religios nu 
ajunsese niciodată la o idee asemănătoare. Fiica se preface 


că este o natură şi mai religioasă! Ea era o fire extrem de 
ambițioasă, nemulțumită nu numai pentru că ambiția ei nu- 
şi găsise împlinirea în noua situație, ci şi pentru că, ţinând 
seama de ambiţie, nici nu putea s-o găsească. Ce a făcut ea, 
a fost, de fapt, un act de revoltă sub forma rezistenţei 
pasive, similar cu ce putem constata în orice nevroză. Ea se 
preface incapabilă de a îndeplini treburile care îi revin, şi 
anume, punând în locul constrângerii lumii, vieții, o 
constrângere stabilită de ea însăşi şi împingând în lături, 
prin această preocupare, toate cerințele societății şi ale 
cercului familiei. Se poate constata cu regularitate că drept 
cel mai mare duşman al unor asemenea pacienți trebuie 
privit, de fapt, timpul. Ea trebuie să irosească timpul, 
deoarece timpul însuşi este o cerință care i se adresează sub 
forma: cum vrei să mă foloseşti? Pentru această irosire a 
timpului pacienta s-a servit de un sistem extins de 
corespondenţă cu clerici şi eticieni, apoi de depresii şi 
consolări smulse de la cei din jur. Ea s-a dat înapoi de la 
cerința de a-şi îndeplini îndatoririle din cea de a doua 
căsătorie, mai ales pentru că voia să evite criticile celei de-a 
doua soacre. 


Cazul al 2-lea. Pacientul este un om extraordinar de valoros 
şi ambițios. Simțise încă din copilărie o incapacitate de a 
trăi, care îl deosebea extraordinar de camarazii săi. Nu-şi 
făcuse niciodată o imagine despre o viitoare profesiune sau 
o viitoare viaţă conjugală. În privinţa firescului unor 
asemenea cerințe, putem conchide că nu era vorba de lipsa 
unor gânduri, ci de planul de a nu profesa şi dea nu 
încheia nicio căsătorie, intenții ce pot fi adesea găsite la 
copii. Pacientul era extraordinar de ambițios, dar, aşa cum 
rezultă din aceste eschive, îşi pierduse încrederea în sine. 


Era crescut cu grijă de părinți. Tatăl era un bărbat foarte 
onorabil. Încă în copilărie pacientul a cunoscut câteva 
necazuri, care i-au afectat sensibil mândria moralității sale. 
A fost prins de tată cu o minciună convenţională, ceea ce l-a 
urmărit toată viața. La puțin timp după această întâmplare 
s-au instalat gânduri obsesionale sub forma unui violent 
sentiment de vinovăţie. Cei din jur erau impresionați de 
suferința lui şi căutau s-o amelioreze. Luni de zile şi-a făcut 
reproşuri din cauza unei explicaţii false, un an întreg a fost 
muncit de nimicuri, le raporta părinţilor totul, s-a dus apoi 
la unul din profesorii lui şi i-a mărturisit ceva, în sensul că, 
în urmă cu un an, dăduse o informație incorectă. 


Şi-a dat, totuşi, examenele şi a absolvit o facultate. Dar 
acum, când urma să intre în viață, să-şi câştige existența, a 
fost lovit de o boală fatală şi împiedicat să acționeze. Nu 
numai că sentimentul său de vinovăţie n-a dispărut, dar 
chiar îl silea să îngenuncheze în public şi să spună 
rugăciuni. El se legăna, chipurile, cu speranța, că va fi 
considerat un om neobişnuit de religios şi nu va fi luat drept 
nebun. Cu această presupunere şi-a permis să cadă în 
prostraţie. 


Boala părea să fi dispărut, când i s-a recomandat să 
abordeze alt domeniu. A plecat în alt oraş. Acolo, într-o 
capelă a Sf. Maria, după câteva pregătiri mai îndelungate, s- 
a aruncat la podea în fața unei mari mulțimi de oameni, 
aducându-şi învinuiri violente şi recunoscându-şi vina 
înaintea tuturor. A fost internat, apoi preluat de tatăl său. 


După ce s-a însănătoşit din nou, a început să studieze în alt 
domeniu. Intr-o zi, a dispărut brusc. A fost găsit într-un 


ospiciu, în care se refugiase pentru a-şi aştepta vindecarea. 
Acolo, scutit de toate încercările, starea lui s-a ameliorat. 
Ideile de autoiînvinuire s-au împuţinat, de fapt, erau fără 
importanţă, ce-i drept, se încheiau şi acum cu imperativul 
îngenuncherii şi rugăciunii; dar era capabil să se 
împotrivească. Medicul l-a sfătuit să meargă acasă şi să-şi 
găsească o ocupaţie. 


În aceeaşi zi, a apărut pe neaşteptate complet gol în sala de 
mese comună. 


După ceva vreme, a părăsit instituţia într-o stare ameliorată 
şi şi-a continuat studiile. Dar de fiecare dată, când se afla în 
fața unei sarcini autoimpuse sau venite din afară, se refugia 
în ospiciu, pentru a petrece acolo un timp. În domeniul său 
trecea drept un bun cunoscător, aşadar, nu era un om 
pasiv, ci era destul de mult înaintea altora. Dar el însuşi 
trăia cu impresia incapacității lui. Scopul suprem al ambiţiei 
lui era să fie mai mult decât ceilalți, mai ales, mai mult 
decât fratele mai mare. Suferința lui îi permitea să se simtă 
oarecum mulțumit pentru că avea atât de neobişnuit de 
mult în rezervă. Putea fi străbătut de gândul la tot ce ar fi 
realizat el, dacă n-ar fi venit peste el această fatală nevroză, 
care i-a răpit atât de mult timp şi i-a pricinuit atâtea 
necazuri şi oboseală. Prin urmare: ambiția care-l anima l-a 
ademenit în boala salvatoare, aşa cum alții, într-o situație 
asemănătoare, caută un narcotic, alcoolul sau morfina, 
uneori chiar şi politica. 


O asemenea viață este imposibil de construit pur intelectual. 
El şi-a folosit toate aptitudinile şi sentimentele pentru a-şi 
organiza suferința. 


Acum voia să-şi depăşească mai mult cercul îngust. Acest 
lucru reiese şi din tipul gândului său obsesiv. „Eu sunt mai 
bun decât alții, mă simt vinovat acolo unde alții nu percep 
nimic deosebit. Sunt mai evlavios, mai virtuos, mai 
conştiincios decât toți ceilalți la un loc, inclusiv tatăl meu.” 


Voia astfel să fie primul într-un cerc limitat, nu în societate, 
nu pe cale dreaptă, nu folosindu-şi toate forțele. [i era 
suficientă propria sa prejudecată şi aparența superiorității. 


Tendința spre superioritate se întâlneşte în toate nevrozele. 
Este elementul motor în nevroza obsesională. În niciunul 
dintre cazuri nu va lipsi. Dar simptomul manifestării 
compulsive se potriveşte doar celor predispuşi la nevroză, a 
căror linie de viață se apropie mai mult de cerințele 
societății. Declanşarea nevrozei obsesionale îi împiedică 
atunci, ca o revoltă, să se dedice total acestor cerințe. 


Rezumat 


Într-o dispoziție de tip anxios, penibilă şi torturantă, apar ca 
„inspiraţie imperativă” ideea obsesivă, vorbirea obsesională, 
acțiunea compulsivă. Frecvența acestei nevroze este 
cunoscută, dar este mai mare decât se presupune acum 
atunci când constrângerea nervoasă este înțeleasă ca tablou 
simptomatic al nevrozei şi nu pare redusă, printr-un mod de 
clasificare nejustificat. Contribuțiile din literatură sunt 
frumoasa descriere biografică din viața romanticului 
Sonnenberg, dispărut în melancolie, apoi Auch Einer al lui 


Vischer şi personajul lui Schmelzle de Jean Paul. În această 
categorie intră enurezis, înfometarea compulsivă şi 
perversiunile sexuale. 


Afirmația generală a autorilor, potrivit căreia caracteristica 
esențială a nevrozei obsesionale ar consta în sentimentul 
absurdului şi inevitabilului al pacientului, nu se confirmă 
întotdeauna. Uneori, împotriva atitudinii sale obişnuite, 
pacientul accentuează în compulsie, împotriva atitudinii 
sale obişnuite, lucrurile utile şi lucrurile care corespund 
naturii sale. Dar importanța acestei sublinieri a absurdului 
fenomenului nu rezidă acolo unde o caută autorii, în dovada 
inteligenței nelimitate a pacientului, ci în legitimarea bolii 
astfel dobândită, în sublinierea caracterului inevitabil în 
pofida tuturor eforturilor şi în constatarea unui mare chin şi 
a unei poveri suplimentare, care trebuie să dea temeiul unei 
scutiri parțiale sau totale de îndatoririle generale. 


Granițele spre complexul neurastenic, isteric şi nevrotic- 
anxios sunt deseori estompate; alcoolismul, dependența de 
morfină sunt îndeaproape înrudite, delirul impulsiv, actele 
instinctive, autoînvinuirile obsesive, anumite stereotipii şi 
dispoziții de natură psihotică denotă o structură psihologică 
asemănătoare. Manifestările vieții psihice normale ne 
conduc spre substratul fenomenului compulsiei, anumite 
forme de obiceiuri, principii exagerate, abuzul de adevăr şi 
morală au o structură asemănătoare din punct de vedere 
psihologic. Legătura cu starea de spirit a îndoielii, care 
împiedică, şi ea, progresul, este strânsă. 


Clarificarea din punctul de vedere al psihologiei individuale 
a unui caz de nevroză obsesională scoate la iveală intenția 


inconştientă a pacientului de a se descărca sau elibera, prin 
constrângerea bolii, de constrângerea cerințelor socialmente 
necesare, de a fonda o arenă de război secundară, pentru a 
putea evita câmpul de luptă principal al vieţii şi a irosi 
timpul, care, altminteri, îl trage spre îndeplinirea sarcinilor 
sale individuale. 


Singura probă decisivă în privința justeţei clarificării 
psihologice a cazului există doar atunci când se dovedeşte 
că pacientul aspiră să scape de solicitările vieţii sale şi prin 
alte mijloace decât prin cel al nevrozei obsesionale, aşadar, 
făcând complet abstracţie de manifestările sale de boală, de 
pretexte, subterfugii, stratageme şi motive aparent bune sau 
cel puţin încearcă să atenueze răspunderea pentru deciziile 
ce privesc prestațiile sale. 


Tratamentul constă în această explicare a situației, în 
înlăturarea concepţiilor greşite din copilărie, într-o tratare 
deschisă a rănilor rezultate de pe urma ambiţiei excesive, 
amorului propriu şi tendinței hiperanxioase a pacientului de 
a se izola. 


Cu privire la funcţia reprezentării 
obsesionale mijloc de creştere a 
sentimentului personalităţii 


Rezumând, pot afirma că fiecărei nevroze obsesionale îi este 
proprie funcția de a sustrage respectivul nevrotic obsesional 
oricărei constrângeri exterioare, lăsându-l să-şi urmeze doar 
propria sa constrângere, cu alte cuvinte, obsesionalul se 
apără atât de tare împotriva oricărei voințe străine şi 
împotriva oricărei influenţe străine, încât, în lupta împotriva 
lor, ajunge să-şi prezinte propria sa voință drept sacră şi 
irezistibilă. Un caz extrem de instructiv este, de exemplu, 
următorul: o doamnă de 40 de ani se plânge că nu poate 
face niciun fel de treburi în casă, pentru că a pierdut 
înțelegerea celor mai simple lucruri. De aceea, se vede 
constrânsă ca tot ce urmează să facă, să fie mai întâi 
repetat. Apoi îl poate executa. Dacă, de pildă, ar trebui să 
pună un scaun la masă, mai întâi se impune să spună: 
„Trebuie să pun scaunul la masă!” Apoi treaba aceasta îi 
reuşeşte. — Pacienta trebuie mai întâi să-şi aproprie o voință 
străină, datoria unei munci casnice (feminină), pentru a 
putea executa ceva. Cine îşi aminteşte de frumoasa lucrare 
a lui Furtmuller, Ethik und Psychoanalyse (Etică şi 
psihanaliză), (Munchen, E. Reinhardt, 1912), cunoaşte acest 
mecanism ca unul etic. În nevroza obsesională el este un 
pilon de bază care îi facilitează pacientului să-şi dovedească 
quasiasemănarea cu divinitatea, în vreme ce orice altă 
influență apare ca redusă la zero. Mai menţionez pe scurt 
cum compulsia la spălare facilitează demonstraţia că tot ce 
este în jur este murdar, cum compulsia la masturbare 
suspendă influența partenerului sexual, cum compulsia la 
rugăciune pare să-i pună la dispoziţie, într-un mod bizar, 


celui ce se roagă, toată puterea cerească. „Dacă fac asta, 
dacă spun asta, dacă nu spun acea rugăciune, acele 
cuvinte, această persoană sau alta o să moară.” Sensul 
devine imediat clar, când prezentăm varianta pozitivă a 
formulei: dacă fac acest lucru sau dacă îl omit, dacă las să 
acționeze propria mea voință, persoana nu va muri. Acum 
pacientul are o dovadă aparentă, ca şi când ar fi stăpân 
peste viață şi moarte, adică divin. 


Mai trebuie să adăugăm la tema noastră că şi mania 
îndoielii şi angoasa nevrotică reprezintă mijloace utilizabile 
ale nevrozei, care-i permit pacientului să-şi urmeze linia de 
viață şi să zădărnicească orice influență străină (asupra 
profesiei, atitudinii) şi orice aşteptare străină. Vom găsi 
mereu că, în nevroză, constrângerea, îndoiala şi frica 
reprezintă asigurări menite să ajute pacientul să apară sus, 
ca fiind situat, masculin, superior, aşa cum am arătat în 
lucrările mele anterioare. 


II 


O pacientă de 35 de ani, care suferă de lipsă de energie şi 
reprezentări obsesionale şi se îndoieşte întotdeauna de 
capacitatea ei practică, se prezintă în prima zi ca o 
entuziastă admiratoare de artă. Cea mai puternică impresie 
asupra ei au făcut-o: 1. Un autoportret al lui Rembrandt 
îmbătrânind, 2. Fresce din Învierea lui Signorelli, 3. Cele trei 
vârste (numite şi Concert) de Giorgione. 


Se vede interesul pacientei îndreptat spre vârstă şi viitor şi 
trebuie să presupunem că avem în fața noastră un om care 
crede că doar cu greu se poate menține în echilibru, care are 
impresia şi se teme că orice pierdere l-ar putea prăbuşi în 
rătăciri grave. Aşadar, un om care caută să ajungă dintr-o 
situație nesigură într-un echilibru aproximativ, pentru care 
trucurile sale, tocmai simptomele nevrotice, i se par a fi 
necesare. 


Acum el va pierde tinerețea, frumusețea, puterea şi 
influența! Rămân doar două căi: fie întoarcerea şi căutarea 
unei noi linii de viață, de aceea senzația deranjantă a bolii 
provenind din vechea poziție (această cale o duce la 
neurolog!), fie intensificarea simptomelor şi revelarea lor, 
pentru a dobândi putere. De cele mai multe ori, asemenea 
pacienți sunt trimişi de cei din jur la medic. 


O poziție menţinută cu pedanterie, frică şi constrângere ne 
arată întotdeauna vechiul sentiment de nesiguranţă al 
pacientului nevrotic. Şi vom ajunge la presupunerea că şi 
această doamnă, care la prima apreciere ipoteză, că ar fi 
nemulțumită de rolul ei feminin, a negat, a ajuns la 
protestul viril față de nevroza ei. 


În ziua următoare, ea declară că societatea din Viena este 
prea obositoare pentru ea. În provincie s-ar putea odihni 
mai bine. Contextul lasă uşor să se întrevadă că această 
oboseală reprezintă o organizare unilaterală, care are ca 
scop să înfățişeze ca inoportună o eventuală mutare la 
Viena. 


Dacă unim printr-o linie explicaţiile din aceste două zile, 
vom obține următorul tablou: o femeie excesiv de 
ambițioasă, care vrea să joace întotdeauna rolul principal, 
nu se mulţumeşte cu bogatele talente ale aptitudinilor ei, ci 
tremură la gândul că, odată cu trecerea anilor, nu va mai 
putea face față, în capitală, concurenței din societățile 
înalte. Ea scrutează harnic viitorul, pentru a-şi preveni 
detronarea, şi, din impresiile utilizabile şi din dificultăţile 
vieții de pretutindeni, îşi formează o concepție extrem de 
colorată afectiv, potrivit căreia ea n-ar fi potrivită pentru 
viața practică, adică pentru viața unei casnice pe cale să 
îmbătrânească. 


Aşadar, trebuie ca, prin nevroză şi prin simptome nevrotice, 
în acest caz prin reprezentări obsesionale, prin sentimentul 
de neajutorare, prin oboseală, să se reuşească evitarea unui 
„adevăr” presupus inconştient: că vârsta degradează o 
femeie, o transformă într-o persoană auxiliară bărbatului, 
într-o creatură de lux, iar aceasta într-un sens mai 
accentuat decât în tinereţea ei. În locul unor explicaţii 
prolixe, vă ofer deocamdată ca dovadă faptul că această 
femeie, cu cât se simte mai aproape de rolul feminin, cu atât 
mai evident renunță la „a face acest joc”. Este frigidă şi în 
timpul menstruației se retrage pentru patru zile. 


A doua zi povesteşte următorul vis: „Pe masa 
dumneavoastră este Dorian Gray al lui Wilde. În carte este o 
bucată mare de mătase albă, brodată artistic. Mă întreb 
cum a ajuns această mătase în carte.” 


Prima parte a visului conţine o confirmare a cauzei care a 
intensificat starea ei prezentă şi pe care am descoperit-o eu. 


Portretul lui Dorian Gray începe să îmbătrânească. Mătasea 
albă, perdelele de mătase brodate şi alte lucruri 
asemănătoare au o valoare deosebită pentru pacientă. O 
carte pe masa mea: o carte scrisă de mine. Prețiozităţile ei, 
posesiunile ei păstrate în cartea mea! De aici, uimirea. Se 
conturează ideea că voi scrie despre frica ei de îmbătrânire. 


Vechea ei atitudine de izolare se intercalează ca un mijloc 
utilizabil, pentru a mări distanța față de medic. 


Lupta împotriva rolului feminin, ca urmare, supraevaluarea 
profesiunii (artistice) masculine, desconsiderarea rolului 
căsniciei, al evenimentelor naturale: căsătoria, dragostea, 
îmbătrânirea, deciziile de toate tipurile, care amenință 
idealul de superioritate, aduc constrângerea de acutizare a 
nevrozei. Aceasta se compune din artificii psihice şi fizice 
recunoscute ca utilizabile individual, prin a căror conlucrare 
va putea fi menţinută ficțiunea unicităţii, puterii, voinţei 
libere. Decuplarea de la cerințele exterioare este dată de 
creşterea puterii, ca urmare a legitimării bolii. 


XVII 


Greva foamei nevrotică 


De regulă, acest simptom al fricii de alimentaţie începe în 
jurul vârstei de 17 ani, aproape întotdeauna la fete. 
Urmarea acestui comportament este, în mod obişnuit, o 
slăbire rapidă. Scopul, care rezultă din întreaga atitudine a 
pacientei, este respingerea rolului de femeie. Aceasta 
înseamnă că există încercarea de a stopa, prin abţinere 
exagerată - cum este, în general, în modă — dezvoltarea 
formelor feminine. În afară de aceasta, una dintre paciente 
şi-a uns tot corpul cu tinctură de iod, în ideea de a forța în 
felul acesta pierderea în greutate. Dar ea releva cu 
regularitate, în fața surorii mai mici, importanța mâncării şi 
o incita fără încetare. O altă pacientă a ajuns, în cele din 
urmă, la o greutate de 28 kg şi semăna mai mult cu o stafie 
decât cu o fată. 


Întotdeauna este vorba, în opinia mea, de fete care încă în 
copilărie au făcut proba valorii şi importanţei „grevei foamei” 
ca instrument al puterii. Căci în nevroza dezvoltată ulterior 
nu lipseşte niciodată această aceeaşi presiune asupra celor 
din jur şi asupra medicului. Dintr-odată, totul se învârte în 
jurul pacientei, iar voința ei domină în orice relație. Acum se 
poate înțelege de ce asemenea paciente acordă atâta 
importanţă hranei şi de ce trebuie să asigure această 
importanță prin „organizarea” fricii: ele nu pot aprecia 
suficient de mult procesul hrănirii, întrucât doar această 
supraevaluare le permite să-şi urmărească consecvent 
scopul, de a domina asupra tuturor celorlalți (ca un bărbat! 
Ca tatăl!). Abia acum ele pot căuta peste tot nod în papură, 
au dobândit punctul de vedere corect pentru a denigra arta 
culinară a mamei, a dicta selecția mâncărurilor, a forța 
punctualitatea meselor şi, totodată, pentru a sili toți ochii să 
fie ațintiți asupra lor cu întrebarea plină de temeri dacă vor 
mânca şi ele. 


Una dintre pacientele mele şi-a schimbat după un timp 
comportamentul în sensul că, subliniind la fel de mult 
importanța alimentaţiei, a început să devoreze şi să ceară 
cantități uriaşe de mâncare, ceea ce a avut ca urmare 
aceeaşi solicitare a mamei. Era logodită, pretindea că vrea 
să se căsătorească, „cât mai e sănătoasă”, dar, în acelaşi 
timp, obstrucţționa continuarea rolului ei feminin prin 
simptome nervoase (depresie, crize de furie, insomnie) şi, 
îndeosebi, prin faptul că devenea un monstru din cauza 
curelor ei de îngrăşare. Lua fără întrerupere brom şi declara 
că se simte mai rău fără acest adjuvant; în acelaşi timp, 
acuza o acnee bromică gravă, care, la fel, ca obezitatea, o 
desfigura. (Unor scopuri similare serveşte frecvent 
constipația, necesitatea urgentă de defecaţie, uneori un tic 
sau o grimasă, sau o nevroză obsesională.) Unii pacienţi 
obțin acelaşi lucru postind în public şi mâncând pe furiș. În 
sfârşit, este cunoscută importanța uriaşă a grevei foamei în 
melancolie, paranoia şi dementia praecox, unde 
întotdeauna, prin negativism, voința celor din jur este 
condamnată la neputinţă. 


Analog multor altor organizări din nevroză este artificiul 
„încoace şi încolo”, prin care este produs simptomul „irosirii 
timpului”, ceea ce este de înţeles în toate cazurile, dacă ne 
gândim că din cauza „fricii de a lua hotărâri” - în cazul de 
mai sus, „frica de partener” - pacientul s-a decis la o 
„atitudine ezitantă”, la o „mişcare de retragere” sau la 
sinucidere. Mai întâi este supraevaluată importanța hranei, 
apoi se ajunge la teama de a se alimenta; în cele din urmă, 
nu mai rămâne decât ceea ce aşteptăm: atitudine ezitantă, 
stagnare sau retragere din fața cerințelor obişnuite din 
punct de vedere social ale celorlalți. În această atitudine se 
reflectă suficient de clar sentimentul de inferioritate din 


copilărie față de solicitările vieţii, iar „artificiile celui slab” 
sunt uşor de dezvăluit. Pornirile vindicative sunt 
întotdeauna prezente, la fel şi tirania în cercul familiei. 


XVIII 


Visul şi interpretarea viselor 


O problemă străveche, pe care o putem urmări până în 
leagănul popoarelor. Nebuni şi înţelepţi, regi şi cerşetori au 
vrut să lărgească granițele cunoaşterii lumii prin 
interpretarea viselor. Cum apare un vis? Ce aduce el? Cum 
pot fi citite hieroglifele lui? 


Egiptenii, caldeeni, evreii, grecii, romanii şi germanicii au 
tras cu urechea la limbajul runelor visului, în miturile şi 
operele lor poetice sunt îngropate urme ale căutării lor 
încordate de a înţelege visul, de a-l interpreta. Încontinuu, 
ca o forță înrobitoare, în toate creierele pare să fi sălăşluit 
gândul că visul poate dezvălui viitorul! Renumitele 
interpretări ale viselor din Biblie, Talmud, Herodot, 
Artemidor, Cicero, Cântecele Nibelungilor exprimă cu 
indubitabilă certitudine convingerea că visul este o privire în 
viitor! Şi toate cugetările merg pe calea cum ar trebui să se 
înceapă interpretarea corectă a visului, cum să spionezi 
viitorul. Până în ziua de azi, gândul de a voi să afli ceea ce 


nu se ştie este pus cu regularitate în legătură cu reflectarea 
asupra unui vis. Este, desigur, de înțeles că epoca noastră, 
cu gândire raționalistă, a respins şi a luat în râs o asemenea 
aspirație, de a dori să dezvălui viitorul, ba chiar a făcut ca 
preocuparea pentru problemele visului să poată atinge 
cercetătorul cu blestemul ridicolului. 


Dar acum, pentru a delimita câmpul de luptă, vom releva 
faptul că autorul nu reprezintă câtuşi de puţin punctul de 
vedere, după care visul ar fi o inspiraţie profetică şi ar putea 
descifra viitorul sau orice altceva neştiut. Mai degrabă, 
ampla sa preocupare pentru vise îl învață doar că şi visul, ca 
orice altă manifestare a vieții psihice, poate fi realizat cu 
forțele de care dispune individul. Dar în aceeaşi clipă va 
apărea o întrebare, care ne arată că perspectiva posibilității 
viselor profetice nu este deloc uşor de stabilit, că, mai 
degrabă, ea pare să acționeze derutant decât clarificator. lar 
această întrebare sună astfel în întreaga ei dificultate: Este, 
într-adevăr, exclus ca în viitor spiritul uman să poată privi, 
cu o anumită limitare, în viitor? 


Observarea obiectivă ne furnizează învățături bizare. Dacă 
punem această întrebare fără înconjur, de regulă omul o va 
nega. Dar noi nu ne preocupăm de cuvinte şi gânduri, care 
se exprimă verbal. Să întrebăm celelalte părți ale corpului, 
să apelăm la mişcări, atitudine, acțiuni, vom avea apoi o cu 
totul altă impresie. Deşi refuzăm să putem privi în viitor, 
întregul nostru mod de viață ne trădează cum vrem să ştim 
dinainte faptele viitoare. Actele noastre arată clar că — right 
or wrong'6 — înregistrăm cunoştinţele noastre despre viitor. 


76 Corect sau eronat (engl.) (N. red.) 


Se poate dovedi cu uşurinţă că noi nici n-am putea să 
acționăm, dacă viitoarea configuraţie a lucrurilor - dorită 
sau temută de noi - nu ar pune în noi direcția şi îndemnul, 
evitarea şi obstacolul. Acţionăm necontenit ca şi când am şti 
cu certitudine dinainte viitorul, deşi înțelegem că nu putem 
să ştim nimic. 


Să pornim de la lucrurile mărunte din viață. Când îmi 
achiziționez ceva, am un presentiment, un gust anticipat, o 
bucurie anticipată. Deseori este doar credința fermă într-o 
situație presimţită, cu plăcerile sau suferințele ei, care îmi 
permit să acționez sau să mă opresc. Faptul că mă pot 
înşela, nu trebuie să mă rețină, pentru ca, în îndoiala 
trezită”” să cumpănesc anticipat două situaţii viitoare 
posibile, fără a ajunge la o decizie. Dacă astăzi mă duc la 
culcare, nu ştiu dacă mâine va fi ziuă când mă trezesc — dar 
mă conformez. 


Ştiu cu adevărat? Cam aşa cum ştiu că acum mă aflu în 
fața dumneavoastră şi vorbesc? Nu, este cu totul altă 
cunoaştere. În gândirea mea conştientă nu poate fi găsită, 
dar în atitudinea mea corporală, în rânduielile mele sunt 
gravate clar urmele sale. Cercetătorul rus Pavlov a putut să 
arate că, atunci când aşteaptă o anumită mâncare, 
animalele secretă, de pildă, în stomac substanţele 
corespunzătoare, necesare digestiei, ca şi când stomacul ar 
şti dinainte ce mâncare va primi. Dar aceasta înseamnă că 
şi corpul nostru trebuie să conteze în avans în acelaşi mod 


77 Funcţia îndoielii în viață este, ca şi în nevroză, aşa cum am putut 
arăta întotdeauna, aceea de a realiza o inhibare a agresivităţii, de a evita 
o decizie şi de a ascunde aceasta propriei critici. 


pe o cunoaştere a viitorului, dacă vrea să facă față, să 
acționeze, că trebuie să ia măsuri, ca şi când ar cunoaşte 
anticipat viitorul. Şi în cazul din urmă, acest calcul al 
viitorului este străin cunoaşterii conştiente. Dar ia să ne 
gândim! Am ajunge să acționăm, dacă am putea pătrunde 
viitorul cu conştiinţa noastră? N-ar fi, oare, reflectarea, 
judecata critică, o continuă cumpănire între „pentru” şi 
„contra” un obstacol insurmontabil pentru ceea ce, de fapt, 
este necesar, pentru acțiune? În concluzie, presupusa 
noastră cunoaştere a viitorului trebuie păstrată în 
inconştient. Există o stare de dispoziție sufletească bolnavă 
- este foarte răspândită şi poate fi reprezentată în cele mai 
diferite grade - mania îndoielii, compulsia ruminării, folie de 
doute - în care realmente pacientul este îndemnat de nevoia 
interioară să caute în toate singura cale corectă spre 
asigurarea importanţei sale, a sentimentului său de 
personalitate. Cercetarea chinuitoare a propriului destin 
relevă în aşa măsură nesiguranța acestuia, gândirea 
anticipată devine atât de conştientă, încât rezultatul este un 
regres: imposibilitatea de a înțelege viitorul conştient şi 
sigur umple pacientul cu nesiguranţă şi îndoială şi fiecare 
din acţiunile sale va fi perturbată de o cumpănire orientată 
în alt fel. - Opusul îl constituie delirul care se declanşează şi 
în care un scop ascuns, altminteri inconştient, al viitorului 
iese puternic în evidență, bruschează realitatea şi 
ademeneşte, cu intenţii rele, conştiinţa către presupuneri 
irezistibile, pentru a asigura conştiinţa de sine împotriva 
eşecurilor din colaborarea în cadrul comunității. 


Nu mai este nevoie de nicio dovadă pentru faptul că, în vis, 
gândirea conştientă joacă un rol mai mic. Tac, de asemenea, 
critica şi dezacordul organelor senzoriale care acum dorm. 
Ar fi de neconceput ca acum aşteptările, dorinţele, temerile, 


care se leagă de situația actuală a celui ce visează, să se 
manifeste mai direct în vis? 


Un pacient suferind de un tabes grav, a cărui capacitate de 
mişcare şi sensibilitate erau extrem de limitate, care apoi, ca 
urmare a bolii, orbise şi surzise, a fost adus la spital. Cum 
nu exista nicio posibilitate de a te înțelege cu el, situația lui 
trebuie să fi fost extrem de bizară. Când l-am văzut eu, 
striga întruna după bere şi o împroşca pe o oarecare Anna 
cu ocări scârboase. Strădaniile lui, ca şi modul de a le 
impune, erau destul de greu de parat. Dacă ne gândim că 
unul din organele sale senzoriale ar fi funcționat, va fi clar 
că nu doar manifestările, ci şi gândurile sale ar fi urmat un 
cu totul alt curs. Deficiența de funcționare a organelor 
senzoriale exploratoare în somn se face simțită în direcții 
multiple: mai ales deplasarea locului acțiunii, apoi şi 
evidențierea dezinhibată a scopului. Acesta din urmă duce 
cu necesitate, față de viața vigilă, la intensificări şi sublinieri 
ale voinţei, din punctul de vedere al conţinutului, la reliefări 
şi exagerări analoge, dar mai accentuate, şi care, totuşi, 
datorită prudențţei visătorului, pot fi însoţite de îngrădiri sau 
inhibări. Havelock Ellis (Die Welt der Träume - Lumea 
viselor, Würzburg, Kabitzech, 1911), care aduce alte temeiuri 
pentru explicaţii, evidențiază această circumstanță. - Din 
alte puncte de vedere, în cazul de mai sus se poate înțelege, 
la fel ca în vise, că doar transpunerea în situația reală poate 
impune „raționalizarea” (Nietzsche) şi „interpretarea logică”. 


Oricum, direcția acțiunii şi, implicit, funcția anticipatorie, 
predictivă a visului poate fi întotdeauna recunoscută clar”8; 


78 Descrisă pentru prima dată în Aggressionstrieb (Instinctul de 
agresivitate), 1908 (vezi „Heilen und Bilden”, editura E. Reinhardt, 


ea sugerează pregătirile corespunzător liniei de viață a 
visătorului față de o dificultate actuală, şi niciodată nu lasă 
să-i scape intenția de asigurare. Să încercăm să urmărim 
aceste linii printr-un exemplu. O pacientă cu o formă gravă 
de claustrofobie, care a făcut o hemoptizie, a visat stând în 
pat şi neputând să-şi vadă de profesia ei de comerciantă: 


„Intru în magazin şi văd cum fetele joacă cărți.” 


În toate cazurile mele de claustrofobie am găsit acest 
simptom ca un mijloc extrem de potrivit pentru a pune 
îndatoririle pe umerii altora, ai celor din jur, rudelor, soților, 
angajaţilor şi a le impune legi, aidoma unui împărat şi zeu. 
Aceasta se întâmplă, printre altele, pentru ca prin crize de 
panică, prin stări proaste sau vomă să se împiedice absența 
sau îndepărtarea anumitor persoane”. De fiecare dată, în 
aceste cazuri, îmi apare înrudirea caracterologică cu acel 
papă captiv, locţiitorul lui Dumnezeu, care a făcut să 
crească stima credincioşilor tocmai prin renunțarea la 
propria sa libertate, obligând apoi toți potentaţii să vină la el 
(„Drumul la Canossa”), fără ca ei să poată conta pe 
întoarcerea vizitei. Visul are loc într-un moment când acest 
joc al forțelor se desfăşoară deja deschis. Interpretarea lui 


München), în „Tratamentul psihic al nevralgiei de trigemen”, în Beitrag 
zur Lehre vom Widerstand, în Syphilodophobie (vezi volumul de față) şi 
în Nervâser Charakter (Caracterul nevrotic), ed. a 2-a, 1919, ed. 
Bergmann, Wiesbaden. 


79 Comp. Adler, Beiträge zum organischen Substrat der Neurosen 
(Contribuţii la substratul organic al nevrozelor), Österr. Ărztezeitung, 
1912, caietele 23 şi 24 şi un fragment din diagnosticul pacientei de mai 


=» 


sus în „Cu privire la rolul inconştientului în nevroză”, în acest volum. 


este evidentă. Visătoarea se transpune într-o situație 
viitoare, în care deja se poate ridica şi urmări încălcările 
legii. Întreaga ei viață psihică este impregnată de 
convingerea că, fără ea, nimic nu poate fi în ordine. Această 
convingere o susține şi altminteri în viață, îi disprețuieşte pe 
toți şi îmbunătăţeşte totul cu o pedanterie exagerată. 
Suspiciunea ei mereu la pândă caută mereu să descopere 
greşeli la alţii. lar ea este atât de saturată de experiențele 
corespunzătoare în direcția suspiciunii, încât ghiceşte mai 
ager decât alții câte ceva din greşelile altora. Or, ea ştie 
foarte bine cu ce se ocupă angajaţii atunci când îi laşi 
singuri! Ea ştie şi ce fac bărbaţii când sunt singuri. Căci, 
„toți bărbaţii sunt la fel!” Din care cauză şi bărbatul ei 
trebuie să rămână mereu acasă. 


După modul în care se pregăteşte, de îndată ce se va 
însănătoşi după boala de plămâni, ea va descoperi, fără 
nicio îndoială, un mare număr de neglijențe în magazinul 
care este chiar lângă locuința ei. Poate că angajaţii chiar au 
jucat cărți. A doua zi după ce a avut visul, i-a cerut fetei în 
casă, sub un pretext oarecare, să-i aducă imediat cărţile de 
joc, le-a tot chemat şi pe fetele angajate, la patul ei, pentru a 
le da noi însărcinări şi a le supraveghea. — Pentru a mai 
lumina viitorul întunecat, ea n-are nevoie decât să 
scotocească prin cunoştinţele somnului, potrivit scopului ei 
exagerat de superioritate, după analogii potrivite, să ia 
principial şi textual ficțiunea despre întoarcerea egalului8, 
care apare şi în experiența individuală. Pentru ca şi după 
însănătoşire să aibă mereu dreptate, nu trebuia decât să-şi 


80 Cunoaşterea mai exactă a acestei „ficțiuni a egalului”, una din cele 
mai importante premise ale gândirii în general şi ale principiului 
cauzalității o datorez prietenului şi colaboratorului meu A. Haeutler. 


ridice mai mult pretențiile. Aşadar, greşelile şi neglijenţele 
trebuiau făcute cunoscute. 


Aş vrea să folosesc, ca un alt exemplu de interpretare a 
viselor, cel al poetului Simonide, transmis de Cicero din 
Antichitate, prin care, mai înainte („Contribuţie la teoria 
rezistenței” din acest volum) am dezvoltat o bucată din 
teoria visului. Într-o noapte, puţin înainte de o călătorie în 
Asia Mică, Simonide a visat „un mort, pe care odată îl 
înmormântase cu toată pioşenia şi care acum îl avertiza în 
privința acestei călătorii”. După acest vis, Simonide a sistat 
pregătirile de călătorie şi a rămas acasă. Conform 
experienței noastre în cunoaşterea visului, putem să 
presupunem că Simonide se temea de această călătorie. El 
s-a folosit de mort8!, care pare să-i fi fost îndatorat, pentru a 
se speria de groaza mormântului, de presimţirile unui sfârşit 
cumplit al călătoriei şi a se asigura. După cum transmite 
povestitorul, vasul s-ar fi scufundat, un rezultat care i-a 
plutit multă vreme pe dinaintea ochilor visătorului, în 
analogie cu alte accidente. Dacă vasul ar fi sosit cu bine, 
cine ar fi putut împiedica spiritele superstițioase să admită 


81 Folosirea unor asemenea imagini din amintiri gata confecționate, 
declanşatoare de afecte, care tocmai au ca scop să provoace afecte şi 
consecințele lor, atitudini prudente, dar şi greață, stare proastă, frică, 
teamă de partenerul sexual, leşin şi alte simptome nevrotice, va fi tratată 
mai în detaliu. Multe dintre acestea am putut să le dezleg în Nervâser 
Charakter (Caracterul nevrotic) (loc. cit.) ca pilde (de exemplu, pilda 
incestului, pilda infracțiunii, asemănarea cu Dumnezeu, megalomania şi 
delirul micimii) sau le-am descris ca „interconexiune”. După câte ştiu, 
doar domnul profesor Hamburger a ajuns la concepții asemănătoare. 
Vezi o descriere detaliată a acestei organizări nevrotice în „Tratarea 
nevrozelor cu ajutorul psihologiei individuale” din acest volum. 


că vasul s-ar fi scufundat chiar dacă Simonide n-ar fi dat 
ascultare glasului prevenitor şi ar fi pornit în călătorie? 


Vedem, aşadar, două tipuri de încercări de a interpreta un 
vis, de a rezolva o problemă, de a iniția ceea ce visătorul 
vrea într-o situație. Şi el va încerca acest lucru pe căi care 
se potrivesc personalităţii, ființei şi caracterului său. Visul 
poate reprezenta ca existentă una din situațiile aşteptate în 
viitor (visul pacientei cu claustrofobie), pentru ca la trezire 
să realizeze pe ascuns sau fățiş organizarea acestei situații. 
Poetul Simonide foloseşte un eveniment vechi, evident, 
pentru a nu pleca în călătorie. Reţineţi că este o trăire a 
visătorului, propria sa concepție despre puterea mortului, 
propria sa situaţie, în care are nevoie de o decizie, să plece 
în călătorie sau să rămână - cumpăniți toate posibilitățile şi 
atunci se va impune necondiționat impresia că Simonide a 
avut acest vis pentru a-şi da un semn, pentru a rămâne 
acasă sigur şi fără să şovăie. Putem presupune că poetul 
nostru ar fi rămas acasă şi fără să fi avut acest vis. lar 
pacienta noastră cu claustrofobia? De ce visează despre 
neglijența şi indisciplina personalului ei? Nu auzim de aici 
clar continuarea: Când nu sunt de față, totul o ia razna, iar 
când o să fiu din nou sănătoasă şi o să iau frâiele în mâinile 
mele, o să le arăt tuturor, că fără mine nu se poate? Ne 
putem aştepta, aşadar, ca la prima apariție în magazin, 
această femeie să facă tot felul de descoperiri privind 
îndatoriri uitate, neglijențe, pentru că ea va privi cu ochi de 
Argus, pentru ca ideea ei de superioritate să se dovedească 
justă. Cu siguranță ea va avea dreptate până la urmă - şi, 
prin urmare, în vis a prezis viitoruls?. Aşadar, visul, ca şi 


82 Se poate intui cu uşurinţă că Simonide, care ca poet tintea nemurirea, 
era, potrivit acestui vis, constelat prin teama de moarte, în timp ce 
pacienta cu claustrofobie urmărea scopul fictiv al unei dominații, un 


caracterul, afectul, simptomul nervos, este organizată prin 
intenția finală a visătorului. 


În întâmpinarea unei obiecţii, care, cu siguranță, stă pe 
limbă multora, trebuie să mai introduc o dezbatere. Cum 
vreau să explic că visul caută să influenţeze configurarea 
viitoare a lucrurilor, din moment ce majoritatea viselor 
noastre prezintă un lucru de neînțeles, de multe ori aparent 
stupid? Importanța acestei obiecții este atât de evidentă, 
încât majoritatea autorilor au căutat esența visului în aceste 
fenomene bizare, neorientate, de neînțeles, s-au străduit să 
le explice sau, bazându-se pe caracterul ininteligibil al vieţii 
în vis, i-au negat însemnătatea. Dintre autorii mai noi, 
îndeosebi Scherner şi, apoi, Freud au meritul de a fi încercat 
o interpretare a enigmei visului; acesta din urmă, pentru a- 
şi susține teoria, potrivit căreia visul ar reprezenta, ca să 
spunem aşa, savurarea dorințelor sexuale din copilărie, 
rămase neîmplinite, a căutat în această neclaritate o 
deformare unilaterală, ca şi când visătorul, nestânjenit de 
barierele sale culturale, ar voi să-şi satisfacă în fantasmă 
dorințele interzise. Astăzi, această concepţie este tot atât de 
inconsistentă ca şi concepţia despre cauza sexuală a 
nevrozelor sau a vieții noastre culturale. Caracterul aparent 
ininteligibil al visului se explică, mai ales, prin faptul că 
visul nu este un mijloc pentru a cunoaşte situația viitoare, 
ci doar un fenomen însoțitor, o oglindire a forțelor, o urmă şi 
o dovadă că spiritul şi corpul au întreprins o încercare de 


ideal de regină. Comp. pentru primul şi Individualpsychologische 
Ergebnisse über Schlaflosigkeit (Rezultatele psihologiei individuale în 
insomnie) (Fortschritte der Medizin, Leipzig, 1913), unde este relevată, 
printre altele, relația dintre teama copilărească de moarte şi profesia de 
medic. 


gândire anticipativă, de sondare anticipativă, pentru a 
satisface personalitatea visătorului privitor la o dificultate 
iminentă. Prin urmare, este o mişcare mentală asociată, 
desfăşurându-se într-o direcție asemănătoare, aşa cum o 
cer caracterul şi esența personalităţii, într-un limbaj greu de 
înțeles, care, atunci când este înțeles, nu vorbeşte clar, dar 
sugerează încotro duce calea. — Pe cât de necesară este 
comprehensiunea gândirii şi discursului nostru vigil, pentru 
că acestea pregătesc acțiunea, pe atât de superfluă este ea 
de cele mai multe ori în vis, care ar putea fi comparat cu 
fumul focului şi arată doar în ce parte bate vântul. 


Dar, pe de altă parte, fumul poate să trădeze că undeva 
există un foc. Şi, în al doilea rând, experiența ne poate ajuta 
să tragem, din fum, concluzia că lemnul arde. Dacă 
descompunem în componente un vis care pare de neînțeles 
şi putem afla de la visător ce înseamnă pentru el aceste 
părți separate, putem căpăta, cu puţină străduință şi 
perspicacitate, impresia că în spatele visului erau în joc 
forțe care tindeau într-o direcție anumită. Această direcție 
va apărea menținută şi altminteri în viața omului şi este 
determinată de idealul său de personalitate, de dificultățile 
şi lipsurile pe care le percepe ca apăsătoare. Prin această 
apreciere, pe care o putem numi artificială, obținem linia de 
viață a unui om sau o parte din ea, vedem planul său de 
viață inconştient, conform căruia el năzuieşte să domine 
tensiunile vieții şi nesiguranța proprie. Vedem şi ocolişurile 
pe care le face în vederea sentimentului de asigurare şi 
pentru a evita o înfrângere. Şi putem folosi visul, la fel ca 
oricare altă manifestare psihică, aşa cum folosim viața unui 
om pentru a afla răspunsuri privitoare la poziția sa în lume 
şi față de alți oameni. - În vis are loc reprezentarea tuturor 


punctelor de trecere ale gândirii anticipative, potrivit unui 
scop prestabilit, cu mijloacele experienței personale. 


Aceasta ne duce la o înțelegere mai largă a detaliilor inițial 
de neînțeles din construcția visului. Visul recurge rar — şi 
chiar şi atunci, tot condiționat de o caracteristică deosebită 
a visătorului - la o reprezentare în care apar ultimele 
evenimente, imagini din prezent. Pentru rezolvarea unei 
probleme în suspensie, se evocă parabole mai simple, mai 
abstracte, mai infantile, deseori amintind de imagini mai 
plastice, poetice. Astfel, o decizie amenințătoare va fi 
înlocuită cu un examen şcolar iminent, un adversar 
puternic cu un frate mai mare, gândul la o victorie, printr- 
un zbor la înălțime, o primejdie, printr-o prăpastie sau o 
cădere. Afectele implicate în vis provin întotdeauna din 
pregătire şi din gândirea anticipativă, din asigurarea 
împotriva problemei realmente iminente. Simplitatea 
scenelor viselor — simple față de situațiile complicate ale 
vieţii — corespunde perfect încercărilor visătorului de a găsi o 
soluție prin decuplarea multitudinii derutante a forțelor 
într-o situație, şi urmărirea unei linii conducătoare, după 
asemănarea cu cele mai simple circumstanţe. Cam aşa cum 
un profesor ar întreba un elev care nu poate răspunde la o 
întrebare şi care, de pildă, nu ştie ce ar trebui să răspundă 
referitor la propagarea forței: „Ce se întâmplă, dacă cineva îţi 
dă un brânci?” Dacă un străin ar intra în cameră la această 
ultimă întrebare, l-ar privi pe profesor cu aceeaşi lipsă de 
înțelegere, cum facem noi, când ni se povesteşte un vis. 


33 Dar se intensifică din viziunea visului, când aceasta este necesară 
asigurării. 


Dar, în al treilea rând, caracterul neînțeles al visului este 
legat de problema dezbătută mai înainte, în care am văzut 
că, pentru siguranța acțiunii, este nevoie de o concepție 
asupra viitorului, cufundată în inconştient. Am prezentat 
detaliat această concepție fundamentală cu privire la 
gândirea şi acțiunea omenească, potrivit căreia o linie 
conducătoare inconştientă duce la un ideal de personalitate 
aflat în inconştient, în cartea mea Uber den nervâsen 
Charakter (Bergmann, Wiesbaden, 1912, ediția a 2-a, 1919). 
Structura acestui ideal de personalitate şi a liniilor 
conducătoare care duc spre el conţine acelaşi material de 
gânduri şi sentimente ca şi visul şi ca procesele motrice 
aflate în spatele visului. Constrângerea care face ca un 
asemenea material de sentimente să trebuiască să rămână 
în inconştient apasă atât de mult asupra gândurilor, 
imaginilor şi percepţiilor auditive ale visului, încât acestea, 
pentru a nu prejudicia unitatea personalităţii, trebuie şi ele 
să rămână în inconştient, mai bine zis, să rămână 
neînțelese. Gândiţi-vă, de exemplu, la visul pacientei cu 
claustrofobie. De fapt, la ce năzuieşte ea în baza idealului ei 
inconştient al personalității este dominația asupra celor din 
jur. Dacă ea ar înțelege visele, ar trebui ca aspirația şi 
acțiunea ei dominatoare să cedeze în fața criticii gândirii 
vigile. Dar, cum aspiraţia ei reală se îndreaptă spre 
dominație, visul trebuie să rămână de neînțeles. În acest 
punct se poate înțelege şi că bolile psihice, toate formele de 
nevroză devin imposibil de menținut şi se opun vindecării, 
atunci când se reuşeşte ca scopurile exagerate ale 
nevroticului să fie aduse în conştiinţă şi şterse. 


Vreau să arăt acum fragmentar, printr-un vis al unei 
paciente, care a venit la tratament la mine din cauza 
irascibilității şi ideilor sinucigaşe, cum se desfăşoară 


interpretarea unui vis de către pacient. Vreau să relev în 
mod special că, de fiecare dată, vedem analogia gândurilor 
din vis relevându-se în „ca şi când”8, expresie cu care 
persoana care visează îşi începe povestirea. Situaţia dificilă 
a visătoarei consta în aceea că se îndrăgostise de soțul 
surorii ei. lată visul: 


Un vis despre Napoleon85 


„Am visat că eram într-o sală de dans, aveam o rochie 
albastră frumoasă, eram frumos pieptănată şi dansam cu 
Napoleon. 


La aceasta, îmi mai vin în minte următoarele: 


L-am ridicat pe cumnatul meu la rangul de N., deoarece 
altminteri nu merita oboseala de a-i lua surorii mele soțul. 
(Aceasta înseamnă că ființa ei nevrotică nu era deloc 
orientată spre soț, ci pe faptul de a fi superioară surorii.) 
Pentru a putea aşterne peste toată povestea mantia 


8 Comp. Vaihinger, Die Philosophie des Als-Ob, Berlin, Reuther şi 


Reichardt, 1911, ale cărui concepții din teoria cunoaşterii concordă 


perfect, în alte zone, cu concepţiile mele din psihologia nevrozelor. 


85 Napoleon, lisus, Fecioara din Orléans, Maria, dar şi împăratul, tatăl, 
un unchi, mama, un frate etc. sunt frecvente idealuri-substitut ale poftei 


de superioritate şi se prezintă, de asemenea, ca disponibilități 


orientative, declanşatoare de afecte în viața psihică a nevroticului. 


dreptăţii, apoi, pentru a nu crea aparenţa că aş fi fost 
determinată să acționez astfel din răzbunare, pentru că 
sosisem prea târziu, trebuie să-mi imaginez că sunt prințesa 
Luise, mai mult decât sora mea, aşa încât să pară absolut 
firesc ca Napoleon să se despartă de prima sa soţie, 
Josephine, pentru a-şi lua soție de acelaşi rang. 


În ce priveşte numele de Luise, eu l-am purtat multă vreme; 
odată, un tânăr s-a interesat de prenumele meu, iar colega 
mea, ştiind că Leopoldine nu-mi place, a spus scurt că mă 
cheamă Luise. 


Visez des că sunt o prințesă (linia conducătoare) aceasta 
este ambiția mea colosală, care în vis îmi permite 
întotdeauna să găsesc o punte peste prăpastia care mă 
desparte de aristocrați. Apoi, această închipuire este 
calculată astfel, încât, la trezire, să percep şi mai dureros că 
am fost crescută printre străini şi sunt singură şi 
abandonată; sentimentele triste care mă cuprind pe furiş, 
mă transpun în starea de a fi dură şi crudă față de toţi 
oamenii care au norocul de a avea o legătură cu mine. 


În ceea ce-l priveşte pe N., vreau doar să remarc, că, de 
vreme ce nu sunt bărbat, vreau să mă plec doar în fața celor 
care sunt mai mari şi mai puternici decât ceilalți; de altfel, 
aceasta nu m-ar împiedica să pot afirma la sfârşit că N. ar fi 
un spărgător (vise despre spărgători). Eu doar m-aş pleca, 
nu m-aş şi supune, deoarece aş dori să țin un bărbat de un 
fir, aşa cum rezultă dintr-un alt vis, şi apoi, apoi, vreau să 
dansez. 


Dansul trebuie să-mi ţină loc de multe, deoarece muzica are 
o influență colosală asupra sufletului meu. 


Cât de des m-a copleşit, la câte un concert, dorința 
arzătoare de a alerga la cumnatul meu şi de a-l putea săruta 
până aproape să-l omor. 


Pentru a nu lăsa ca această dorință să apară în mine față de 
un bărbat străin, trebuie să mă dedic dansului cu toată 
pasiunea, sau, dacă nu sunt invitată la dans, să stau cu 
buzele strânse şi să privesc sumbru în jur, pentru a face 
imposibilă orice apropiere a altcuiva. 


Eu n-am vrut să mă supun iubirii, iar, după părerea mea, 
balul şi iubirea sunt împreună. 


Am ales culoarea albastră, pentru că îmi stă cel mai bine, 
iar eu eram animată de dorinţa de a face o impresie 
favorabilă asupra lui N.; acum mă strădui să dansez, ceea 
ce înainte nu puteam.” 


De aici, interpretarea ar merge şi mai departe, pentru ca, în 
final, să arate că planul inconştient al acestei fete era doar 
dominația, dar la momentul respectiv este într-atât de 
schimbat şi diminuat, încât ea nu mai vede în dans o 
înjosire personală. 


Am ajuns la final. Am văzut că visul reprezintă, pentru 
acțiune, o manifestare psihică secundară, dar că el poate 
trăda, ca într-o oglindă, procese şi atitudini corporale care 


vizează acțiunea viitoare. Ca atare, este de mirare că, din 
toate timpurile, sufletul poporului a receptat, cu 
certitudinea unei senzații generale, visul, ca pe un tablou ce 
indică viitorul? O personalitate uriaşă, care a unit în sine ca 
într-un focar toate simțirile sufletului omenesc, Goethe, a 
dat într-o baladă o formă superbă acestei „priviri în viitor” a 
visului şi forței lui vizionare. Contele, care se întoarce din 
fiara Sfântă în cetatea sa, o găseşte pustiită şi goală. 
Noaptea, visează o nuntă de pitici. Iar sfârşitul poeziei este: 


Şi de vom cânta despre ceea ce vine, 


Se curmă şi vuiet şi orice vacarm. 


Căci frumosul ce-l află, în mic, 


În mare, îl bucură tare. 


Trompete şi sunete de cântec şi clinchet 


Şi care şi călăreți şi-alaiuri nuptiale 


Se-arată şi toate se-nclină. 


Lungi şiruri de oameni ferice. 


Aşa fost-a şi este şi azi. 


Impresia că această poezie arată gândurile visătorului 
îndreptate spre nuntă şi binecuvântarea cu copii este 
suficient subliniată de poet. 


Cu privire la rolul inconştientului în 
nevroză 


Înțelegerea noastră față de problemele individuale din 
psihologia nevrozelor este atât de legată de modul individual 
de observare, încât se poate afirma că fiecare ipoteză de 
lucru, deşi rezultată din cunoştinţe individuale, dă o 
imagine a amplitudinii concepţiilor şi a limitelor cunoaşterii 
cercetătorului. lar acest lucru într-o măsură atât de mare, 
încât astfel devine explicabil cum se ajunge la diferite 
concepții, evaluări, premise, cum o anumită şcoală relevă 
sau diminuează un anumit aspect, altă şcoală, alt aspect al 
reprezentărilor ei, cum unuia îi scapă importanța unui 
material de observații, acolo unde altul acordă o deosebită 
însemnătate neesențialului. Cine apără o teorie formulată 
abia poate fi făcut să şovăie8; ar fi ca şi când ar conştientiza 


s6 Vezi Furtmuller, Psychoanalyse und Ethik, E. Reinhardt, München, 
1912. 


contradicţiile interne. În general, el se comportă ca un 
pacient nevrotic care nu acceptă o modificare a planului său 
de viață atâta timp cât şi-a recunoscut idealul inconştient de 
grandoare şi îl respinge ca nerealizabil. 


Spre deosebire de alți autori, eu aş vrea să încurajez 
cititorul spre verificare, să aplice această perspectivă şi 
următoarelor expuneri. Psihoterapia este o profesie artistică. 
Autoanaliza - valoroasă doar ca înţelegere a propriei linii de 
viață —, comparabilă cumva cu autoportretul, nu oferă 
garanție pentru cercetarea „fără nicio premisă”, chiar şi 
pentru motivul că se realizează cu mijloacele, din păcate, 
limitate ale personalității (sau a două personalități) şi pentru 
că perspectiva individuală nu permite autoobservaţia sau 
observarea altora decât în mod individual. De aceea, 
utilizarea argumentaţiilor personale, altele decât cele uzuale 
în ştiinţă, în evaluarea concepțiilor psihoterapeutice, este o 
neplăcere supărătoare, explicabilă doar prin tinerețea 
disciplinei noastre, care multă vreme n-a găsit ecou. 


În practica psihoterapeutică, aceste limite ale individualităţii 
nu au nici pe departe un efect atât de perturbator. Dacă 
nevroticul eşuează din cauza presiunii realității, medicul îl 
învață să se pună de acord cu realitatea şi comunitatea. 
Conflictul dintre pacient şi medic împiedică întotdeauna 
transformarea nevroticului în ficțiune. Şi, în vreme ce 
pacientul îşi închipuie că luptă pentru superioritatea sa, 
medicul îi semnalează unilateralitatea şi rigiditatea 
atitudinii sale”. 


87 Vezi „Cintribuţie la teoria rezistenței” în acest volum. 


Cea mai mare dificultate în tratament se dovedeşte a fi 
faptul că, deşi cunoaşte mecanismul nevrotic, pacientul îşi 
păstrează parțial simptomele. Până când se dezvăluie un 
artificiu nevrotic nou, poate cel mai important: pacientul se 
foloseşte de inconştient, pentru ca, în ciuda cunoaşterii, să- 
şi poată urmări, cu toate vechile sale disponibilități şi 
simptome vechiul scop al superiorității. Şi, cu această 
constatare, suntem din nou pe linia clarificărilor, pe care eu 
le-am dezbătut descriind planul de viață nevrotic în lucrarea 
mea Despre caracterul nevrotic. Pentru a putea aspira la 
scopul său exagerat, psihicul nevrotic este nevoit să recurgă 
la artificii şi manevre. Unul din aceste artificii este plasarea 
scopului sau a substitutului scopului în inconştient. Dacă 
acest scop se află, ca „morală”, într-o experienţă sau într-o 
fantasmă, atunci şi acestea pot cădea pradă amneziei în 
întregime sau până când scopul final fictiv este obnubilat. 
Acelaşi lucru este obținut de pacient, de altfel şi de critic, 
dacă nesocoteşte modul în care o amintire păstrată, un 
simptom, o fantasmă trimite, în mod unilateral, dincolo de 
sine. 


Nu este decât un alt mod de exprimare, dar reiese logic din 
aceste constatări, atunci când relev că acelaşi scop sau 
fragmente din trăiri şi fantasme, care sunt legate de acest 
scop, sunt accesibile conştiinţei în măsura şi sub forma în 
care sunt necesare atingerii idealului de personalitate şi nu- 
i stau în cale. Prin urmare, importanța biologică a 
conştiinţei, ca şi cea a inconştientului, rezidă în facilitarea 
acțiunii funcție de un plan de viață orientat unitar. Această 
concepţie coincide parțial cu cele mai importante teorii ale 


lui Vaihinger şi Bergson88 şi atrage atenţia asupra calității 
conştiinţei dezvoltate din instinct şi adaptate scopurilor 
agresivităţii. 


Reprezentarea conştientă, supusă idealului nevrotic 
exagerat, este, în calitatea conştienţei ei, un artificiu al 
psihicului, aşa cum rezultă limpede din analiza ideilor 
supraevaluate, a delirului, a halucinației8”, a psihozelor în 
general, desigur, fără ca în aceste cazuri, planul de 
operațiuni să fie conştient. Ca urmare, orice manifestare 
conştientă a psihicului ne indică în acelaşi mod scopul final 
fictiv inconştient ca pe o mişcare inconştientă, în măsura în 
care este înțeleasă corect. Formularea ieftină de „conştiinţă 
de suprafață” îl poate înşela doar pe cel ce nu cunoaşte 
acest context. Antagonismul frecvent dintre mişcările 
conştiente şi inconştiente este doar o opoziție a mijloacelor, 
dar este irelevantă pentru țelul final al înălțării 
personalităţii, pentru scopul fictiv al asemănării cu 
Dumnezeu. 


Dar acest scop final şi orice schimbare de formă exagerată a 
acestuia trebuie să rămână în inconştient, dacă, prin 
opoziția sa fățişă față de realitate, face imposibilă acțiunea, 
potrivit liniei conducătoare nevrotice. Acolo unde calitatea 
conştiinţei ca mijloc al vieţii, ca asigurare a unității 
personalităţii şi ca asigurare a idealului de personalitate 


8 Paul Schrecker, Bergsons Philosophie der Persönlichkeit (Filosofia 
personalității a lui Bergson), E. Reinhardt, München, 1912. Recent, 
Furtmüller şi W. Stern au subliniat în mod deosebit acest fapt. 


s9 Vezi considerațiile neurologice asupra lucrării lui Berger, Hofrat 
Eysenhardt, în acest volum. 


este necesară, ea apare şi în forma şi în amploarea potrivite. 
Însuşi scopul fictiv, planul de viață nevrotic poate intra 
parțial în conştiinţă, atunci când acest proces este indicat 
pentru a determina o sporire a sentimentului de 
personalitate. La fel se întâmplă îndeosebi în psihoză. Dar, 
de îndată ce scopul nevrotic s-ar putea autoanula prin 
conştientizarea sa, mai ales prin aceea că ar ajunge într-o 
contradicție crasă cu sentimentul comunitar, el formează 
planul de viață în inconştient. 


Aceste constatări deduse din faptele fenomenelor nevrotice 
îşi găsesc confirmarea teoretică într-o concluzie, care — chiar 
dacă nepronunţțată - provine din teoriile fundamentale ale 
lui Vaihinger despre esența ficţiunii”. Acest cercetător 
genial cuprinde, într-o sinteză grandioasă, esența gândirii ca 
mijloc de învingere a vieţii, care caută să-şi atingă scopul 
prin artificiul ficţiunii, o idee teoretic fără valoare, dar 
practic necesară. Dacă această concepție profundă şi 
elucidarea esenței ficţiunii sunt necesare pentru a ne 
familiariza cu artificiile gândirii noastre - un punct de 
vedere care va schimba corespunzător concepţia noastră 
despre lume - în faptul „descoperirii” ei este deja sugerat că 
şi ficţiunea conducătoare a vieţii psihice ţine de inconştient 
şi că apariţia ei în conştiinţă poate fi parțial superfluă 
pentru scopul ei, dar parțial inhibitoare. 


Psihoterapia se poate lega de acest fapt, chemând în 
conştiinţă ideea conducătoare de grandoare şi făcând astfel 
imposibilă eficacitatea ei pentru acţiune. In conformitate, în 


9 Vaihinger, Die Philosophie des Als-Ob, Reuter u. Reichardt, Berlin, 
1911. 


cele ce urmează se va arăta că numai ideea inconştientă şi 
conducătoare a personalităţii face perfect posibil sistemul 
nevrotic?l. 


I. Nepoata unei paciente o anunță că demisionează de la 
magazin. Pacienta este îngrijorată că aceasta — deşi înainte 
valorase foarte puțin - ar fi de neînlocuit. Se lamentează că 
ea însăşi nu va termina niciodată, se îndoieşte dacă ar putea 
angaja pe cutare sau cutare persoană. Bărbatul este de 
nefolosit. Domnişoara este un papagal. Ce se aude este: 
„Numai eu, eu, eu!” — şi „Dacă n-aş fi eu!”... 


Femeia suferă de claustrofobie. Aceasta înseamnă că nu 
poate pleca din casă. Da, cum ar putea ea să plece, dacă 
mereu „trebuie să stau la galantar”! Ea se asigură prin 
claustrofobie, pentru a rămâne acasă şi a demonstra că este 
de neînlocuit. O dor picioarele. Ia în fiecare zi câte 3-4-5 
grame de aspirină. Noaptea se trezeşte deseori din cauza 
durerilor, ia un praf, se gândeşte la treburile de la magazin 
şi face aceasta de mai multe ori pe noapte. Are dureri, 
pentru a se putea gândi şi noaptea la magazin. Idealul de 
grandoare exagerat al acestei paciente, de a fi bărbat, 
regină, prima peste tot, poate fi eficient doar atâta timp cât 
rămâne inconştient. Reminiscențe din copilărie, cum că a fi 
băiat ar fi mai bine, se suprapun cu concepţia ei actuală, că 
femeile valorează mai puțin. 


II. Visul unei fete de 26 de ani, care a venit la tratament din 
cauza crizelor de furie, gânduri sinucigaşe şi fugă. 


91 Opoziția față de concepţia lui Freud şi a altor autori este clară. 


„Se făcea că eram măritată. Soțul meu era un bărbat 
brunet, de înălțime medie. l-am spus: Dacă nu mă ajuţi să- 
mi ating scopul, voi încerca toate mijloacele, chiar şi 
împotriva voinţei tale.” 


Scopul avut inconştient de pacientă în copilărie era să se 
transforme într-un bărbat. (Vezi Kainos, Ovid%2) 


În copilărie, acest scop nu fusese inconştient, chiar dacă 
pentru micuța fetiță nu însemna tot ce vedem în această 
prezentare. Mai bine zis: semnificația psihologică şi socială 
n-a putut fi înțeleasă de copil cu toată claritatea. Dar ea se 
manifesta cu o sălbăticie deosebită, exacerbată, într-un 
impuls aproape compulsiv de a purta haine de băieţi, de a 
se cățăra în pomi, în jocurile dintre copii de a avea rolul de 
bărbat, de a atribui băieţilor — pentru a păstra principiul 
metamorfozei — roluri feminine. 


Pacienta noastră era un copil inteligent şi a înțeles curând 
că ficțiunea ei conducătoare nu era justificată. Aceasta s-a 
întâmplat în două feluri: 1. Ea a ajuns la schimbarea formei 
ficţiunii, care acum era: trebuie să fiu răsfăţată de toţi! 
Redusă la linia de forță: trebuie să-i domin pe toţi, să atrag 
interesul tuturor asupra mea. 2. Ea a uitat, şi-a „alungat” 
ideea conducătoare inițială — pentru a o putea păstra în 
continuare. - Acest artificiu al psihicului este extrem de 
important. Aproape că nu este nevoie să mai menţionez că 
nu este niciodată vorba de refularea pornirilor sexuale sau a 
„complexelor” în inconştient, ci întotdeauna numai de 


92 Datorez acest indiciu prețios domnului profesor Oppenheim din Viena. 


împingerea în inconştient a aspirațiilor de putere care provin 
din idealul de personalitate conducător, de ficțiuni care 
trebuie să rămână atât de fixate în interesul idealului, încât 
să fie sustrase unei utilizări conştiente şi, implicit, unei 
testări şi prejudicieri. Astfel, idealul de personalitate se 
asigură pentru a nu fi desființat, pentru ca unitatea 
personalităţii, dorită mai mult ca orice şi vitală, să nu se 
piardă: prin obnubilarea ficțiunilor sale, sustrăgându-le 
conştiinţei! 


III. Visul unui pacient venit la tratament la mine din cauza 
unei tentative de suicid, din cauza incapacității şi 
neîndemânării sale, din cauza unor fantasme sadice şi 
perversiuni, a masturbării compulsive şi a ideilor delirante 
de urmărire: 


„I-am comunicat mătuşii mele că am terminat cu doamna P. 
Îi cunosc toate trăsăturile de caracter bune şi rele şi i le 
enumăr. Mătugşa a replicat: ai uitat una dintre ele: dorința 
de dominație.” 


Mătugşa este o femeie promptă, puţin cam sarcastică. 
Doamna P. a jucat cu pacientul un joc prin care l-a înfuriat 
rău. Prin atitudinea ei, ea i-a arătat că nu-l apreciază prea 
mult şi l-a respins, pentru ca, după un timp, să-l atragă din 
nou. Pentru pacient, umilirile au cântărit, fireşte, mai mult. 
La fel cum sunt înfrângerile pentru majoritatea nevroticilor, 
ele n-au fost decât prilejuri de a se încleşta în această 
relație, pentru a produce totuşi o cotitură şi pentru a ajunge 
la dominarea situației sau a se crampona inutil de ea. 
Sentimentul de inferioritate, sporit, caută o 
supracompensațţie şi este o trăsătură tipic nevrotică a unor 


asemenea pacienți, care nu se desprind niciodată de cei care 
le-au provocat o înfrângere. Înțelegerea acestui caracter ne 
descifrează întregul mister al nevrozei. 


În literatură, trăsăturile similare sunt taxate ca masochiste. 
În lucrarea mea Tratamentul psihic al nevralgiei de 
trigemen, am explicat deja această eroare care creează 
confuzie. Nu se poate vorbi decât despre trăsături 
pseudomasochiste. Căci ele servesc, în aceeaşi măsură, ca şi 
sadismul aspirației spre superioritate, par doar opuse, 
ambivalente, atâta timp cât nu ştim că ambele forme de 
viață tind spre acelaşi scop. Ele sunt opuse doar pentru cel 
ce le observă, dar nu pentru bolnav, nu în observarea din 
punctul de vedere al unui plan de viață nevrotic înțeles 
corect. 


Pacientul avea de multă vreme o înclinaţie extraordinar de 
puternică spre o observare analitică a lumii şi oamenilor. Ca 
de atâtea ori, această trăsătură provenea dintr-o puternică 
tendință de devalorizare. Nevroticul care analizează 
procedează formal, potrivit maximei „Divide et impera!” El 
rezolvă legăturile deseori cele mai incitante şi apoi obține un 
amalgam de şabloane. Ecce homo! Dar acesta este, 
realmente, omul? Un psihic adevărat, viu? 


Pacientul ar vrea să fie la fel de sarcastic ca mătuşa. Dar el 
gândeşte încet şi niciodată nu găseşte un răspuns prompt. 
Această „atitudine ezitantă” o datorează, desigur, planului 
său de viață, care-l sileşte să răspundă astfel, încât 
„adversarul” — şi, de fapt, oricine este adversarul său - să fie 
distrus sau să nu răspundă deloc sau atât de lacunar, încât 


el şi apropiații săi să aibă impresia că trebuie să te porți 
delicat cu el, să-l ajuţi în orice chip. 


În ajunul zilei în care a avut visul, pacientul era sub 
impresia unei discuţii cu fratele mai mare, cu care nu se 
putuse niciodată măsura. Fratele i-a promis să mai facă un 
efort pentru el şi să-i găsească pentru ultima oară un 
serviciu. Dar a face să eşueze asemenea întreprinderi ale 
fratelui mai mare era tocmai specialitatea pacientului 
nostru. lar tratamentul lui devenise necesar pentru că 
făcuse o tentativă de suicid la scurtă vreme după ce-i 
mulțumise fratelui pentru obținerea unei slujbe. - Când, 
într-o zi, fratele i-a reproşat îmbrăcămintea sa proastă, a 
visat că are un costum nou, pe care-l pătase cu cerneală. 
Atunci când se cunoaşte starea psihică a unui pacient, 
visele sale pot fi înțelese cu uşurinţă, fără prea multă 
interpretare. Vedem cum gândurile şi acțiunile anticipate 
țintesc să-l facă pe fratele mai mare să-l aprecieze, pentru a- 
i anula influența şi realizările mişeleşte şi pe ascuns. Dar 
pacientul nostru este un vehement etician şi moralist. 


Tendinţa de devalorizare îndreptată împotriva fratelui 
lucrează, prin urmare, pe ascuns, ca să spunem aşa, în 
inconştient. Cu toate acestea, realizează mai mult decât 
ar putea realiza în conştiinţă, deoarece contestarea 
sentimentului comunitar este imposibilă. 


De unde a apărut este uşor de spus: este un derivat al ideii 
de grandoare exagerate a pacientului. De ce acționează în 
inconştient? Pentru a putea acționa, în general! Căci, printr- 
o voință atât de conştient denigratoare şi injurioasă, 
pacientul nostru ar cunoaşte o prejudiciere, pacientul s-ar 


simți inferior. De aceea drumul ocolit, de aceea trăsături de 
caracter cum sunt neajutorarea şi neîndemânarea, finețurile 
şi rafinamentele inferiorității exersate în profesie şi în viață! 
De aceea şi tentative de suicid în caz extrem şi amenințarea 
secretă cu acesta, pentru a mări presiunea asupra fratelui! 
Pentru a-l împovăra mai mult, pentru a-l aduce la roadele 
râvnite ale strădaniilor sale! 


De aici deducem fraza practic neobişnuit de importantă: 
putem considera acțiunea nevrotică aşa ca şi când s-ar 
supune în conştiinţă unui scop. Iar, în final, putem afirma 
pentru moment: lipsa de conştientizare a unei ficțiuni, a 
unei trăiri moralizatoare sau a unei amintiri se realizează ca 
un artificiu al psihicului, atunci când sentimentul de 
personalitate şi unitatea personalității sunt amenințate de 
conştientizarea acestuia. 


„Să nu se uite dorința de a domina!” — aşa sună 
avertismentul meu către pacient. În vis, eu sunt pe o linie 
cu mătuşa, ca şi fratele cu doamna P., care a fost 
întotdeauna superioară. Această feminizare a doi bărbaţi are 
loc din acelaşi impuls de devalorizare de care a fost vorba 
mai sus. Dar, în vis, pacientul se avertizează singur prin 
cuvintele mătuşii, adică prin cuvintele mele, ceea ce până 
acum a fost misiunea mea; da, este cea mai importantă 
misiune a psihoterapeutului. Vedem stadiul actual al 
nevrozei: degradării suferite din partea fratelui el îi răspunde 
prin devalorizarea fratelui. Atunci el se mobilizează, aşa 
cum, de altminteri, am făcut şi eu. 

A doua zi, el îi scrie surorii o scrisoare, pe care şovăise s-o 
scrie. Se plânge pentru prima dată deschis de aroganța 
fratelui. Ce-i drept, la sfârşit, el a adăugat că ar dori ca ea 
să țină scrisoarea secretă. Lupta deschisă i se pare încă 
grea, pentru că ar dezvălui dorința secretă de dominație a 
pacientului. 


Minţirea vieţii şi responsabilitatea în 
nevroză şi psihoză 


Dacă această lucrare culminează, în cele din urmă, cu ideea 
că toate bolile psihogene, pe care le socotim ca făcând parte 
din nevroze şi psihoze, sunt în mod evident simptome ale 
unei ordini superioare şi, ca atare, tehnică, reprezentări şi 
configurări ale liniilor de viață individuale, o lucrare 
ulterioară trebuie să aibă o argumentare amănunțită. Dar 
pe parcursul analizei de față nu se va putea evita luarea în 
considerare a acestei premise, iar eu voi susține cu dragă 
inimă concepțiile unor autori de renume. De pildă, recent, 
Raimann, ca să numesc doar un psihiatru, a semnalat din 
nou accentuând legătura dintre individualitate şi psihoză. 
De asemenea, dezvoltarea psihiatriei permite şi ea 
recunoaşterea unui amestec progresiv al granițelor. Tipurile 
ideale dispar din literatură şi din practică. „Unitatea 


nevrozelor”, subliniată de mine, poate fi şi ea citată aici. Ne 
apropiem în general de o concepţie de bază, la care 
psihologia noastră individuală a contribuit merituos: aceea 
că, pentru a se putea impune, metoda nevrotică de viață, cu 
legitatea ei inevitabil aparentă şi fundamentată individual, 
recurge la mijloacele unei nevroze sau psihoze utilizabile. 


Rezultatele psihologiei individuale sunt foarte indicate 
pentru a susține această concepție. Căci ele ne semnalează 
că pacientul îşi construieşte lumea interioară, care 
constrastează cu realitatea, pe fundamentul unei 
perspective individuale false. Dar întotdeauna aceasta din 
urmă, cea care îi dictează atitudinea față de societate, ne 
este omeneşte de înțeles, în general familiară într-o altă 
structură, şi nu rareori ne amintim de ea din viață sau din 
creația literară, care a trecut aproape de asemenea abisuri. 
Până în prezent nu există nici cea mai mică dovadă că 
ereditatea, experiențele sau mediul ar obliga la nevroză sau 
chiar la o anumită nevroză. Această obligaţie etiologică, care 
nu este niciodată lipsită de tendinţa şi ajutorul personal, 
există mai degrabă numai într-o supoziție devenită rigidă a 
pacientului, care-şi asigură astfel consecvența nevrotică sau 
psihotică şi implicit contextul bolii sale. El ar putea chiar să 
gândească, să simtă şi să acționeze mai puțin etiologic, dacă 
n-ar fi împins pe această cale de scopul său, de cel de-al 
cincilea act care pluteşte pe dinaintea sa. Printre altele, 
planul său de viață cere categoric ca el să eşueze din vina 
altuia, ca răspunderea sa personală să fie anulată", sau ca 
o bagatelă fatală să-i împiedice triumful. 

În această dorință, general-umanul iese în evidență în mod 
frapant. Individul ajută cu mijloacele sale şi astfel întregul 
conținut al vieţii este inundat de curentul mințirii vieții, 
liniştitor, narcotizant, asigurând sentimentul de sine. Orice 
terapie, mai mult, orice încercare inabil bruscă de a-i arăta 
pacientului adevărul smulge pacientul din leagănul 
iresponsabilității sale şi trebuie să conteze pe cea mai aprigă 
rezistenţă. 


Această atitudine deseori prezentată de noi izvorăşte din 
„tendința de asigurare” a pacientului şi denotă înclinația sa 
spre căi ocolite, stagnări şi regresii, minciuni şi şiretlicuri, 
atunci când este vorba de decizii necesare social. Clinicianul 
este familiarizat cu toate eschivările şi pretextele de care se 
foloseşte bolnavul pentru a întoarce spatele sarcinilor sale 
sau propriilor aşteptări. Lucrările noastre au pus puternic în 
lumină şi au dat la iveală aceste probleme. Şi nu găsim 
decât puţine cazuri în care să pară că lipseşte vina altuia. 
Dintre acestea, se impun mai ales tablourile clinice ale 
ipohondriei şi ale melancoliei. 


Ca fir conducător extrem de util pentru a face transparent 
un tablou clinic psihogen, cred că pot să consider problema 
„partenerului de joc”. Soluționarea acestei probleme nu ne 
mai arată omul psihogen în izolarea sa artificială, ci în 
sistemul său socialmente dat. Atunci va reieşi cu uşurinţă 
tendința de luptă a nevrozei şi psihozei, iar ceea ce 
altminteri putea trece drept încheierea analizei, boala 
specială, va fi acum instalată la locul potrivit ca un mijloc, o 
metodă de viață, ca un simptom, totodată, pentru calea pe 
care merge pacientul, pentru a ajunge la scopul 
superiorității sau a simți că el îi vine în întâmpinare. 


În unele psihoze, dar şi la pacienţii nevrotici, atacul şi 
totodată vina nu se referă la o persoană individuală, ci la o 
mulțime, uneori chiar la întreaga omenire, la bisexualitate 
sau la ordinea mondială. Acest comportament se manifestă 
deosebit de acut în paranoia. Îndepărtarea totală de lume, 
dar, totodată, condamnarea acesteia, este intenția dementia 
praecox. Lupta ipohondrului şi a melancolicului se duce mai 
ascuns şi limitată la mai puţine persoane. Acolo, punctul de 
vedere al psihologiei individuale ne asigură un câmp vizual 
suficient de mare pentru a înțelege şi în aceste cazuri 
artificiile respective. Astfel este cazul atunci când un 
ipohondru care îmbătrâneşte obține succesul de a se 
debarasa de muncă, unde se teme de dezamăgiri, şi totodată 
înlănțuie de casă o rudă şi o obligă să se sacrifice. Distanța 
până la decizie — cu privire la talentul său scriitoricesc — este 
destul de mare, pentru a nu fi trecută cu vederea. El o 
subliniază printr-o extraordinar de eficientă claustrofobie. 
Cine poartă vina? El s-a născut în anii revoluției şi jură pe 
această povară ereditară. În ierarhia mijloacelor (Stern), 
dificultăţile sale digestive sunt ajutoare esenţiale ale dorinței 
de a-i domina pe cei din jur, care primesc astfel o temă 
pentru acasă, şi ale misiunii sale de a irosi timpul. Ele sunt 
produse în mod tendențţios prin aerofagie şi prin constipațţie. 


Un meşteşugar de 52 de ani este cuprins de melancolie, 
când, într-o seară, fiica sa cea mai mare se duce undeva 
fără să-şi ia rămas-bun de la el. Bărbatul acesta s-a îngrijit 
întotdeauna ca familia sa să-l recunoască drept capul 
familiei şi dintotdeauna a forțat, prin suferințe ipohondre, 
servicii precise din partea celorlalți şi ascultare severă. 
Stomacul său nevrotice nu suporta mâncarea la restaurant. 
Prin urmare, atunci când pleca în excursii, „pe care le făcea 
din cauza stării sănătății sale”, soția lui era nevoită să-i 


pregătească mâncarea într-o bucătărie închiriată. Din cauza 
procedeului „necopilăresc” al fiicei sale, îmbătrânirea lui i se 
părea o stare de slăbiciune. Prestigiul său amenința să 
scadă. Şi iată că melancolia apărută îi arăta fiicei că vina 
era a ei, iar întregii sale familii, importanța forței sale de 
muncă, în cea mai vie lumină. - Găsise calea de a-şi născoci 
şi impune nimbul, care, aşa cum stăteau lucrurile, părea să 
nu existe. Şi era pe calea spre iresponsabilitate, dacă rolul 
său personal avea să cedeze. 


Un fabricant de 70 de ani manifesta, odată cu înaintarea în 
vârstă, la fiecare doi ani o stare de melancolie, care dura 
întotdeauna câteva săptămâni. Ca şi cazul de mai sus, şi 
acesta se îmbolnăvea când o aventură penibilă amenința să- 
i scadă prestigiul; şi el îşi neglija profesia şi-şi alarma 
familia, care depindea de munca sa, plângându-se neîncetat 
de sărăcia care-i amenința. Situaţia pe care o crease astfel 
semăna perfect cu o agresare a celor din jur. Orice mustrare 
şi orice critică amuțea, el rămânea în afara răspunderii 
pentru aventura sa superficială, iar importanţa sa ca 
susținător al familiei îi devenise clară fiecăruia. Cu cât 
melancolia lui se manifesta mai intens, cu cât el se plângea 
mai tare, cu atât mai mult creştea valoarea lui. S-a 
însănătoşit atunci când proasta dispoziție de pe urma 
aventurii sale a dispărut. — Ca urmare, melancolia apărea de 
fiecare dată când ajungea într-o situație financiară nu prea 
sigură, odată chiar cu prilejul unei intervenții a autorităţii 
financiare, iar starea lui s-a îmbunătățit după ce umbrele 
trecuseră. Era uşor de înţeles că ducea în familie o politică a 
prestigiului, căutând să se ascundă în melancolie când era 
vorba de decizii periculoase. Aşa era scuzat şi fără nicio 
răspundere, dacă ceva nu mergea cum trebuie, şi găsea la ai 
săi cel mai puternic răsunet atunci când totul se termina în 


mod fericit. Acest caz arată, şi el, foarte clar simptomul 
descris ca „atitudine ezitantă” şi construirea „distanţei” în 
cazul unei decizii. 


Înainte de a intra în descrierea ultimului caz de melancolie 
observat, voi încerca să creionez mai puternic, din punctul 
de vedere al psihologiei individuale, mecanismul melancoliei 
şi să elucidez diferența față de paranoia într-un anumit 
punct. Odată constatată condiționalitatea socială şi poziția 
de luptă a melancoliei, se va vedea curând şi scopul 
superiorității, care hipnotizează bolnavul. Ce-i drept, calea 
pe care porneşte este la început neatractivă: el este umil, 
anticipează o situație de cea mai profundă mizerie şi, din 
transpunerea în aceasta, creează afectul doliului şi mimica 
omului distrus’. Aceasta pare a fi în opoziție cu afirmarea 
idealului său de grandoare. În realitate însă, slăbiciunea lui, 
care merge până la distrugere, devine o armă de temut, 
pentru a-şi procura recunoaşterea şi a se sustrage de la 
răspundere. De aceea, o performanţă ca cea a melancoliei 
pure îmi pare o remarcabilă operă de artă; numai că lipseşte 
conştiența creației, şi că pacientul a crescut în această 
atitudine încă din copilărie. Această atitudine melancolică, 
pe care o putem urmări până la cea mai fragedă vârstă a 
pacientului şi care se dovedeşte a fi un artificiu, o metodă de 
viață rezultată de la sine, care se reliefează, într-o fază de 
nesiguranţă a pacientului, ca linie conducătoare rigidă, 
constă, de fapt, în strădania de a impune celorlalți, prin 


95 Cam ca actorul în Hamlet de Shakespeare: „Lacrimi în ochi!... Pentru 
Hecuba! Ce-i e Hecuba lui?” (Hamlet, prinț al Danemarcei, Actul 2, 
scena 2, p. 217. Traducere de Leon Levițchi şi Dan Duţescu. Ed. 
Adevărul, 2009). Prin urmare, psihoticul ne trădează în lamentaţia sa, 
de altfel nu diferit de nevrotic, care este totodată şi „organizarea” sa. 


anticiparea distrugerii, voința sa şi de a-şi păstra 
prestigiul.% În acest scop, pacientul suportă toate costurile, 
prin toate posibilitățile sale corporale şi sufleteşti, îşi 
tulbură somnul şi alimentația pentru a decădea şi a-şi 
dobândi astfel legitimarea bolii, ca şi funcţia defecaţiei şi 
urinară şi, în consecință, merge cu această strădanie până 
la suicid. O altă dovadă a naturii agresive a melancoliei o 
găsim în impulsurile asasine ce apar ocazional şi în breşele 
frecvente ale atitudinii melancolice provocate de trăsături 
paranoice. Atunci „vina celuilalt” rezultă evident, ca în cazul 
unei paciente care credea că va muri de cancer, pentru că 
soțul ei o obligase să viziteze o rudă bolnavă de cancer. Dacă 
rezumăm cele de mai sus, deosebirea dintre atitudinea 
melancolică şi cea paranoică este că, la prima, pacientul 
pare să simtă în sine vina, în timp ce paranoicul îl 
învinuieşte pe celălalt. Completăm pentru o mai bună 
înțelegere: dacă nu-şi poate impune altfel superioritatea. 
Remarcăm în treacăt că aceste două tipuri sunt general 
umane şi sunt foarte răspândite, de îndată ce le privim 
atent. 


Capacitatea psihozelor de a fi influențate psihic eşuează 
deseori din cauza scopului superiorității conceput mai 
puternic. „Caracterul incorigibil” al ideilor delirante, 
subliniat în parte pe bună dreptate, rezultă din scopul care 
hipnotizează. Şi am putea deja să arătăm cum reuşeşte cu 
regularitate bolnavul psihotic, prin distanțare, să-şi asigure 


% Nu rareori, tehnica melancolică se arată, pe lângă altele sau 
preponderent, ca impuls vindicativ al unei furii altminteri neputincioase. 


97 Aici fac abstracție de stările intermediare de confuzie crescută şi de 
prostrație după o lipsă de activitate a rațiunii de mai lungă durată. 


sentimentul prestigiului cu ajutorul mințirii vieții. 
Vindecarea nevrozei reuşeşte şi ea numai dacă pacientul 
poate să-şi atenueze ideea conducătoare printr-un fenomen 
„incidental”. Ca urmare, o „persuasiune” îndreptată 
împotriva simptomelor poate avea succes numai dacă 
pacientul este dispus să se lase vindecat sau dacă reuşeşte 
să-şi relaxeze scopul, neobservat şi pe neobservate. Ideea 
delirantă, după cum vedem, nu dă la iveală nicio greşeală. 
Ea este impusă de ideea conducătoare şi face față scopului 
ei final: de a scuti de răspundere şi de a asigura, prin 
distanță, sentimentul personalității. Un examen logic nu-i 
poate pricinui cu uşurinţă ceva, pentru că ea îşi împlineşte 
scopul ca un încercat modus dicendi et vivendi, şi pentru 
că, într-un sentiment comunitar limitat, pacientul se 
debarasează de logica ce ne uneşte pe toți. 


Ultimul melancolic analizat de mine a dezvăluit, într-un vis 
avut la începutul tratamentului, întreaga organizare a bolii 
sale. S-a îmbolnăvit atunci când a fost transferat dintr-o 
poziție de conducere în altă parte, unde trebuia să confirme 
aşteptările. Cu doisprezece ani în urmă, când avea 26 de 
ani, se îmbolnăvise de melancolie cu un prilej asemănător. 
Iată visul: „Sunt la pensiunea unde iau întotdeauna 
prânzul. O fată, care mă interesează de multă vreme, 
serveşte la masă. Brusc, observ că lumea dispare. Atunci 
mă străfulgeră gândul că acum aş putea abuza de fată. N-aş 
avea nicio răspundere. După săvârşirea faptei, s-a vădit că 
lumea nu pierise”. 


Interpretarea este simplă. Aflăm că pacientul evită orice 
decizie în viața sentimentală, pentru că se teme de 
răspundere. El a cochetat deseori cu idei despre sfârşitul 
lumii (duşmanul omului!). În camuflaj sexual, visul 


semnalează că el ar trebui să creadă în sfârşitul lumii, 
pentru a putea triumfa. În felul acesta, el instaurează o 
situație de lipsă de răspundere. Fraza finală arată pacientul 
pe calea spre atingerea ţelului printr-o organizare fictivă, 
printr-un „ca şi când”, printr-un atac de probă, printr-o 
agresare a celorlalți. 


Acum putem trece la construirea liniei conducătoare a 
pacientului nostru! Acesta ni se trădează ca un om care nu 
crede în el, aşteptarea lui nu este de a răzbate pe un drum 
drept. Prin urmare, va trebui să fim pregătiți să-l vedem, în 
ceea ce priveşte viața sa de mai înainte, ca şi stadiul actual 
de melancolie, abătându-se de la calea dreaptă spre scopul 
său. Şi vom fi îndreptăţiți să presupunem că el va construi o 
distanţă între sine şi drumul drept spre scop. Poate că 
îndreptăţită este şi presupunerea că, în cazul unei decizii, el 
va tinde spre o „situaţie ideală”, în care, prin aşteptarea 
sigură a unui eşec iminent, se poate sustrage de la orice 
răspundere şi că îşi va recâştiga curajul de a trăi, atunci 
când va fi sigur de victorie. Dar această înțelegere dobândită 
din dinamica visului coincide cu concepţia, dezvoltată mai 
sus, despre melancolie. Totodată atragem atenţia că, într-un 
anumit grad, această atitudine este tipică pentru o mare 
parte a oamenilor şi poate fi frecvent găsită şi la nevrotici. 
Tăria deosebită şi exclusivitatea ideii conducătoare de 
superioritate, în plus legătura mai laxă cu logica, fac ca 
lipsa de responsabilitate, implicit şi ideile incorigibile, să fie 
ridicate până la nivelul psihozei. Aşadar, deocamdată mai 
putem presupune şi un grad special de obstinațţie şi asocială 


98 Vezi „Vis şi interpretarea viselor” în acest volum şi teoria autorului 
despre vis în Nervoser Charakter, Bergmann, Wiesbaden, 1912, ed. a 2- 
a, 1919. 


manie de a domina. Interogat de noi, pacientul neagă 
asemenea trăsături de caracter. 


Din amintirile lui, le-aş menționa pe următoarele: ca 
adolescent, a căzut odată cu partenera sa de dans la podea, 
cu care prilej ochelarii i-au alunecat de pe nas. Îi căuta în 
timp ce era încă întins pe jos, dar, prudent, cu cealaltă 
mână îşi ţinea partenera strâns la podea, ceea ce a provocat 
o scenă neplăcută. Chiar din acest caz poate fi judecată 
trăsătura asocială şi tendința de agresare. Mijloacele 
obişnuite ne vor aduce lumină dintr-o amintire mai veche 
din copilărie. lată amintirea: „Stau întins pe divan şi plâng 
nesfârşit de multă vreme.” Pacientul nu poate face nicio 
relatare privitor la această amintire. În schimb, fratele său 
mai mare, care confirmă cu vioiciune obstinația şi dorința 
de a domina a pacientului şi, întrebat în privința unor 
dovezi, povesteşte spontan cum a fost silit de pacient, încă 
de pe când era copil, prin plânsul său neîncetat, să-i cedeze 
tot divanul. 


Nu pot intra aici în amănunte privind modul în care acest 
pacient şi-a perturbat în aşa măsură somnul, alimentația şi 
funcționarea intestinală, încât a decăzut din ce în ce mai 
mult şi a furnizat dovada sigură a bolii. De asemenea, nici 
în ce priveşte modul în care, expunându-şi condițiile 
irealizabile şi garanţiile, a căutat să-şi prezinte, față de sine 
şi față de alţii, situaţia ca lipsită de perspectivă şi a perceput 
fiecare pas al celor apropiaţi şi orice intervenţie a medicului 


99 Am atras atenţia asupra configurării tendenţioase sau a reţinerii 
primelor amintiri din copilărie (Nervâser Charakter, loc. cit. şi Schrecker 
[Kongress fir Psychotherapie in Wien 1913]). 


ca pe un nou prejudiciu. A mers chiar atât de departe, încât 
să-şi refuze orice calificare profesională şi orice posibilitate 
de existenţă, dar a obținut astfel ca familia şi toți cunoscuții 
să se pună în serviciul său şi să se lase abuzati, silindu-i să- 
i convingă şefii ca să-i ofere un post în care să poată din nou 
să joace rolul de mare stăpân. Ca urmare, lupta lui era 
îndreptată împotriva funcționarilor superiori, ale căror 
cerințe le sabota, iar calea sa trecea de la stadiul lipsei de 
răspundere la încălcarea responsabilității. Apoi, după 
atingerea țintei sale, se va lăsa convins că lumea n-a pierit. 


În cartea mea Uber den nervâsen Charakter, am indicat 
drept condiţii preliminare de apariţie a delirului, în unele 
cazuri izolate: 


1. Un sentiment intensificat de nesiguranţă şi insuficiență în 
fața unei decizii iminente. 


Ca mecanism: 2. O abstractizare mai accentuată a realității 
şi devalorizarea evidenţei (printre altele, nerespectarea logicii 
în calitate de funcție a comunității). 


3. Întărirea liniei conducătoare care duce la scopul fictiv al 
superiorității. 


4. Anticiparea orientării generale. 


Referitor la melancolie, mai trebuie menţionat, în 
continuarea expunerilor noastre, că bolnavul caută să se 
apropie de modelul verificat de el, de copil neajutorat, slab, 


cu nevoi, pe care-l percepe, potrivit experienţei sale 
individuale, ca forța cea mai puternică şi constrângătoare. 
Potrivit acestora, i se formează atitudinea, simptomele şi 
lipsa de răspundere. 


Psihiatria consideră drept caracter esenţial al psihozelor 
lipsa unei „motivări” sau a unei „motivări suficiente”. 
Această luare de poziție unitară ne derutează. Căci 
problema „motivării” ne este perfect cunoscută în psihologia 
individuală şi nu dispare aproape niciodată din discuțiile 
noastre. Un alt progres al psihiatriei moderne, atitudinea 
normativă, pe care o imprimă individualităţii şi caracterului, 
conduce la problemele noastre. 


Căci cea mai importantă întrebare a vieții psihice sănătoase 
şi bolnave nu este „de unde?”, ci „încotro?”. Şi abia atunci 
când cunoaştem scopul activ, în funcţie de care un om se 
orientează, putem să ne angajăm să-i înțelegem mişcările, 
care pentru noi trec drept pregătiri individuale. 


În concepția şcolii psihiatrice de la Viena, definiția 
melancoliei sună după cum urmează (vezi Pilz, Spezielle 
gerichtliche Psychiatrie — Psihiatrie judiciară specială, 
Deuticke, 1908): „Esenţa melancoliei este o proastă 
dispoziție primară, cu alte cuvinte, nemotivată de 
evenimente exterioare, trist-anxioasă, cu inhibarea 
procesului gândirii.” Rezultatele analizei noastre relevă 
motivarea prin scop şi prin liniile conducătoare particulare, 
care trebuie înțelese individual, precum şi activitatea 
ascunsă a melancoliei. În imaginea lor se găseşte „atitudinea 
ezitantă” şi „avansarea către înapoi” în formă completă, 
ambele condiționate de „teama de decizie”. Ca urmare, 


melancolia ni se arată ca o încercare şi un artificiu de a 
rezolva pe căi ocolite „restul”, „distanţa” individului față de 
scopul său real de superioritate. Ca în orice nevroză şi 
psihoză, aceasta se întâmplă prin preluarea voluntară a 
„cheltuielilor de război”. Şi astfel, această boală seamănă şi 
cu o tentativă de suicid, la care conduce uneori. Inhibițiile 
de gândire şi vorbire, stuporul şi postura corporală fac 
imaginea „atitudinii ezitante” deosebit de concretă, iar, ca 
perturbări intenționate ale funcțiilor sociale, indică spre 
limitarea sentimentului comunitar. Ca întotdeauna, frica 
serveşte ca asigurare, armă şi dovadă a bolii, stările 
paroxistice, raptus melancholicus izbucnesc uneori ca 
manifestări ale fanatismului slăbiciunii şi semne de 
activitate mascată, ideile delirante indică sursele 
fantasmelor cu un anumit scop, care-i furnizează şi 
organizează pacientului afectele în serviciul bolii. 
Inconfundabil ne apare apoi mecanismul anticipării, 
transpunerea în rolul omului care deja este pe cale să se 
prăbuşească. Suferința se manifestă cel mai puternic în 
orele dimineţii, adică, de îndată ce bolnavul trebuie să intre 
în viaţă. 


Observatorilor experimentați nu le scapă „poziția de luptă” a 
melancolicului. Pilz, de pildă, arată, printre altele, cum 
zbuciumul lăuntric al bolnavilor are câteodată ca urmare 
donații şi dispoziții testamentare absurde. Aici respingem 
doar „absurdul”. Această psihoză aparent pasivă abundă de 
ură şi tendință de devalorizare, iar când vrea să-şi 
pedepsească apropiații, bolnavul are şi remuşcările 
necesare, pentru a se elibera de răspundere. 


Antecedentele pacientului nostru ne arată fără echivoc că 
toți melancolicii aparțin unui tip care nu se leagă sufleteşte 


de nimic, care se simte curând dezrădăcinat şi-şi pierde 
foarte uşor încrederea în sine şi în alţii. Chiar şi în zilele 
sănătoase ei vădesc un comportament ambițios, dar ezitant, 
se dau înapoi de la orice răspundere şi îşi întocmesc la o 
minciună de viaţă, al cărei conținut este propria slăbiciune 
şi al cărei efect este lupta împotriva celorlalți. 


Melancolie şi paranoia 


Rezultatele cercetărilor psihologiei individuale 
asupra psihozei 


Observaţie preliminară: Forțele motrice ale nevrozelor şi 
psihozelor găsite şi descrise de mine: sentiment de 
inferioritate infantil — tendință de asigurare, aspirația spre 
compensare - scopul fictiv al superiorității, atins în 
copilărie, apoi funcționând teleologic — metode rezultate şi 
demonstrate, trăsături de caracter, afecte, simptome şi 
atitudini față de cerințele contextului social — toate folosite 
ca mijloace pentru sporirea fictivă a sentimentului 
personalităţii față de cei din jur - căutarea unor căi ocolite şi 
a unei distanţe față de aşteptările comunității, pentru a 
scăpa de o apreciere reală, de încredere şi răspundere 
personală - perspectivă nevrotică şi devalorizarea cu un 


anumit scop, mergând până la demenţă, a realității m-au 
condus atât pe mine, cât şi pe mulți alți cercetători la 
construirea unui principiu explicativ, care s-a dovedit 
valoros şi indispensabil în cea mai mare măsură pentru 
înțelegerea nevrozelor şi psihozelor!%. Mecanismele citate 
mai sus sunt prezentate detaliat în lucrarea autorului, Uber 
den nervâsen Charakter (Bergmann, Wiesbaden, ediția a 2- 
a, 1919), Studie über Minderwertigkeit von „Organen” 
(Urban und Schwarzenberg, Viena, 1907) şi în volumul de 
față. 


Cercetările mele ulterioare asupra mecanismului psihozei au 
o concluzie provizorie, împreună cu următoarele constatări: 
la cele trei semnificaţii de bază deja relevate ale delirului 


e anticiparea şi prezentarea halucinatorie a unei dorințe sau 
a unei temeri în scopul unei asigurări 


e devalorizarea cu un anumit scop a realității şi 
e sporirea rezultată a sentimentului personalităţii 


se asociază alte două semnificații de cea mai mare 
importanţă: 


100 Bleuler vorbeşte - în mod bizar - într-un sens reprobator despre 
faptul că „prin această concepţie s-ar putea explica totul”. Mie şi altora 
ni se pare tocmai de aceea valoroasă. 


e lupta împotriva celor din mediul mai apropiat sau mai 
îndepărtat şi 


e deplasarea activității pacientului de la problema sa 
principală pe o arenă de luptă secundară. 


După cum este uşor de observat, toate cele cinci condiții ale 
delirului sunt într-o legătură logică şi psihologică. 


În prelegerea următoare, care urma să fie prezentată, 
aproape în aceeaşi formă, în anul 1914, la Congresul de 
psihologie şi psihiatrie (din Berna), care nu s-a mai ținut, 
am încercat să înfățişăm structura psihologică a melancoliei 
şi paranoiei conform constatărilor de mai sus. 


I. Melancolia 


Atitudinea şi planul de viaţă al celor predispuşi la 
melancolie. Declanşarea îmbolnăvirii şi lupta împotriva 
celor din jur. Câştigarea arenei de luptă secundare din 
teama unor decizii degradante. 


1. Melancolia îi cuprinde pe indivizii a căror metodă de viață 
contează încă din prima copilărie pe serviciile şi sprijinul 
altor persoane. În viața lor precumpănesc manifestări ale 
unei activități reduse şi de natură nemasculină. Ele se 


limitează mai ales la cercul familiei sau la un cerc mic, 
constant, de prieteni cu care vin în contact, caută 
întotdeauna sprijinul altora şi nu se jenează să forțeze, prin 
referiri exagerate la propria insuficiență, ajutorul, adaptarea 
şi supunerea altora. Faptul că egoismul lor, deseori 
nelimitat, le aduce uneori, într-o perioadă de speculații, 
succese exterioare, nu pledează împotrivă. Dar, când se 
ivesc dificultăţi, ei evită problema principală a propriei lor 
vieți, mersul înainte, dezvoltarea sau chiar menținerea 
propriei sfere de influență, sau le abordează şovăielnic. În 
schimb, tipul maniaco-depresiv poate fi caracterizat la 
modul cel mai general prin aceea că începe cu entuziasm 
fiecare acțiune, pentru ca, la scurtă vreme, să se 
demobilizeze. Acest ritm caracteristic, care este propriu 
chiar şi mişcărilor şi atitudinilor din zilele sănătoase, este 
intensificat şi consolidat, în momentul îmbolnăvirii, prin 
invocarea ideii delirante şi prin configurarea demonstrativă 
şi convenabilă a acesteia. Între aceste două forme se află 
melancolia, a cărei declanşare se petrece cu regularitate de 
îndată ce credința oscilantă a pacientului în succesul său îl 
obligă la respingerea chemării vieții (căsătorie, profesie, 
societate). 


2. Întregul mod de viață al „typus melancholicus” lasă să se 
înțeleagă, ca premisă şi cel mai important punct de pornire, 
o concepţie fictivă, dar penetrantă - o perspectivă 
melancolică, provenind din viața psihică a copilului - după 
care viaţa reprezintă un uriaş risc dificil, majoritatea 
covârşitoare a oamenilor se compune din indivizi ostili şi 
lumea, din obstacole incomode. În această atitudine 
contrară sentimentului comunitar recunoaştem un 
sentiment de inferioritate accentuat şi unul din acele 
artificii, pe care le-am descris ca bază a caracterului 


nevrotic; cu tendinţele lor agresive particulare, prefăcute în 
trăsături de caracter, afecte, disponibilități şi aptitudini 
(plânsul!) ei se simt mai bine pregătiți pentru cerinţele vieții 
şi, „în zilele sănătoase”, caută să se pună în valoare într-un 
cerc mic. Concretizându-şi sentimentul lor subiectiv de 
inferioritate, ei ridică din copilărie, fățiş sau nemărturisit, 
pretenția unei sporite „îngrijiri a infirmului”. 


3. Prin urmare, autoevaluarea lor este încă din copilărie una 
foarte slabă, aşa cum se deduce din încercările lor 
neîncetate de a se pune în valoare; oricum, ele denotă 
deseori — iar aceste indicii mai mult ascunse caracterizează 
înrudirea psihică cu paranoia - posibilitatea întârziată a 
unei dezvoltări extraordinare, de cele mai multe ori, situații 
nefericite din familie, sau trădează, în ideea lor de delir 
melancolic, o premisă categorică a unor forțe supraumane, 
ba chiar divine. Aceasta şi nimic altceva stă la baza unor 
asemenea lamentări, în care bolnavul deplânge, într-o idee 
de grandoare camuflată, destinul cumplit care se va abate 
asupra familiei sale odată cu sfârşitul lui sau când îşi 
etalează printre remuşcări vina pentru distrugerea lumii, 
pentru dezlănțuirea războiului mondial, pentru moartea şi 
rănirea altor persoane. Nu rareori, în deplângerea exagerată 
a propriei incapacităţi se află o trimitere amenințătoare la 
pericole absolut reale, materiale sau morale, pentru cercul 
familiei sau al prietenilor şi totodată o evidenţiere 
accentuată a importanței personale a bolnavului. Acesta 
este tipul țintelor melancolicului şi, în asemenea scopuri, se 
învinovățeşte fățiş de toate formele de inferioritate şi-şi 
asumă demonstrativ vina pentru toate eşecurile. Succesul 
comportamentului lor este atunci, cel puţin, acela că ajung, 
cu mult mai mult decât până acum, în centrul atenției 
cercului lor limitat şi că-şi îndeamnă persoanele îndatorate 


la cele mai mari servicii, la cele mai notabile sacrificii şi la 
cea mai amplă solicitudine. În schimb, voinţa lor s-a eliberat 
de orice mică îndatorire şi constrângere socială, ceea ce a 
corespuns întotdeauna idealului lor egocentrist, conducător, 
pentru că orice adaptare şi legare de altul şi de drepturile 
acestuia era percepută ca o insuportabilă constrângere şi 
grea pierdere a valorii personale. 


Pe lângă remuşcări şi autoînvinuiri, nu lipsesc niciodată 
trimiterile ascunse la ereditate, la greşeli de educaţie, la 
lipsa de scrupule răutăcioasă a celor apropiaţi sau a 
superiorilor; numai că această învinuire a altora - din nou 
un fenomen înrudit cu paranoia - decurge din poziția 
conducătoare a melancolicului. Aşa, de pildă, se întâmplă 
când declanşarea melancoliei la fiica mai mică are loc după 
ce mama a hotărât să plece în călătorie pentru mai mult 
timp cu fiica cea mai mare, sau când apare boala unui om 
de afaceri, învins la vot de mai multe ori de către asociații 
săi, pentru a-l obliga să îndeplinească hotărârile luate 
împotriva voinței sale. 


Pe de altă parte, trimiterile ca cele de mai sus, la ereditate, 
anomalii fizice etc., servesc şi constatării că este vorba de o 
boală irevocabilă, nevindecabilă, ceea ce creşte considerabil 
cursul valorii suferinței. 


Astfel, la fel ca orice nevroză şi psihoză, melancolia serveşte 
străduinței de a creşte considerabil valoarea socială a 
obstinației şi personalităţii, cel puţin în propria percepție. 
Particularitatea ei forțată se formează sub presiunea unei 
nemulțumiri profunde şi a unui sentiment de inferioritate, 
de cele mai multe ori nejustificat obiectiv, la persoane al 


căror tip de copilărie a fost descris la început. Faptul că ele 
plătesc costurile, care ni se par incredibile, ale unei atitudini 
consecvente menținute în poziţii dificile ale vieții lor, se 
poate observa cu uşurinţă şi este întemeiat în tensiunea 
supradimensionată, în care stau ele față de viață. Ambiţia 
lor sensibilă, care le pune să vâneze cu şovăieli timide o 
superioritate insistentă, le obligă în acelaşi timp la dezertare 
sau lipsă de curaj în fața sarcinilor sociale mai mari. Astfel, 
prin autolimitare sistematică, aceste persoane ajung pe o 
linie secundară, într-un cerc de oameni şi sarcini strict 
delimitat, pe care-l cultivă cu grijă până când sunt 
amenințate de o schimbare aparent dificilă. Acum intervine 
din nou şablonul construit în copilărie, dar nerevizuit 
niciodată: de a se arăta umil, de a acționa prin slăbiciune şi 
boală. 


4. Cel mai remarcabil mijloc de luptă al typus melancholicus 
cu scopul consolidării poziției constă din cea mai fragedă 
copilărie în: lamentări, lacrimi şi o proastă dispoziție. El îşi 
demonstrează în modul cel mai torturant slăbiciunea şi 
necesitatea dorinței respective, pentru a-i sili pe alții să-l 
servească sau pentru a-i amăgi. 


5. Ei obțin apoi, în maniera lor, aparența şi convingerea 
lipsei de răspundere pentru eşecurile lor în viaţă, pentru că 
întotdeauna îşi scot în evidenţă propria slăbiciune 
irevocabilă şi lipsa unui ajutor din afară. Înrudirea 
sufletească cu tipul fobicilor şi ipohondrilor nu poate fi 
negată; numai că, în cazul melancoliei, în scopul atacurilor 
mai puternice, precum şi din cauza sentimentului de 
inferioritate mai amplu, înțelegerea bolii dispare şi orice 
critică a ideii de delir încetează prin anticiparea accentuată 
a unei nenorociri inevitabile şi a unei transpuneri ferme în 


pericolul amenințător. Prin urmare, imperativul 
melancolicului va fi: „Acţionează, gândeşte şi simte ca şi 
când soarta cumplită, pe care o pictezi pe perete, s-a şi 
abătut asupra ta sau este inevitabilă!” Apoi, ca premisă 
principală a delirului melancolic: privirea sa înrudită cu 
divinitatea, profetică. 


În prelungirea acestor constatări, dacă vom măsura cu 
etalonul comun al perspectivei pesimiste, legătura cu 
nevroza şi psihoza devine clară. În genul exemplelor simple 
pe care le vom alege: enuresis nocturna: „Acţionează ca şi 
când ai fi la closet!” Pavor nocturnes: „Poartă-te ca şi când 
ai fi într-un mare pericol! „Aşa-numite senzații neurastenice 
şi isterice, stări de slăbiciune, paralizii, ameţeală, stare 
proastă etc.: „Gândeşte ca şi când ai avea capul legat — ceva 
înfipt în gât — ai fi gata să leşini — n-ai putea merge -— că totul 
se învârteşte -— ai fi mâncat ceva ce nu ţi-a priit” etc. 


Întotdeauna este vorba de efectul asupra celor din jur. Aşa 
cum este cazul, după cum am afirmat de multă vreme, în 
„epilepsia genuină”, în moarte, poate întotdeauna în mod 
pantomimic, în furia neputincioasă, manifestările de 
otrăvire, unde reprezintă o împotrivire şi o înfrângere. 
Materialul reprezentaţiei rezultă din posibilitățile 
organismului, care derivă deseori din manifestările de 
inferioritate înnăscute (vezi Adler, Studie über 
Minderwertigkeit der Organe, 1917) şi ele încep să joace un 
rol de îndată ce sunt în stare să stimuleze scopurile 
superioare ale nevroticului şi sunt stimulate la rândul lor. 
Dar, în oricare dintre cazuri, simptomul sau criza 
pacientului înseamnă că el dispare din prezent (prin 
anticipare) şi din realitate (prin transpunerea într-un rol). 
Succesul dispariției se exprimă cel mai pregnant în epilepsia 


genuină. Un tip frecvent întâlnit de astfel de bolnavi se 
vădeşte din fragedă pruncie (uneori ca urmare a unei naşteri 
târzii) şi se manifestă în deplasarea asimetrică a jumătățţii 
drepte a feței în jos, mărirea osului parietal drept şi 
preferința pentru utilizarea mâinii stângi. 


Conform atitudinii finale a pacientului, care este pe punctul 
de a renunța la orice aspirație loială, psihoza arată 
retragerea mai accentuată, continua devalorizare şi agresare 
a realității. 


6. Astfel, există şi în psihoză, ca şi în nevroză, situații noi 
sau aparent dificile, decizii în profesie, în iubire, examene de 
toate tipurile, în care în scopul dezertării sau al amânării, ca 
într-un caz complicat de trac se dovedeşte a fi necesară 
invocarea insistentă a imposibilității înlăturării slăbiciunilor 
şi a unui destin trist. Investigatorul trebuie să evite cu grijă 
să ia în calcul propria impresie despre întreaga dificultate. 
Căci ceea ce călăuzeşte melancolicul în temerile sale, ceea ce 
face „de necorectat” ideea sa delirantă nu este lipsa 
inteligenţei sau a logicii, ci repulsia, respingerea 
intenționată a aplicării acestei logici. Pacientul gândeşte, 
simte şi acționează „ilogic”, dacă se apropie de ţinta sa 
numai pe această cale, cu ajutorul delirului, dacă poate să- 
şi sporească sentimentul personalității. Cine caută să-i 
zdruncine delirul îi apare, în mod logic, drept duşmanul 
său, aşa că el percepe şi măsurile medicale şi încercările de 
persuasiune ca fiind îndreptate împotriva poziției sale. 


7. Linia proprie tipului melancolic este aceea în care, 
continuând vechile disponibilităţi construite, el ajunge la un 
tablou al bolii, care, prin semnalarea accentuată a 


slăbiciunii proprii, impune celor din jur constrângerea 
ajutorării neîntrerupte, dar inutile, şi a luării lui în 
considerare. Inutilitatea oricărei liniştiri venite din afară, 
atunci când se declanşează melancolia, nu rezidă nici ea în 
lipsa consecvenţei, ci rezultă din intenţia inflexibilă a 
bolnavului de a-i zdruncina la maximum pe cei din jurul 
său, de a-i ține strâns pe cei implicaţi şi de a-i lipsi de orice 
perspectivă. Despre o vindecare poate fi vorba în funcție de 
curajul de a trăi rămas pacientului în momentul în care el 
şi-a savurat din plin satisfacția superiorității sale; sugerarea 
cu tact a contextului real, departe de orice poză de 
superioritate şi de convingerea de a avea dreptate, s-a 
dovedit benefică în cazurile pe care le-am avut. Predicția 
finalului unei organizări melancolice nu este cu siguranță 
mai uşoară decât cea a încetării plânsului la un copil. 
Atitudinile disperate, deficitul extraordinar de curaj de a trăi 
şi lipsa ostentativă de respect față de cei din jur pot provoca 
intenţia de suicid ca act vindicativ extrem al unei activități 
îndreptate permanent împotriva propriei persoane. 


Teama de un eşec, frica de a nu fi sau a nu mai fi la 
înălțimea concurenței sociale sau a aşteptărilor societății şi 
familiei îi cere imperios acestui tip, în cazul unei nevoi 
subiective, să recurgă la mijlocul anticipării pierderii. 
Perspectiva melancolică rezultată din această transpunere, 
care se adânceşte continuu în ceea ce obține în stare de 
veghe şi în vis, cedează, în efectele ei asupra ansamblului 
organismului, atracției permanente spre o înrăutățire a 
funcționării organelor. Ca urmare, se pot face predicții 
prudente despre funcţia organelor, atitudinea corporală, 
somn, forța musculară, activitatea cardiacă, manifestările 
intestinale etc. Interpretarea etiologică a constatărilor lui 
Abderhalden din psihoze este combătută de contextul 


psihologic; raportate la concepţiile noastre, ele ar trebui să 
se prezinte ca fenomene secundare sau doar ca simptome de 
inferiorități organice înnăscute, dezvoltate în psihoză. După 
cum se ştie, în ceea ce priveşte inferioritățile organice am 
evidenţiat, printre altele, că ele pot forma, ca rezultat final, o 
importantă bază a sentimentului de inferioritate infantil, 
important din punct de vedere etiologic. 


8. Aşadar, în măsura în care sunt accesibile, organele ajung 
în puterea scopului melancolic, îşi adaptează funcția la rolul 
de ansamblu şi ajută astfel la producerea tabloului 
melancoliei clinice (inima, atitudinea corporală, apetitul, 
defecarea şi urinarea, gândirea). Atâta timp cât se supun 
impulsurilor arbitrare, ele sunt transferate în dispoziția 
melancolică. Sau funcționarea rămâne aproximativ normală, 
dar este percepută şi acuzată de bolnav ca fiind defectuoasă. 
Uneori, bolnavul provoacă, printr-un comportament în mod 
evident neadecvat, o perturbare sau o stare irascibilă (prin 
perturbarea somnului, prin provocarea excesivă a activității 
defecării şi urinării). 


9. În cazul din urmă, ca şi în ce priveşte comportamentul 
alimentar, pacientul denotă deseori o serie de perturbări 
autoinduse, care se petrec fără o autocritică suficientă, dar 
sistematic şi planificat. Aceste manifestări, ca şi cerințele 
excentrice ale pacientului față de funcţionarea organismului 
său, apoi evaluarea incorectă pe care o face unei norme 
fictive, de care, chipurile, se poate lipsi, permit să se 
întrevadă intenţia de a aduce la vedere, în fața tuturor, o 
legitimare serioasă a bolii. 


10. Alimentarea va fi limitată prin trezirea unor gânduri 
provocatoare de greață sau suspiciuni pline de teamă 
(otravă), dar, ca toate celelalte funcţii, se află sub presiunea 
transpunerii melancolice („ca şi când nimic n-ar avea nicio 
valoare, totul ar trebui să meargă înspre rău”), somnul este 
tulburat prin meditații forțate şi prin gânduri legate de 
somnul care nu mai apare, ca şi prin mijloace vizibil 
inadecvate. Funcţia de defecație şi cea urinară pot fi 
modificate prin influențarea contrarie sau prin continua 
pretenție de a merge la spital, în cazul din urmă, prin 
producerea unei stări de excitație în organul respectiv. 
Activitatea inimii, respirația şi atitudinea de personalitate 
bolnavă ajung şi ele, ca şi, uneori, glandele lacrimare, sub 
presiunea ficţiunii melancolice, care îndeamnă la o 
transpunere neobosită într-o situație de disperare. 


11. O privire mai atentă, posibilă numai printr-o observare 
contextuală, din punctul de vedere al psihologiei individuale, 
arată că, la persoanele caracterizate mai sus, atitudinea 
melancolică poate apărea ca un mijloc de luptă într-o 
situație (poziție), în care altminteri ne-am putea aştepta la o 
răbufnire de mânie, poate furibundă, răzbunătoare. Lipsa 
timpurie a activității sociale condiționează o atitudine 
agresivă, care nu seamănă cu un suicid prin degradarea 
propriei persoane, dar conduce la o amenințare a celor din 
jur sau la răzbunare. 


În raptus melancholicus ocazional sau în suicid, care 
reprezintă întotdeauna un act de răzbunare, răzbate vizibil 
şi afectul aşteptat. 


12. Însă niciodată nu lipseşte — ca premisă a acțiunii lor — 
trimiterea mascată la importanța propriei persoane, aşa 
cum se arată în revendicarea subordonării celuilalt, în 
pretenţia față de celălalt, ca şi când acesta ar fi doar un 
mijloc. Întrucât nici trimiterea la vina celuilalt (vezi mai sus) 
nu lipseşte niciodată, superioritatea fictivă şi lipsa 
răspunderii bolnavului sunt asigurate prin atitudinea 
melancolică. Prin accentuarea trăsăturilor din urmă 
(trimiterea la vina celuilalt), nuanțele paranoice ajung să 
răbufnească în melancolie. 


13. Întrucât, pentru melancolic, seamănul său este 
întotdeauna doar un mijloc în scopul sporirii propriului 
sentiment de personalitate (pentru care îi stă la dispoziție, în 
afara bolii, şi aparenţa de prietenie şi solicitudine), el nu 
cunoaşte niciun fel de granițe în a-şi extinde constrângerea 
asupra celuilalt, îi răpeşte orice speranță şi merge până la 
sinucidere sau la gânduri suicidare, în cazul în care trebuie 
să-şi abandoneze intenţia finală de suspendare a pretențiilor 
celorlalți sau dacă întâmpină o rezistență de neînvins. 


14. Astfel, declanşarea melancoliei este, de fapt, o situaţie 
absolut ideală pentru acest tip, atunci când dificultăţile îi 
amenință poziția. Întrebarea de ce, cu toate acestea, el nu se 
delectează cu starea sa, ar fi fără rost: mijlocul de luptă al 
melancoliei nu permite apariția niciunei stări contrare şi, 
întrucât pacientul lucrează în vederea succesului, nu mai 
rămâne loc pentru sentimente de bucurie, care i-ar stânjeni 
compulsia sa la depresie. 


15. Melancolia se stinge de îndată ce pacientul şi-a 
redobândit într-un fel oarecare sentimentul fictiv al 


superiorității sale şi şi-a acoperit eventualele insuccese prin 
legitimarea bolii. 


16. Atitudinea oamenilor care pot fi cuprinşi de melancolie 
este, din copilărie, sceptică şi critică față de societate. În 
această atitudine poate fi recunoscut ca premisă un 
sentiment de inferioritate, împreună cu compensațţia, o 
căutare prudentă a superiorității, în pofida tuturor 
afirmațiilor proprii de alt tip. 


II. Paranoia 


1. Este proprie persoanelor a căror atitudine în societate se 
caracterizează prin aceea că, după un început mai mult sau 
mai puțin energic în mişcarea lor sau în linia lor de viață, la 
o oarecare distanță de scopul anticipat de ei şi de cei din jur 
şi prin operațiuni ample, mentale, de cele mai multe ori 
simultane, obţin, într-o luptă aparentă împotriva unor 
dificultăți autocreate, pretextul inconştient pentru a-şi 
ascunde, a-şi justifica sau a amâna la nesfârşit înfrângerea 
posibilă sau presupusă în viață. 


2. Această atitudine in toto sau doar față de unele probleme 
este pregătită încă din copilărie, probată şi şlefuită pe cât 
posibil şi asigurată împotriva celor mai dure obiecţii ale 
realității. De aceea, într-o măsură mai mare decât alte 
psihoze, sistemul paranoic poartă trăsăturile a ceea ce a fost 
planificat şi poate fi zdruncinat numai în condiţii favorabile, 
doar în stadiu incipient. Nici sentimentul comunitar, nici 


funcția sa, logica „general valabilă”, nu vor putea fi vreodată 
complet atenuate. 


3. Ca una dintre premisele acestei atitudini poate fi 
considerată o nemulțumire profundă, percepută ca 
irevocabilă, referitor la cuceririle din viață, care îl sileşte pe 
pacient să-şi furnizeze o acoperire, în fața sa şi a altora, 
pentru eşecul său, pentru a nu fi rănit în ambiţie şi în 
conştiinţa de sine. 


4. Activitatea permanentă, întotdeauna vizibilă - mai ales de 
tip pronunțat combativ şi condusă de aspiraţia spre 
superioritate — face ca prăbuşirea să se producă în mod 
obişnuit abia în anii mai târzii, ceea ce şi împrumută ideii 
delirante trăsăturile unei anumite maturități exterioare. 


5. Această activitate, care se îndreaptă spre obiectivul unui 
ideal de superioritate, forțează pe parcurs o atitudine ostilă, 
de condamnare a aproapelui, care poartă în sine un vârf 
ascuțit împotriva celuilalt, împotriva influențelor şi 
situaţiilor în spatele cărora se ascund o parte sau toți 
oamenii. Astfel, ceea ce pacientul n-a reuşit din planurile 
sale excentrice, devine vina celorlalți. Şi în paranoia, 
anticiparea idealului de superioritate (grandomanie) serveşte 
la fundamentarea sentimentului de superioritate şi, 
simultan, la evitarea răspunderii pentru eşuarea în 
comunitatea reală prin crearea unei arene de luptă 
auxiliare. 


6. În atitudinea paranoicului se reflectă poziţia ostilă faţă de 
aproapele, adoptată încă din primii ani de copilărie; ea 


decurge de la sine din strădania activă spre superioritate 
totală, ceea ce se exprimă sub forma ideilor delirante de 
referinţă, de persecuție şi de grandoare. În toate cele trei 
tablouri clinice, pacientul se vede pe sine ca centrul 
mediului din jur. 


7. În forma pură de paranoia, care intră în discuţie numai 
ca un caz-limită, iese întotdeauna la iveală un început 
agresiv, care este oprit prin construirea sistemului delirant. 
Asemănător cu dementia praecox, în care frica de viață şi de 
cerințele sale pare a fi mai mare şi care, de aceea, apare încă 
din primii ani. În imediata apropiere se observă cazuri de 
ciclotimie, de abulie isterică şi manifestări depresive de 
natură neurastenică şi de nevroze de conflict (vezi Uber den 
nervösen Charakter, loc. cit.), care pot provoca o retragere 
mai intensă, cu caracter pasager, spre agresivitatea inițială. 
O mare înrudire în sens dinamic denotă comportamentele 
din epilepsia psihogenă, alcoolismul cronic, dependența de 
morfină şi cocaină. Deosebirile există în retragerea mai 
puternică sau intermitentă din fața activității viitoare sau 
din fața obligativității mai mici a acesteia. 


8. Atât în mişcarea de înaintare, cât şi în cea de retragere a 
ciclului psihotic se poate observa clar trăsătura ostilă, 
combativă, care uneori duce la sinucidere; astfel, psihoza ne 
apare în general ca sinuciderea spirituală a unui individ 
care nu se crede la înălțimea cerințelor societății şi a 
propriilor sale ținte. Şi în mişcarea sa de retragere se află o 
actio in distans secretă, o ostilitate împotriva realității, în 
vreme ce mişcarea de înaintare indică întotdeauna, şi prin 
momentul de exaltare, slăbiciunea ei interioară. 


9. Autoevaluarea paranoicului este ridicată până la 
asemănarea cu Dumnezeu. Dar ea se clădeşte compensator 
pe un profund sentiment de inferioritate şi-şi trădează 
slăbiciunea în abandonarea rapidă a îndeplinirii cerințelor 
sociale şi a propriilor planuri, în deplasarea câmpului de 
luptă pe tărâmul irealului, în înclinația puternică spre 
construirea pretextelor paranoice, preocupante, şi în 
învinuirea celorlalți. În mod evident, pacientului îi lipseşte 
încrederea în sine; suspiciunea şi neîncrederea în oameni, în 
cunoştinţele şi în puterile lor, care forțează construirea 
ideilor referitoare la un stat cosmogonic, religios, 
contradicția față de concepţiile generale sunt necesare 
pentru el, pentru a-şi putea simţi echilibrul şi 
superioritatea. 


10. Ideile paranoicului sunt greu de corectat, pentru că el 
are nevoie de ele tocmai în forma lor pentru a-şi consolida 
punctul de vedere, în special pentru a obține lipsa de 
răspundere în viață, ca pretext față de lipsa de succese şi 
pentru a forța stagnarea acțiunii sale în viața socială. În 
acelaşi timp, ele îi servesc pentru a reține ficțiunea 
superiorității sale, fără a o pune la probă. Căci vina se află 
întotdeauna în ostilitatea celorlalți. 


11. Dacă pasivitatea melancolicului este o actio in distans 
pentru a-i obliga pe alţii la supunere, fantezia activă a 
paranoicului vizează obținerea pretextului nerăspunzător 
pentru lipsa succesului din viața sa şi a unei preocupări 
care să-i umple timpul. 


12. Opus imaginii melancoliei, lipsa sa de răspundere se 
bazează în exterior mai mult pe vina celuilalt sau a 
circumstanțelor exterioare. 


13. Declanşarea perceptibilă a paranoiei se produce, de 
asemenea, într-o situație amenințătoare, în care pacientul 
crede că şi-a pierdut definitiv cerințele excentrice privind 
poziția sa socială. Aşadar, de regulă, înaintea unei 
întreprinderi, pe parcursul acesteia sau înaintea unei 
degradări, de cele mai multe ori înainte de „pericolul” 
îmbătrânirii. 


14. Întreruperea acestei întreprinderi are loc prin 
construcția intermediară a sistemului delirant pregătitor, 
prin a cărui activare responsabilitatea pacientului păleşte. 
În acelaşi timp, creşte sentimentul de grandoare al 
pacientului, prin transpunerea sa în ideile delirante de 
persecuție, referință şi grandoare. În acest mecanism vedem 
un act compensatoriu care se țese din aşteptarea unei 
degradări, iar el decurge în direcţia „protestului viril”, aşa 
cum am prezentat în concluzia la Psihologia nevrozelor (vezi 
Uber den nervâsen Charakter). 


15. Construcţia ideilor delirante poate fi urmărită până în 
copilărie, unde din vise diurne şi fantasme se leagă în mod 
copilăresc de situaţii de degradare. 


16. Atitudinea paranoică aduce, în rolul adecvat sistemului 
ei delirant, numai sufletul, ci şi corpul. Construcţiile 
frazeologice stereotipe, atitudinile şi mişcările sunt în 
legătură cu ideea conducătoare şi se găsesc, de altfel, într-o 


mai mare bogăţie la borderline şi în cadrul dementia 
praecox. 


17. Trăsături melancolice se întâlnesc frecvent amestecate 
cu paranoia. Apar astfel des îndeosebi plângerile legate de 
somn prost, de hrană insuficientă etc. şi, pe parcursul unei 
prelucrări, sunt îndreptate mai ales în direcția ideilor de 
urmărire, otrăvire sau grandoare. Calea din urmă se arată 
uneori doar în accentuarea unicităţii suferinţei. 


18. Halucinaţiile stau în legătură cu transpunerea puternică 
în rol şi reprezintă voci încurajatoare sau de avertizare. Ele 
se manifestă în fiecare caz, atunci când o direcție a voinței 
pacientului este considerată ca irevocabilă şi simultan ca 
iresponsabilă. Ca şi visul, ele trebuie înțelese metaforic, nu 
trebuie să fie pe înțelesul pacientului, dar caracterizează 
tactica pe care pacientul o va aborda față de o anumită 
problemă. Halucinaţia, ca şi unele vise, se vădeşte a fi un 
artificiu al obiectivării pornirilor subiective, de a căror 
obiectivitate aparentă pacientul se leagă necondiționat. (Vezi 
teoria autorului asupra visului, în „Visul şi interpretarea 
viselor”, volumul de față -— şi în Nervöser Charakter, loc. cit.) 
Constrângerea lipsei de răspundere nu permite dirijarea 
voinței prin propria participare şi pune în locul ei voci şi 
chipuri aparent străine. 


19. La aceasta se adaugă, ca o consolidare a sistemului, 
selecția conform scopului, adică favorabilă sistemului 
delirant, a amintirilor şi evaluarea trăirilor dirijată de 
intenția finală. Din punctul nostru de vedere, tendința 
acestora (consolidarea sistemului) şi compulsia decisivă la 
această tendință ies în evidență cât se poate de clar ca 


urmare a fixării scopului (înapoi! Organizarea lipsei de 
răspundere, vina celuilalt, disimularea prăbuşirii evidente). 


20. Aşadar, concepția noastră arată că paranoia se 
instalează acolo unde oamenii normali pierd curajul, unde 
firile mai labile se sinucid sau îi învinuiesc pe toți ceilalți, 
unde un om agresiv, evitând cu laşitate cerințele normale 
ale vieţii recurge la infracțiune, la alcoolism şi unde doar 
caracterele cu o educaţie bună, în spiritul bunului-simț îşi 
mențin echilibrul. Uneori se întâlnesc amestecuri din fiecare 
dintre direcțiile de mai sus. 


21. Lupta autonomă a celui cu dispoziții paranoice, pentru a 
triumfa asupra tuturor aduce cu sine considerarea şi 
tratarea oricui ca duşman sau figură de şah. Ca oricărui 
bolnav nevrotic şi psihotic, paranoicului îi lipseşte 
bunăvoința autentică față de semenii săi; în societate, el nu 
este niciodată un participant de încredere şi abordează cu o 
atitudine răuvoitoare toate relațiile umane (iubirea, 
prietenia, profesia, societatea etc.). Această anomalie 
comportamentală provine dintr-o autoevaluare joasă şi 
dintr-o supraevaluare a dificultăților vieţii. Tot ea este cea 
care-l ademeneşte spre organizarea (nevrozei şi) psihozei. De 
aceea, atitudinea lui ostilă față de societate nu este câtuşi 
de puţin ereditară sau imposibil de înlăturat, ci se dovedeşte 
a fi o ademenitoare ieşire de urgență. 


22. Paranoia dispare rar, pentru că se manifestă în acel 
punct al liniei de viaţă în care pacientul adulmecă 
prăbuşirea sa irevocabilă. Exagerările subiective evidente 
pot fi supuse la început corectării. Atunci boala se poate 
vindeca. 


23. Atitudinea omului înclinat spre paranoia denotă din 
copilărie o trăsătură activă, care duce uşor la stagnare în 
fața dificultăţilor. De aceea, în viața pacientului se vor găsi 
frecvent întreruperi în dezvoltarea liniară, de natură aparent 
enigmatică. Toate aceste acțiuni care amână progresul (şi 
schimbarea frecventă a ocupaţiei şi vagabondajul) sunt 
forțate în realitate de ideea conducătoare: de a pierde timp, 
pentru a câştiga timp. 


Mania de a domina, incompatibilitatea, absenţa spiritului 
camaraderesc, lipsa relațiilor de iubire sau selectarea 
persoanelor obediente sunt manifestări regulate în viața 
bolnavului. El se distinge printr-o fire cârtitoare şi injust 
critică. 


Anexă 


Un funcționar în vârstă de 40 de ani este mutat într-un alt 
birou. Cu 13 ani în urmă, dintr-o experienţă identică, 
rezultase o melancolie. Şi de data aceasta el s-a considerat 
incapabil să-şi exercite funcția. Pe lângă aceasta au ieşit la 
iveală gânduri în care el dădea aluziv vina pe alții. Aceştia 
nu s-ar interesa de el, i-ar crea dificultăţi, pe scurt, ca 
aproape întotdeauna, calea spre paranoia era uşor de 
detectat la M. Mie mi-a cerut otravă, pentru a scăpa de 
chinuri. Indiferent ce i se întâmpla, el lua întotdeauna 
partea cea mai întunecată. Insomnia, tulburările digestive, 
dar, mai ales, depresia continuă şi cele mai înfricoşătoare 
temeri de viitor, crescând de la o zi la alta, au făcut ca 
diagnosticul să fie stabilit indubitabil. 


Am arătat că melancolia trebuie înțeleasă ca „problemă 
reziduală”, în care individualitatea bolnavului, preocupat de 
dovada bolii, se axează pe autoînvinuire, pe propria lipsă de 
însemnătate, pentru a evita o decizie fățişă. De pildă, 
pacientul nostru va reuşi în felul său fie să zădărnicească 
un succes nefavorabil sau să-l diminueze prin legitimarea 
bolii sale, fie să facă un succes favorabil să pară un acont 
pentru o capacitate fictivă, care depăşeşte tot ce a fost până 
acum. Nu lipseşte niciodată nici solicitarea intensă şi 
agresivă a altor persoane, care ar urma să fie zdruncinate de 
boală şi îndemnate să facă eforturi mai mari în slujba 
pacientului. Dacă reducem această poziție la una din 
copilărie, ajungem la imaginea copilului care plânge. Primele 
amintiri din copilărie ale acestui pacient sunt următoarele: 
se vede, băiețel, plângând pe o canapea. O a doua: mătuşa 
lui l-a bătut odată, când el avea 8 ani; atunci a fugit în 
bucătărie, strigând, printre lacrimi: „Mi-ai furat onoarea!” 
Cu acest artificiu individual, pentru a-i zdruncina (a-i 
agresa) pe alții prin plângerile sale, îşi întâmpină şi astăzi 
noile situații. Nu trebuie omis faptul că acest artificiu al 
vieții sale poate fi înțeles doar dacă admitem că, aici, un om 
excesiv de ambițios nu are atâta încredere în sine încât să-şi 
poată atinge scopul de superioritate mergând pe calea 
dreaptă. În al treilea rând, se vede clar cum, sub presiunea 
ideii sale de asemănare cu Dumnezeu, el ar vrea, aşa cum 
se leagă de tot ce ţine de trecut, să fie absolvit în realitate de 
răspunderea pentru faptele sale, pentru a nu trebui să-l 
pună la încercare pe Dumnezeul său. Aşa se explică 
atitudinea sa ezitantă şi organizarea inconştientă a 
„restului”, al distanţei față de scopul superiorității sale, pe 
care se teme să n-o piardă cu fiecare nouă decizie. 


În prima săptămână de tratament, el a visat visul despre 
pieirea lumii despre care am relatat în capitolul 19. Aici 
găsim toate mecanismele melancoliei relevate mai sus. El 
presupune cazul unei totale lipse de răspundere în sinea sa, 
se prezintă ca cel mai puternic, iar fantasma lui se joacă 
precum un zeu cu soarta lumii. Totul este permis când totul 
se pierde!0l. Nu este acelaşi refren ca în „mi-ai furat 
onoarea?”. Cum se umileşte — n-ar trebui să gândim în 
continuare: acum o să vin cu cea mai teribilă 
contramişcare? Nu pluteşte în aer amenințarea suicidului, 
depresia nu este exploatată ca presiune? 


Totul să se plece în fața voinței sale! Aceasta vizează 
construcția melancoliei sale. Aici cel de al doilea vis: „O fată 
pe care am văzut-o pe o străduţă a venit în camera mea şi 
mi s-a dat.” Substratul acestui vis? Cât de departe este el de 
orice agresiune! Dar în el trebuie să sălăşluiască un vrăjitor, 
care face ca totul să i se supună. În plus, dă şi el o mână de 
ajutor, ca un scamator, şi-i tulbură pe ceilalți cu sfârşitul 
lumii, cu depresia sa. 


Un al treilea vis ne arată organizarea depresiilor sale. Într- 
un alt birou, la care în realitate renunțase, el intră uşor în 
activitate. Totul merge bine şi frumos. „Adică, acolo unde eu 
nu sunt, acolo este fericirea.” O supoziţie lansată de 
tendința sa, pentru ca situaţia actuală să fie simțită 
dureros. O contestare nu este posibilă, pentru că este vorba 
de o condiție irealizabilă, dacă el se vede într-un alt loc. 
Dacă ar fi mutat acolo, ar găsi alte stratageme. 


101 În acelaşi timp, are loc suprimarea sentimentului comunitar. 


XXII 


Observaţii din punctul de vedere al 
psihologiei individuale la cartea lui 
Alfred Berger, Hofrat Eysenhardt 


Introducere. Dr. Franz v. Eysenhardt s-a născut cu 
câțiva ani înainte de izbucnirea revoluției din 1848, la 
Viena. Şi-a petrecut tinerețea în sufocanta epocă de 
reacțiune din anii '50 şi a intrat ca procuror în cauze 
penale la tribunalul imperial, în vremea în care se 
desfăşura procesul de transformare a Austriei 
absolutiste într-un stat modern. 


Eysenhardt îşi datora cariera în primul rând 
capacităţilor sale extraordinare. A înţeles perfect cum să 
contopească, în persoana sa, calităţile funcţionarilor din 
perioada dinaintea revoluţiei din martie 1848 şi 
cerințele pe care le punea spiritul noilor vremuri în faţa 
slujitorului statului. La momentul potrivit, el a relevat 
intens drept fundament al orientării sale politice, 
fidelitatea necondiționată faţă de împărat. 


Geniul său criminalist şi strălucita sa elocvenţă i-au adus 
popularitate. A fost numit procuror, spre groaza infractorilor 
şi a avocaților. După nişte ani, a fost mutat înapoi în corpul 
judiciar şi a apărut ca preşedinte în dezbaterile cu jurați. I 
se admirau forța intelectuală şi memoria extraordinară. 
Uneori i s-a reproşat partinitatea. Întotdeauna părea să 
acționeze inconştient, pentru condamnarea acuzatului; 
asprimea pedepselor pronunțate, de câte ori preşedinte era 
Eysenhardt, trezea groaza în toți. Faptul că nu se lăsa 
câtuşi de puţin impresionat de niciun fel de considerente era 
perceput la el ca expresia unui sever sentiment justițiar 
îndreptat în egală măsură împotriva sa, ca şi a altora. Toată 
lumea privea ca pe o răsplată a meritelor sale faptul că i se 
încredințase cel mai înalt post în tribunalul landului şi i se 
acordase titlul de consilier aulic. Pe atunci se spunea că 
Eysenhardt ar fi fost destinat să preia, în guvernul următor, 
portofoliul Justiției. 


Latura exterioară, ca şi viața privată a lui Eysenhardt nu 
erau obişnuite. Nu avea niciun prieten, nici măcar 
cunoscuți cu adevărat; treceau zile în şir în care, în afară de 
ceea ce-i cerea serviciul, nu scotea niciun cuvânt. Avea o fire 
închisă, neprietenoasă şi părea timid. Însuşirile acestea nu 
le datora nici în cel mai neînsemnat grad educaţiei extrem 
de severe, chiar îngrozitoare pe care o primise copil fiind. 
Tatăl său îl pedepsea cu cravaşa pentru cea mai 
neînsemnată abatere şi a hrănit astfel în băiat setea de 
răzbunare. Tratamentul crud aplicat de tatăl său a luat 
sfârşit atunci când micul Eysenhardt şi-a cumpărat din 
banii economisiți un revolver şi şi-a amenințat cu el tatăl. 
De asemenea, tinerețea lui a fost marcată de diferite 
anomalii sexuale; nu avea niciodată contact cu fete de 
condiție bună, dar era un vizitator des întâlnit în case rău 


famate şi se ştia că tatăl său îl bătuse odată groaznic, atunci 
când tânărul cumpărase din banii economisiți mănuşi de 
damă glace fine. Când se ştia singur, acoperea mănuşile cu 
sărutări delicate. 


Aşa trăia Eysenhardt, disprețuit, temut şi admirat în acelaşi 
timp în izolarea sa sentimentală şi spirituală, îndeplinindu- 
şi conştiincios îndatoririle de serviciu, cu viața scurgându- 
se, când, brusc, în el s-a petrecut o transformare. 
Înfățişarea sa exterioară, demodată din cap până-n picioare, 
era bine cunoscută în Viena. Într-o bună zi, şi-a schimbat 
barba scurtă şi ţepoasă, care-i acoperea tot obrazul, cu o 
tunsoare elegantă, a comandat haine noi, moderne şi şi-a 
schimbat extraordinar de mult aspectul exterior. Ființa sa 
dură, sumbră părea să fi primit o lumină din interior, care 
avea un efect binefăcător asupra stării sale fizice şi 
caracterului său. Această metamorfoză a fost interpretată în 
sensul că Eysenhardt avea să primească curând un post 
foarte înalt, dacă nu chiar cel mai înalt în slujba justiției. Şi 
această supoziţie nu era greşită, în măsura în care şi 
Eysenhardt îşi aştepta promovarea. — Eysenhardt a petrecut 
trei săptămâni în această stare înălțătoare, până când un 
incident neînsemnat a pus capăt acestei unice perioade, cu 
adevărat fericite din viața lui Eysenhardt. I-a căzut un dinte. 
Acest semn de îmbătrânire l-a găsit complet nepregătit şi a 
avut asupra lui Eysenhardt un efect cumplit. Perturbarea 
vieţii sale psihice nu mai putea fi remediată, era speriat de 
îndoieli, dacă nu cumva capacităţile sale spirituale trădau 
simptome de slăbire. Ființa sa, altminteri de nezdruncinat, 
era acum marcată de o frică nedefinită de un pericol 
iminent. 


Atunci când criza ministerială anticipată nu i-a adus 
portofoliul Justiției, efectul asupra lui Eysenhardt a fost ca 
un şoc electric. Acum trebuia să se gândească tot timpul la 
motivele pentru care fusese ignorat. Era preocupat intens de 
Eul său, ceea ce reprezenta o noutate pentru el. Nici nu era 
un cunoscător al pornirilor şi sentimentelor umane. Poseda 
doar o extraordinară virtuozitate de a elabora, pe baza 
materialului doveditor, „procesul criminal” care-l dusese pe 
infractor pas cu pas spre crimă şi de a-l prezenta riguros. 
Nu vedea niciodată în infractor o creatură înrudită, un 
seamăn. Dar, de când suferea în interiorul său, începuse să 
se schimbe. Conştiinţa începea să-l chinuie, noaptea avea 
halucinaţii şi odată i-a apărut un acuzat condamnat aspru 
de el pentru pedofilie, Markus Freund. În toate aceste 
halucinaţii, în care vedea întotdeauna pe cei acuzați de el, el 
era acuzatul, iar ceilalți, acuzatorii. Începând cu momentul 
în care i-a apărut Markus Freund, gândul la acesta nu l-a 
mai părăsit nici ziua, drept care a hotărât să reia cazul 
Freund, pentru a-şi dovedi sieşi că Markus Freund era 
vinovat. Dar nici pentru aceasta nu s-a putut hotărî. Până 
când a auzit întâmplător că Markus Freund murise şi 
anume, în aceeaşi noapte în care îi apăruse lui. De la 
această întâmplare, tulburarea sa nervoasă a continuat, iar 
el credea că toată lumea este preocupată de cazul lui 
Freund, de asemenea, cu excepția sa; mână în mână cu 
declinul personalităţii sale tari ca oţelul au ieşit la iveală şi 
instinctele elementare ale naturii sale. Acasă, tulburarea 
interioară a lui Eysenhardt a rămas aproape neobservată; 
apariția noii sale idei obsesive care-l martiriza a împins-o în 
fundal pe cea precedentă, care se referea la declinul 
capacităților sale spirituale, aşa încât capul a devenit din 
nou mai liber şi mai performant. Eysenhardt a reuşit să se 
adune atunci când a fost desemnat să preia preşedinţia într- 
un proces de spionaj foarte important. Această comunicare 


a fost şi mai mult îndulcită prin aluzia confidențială că 
fusese omis la preluarea portofoliului Justiţiei, numai 
pentru că era păstrat pentru soluționarea cazului de spionaj 
extrem de dificil. Eysenhardt părea să fi redevenit cel 
dinainte si uitase şi de Markus Freund. 


Dar, în seara ultimei zile dinainte de începerea dezbaterii 
finale în procesul de spionaj, s-a întâmplat ceva ce l-a 
împins pe Eysenhardt la sinucidere. Cauza acestei 
catastrofe nu a fost elucidată pe deplin, dar a fost pusă în 
legătură cu procesul de spionaj în care soția şi fiica 
acuzatului, minoră, au jucat un rol; şi cu o aventură 
nocturnă, când un agent de poliţie l-a văzut într-un local 
rău famat, într-o situație dezavantajoasă pentru el. 
Eysenhardt a lăsat o scrisoare, care arăta cam aşa: 


„În numele Majestății Sale, Împăratul! 


Am comis un delict grav şi mă simt nevrednic să-mi exercit 
funcția şi, în general, să mai trăiesc. Mi-am dat cea mai 
dură pedeapsă şi o voi executa cu propria mână în minutele 
următoare.” 


Eysenhardt 


Nu putem face o introducere mai bună pentru observaţiile 
noastre decât luându-ne mai întâi rămas-bun de la 
gânditorul şi psihologul Berger. 


Am răspuns deja afirmativ cu mult timp în urmă la 
întrebarea dacă este permis să se analizeze, în figurile unei 
opere de artă, forțele motrice conținute în ea. Aici nu 
contează decât legile generale ale bunului simţ, dincolo de 
ale cărui granițe nu se poate realiza un acord deplin. 


În biografia consilierului aulic E. se adaugă încă un motiv 
serios pentru a îndrepta atenția psihologilor asupra acestei 
nuvele, adevărul vieții, care nu este produs doar de 
descrierea unei personalități istorice, ci prin puterea de 
creație a unui artist psiholog, care ne-a mai dat deseori 
asemenea probe de cunoaştere intuitivă a sufletului omului. 


Nu m-ar surprinde dacă orice psiholog specialist care 
activează astăzi ar pretinde că creația lui Berger este o 
confirmare, dacă nu chiar o recreare a teoriei sale. Doar 
fiecare vede numai ceea ce ştie şi fiecare caută să introducă 
această cunoaştere a sa în contemplarea sufletului omenesc 
şi a artei, aşa cum relevă spiritualul Steinherr în cartea lui 
Berger. 


Noi vrem să lăsăm neatinse bogatele bunuri ale gânditorilor 
şi poeţilor noştri, vrem mai degrabă să ne măsurăm cu 
creațiile lor pentru a afla dacă suntem pe drumul cel bun şi 
cât putem noi să înțelegem din acestea, prin metoda de 
lucru a psihologiei individuale. 


Acum domeniul nostru de activitate ne duce, desigur, în 
aceeaşi direcție pe care ne-a deschis-o arta lui Berger. Ne 
preocupăm întotdeauna de caractere accentuate, suntem 
obişnuiţi să urmărim înapoi germenele unui destin până în 


copilărie şi mai departe, interesul nostru cuprinde 
surprinzătoarele transformări ale personalităţii, iar noi 
căutăm necontenit să înțelegem unitar cele mai variate idei 
şi forme de activitate ale unui om. 


Ancheta detaliată cu privire la fantasmele copiilor, 
referitor la viitoarele lor profesii, pe care o datorăm 
pedagogilor formaţi în orientarea noastră profesională, 
ne-a învăţat, la fel ca experienţele noastre cu nevrotici, 
că, în pofida limitelor îngrăditoare, alegerea profesiei 
este deseori cea care poate ajuta la dezvăluirea 
nucleului cel mai intim al unui plan de viaţă fictiv, că 
alegerea profesiei se află sub dictatul unei idei 
dogmatice, apoteotice despre personalitate!02. Întreaga 
noastră atenţie este dedicată legăturii dintre 
personalitate şi nevroză. 


Dar din această legătură rezultă, în măsura în care realizăm 
corect noțiunea de nevroză, toate acele linii de viață 
principiale, abstracte ale psihicului uman, care alcătuiesc 
caracteristicile unei personalități, fie ea a unui creator sau 
distrugător de valori culturale, fie a unui laic sau a unui biet 
purtător de neuropsihoză şi psihoză. 


102 Că ea reprezintă, ca să spunem aşa, o împlinire a unui îndemn 
(impuls?) de mişcare „formal”, mai profund. Vezi Kramer, 
Berufswahlphantasien (Fantasme de alegere a profesiei) în Heilen und 
Bilden, loc. cit. 


Judecăţile noastre ştiinţifice de până acum şi 
prejudecățile legate de structura psihologică a unui om 
bizar se hrănesc din belşug din descrierea lui E. 


Creatorul şi-a configurat eroul atât de detaliat şi 
multilateral, încât noi putem merge cu zel de colecționar pe 
urmele lucrării sale, nu fără a emite avertismentul că 
farmecul unei opere de artă provine din sinteza sa, în vreme 
ce analiza demitizează şi profanează. 


Căci ne revine misiunea, corespunzător interesului 
dumneavoastră pentru carte, de a încerca o grupare din 
care să poată fi înțeleasă dinamica exteriorizărilor vieții 
eroului nostru, în parte pentru a dobândi puncte de sprijin 
şi formule utilizabile pentru cunoaşterea oamenilor, în parte 
pentru a ne configura activitatea practică în interesul 
educării, autoeducării şi vindecării. 


Să începem cu particularitățile corporale ale lui E. - Auzim 
de umeri firavi, de frunți deformate, sprâncene stufoase, 
apariția târzie a mustățţii, de ten bilios, cearcăne albăstrii în 
jurul ochilor, deranjamente gastrice şi biliare. Pentru a ne 
exprima clinic: în fața noastră apare silueta unui bărbat 
care vădeşte urmele unui rahitism, manifestări de 
inferioritate ale tractului digestiv, cu o indicație de 
degenerare a caracterelor sexuale secundare, aşa cum se 
întâmplă frecvent la nevrotici. 


Am arătat suficient de des că acest ansamblu de manifestări 
fizice, cu armata sa de urmări deranjante, dureri şi lipsuri 


determină în copilărie o autoapreciere care are ca rezultat 
un sentiment de inferioritate şi nesiguranță. 


Situația micuțului Eysenhardt, unic copil al unui tată 
excesiv de sever, poate să fi contribuit suficient la întărirea 
unui „sentiment d'incomplâtude” (Janet). 


Pentru a dobândi siguranță, psihicul unor asemenea copii 
trebuie să-şi exagereze compensator artificiul lor normal, să 
fixeze la un nivel superior ideea conducătoare de 
personalitate şi s-o mențină dogmatic. Ei urmează în 
conduită divinitatea pe care au creat-o ei înşişi şi care acum 
pare să le îndrume toți paşii ca Dumnezeu, diavol, demon. 


Voința şi aspiraţia lor vor fi şi mai expresive şi mai agresive, 
faptele lor, mai ascunse şi mai perfide; natura lor 
dominatoare, invidia, cruzimea şi avariția izbucnesc, iar 
disponibilitățile lor pentru viață se conturează mai prudent, 
dar mai precis. 


Dar să urmăm mai bine descrierea lui Berger 


E. este un arivist, submisiv de un patriotism insistent. Este 
dur şi curajos. Joacă rolul de salvator al societății, dispune 
de abilitate, de un mare talent oratoric, forță intelectuală şi 
de o remarcabilă memorie. Curiozitatea şi setea lui de 
cunoaştere, perspicacitatea lui îi asigură aptitudini de geniu 
detectiv. De asemenea, el este singuratic, egoist, păstrează 


formele vechi şi îndrăgeşte linia delimitată sever în 
atitudine, mers, obiceiuri de viață şi maxime. Nimănui nu-i 
este indiferent. Este privit cu ură, dar şi cu admirație. 


Gottlob Steinherr, de altfel cu nimic mai prejos de 
originalitatea lui E., cunoaşte idealul de personalitate al 
lui E. din primii ani, când arivismul lui s-a exprimat 
liniar şi mai deschis. El decide: E. este un caz de 
transformare a instinctelor criminale şi antisociale în 
justiţiare. Liniile sale conducătoare sunt senzualitatea 
sexuală brutală şi ambiția fără limite; vrea să domine 
bărbaţii, pe cât posibil să-i aservească, pe femei să le 
posede. 


Să ne amintim constatările: ideal de personalitate fictiv fixat 
foarte sus, care ameninţă să eşueze în fața tatălui. Învață 
ocolişurile şi supunerea aparentă în spatele puterii, dar într- 
o zi ținteşte cu revolverul capul tatălui. Ideea sa de 
personalitate are în mod sigur multe trăsături împrumutate 
de la tatăl îngrozitor, dar îl depăşeşte cu mult, îl învață să 
evite pe cel care este mai puternic, să-i supună pe cei slabi. 
În atitudinea sa sexuală se află o analogie, nu sursa. 
Atitudinea sa agresivă devine ezitantă, se opreşte la nivelul 
mănuşii, atunci când este vorba de o doamnă. Femeia 
puternică, zmeoaica, Dions Furie (Plutarh) îl umple de 
groază. El face din târfă o doamnă, prin fața ochilor i se 
perindă cucerirea copilului, ar putea să găsească tot atât de 
uşor calea spre bărbatul pe care îl apreciază foarte puţin şi 
pe care a învăţat să-l învingă, sau spre femeia neputincioasă 
sau spre cadavru. 


Gestica sa psihică îşi caută linia, punctul maxim. El merge 
pe marginea trotuarului, se mişcă la granița subțire ca firul 
de păr a moralei burgheze; la moartea sa, pana şi creionul 
îşi au locul stabilit cu exactitate. El a găsit măsura 
agresivității sale extravagante şi, pentru a se dovedi bărbat, 
îi este de ajuns profesia şi normalitatea banalităților sale 
sexuale. 


Dar profesia îi oferă din plin ocazia de a reclama aparența 
superiorității sale. El degradează omul, pentru a deveni el 
însuşi un Dumnezeu. 


Cu cât urcă mai sus, cu atât mai slabă îi este energia. 
Forțele sale, vânătoarea cavalerească cedează atunci când el 
evoluează pe linie ascendentă. Îi face cu ochiul un portofoliu 
ministerial, el devine uman. Sentimentele sociale răsar şi 
dinamitează platoşa rigidă a severităţii sale față de semeni. — 
E. parcurge o transformare, atunci când ajunge tot mai 
aproape de asemănarea cu Dumnezeu. 


Cum a devenit Eysenhardt un altul 


Există o schimbare de felul acesta a unui om, sau, să zicem, 
a unui nevrotic? Se poate schimba caracterul lui? Dacă vom 
observa nevroza în evoluţia ei, vom găsi frecvent o asemenea 
constanță a amintirilor, încât vom crede că ne aflăm în fața 
unei construcții bine asamblate. O privire mai atentă va 
arăta că nici măcar în această fază nu poate fi găsit acelaşi 
curs al psihicului. Bolnavul este când de o vioiciune agitată, 


când deprimat, când exuberant şi dărâmat, neconsolat şi 
plin de speranţe, întreprinzător şi demobilizat, pe scurt, vom 
găsi toate trăsăturile într-o dispoziție contradictorie, 
descrise de Lombrose ca bipolare şi de Bleuler ca 
ambivalente, de alți autori ca double vie, clivajul conştiinţei 
etc. În stadiul premergător nevrozei avansate, care poate fi 
descris totodată ca nevrotic, obişnuit, dar de obicei ca 
stadiu al sănătății sau dispoziției, trebuie observate, de 
asemenea, astfel de performanțe contrarii. Chiar şi în forma 
oscilării şi îndoielii, în anxietate, timiditate şi în angoasa de 
a lua hotărâri, în tremurul în fața a ceea ce este nou, pot fi 
percepute trăsături active şi pasive, porniri care se apropie 
de realitate şi altele care se apropie de idealul de 
personalitate. Nevroza dezvoltată apare ca asigurare mai 
puternică şi aduce la vedere trăsături mai principiale. 
„Ambivalența” se dovedeşte un mijloc unitar. 


Consilierul aulic E. aşteaptă încoronarea ambiției sale. Ştim 
că, la nevrotici, ea nu poate avea loc în mod real 
satisfăcător, deoarece scopul conducător este prea sus, este 
imaginar. Cu toate acestea, câteodată unii nevrotici aşteaptă 
cu timiditate şi cu un tremor interior evenimente 
îmbucurătoare, dar vizibil bine dispuşi şi târâți de 
sentimentul de personalitate sporit, că devin „un alt om”. 
Autorul creionează cu umor acest stadiu şi îl transformă pe 
E. într-un om modern, a cărui corporalitate apare, de 
asemenea, elevată. O barbă tunsă modern, mai elegantă ia 
locul bărbii mari, scurte şi țepoase, nu fără a se remarca o 
trăsătură nevrotică: doliul lăsat de desprinderea unei 
posesiuni corporale. Presupunem că E., lipsit de 
„masculinitate”, regretă pierderea unei bucăţi de 
masculinitate. Dar el devine binevoitor şi sociabil, deoarece 
ridicarea automată a idealului său de personalitate îi 


permite să renunțe la sublinierea distanței. Nu face 
economie la sfaturi şi la laude încurajatoare, se arată 
iluminat şi mai cedează din strădania lui rigidă de a-i 
nedreptăți pe alții. El joacă vechiul său rol, este în 
continuare în acelaşi poligon al lui Steinherr, dar într-o 
poziție mai favorabilă. Chiar şi acuzaţii câştigă, nu mai sunt 
victimele necesare ale poftei de vânătoare sadice a lui E., a 
cărui fizionomie pierde expresia naturii sale dominatoare 
exacerbate. 'Trăsătura de a economisi, o trăsătură 
asiguratoare, se ameliorează şi chiar şi afectul, elementul 
primordial, aparent invariabil, al opiniilor şi cunoaşterii 
noastre, denotă o transformare, în accentuarea contrară, în 
măsura în care exercitarea anterioară, fericită, a profesiei îi 
apare acum ca o suferință violentă, de la care ar vrea să ia o 
pauză. Omnia ex opinione suspensa sunt. 193 


Viaţa şi atitudinea sa denotă pregătirile asiguratoare, 
nevrotice pentru aşteptata funcție ministerială, iar memoria 
sa dezgroapă acele reziduuri de amintiri, favorabile acestor 
pregătiri. Între timp, apare vechiul sentiment de 
nesiguranță, de angoasă de a lua hotărâri, claustrofobia, 
după cum spune Berger în alt loc, ca şi când E., în 
sentimentul masculinităţii sale incomplete, devenit un rebut 
față de tatăl său, ar putea suferi o înfrângere. 


Un dinte incisiv din maxilarul inferior se mişcă şi se 

rupe în timp ce mănâncă. Forţa simbolică a acestui fapt, 
o nouă diminuare, o nouă pierdere a unei părţi din corp, 
o reducere a forţei masculine acţionează asupra lui E. cu 
puterea unei mişcări superstiţioase sau cu ce ar ascunde 


103 Toate depind de opiniile altora. (Seneca, Epistole) (lat.) (N. red.) 


în locul ei nişte capete luminate. Apropierea sfârşitului! 
Totul este trecător, această învăţătură îl nimereşte chiar 
înaintea triumfului râvnit cu atâta ardoare, pentru care 
el a făcut totul în viaţă, spre care este îndreptat întregul 
său plan de viaţă. Devine prizonierul vechii nesiguranţe. 
Ce s-ar întâmpla dacă şi potenţa sa spirituală, arma 
principală, ar dispărea? Recurge din nou la mijlocul care 
i-a devenit obişnuit, vrea convingere, siguranţă, 
verificare dar, când îşi face autoverificarea, este la 
îndemâna lui să fixeze valoarea mai sus sau mai jos. 
Ceea ce îl înspăimântă cel mai mult nu sunt faptele, ci 
aparenţa - dacă îi va fi luată puterea pe care a posedat-o 
în faţa lumii. Construirea fricii în acest stadiu de 
îndoieli ipohondre trebuie să-l îndemne la precauţie. O 
apăsare pe inimă, uşoare sentimente de teamă sunt 
asigurări întărite halucinator şi o avertizare. Dar vedem 
cum rolul, puternic construit, al personalităţii sigure de 
sine se clatină din rădăcini. Când survine dezamăgirea, 
când se spulberă triumful său, acela de a primi 
portofoliul Justiţiei în noul guvern, lovitura nimereşte 
un bolnav deja nesigur, azvârlit violent afară din vechile 
sale construcţii asiguratoare. 


Ce se întâmplă în toate cazurile de felul acesta, când calea 
spre triumf este retezată şi când sentimentul sfredelitor al 
masculinităţii în declin caută puncte de sprijin trainice, 
pentru a se recompune? Din nou apar încercări şi pregătiri 
de a găsi dovezi, că personalitatea dinainte nu s-ar fi 
diminuat, că e mai puternică decât oricând altcândva. 
Obiceiurile motorii ale lui E. îl conduc mai des în 
Kărtnerstrasse şi pe străduțele alăturate, şi se poate 
presupune că sexualitatea sa, degenerată ca în toate 
nevrozele de climacteriu, nu izvorăşte dintr-un val biologic al 


forței sexuale, ci este un corriger la fortune194, o 
autodeziluzionare, a cărei bază o constituie dorința 
accentuată de putere, linia conducătoare nevrotică 
consolidată. Chiar şi autorul se arată înclinat spre această 
concepţie, când îl pune pe E. să renunţe la reproşul de 
dezmățţ şi îi sugerează că banalităţile sale sexuale ar fi mai 
degrabă acte de disperare secretă, prin urmare, ceea ce noi 
am cunoscut ca protest viril în cazul sentimentului de 
declin, de apariţie a sentimentului de inferioritate, la 
diminuarea sentimentului personalității. 


Cu E. se mai petrece o schimbare şi în altă direcție: ea ne 
arată din nou cum construirea unui caracter, în curgerea 
lumii depinde de propriul „opinio”, deci este transformabil şi 
poate fi schimbat ca un şablon, întrucât schița caracterului 
nu reprezintă niciodată un scop în sine, ci atitudinea 
psihică cu ajutorul căreia idealul de personalitate ar putea fi 
atins pe calea cea mai scurtă sau urmărit pe căi ocolite, 
împotriva aparenței unor dificultăți insurmontabile. E. 
devine omenos, uman, el poate fi şi altfel. „Închiderea 
ermetică a Eului său în fața Eului celuilalt a fost relaxată.” 
„Congştiinţa” sa s-a trezit. Am putut să presupunem că 
această trezire a conştiinţei ar fi un artificiu al psihicului 
uman, pentru a impune, într-o situație nesigură, sporirea 
sentimentului personalității. Trezirea conştiinţei, înțelegerea 
greşelilor comise, îl aduce pe făptaşul cu remuşcări în 
apropierea unui Dumnezeu. El se sprijină cu regularitate pe 
un adversar, față de care îşi manifestă propria superioritate. 
Cine este acum adversarul lui E.? Pe cine vrea E. să 
nedreptățească de această dată, el, cel al cărui plan de viață 


104 Expresie din comedia lui G.E. Lessing „Minna von Barnhelm”, având 
sensul de „a trişa”. (N. red.) 


a urmărit întotdeauna nedreptățirea celuilalt? Cine este 
acum acuzatul acestui actor, care a avut întotdeauna în 
puterea sa gestica, atitudinea, până ce ea a devenit tiranică 
şi acum îl sileşte pe E. să-şi ia textual linia conducătoare, 
să-şi consolideze ficțiunea asemănării sale cu Dumnezeu şi 
s-o respecte până la capăt? Adversarul său este acum 
statul, regimul dominant, puterea paternă patriarhală, care 
răsplăteşte şi pedepseşte. Umilirea lui E. a fost o greşeală. 
Statul n-a avut un slujitor mai bun. Dar acest slujitor 
poseda un impuls de nepotolit de a ascede ca stăpân al 
forței statului. Iar când s-a văzut înşelat în ficțiunea sa, în 
dreptul pretins, atunci a recurs la acele tertipuri care i s-au 
părut cele mai periculoase. Transformarea stării sale de 
spirit în blândeţe şi duioşie a fost cel mai puternic atac, cea 
mai teribilă revoltă împotriva statului. „Blândeţea înseamnă 
anarhie”, predicase el întotdeauna; prin urmare, E. a 
devenit blând. 


Vedem schimbarea de formă a ficţiunii sale conducătoare. 
Iniţial, el voise, aşa cum procedase în pregătirile sale pentru 
viață, în raport cu tatăl său, să devină stăpân supunându- 
se. Când această cale s-a întrerupt înaintea scopului, el a 
creat asigurări şi construcții mai solide, s-a abătut de la 
linie şi a găsit revolta milei justițiare. 


Trăirea secretă a consilierului aulic Eysenhardt 


Ciorna care descria suferința lui E. nu a fost arsă. Autorul 
relatează că a uitat s-o ardă. Berger este prea bun psiholog 
pentru a încheia astfel. Vom continua în sensul ultimei 


noastre dezbateri: E. a ales organizarea uitării, pentru a-şi 
urzi mai departe revolta, pentru a arăta opiniei publice unde 
duce fidelitatea față de stat. 


Să ne amintim acum de ficțiunea lui E., care a arătat calea 
protestului său viril din carieră, pentru a ajunge la 
dominație prin supunere în fața puterii. Urmele ei pot fi 
urmărite mult în trecut, cel puțin până în perioada când a 
eşuat în atacul direct împotriva tatălui şi a fost silit să 
aleagă o cale ocolită. Niciuna din trăsăturile de caracter ale 
lui E. n-a fost liniară. Acum a eşuat pe linia sa principală şi 
încă în momentul în care moartea îi trimisese o solie. Ceea 
ce era de aşteptat mai întâi, potrivit calculelor, o 
abandonare a umilinței, un atac fățiş împotriva statului care 
răsplătise atât de prost serviciile devotate, o dezaprobare a 
maximelor şi imperativelor care-l înfrânaseră în interesul 
statului şi al său însuşi, toate acestea le vedem parțial în 
acțiune: cursul blândeţii anarhice este în creştere la E. 


Nouă, neurologilor, ne sunt familiare cazurile în care 
oamenii pe cale să îmbătrânească pun la cale revolte, îşi 
părăsesc profesia, familia, ies din rândul lumii, pentru a 
produce, sub cele mai variate pretexte, o schimbare formală 
a liniei lor conducătoare fictive. 


Acum, E. caută o apropiere de medicina şi psihiatria pe care 
înainte le evita atât de mult. Şi ele i se păreau înainte 
distructive, anarhice. Dar discuţia explicativă cu un medic o 
considera o înjosire. Aşa se face că şi-a pus pe hârtie stările 
ipohondre şi anxioase, detaşându-se în acelaşi timp de omul 
bolnav şi relatând ca despre un altul, pentru a-şi salva 
sentimentul personalităţii. 


S-a întâmplat în vremea când spera în numirea sa ca 
ministru - şi atunci a survenit acea tulburătoare pierdere a 
dintelui. Aceasta a provocat gânduri şi sentimente, ca şi 
când capacităţile sale, în special memoria, ar fi fost în 
declin. 


Aceasta este atitudinea tipică, ezitantă a nevroticului, de 
îndată ce se arată la orizont o nouă situaţie, o nouă sarcină. 
Cu atacurile sale neînduplecate împotriva mediului 
cunoscut, care-i oferă triumful, E. a pierdut flexibilitatea şi 
abia dacă mai are încredere în transformarea de care are 
nevoie pentru noua funcție. Scriitorul ne vine şi aici în 
ajutor şi descrie pregătirile lui E. pentru tatonare, 
transformarea omului său exterior, luminarea fizionomiei 
sale etc. Din acest comportament principial şi din realizarea 
sa compulsivă tragem concluzii asupra nesiguranţei 
interioare a lui E., ce reclamă asemenea compensații. — Este 
aceeaşi nesiguranţă care l-a alungat din societate, din 
contactul cu femei de valoare. El nu se încrede decât în 
dominația asupra târfelor şi a infractorilor. 


Psihicul, şi îndeosebi psihicul nevrotic, are la dispoziție un 
mijloc special, un artificiu, cu care începe întotdeauna în 
situații nesigure. El fixează la un nivel deosebit de coborât 
propria putere, îşi subliniază propria inferioritate, pentru a 
câştiga spațiu de desfăşurare sau pentru a putea evita 
decizia. Nevroticul dă înapoi chiar de la început, chiar şi 
pentru a deplasa câmpul de luptă. Aceasta este poziția care- 
i e familiară, de acolo se pricepe să îşi facă socotelile. Acum 
se simt mai tare ghimpii invidiei, ai naturii sale dominante 
provocatoare şi ai plăcerii obținute din agresivitate, iar 
prudenţța protejează fiecare pas pentru a conduce la victorie. 
În această atitudine ezitantă de prudenţă a nevroticului 


sălăşluiesc toate oscilaţiile legate de lipsa capacităţilor. Deja 
vedem că nu este vorba doar de o cedare, atunci când E. se 
comportă ca şi când l-ar fi părăsit memoria. Este mai 
degrabă cea mai puternică asigurare, cel mai bun tertip de a 
se avertiza, de a-şi dubla atenţia, de a-şi mobiliza toate 
forțele pentru a-şi atinge scopul conducător, idealul de 
personalitate sau pentru a-şi cruța sensibilitatea sub 
pretextul bolii, în caz că nu ar reuşi. 


Dar ce rol a jucat, în acest context, dintele pierdut? 
Evaluarea făcută de E. fiecărei părţi a corpului său nu poate 
fi suficient apreciată. În sentimentul său de insuficienţă, 
nevroticul nu poate suporta liniştit nicio pierdere. Nici 
cunoscuta forță simbolică, care a înconjurat din toate 
timpurile pierderea unui dinte, care se lega de gândul la 
moarte, bătrânețe, boală, graviditate, nu trebuie ignorată. În 
vise, creații poetice şi fantasme, semnificația dintelui poate 
fi găsită ca o creştere, o regenerare, ca simbol al forței 
masculine, iar pierderea dintelui ca simbol al castrării. În 
acest punct al nuvelei, impresia ar putea fi asemănătoare: 
E. ia pierderea dintelui ca semn al scăderii forței sale 
creatoare. Aşa trebuia? Când Cezar, ajungând în Egipt, s-a 
prăbuşit, a exclamat: „Te cuceresc, Africa!” De ce E. a 
evaluat atât de înalt şi diferit această întâmplare? 
Răspunsul trebuie să fie: pentru că această evaluare îi 
venea în ajutor. Doar, potrivit explicației noastre, se afla 
într-o atitudine ezitantă, care-l avertiza să fie prudent, cu 
puţin înainte de o decizie, cu puțin înainte de o schimbare a 
situației sale. Acest dinte a murit într-un fel foarte 
convenabil pentru el, sau altfel, el a folosit această 
întâmplare, pentru a iniția asigurări mai puternice. Logica 
sa a ajuns sub dominaţia intenţiei finale. 


Acum a apărut umilirea. Speranţa de a deveni ministru 
nu s-a împlinit. Ca urmare a acestei devalorizăriri s-au 
instalat halucinaţii - mai ales imagini de bărbaţi, într-o 
proporţie mai mică de femei, care puteau fi recunoscuţi 
după diferite detalii ca fiind infractorii condamnați de el 
- care îi tulburau somnul în fiecare seară şi-l umpleau de 
spaimă. Nu voi intra în detaliile zugrăvite cu măiestrie. 
Toate mi se par interpretabile şi direcționate mai mult 
în sensul de a produce dovada bolii şi de a-şi manifesta 
căinţa sa, care pune în primejdie statul. 


Din observaţiile mele, a reieşit că nevroza şi psihoza au forță 
halucinatorie atunci când vor să inițieze asigurări cu 
deosebită claritate şi insistenţă. 


În fapt, halucinaţiile au trezit mereu în E. sentimentul 
inferiorităţii sale; alţii se arată superiori, îl învinovățesc 
pentru severitatea sa, îi vâră în suflet gândul că şi el ar fi un 
delincvent, aşa cum îi strigase Markus Freund în sala de 
judecată. Această figură finală din seria halucinațţiilor sale 
ne inspiră această idee; ea trimite şi mai clar spre acel loc 
vulnerabil din psihicul lui E., care a fost relevat încă înainte. 
Şi E. se teme de femeie, ca şi Markus Freund, şi nu găseşte 
satisfacție decât cu prostituatele, ca Markus Freund cu 
copiii. În realitate, analiza perversiunilor ne arată calea 
nevroticului care se teme de femeie şi îşi poate satisface 
nevoia de iubire doar la prostituate, copii, dacă nu decade 
până la cadavrul sufletesc sau corporal sau devine 
homosexual. Femeia fără valoare, dependentă, este idealul 
majorităţii nevroticilor, iar ei trebuie să devalorizeze femeia 
până când ea şi-a pierdut complet valoarea. 


Pe această linie E. se vede acum tot mai clar, pentru că în 
sentimentul său recent de devalorizare, el cere o plăcere 
senzuală şi mai mare, pentru a iniția protestul viril. 
Bănuieşte o cale care duce spre copii? Halucinaţiile 
avertizatoare au rolul unor sperietori. El are halucinaţii, aşa 
cum alții au sentimentul comunitar sau religia pentru a se 
asigura împotriva agresivității declanşate de înfrângere. 


Încă două condiţii ale halucinaţiilor sale, care cooperează 
între ele, se desprind cu uşurinţă. Îmbolnăvindu-se, situație 
pentru care halucinațţiile şi stările anxioase, ca şi îndoiala în 
capacităţile sale, par să fie dovezi valabile, el distruge 
instrumentul minunat care a fost până acum el față de stat. 
Învinovăţindu-se pe sine însuşi, el învinovăţeşte statul, 
justiția, siguranța publică, ale căror păzitor le-a fost, iar 
prin căința sa el zdruncină conştiinţa juridică din zilele sale, 
loveşte cel mai tare în adversarul său actual, care i-a 
pregătit înfrângerea, statul, clasele dominante. 


Situaţia sa psihică, pentru care halucinațţiile oferă o imagine 
concisă şi totodată un prețios ajutor, este următoarea: într-o 
situație de cea mai gravă umilire, el îşi reprimă poftele 
vindicative prin expunerea unor sperietori care-i arată ce s- 
ar întâmpla, dacă ar merge pe drumul său. Dar sensul şi 
conținutul chipurilor sale este agresivitatea, combativitatea 
nevrotică împotriva stăpânului său care doarme fără a 
bănui nimic, pe care el îl ameninţă cu distrugerea, aşa cum 
a făcut odinioară cu tatăl său. Perspectiva sa nevrotică 
asupra asigurării a căutat şi a găsit amintirea 
amenințătoare a lui Markus Freund. Acum el este din nou 
cel superior. 


Când a preluat noul proces, de care depindea soarta 
monarhiei, el s-a întors ca un triumfător şi şi-a făcut 
pregătirile ca pe vremuri. „La domnul Markus Freund nu s-a 
mai gândit” — pentru că nu mai avea nevoie de el. Tensiunea 
sa sexuală protestatară tocmai cedase. 


Împotriva „doamnei” se putea apăra, vechile sale construcții 
de timiditate în fața femeilor rezistau. Copilului i-a fost 
victimă. „Demonul” — femeia l-a silit din nou, aşa cum 
bănuise în copilărie? — nu, aşa cum construise dinainte. 
Dacă voia să scape de constrângerea femeii triumfătoare, 
nu-i mai rămânea decât o stratagemă. Moartea. — Pe această 
cale a mers cu pasul sigur şi, după ce prima condiție a 
halucinațţiilor sale, spaima de pedofilie, a rămas fără suport, 
le-a îndeplinit pe celelalte două: a privat statul de un slujitor 
indispensabil şi credincios, iar în popor a lăsat amintirea 
unei conştiinţe juridice zdruncinate. El a ţintit din nou 
capul tatălui, care a vrut să-l pedepsească pentru pofta sa 
de iubire, iar acum trebuia să se nimerească pe sine, dacă 
voia să învingă duşmanul. 


XXIII 


Dostoievski 


Dmitri Karamazov speră să-şi cânte cântecul armoniei 
eterne în adâncul pământului, în minele de minereu ale 
Siberiei. Paricidul vinovat-nevinovat îşi poartă crucea şi 
găseşte vindecarea în armonia compensatoare. 


„15 ani am fost un idiot”, spune prințul Mişkin în felul său 
amabil, zâmbitor. Prințul Mişkin, care putea să interpreteze 
orice trăsătură de condei dintr-o scriere, care-şi exprima 
dezinvolt propriile gânduri ascunse şi ghicea imediat 
gândurile ascunse ale oricui altcuiva. Un contrast, cum nu 
ne putem imagina altul mai mare. 


„Sunt Napoleon sau un păduche?” meditează Raskolnikov o 
lună întreagă în patul său, pentru a trece granița trasată de 
viața sa de până acum, de sentimentul său comunitar şi de 

experiențele sale de viață. Şi aici, iarăşi, marele contrast pe 

care îl trăim şi parcurgem împreună consternați. 


N-a fost altfel nici cu ceilalți eroi ai săi şi nici în propria sa 
viață: „Tânărul Dostoievski se învârtejea ca o faclă prin casa 
părinților săi” şi, dacă-i citim scrisorile către tatăl şi prietenii 
lui, găsim impresionant de multă umilință, supunere şi 
plecare în fața destinului său deseori tragic. Drumurile sale 
au fost presărate cu foamete, chinuri, mizerie. A mers pe 
drumul său ca un pelerin. Tânăra faclă a luat crucea asupra 
sa, precum înțeleptul Zosima, ca pelerinul atoateştiutor din 
Adolescentul, pas cu pas, adunând toate experienţele şi 
cuprinzând într-un arc larg întregul cerc al vieții pentru a se 
instrui, a sonda viața şi a căuta adevărul, cuvântul cel nou. 


Cine ascunde în sine asemenea contradicții şi este nevoit să 
depăşească asemenea contradicții, acela trebuie să 
exploreze adânc pentru a ajunge la un loc liniştit. Nu este 
ferit de nicio osteneală, de nicio suferință în viață, nu poate 
trece pe lângă cea mai mică ființă fără a-i examina formula. 
În el, totul îndeamnă la o concepţie unitară a vieţii, pentru 
a-şi găsi siguranța şi liniştea în veşnica lui oscilare, în 
această natură conflictuală a neliniştii sale. 


Adevărul, acesta trebuia să i se arate atunci când ar fi 
ajuns să se liniştească. Dar drumul este plin de spini, 
aduce multă muncă, o mare osteneală, o uriaşă 
antrenare a spiritului şi a sentimentelor. Nu este nicio 
mirare că acest neobosit căutător al naturii este 
considerabil mai aproape de viaţa adevărată, de logica 
vieţii, a conviețuirii, decât alţii, cărora le-a fost mult 
mai uşor să ia o atitudine. 


A plecat din condiţii sărăcăcioase iar când a murit, întreaga 
Rusie i-a urmat în spirit cortegiul funerar. El, cel care 
cunoştea bucuria creaţiei, avea curajul de a înfrunta 
primejdiile vieţii, ştia întotdeauna să se consoleze pe sine şi 
să-i consoleze pe alții, el era, dintre toţi, cel mai incapabil să 
lucreze, era atins de cumplita boală a epilepsiei, care l-a 
împiedicat deseori zile, săptămâni de la orice pas înainte. 
Deţinutul politic, care a purtat patru ani lanţuri la picioare 
la Tobolsk, care apoi a mai prestat alți patru ani serviciu ca 
deținut într-un regiment de linie din Siberia, acest nobil şi 
nevinovat martir iese din închisoare, având în suflet aceste 
cuvinte şi sentimente: „Pedeapsa mea a fost dreaptă, căci 
am avut intenții rele împotriva guvernului, dar este păcat că 
acum trebuie să sufăr pentru teorii, pentru o cauză, care nu 
mai sunt ale mele.” 


Nici contradicţiile din patria sa nu erau puține. Când 
Dostoievski a ieşit în public, lumea era în fierbere şi 
îndeosebi eliberarea țăranilor agita toate spiritele. 
Dostoievski s-a simțit întotdeauna atras de „cei umiliți şi 
obidiți”, de copii, de suferinzi. Prietenii lui pot povesti multe 
despre toate acestea, cum se împrietenea foarte uşor cu 
orice cerşetor, care, să zicem, venea ca pacient la vreunul 
dintre prietenii săi, cum îl poftea în odăița sa, pentru a-l 
omeni, pentru a-l cunoaşte. La Katorga, cea mai mare 
durere a lui era că ceilalți deținuți îl evitau ca fiind nobil, iar 
dorința sa neîncetată a fost aceea de a descompune şi a 
cunoaşte sensul Katorgăi, legea ei interioară şi de a învinge 
granițele în cadrul cărora înțelegerea şi prietenia cu ceilalți 
era posibilă. De altfel, el şi-a folosit surghiunul — aşa cum 
este propriu marilor oameni — pentru a dobândi şi în condiţii 
proaste şi apăsătoare sensibilitatea față de cei din jur, 
pentru a-şi exersa agerimea în observarea contextului vieții, 
pentru a găsi o temelie sufletească pentru noțiunea de om, 
pentru a obține un sprijin într-un act sintetic împotriva 
contradicţiilor, care îl zdruncinaseră şi amenințau să-l 
tulbure. 


Ceea ce îl mâna în această nesiguranţă a contradicţiilor sale 
sufleteşti — cel care era când rebel, când serv supus, pe 
care-l trăgea înspre abisuri ce-l înfricoşau - era găsirea unui 
adevăr convingător. Şi iată-l comițând temerar greşeala de a 
se abate din drum. Cu mult înainte de a-l fi exprimat, 
principiul său era acela de a se apropia de adevăr prin 
minciună, întrucât noi nu putem niciodată să cunoaştem 
adevărul întreg şi trebuie să contăm întotdeauna pe cea mai 
mică minciună. Aşa a devenit duşmanul „Occidentului”, al 
cărui nucleu profund i se dezvăluia în aspiraţia culturii 
europene de a ajunge, prin adevăr, la minciună. Adevărul 


lui nu-l putea găsi decât prin unificarea contrariilor care 
bubuiau în el, care s-au exprimat mereu şi în creaţiile sale 
şi amenințau să-l sfărâme pe el, ca şi pe eroii săi. Aşa şi-a 
primit consfințirea ca poet şi profet şi a pornit să pună o 
limită amorului propriu. Limita beţiei puterii a găsit-o în 
iubirea de aproapele. Ceea ce l-a impulsionat inițial pe el 
însuşi a fost aspirația nefalsificată spre putere, spre 
dominație şi chiar în încercarea sa de a fereca viața într-o 
singură formulă sălăşluieşte mult din acest impuls spre 
superioritate. În toate faptele eroilor săi găsim acest imbold 
care îi îndeamnă să se ridice deasupra altora, să 
săvârşească opere napoleoniene, să se mişte până la 
marginea prăpastiei, ba chiar să atârne deasupra ei, cu 
riscul de a se prăbuşi în abis şi a se zdrobi. El însuşi spune 
despre sine: „Sunt ambițios într-un mod nepermis”. Dar a 
reuşit ca ambiția să îi fie de folos comunităţii. Şi tot aşa s-a 
comportat şi cu eroii săi: i-a pus pe toți să depăşească, 
parcă ieşiţi din minţi, granița care i se deschisese din logica 
vieții în comun. l-a mânat împungându-i cu ghimpii 
ambiţiei, vanităţii şi amorului propriu spre sferele extreme, 
dar apoi le-a agăţat de gât corul eumenidelor şi i-a vânat 
înapoi la granița, care i se părea dată de natura omenească, 
pentru a-i lăsa acolo să-şi cânte în armonie imnurile. Cu 
greu s-ar putea găsi la Dostoievski o imagine care să se 
repete atât de des ca imaginea graniței, ocazional şi 
imaginea peretelui. lată ce spune despre sine: „Îmi place să 
înaintez nesăbuit până la granița realului, acolo unde deja 
începe fantasticul.” Crizele şi le descrie ca şi când ar fi 
ademenit de un sentiment de bucurie, de a ajunge până la 
granița extremă a sentimentului de viață, unde se simte 
aproape de Dumnezeu, atât de aproape, încât n-ar fi nevoie 
de mai mult de un pas pentru a-l despărți de viaţă. Această 
imagine revine la fiecare din eroii săi şi mereu cu o 
semnificație mai profundă. Îi auzim noul său cuvânt 


mesianic: marea sinteză a eroismului şi a iubirii de 
aproapele a reuşit. La această graniță i s-a părut că se 
încheie destinul eroilor săi, ursita lor. Într-acolo se simțea 
ademenit, acolo bănuia că se află cea mai încântătoare 
împlinire a demnității omeneşti în umanitate, iar granița a 
trasat-o extrem de precis, cu o precizie rar întâlnită până la 
el. Acest scop al său a căpătat o importanţă absolută 
deosebită pentru forța sa de creație şi pentru punctele sale 
de vedere etice. 


El şi eroii lui se vedeau mereu atraşi până la periferia trăirii, 
acolo unde el săvârşeşte sondând şi ezitând contopirea cu 
toată umanitatea, în adâncă umilinţă în fața lui Dumnezeu, 
a împăratului, a Rusiei. Acest sentiment care-l vrăjea — l-am 
putea numi sentiment de graniță, un sentiment de graniță 
care-l opreşte, care la el s-a şi transformat într-un 
sentiment de vinovăție asigurator - prietenii relatează des 
despre acesta - dar a cărui cauză n-o cunoştea şi pe care îl 
punea în legătură într-un fel particular cu crizele sale de 
epilepsie. Dar mâna lui Dumnezeu se întindea pentru a-l 
opri, atunci când omul, tot mai orgolios, voia să treacă 
granița sentimentului comunitar, glasuri avertizatoare se 
auzeau mai tare şi îl îndemnau să se oprească. 


Raskolnikov, care lucrează cu sârg cu gândul la asasinat şi 
care, condus de impulsul că totul este permis atunci când te 
numeri printre naturile alese, se gândeşte deja la barda cu 
tăişul ascuţit, zace în pat luni de zile, înainte de a trece 
granița. Şi când apoi, cu barda ascunsă sub haină, urcă 
ultima treaptă pentru a comite omorul, simte cum îi bate 
inima. În aceste bătăi ale inimii vorbeşte logica vieții 
omeneşti, se exprimă acest delicat sentiment de graniță al 
lui Dostoievski. 


Există unele creaţii ale lui Dostoievski în care nu eroismul 
izolat tinde să treacă de linia iubirii de aproapele, unde, 
invers, omul se ridică din nimicnicia sa, pentru a sfârşi într- 
un eroism fertil. Am menţionat preferința scriitorului pentru 
ceea ce este mic, neînsemnat. Aici, erou devine omul din 
pivniță, omul din cenuşiul cotidianului, o târfă, un copil, 
care încep brusc să crească enorm, până ce ating acea 
graniță a eroismului uman, spre care vrea să-i conducă 
Dostoievski. 


În toată copilăria i s-a inculcat noţiunea a ceea ce este 
permis şi nepermis, a graniței. Nici în primii săi ani de adult 
n-a fost altfel. Dacă a fost înfrânat, a fost din cauza bolii şi 
de timpuriu elanul i-a fost frânt de drumul spre execuţie şi 
de surghiun. Se pare că, în copilărie, un tată sever şi pedant 
s-a luptat cu neastâmpărul, cu inflexibilitatea spiritului său 
înflăcărat şi şi-a alungat cu prea multă asprime fiul la 
graniţă. 


Un scurt fragment din „Nopți albe” îşi are originea în acea 
vreme şi ne face să ne aşteptăm chiar şi din acest motiv la o 
conturare clară. Dacă, în mod logic, se poate înțelege ceva 
din evoluția unui suflet de artist, aceasta trebuie să se refere 
la linia care duce de la lucrări mai vechi, schițe, planuri la 
configurările de mai târziu ale forței sale creatoare. Atunci, 
trebuie, mai ales, să observăm că drumul creaţiei de artă 
trece alături de tumultul lumii. Şi putem presupune că 
fiecare artist cunoaşte o îndepărtare, un opreşte-te! sau o 
întoarcere, de îndată ce i se înfăţişează aşteptările obişnuite 
din partea societății. El, care-şi creează o lume din nimic, 
sau, am spune, din concepţia sa îngrijorată despre lucruri, 
şi ne oferă, în locul unui răspuns în sensul vieții practice, 
consternarea unei opere de artă, se vădeşte înstrăinat de 


lume şi de cerințele sale. „Asta e, sunt un fantast şi un 
mistic!”, ne informează Dostoievski. 


Putem obţine o imagine aproximativă a modului său de 
abordare atunci când aflăm în ce punct al acţiunii se 
opreşte Dostoievski. În povestirea de mai sus, el vorbeşte 
destul de clar. „Când m-am apropiat de Neva, m-am oprit o 
clipă şi am aruncat o privire de-a lungul fluviului, în 
îndepărtările cețoase, reci şi tulburi, unde se stinge încet 
ultima purpură a asfinţitului.” S-a întâmplat, când se 
grăbea spre casă, pentru a visa acolo ca laicul despre 
eroinele lui Schiller. „Dar nici pe reala Amalie n-am 
observat-o; locuia chiar aproape de mine...” Mai degrabă 
voia să sufere beat şi să perceapă aceste suferințe mai dulci 
decât toate plăcerile lumii, „căci dacă m-aş fi căsătorit cu 
Amalie, aş fi fost cu siguranță nefericit”. Nu este cel mai 
simplu lucru din lume? Eşti poet, visezi la distanța cuvenită 
de agitația lumii, o clipă te opreşti în loc, găseşti că dulceața 
suferinței visate este fără pereche şi ştii „cum realitatea 
distruge orice înălțime ideală. Dar eu vreau să călătoresc pe 
lună!” Dar asta înseamnă: să rămâi singur, să nu-ţi legi 
inima de nimic pământesc! 


Astfel, calea vieții poetului devine un protest împotriva 
realității cu cererile ei. Altfel decât la „Idiotul”, altfel decât la 
acel bolnav , în care „nu era nici protest, nici glas”. Mai 
degrabă acesta nu ştia că urma să se distingă prin 
exersarea îndurării tuturor nefericirilor. Acum, când îl 
scoteau de pe calea sa prin sâcâieli şi reproşuri, el a 
descoperit în sine laicul, răzvrătitul şi revoluționarul 
Garibaldi. Atunci s-a spus ceea ce ceilalți nu înțeleseseră 
niciodată: umilirea şi supunerea nu înseamnă o încheiere, 
ele sunt întotdeauna o revoltă, căci indică distanța care 


trebuie depăşită. — Tolstoi cunoştea acest secret şi l-a 
predicat deseori pentru urechi surde. 


Dar poate să fie scris în ziare şi nimeni nu ştie nimic, când e 
vorba de un secret real. Nimeni n-a ştiut pe cine voia să se 
răzbune harpagonul Soloviov, care murea de foame şi 
mizerie şi ascunsese în hârtiile sale murdare o avere de 170 
000 de ruble. Cum s-o fi bucurat în sinea sa, când se zăvora 
trist şi neajutorat dinaintea pisicii sale, bucătăresei sale, a 
gazdei sale şi rămânea cu toate dator! El le avea în mâinile 
sale, le silea pe toate să cerşească, ele care nu recunoşteau 
decât banul ca putere şi lui i se închinau. Fireşte, de aici îi 
revenea o ciudată îndatorire, o agresare metodică a vieții 
sale. Trebuia el însuşi să flămânzească şi să îndure lipsuri, 
pentru a da lovitura. „Este deasupra oricăror dorințe.” Cum? 
Ar trebui să fii nebun? Soloviov face şi această jertfă. Căci 
acum poate să-şi arate fără nicio responsabilitate disprețul 
față de omenire şi imaginarele ei bogății trecătoare şi putea 
chinui pe oricine se apropia de el. Avea în mâinile sale tot 
ce-i netezea calea în societatea cea mai bună. El se opreşte 
pentru o clipă, aruncă bagheta magică la gunoi şi se simte 
mare şi înălțat deasupra tuturor oamenilor. 


Aceasta ni se pare a fi linia cea mai pregnantă în viaţa lui 
Dostoievski şi toate creațiile sale măreţe trebuiau să-i apară 
pe acest drum: fapta este inutilă, vătămătoare sau 
criminală; vindecarea rezidă numai în supunere, atunci 
când chezăşuieşte plăcerea tainică a superiorității față de 
ceilalți. 


Toţi biografii care s-au ocupat cu mult zel de Dostoievski 
relatează una din cele mai timpurii amintiri din copilărie şi 


explică ceea ce el însuşi povesteşte în Amintiri din casa 
morților. La mai buna înțelegere contribuie câte ceva din 
starea de spirit, în care i-a apărut această amintire. 


Când disperat renunțase să mai găsească legătura cu 
camarazii din închisoare, se aruncă resemnat în culcuşul lui 
şi-şi revede copilăria, toată dezvoltarea sa şi întregul 
conținut al vieții sale. Atenţia îi rămâne fixată brusc pe 
următoarea amintire: odată se îndepărtase prea mult de 
moşia tatălui său, o luase de-a dreptul peste câmp, când, 
deodată, s-a oprit îngrozit, pentru că auzise un strigăt: „vine 
lupul!” S-a întors grăbit în apropierea protectoare a casei 
părinteşti şi a zărit pe ogorul din fața sa un ţăran, spre care 
a pornit în goană. Plângând speriat, s-a agăţat de brațul 
acestuia şi i-a spus cât a fost de speriat. fiăranul a făcut cu 
degetele semnul crucii deasupra băiatului, l-a mângâiat şi i- 
a promis că nu-l va lăsa să fie mâncat de lup. Această 
amintire este înțeleasă în mai multe feluri, ca şi când ar fi 
trebuit să caracterizeze legătura lui Dostoievski cu 
țărănimea, în acelaşi timp cu țărănimea şi religia țărănimii. 
Dar mai degrabă este vorba de lup, lupul care-l trimite 
înapoi între oameni. Această trăire a devenit reprezentarea 
simbolică a întregii sale aspirații, pentru că ea includea linia 
directoare a activității sale. Ceea ce-l făcea să tremure 
dinaintea eroismului izolat, semăna cu lupul din experiența 
sa. Acesta l-a trimis înapoi spre cei umiliți şi obidiți, acolo a 
încercat să găsească legătura în semnul crucii, acolo a vrut 
să ajute. Iar el îşi exprimă această opinie spunând: „Toată 
dragostea mea aparține poporului, toate opiniile mele sunt 
cele ale întregii umanități.” 


Dacă va trebui să relevăm că Dostoievski era rus şi adversar 
al „occidentalismului”, că în el gândirea panslavistă prinsese 


rădăcini solide, aceasta nu este câtuşi de puţin în 
contradicție cu spiritul care voia să ajungă, prin eroare, spre 
adevăr. 


Într-una din cele mai mari manifestări ale sale, în 
cuvântarea în memoria lui Puşkin, el a încercat totuşi să 
realizeze, în contul panslaviştilor, o sinteză între adepţii 
Occidentului şi rusofili. Rezultatul a fost în aceeaşi seară 
strălucit. Adepții ambelor tabere s-au năpustit asupra lui, l- 
au îmbrățişat şi s-au declarat de acord cu punctul său de 
vedere. Dar această unire n-a durat mult. Mai era încă 
multă somnolență. 


Aşa cum Dostoievski urmăreşte intens şi vrea să aducă 
maselor dorul inimii sale, desăvârşirea umanităţii — o 
misiune pe care el o destinează mai ales poporului rus —, tot 
astfel în el se formează simbolul concret al iubirii de 
aproapele, apoi pentru el, cel care voia să se mântuiască pe 
sine şi să-i mântuiască pe alții, devine clară noţiunea de 
Mântuitor, de Hristos rus, pe de-a întregul uman şi străin 
de puterea lumească. Profesiunea sa de credinţă era simplă: 
„Pentru mine, Hristos este persoana cea mai frumoasă, 
sublimă din toată istoria omenirii.” Aici Dostoievski ne 
dezvăluie cu o teribilă precizie scopul său conducător. 
Astfel, el şi-a descris crizele de epilepsie, felul cum şi-a 
realizat ascensiunea prin sentimentul bucuriei, cum a ajuns 
la armonia veşnică şi s-a simțit aproape de Dumnezeu. 
Scopul său a fost acela de a fi permanent cu Hristos, de a-i 
purta rănile şi a-i îndeplini misiunea. El s-a împotrivit 
eroismului izolat, pe care l-a tratat mai dur decât orice altă 
înfumurare bolnăvicioasă, amorului propriu în contradicție 
cu spiritul comunitar, care izvora din logica traiului în 
comun, din dragostea de aproapele: „Apleacă-te, omule 


mândru!” Dar celui resemnat, care, de asemenea rănit în 
amorul propriu, aspira la satisfacerea acestuia, i-a strigat: 
„Munceşte, trândave!” Iar celui care îi atrăgea atenția asupra 
naturii umane şi a legilor ei aparent eterne, îi spune pentru 
a-l zdruncina: „Albina şi furnica îşi cunosc formula, dar 
omul nu şi-o cunoaşte!” Trebuie să completăm din întreaga 
ființă a lui Dostoievski: omul trebuie să-şi caute formula sa 
şi o găseşte în solicitudinea față de alţii, în devotamentul 
față de popor. 


Dostoievski a devenit astfel un dezlegător de enigme şi un 
căutător de Dumnezeu şi l-a simţit şi mai puternic pe 
Dumnezeul său decât alți pe jumătate adormiți şi visători. 
„Eu nu sunt psiholog”, spune el odată, „sunt un realist” şi 
nimereşte astfel punctul care-l diferențiază cel mai categoric 
de toți scriitorii contemporani şi de toți psihologii. El era 
într-o legătură intimă cu cauza primordială a vieții sociale, 
cu singura realitate pe care noi n-o cunoaştem în întregime, 
dar putem s-o bănuim, cu sentimentul comunitar. Şi de 
aceea putea să se numească un realist. 


Să ne referim acum la întrebarea cum exercită personajele 
lui Dostoievski o influență atât de puternică asupra noastră. 
Baza esențială a eficienţei lor se află în strânsa lor unitate. 
Puteţi aborda şi analiza în orice punct un erou al lui 
Dostoievski, veți găsi mereu reunit întreg echipamentul vieţii 
şi aspiraţiei sale. Dacă am fi vrut să comparăm, ar fi trebuit 
să ajungem până la muzică, unde găsim ceva asemănător, 
atunci când într-o melodie pot fi regăsite pe parcursul unei 
armonii toate curentele şi mişcările. La fel se întâmplă şi cu 
personajele lui Dostoievski. Raskolnikov este acelaşi când 
stă în pat şi îşi urzeşte asasinatul, când urcă scara cu inima 
bătându-i şi este acelaşi când scoate un bețiv de sub roțile 


trăsurii şi-i ajută familia nevoiaşă cu ultimele copeici pe 
care le are. Acesta este cauza efectului unitar, şi cu fiecare 
nume al eroilor săi purtăm inconştient în noi o imagine bine 
închegată, plastică, ca şi când ar fi dăltuită dintr-un 
minereu nepieritor, la fel ca personajele biblice, ca eroii 
homerici şi ca eroii tragediilor greceşti, al căror nume este 
suficient să răsune, pentru a ne pune în fața sufletelor 
noastre întregul complex al efectelor lor. 


Mai există o a doua dificultate pentru a înţelege influența lui 
Dostoievski. Dar condiţiile preliminare pentru rezolvarea 
acestei dificultăți au fost deja date. Este dubla relație a 
fiecărei figuri cu două puncte extraordinar fixate, pe care le 
simțim. Fiecare erou al lui Dostoievski se mişcă în siguranță 
în spaţiul, care, pe de o parte, este limitat prin eroismul 
izolat în care eroul se transformă într-un lup, pe de altă 
parte, prin linia pe care Dostoievski a trasat-o atât de precis, 
ca iubirea de aproapele. Această dublă relație conferă 
fiecărei figuri un punct de sprijin atât de sigur şi un punct 
de vedere atât de solid, încât acestea se odihnesc 
nezdruncinate în memoria noastră şi în sentimentul nostru. 


Încă un cuvânt despre Dostoievski ca etician. A fost silit de 
împrejurări, prin contradicţiile din propria sa ființă, pe care 
a trebuit să le unifice, prin marile contradicții din mediul 
său, pe care a cutezat să le depăşească, să ajungă la 
formule care cuprindeau şi stimulau aspiraţia sa cea mai 
profundă spre o urmărire activă a iubirii de aproapele. Aşa a 
ajuns la acea formulă, pe care o putem pune mult deasupra 
imperativului categoric al lui Kant, după care „fiecare are o 
parte din vina celuilalt”. Astăzi simțim mai mult decât 
oricând cât de profund pătrunde această formulă şi cât de 
intim legată este de cele mai certe realități ale vieții. Putem 


nega această formulă, dar ea va ieşi mereu la suprafață şi 
ne va arunca în față minciuna. Dar ea declanşează şi o 
activitate incredibil de intensă, aşa cum o face noțiunea 
iubirii de aproapele, care este deseori greşit înțeleasă sau 
transformată în vanitate, sau în imperativul categoric, care- 
şi păstrează valabilitatea chiar şi în izolarea aspiraţiei 
personale. Dacă eu sunt părtaş la fiecare vină a aproapelui 
şi la vina tuturor, atunci port veşnic o îndatorire care mă 
îmboldeşte, mă face răspunzător, mă obligă să plătesc. 


Astfel, Dostoievski stă în fața ochilor noştri măreț şi 
intangibil ca artist şi ca etician. 


Ceea ce a făcut ca psiholog n-a fost epuizat nici până astăzi. 
Îndrăznim să afirmăm că agerul său ochi psihologic a 
pătruns mai adânc, pentru că el era mai familiar cu natura 
decât psihologia, care se configurează din conceptual. lar 
cine a inițiat observaţii, aşa cum a făcut Dostoievski, despre 
semnificația râsului, despre posibilitatea de a cunoaşte mai 
bine un om după felul cum râde, ca şi din întreaga sa 
atitudine față de viaţă, cine a reuşit să găsească noțiunea 
familiei întâmplătoare, în care fiecare membru trăieşte izolat 
pentru sine şi sădeşte în copii tendința de a continua 
izolarea, tendința amorului propriu, acela a văzut mai mult 
decât se poate cere şi aştepta de la un psiholog. Cine a văzut 
cum descrie Dostoievski în „elevul” său, cum băiatul învelit 
în pătura sa îşi lasă toate fanteziile să ţâşnească într-o 
singură noțiune: putere!, cine a descris atât de subtil şi 
exact apariția bolilor psihice în viață în scopul revoltei, cine 
a identificat în sufletul uman înclinația spre despotism, aşa 
cum a făcut Dostoievski, acela poate trece astăzi drept 
profesorul nostru, cel pe care l-a celebrat şi Nietzsche. 
Înțelegerea şi analiza făcută visului n-au fost până astăzi 


depăşite, iar conceptul său, potrivit căruia nimeni nu 
acționează şi gândeşte fără a avea în fața ochilor un scop, 
un final, coincide cu cele mai moderne performanțe ale 
cercetătorilor sufletului. 


Iată cele mai diferite domenii, în care Dostoievski este 
pentru noi un preţios şi mare profesor. Realitatea vieții 
acționează asupra noastră ca o rază care cade pe ochiul 
celui ce doarme. Acesta se freacă la ochi, se întoarce şi nu 
ştie nimic despre ce s-a întâmplat. Dostoievski a dormit 
puțin şi i-a trezit pe mulți. Personajele sale, etica şi arta sa 
ne duc adânc în înţelegerea conviețuirii umane. 


Noile puncte de vedere în problema 
nevrozei de război 


Literatura despre nevroza de război, care ne-a parvenit, 
subliniază frecvent şi conştiincios cât de puţin s-au 
schimbat perspectivele păcii din punct de vedere neurologic. 
Se poate vedea, după cum spun unii, acelaşi material, o 
etiologie asemănătoare, acelaşi parcurs şi se pot întâmpina 
aceleaşi dificultăți. Doar în ce priveşte terapia ar fi de 
înregistrat modificări radicale, corespunzătoare condițiilor 
războiului şi situației militare. 


Dar mai trebuie preluată încă o modificare importantă, care 
ar putea fi de natură să îngreuneze cercetarea actuală în 
domeniul neurologic. Tratarea unei nevroze la populația 
civilă sau în timp de pace a avut scopul, nedeclarat sau 
firesc, de a elibera pacientul de boala sa, pentru a-i facilita o 
atitudine față de viață liber aleasă, pentru a-l reda lui 
însuşi. Tot atât de firesc este scopul neurologiei militare, de 
a îndruma bolnavul nu spre sine însuşi, la dispoziția sa 
proprie, ci, într-o formă şi aplicabilitate corespunzătoare, 
spre exercitarea serviciului şi spre „colectivitate”. Astfel, în 
ştiinţa obiectivă şi în terapie, reprezentările medicale ale 
scopului şi dorinţei, oricât de necesare şi oportune ar putea 
să pară, îngreunează sensibil înțelegerea, întrucât acum este 
luat în considerare mai ales un tablou clinic, în care o parte 
iese în evidență exagerat de puternic: cum se comportă 
nevroticul într-o situație care-i este impusă. 


Dispunem din perioada dinaintea războiului de suficient 
material pentru a putea înțelege situația specială a acestei 
probleme. Aproape fiecare medic cunoaşte succesul terapiei 
prin sugestie, gradată diferit în cazul simptomelor izolate 
perturbatoare şi supărătoare. Din păcate, nu rareori suntem 
înțepeniți în credința într-un succes de durată, care şi-a 
găsit confirmarea orală sau scrisă, în timp ce pacientul, cu 
vechile sau noile sale manifestări, este din nou în tratament 
în altă parte. 


Să ne amintim de rezultatele obținute în tratamentul 
simptomelor, când acestea nu au fost introduse în scopul 
unei vindecări, ci pentru realizarea unei performanţe a 
pacientului. De exemplu: un student la Drept, aflat înaintea 
unui examen, se plângea de insomnie, oboseală, pierderea 
memoriei şi dureri de cap. În opt zile urma să aibă loc 


examenul. Vom arăta toate gradele vindecării unui 
asemenea caz, deloc rar. Au existat cu siguranţă cazuri în 
care s-a reuşit, datorită încurajărilor medicului şi folosind o 
terapie oarecare (sugestia în stare de veghe, hipnoza, cura 
cu apă rece, tratament electric sau medicamentos), ca 
pacientul să poată trece examenul. Aşa cum, în general, 
pentru o fracțiune considerabilă a nevroticilor este suficient 
apelul medicului, uneori şi al altor persoane, pentru a 
impulsiona mai departe pacientul!95. Ni se va da dreptate 
când vom defini astfel de cazuri, indiferent cum ar fi 
simptomele lor, drept uşoare, la granița normei. Am văzut şi 
alte deznodăminte. Unii s-au dus la examen şi au avut un 
eşec într-o stare de extremă lipsă de concentrare. La o parte 
considerabilă dintre ceilalți simptomele s-au agravat, unii 
au făcut din suferință punctul de plecare al unei schimbări 
profesionale, uneori urmarea a fost o nevroză gravă sau 
sinuciderea. Nu au fost puţini cei din cazurile agravate care 
au acuzat tratamentele parcurse, iar următorul medic 
curant le-a dat dreptate. Îmi amintesc de unul dintre 
cazurile descrise de mine, în care soțul a reuşit să înlăture o 
fobie a condusului în viteză, manifestată de soţia sa, prin... 
condusul în viteză. Am numi aceasta „contraşoc.” 


Nimeni nu va presupune că aceste cazuri şi altele similare 
pot fi considerate ca vindecate. Neurologia cazurilor de 
război, cu excepţii din ce în ce mai puține, vorbeşte doar de 
înlăturarea unui simptom şi preferă să-şi retragă pacienții 
din serviciul militar de pe front după terminarea 


105 Drumul la medic înseamnă, pentru jumătate dintre „nevrotici”, 
hotărârea de ameliorare, de abandonare a unui simptom devenit 
superfluu. Din aceste 50% vindecări trăiesc mai departe toate orientările 
din neurologie. 


tratamentului. Astfel, situația bolnavilor de nevroză de 
război devine tot mai complicată. În opoziţie cu tratamentul 
de pace, în care medicul nu procedează fără scop, dar are în 
vedere o aplicabilitate în deplină înțelegere cu pacientul, aici 
performanţa în război are o perspectivă mai sigură ca sfârşit 
al curei, dar o performanţă în război care poate fi nuanțată 
şi uşurată gradat. Astfel, nevroticul stă în spatele frontului 
şi în plan secund în faţa unor decizii noi, cu urmări grele, 
care decurg din succesul curei. Pe bună dreptate autorii 
relevă importanța „atmosferei” în camera bolnavului. 
Această atmosferă nu se formează nicidecum numai din 
starea de spirit în raport cu rezultatele vindecării, ci din sute 
de amănunte, printre care din presupuneri mai mult sau 
mai puţin justificate cu privire la utilizarea ulterioară şi la 
viitor. 


De asemenea, problema pensionării atârnă greu în balanță. 
Desigur, nu ca şi când suma de bani anuală ar sta în fața 
ochilor nevroticului ca ţintă la care aspiră. Nici în cazul 
istericilor în urma unui accident lucrurile nu aşa stau. Ci, 
pentru bolnavul de nevroză de război pensia are o valoare 
similară cu o decorație, apoi ca document şi legitimare a 
bolii în patrie şi împotriva unor eventuale încercări ca în 
viitor să fie din nou convocat în serviciul militar. Fiecare 
neurolog ar trebui să fie frapat de tonul critic cu care, la o 
nouă examinare, invalidul nevrotic pensionar îşi prezintă 
documentele pentru avizare. „Pensia ideală” impresionează 
nevroticul mai mult, chiar dacă pacientul pare să dea 
ascultare interpretărilor logice conştiente, cum ar fi teama, 
pericolul, dorul de casă, câştigul. 


Astfel, la fel ca în vreme de pace, la fiecare mişcare a 
medicului se răspunde cu o contramişcare. l-am analizat pe 


toți bolnavii de nevroză de război în etapa în care erau 
departe de patrie şi departe de rude. Gravitatea 
manifestărilor lor nu am găsit-o niciodată în legătură cu 
dislocarea lor. Ca orice nevrotic, tot astfel şi bolnavul de 
nevroză de război din cercul mare, în care l-a pus războiul, 
aspiră la cercul mic al celor apropiați. Atâta timp cât această 
înclinaţie este şi continuă să fie nevrotică, absenţa, întocmai 
ca prezența ocazională a apropiaților săi, depărtarea, ca şi 
apropierea, îl vor influența cu aceeaşi tendință nevrotică. 
Orice prejudecată nerațională în această problemă 
îngreunează simplificarea cazului şi, în consecință, procesul 
de însănătoşire. Se poate, de pildă, ca la solicitarea 
spitalelor din patrie, rezolvarea să fie considerată 
dependentă de o însănătoşire corespunzătoare. 


Se va putea dovedi întotdeauna că „labilitatea cunoscută” a 
simptomelor nevrotice provine din poziția nevroticului şi la 
el se poate vorbi de o boală a poziţiei. De aceea este atât de 
teribil de important ca neurologul să ajungă la înțelegerea 
deplină a acestei atitudini individuale, ca el să înțeleagă 
limbajul pacientului în orice sens, ceea ce uneori poate 
provoca dificultăți mari. 


În această „poziție” a nevroticului se înscrie şi tipul de 
tratament dispus. Problema devine nerezolvabilă atunci 
când bolnavul nu se află în tratamentul unui singur medic. 
De aceea, se recomandă mici unităţi de tratament pentru 
nevrotici, ale căror certificate scrise pot informa asupra 
succesului tratamentelor şi permit evaluarea tipului de 
tratament conform valorii acestora. Doar asemenea 
informații asupra pacienţilor însănătoşiți pot rezista criticii 
făcute de medicul căruia i-au fost comunicate. 


Prin psihoterapie în sens mai restrâns putem înțelege 
metodele, care, înaintea intervenției, au făcut accesibil 
psihicul pacientului. Ca urmare, aproape toate măsurile 
„psihoterapeutice” din actualele tratamente ale nevrozei ies 
din acest cerc şi pot fi estimate doar ca maxime ale 
tratamentului. În vreme de război, ele se bazează aproape 
exclusiv pe folosirea autorității şi pe oferirea cu simpatie a 
unui „minim de avantaje”. La primul tip de tratament ar 
putea fi enumerate şi hipnoza, sugestia în stare de veghe, 
pseudonarcoza şi pseudooperațţia, ca şi „pregătirea 
psihoterapeutică” înaintea curei propriu-zise. Maximumul 
„eroic” se impune în procedurile dureroase, în salteaua cu 
apă, în declanşarea anxietăţii, în regimul privativ şi ca 
agravare conştientă a situaţiei. În cel mai bun caz, o cale de 
mijloc o reprezintă metoda lui Frank recomandată de Sauer, 
întrucât aduce prea puține informaţii despre viața 
sufletească a pacientului, îl abandonează cu totul autorității 
medicului şi operează cu un fel de „contraşoc”. Succesul 
demonstrabil al acestor metode în condiții de război se 
bazează, la fel ca uneori şi în vreme de pace, pe fuga de 
tratament care echivalează cu un simptom nevrotic. Un 
adept al lui Freud aplică metoda acestuia la ofițeri, iar la 
trupă, metoda lui Kaufmann, amândouă cu aproximativ 
acelaşi succes. 


În toate condiţiile şi la toți autorii frapează procedeul mai 
activ. Rar se propun metode de expectativă, calmante sau 
plasarea pacientului în situații mai favorabile. Nucleul 
actualei neurologii a cazurilor de război se află în tendința ei 
de a combate îndărătnicia nevrotică prin forțe opuse. 
Situaţia nu se prezintă diferit în terapia individuală în 
exterior mai blândă, în interior mai incisivă, care pare să 
promită un succes rapid şi durabil în special la nevroticii 


apți de luptă: aflarea prin investigații şi descoperirea acestei 
îndărătnicii nevrotice. Nici această metodă nu poate renunța 
la înrăutățirea poziţiei sufleteşti a pacientului, dar, din 
păcate, lucrează aproape mereu cu reproşul simulării. 


Problema eredității sau a posibilității dobândirii nevrozelor 
nu a rămas complet nerezolvată prin materialul acumulat 
până acum, mai ales că factorul educativ, influența 
mediului şi imitarea în cazul părinților nevrotici sunt luate 
în considerare mai mult decât până acum. Frecvența sau 
regularitatea unor antecedente nevrotice este relevată 
aproape mereu. Din punctul de vedere al psihologiei 
individuale, atitudinea pacientului în viață şi în societate 
este determinantă în prognostic. Această pătrundere a 
psihologiei individuale în tabloul psihic al pacientului, 
anamneza făcută corect şi înțelegerea punctului de vedere al 
pacientului în viață ar putea, de asemenea, să ofere cel mai 
sigur fir conducător pentru gradul de agravare, care nu 
lipseşte în nicio nevroză, şi pentru descoperirea unei 
eventuale simulări. 


A devenit aproape dominantă părerea că, pentru 
prezentarea sa, simptomul acaparează cu predilecție tipul 
aproximativ şi locul unei foste suferințe organice. Spunem 
astfel cu timiditate că el se formează în organul inferior. Sau 
apare ca stare permanentă sub forma unor manifestări 
aproape normale ale unui afect, ca tremor, vomă, rigiditate, 
afonie etc. Există multe încercări de explicare a cauzei 
fixării. Agreată este presupunerea că tendința la fixare ar fi 
un caracter nevrotic, la fel de bine ca labilitatea 
simptomului. Din „poziția” nevroticului ar putea fi preluat ca 
explicaţie reală faptul că el fixează prin „transpunere” un 
simptom, atunci când se dovedeşte util scopurilor sale, şi 


din aceleaşi motive îl şi abandonează. De asemenea, ceva 
similar se întâlneşte şi la oamenii normali în zona 
normalității. 


Din lucrările din ultimii doi ani trebuie notate o serie de 
remarci singulare, observații şi sfaturi. Schanz (1) caută 
punctul de plecare al tremorului în insufficientia vertebra pe 
un anumit segment, care, aşa cum relevă şi Blencke (2), 
există realmente, dar contribuie indirect la tremor. Mai des 
pot fi explicate prin această insuficiență durerile 
„neurastenice”. Foarte des ne putem convinge de existența 
unui nev în locul dureros sau poziționat la o anumită 
distanță față de acesta. Această constatare şi o neînsemnată 
scolioză sau cifoscolioză existentă în acelaşi timp asigură 
diagnosticul împotriva suspiciunii de simulare. Andernach 
vedea un succes regulat în sugestia verbală, urmată de 
peria faradică. Dar el mai susține, în plus, atmosfera 
sugestivă. În mod similar, Rottmann, cu care Josef şi Mann 
sunt de acord, aspiră la învingerea psihică a pacientului 
prin pseudooperațţie sub narcoză şi cu un pansament 
pompos. Kalmus şi E. Meyer pledează pentru metoda lui 
Kaufmann, care a fost recent substanțial ameliorată. 
Pregătire sub forma sugestiei verbale, câteva zile mai târziu 
faradizare cu un curent de intensitate medie, întreruptă prin 
exerciții de gimnastică militare. Din acest tratament, E. 
Meyer încearcă să excludă bolnavii de neurastenie şi 
istericii, la care crizele şi manifestările psihice sunt în prim- 
plan. Aşadar, cazuri mai grave. De altfel, este vorba mai 
puţin de tipul de tratament decât de medic. Simularea nu 
trebuie presupusă pripit. Este vorba întotdeauna de 
exacerbările constituției psihopate. De aceea, se recomandă 
respingerea faradizării. 


Puncte de vedere importante pare să cuprindă lucrarea lui 
Liebermeister (3). Întrucât nu poate fi scoasă din Germania, 
ne vom referi la observațiile din referate, din care rezultă că 
autorul pare să intervină în favoarea obligaţiei de vindecare 
şi refuzării unei despăgubiri, în măsura în care acest 
principiu poate fi respectat. La aceeaşi concluzie ajunge 
Adler (4). În afară de aceasta, el accentuează importanța 
metodei psihologiei individuale, a unei psihoterapii 
educative, în care se descoperă că liniile de bază nevrotice 
ale caracterului, existente încă din copilărie sunt false şi 
greşite. Evitând orice şablon, se va găsi în cele din urmă că 
esențial este modul în care nevroticul se dă înapoi instinctiv 
din fața cerințelor generale ale vieții, într-un sentiment 
subiectiv de slăbiciune, şi în care, prin plasarea într-un 
pericol, caută să se asigure împotriva unui pericol real. Prin 
urmare, nevroza se dovedeşte a fi un mijloc de evitare. 
Prognoza este cu atât mai favorabilă, cu cât trebuie 
înregistrate mai multe semne de „participare” în viața 
anterioară a pacientului, cum sunt progresele şcolare, 
prietenii, viața erotică, căsătorie la timp, copii, activitate 
profesională etc. Nevroticul se va trăda întotdeauna prin 
tendința de a adera la cercul mic, „asigurator” al familiei. 
Simptomul şi fixarea simptomului stau sub domnia unei 
ținte asiguratoare a viitorului. Prin urmare, nu există 
dificultăți în separarea simulării şi nevrozei. Prelegerea care 
era îndreptată împotriva tratamentului cu curenți tari s-a 
încheiat cu solicitarea „de a evita toate metodele de 
tratament care lezează demnitatea omului”. Lewandowsky 
(5) scrie uluitor de asemănător: „Bolnavii fac nevroză pentru 
a se pune la adăpost. La unii, o anumită nesupunere 
înnăscută - o înclinaţie de a nu vrea să dai ascultare — joacă 
un mare rol în apariția dorinței de patrie... Cauza propriu- 
zisă a bolii nu se află în trecut, nu într-o traumă de un 
anume tip, ci în viitor, în ceea ce bolnavul nu mai vrea să 


îndure... Boala asigură împlinirea dorinței... de a scăpa de 
un pericol.” Lewandowsky subliniază şi pericolul de infecție 
în cazul îngrămădirii nevroticilor şi consideră tratamentul în 
patrie mai dificil din cauza dorinţei de a rămâne aici, dar nu 
spune ce se poate întreprinde în alt caz împotriva dorinței de 
a veni în patrie. Acest autor relevă pe bună dreptate cum un 
caz vindecat atrage după sine alte vindecări. Îmi amintesc şi 
eu câteva vindecări simple, pe care le-a realizat o infirmieră 
vorbind despre alți pacienţi vindecați. Poate că el estimează 
puţin prea sus importanța rangului militar superior pentru 
vindecare. Tratamentul său constă în înrăutățirea situației 
în toate direcţiile, completată de sugestie, de faradizare într- 
un mod diferit de Kaufmann, de hipnoză. El respinge 
pseudooperațţia şi pseudonarcoza. Meyer (6) consideră bună 
orice metodă, cu condiția ca medicul să creadă în ea şi s-o 
continue fără teamă. Nevroticului ar trebui să i se inculce 
convingerea că ar fi din nou utilizabil în vechea sa profesie. 
Raether (7) descrie aplicarea metodei Kaufmann de către el 
însuşi, constând dintr-un fel de tratament psihoterapeutic 
prealabil cu aplicarea consecutivă a curentului faradic într-o 
şedinţă şi dintr-un tratament ulterior. Efectul: 97% 
vindecări, apți civic. L. Mann (8) arată că, încă în anul 1911, 
el a tratat pacienţii cu sugestie verbală şi curenți faradici 
ulterior. 


Din lucrarea lui Naegelis (9), Unfallsund 
Begehrungsneurosen, vom releva aici că, într-o acţiune de 
asigurare a existenţei foştilor soldaţi, el a constatat totala 
capacitate de muncă şi vindecare. El îl combate dur pe 
Oppenheim şi neagă, ca majoritatea autorilor la vremea 
respectivă, existența „nevrozei traumatice”. 


Troemmer (10) demonstrează o formă 
pseudosclerodermatică de nevroză traumatică 
(Oppenheim), pe care el o califică drept pareză isterică 
cu trofonevroză în urma rănirii dosului mâinii şi soldată 
cu un bandaj purtat două luni. Acelaşi relevă un 
fenomen de „monestezie bilaterală”, în care două vârfuri 
de compas foarte depărtate, aplicate simultan, au fost 
simţite ca o atingere. Aici el vede o dovadă utilizabilă 
pentru existenţa unei limitări isterice a atenţiei. Leusser 
(11) dezbate un caz de paroxisme tahicardice, existente 
la patru generaţii. Heinze (12) descrie succesul 
tratamentului hipnotic în manifestările isterice ale 
nevrozei de război. A avut 86% vindecări şi chiar la 
hipnoza simulată s-au înregistrat succese. Niciunul n-a 
ajuns în situaţia de a fi total apt pentru serviciul militar 
şi doar o mică fracțiune putea fi folosită în serviciul 
militar, în pofida vindecării simptomului. El consideră 
bolile nevrotice cauzate de război ca reacţii trecătoare, 
pe terenul inferiorităţii psihopate. Minkowski (13) 
aminteşte de un caz supus de Israel unei pseudooperaţii 
cu 30 de ani în urmă. Succesul a durat până când 
bolnava a aflat adevărul. Bumke aminteşte de marea 
complicaţie a tulburărilor psihice de dispoziţie. Acelaşi 
lucru privitor la hipnoză. O parte este refractară, o alta 
foloseşte hipnoza ca linie de retragere, o altă parte este 
atât de încântată de vindecare, încât nu se poate 
presupune o „reprezentare de dorinţă”. Experiențele sale 
îl conduc la concluzia că s-ar putea să nu se acorde nicio 
pensie şi să se nege aptitudinea pentru serviciu. 
Clinicienii ar trebui să se opună pseudooperaţiilor şi 
altor metode de tratament, pentru că personalul trebuie 
educat spre a nu aplica nicio constrângere, nicio 
pedeapsă şi nicio înşelăciune. Kraus (14) pare să fi 
trecut pe lângă esenţa nevrozei, în care simptomul 


devine mijloc, atunci când afirmă că neurastenia nu este 
monopolul neurologiei. Argumentarea sa merge 
aproximativ în sensul că el nu înţelege condiţia 
constituţională, inferioritatea organică drept o tentaţie. 


Mohr (15) vede esenţa stărilor depresive într-un conflict 
al sentimentului datoriei cu respingerea neplăcerii, aşa 
cum se dezvoltă la oamenii conştiincioşi, scrupuloşi. 
(Aici ar mai trebui spus, desigur, un cuvânt despre 
„conştiinciozitatea nesocială”.) - Vindecarea poate fi 
realizată numai prin influențare psihică. Pentru 
tratament se dovedesc a fi necesare mici sanatorii cu 
20-30 de pacienţi la un singur medic, într-o etapă, 
departe de patrie, întreruperea tuturor celorlalte cure şi 
introducerea unei psihoterapii care face ca pacientul să 
fie stăpân pe simptomele sale. Weichbrodt (16) relevă şi 
el că îmbolnăvirea survine deseori abia la mai mult timp 
după traumă. Uneori apare prin retrăirea unei traume 
sau prin perspectiva unei traume la soldaţii care încă n- 
au fost pe front. Referitor la întrebarea: în spatele 
frontului sau în patrie?, el declină o decizie unitară. 
Consideră că metoda lui Rothmann consolidează ideea 
de boală. Narcoza poate fi şi ea respinsă. Metoda lui 
Kaufmann i se pare valabilă. În ce priveşte hipnoza, el 
relevă ca determinantă personalitatea lui Nonne. Metoda 
sa constă într-o simplă baie de durată, de 24 de ore, care 
uneori poate fi extinsă până la 40 de ore. Se poate 
obţine o creştere a eficienţei prin administrarea unor băi 
de durată într-o secţie închisă pentru agitaţi. Succesul 
se referă doar la tulburare, nu la isterie. Învoirile sau 
concediile sunt interzise. Puţini sunt apți de serviciu pe 
câmpul de luptă, dar sunt apți profesional. Pledează 
pentru retragerea pensiilor. Pentru ofiţeri, această 


metodă se pare că nu era indicată. Alt (17) crede doar în 
„nevroza de hinterland”. După aprecierea sa, 75% sunt 
apți de serviciu în garnizoană. Quensel (18) vede în 
nevroza de război o combinaţie între o boală reală şi o 
reacţie la circumstanţe exterioare. Jolly (19) găseşte 
printre cei cu nevroză de război 1-3% apți pentru 
serviciul pe câmpul de luptă şi relevă în mod special 
valoarea terapiei prin muncă. Hipnoza s-a dovedit puţin 
valoroasă, tratamentul electropsihic a avut un efect bun. 
El recomandă curenţi slabi combinaţi cu exerciţii. 
„Hotărâtor nu este cum sunt lăsaţi la vatră, ci ce anume 
se va întâmpla mai târziu cu ei.” Cercetările sale 
ulterioare au arătat că, din 41 de isterici, 30 erau inapti, 
trei au fost trimişi pe front, iar trei în serviciu complet. 
Din 23 de neurastenici, unul a fost trimis pe front, 15 
erau apți pentru serviciul în garnizoană, trei în serviciu 
complet şi patru inapţi pentru serviciul militar. Din 14 
cazuri cu tulburări uşoare, cinci au fost trimişi pe front, 
nouă au fost apți pentru serviciul în garnizoană. 


La o treime din aceste cazuri de isterie inteligența oscila 
între debilitate uşoară şi imbecilitate. Acest autor face o 
observație de o importanță enormă, fără a o urmări mai 
departe. În materialul său, el găseşte frapant de mulţi 
muncitori necalificaţi. Şi uriaşul material al Spitalului de 
boli nervoase din Cracovia arată acelaşi raport. Ca şi în 
replica sa, în raritatea relativă a nevrozelor de război 
categoric clare la ofițeri, se exprimă un fapt fundamental 
pentru înțelegerea nevrozei, anume că numai naturile 
exclusiv ezitante, nehotărâte în fața sarcinilor sociale pot fi 
afectate. Kehrer (20) abandonează definitiv speranța de a 
obține capacitatea pentru serviciul militar chiar şi numai 
pentru un procent notabil, dar îndeamnă la cele mai mari 


eforturi pentru a asigura muncitori utilizabili în spatele 
frontului. Metoda sa se compune din toate posibilitățile de 
înrăutățire a situației, printre care şi limitarea alimentării şi 
dieta cu lapte şi din „exerciţii de forță şi constrângere”. El 
acuză abuzul de curent faradic în mâinile nespecialiştilor şi 
este dezamăgit de psihoterapia clarificatoare, fără a intra în 
amănunte privind felul clarificării experimentate. De 
asemenea, el pune mult accent pe atmosfera în care fiecare 
ar trebui să-şi spună că nu va merge nevindecat mai 
departe şi pune mai presus de toate, în tratament, 
autoritatea militară. 


Sauer (21) aderă, împreună cu Frank, la concepţiile 
iniţiale ale lui Breuer şi Freud, conform cărora nevroza 
îşi are originea într-un afect blocat, şi respinge punctul 
de vedere ulterior al lui Freud cu privire la etiologia 
sexuală a nevrozei de război. Aşadar, el încearcă să 
reducă „tensiunea afectivă” prin reactivarea afectului în 
hipnoză şi raportează vindecări care şi-au aflat 
confirmarea ulterioară în scrisorile de pe front. Cu ani în 
urmă, Wexberg a avut pe bună dreptate obiecţii 
împotriva acestei teorii şi a altor teorii similare: cel care 
se schimbă în urma unei trăiri, unei traume nu se 
îmbolnăveşte în acel moment, ci este deja bolnav. Apoi, 
s-ar mai putea ridica întrebarea cât de puţină înţelegere 
pentru fiinţa pacientului se dezvoltă în acest tratament, 
încât să fie privit nu ca fiind determinat de o înrăutăţire 
etiologică a situaţiei, ci mai degrabă de una 
neintenţionată. Extraordinar de evidentă este, de 
asemenea, presupunerea că în aceste procedee 
terapeutice pacientul ghiceşte mai mult din viaţa sa 
sufletească şi lucrurile referitoare la scopul său, decât 
observă medicul şi că, în această poziţie, pacientul face 


schimbarea spre demontarea simptomului. Prin aceasta 
nu este contestată însuşirea practică a metodei. Mai 
trebuie relevat că autorul preferă lazaretele din patrie. 
Jalowicz (22) subliniază raritatea apariţiei nevrozelor pe 
front. Din 25 de cazuri, el a găsit doar două care nu mai 
fuseseră înainte în vreun tratament din cauza altor 
suferinţe. El semnalează „tonusul de luptă”, ostil 
nevrozei, din primele rânduri, relevă cazurile de abuz de 
trauma „îngropării” şi constată că n-a văzut niciodată o 
nevroză în urma vreunei îngropări reale. Împotriva lui 
Oppenheim, el relevă din nou posibilitatea unei treceri 
de la simulare la nevroză şi avertizează împotriva 
trimiterii rapide în patrie. Opoziția față de Oppenheim 
este doar aparentă, întrucât nici Jalowicz n-a avut în 
vedere la simulantul iniţial apariţia nevrozei, ci a 
simptomelor nevrotice. În fapt, pentru a se realiza, 
„disponibilitatea pentru simptom” are nevoie de un 
număr de pregătiri, organizări, dintre care, aşa cum 
arată şi practica în timp de pace, unele cad în zona 
simulării şi agravării. Acest proces se petrece în 
„perioada latentă” şi poate fi urmărit şi prezis în modul 
cel mai vizibil în vise. 


Sommer (23) înlătură surzenia funcţională a soldaţilor 
cu ajutorul unei metode experimental-psihologice. În 
timp ce pacientul stă la aparatul care analizează 
mişcarea degetelor, se trage brusc în spatele lui un 
clopot. Apare o tresărire a antebraţului ca dovadă că 
tonul a fost perceput. Aproape toate cazurile sale au 
avut o leziune obiectivă, de exemplu, ruptură de timpan. 
Sommer vede exenţa nevrozei într-o „constrângere 
bolnavă de suprimare a reflexelor”. Aceasta ar fi doar 
ceva mai mult decât o parafrazare a stării de fapt. Nissl 


v. Meyendorf atrage atenţia în discuţie că, la aceşti 
soldaţi surzi, trebuie să fi fost vorba de unii care auzeau. 
Efectul terapeutic poate fi reprezentat similar ca în 
artificiul care în unele cazuri recente reuşeşte deseori, 
când, după o investigare temeinică, pacientul este lăsat 
să plece cu următoarele cuvinte: „o asemenea boală nu 
există”. Imhofer (24) subliniază dificultatea de a-i 
demasca pe cei care simulează surzenia, pentru care 
este nevoie de mult timp, multă supraveghere şi de un 
medic binecuvântat cu inspiraţie. Semnificative sunt 
structura organică şi antecedentele omului, în 
ansamblul său. Anestezia timpanului nu are importanţă. 
Important este rezultatul examinării organului static. 
Apoi se apelează la psihologia celui realmente surd. Nu 
trebuie uitată idioţia. 


Erich Stern (25) consideră că a găsit patogeneza 
psihonevrozelor „într-o labilitate a factorilor individuali 
psihonevrotici, din care rezultă apoi un echilibru labil al 
întregului psihic”. 


Striimpell (26) deosebeşte două grupe de boli nervoase 
funcţionale: 1. bolile care nu au de-a face nimic direct 
cu conştiinţa şi 2. cele care au legătură cu o stare 
modificată a conştiinţei. Printre primele el enumără 
epilepsia, coreea, eclampsia, miastenia, tetania, 
nevralgia autentică şi migrena şi le numeşte nevroze 
funcţionale somatice. Dificilă i se pare înşirarea de 
ticuri, tremor, mioclonie, nevroză vasomotorie, 
secretorie şi traumatică. Pentru boala organică pledează 
manifestările de deficit, rigiditatea pupilară reflectorie, 
lipsa reflexelor şi creşterea patologică a reflexelor cu 
extinderea zonelor reflexogene. Pentru boala psihogenă 


pledează simptomele excitaţiei, anesteziile şi 
hemianesteziile caracteristice şi posibilitatea provocării 
crizelor prin sugestie. Poate că ceva din această 
clasificare ar putea să pară prea exact, de exemplu, 
importanţa creşterii reflexelor cu extinderea zonelor 
reflexogene, pe care o vedem frecvent tocmai la 
nevrozele de război psihogene, mai ales atunci când 
există spasmul deprins inconştient, frapant pentru orice 
cercetător. 


Rothe (27) recomandă filosofia stoică drept mijloc de 
influențare a celor cu balbism. Cu siguranţă, acesta este 
un remarcabil punct de vedere în frecventele eşecuri ale 
tuturor curelor. Rothe caută în mod justificat să 
realizeze o transformare sufletească a întregului om, cu 
convingerea că, „pentru stoic, bâlbâiala este încercare a 
sorții, de care trebuie să se dovedească demn prin 
liniştire”. Slăbiciunea acestei concepţii rezidă evident în 
noţiunea de „iîncercare”, întrucât rădăcinile răului 
rămân astfel necunoscute şi, în cel mai bun caz, ar 
putea fi suprimate întâmplător, în mod sigur fără 
acordul însoțitor al medicului. 


Stertz (28) subliniază analogia prezenţei normale a 
afectului cu simptomele isterice. Primele ar trebui 
văzute ca fizice, nu ca psihice. Modul de reacţie isteric 
ar fi independent de modificările organice simultane şi 
ar apărea din solul unei anumite predispoziţii. Ca şi 
Charcot şi Breuer, el vede o altă condiţie pentru 
declanşarea bolii în „starea hipnoidă”. Înclinaţia spre 
„fixare” ar putea fi un principiu general al predispoziţiei 
psihopatologice. Complexele isterice ar putea exista fără 
dorinţe, reprezentări de dorinţe, aşteptări, temeri. Dar, 


dacă aşa stau lucrurile ca în isteria de pensie şi de 
război, de aici decurge o sursă de energie care se 
înnoieşte permanent şi care întreţine boala. Întrebarea 
dacă „labilitatea” simptomelor, ca şi „fixarea”, 
reprezintă un principiu general al predispoziţiei, şi când 
acţionează unul, când celălalt, un punct de vedere care 
ar putea duce mai în profunzime, nu este luată în 
considerare de Stertz. Autorul nu numeşte nici 
mijloacele cu care a reuşit să excludă scopurile 
direcţionale ale istericului. În schimb, concepţia sa 
despre isteria de pensie şi de război se apropie de 
înţelegerea noţiunii de „poziţie actuală”, o formă 
agravantă a „poziţiei individuale” a nevroticului. 
Zangger (29) se plasează pe terenul concepţiei care caută 
să obţină o vindecare a nevrozei printr-o corectare a 
caracterului şi printr-o ascuţire a înţelegerii. Dubois (30) 
combate justificat, dar fără argumente pertinente, 
conceptul „conversiei”, care pare să provină de la Freud. 
El opinează că „toate tulburările nevrotice observate” ar 
fi „manifestări fiziologice obişnuite ale stării 
emoţionale”. „Ele se abat de la starea normală doar prin 
intensitatea şi fixarea lor.” Acest punct de vedere este 
corect în măsura în care, în fapt, noi nu percepem 
niciodată manifestările suprafiziologice. Dar noţiunea de 
conversie presupune altceva, anume conservarea 
energiei sufleteşti în modul cel mai steril, şi-şi datorează 
existenţa împrejurării în care medicul înregistrează 
drept conversie reacţia sa deviantă. Prin omiterea 
realităţii unei reacţii individuale oportune, Schuster (31) 
ajunge la concluzia că, în cazurile în care funcţia este 
modificată maladiv permanent sau pasager, substratul 
anatomic s-a modificat oarecum împotriva normei. 


Nonne (32) vizează doar efectul libertăţii simptomului 
prin tratamentul său pe bază de sugestie. Metoda este 
indicată şi pentru ofiţeri. Capacitatea de recidivă este 
mare. Capacitatea de realizare a serviciului pe front este 
rară. Valoarea principală a acestui tratament constă în 
obţinerea serviciului complet, pensia se exclude. Din 42 
de cazuri recente, 26 prestau serviciu complet, 16 mai 
erau încă suferinzi, dar executau servicii uşoare, doi 
erau în recidivă. Metoda iniţială Kaufmann s-a 
transformat complet în metoda persuasiunii, care putea 
fi completată cu excitaţii faradice. 


Strasser (33): „Tot ce se poate dezvolta creator din 
activitatea imaginativă a unui om poate fi utilizat în 
complexul simptomelor unei boli funcționale sufleteşti 
sau nervoase. Orice activitate sufletească trebuie 
înţeleasă mai ales ca acţiune pregătitoare pentru viitor. 
Orientarea finală a evenimentului sufletesc, pe care am 
vrea s-o recunoaştem numai în cazul «isteriei de pensie», 
poate fi dovedită în orice nevroză. Imaginarea unei 
extenuări se poate exprima funcţional exact ca aceasta. 
«Trauma» are însuşirea de a da în lături responsabilitatea 
personală. De la sănătate, numeroase urme duc spre 
boala nevrotică şi aproape fiecare va lua cu sine, dintr-o 
catastrofă, într-o formă oarecare, un memento şi o 
asigurare. Din punctul de vedere al psihologiei 
individuale, în spatele nevrozei poate fi recunoscut 
întotdeauna omul slab. Incapacitatea sa de a se încadra 
în ideile generale trezeşte agresiunea, care ia forma 
nevrotică. O terapie trebuie să poată rezolva conflictul 
fundamental dintre datoria faţă de stat şi 
individualitate”. 


Nevroza de război a adus într-un flux accelerat cele mai 
importante probleme ale psihologiei nevrozelor. Urmărirea în 
continuare a materialului şi a lucrărilor de profil ar putea 
duce la concepții mai unitare, care se vor apropia de cele ale 
noastre. 

Mielodisplazie sau inferioritate 
organică? 


În Studie über Minderwertigkeit von Organen! am putut 
demonstra, în Anexe, pe un sistem organic unic, aparatul 
urinar, că tuturor modificărilor patologice, fie funcționale, fie 
morfologice, le stă la bază o inferioritate înnăscută în organ 
şi în suprastructura sa nervoasă. Această inferioritate 
rămâne foarte des în stare de latenţă, iar deficitul crescând 
este acoperit prin compensare. Foarte des inferioritatea 
devine manifestă într-un punct al sistemului şi domină 
tabloul clinic. 


Am descris ca fiind cele mai evidente manifestări ereditatea 
bolii şi apariţia ei în familie, greşeli ale copiilor, semne de 


106 Viena şi Berlin, Urban und Schwarzenberg, 1907. 


degenerare şi anomalii ale reflexelor, iar la sfârşit am pornit 
de la unul din semnele de inferioritate, enuresis, pentru a le 
dovedi pe celelalte, legate de acesta. În cazuistica mea de 
atunci, cuprinzând 50 de cazuri, care între timp a crescut 
semnificativ, am putut să clarific coeziunea semnelor de 
inferioritate organică. Un spaţiu larg a ocupat descoperirea 
inferiorităţii dispuse pe un anumit segment, care afectează 
în cazul enurezisului mai ales anomaliile înnăscute ale 
extremităților inferioare şi dispunerea nevilor, 
neurofibroamelor şi angioamelor în zona afectată. 


Punctul de vedere rezultat a fost înlocuirea noțiunii de 
dispoziție cu stabilirea predispoziţiilor hipoplastice şi 
displastice ale organelor şi suprastructurii lor nervoase şi de 
a întări această stare de fapt prin dovada clinică a semnelor 
de inferioritate menționate. 


Întrucât lucrarea mea se referea la anomaliile şi bolile 
întregului organism, concluziile mele, pe care le-am 
subsumat teoriei inferiorităţii organice şi pe care am dorit să 
le obțin pentru toate organele, au trebuit să pretindă în 
primul rând o valabilitate principială. Dar s-a arătat mereu 
că inferioritatea organică se propagă genetic, afectează 
întregul organ şi suprastructura sa nervoasă, dar deseori se 
manifestă doar în locuri izolate. Atrag atenţia asupra 
paginilor 17, 10, 22, 25, 30, 31, 47, 49, 53, 57, 60, 61: „Da, 
se cuvine relevat faptul că simultaneitatea deja observată a 
inferiorității organice multiple se extinde şi asupra unor 
părți separate, trasee nervoase ale sistemului nervos central 
şi că foarte des valenței fiecărui organ îi corespunde o 
valență proporţională, naturală, a acelor circuite nervoase 
care sunt în legătură cu organul aferent, primesc de la el 
excitații şi-şi conduc spre el impulsurile.” Mai departe, la 


pagina 75 (Cu privire la inferioritatea aparatului urinar — 
destinele enureticilor şi arborilor lor genealogici): „În acest 
loc trebuie să mă limitez la a realiza centrarea manifestărilor 
de inferioritate ale aparatului urinar pe enuresis, să relev 
inferioritatea simultană a sistemului nervos central şi a 
aparatului sexual şi să le demonstrez prin cazuri.” De 
asemenea, la pagina 78: „Organului deficitar care aparține 
mediului (vezica) îi este supraordonată o suprastructură 
psihomotorie inițial inferioară...” Aceasta şi întregul sens şi 
scop al „studiului” meu sunt destinate demonstrării faptului 
că inferioritatea s-ar putea manifesta morfologic sau 
funcțional într-un anumit loc al sistemului organic şi ar 
trăda astfel displazia sau hipoplazia sistemului organic şi a 
„suprastructurii” sale „nervoase”. 


Într-o lucrare despre „mielodisplazie” (Wiener Med. 
Wochenschr. Nr. 37 şi 38, 1909), Alfred Fuchs şi-a exprimat 
părerea „că am putea pune unele tablouri clinice 
individuale, poate chiar multe dintre ele, care până acum au 
fost privite ca nevroze funcționale, cu cea mai mare 
probabilitate pe seama unei hipoplazii sau displazii 
congenitale a sectoarelor inferioare ale măduvei spinării...” 
Această lucrare, care, în mare, descrie aceleaşi relații şi 
ajunge la concluzii similare, aşa cum au fost ele exprimate 
de mine şi au fost demonstrate într-un volum mai amplu pe 
baza unui material mai mare, rezumă şase puncte 
referitoare la complexul simptomatic al mielodisplaziei. 
Acestea sunt: 


1. Slăbiciunea sfincterelor, în special enuresis nocturna la 
adulți. 


2. Sindactilie, la a cărei discutare mai pot fi menţionate 
câteva simptome: pigmentarea congenitală în dispunere 
mecanică ajungând de la apofiza celei de-a 6-a vertebre 
dorsale şi până la mijlocul osului sacral, hipertrichosis 

lumbalis şi pes planus. 


3 Tulburări de sensibilitate. 


4. Formații defectuoase ale segmentelor inferioare ale 
coloanei vertebrale şi osului sacral, dezvoltare rudimentară 
a unei spina bifida occulta, probabil şi un număr mai mare 
al vertebrelor osului sacral, modificări de formă ale 
vertebrelor lombare ş.a. 


5. Anomalii ale reflexelor. 


6. Deformări ale oaselor piciorului, tulburări trofice sau 
vasomotorii în degetele picioarelor. 


Ad. 1. În ce priveşte enurezisul, l-am tratat pe acesta, ca şi o 
serie de alte deficienţe ale copiilor, într-un capitol special (II. 
Indicii anamnezice) din „Studiul” meu, ca pe o caracteristică 
importantă a sistemului inferior aferent şi am ajuns la 
concluzia că „o deficiență a copilăriei în ereditate, la părinți, 
copii, fraţii bolnavului trebuie privită ca un punct suspect 
pentru inferioritatea organului corespunzător deficienței”. 
Întrucât Fuchs pune semn de egalitate între enuresis la 
adulți şi cel de la vârsta copilăriei, sunt scutit de sarcina de 
a dovedi în acest punct identitatea afirmațiilor noastre. 
Faptul că merg mai departe în concluziile mele este luat mai 


puţin în considerare. Astfel este indicaţia că şi alte părți ale 
sistemului, nu numai circuitele nervoase aferente, pot 
prezenta semne şi urmări ale inferiorităţii. Într-o lucrare 
despre nefrolitiază!07 am putut demonstra legătura cu 
enurezisul şi să justific astfel una dintre afirmaţiile din 
„Studiul” meu, potrivit căreia un număr mare de afecțiuni 
ale aparatului urinar au la bază o inferioritate înnăscută a 
sistemului, care se trădează prin enuresis. Ce-i drept, şi 
prin alte semne de inferioritate, ca anomaliile zonei lombare 
a coloanei vertebrale, ceea a fost confirmat ulterior prin 
cercetările lui Jehle şi ale altor autori privind „albuminuria 
lordotică”, o afecţiune în care enurezisul anamnezic este tot 
mai evident subliniat. Legătura, indicată de mine, a 
enurezisului şi a altor semne similare de inferioritate cu 
tabes am putut s-o găsesc între timp în câteva alte cazuri, şi 
am făcut trimiteri şi înainte, în acest sens, la observațiile lui 
H. Schlesinger (combinaţie de nefrolitiază cu siringomielie şi 
tabes), ca şi ale lui Israel (distopia rinichilor şi hidrocefalie). 


Se ridica întrebarea: este mielodisplazia, aşa cum opinează 
Fuchs, într-adevăr, „un moment etiologic”, poate, în fapt, 
enuresis să fie pus „cu cea mai mare probabilitate” pe 
seama „unei hipoplazii congenitale sau displazii a 
segmentelor inferioare ale coloanei vertebrale”, sau el este, 
mai degrabă, aşa cum am relevat inițial, modul de 
funcționare embrionar deficitar al unui aparat urinar 
inferior în ansamblu şi al suprastructurii sale nervoase? 
Întrucât această întrebare conţine unica deviere esențială de 
la concepția mea, mă simt dator să mă ocup în cele ce 
urmează pe scurt de ea, deşi în lucrările mele anterioare pot 
fi găsite dezbaterile cele mai importante pe această temă. În 

primul rând, împotriva dependenţei pledează efectul 
terapeutic prin influențarea psihică108, un succes pe care l-a 
observat şi Fuchs, apoi evoluţia variabilă a afecțiunii, în 
pofida oricărei uniformităţi, în care se realizează 
transformări neobişnuit de frecvente în polakiurie, disurie, 
dar şi într-o capacitate mai mare de retenţie prin 
supracompensare!0%, anomalii ale eliminării urinei, care pot 
alterna din cauze psihice. Ar trebui ca imaginea pregnantă a 
atât de frecventei tulburări de enurezis să fie raportată de 
fiecare dată la anomalia, funcționând în acelaşi sens, a 
segmentului inferior al coloanei vertebrale, dacă se doreşte 
aprecierea corectă a ipotezei lui Fuchs, presupunere care 
eşuează şi pentru faptul că enurezisul nu poate fi dovedit 
nici în hidromielie ca o constatare regulată. Faptul că, prin 
cele mai diferite anomalii abortive, presupuse de mine şi 
ulterior de Fuchs, enurezisul ar putea fi provocat aproape 
cu regularitate, este, prin urmare, o supoziție neîntemeiată. 
Mai degrabă este justificată concepţia teoriei despre 
inferioritate, conform căreia enurezisul, blocarea 
funcționării la tipul embrionar, trădează inferioritatea 
sistemului organic, la care se pot asocia şi alte semne de 
inferioritate morfologică, şi anume în organ, în traseele 
nervoase, ca şi în suprastructura centrală. 


Fiecare dintre aceste alte anomalii poate deveni în anumite 
condiții eficientă etiologic şi poate crea simptome, dar nu 
poate provoca complexul enuretic. Dar, potrivit 
presupunerilor noastre, „bolile nervoase organice sunt doar 


108 Paul Federn a văzut într-un mare număr de cazuri aducându-se 
enurezisul la stagnare prin schimbarea mediului. 


109 Vezi „Studie”, loc. cit. 


cazuri speciale, în care inferioritatea localizată ajunge la 
modificări inflamatoare sau degenerative” (vezi „Studiu”, p. 
69). 


Ad. 2. În ce priveşte constatarea sindactiliei, eu pot să văd 
în ea, aproape ca Fuchs, doar relevarea unuia dintre 
numeroasele semne de degenerare periferice, din care poate 
fi dedusă inferioritatea extremităților inferioare şi a 
suprastructurii ei nervoase. În „Studiul” meu am scos în 
evidenţă legătura ei cu inferioritatea aparatului urinar (ca şi 
a aparatului sexual şi a celui excretor) şi am explicat-o prin 
participarea segmentelor învecinate. În cel de-al treilea 
capitol al „Studiului” am prezentat o concepţie potrivit 
căreia semnele de degenerare periferică trădează, în acelaşi 
mod ca şi deficiențele din copilărie, inferioritatea organului 
aferent şi a suprastructurii sale. „Atunci când din această 
inhibiție embrionară (în sistemul organic), o urmă ajunge 
până la limitele exterioare ale corpului şi se trădează astfel 
ochiului cercetătorului, aceasta se întâmplă sub forma 
semnelor de degenerare cunoscute general.” Dacă aici rezidă 
meritul lui Fuchs de a fi găsit unul din aceste semne de 
degenerare, sindactilia, care este, după părerea lui, unul 
dintre cele mai frecvente semne, în acest caz se poate vorbi 
numai de o coordonare, aşa cum s-a relevat şi la ad. 1, deo 
„coincidență”, dar nu se poate vorbi câtuşi de puţin, aşa 
cum subliniază el rezumând, de sindactilie ca despre un 
„simptom” al mielodisplaziei. Dar dacă este valabilă 
coincidența, atunci Fuchs şi-a însuşit concepţiile mele 
despre semnele de degenerare şi stigmate ca semne 
periferice ale inferiorității organului aferent şi le-a consolidat 
esențial prin descoperirea rolului sindactiliei. 


Eu însumi am evidenţiat semnele de degenerare la 
extremităţile inferioare în legătură cu enuresis, aşa cum voi 
mai arăta pe scurt la final. 


În „Studiul” meu, un spaţiu amplu îl ocupă o concepție 
despre importanța nevului şi câtorva anomalii vasculare ca 
semne ale unei inferiorități organice aferente anumitor 
segmente. 


Această „teorie a nevului” afirmă că un număr de stigmate 
exterioare, ca nevi, angioame, telangiectazii şi fibroame 
nervoase, „arată relații cu organele interne care le sunt 
aferente segmental, astfel încât prezenţa lor indică o 
inferioritate a segmentului, o «insuficiență segmentală»,. Iar 
aceasta nu în sensul lui Fuchs, ca şi când nevul ar fi 
dependent de anomalia măduvei spinării, ci ca semn de 
inferioritate coordonat periferic. 


Faptul că aceste stigmate se găsesc atât de des în perimetrul 
organelor inferioare sau bolnave, uneori de-a lungul 
segmentului l-am putut observa pe baza unui material 
voluminos. Aceste relații sunt valabile şi pentru 
inferioritatea aparatului urinar, ceea ce am putut constata 
pe baza unui număr mai mare de cazuri. După mine, Robert 
Franke!!0 a semnalat aceste semne în tuberculoza 
pulmonară, dar le-a dat o altă interpretare. Josef Urbach!!! 
menționează într-o lucrare despre bolile osoase şi articulare 
de natură tabetică, „teoria nevului”, aderă la concepția mea 

şi deduce din constatările semnelor de inferioritate (nevi pe 
spate şi abdomen, genua vara, venectazii) predispozițiile 
pentru artropatia tabetică. Sismund Steiner a inițiat de mai 
multă vreme verificări pe un mare material ortopedic şi mi-a 
confirmat afirmaţiile, că cele mai multe anomalii ale coloanei 
vertebrale pot fi probate de nev, ceea ce pledează în mod cert 
pentru inferioritatea înnăscută a coloanei vertebrale în 
cazuri de deformări. 


Celelalte semne de inferioritate ale complexului enuretic, ca 
anomaliile coloanei vertebrale, pes planus, lordoza, 
hipertricoza, semne de spina bifida, le-am cunoscut şi 
menționat. Frecvența cu care apare hiatus sacralis extins şi 
confirmarea sa radiologică le consider o contribuţie 
valoroasă la cunoaşterea semnelor de inferioritate. Şi în 
acest caz, coincidența nu se pune la îndoială, dependența 
nu se respinge. Cu aceeaşi îndreptățire, „mielodisplazia” ar 
putea fi numită un simptom al nevului, ca şi invers. 


Ad. 3. Tulburările de sensibilitate în cazurile de inferioritate 
organică le-am atins doar tangenţial. O trimitere la legătura 
cu zonele Head, încercarea de a pune meralgia paraesthetica 
în legătură cu inferioritatea aparatului urinar (cercetările 
anterioare ale lui Pal cu privire la coincidența meralgia 
paraesthetica cu pes planus facilitează o implicare mai 
intensă a acestei afecțiuni în tema noastră). Acesta este 
puţinul pe care îl pot prezenta drept cunoştinţele mele 
actuale în domeniu. Descrierea „manifestării de stupor” la 
extremităţile inferioare, a căror implicare mai strânsă în 
complexul enuretic este necesară, conform explicaţiilor lui 
Fuchs, constituie în mod cert o lărgire a înțelegerii noastre 
în domeniul respectiv. Înțelegerea ei ca „simptom organic- 
spinal” este doar punctul de vedere al autorului. Ea poate fi 


tot atât de bine expresia inferiorităţii cerebrale ca 
inferioritate periferică şi se poate prezenta ca varietate 
calitativă sau, analog anomaliilor osoase sau cutanate, ca 
varietate morfologică. Rezultatul unor asemenea verificări 
ale sensibilităţii va depinde întotdeauna şi de antrenamentul 
creierului, la fel şi evoluția deficienţelor din copilărie, cum 
este enurezisul. Întotdeauna ultima decizie rezidă în 
compensarea prin funcționarea cerebrală şi întotdeauna 
este justificată presupunerea că toate fenomenele de 
inferioritate, prin urmare, şi enuresis, sunt coordonate cu o 
inferioritate a creierului. În dezbaterea inferiorităţii am 
arătat în „Studie” că ea se trădează deseori prin lipsa unor 
percepții parțiale, prin „inhibiţii senzoriale disociate”, dar 
foarte des şi prin aptitudini perceptive dezvoltate; acestea 
din urmă pot fi interpretate şi ca o tendință de compensare, 
din care uneori îşi trage originea o supracompensare, 
eventual capacități artistice!12 dezvoltate. Aceste clarificări 
fac să apară ca indubitabilă dependenţa directă de 
mielodisplazie şi în cazul tulburărilor de sensibilitate, într- 
un mare număr de cazuri, şi justifică încercarea de a 
alătura acest „simptom” coordonat cu celelalte şi de a-l pune 
în aceeaşi linie cu hipesteziile toxice şi nevrotice, ca şi cu 
hipesteziile răspândite în cazurile de „moral insanity”. 


Ad. 4. Canalis sacralis etc. deschis — în „Studie” am spus 
„urme de spina bifida” — reprezintă, desigur, punctul central 
al expunerilor lui Fuchs. În lucrarea mea, ele se înscriu 
printre semnele de inferioritate segmentale şi-şi păstrează 


112 Ca exemplu pot servi acromatopsicii, dintre care unii, „daltoniştii”, 
sunt renumiți pictori. Simptomul perceptiv, acromatopsia, se bazează pe 
inferioritatea periferică. Stigmate periferice similare pot fi observate în 
celelalte organe senzoriale. 


(vezi Ad. 2) egalitatea în drepturi şi independenţa față de 
inferioritatea măduvei spinării. Anomaliile de poziție ale 
coloanei vertebrale în zona lombară se pot observa frecvent 
în cazurile respective, ocazional şi în afecțiuni ale rinichilor, 
ca nefrolitiaza. În istoria medicinei ar trebui să ne întoarcem 
până la Gall, pentru a ajunge la originea ideii de coincidență 
a tectonicii coloanei vertebrale şi rolului măduvei spinării. 
Aşadar, observaţia lui Fuchs referitoare la frecvența 
anomaliilor de hiatus înseamnă, chiar dacă nu în sensul lui, 
o îmbogățire a semnelor de inferioritate. 


Ad. 5. În capitolul IV din „Studie” („Reflexanomalien als 
Minderwertigkeitszeichen” — „Anomalii ale reflexelor ca 
semne ale inferiorității”) am ajuns la concluzia (p. 44), că 
manifestările deficienţelor în inferioritatea unui sistem 
organic se prezintă „ca insuficiență motorie, ca producție 
defectuoasă de secreţii glandulare respective şi mai ales ca 
insuficientă configurare sau lipsă a acțiunilor reflexe de 
toate tipurile, dar şi ca opusul lor, ca supraperformanță 
motorie, ca hipersecreţie şi ca intensificare a reflexelor!13. Aş 
vrea să atrag din nou atenţia în acest loc asupra legăturii 
dintre tehnica defectuoasă a reflexelor organului inferior şi 
deficiența din copilărie (enurezis, clipit, bâlbâit, vomat etc.). 
De enurezis se leagă spasmul sfincterelor şi „mai larg, 
sfincterele” (reflex deficitar), ca şi manifestarea muşchiului 
aductor deloc rară a lui Freud, o miotonie parțială. 
Deficiența tehnicii dobândite a reflexelor depinde în acelaşi 
mod de extinderea circuitelor periferice din măduva spinării 
şi din creier. De asemenea, influențele toxice (ale glandei 
tiroide, ale grupului de glande paratiroide) ca suplimente ale 
unei inferiorități multiple sunt respinse tot atât de puţin ca 


113 În text acest loc nu a fost evidenţiat la tipar. 


şi compensarea simetrică sau nesimetrică în măduva 
spinării şi creier. Modificările morfologice ar trebui privite ca 
stigmate inițial coordonate care, în anumite împrejurări, pot 
produce „simptome”. Altminteri, în anomaliile reflexelor 
domină caracterul embrionar, aşa cum am încercat să 
demonstrez cu privire la modificările reflexului palatal în 
inferioritatea respectivă a organului. 


Ad. 6. Am numit deja în detaliu semnele de inferioritate ale 
extremităților inferioare: picioare neproporționate. 
Deformările, pe care Fuchs le citează nominal, ples planus, 
varus, valgus etc. trebuie considerate „simptome ale 
măduvei spinării” tot atât de puţin ca şi inferioritățile 
menționate mai sus. 


Explicaţiile din „Studie”, pe care le-am expus în rezumatul 
complexului enuretic, le voi reda textual într-un fragment 
scurt, pentru a releva identitatea lor cu rezultatele lui 
Fuchs, dar şi diferența dintre ele. Iată-le: „Trebuie să pun 
un deosebit accent pe inferioritatea segmentală la enuretici. 
Nu atât de mult pe anomaliile cutanate, care se găsesc 
deseori ca nevi sau neurofibroame la nivelul rinichilor, în 
zona vezicii sau în plica inghinală, ci pe o inferioritate care 
priveşte deseori întreaga secțiune a trunchiului şi care se 
manifestă ca slăbiciune primară în eliminarea urinei, 
fecalelor şi spermei, care adesea poate fi depăşită, chiar 
supracompensată, şi care se află în mod evident în legătură 
cu o inferioritate a măduvei spinării la nivelul zonei lombare 
a coloanei vertebrale. Extremităţile inferioare sunt deseori 
incluse în această inferioritate. Această relaţie este 
importantă pentru problema legată de tabes, sciatică, 
incontinența fecală în familiile enuretice. Coloana vertebrală 
este şi ea implicată, cu semne de spina bifida sau deformări, 


extremitățile inferioare, cu deformări, picioare 
neproporționate sau afecțiuni ale articulaţiilor.” 


Pe lângă acestea, Fuchs finalizează „teoria nevrotică” a 
enurezisului. Eu am mers înaintea lui pe această cale şi am 
fixat suficient baza organică a enurezisului şi a altor 
deficiențe ale copilăriei. Dar cercetările mele m-au dus mai 
departe şi m-am văzut obligat să ţin seama de inferioritatea 
simultană a creierului în cazul deficienţelor copilăriei. A 
reieşit că aceste deficienţe în copilărie „sunt semnele care 
arată eşecul depăşirii inferiorității periferice şi centrale”. În 
urmărirea acestei idei şi a constatărilor mele asupra 
nevroticilor am ajuns să afirm că „toate manifestările de 
nevroze şi psihonevroze s-ar datora inferiorităților organice, 
gradului şi tipului de compensare centrală nereuşită pe 
deplin şi perturbărilor de compensare intervenite”. Aşadar, 
am ajuns la hotărârea că enurezisul îşi are în fiecare caz 
punctul de pornire într-o inferioritate a organului şi a 
suprastructurii sale nervoase, dar că tendința de 
compensare intervenită plasează creierul inferior într-o 
„stare de înaltă tensiune psihică”, din care apare dispoziția 
spre nevroză!!4. Faptul că aceste concluzii au şi fost validate 
îmi este arătat, printre altele, de lucrarea extrem de 
valoroasă a lui Otto Gross!15, care, dintr-un punct de vedere 
mai îngust şi legat de o lucrare a lui Anton, ajunge să vadă 
„în constituția psihopată expresia nemijlocită a unei 
perturbări în reglările compensatorii şi anume a unei 
discrepanțe între solicitarea compensatoare a creierului în 


114 Vezi şi Adler, Die Disposition zur Neurose, în „Heilen u. Bilden”, loc. 
cit. 


15 Über psychopatische  Minderwertigkeiten. Wien und Leipzig, 
Braumueller. 


ansamblu şi capacitatea sa de superperformanţă 
compensatoare.” 


Trebuie să relev şi aici că simptomele nevrotice se dezlănțuie 
de preferință!16 în zona organului inferior şi a 
suprastructurii sale psihice, că ele fac să reînvie deficiențele 
din copilărie sau pot să li se alăture, supoziţie care, după 
cum văd, este împărtăşită de Şcoala psihanalitică. În 
schimb, includerea enurezisului exclusiv în nevroze, 
combătută de mine, este preponderent o realizare a Şcolii de 
la Breslau. Dar despre aceasta nu se poate afirma, pur şi 
simplu, că ea „aparține unei anumite orientări 
speculative”.117 


Cu privire la educaţie din punctul de 
vedere al psihologiei individuale 


116 Vezi şi Adler, Der Aggressionstrieb im Leben und in der Neurose, în 
„Heilen und Bilder”, loc. cit. 


117 De atunci, mai mulți cercetători, în mod deosebit de pertinent J. 
Zappert (Wien. klin. Wochenschr., 1920, Nr. 22) au susținut punctul 
meu de vedere față de cel ulterior, diferit în unele detalii, al lui Fuchs. 


Se vădeşte, în mod deosebit din punctul de vedere al 
tratamentului medical în bolile de nervi, ce importanță 
uriaşă are o înțelegere bine întemeiată, argumentată a 
problemelor de educație şi cât de necesar este, până la o 
anumită limită şi pentru fiecare medic, să stăpânească 
problema educaţiei. Tocmai medicului i se cere, pe bună 
dreptate, să fie un bun cunoscător de oameni, iar 
importantele relații dintre medic şi pacient eşuează cu 
regularitate atunci când medicul dă greş în calitate de 
cunoscător de oameni şi educator. Acest punct de vedere şi 
această concepţie au fost cele care l-au făcut pe Virchow să 
afirme: „Medicii trebuie să devină odată cunoscători ai 
neamului omenesc.” 


O întrebare frecventă, care devine acută în vremurile 
noastre şi care, probabil, va ieşi în evidență şi mai mult 
peste puţin timp este cea a modului în care trebuie 
delimitată competența între medic şi educator. Este, 
desigur, important să existe un consens şi o privire de 
ansamblu asupra întregului complex de probleme; abuzuri 
există suficiente, poate chiar din ambele părți. Colaborarea 
lipseşte peste tot. 


Dacă ne întrebăm ce urmăreşte educația, punctul principal, 
luat aici în considerare, se va găsi în cadrul activităţii 
medicale. Educarea copiilor spre a deveni oameni morali, 
stimularea calităților lor în folosul comunităţii vor fi 
percepute de medic ca o premisă firească a acţiunilor lor. Şi 
i se mai poate cere în activitatea sa ca, în primul rând, toți 
paşii, toate măsurile sale să concorde cu cele de mai sus. 
Îndrumarea nemijlocită a educaţiei va fi întotdeauna 
misiunea educatorilor, profesorilor şi părinţilor, cărora, însă, 
li se va pretinde să fie familiarizați cu acele probleme şi 


dificultăți pe care numai medicul le poate aprofunda, pentru 
că trebuie să le extragă din contextul patologic al vieţii 
afective. Vreau să subliniez în mod special că uriaşa 
extindere a acestei zone face imposibilă parcurgerea ei într- 
un timp mai scurt, că eu nu pot atinge decât probleme 
disparate, a căror discutare va preocupa viitorul imediat, 
înainte de a fi posibilă o concepţie unitară. În orice caz, este 
important să se cunoască acele puncte de vedere despre 
care psihologia individuală afirmă mereu că au o importanță 
enormă, iar o interpretare greşită a acestora s-ar răzbuna 
asupra copiilor de-a lungul dezvoltării lor. 


Ceea ce medicul aduce în imediata apropiere a problemelor 
educației este legătura dintre sănătatea psihică şi cea fizică. 
Nu doar în acea exprimare generală pe care am auzit-o 
mereu, că un spirit sănătos ar sălăşlui într-un trup sănătos, 
o concepție deloc plauzibilă. Avem destule ocazii de a vedea 
copii şi adulți sănătoşi fizic, a căror stare psihică nu este 
câtuşi de puțin impecabilă. Dar, invers, această aserțiune 
capătă o mare importanţă. Este greu, poate chiar exclus, ca 
un copil cu o constituție şubredă să ajungă afectiv la acea 
armonie, pe care o aşteptăm de la copiii sănătoşi. Imaginați- 
vă un copil care vine pe lume cu aparat digestiv deficitar. 
Îngrijirea lui va fi din primele zile foarte prudentă şi 
temătoare. Prin urmare, asemenea copii vor creşte într-o 
atmosferă supraincălzită. Se vor vedea întotdeauna tutelați 
şi dirijați, iar drumul lor în viață va părea îngustat de un 
număr uriaş de prescripții şi interdicții. Importanța 
mâncării va creşte extraordinar, aşa încât vor începe ei 
înşişi să aprecieze şi să supraevalueze importanța 
alimentării, precum şi problema digestiei. Tocmai copiii cu 
afecțiuni intestinale furnizează un mare contingent de copii 
greu educabili, ceea ce medicii dinainte au ştiut 


întotdeauna. S-a afirmat că asemenea copii ar trebui să fie 
nevrotici. O cauzalitate obligatorie, constrângătoare nu 
există în niciun caz. Dar caracterul „ostil” al vieții apasă mai 
puternic asupra sufletelor acestor copii suferinzi şi le 
împrumută o perspectivă pesimistă, ostilă asupra lumii 
înconjurătoare. Cu sentimentul acestei reducții, ei cer 
garanții mai solide pentru afirmarea lor, devin egoişti şi 
pierd uşor contactul cu semenii lor, deoarece găsirea Eului 
lor este mult prea opusă găsirii lumii înconjurătoare. 


Căci pentru copil, în relația sa cu mediul înconjurător, în 
atitudinea sa față de şcoală şi lume, va exista o tentație 
uriaşă de a compensa aceste neplăceri pe care le cunoaşte 
din cauza deficienţelor sale intestinale şi a frecventelor 
agravări, prin avantaje pe care caută să le procure 
legitimându-şi boala. Va dobândi, de pildă, o extraordinară 
înclinație spre răsfăţ. Se va obişnui, din cea mai fragedă 
copilărie, ca alţii să-i înlăture din cale toate greutățile vieţii. 
Va ajunge mult mai dificil la o independenţă, va evita, de 
regulă, eforturi mai mari în toate situațiile riscante ale vieții. 
Curajul, încrederea în sine îi vor fi zdruncinate enorm. 
Copiii vor păstra această atitudine până foarte târziu şi nu 
este uşor ca un asemenea copil, care a crescut răsfățat 
poate 10, 15, 20 de ani din cauza debilităţii sale, să se 
transforme într-un om viguros, plin de inițiative, cu spirit 
întreprinzător şi încredere în sine, aşa cum o cer vremurile 
noastre. 


Pentru comunitate, prejudiciul este mult mai mare decât 
constatăm noi de pe aceste poziţii, dacă aici nu avem în 
vedere copiii cu deficiențe intestinale, ci toți copiii, care au 
venit pe lume cu organe inferioare, care sunt dotați cu 
variante deficitare ale organelor senzoriale şi cărora, de 


aceea, le este îngreunat accesul la viață. Putem auzi deseori 
în comunicări biografice sau şi în cele ale pacienţilor de 
aceste dificultăţi. Într-un asemenea caz, medicii nu trebuie 
doar să trateze problema de educaţie, ci să se străduiască, 
prin orice mijloc ajutător, prin tratament, prin corectarea 
infirmităţii, în aşa fel, încât copilului să-i fie retezată calea 
spre un sentiment de slăbiciune. Vom face acest lucru cu 
atât mai multă ardoare, dacă ne vom fi căpătat convingerea 
îndreptăţită că în mod frecvent nu este vorba de deficiențe 
care rămân sau de o dificultate de un grad mai mare sau 
mai mic, ci dacă ne amintim de numeroase cazuri în care o 
deficiență inițială, dar ulterior eliminată, a organelor a 
determinat un sentiment de slăbiciune durabil şi o 
incapacitate de viață. Această situație se complică 
extraordinar, deoarece copiii înşişi aspiră la o corectare sau 
compensare. Cei mai puţini reuşesc o compensare fericită a 
unei asemenea lipsuri. Ei vor încerca într-un fel oarecare să 
anihileze deosebirile şi, apelând la mijloace culturale, 
uneori, desigur, şi la o creştere a întregii lor inițiative şi 
forțelor lor spirituale, să compenseze lipsa. 


În toate aceste cazuri vom percepe şi trăsături de caracter 
care sunt frapante, care duc la perturbări, de exemplu, o 
mare sensibilitate sufletească, care provoacă întotdeauna 
conflicte. Aici este vorba de manifestări ale vieţii cotidiene, 
pe lângă care nu putem trece, pentru că prejudiciază 
spiritul şi corpul. 


Nu putem să subliniem suficient câtă nevoie, câtă 
supraîncordare domneşte în sufletul de copil. Nu este greu 
să înţelegi oameni inapti, întregul lor habitus spiritual, în 
sensul că ei poartă această incapacitate încă de mici copii. 
În general, pentru copil boala şi noțiunea de boală înseamnă 


mult mai mult decât realizăm noi de obicei. Cine este dispus 
să privească sufletul copilului din acest punct de vedere va 
găsi că este vorba de trăiri absolut importante, şi că, în 
aproape toate cazurile, starea de boală apare nu ca o povară 
din partea vieţii, ci ca o uşurare, pentru faptul că boala este 
apreciată ca un mijloc pentru a dobândi tandreţe şi putere, 
unele avantaje acasă şi la şcoală. 


Există un mare număr de copii care au întotdeauna 
sentimentul debilității, care se simt întotdeauna slabi. Toate 
acele cazuri, în care o continuare a manifestărilor nu poate 
fi explicată prin starea de boală, dovedesc, de asemenea, că 
aceşti copii se folosesc de sentimentul de boală pentru a 
ajunge într-un fel oarecare la suprafață, pentru a-şi putea 
satisface oarecum dorințele de dominație, de afirmare în 
familie. Aşa, de pildă, în acele cazuri de tuse convulsivă, în 
care, după multă vreme încă se mai produce o tuse 
asemănătoare, găsim cu regularitate că, prin crize de tuse, 
se reuşeşte înspăimântarea celor din jur — caz în care 
medicul este nevoit să intervină pedagogic. 


Apoi, există părinți şi educatori care se situează pe punctul 
de vedere opus, care tratează copiii cu duritate, ba chiar cu 
brutalitate, sau vor întotdeauna să trezească în copil 
aparența unei asemenea durități. 


Viaţa este atât de variată, încât uneori compensează 
greşelile educatorilor. Dar la un om a cărui copilărie a fost 
lipsită de dragoste, se va observa până la vârstă înaintată că 
a rămas golit de dragoste. Va presupune întotdeauna, 
neîncrezător, că toți îl tratează fără dragoste. Se va închide 
cu uşurinţă în sine şi va pierde legătura cu ceilalți. Deseori, 


asemenea oameni fac aluzie la copilăria lor lipsită de 
dragoste, ca şi când ar fi constrânşi s-o facă. Fireşte, nici 
prin faptul că educatorii săi s-au purtat dur cu el, copilul nu 
este constrâns să fie suspicios, să se arate rece față de alţii, 
aşa cum alții s-au arătat față de el, sau să se îndoiască, din 
această cauză, de puterea sa. Pe un asemenea teren, 
nevroza şi psihoza încolțesc prielnic. Întotdeauna în 
anturajul unor asemenea copii se va găsi o persoană 
dăunătoare, care otrăveşte prin necunoaştere sau rea-voință 
sufletul copilului. În asemenea cazuri, nimeni în afara 
medicului nu poate impune o modificare a mediului, fie prin 
schimbarea locului, fie prin explicare. 


Dar există complicaţii pe care le observăm doar la o 
pătrundere mai profundă dar care, odată înţelese, 
luminează extraordinar imaginea. 


Astfel, există o deosebire fundamentală în dezvoltarea 
afectivă a primului născut față de al doilea sau de ultimii 
copii. De asemenea, se poate constata simplu felul de a fi al 
copiilor unici. Din punct de vedere psihic, deseori este foarte 
vizibil dacă într-o familie cresc numai băieți sau numai fete 
sau doar un băiat lângă fete sau doar o fată lângă băieți. 
Acestea sunt realitățile şi poziţiile date, din care se deduce 
atitudinea copiilor. Deseori este posibil să se recunoască 
cine este cel mai mare sau cel mai mic dintre copii, 
judecând după comportamentul lor. Am constatat aproape 
cu regularitate că primul născut conţine în sine un fel de 
element conservator. El ține seama de forță, pactizează cu 
puterea şi vădeşte o anumită sociabilitate. Să comparăm 
biografia lui Fontane, care declară: ar da orice, dacă i s-ar 
putea explica de unde provine la el manifestarea unei 
anumite înclinări de a se situa de partea celui mai tare. 


Când am citit aceste rânduri, am conchis, pe bună dreptate, 
că el trebuie să fi fost primul născut în familie, care şi-a 
perceput superioritatea asupra fraților ca pe un bun 
intangibil. 


Cel de-al doilea născut găseşte întotdeauna în faţa sa şi 
lângă sine un altul, care poate mai mult, înseamnă mai 
mult, de cele mai multe ori se bucură de mai multe 
libertăţi şi-i este superior. Dacă acest al doilea născut 
are aptitudinea de a se dezvolta, el va trăi neapărat într- 
o continuă încordare, pentru a-l întrece pe primul. Va 
munci formal, ca sub presiune, fără odihnă. Şi, într- 
adevăr, printre nevroticii anxioşi se întâlnesc cu o 
uluitoare frecvenţă copii cu un frate mai mare, în vreme 
ce primul născut se confruntă mai mult sau mai puţin 
intenţionat cu toate rivalităţile. 


În atitudinea celui mai mic există într-un tip, poate, 
preponderent, ceva infantil, reținere şi ezitare, ca şi când el 
nu s-ar considera pe deplin în stare de realizări notabile, pe 
care le vede sau le presupune la alții. Puteţi înțelege cu 
uşurinţă de aici că este vorba de stabilizarea unei stări date 
inițial. El are întotdeauna de-a face cu oameni care pot mai 
mult decât el, în general vede în fața sa doar oameni care 
sunt mai importanţi decât el. În schimb, de regulă, el atrage 
asupra sa, fără un contraserviciu, toată dragostea şi răsfățul 
din partea celor din jur. Nu are deloc nevoie să-şi 
cheltuiască toate forțele, pentru că se plasează de la sine în 
centrul anturajului său. Înţelegem imediat ce prejudiciu 
ascunde în sine aceasta pentru întreaga sa dezvoltare 
spirituală: el va aştepta ca totul să vină de la ceilalți. Un al 
doilea tip de copil mai mic este „tipul Iosif”. Aspirând 
neobosit tot înainte, el îi întrece pe toţi cu inițiativa sa, care 


(Kunstadt) deseori iese din matrice şi găseşte căi noi. În 
Biblie şi în basme, cunoaşterea umană populară l-a 
înzestrat de cele mai multe ori pe cel mai mic cu darurile 
cele mai mari, cu cizmele de şapte poşte. 


Important este comportamentul fetelor unice printre băieți. 
Aici se formează relații tensionate atât de puternice, încât 
trebuie să presupunem că vor prilejui atitudini anormale. 
Sunt departe de a vorbi aici de rezultate total izolate. Fata va 
fi curând lămurită că este o ființă toto coelo!!8, că pentru ea 
sunt închise multe lucruri pe care băieţii le pot pretinde de 
la natură ca dreptul lor, ca privilegiul lor. Şi nu este uşor ca, 
într-un asemenea caz, să oferi un substitut prin laudă, prin 
răsfăț. Căci aici este de multe ori vorba de valori afective, 
care pentru copii sunt ceva esențial, de neînlocuit. Fata va fi 
deseori încontinuu criticată, va primi la tot pasul indicații, 
învățături. La aceşti copii se va constata o sensibilitate 
deosebită față de mustrări, încercări permanente de a nu se 
expune, de a se prezenta absolut ireproşabil şi, totodată, 
frica de a nu i se recunoaşte lipsa de importanţă. Aceste fete 
furnizează şi ele un contingent frecvent pentru viitoare 
tulburări psihice. 


Nu altfel stau lucrurile cu băieții unici printre fete. Tocmai 
aici contradicția pare a fi mai mare. Băiatul va fi, de cele mai 
multe ori, înconjurat cu privilegii deosebite. Urmarea este că 
fetele acționează împotriva băiatului singur ca într-o lisă 
secretă. Copiii singularizați astfel suferă adesea ca şi când 
ar fi expuşi unei conjurații vaste. Fiecare cuvânt va fi luat în 
derâdere de surori, ei nu sunt niciodată luați în serios, se 


118 La polul opus (lat.). (N.red.) 


doreşte discreditarea preferințelor lor, se caută amplificarea 
greşelilor lor, astfel încât se întâmplă frecvent ca băiatul să- 
şi piardă curând complet cumpătul şi încrederea în sine şi 
de cele mai multe ori să facă paşi greşiți în viață. Atunci se 
va vorbi despre lene şi indolență. Dar aceasta este doar 
forma exterioară de manifestare, care se construieşte, cu 
urmările ei, pe o degenerare maladivă a spiritului, pe o 
laşitate în fața vieţii. Principalul punct de vedere este cel 
după care avem mereu de-a face cu oameni care şi-au 
pierdut încrederea în sine sau o pierd cu uşurinţă. Astfel, se 
va întâmpla mereu ca aceşti băieți să se dea, de regulă, 
înapoi, să se teamă întotdeauna că vor fi luaţi în râs, chiar 
şi atunci când nu este cazul. Abandonează cu uşurinţă 
cursa şi se aruncă în irosirea timpului sau în neglijență. Tot 
atât de dificil se configurează deseori dezvoltarea unui frate 
mai mare pe lângă o soră mai mică. 


Un alt punct de vedere medical se referă la explicaţiile 
sexuale date copiilor. Până astăzi nu s-a reuşit oferirea unei 
formule unitare, fie şi din cauza diversității mediului 
copiilor, a indivizilor, a cercurilor în care cresc copiii. 
Oricum, un lucru trebuie avut strict în vedere. Este o 
greşeală care se răzbună extraordinar de uşor, aceea de a 
lăsa copiii mai mult decât este necesar să crească fără a şti 
ceva sigur în privința sexului lor. Iar acest lucru se întâmplă 
în mod bizar chiar foarte frecvent. Am auzit deseori de 
pacienți care nici la vârsta de 10 ani nu erau siguri în 
privința sexului lor. În toată dezvoltarea lor se strecura un 
sentiment ca şi când n-ar fi fost născuți ca fete sau băieți, la 
fel cu ceilalți, şi nici nu s-ar fi dezvoltat astfel. Pentru ei 
aceasta înseamnă o uriaşă siguranță, care se observă la 
fiecare mişcare. Şi la fel stau lucrurile cu fetele. Sunt fete 
care până pe la opt, zece, doisprezece, paisprezece ani cresc 


în nesiguranța referitoare la sexul lor şi care îşi închipuie în 
fantasmele lor că mai târziu s-ar putea dezvolta ca bărbați. 
Acest fapt este confirmat şi de unele relatări din literatură. 


În asemenea cazuri se perturbă o dezvoltare sigură. 
Copilăria se desfăşoară în strădania de a susține artificial 
rolul sexual, de a-l configura masculin sau de a evita decizii 
stricte, care ar putea sfârşi printr-o înfrângere. O 
nesiguranță fundamentală se dovedeşte clar sau se trădează 
în mişcări provocatoare, exagerate. Fetele iau atitudini 
masculine, forțează cu predilecție un comportament care 
atât lor, cât şi tuturor celor din jur, li se pare caracteristic 
pentru băieți. Fac nebunii cu o plăcere uriaşă, nu numai în 
inocenta formă copilărească, pe care o admitem cu dragă 
inimă copiilor, ci compulsiv, accentuat, cu o asemenea 
înclinaţie irevocabilă, care le apare părinţilor încă de 
timpuriu ca o deviere maladivă. Băieţii se arată şi ei cuprinşi 
de acest vârtej, dar, învățați cu rezistenţele, de cele mai 
multe ori se pleacă şi curând vor adopta o atitudine incertă, 
şovăitoare sau se vor arunca în fandoseli de fete. Erotismul 
care se trezeşte va lua la ambele sexe trăsături nefireşti, 
deseori perverse, conform atitudinii lor obişnuite. 


Ar mai fi ceva de spus despre manifestarea pe care în mod 
obişnuit o numim îndărătnicie. În această zonă a 
îndărătniciei cad un număr enorm de semne pe care 
medicul le priveşte drept boală. Astfel, deseori formele 
aproape foarte răspândite de refuz al hranei, chiar forme de 
revoltă la golirea stomacului sau eliminarea urinii. Toate 
simptomele de boală, pe care le observăm ulterior într-o 
formă mai evidentă ca enuresis sau chiar constipație 
inexplicabilă, invariabilă, se bazează deseori pe o 
îndărătnicie extrem de înrădăcinată a copiilor, care ar dori 


să folosească orice prilej pentru a se sustrage unei 
presupuse constrângeri care va fi exercitată asupra lor, 
pentru că ei percep orice constrângere drept o lezare, o 
înjosire. Refuzul unei integrări fără asperități în cerințele 
culturii ei îl percep ca satisfacție, ca semne serioase ale 
importanței lor. Noi le interpretăm ca expresia revoltei lor. 
Proba este uşor de făcut: nu vom simți niciodată lipsa unor 
noi trăsături de împotrivire. Acest lucru este valabil şi 
pentru necuviințe mai nevinovate cum ar fi scobitul în nas, 
neglijența, rosul unghiilor. Obiceiurile proaste au devenit 
pentru noi un indiciu clar al unei dezvoltări desfăşurate în 
contradicție cu cerințele comunității. Adversarul nu lipseşte 
niciodată! Simptomul se modelează aproape întotdeauna din 
performanțe funcționale deficitare inițiale. 


Este extraordinar de interesant să se urmărească întreaga 
linie care se formează atunci când luăm în considerare 
diferitele schimbări în alegerea profesiei la copii, ca, de 
pildă, la fetițe, prințesă, dansatoare, apoi profesoară şi la 
urmă, sfârşind, poate cu ceva resemnare, în rolul de 
casnică. Deseori, descoperim la copiii mai mari că, de fapt, 
în alegerea profesiei ei s-au orientat în aşa fel încât să 
ajungă în contradicție cu propunerile părintelui. Bineînţeles, 
această opoziție nu se joacă niciodată fățiş. Logica se 
supune presiunii intenției finale ostile. Sunt accentuate în 
mod deosebit avantajele uneia dintre profesii şi subliniate 
deosebit de puternic dezavantajele, care ar fi proprii 
celorlalte. În felul acesta totul poate fi argumentat pro şi 
contra. Acest punct de vedere are şi el nevoie de o atenție 
specială. În ce priveşte consilierea profesională şi alegerea 
profesiei, medicul este extraordinar de angajat şi dintr-o cu 
totul altă latură. El trebuie să aibă în primul rând în vedere 


aptitudinea fizică. Factorul psihic este luat şi el serios în 
considerare, în multe cazuri este preponderent. 


Este neplăcut să te ţii de capul unui om rătăcit, împovărat 
de o tulburare psihică sau psihoză, pentru a-i ameliora 
starea, pentru a-l vindeca. Aceasta implică un enorm 
consum de energie şi ar fi timpul să ne îndreptăm mai mult 
spre profilaxie. Există suficiente perspective asigurate. Noi 
am încercat mereu să acționăm în acest sens prin educarea 
părinților, ca şi a medicilor. Dar este imperios de dorit un 
rezultat mai bun în uriaşa aglomerare de manifestări 
nevrotice şi psihotice, îndeosebi în neglijare. Ar fi cazul, mai 
ales, să fie cunoscute concepţiile exprimate, decurgând din 
psihologia individuală, arta cunoaşterii omului şi a 
educației, pentru ca fiecare să poată da o mână de ajutor, în 
funcție de posibilități. Anomaliile de dezvoltare psihică, pe 
care inițial le-am considerat necuviințe, prilejuiesc adesea 
cele mai grave forme de tulburări psihice şi delicte. 


XXVII 


Psihologia individuală a prostituţiei 


I. Ipoteze şi puncte de vedere ale recenzentului 
critic 


În viață, ca şi în ştiinţa cercetării, se poate experimenta 
mereu faptul că discutarea celor mai simple şi, totodată, 
celor mai importante probleme se poate desfăşura deseori 
fără niciun scop, din niciun alt motiv în afară de acela că 
observarea, selectarea şi ordonarea celor mai întemeiate 
argumente şi contraargumente se realizează dintr-o 
perspectivă preconcepută, dar de cele mai multe ori 
neverificată. Atunci se întâmplă deseori ca nu atât 
perspicacitatea adversarului, cât atenţia sa orientată altfel 
să-l ajute să reuşească să ridice sau să demonteze obiecţii, 
să procure sau să evalueze material şi statistici sau să 
argumenteze noi puncte de vedere. Oricât de multă 
imparțialitate am vrea să ne atribuim sau să păstrăm, doar 
accentuarea conştientă şi critică a punctului de vedere 
personal, deducerea oricărei evaluări a ceea ce este pro şi 
contra din această perspectivă, ne pot da aptitudinea 
ştiinţifică pentru investigare şi discutare, aşa cum ne oferă 
şi posibilitatea unei dezvoltări sistematice a ipotezelor 
noastre. Dacă această clarificare este omisă, spiritul 
cercetător se învârteşte în cerc de asemenea manieră, încât, 
la sfârşit, el crede că înţelege în mod cert, ceea ce la început 
presupusese doar ca o presimțţire în cercetarea sa. Modul în 
care pot fi aplicate în acest început toate mijloacele auxiliare 
s-a evidenţiat deseori foarte just cu referire la statistică. 


Pentru a delimita mai întâi corect domeniul nostru, vom 
releva că noi înțelegem prin prostituate, acele persoane, mai 
ales de sex feminin, care permit contactul sexual cu scopul 
unor câştiguri. Privit din punctul de vedere al unei 
apartenențe colective a oamenilor, meseria prostituţiei apare 
ca o organizare profesională, care se sprijină pe faptul că 
promovează, în analogie cu comerțul, echivalentul bănesc în 


locul diverselor şi marilor responsabilități ale unei uniri 
sexuale. 


Din această concepţie derivă neîndoielnic premisa ce 
urmează a fi reținută şi anume că, pentru o perioadă 
deocamdată imprevizibilă, societatea omenească a 
configurat într-un anumit fel contactul dintre sexe şi l-a 
dotat cu responsabilităţi, care au fost considerate şi 
verificate ca fiind potrivite şi necesare pentru stabilitatea 
tocmai a acestei societăți. Ceva din toate acestea, durata 
apartenenţei comune şi curtarea în viața amoroasă par 
forme stabile. Dacă mai subliniem constrângerea asumată 
voluntar de camaraderie, întemeierea unei vieți de familie şi 
revendicarea demnităţii reciproce, înțelegem uşor cum toate 
aceste concluzii apărute simultan cu contactul sexual s-au 
vădit a fi cerinţele fireşti tocmai ale acestei societăţi, care 
caută să-şi asigure existența prin aceste metode. 


Această observaţie este în deplină concordanţă cu 
considerentele istorice, juridice şi sociologice. Mai mult: ea 
este chiar singura concepție care ne permite să înțelegem 
complet problema etică a prostituţiei, problema veche şi 
până acum nerezolvată, anume, cum se face că societatea 
înfierează, totuşi, permanent, ca ruşinoasă, sau chiar 
sancţionează o manifestare pe care ea însăşi o scoate la 
lumină şi o tolerează. Pe baza observaţiilor noastre 
înțelegem că societatea omenească a creat în prostituție o 
neoformaţțiune, o ieşire de urgenţă, o soluție pentru nevoia 
unor dificultăți ce survin, la care se văd condamnați 
numeroşi compatrioți, dar asupra căreia tocmai această 
societate, silită de scopurile orientate altfel, trebuie să 
arunce blestemul moralei. 


II. Publicul şi prostituţia 


Corespunzător acestei structuri sociale - formarea 
compromisului în cel mai rău sens al cuvântului, întrucât 
două tendinţe opuse cu caracter social conferă prostituţiei 
formă şi statură: condamnarea şi promovarea, psihologia 
curvăsăriei publice ca fenomen de masă se va reflecta într- 
un mod aparte în capetele oamenilor, iar atitudinea 
diferitelor persoane față de această problemă va fi 
determinată esenţial de poziţia lor față de întrebarea 
anterioară: în ce măsură trebuie să aprobe sau să respingă 
cerințele imanente ale vieții noastre sociale actuale. Poziția 
unui om față de problema prostituţiei ne va lămuri mai bine 
în privința atitudinii sale față de cerințele comunităţii, va da 
o imagine mai clară a integrării sale sociale decât, de regulă, 
ar putea s-o facă el însuşi. Astfel, cetățeanul îndestulat, 
mulțumit îşi va asimila, în general, idealul social al 
căsătoriei legitime ameliorat prin prostituție ca premisă 
„firească” a concepției sale despre lume. Cine respectă 
concepţiile conservatoare, este atent la păstrarea celulei 
statului, a familiei, mai ales cine doreşte întărirea şi sporirea 
numărului populaţiei va avea în mod logic în vedere 
dezavantajele prostituţiei. Pe de altă parte, tendința care 
vizează descompunerea familiei poate privi mai îngăduitor 
esența şi importanța prostituţiei, posibil chiar să promoveze 
cultivarea ei. 


Dacă aceste tipuri pot fi cât de cât delimitate şi interpretate 
dogmatic, contextul social va dispărea cu atât mai uşor, cu 
cât ele vor releva în mod conştient mai puțin strict propria 


lor atitudine față de problema socială. În cercetările de felul 
acesta ne vom vedea siliți să calculăm poziția față de 
comunitate, independent de declaraţiile personale ale 
persoanelor avute în vedere. Această necesitate există poate 
într-o măsură şi mai mare în ceea ce priveşte atitudinea față 
de sexul opus, din care rezultă nemijlocit poziția față de 
problema prostituţiei. 


Cercetarea noastră de până acum cu privire la premisele 
falsificatoare ale tuturor criticilor prostituţiei ne arată, în 
mare, 3 grupe de prejudecăţi care, în urmărirea în 
continuare a punctelor de vedere, duc la poziţii fără valoare, 
sterile sau dăunătoare, de îndată ce se trece la deducerea 
din ele a concluziilor practice. 


Prima grupă cuprinde, în general, acei autori, critici şi 
profani, care, întorşi cu spatele la lume şi mizantropi, au 
şi încetat să colaboreze serios la un progres al culturii. 
Potrivit punctului lor de vedere faţă de viaţă, pe care nu 
l-au înţeles logic niciodată şi care mai degrabă îşi 
găseşte expresia în atitudinea lor dictată de sentimente, 
ei pot vedea în prostituție numai dovada caracterului 
reprobabil a tot ce există, iar atitudinea lor personală va 
evidenția tot mai mult răul în aşa-numitul „rău 
necesar”, contându-se de cele mai multe ori pe lipsurile 
înnăscute ale naturii umane şi evidențiind ostil 
inutilitatea oricărei strădanii omeneşti. Sau sterilitatea 
acestui punct de vedere superstiţios va fi înlocuită de 
condamnarea vehementă, înveşmântată în critică etică, 
morală sau religioasă. Dar dacă ne îndreptăm privirea 
spre concepţia afirmată de noi, potrivit căreia poziţia 
fiecăruia în problema prostituţiei - ca una integratoare — 
depinde de soluţionarea problemei anterioare, de poziţia 


faţă de societate, vom găsi că tot patosul nu serveşte 
decât punctului său de vedere preconceput, şi că toate 
atitudinile moralizatoare n-au fost până acum în stare să 
înlăture prostituţia. Nici reglementările interdictive n-au 
putut s-o facă. Dar înţelegem inutilitatea de până acum 
a tuturor contratendinţelor, atunci când recunoaştem că 
societatea omenească are nevoie tocmai de o asemenea 
formă de prostituție pe care o produce din ea însăşi şi în 
care unii exercită o influenţă stimulatoare, iar pe care 
alţii o înfrânează sau condamnă. Acestui punct de 
vedere de compromis îi corespund şi măsurile legale 
aferente şi morala socială obişnuită. 


Dar oricât de impartial am contempla esența prostituţiei, 
vom găsi întotdeauna că ea poate izvori numai din stările 
omeneşti care nu percep nicio contradicție în aceea că 
femeia trebuie privită ca mijloc pentru plăcerea sexuală, ca 
obiect, ca lucru al bărbatului. Cu alte cuvinte: faptul 
prostituţiei este posibil numai într-o societate care şi-a fixat 
ca ţintă doar satisfacerea nevoilor bărbatului. De aceea, este 
de înțeles că feministele şi cei ce apără drepturile femeilor 
consideră prostituţia o jignire a femeii şi o combat. Şi 
acestui punct de vedere, care nu ni se pare antipatic, îi este 
proprie acea premisă inconştientă de care a fost vorba mai 
înainte: intenția de revoltă, de răsturnare a ordinii sociale 
existente cu privilegiile ei masculine. 


Combinarea indestructibilă a două probleme ale omenirii — 
prostituția şi bolile cu transmitere sexuală - face ca şi din 
partea igieniştilor, prietenilor poporului şi naționaliştilor să 
fie de aşteptat atacuri puternice împotriva existenţei 
prostituţiei. Vedem îndeosebi apărând asemenea eforturi 
atunci când este vorba de națiuni mici, amenințate, care 


mai pot găsi atâta putere încât să asigure un excedent de 
naşteri ca garanție a existenței lor. Dacă vom cerceta şi 
aceste cercuri în relația lor cu condiţiile existente, vom găsi 
şi la ele, chiar dacă într-un grad moderat, ca fiind 
determinante tendințe care aspiră la o schimbare deseori 
radicală a vieții sociale. 


Dacă ne vom preocupa de istoria societăţii, care s-a declarat 
pe deplin de acord cu existența prostituţiei, o vom găsi, 
desigur, în acele cercuri care concep actuala stare a 
civilizației ca utilă şi irevocabilă. Este vorba de acel strat 
gros, compact, numit în mod uzual, de elanul romantic, 
filistinul mediu. Cum aceştia formează partea mai mare a 
locuitorilor de la oraş şi de la țară, modul lor de a privi 
lucrurile trece şi el asupra autorităţilor şi corpurilor lor 
administrative, care contează pe prostituție tot ca o 
instituţie de neînlăturat şi luptă cu jumătate de zel 
împotriva bolilor sexuale. De aceştia se lovesc un număr şi 
mai mare de medici şi părinţi, dar care, în speranța de a 
putea preveni emoții mai puternice ale protejaţilor lor, 
pledează, într-un soi de convingere sexual-fetişistă, pentru 
contacte sexuale regulate ale tineretului, adică pentru 
frecventarea prostituatelor. 


Dar nici aceste grupuri de prozeliți nu-şi ascund disprețul 
față de prostituție. Ba, chiar, reuşesc să lege inumana 
desconsiderare a persoanei unei prostituate de 
recomandarea acesteia pentru contactul sexual. Ei reflectă 
astfel în modul cel mai fidel psihologia unei culturi care nu 
se poate lipsi de degradanta prostituție ca o completare a 
sistemului ei — reproducerea îngreunată a societății. 


Există totuşi un număr de tipuri a căror structură psihică 
percepe prostituţia ca pe o nevoie. Putem face total 
abstracție de medicii amintiţi şi de anumiţi părinţi, despre 
care am vorbit mai înainte, care cred că dezamorsează 
conflicte mai grele ale protejaţilor lor, îndreptând tinerii pe 
linia minimei rezistențe. La fel de sterile ca şi intențiile lor 
ne par încercările celor abia trecuți de vârsta copilăriei, care 
vor să-şi dovedească privilegiile bărbăţiei lor efervescente 
față de prostituate. Dar în structura lor sufletească vibrează 
deja acele coarde, ale căror tonuri le înregistrăm mai clar la 
trei grupe de oameni, a căror relație cu prostituția este atât 
de intimă, încât vom înțelege problema psihologică a 
prostituţiei abia când vom fi pătruns psihologia individuală 
a acestor persoane. 


III. Cercul prostituţiei 


Aceste trei categorii de persoane, pe care vrem să le 
analizăm acum, sunt: 


1. Cei dependenţi de prostituție. Aici se include uriaşa 
masă a unui anumit tip nevrotic al omenirii, a cărui 
descriere exactă poate fi găsită în lucrarea autorului, 
Uber den nervösen Charakter (Bergmann, Wiesbaden 
1912)11 şi, mai ales, în The Homosexual Problem (în 
The Urologic and Cutaneous Review, Technical 


119 Ediţia a 2-a, 1919. În limba engleză a apărut în 1917. 


Supplement, Saint Louis. Miss. octombrie, 1914)120. Vom 
da aici o descriere schematică. 


Atitudinea exterioară a acestor persoane apare deseori 
complet diferită. Printre acestea pot fi găsiți bărbaţi care 
sunt înclinați spre izbucniri de furie şi sete tiranică de 
dominație şi care s-au înarmat până într-un anumit grad cu 
multă intoleranţă şi hipersensibilitate împotriva unei alipiri 
la societate. Le este proprie o prudenţă bizară, aleg, de 
regulă, profesii asigurate, surprind prin suspiciunea lor fără 
limite şi n-au fost niciodată prieteni adevărați. Remarcabile 
sunt ambiția şi invidia lor bolnăvicioasă, uneori se simt 
împinşi spre preluarea unor funcții publice, dar, de cele mai 
multe ori, îşi îndeplinesc sarcinile cu un mare consum de 
viclenie, politică de prestigiu şi intrigi. Câteodată ajung - ca 
printr-o eroare — să întemeieze o căsnicie; atunci îşi vor trata 
soția şi copiii cu o severitate fără scrupule, veşnic cârtesc, 
sunt tot timpul nemulțumiți şi găsesc des drumul înapoi 
spre târfe. Sau îşi tratează soțiile ca pe târfe. Se dau 
temători la o parte din calea oricăror dificultăți sau caută să 
le ocolească cu şiretenie. Şi-au clădit toată viața şi toată 
strădania lor pe triumfuri ieftine şi se lasă conduşi de un 
număr uriaş de principii, care întotdeauna îl nedreptățesc 
pe celălalt. Acuzând tot timpul, condamnând tot timpul, ei 
sunt la granița acelui tip descris la început, dar care, mai 
consecvent cu societatea omenească, repudiază prostituția. 
Chiar şi nemulțumirea lor se extinde asupra femeii, pe care 
o consideră un gen inferior al omenirii. Astfel, şi pentru ei 
femeia devine un mijloc, ca şi pentru rigizii antifeminişti, şi 
se servesc de el acolo unde lipsa lor de rezistență pare să 


120 În germană: Das Problem der Homosexualităt, Reinhardt, Miinchen, 
1918. 


demonstreze perfect superstiția despre superioritatea 
masculină. Acest tip de oameni este cel care creează şi 
susține nevoia de prostituție. La el se va găsi şi convingerea 
corespunzătoare liniei sale despre absolutismul instinctului 
sexual în viața sufletească a oamenilor, deseori deghizată 
extrem de bizar şi ştiinţific, în timp ce adevărata cauză, 
necunoscută lui, a concepţiei sale despre lume, premisa 
gândirii şi acţiunii sale, paroxismul său masculin eludează 
marile dificultăţi ale vieţii, pentru a recolta triumfuri ieftine 
asupra abulicilor sau obiectelor rămase fără voinţă. 
Identificăm apoi ca vecini la granița acestui tip anumiţi 
fanatici ai castităţii, care, din frica față de femeie, pun 
condiții grele, uneori nerealizabile pentru raportul sexual, 
dar ieşind astfel simultan din calea tuturor dificultăților 
reale. Mai pot numi, ca un tip riguros conturat al adepților 
prostituţiei, fiii din familii bune, care sunt deseori taxați în 
mod superficial ca „moral insanity” şi luaţi drept 
nevindecabili, dar care, după cum arată experiența noastră 
şi cum am descris mai sus, se dau la o parte din calea 
cerințelor vieții din cauza nesiguranței de sine şi preferă să- 
şi asume o condamnare morală, decât să se expună - în 
ambiția lor sensibilă latentă - unei presupuse înfrângeri pe 
parcursul unui efort onest. Cât de înrudite în esență sunt 
aceste persoane cu târfele publice, spre care se simt mânați, 
va deveni vizibil mai târziu. De asemenea, atracția puternică 
spre târfe poate fi observată la persoane care cad uşor în 
patima alcoolului, pentru că şi ele, ca întregul grup abordat 
aici, sunt înclinate spre compromisul ieftin în viață, caută 
cu plăcere pretexte pentru împiedicările lor şi sunt maeştri 
în arta debarasării de răspunderi serioase. De asemenea, 
bărbaţii cu înclinații infracționale denotă deseori aceeaşi 
atracție pentru prostituție; găsim înclinația lor infracțională 
în preferința pentru evitarea încercărilor mai dificile de 
înlăturare a rezistențelor considerabile, la tipul individual 


corespunzător, prin încălcarea unui acord social. Deosebit 
de strânsă este legătura anumitor forme de nevroză şi 
psihoză cu prostituția; aici trebuie, de asemenea, observat 
că şi acestor persoane, aşa cum reiese din suferința lor, le 
sunt proprii sentimentul de inferioritate, conştiinţa de sine 
deficitară, instinctul bolnăvicios al valorii, înclinația spre 
iresponsabilitate şi preferința pentru artificii şi practici 
sufleteşti care le mângâie sentimentul de sine la fel ca şi 
cucerirea plătită a femeii. Psihic înrudite cu ei sunt şi acele 
personaje care caută soții de condiţie joasă sau chiar târfe, 
pentru ca astfel să reducă totodată la tăcere frica de femeie 
şi să satisfacă pentru multă vreme o poftă laşă de 
dominație. 


Desigur, curentul celor ce frecventează prostituatele 
depăşeşte granițele acestui tip riguros conturat. Dar să ne 
gândim că pozițiile ocazionale sau pasagere pot aduce şi 
oameni de alt tip în relații similare, acolo unde un sentiment 
amplificat de inferioritate vânează o satisfacție rapidă, fără 
efort. De asemenea, şi o fată nepotrivită poate fi victima 
prostituării. În aceste cazuri, efortul de a lega alte relații 
sociale iese destul de clar în evidență. Dar stâlpii de bază ai 
curvăsăriei ca instituție nu sunt acestea, ci numărul 
inepuizabil de „dependenţi de prostituție”. 


2. Proxeneţii. Putem fi cu toţii de acord atunci când 
înţelegem dispoziţia sufletească predominantă a 
proxenetismului în sensul că, şi la aceste persoane, un 
sentiment comunitar deficitar, o înclinaţie spre succese 
ieftine, considerarea femeii ca mijloc în vederea unui 
scop şi preferința pentru satisfacerea fără efort a setei 
de dominație restabilesc permanent legătura cu 
prostituţia ca manifestare de masă. Promovarea intensă 


a curvăsăriei, care porneşte de la această pătură, încă nu 
este suficient evaluată. Proxenetul are funcţia unui 
promotor şi el sau negustorul de carne vie îndrumă târfa 
începătoare pe calea prostituţiei publice, vin în ajutorul 
înclinațiilor secrete, iau şi ultimul rest din sentimentul 
de responsabilitate al unor asemenea fete, care ar mai 
putea încă să şovăie sau să ezite. Înrudirea psihică cu 
„dependenţii de prostituție” este neîndoielnică. Linia 
personalităţii lor urmăreşte câştigul fără efort, distanţa 
până la tipul infracţional este, de cele mai multe ori, 
infimă, înclinația spre alcoolism şi brutalitate sunt 
paroxisme ale unui sentiment de slăbiciune sensibilă, 
acte compensatoare ale unui nepotolit instinct de 
afirmare. Poziţia proxenetului faţă de societatea umană 
conţine vizibil o notă critică, combativă, de revoltă, iar 
atitudinea sa stridentă ca salvator şi protector al 
târfelor este un indiciu elocvent al grandomaniei sale. 
Pedepsele date de instanţe el le suportă aşa cum un 
duelist îşi poartă rănile, chiar găseşte răsplată şi 
satisfacţie liniştitoare în respectul şi admiraţia crescută 
a cercurilor de teapa lui. Astfel, şi el şi-a construit sau 
găsit o lume subiectivă care ţine seamă într-un mod 
fictiv de instinctul său bolnăvicios de afirmare, departe 
de realitatea aspră. Nu vom fi greşit interpretaţi dacă 
vom sublinia şi aici înrudirea cu „caracterul nevrotic”. 
În sfârşit, această cercetare aruncă o lumină vie şi 
asupra structurii sufleteşti a acelor persoane, care, 
ducând o viaţă grea, caută o ieşire de urgenţă, plătind 
prin dăruirea soţiei către alţii, preţul propriei 
promovări. 


3. Prostituata. Concepţiile uzuale cu privire la 
resorturile prostituţiei au scos la iveală puţin material 


util din punct de vedere psihologic. Că nevoia şi mizeria 
trebuie privite ca determinante, este o concepţie 
inconsistentă. Deoarece, mai ales, această ipoteză nu 
oferă nicio explicaţie referitor la selectarea acelor biete 
fete, care pot cădea victimă prostituţiei. Sau se va 
afirma că aceasta ar depinde doar, mai mult sau mai 
puţin, de privaţiuni? În acest caz, se subapreciază - nu 
vreau să vorbesc tocmai de morală şi caracter -, tocmai 
aversiunea faţă de acea înjosire socială, care este legată, 
în mod obişnuit, de noţiunea de târfă. Ceea ce poate 
apărea într-o asemenea judecată greşită, sunt cu totul 
alte manifestări îngrijorătoare de natură socială, cum ar 
fi faptul frecvent că, sub presiunea unor mari griji sau a 
sărăciei, fetele îşi vând, permanent sau trecător, 
primului-venit „bunul” feminităţii lor, fără a fi întrebate 
de preferința lor sau chiar împotriva oricărei preferinţe. 
Caracteristica distinctivă rezidă în „zelul productiv” 
continuu, care merge atât de departe, încât chiar şi 
prostituatele care s-au îmbogăţit îşi continuă meseria cu 
hărnicia meseriaşului. Ce le ţine legate de profesie cu o 
forţă implacabilă pe aceste persoane? Nu este aceeaşi 
satisfacţie cu care negustorul îşi vede de treburile lui? 
Nu este aceeaşi nevoie de afirmare, aceeaşi „tendinţă de 
expansiune”, pe care o găsim mereu la toţi oamenii, 
deosebit de pregnant la cei pe care obişnuim să-i 
calificăm drept „caractere nevrotice”? În prima parte a 
acestei lucrări am descris acele încercări încrâncenate 
prin care anumite persoane devin dependente de 
prostituție sau proxeneţi - şi care au identificat aceste 
exaltări înşelătoare drept o soluţie, drept o aparenţă de 
forţă împrumutată. În aceste manifestări antisociale se 
reflectă frica de cerinţele normale ale societăţii, care, în 
mod logic, sunt respinse, insuficienta încredere în sine, 
ca şi în propria capacitate în faţa aşteptărilor vieţii 


sociale şi un artificiu: de a obţine din relaţia sexuală, 
într-un mod uşor şi fără a întâmpina rezistenţă, 
senzaţia, impresia subiectivă a unei înălţări a propriei 
personalităţi. Am semnalat deja că ultima 
autoimbogăţire se bazează pe aparenţa crescută a unei 
masculinităţi complete. Cum ar fi, dacă aceleaşi 
resorturi sufleteşti s-ar găsi în structura psihică a 
prostituatelor? Dacă ele ar fi fost cele care ar fi făcut ca 
o fată să ajungă prostituată şi i-ar fi arătat calea? 


Înainte de a trece la analizarea acestor probleme şi a altor 
răspunsuri, vrem să mai menționăm o altă concepţie, larg 
răspândită, despre constituția sufletească a prostituatelor şi 
să demascăm lipsa ei de consistență. Este, desigur, scuzabil 
ca profanii fără cunoştinţe adecvate să considere 
prostituata, a cărei meserie trebuie s-o condamne, dacă vor 
să rămână fideli obligaţiei lor sociale, ca pe un abis de 
senzualitate, ca o ființă care se aprinde tot timpul. 
Cercetătorii instruiți pot ajunge la o asemenea concluzie 
doar din superficialitate sau loviți de orbire. Dar, cum 
această opinie se găseşte frecvent în tratatele ştiinţifice, 
uneori înfrumusețată cu afirmația fără speranţă a lui 
Lambroso despre caracterul înnăscut de târfă, trebuie să 
arătăm că, în exercitarea meseriei ei, târfa este lipsită de 
orice pornire senzuală. Fireşte, altfel se întâmplă dacă ea 
leagă o relaţie de dragoste sau în atitudinea manifestată față 
de proxenetul ei sau într-o relație homosexuală, cărora li se 
dedică surprinzător de frecvent. Se poate spune că 
sexualitatea ei ajunge să se remarce numai în aceste ultime 
relații, destul de des sub forma unei perversiuni, care deja 
ne semnalează aversiunea prostituatelor față de rolul de 
femeie. În meseria ei, ea se arată doar pentru partenerul 
credul o ființă de sex feminin, dar în propria ei simțire ea 


rămâne întotdeauna departe de rolul feminin, este doar o 
vânzătoare şi rămâne frigidă. Şi, în vreme ce dependentul de 
prostituție crede că-şi simte superioritatea masculină 
asupra unei femei, ea este conştientă de puterea ei de 
atracție şi de provocarea ea, prin urmare de posesia valorii, 
şi degradează bărbatul ca mijloc dependent al întreţinerii ei. 
Astfel, ajung amândoi, pe calea unei ficțiuni, la senzaţia 
amăgitoare a privilegiului lor personal. 


Prin această constatare ne-am apropiat de punctul central 
al întrebărilor puse în discuție mai sus. Artificiul îndrăzneț 
de a preschimba contactul sexual într-un echivalent bănesc, 
caracterizează esența prostituţiei, ca şi a celorlalte două 
grupe descrise. Şi aşa cum la bărbaţii dependenți de 
prostituție, ficțiunea unui triumf satisfăcător, a unei 
afirmări recâştigate determină perpetuarea şi statornicia 
acestei instituţii, tot astfel ea constituie cea mai puternică 
atracţie a tuturor participanţilor la prostituție. 


Dar capacitatea de a transforma în bani o funcţie invariabilă 
a femeii, a corpului şi sufletului ei poate fi dobândită numai 
de cel în a cărui viață sufletească este puternic înrădăcinată 
supoziţia inferiorității femeii. Aceasta se vădeşte şi în 
regulile de purtare aferente şi se vădeşte şi în evoluția 
fiecărei prostituate. Aceste fete se simt în depravarea lor, de 
cele mai multe ori precoce, victime ale bărbatului „superior”, 
care rămâne agresorul respectat, în timp ce fata este cea 
condamnată. Nu e nicio mirare că aşteptarea feminină a 
bărbatului este taxată drept slăbiciune, duşman, 
înşelăciune fatală, şi, în acelaşi sens, încercarea de a 
acționa la fel ca bărbatul, de a se manifesta provocator ca el, 
de a se debarasa de atitudinea şi castitatea feminină este cu 
atât mai evidentă pentru mintea neexersată, cu cât 


adâncirea continuă în rolul de femeie, căsătoria şi 
maternitatea, aşteptările societății nu mai au căutare, din 
cauza antecedentelor, ca şi din cauza sentimentului de 
nimicnicie în fața bărbatului. Procurarea prin prostituție a 
unei soluții şi a acelei afirmări care în altă parte le este 
interzisă caracterizează cu regularitate cariera prostituatelor 
pe care o urmează după încercări de cele mai multe ori 
infructuoase sau aparent infructuoase - din poziția lor ca 
servitoare, guvernante sau muncitoare. Dar dinaintea 
ochilor lor pluteşte întotdeauna şablonul bărbatului „activ”, 
nu cel al femeii „pasive”. 


În acest proces de dezvoltare, o importanţă extraordinară o 
are otrava răspândită peste tot a unei concepţii 
supermasculine despre lume. Ea străbate căminul familial 
al viitoarelor târfe, îi conferă tatălui omnipotenţă tiranică şi 
face din soție şi mamă un model înfricoşător al unui viitor 
rol de femeie. Ridică fraţii la un rang de invidiat, face din 
feminitatea fetei o pată şi un reproş. Credinţa în forța 
proprie scade, iar seducătorul adesea încă imatur găseşte o 
creatură lipsită de apărare, laşă, crescută cu frica de bărbat, 
sau care, cu toată furia reținută împotriva destinului ei de 
femeie, nu poate găsi, deseori din aceleaşi motive, într-o 
revoltă împotriva regulilor de purtare ale părinților, o 
dezvoltare normală, de la care o îndepărtează seducerea 
reuşită. Consecințele ulterioare ale seducerii sunt şi ele 
demne de toată atenţia: concluziile nu sunt trase în sensul 
unei corectări, ci sentimentul de inferioritate, neîncrederea 
în propriile forțe şi aversiunea față de rolul feminin se 
adâncesc. Acum se deschide calea largă a curvăsăriei într- 
un vârtej de activitate, ca revoltă împotriva cerințelor 
societăţii, ca soluţie la scopurile greu realizabile, care pare 
mai evidentă în cazul masculinităţii ce racolează şi profită, 


promite afirmare şi salvează de sentimentul nimicniciei 
totale. Nouă, celorlalți, această socoteală nu ni se pare 
potrivită. Dar să întrebăm prostituatele şi proxeneții! 


IV. Prostituţia şi societatea 


Aşa se închide cercul. Aceasta este societatea omenească, ce 
nu mai este astăzi în stare să dea o formă mai strictă 
propriilor cerințe, să le faciliteze îndeplinirea. Apoi, oamenii 
care se sperie de dificultăţile vieţii şi caută soluții mai 
ieftine. Apoi, o cultură care pune tot mai mult în acord 
idealurile proprii cu cercul de preocupări al pieţei de 
mărfuri, al comerțului. Şi victimele ei, care caută să facă din 
nevoie o virtute, acoperă o lacună a vieții sociale normale, 
pentru a pieri tolerate şi, totodată, disprețuite. 


XXVIII 


Copii neglijaţi 


ə 


Printre urmările războiului cu care a fost „binecuvântat” 
poporul se află - nu pe ultimul loc — creşterea extraordinară 


ochi şi toţi au luat cunoştinţă de ea cutremurându-se; căci 
cifrele publicate erau importante şi puteau fi depăşite doar 
de gândul care ne spune, că nici cea mai mică parte dintre 
ele nu ne ajunge la conştiinţă şi că un număr imens de alte 
cazuri se petrec pe tăcute, luni de-a rândul, ani de-a rândul, 
până când, în cele din urmă, în fața noastră se află oameni 
care nu mai pot fi numărați printre cei neglijaţi, ci printre 
infractori. Cifrele sunt mari; numărul celor care n-au apărut 
niciodată într-o statistică este şi mai mare. Căci cele mai 
multe se petrec inițial în cercul familiei. Zi de zi se speră 
într-o schimbare, se încearcă nişte mijloace, şi cum printre 
infractori se înregistrează o serie de delicte care nu au 
legătură directă cu codul penal şi tribunalul pentru minori, 
dar aduc totuşi grave prejudicii familiei, ele sunt 
muşamalizate, fără ca în ființa celui neglijat să se petreacă o 
schimbare. Desigur, nu trebuie să se piardă speranța în 
legătură cu greşelile şi abaterile tinerilor, deşi, având în 
vedere cunoaşterea extraordinar de lacunară şi lipsa de 
înțelegere cu care sunt, de regulă, priviţi, n-ar fi justificate 
prea multe speranţe. Trebuie, cu toate acestea, subliniat, că 
în linia de dezvoltare a fiecărui om, în special a tinerilor, nu 
totul se desfăşoară conform normelor ideale, ci că deseori 
apar degenerări şi, dacă ne gândim în urmă la propria 
noastră tinereţe şi la cea a camarazilor noştri, ne vor apărea 
în fața ochilor o sumedenie de greşeli, chiar şi ale copiilor, 
care ulterior au devenit oameni destul de destoinici sau 
chiar remarcabili. Cât de răspândite sunt în tinerețe 
greşelile, veți putea vedea dintr-o privire fugară. Am făcut 
uneori cercetări pline de tact în clase şcolare, cercetări prin 
care nimeni nu putea fi lezat individual. Pe o foaie de hârtie 
pe care nu era scris numele, se răspundea la anumite 
întrebări, dacă un copil a minţit sau a furat vreodată şi, de 
obicei, rezultatul era că toți copiii admiteau furturi mărunte. 
A fost interesant un caz în care s-a implicat şi profesoara, 


răspunzând că-şi amintea şi ea de un furt propriu. Gândiţi- 
vă acum la complicațiile acestei întrebări! Unul are un tată 
îngăduitor şi plin de înțelegere, care caută s-o scoată la 
capăt cu el şi, în multe cazuri, reuşeşte. Altul, care poate a 
făcut exact acelaşi lucru, doar că mai violent, mai inabil, 
mai lezant va fi imediat lovit de toată forța disciplinei 
domestice şi se va cultiva în el convingerea că este un 
delincvent. Astfel, nu ne mai mirăm că diferitele grade de 
condamnare duc la deznodăminte diferite. A-i prezice unui 
copil că nu se va alege nimic de el sau că are o fire de 
delincvent, concepții care conduc spre imperiul superstiției, 
deşi şi oamenii de ştiinţă vorbesc de infractori înnăscuți, 
este cel mai prost principiu dintre toate principiile rele din 
educație. Ajungem astfel la punctul în care educaţia locală 
nu cunoaşte niciun mijloc de a rezolva neglijarea incipientă 
sau avansată, pentru că aici este vorba de procese din viața 
sufletească a copilului, a căror înțelegere este deocamdată 
limitată la un cerc extraordinar de mic de persoane. 


Atunci când vorbim despre neglijență, avem, de obicei, în 
vedere anii de şcoală. Dar cercetătorul experimentat va 
putea dovedi un număr de cazuri, în care neglijarea s-a 
petrecut înainte de perioada şcolară. Aceasta nu poate fi 
pusă întotdeauna pe seama educaţiei. S-ar putea ca părinții 
să-şi fi spus: oricât de silitor şi-ar face misiunea, acea parte 
din educaţie, despre care nu ştiu nimic sau în care nu 
observă nimic, care pătrunde din alte cercuri, care 
influențează copilul fără ca ei să ştie, este mult mai mare 
decât influența educaţiei conştiente. De fapt, sunt toate 
acele împrejurări, toate condițiile vieţii şi ale mediului 
ambiant, care-şi propagă undele în camera copilului. Copilul 
va fi afectat de greutatea cu care părintele îşi câştigă pâinea, 
el observă ostilitatea vieţii, chiar dacă nu se vorbeşte despre 


aceasta. Îşi va forma o părere cu mijloace insuficiente, cu 
concepții copilăreşti, cu experiențe copilăreşti. Dar această 
concepție despre lume va deveni pentru copil firul 
conducător, el va pune întotdeauna la baza oricărei situații 
această concepție despre lume şi va trage foloasele 
corespunzătoare. Acestea din urmă sunt în cea mai mare 
parte incorecte, pentru că avem de-a face cu un copil lipsit 
de experienţă, a cărui logică nu este dezvoltată, ci este 
supusă concluziilor false. Dar gândiți-vă la impresia 
copleşitoare pe care o capătă un copil ai cărui părinți trăiesc 
într-o locuință mizerabilă şi într-o stare socială apăsătoare, 
în comparație cu impresia unui copil care nu are în mod 
evident acest sentiment de ostilitate a vieții. Aceste două 
tipuri sunt atât de diferite, încât se poate vedea după cum 
vorbeşte, ba chiar după cum priveşte fiecare copil, în care 
tip se încadrează; iar cel de-al doilea tip, care se 
împrieteneşte mai uşor cu lumea, pentru că nu ştie nimic 
despre dificultăţile ei sau pentru că le depăşeşte mai uşor: 
cum se va prezenta diferit în viață acest copil, încrezător în 
sine şi curajos, şi cum se va reflecta aceasta în atitudinea sa 
corporală! Am făcut cercetări printre copiii din cartierele 
proletare, întrebându-i de ce se tem cel mai mult: aproape 
toți, de bătaie. Aşadar, de experienţe pe care le au în familie. 
Asemenea copii, care cresc cu frica de un tată puternic, de 
tatăl adoptiv, de mamă, au sentimentul de teamă prezent 
până în starea de procreațţie şi trebuie să constatăm că, în 
medie, proletarul nu face impresia unui om prieten cu 
lumea ca burghezul, care este mai curajos. Şi toate acestea 
se datorează nu mai puţin faptului condamnabil că el a 
crescut cu frica de viață şi de bătaie. Cea mai periculoasă 
otravă este aceea de a insufla copiilor pesimismul; ei 
păstrează această perspectivă toată viața, nu au încredere în 
nimic şi devin nehotărâți. Dobândirea unei atitudini 
curajoase cere însă mult timp şi eforturi. Copiii din 


cartierele înstărite au răspuns la întrebarea: „De ce se tem”, 
de cele mai multe ori prin: de temele pentru şcoală. Aceasta 
arată că pe ei nu-i înspăimântă persoanele, propriul lor 
mediu, ci cum se văd ei în mijlocul vieţii, unde există teme şi 
lucrări de care se tem, ceea ce ne permite să tragem 
concluzii despre situaţiile insuportabile din şcoli, care îi 
îngrozesc pe copii, în loc să-i educe spre o viață veselă şi 
curajoasă. 


Să vorbim acum despre neglijarea dinainte de perioada 
şcolară. Nu vom fi surprinşi atunci când printre dispozițiile 
cele mai agitate, care pot fi trezite în copii prin relaţii 
perturbatoare, de pildă, prin aceea că încep să se teamă de 
viață, că văd în cel de lângă ei un duşman etc., copilul 
încearcă neobosit să se afirme, să nu apară ca un Nimeni, 
aşa cum de multe ori se încearcă să se întâmple. Unul 
dintre cele mai importante principii în educaţie este acela de 
a lua copilul în serios, de a-l considera unul de aceeaşi 
valoare, de a nu-l desconsidera, de a nu-l acoperi cu 
batjocuri, de a nu te amuza pe seama lui, deoarece copilul 
percepe toate aceste manifestări ale celuilalt ca apăsătoare 
şi trebuie să le perceapă altfel, după cum cel mai slab simte 
întotdeauna altfel decât cel care se află în poziţia relaxată de 
posesor al unei superiorități psihice sau fizice. Nu putem 
nici măcar să spunem exact cât de afectat este un copil care 
nu poate realiza toate performanțele, a căror realizare poate 
uimi în fiecare zi părinții şi frații mai mari. Acest lucru 
trebuie avut în vedere şi cine şi-a exersat privirea pentru a 
citi în sufletul copiilor, acela va observa că ei sunt 
extraordinar de avizi de putere şi afirmare, că au o 
conştiinţă de sine ridicată, că vor să acţioneze, vor să se 
manifeste ca factori importanți, iar micul gură-mare nu este 
decât un caz special printre ei, pe care-l vedem pretutindeni 


luptând pentru putere. Deosebirile se pot explica curând. 
Într-un caz, copilul trăieşte în bună înţelegere cu părinţii, 
într-altul ajunge într-o poziție ostilă şi se dezvoltă în 
contradicție cu cerințele vieții sociale, numai pentru a nu se 
prăbuşi conştientizând: „Eu aici nu sunt nimic, nu valorez 
nimic, toți trec cu privirea prin mine.” Dacă se ajunge la 
această din urmă dezvoltare, în care, cu sentimentul 
sfredelitor al nimicniciei lor, al importanței lor tot mai mici, 
copiii trec la apărare - şi toți trec la apărare - atunci 
manifestările neglijării se pot arăta chiar de timpuriu. Am 
văzut odată un monstru de cinci ani care omorâse deja trei 
copii, şi anume oroarea se petrecuse cu copilul cam retardat 
mental în felul următor: fata alegea - era într-o aşezare de la 
țară - fetițe mai mici, le lua cu ea la joacă şi apoi le 
împingea în râu. Abia la a treia faptă s-a descoperit făptaşul. 
Lucrurile fiind atât de evidente, ea a fost internată într-un 
ospiciu. Fata nu a arătat nici urmă de înțelegere a 
caracterului condamnabil al faptelor sale. E drept că a 
plâns, dar imediat după aceea a trecut la altceva şi doar cu 
greu s-au putut afla amănunte despre cele întâmplate şi 
despre motivele respective. Timp de patru ani fusese cea mai 
mică dintre fraţi şi fusese destul de răsfăţată. Apoi a apărut 
o soră, iar atenția părinţilor s-a îndreptat spre cea mai mică, 
iar ea, fiind ceva mai mare, a trebuit să rămână în umbră. 
N-a suportat această situaţie şi a început să-şi urască 
propria soră, căreia nu putea să-i pricinuiască niciun rău, 
deoarece copilaşul era tot timpul supravegheat cu grijă şi, 
poate, pentru că îi era clar că ar fi fost foarte uşor 
descoperită. Atunci ura ei s-a mutat în general asupra 
tuturor fetelor mai mici, care erau presupusele ei duşmance. 
Ea vedea în toate pe sora ei mai mică, din cauza căreia nu 
mai era atât de răsfăţată ca înainte. Iar din această 
dispoziţie ea a ajuns atât de departe în ura ei, încât să 
omoare. Încercările de a aduce pe calea cea bună în scurt 


timp asemenea copii eşuează deseori din cauza inferiorităţii 
lor psihice, mai frecventă decât s-ar crede. Aici nu mai 
rămâne decât să ne pregătim pentru un timp mai îndelungat 
şi, cu un deosebit tact educativ, să abilităm din nou copilul 
pentru viață, printr-un fel de dresaj. Dar aceste cazuri, 
extraordinar de frecvente, sunt mai puţin interesante din 
cauza inferiorității psihice, şi am putea să ne mulțumim cu 
ele ca şi cu un trist joc al naturii, tocmai pentru că sunt 
copii care nu se pot integra niciodată total în societatea 
omenească. Marea mulțime a tinerilor neglijați nu este 
împovărată de inferioritate psihică. Dimpotrivă, printre ei 
găsim deseori copii extraordinar de talentaţi, care un timp 
evoluează chiar bine şi-şi dezvoltă aptitudinile până la un 
punct, dar care, odată rataţi, nu pot depăşi eşuarea pe una 
din liniile principale ale vieții umane. Fiecare caz arată 
trăsăturile de caracter obişnuite: ambiție extraordinar de 
dezvoltată, care rămâne zăvorâtă în interior; sensibilitate la 
umilirile de orice fel; laşitate, care nu constă în simpla 
dezertare, ci în eschivarea în fața vieții şi a cerinţelor ei 
general valabile. Din aceste câteva linii se poate da o 
imagine a contextului: doar un copil ambițios este în stare 
să se dea înapoi din fața unei sarcini care ameninţă să-i 
depăşească puterile şi s-o pornească pe altă cale, ca şi când 
ar dori să-şi ascundă slăbiciunea. Acesta este traseul 
obişnuit al neglijării în şcoală. Constatăm întotdeauna că 
neglijarea este legată de un eşec, care premerge sau 
amenință. Manifestarea neglijării constă inițial în evitarea 
şcolii. Bineînţeles, chiulitul trebuie ascuns şi la început se 
procedează prin falsificarea motivărilor şi semnăturilor. Dar 
ce va face copilul cu timpul său liber? Trebuie căutată o 
preocupare. Astfel apare, în majoritatea cazurilor, o 
combinare a mai multor copii care au urmat aceeaşi linie, pe 
care-i apasă acelaşi destin. Aceştia sunt întotdeauna copii 
ambițioşi, care ar vrea să joace un rol, dar care nu au 


încredere în satisfacerea ambiţiei lor pe linia principală. Aşa 
se face că ei vor căuta ocupații care să-i satisfacă. 
Întotdeauna se găseşte unul sau altul, care să se 
potrivească în rolul de conducător, şi începe concurența 
ambițioşilor. Fiecare are o idee despre ce s-ar putea face. 
Corespunzător comportamentului celor mari, ei au o „etică 
profesională” a celor neglijați. Ei se străduiesc să 
născocească fapte şi să le execute cu măiestrie, dar 
întotdeauna cu şiretenie şi viclenii, întrucât nu se încumetă 
să procedeze fățiş — o urmare a laşităţii lor - pentru a se 
acoperi de faimă în fața camarazilor lor neglijați. Odată ce 
unul a pornit-o pe această cale, merge tot mai departe şi 
mai departe. Uneori, în bandă ajung unii inferiori din punct 
de vedere psihic. Aceştia vor fi ținta batjocurii şi a 
hărțuielilor, lăudăroşenia celorlalți va fi ațâțată la 
maximum, ceea ce îi va împinge spre fapte deosebite. Sau ei 
sunt obişnuiţi din familie cu o anumită dresură, sunt 
dresați să se supună, li se dictează, iar ei execută. Deseori 
se întâmplă ca unul să inventeze o faptă rea, iar cel mai mic, 
lipsit de experienţă, inferior, să o facă. Trec peste alte 
tentaţii, deşi şi despre acestea ar trebui să se vorbească, de 
exemplu, cărți proaste sau filme, care abia în această fază 
acționează perfect ca un fir conducător. Cinematograful nu 
s-ar fi putut menţine, dacă abilitatea şi deosebita şiretenie 
prezentate în filme sale, fie că era vorba de infractor, fie 
despre detectiv, n-ar provoca spectatorul. În 
supraaprecierea şireteniei se arată totodată laşitatea în fața 
vieții. Formarea de bande este atât de frecventă, încât nu 
putem să nu ne gândim întotdeauna la ele, atunci când 
vorbim de cei neglijați. Dar şi neglijarea individuală este 
frecventă. Destinul unei asemenea vieți se aseamănă întru 
totul cu cea tocmai descrisă, numai că mobilurile imediate 
par să fie altele. Vom reține că celor neglijați destinul li se 
deschide atunci când au suferit o înfrângere sau când sunt 


amenințați de ea. La fel se întâmplă cu neglijații individual. 
Cazurile cele mai simple, aproape nevinovate, urmează 
regula, la fel cu cele mai grave: întotdeauna lezarea ambiţiei 
personale, teama de a fi blamaţi, un sentiment de prăbuşire 
în aspiraţia lor spre putere şi conştiinţa puterii, care oferă 
prilejul refugierii pe o linie secundară; este ca şi când aceşti 
copii şi-ar fi căutat o arenă de război secundară. Deseori ea 
se arată sub forma specială de lene, care nu trebuie privită 
ca un obicei înnăscut sau prost, ci ca mijloc pentru a nu 
trebui să fie supuşi niciunei probe. Deoarece copilul leneş 
poate invoca oricând lenea; dacă pierde un examen, de vină 
este lenea şi el mai degrabă pune înfrângerea pe seama lenei 
decât a incapacității. Acum copilul trebuie să-şi 
construiască un alibi, la fel ca un infractor, trebuie să 
demonstreze oricând, prin lene, de ce a ratat, iar asta îi va 
reuşi; lenea l-a acoperit, situația sa psihică s-a îmbunătățit 
în ceea ce priveşte menajarea ambiţiei. 


Cunoaştem neajunsurile şcolii. Clase supraaglomerate, unii 
profesori insuficient pregătiți, uneori chiar şi lipsa de interes 
a profesorilor, care sunt atât de copleşiți de condiţiile de 
viață, încât nu li se poate cere mai mult, dar în cea mai 
mare parte întunericul care se întinde deasupra acestor 
complicații sufleteşti — aceste împrejurări fac ca relațiile 
dezolante dintre profesori şi elevi să existe ca nicăieri 
altundeva în viață. Dacă elevul face o greşeală, primeşte o 
pedeapsă sau o notă proastă. Seamănă cu cazul în care 
cineva îşi rupe un picior, iar medicul chemat ar constata: 
„V-aţi rupt piciorul! Adio!” Dar nu aşa trebuie înțeleasă 
educația. Ce-i drept, copiii se stimulează în multe feluri în 
aceste condiţii vitrege, dar cu asemenea lacune o pornesc 
mai departe! Până ajung într-un punct în care păcatele sunt 
atât de mari, încât se opresc. Atunci veți vedea cât de greu 


va merge înainte copilul cel mai bun, cum, din cauza 
dificultăților acumulate, conştiinţa chinuită se agită: „Tu nu 
poți face ceea ce alții sunt în stare să realizeze!”, cât de 
lezată îi este ambiția şi cât de iritată! Mulți merg mai 
departe, dar alții deschid un teatru de război secundar. 


Aşadar, neglijarea individuală se petrece în acelaşi fel. Şi aici 
răzbate sentimentul de inferioritate, de insuficiență, de 
umilire. Îmi amintesc de un băiat, singur la nişte părinți 
care îşi dădeau multă osteneală cu educarea lui. Încă de la 
cinci ani a perceput ca pe o gravă jignire faptul că, atunci 
când plecau, părinţii săi încuiau sertarele şi aşa a ajuns să- 
şi facă rost de o cheie falsă şi să jefuiască sertarele. 
Aspiraţia sa spre independenţă l-a împins pe acest drum şi 
i-a dezvoltat dorința de putere asupra părinţilor împotriva 
legii comunității, iar până astăzi — acum are 18 ani - el s-a 
ocupat cu furturile din locuințe, despre care părinții cred că 
le cunosc pe toate. Deseori, când tatăl său îi spune: „La ce-ţi 
foloseşte? De câte ori furi, eu descopăr!”, tânărul are 
sentimentul mândru că tatăl său nu cunoaşte nici a 20-a 
parte şi continuă să fure cu convingerea că nu trebuie decât 
să fii isteț. Vedeţi aici atitudinea atât de frecventă de luptă a 
copilului împotriva tatălui şi a mamei, care-l împinge la 
acțiuni împotriva moralei colective. Chiar şi maturizat, 
tânărul îşi va procura sprijin şi ajutor psihic, care-i permit 
să-şi realizeze fărădelegile fără mustrări de conştiinţă. Tatăl 
este un mare comerciant şi chiar dacă fiul nu este acceptat 
în activitate, el ştie totuşi exact că tatăl său are un lanț de 
magazine şi când vorbeşte cu cineva, imediat califică 
apucăturile tatălui ca incorecte, pentru că face acelaşi lucru 
ca şi el, în stil mai mare. Vedem aici din nou educația 
anturajului, despre care părinții nu ştiu nimic. 


Încă un caz din cercuri proletare. Un băiat de şase ani, copil 
nelegitim, este primit în familia mamei între timp căsătorită. 
Tatăl natural a dispărut fără urmă, tatăl vitreg este un 
bărbat mai în vârstă, ursuz, căruia nu-i pasă de copii, dar 
care-şi tratează cu multă delicateţe propria fiică, o alintă şi-i 
aduce zaharicale, în vreme ce băiatul mai mare nu poate 
decât să privească. Într-o zi, mamei i-a dispărut o sumă 
mare de bani. Dar curând, când a constatat şi alte lipsuri, a 
înțeles că fiul era hoţul şi că el folosea banii pentru a-şi 
cumpăra dulciuri, pe care uneori le împărțea cu camarazii, 
aceasta, cu siguranță, pentru a se face remarcat. Vedeţi şi 
aici teatrul de război secundar, gândit cu vechea misiune 
principală de a se impune victorios, de a câştiga prestigiu. 
Aceasta s-a petrecut de mai multe ori, au urmat scene de 
bătaie, căci tatăl nu l-a cruțat; am văzut copilul cu vânătăi, 
zgâriat şi zdrobit pe tot corpul. În ciuda bătăii, furturile n-au 
încetat, desigur. Ce-i drept, mama nu era abilă, căci facilita 
furturile, dar câţi părinţi se dovedesc abili în asemenea 
cazuri? Cazul s-a rezolvat atunci când copilul a fost dat în 
grija unei țărănci mai în vârstă; în drumurile ei prin satele 
din jur ea îl lua mereu cu ea şi din când în când îi dădea 
dulciuri. Acum băiatul este într-o situație nouă: se 
consideră extraordinar de dezavantajat față de înainte. Sora 
mică este răsfăţată şi îndopată cu dulciuri, el nu; ea este 
luată în seamă şi onorată, el nu; la şcoală el s-a comportat 
bine. Vedeţi: greşeala sa se arată ca printr-o constrângere 
tocmai acolo unde se află duşmanul. Aşa se întâmplă în 
multe cazuri, ca neglijarea să acționeze ca un act de 
răzbunare, să-i procure copilului o uşurare sufletească. 


Mai trebuie stabilit un lucru: delictele comise de cei neglijați 
nu sunt active, temerare, doar că apar în număr mai mare, 
ceea ce din nou ne semnalează laşitatea lor. Principalul 


delict este furtul, care trebuie calificat drept delict de 
laşitate. 


Dacă vrem să înțelegem bine întregul context şi poziția 
acestor copii față de societate, vom observa două lucruri: 1. 
Ambiţia lor este un semn al aspiraţiei lor spre putere şi 
superioritate şi, de aceea, ei caută să se afirme într-un alt 
domeniu decât pe linia principală, atunci când aceasta se 
închide; 2. Legătura lor cu oamenii este oarecum precară, ei 
nu sunt buni parteneri, nu se integrează uşor în societate, 
au ceva ciudat, nu sunt în contact cu lumea din jur; 
câteodată, din dragostea față de cei apropiaţi n-a mai rămas 
decât o aparenţă sau o obişnuință, uneori lipseşte şi 
aceasta, şi ei ajung să acționeze şi împotriva familiei. Ei 
joacă rolul oamenilor al căror sentiment de comunitate este 
trunchiat, care nu au găsit legătura cu oamenii şi-şi privesc 
semenii ca pe nişte duşmani. Foarte frecvent vădesc 
trăsături de suspiciune, sunt tot timpul la pândă să nu fie 
traşi pe sfoară de alţii şi de la asemenea copii am auzit că 
trebuie să fii „şmecher”, adică superior celorlalți. 
Suspiciunea se strecoară în toate relațiile şi face ca 
dificultățile conviețuirii să crească mereu. Şiretenia laşă 
creşte chiar din ei, din lipsa lor de încredere în ei înşişi. 


Se pune problema dacă dorința de putere şi sentimentul 
comunitar deficitar furnizează mobiluri diferite. În mod cert, 
nu, sunt doar două laturi ale aceleiaşi atitudini psihice. 
Într-o aspirație crescută spre putere, sentimentul 
apartenenței comune trebuie să sufere. Cine este obsedat de 
aceasta, nu se gândeşte decât la sine, la puterea şi 
afirmarea sa şi face abstracţie de ceilalți. Dacă se reuşeşte 
dezvoltarea sentimentului de apartenență comună, este dată 
cea mai bună asigurare împotriva neglijării. 


Ne preocupă grija despre ceea ce ar trebui făcut astăzi, în 
epoca neglijării accentuate. Desigur, ar fi corect să se 
intervină cât mai rapid posibil. Nici în vremurile cele mai 
paşnice societatea burgheză nu a fost stăpână în ceea ce 
priveşte neglijarea şi delincvența. N-a putut decât să 
sancționeze, să se răzbune, cel mult să înspăimânte, dar nu 
să rezolve problema. A putut să-i țină la distanţă pe cei 
neglijați — şi gândiți-vă acum la soarta grea a oamenilor, a 
căror însingurare trebuie să-i ducă la delict, care sunt 
delincvenți, pentru că au pierdut legătura. Astfel, din ei se 
nasc delincvenți inveteraţi! Un alt inconvenient este acela 
că, pe timpul cercetărilor, copiii neglijați stau la un loc cu 
cei ca ei sau chiar cu criminali. 


Trebuie să avem în vedere că aproximativ 40% din delicte 
rămân nedescoperite. Dar cu cei neglijați este şi mai rău. Cu 
puţin timp în urmă a fost condamnat un asasin tânăr, 
despre care doar apărătorul ştia că al doilea omor era în 
cercetări. Când ajung să se întâlnească, oamenii aceştia 
vorbesc despre cât de des s-a întâmplat să nu fie 
descoperiți. Aceasta îngreunează, desigur, combaterea 
criminalității, mai degrabă le dă delincvenților mai mult 
curaj. 


Dar vedem şi inconvenientul din tipul de atitudine a 
societății. Instanţele şi poliția lucrează fără succes, pentru 
că se interesează de alte probleme decât de cele cu efect 
radical. Pentru remedierea acestei situații este necesar mai 
întâi ca aparatul autorităţii să fie altfel, mai apropiat de 
oameni. Trebuie edificate institute care să readucă la viață 
aceşti copii neglijați, să nu-i izoleze de societate, ci să-i 
aplece spre ea. Acest lucru poate reuşi doar dacă există o 
înțelegere deplină pentru particularitatea lor. Nu este vorba 


că cineva (poate un fost ofițer sau subofițer) primeşte o 
funcție de conducere într-o instituție pentru copiii neglijați, 
pentru că are protecție. Trebuie avuţi în vedere doar oameni 
al căror sentiment comunitar este foarte dezvoltat, care îi 
înțeleg pe cei care le sunt încredințați. Trebuie avut strict în 
vedere nucleul expunerilor mele şi anume acela că, într-o 
societate în care fiecare este duşmanul celuilalt — întreaga 
noastră viață profesională duce spre această concluzie —, 
neglijarea nu poate fi eradicată. Căci neglijarea şi 
infracțiunea sunt produsele luptei pentru existență, aşa 
cum se duce aceasta în viața noastră economică. Umbrele ei 
se lasă de timpuriu pe sufletul copilului, îi zădruncină 
echilibrul, îi stimulează dorința de grandoare şi îl fac laş şi 
incapabil să colaboreze. 


Pentru limitarea şi înlăturarea abandonului ar fi necesară o 
catedră de pedagogie medicală şi nu este de înțeles de ce 
până astăzi ea nu există. Înțelegerea reală a celor 
abandonați este pretutindeni foarte precară. Ar trebui ca 
fiecare persoană care deţine o funcție în această problemă 
să fie obligată să activeze într-o asemenea şcoală. Aceasta ar 
trebui să fie o centrală la care te poți adresa în toate 
problemele referitoare la prevenirea şi combaterea 
abandonului. 


În plus, ar trebui create puncte de consiliere locale pentru 
cazuri mai uşoare. Pentru cazurile grave, ele ar trebui să le 
indice rudelor calea pe care acestea n-o vor găsi, altminteri, 
niciodată. 


În sfârşit, profesorii ar trebui să fie şi ei inițiați în psihologia 
individuală şi pedagogie medicală, pentru a fi capabili să 


identifice chiar de la început semnele abandonului, să 
intervină ajutând sau să întâmpine cu tact şi dragoste răul 
în germene care se apropie. O şcoală-model ar trebui să 
servească formării practice a personalului auxiliar. 


